Pr. Prof. Dr. D. Staniloae, Teologia Dogmatica Ortodoxa, volumul 3 

Pr. Prof. Dr. DUMITRU STĂNILOAIE 



TEOLOGIA DOGMATICA ORTODOXA 



voi. 3 



TIPĂRITA CU BINECUVÂNTAREA 

PREA FERICITULUI PĂRINTE 

TEOCTIST 

PATRIARHUL BISERICII ORTODOXE ROMÂNE 



EDIŢIA A DOUA 



EDITURA INSTITUTULUI BIBLIC ŞI DE MISIUNE 

AL BISERICII ORTODOXE ROMÂNE 

BUCUREŞTI- 1997 



Pr. Prof. Dr. D. Staniloae, Teologia Dogmatica Ortodoxa, volumul 3 



Seria "TEOLOGI ORTODOCŞI ROMÂNI", apare din iniţiativa şi sub purtarea 
de grijă a Prea Fericitului Patriarh TEOCTIST 



EDITURA INSTITUTULUI BIBLIC ŞI DE MISIUNE 

AL BISERICII ORTODOXE ROMÂNE 

ISBN 973-9130-92-5 



Pr. Prof. Dr. D. Staniloae, Teologia Dogmatica Ortodoxa, volumul 3 



PARTEA A CINCEA : DESPRE SFINTELE TAINE 



Pr. Prof. Dr. D. Staniloae, Teologia Dogmatica Ortodoxa, volumul 3 

I Sfintele Taine, în general. 
Noţiunea Sfintelor Taine 

1 . Componenţa creaţională a Tainelor 

Biserica ortodoxă socoteşte că mântuirea nu se finalizează în moartea 
lui Hristos pe cruce, ca echivalent juridic al jignirii ce a adus omenirea lui 
Dumnezeu, ci în unirea lui Hristos cel răstignit şi înviat cu oamenii ce cred în 
El, pentru ca şi ei sa poată muri păcatului şi învia. Consecvent cu aceasta, ea 
acordă Tainelor un loc de mare importanţă în iconomia mântuirii ca mijloace 
prin care se înfăptuieşte această unire a oamenilor cu Hristos. In aceasta se 
deosebeşte de ea protestantismul, în care e aproape suficient cuvântul despre 
Hristos pentru ca omul să se poată decide să creadă că Hristos a exoperat prin 
moartea Lui mântuirea noastră, ca prin această credinţă să beneficieze personal 
de această mântuire. Neîncrederea în putinţa unirii lui Hristos cu omul, deci în 
importanţa Tainelor, a moştenit-o protestantismul de la catolicism, care nu mai 
vedea în Taine decât mijlocul vizibil prin care se acordă un echivalent al 
meritului dobândit de Hristos prin moartea Lui, în forma unei graţii create, 
depozitate şi administrate de Biserică. 

La baza concepţiei despre Taine a Bisericii ortodoxe stă încrederea în 
putinţa lucrării Duhului dumnezeiesc al lui Hristos printr-un om asupra altui om, 
prin mijlocirea trupurilor şi a materiei dintre ele, în ambianţa Bisericii, ca trup 
tainic al Iui Hristos. E încrederea că Duhul dumnezeiesc poate lucra prin 
mijlocirea spiritului omenesc asupra materiei cosmice în general şi asupra altor 
persoane. Prin mâna omului se scurg puteri spirituale asupra altui om fie direct 
prin trup, fie prin altă materie. Căci trupul omenesc e constituit din simţuri, în 
care spiritul şi trupul sunt nedespărţite. Cel ce transmite această putere ce se 
scurge prin mână este subiectul care gândeşte şi voieşte, adică un subiect cu o 
bază spirituală; şi puterea ce se scurge prin trupul celui ce acţionează asupra 
altuia merge până la spiritul celui din urmă. Cei doi întâlnindu-se prin simţuri se 
întâlnesc prin spirit. Dar puterea ce o transmite omul prin trupul său nu e numai 
a spiritului şi a trupului său, ci e şi o putere cu mult mai mare ce străbate prin 
ele. Este puterea Duhului dumnezeiesc, cu Care el se pune de acord şi Căruia I 
se deschide prin credinţă în ambianţa Bisericii. In Taină nu se poate trage o 
frontieră între mişcarea omului care lucrează şi puterea Duhului dumnezeiesc. 
Iar întrucât săvârşitorul Tainei e, ca preot, reprezentantul Bisericii, prin el 
lucrează Duhul Sfânt, Care suflă în toată ambianţa Bisericii ca trup tainic în care 
lucrează Hristos. Propriu-zis acesta este faptul decisiv. Iar primitorul Tainei se 
deschide deplinei acţiuni a puterii dumnezeieşti transmise de săvârşitor, prin 
credinţa lui, în ambianţa credinţei Bisericii, câmpul de lucrare al Duhului Iui 

Hristos. 

De aceea Taina se săvârşeşte la întâlnirea a două subiecte umane 
deschise prin credinţă Duhului Sfânt lucrător în ambianţa Bisericii, întâlnire 
care se prelungeşte şi în atingerea trupească directă între ele, sau prin mijlocirea 
unei materii. Nu materia, şi nici cuvintele rostite sau gesturile săvârşite, luate în 
ele însele, constituie Taina, ci ea se constituie în întâlnirea în credinţă a celor 
două persoane în ambianţa Bisericii plină de Duhul Sfânt şi în atingerea 
trupească între cele două persoane, odată cu mărturisirea prin cuvinte a acestei 
credinţe a lor: a uneia care săvârşeşte Taina şi a alteia care o primeşte. 

Baza generală a Tainelor Bisericii este credinţa că Dumnezeu poate 
lucra asupra creaturii în realitatea ei vizibilă. In acest sens, înţelesul general al 
Tainei este unirea lui Dumnezeu cu creatura. Cea mai cuprinzătoare taină în 
acest înţeles este unirea lui Dumnezeu cu întreaga creaţie. Aceasta e o taină care 
cuprinde totul. Nu e nici o parte a realităţii care să nu se cuprindă în această 
taină 1 . Unirea aceasta începe odată cu actul creaţiei şi a fost menită să se 
desăvârşească prin mişcarea createi spre starea în care Dumnezeu va fi totul în 
toate (1 Cor. 15^ 28) 2 . Cine poate desluşi înţelesul şi adâncimea acestei uniri: a 
modului prezenţei Cuvântului lui Dumnezeu în raţiunile celor create şi a lucrării 
Lui în susţinerea şi cârmuirea spre ţinta deplinei lor uniri cu El? 3 
In taina aceasta atotcuprinzătoare, fiecare component are caracter de taină, căci 
e legat cu toate celelalte componente şi toate împreună, cu Dumnezeu. Nici una 
nu e confundată cu celelalte, dar e ţinută într-o legătură cu toate, prin Logosul 
dumnezeiesc. O poziţie deosebită în această mare taină are omul. El e chipul şi 
organul principal al tainei celei mari şi dinamice a unirii Logosului cu întreaga 
creaţie, întrucât pe de o parte chiar fiinţa lui e unirea spiritului cu materia, iar 
prin aceasta uneşte în sine toată creaţia şi pe aceasta cu Dumnezeu. Spiritul 
uman transfigurează materia cu care e unit de la început, organizând-o în trup, 
ca mediu de lucrare a spiritului. In taina omului toate părţile si funcţiile lui sunt 
taine, pentru că participă la taina lui ca întreg. Taină e ochiul material care vede, 
taină e cuvântul rostit de om, ca îmbinare de sunet şi de sens, ca umplere a 
sunetului de sens. Taină e faţa omului, materie luminată de gândire şi de simţire. 
Omul are în sine elementele întregii creaţii, dar şi uneşte în sine în mod deosebit 
întreaga creaţie. Căci conştiinţa lui tinde să cuprindă toată creaţia şi prin ochiul 



1 Sfântul Maxim Mart., Ambigua, P.G., 91, col.1084 D. 

2 Idem, ibid., 1073 C: "Sfârşitul mişcării celor ce se mişcă este Cel ce este 
veşnicul bine, precum şi originea lor este însuşi Cel ce este, care e Dumnezeu, care e şi 
Dătătorul existenţei şi Mântuitorul exisrenţei celei bune, ca origine şi ţintă finală". 

3 Idem, ibid., col. 1081 C: "Raţiunile cele multe sunt una şi cea una e rnulte. Prin 
ieşirea cea binevoitoare, făcătoare şi susţinătoare a Celui unul la făpturi, Raţiunea cea una e 
multe, iar prin întoarcerea celor multe şi prin referirea şi pronia călăuzitoare a celor multe, ca 
la o origine şi centru al lucrurilor din care şi-au luat începuturile şi care le adună pe toate, cele 
multe sunt una". 

lui prelungit tehnic se întinde la noi şi noi distanţe, iar dacă raţiunea iradiază din 
creierul lui, într-un fel oarecare, oriunde se întinde ea, se întinde şi ceva din 
energia materiei creierului. Omul este inelul creaţiei, sau adevăratul macrocosm, 
spune Sfântul Maxim Mărturisitorul, fiind capul conştient al ţesăturii raţionale şi 
unitare a lumii. Dar omul are această însuşire pentru că nu se opreşte nici la 
marginile lumii create, ci Ie depăşeşte prin aspiraţie şi gândire, participând la 
Dumnezeu însuşi şi fiind deschis luminii Lui nesfârşite. Numai prin aceasta, 
proiectează în lume şi asupra lumii o lumină şi o putere mai presus de ea şi 
mereu nouă. Numai aşa adânceşte la nesfârşit înţelesul lumii, sau bogăţia ei de 
înţelesuri. Astfel omul realizează mai mult decât orice unitate din lume 
caracterul paradoxal al tainei, unind în sine spiritul ca raţiune conştientă cu 
materia ca raţionalitate plasticizată inconştientă, simplitatea cu compoziţia, 
subiectivitatea cu obiectivitatea, definitul cu indefinitul, ba chiar creatul cu 
necreatul. Prin aceasta el e creat să aducă şi din partea făpturii o contribuţie 
hotărâtoare la menţinerea şi desăvârşirea tainei atotcuprinzătoare a unirii lui 
Dumnezeu cu creaţia, sau să fie mijlocul conştient şi voluntar prin care 
Dumnezeu menţine şi desăvârşeşte această unire. De aceea omul este introdus 
ultimul între creaturi, ca un fel de inel (auv5£a|_io<;) natural al extremităţilor 
întregului, prin părţile sale proprii, şi ca unul care aduce în sine Ia unitate cele 
ce sunt despărţite după fire prin mari distanţe, ca, începând întâi de la propria 
dezbinare, prin unirea care le adună pe toate în Dumnezeu ca în cauza lor, şi 
înaintând pe urmă treptat în urcuşul lui înalt, prin toate să-şi atingă ţinta, 
unindu-le în Dumnezeu, în Care nu este dezbinare 4 . 

2. Baza hristologică şi ecleziologică a Tainelor 

Chiar în baza creaţiei Dumnezeu lucrează prin cosmos şi omul de 
asemenea lucrează prin cosmos, unindu-şi lucrarea sa cu Dumnezeu, uneori mai 
mult, alteori mai puţin. Prin om se accentuează în mod special lucrarea lui 
Dumnezeu asupra creaţiei, în vederea transfigurării şi spiritualizării ei. Aceasta 
e baza naturală a Tainelor Bisericii, baza faptului că prin apă de exemplu un om 
poate transmite altu-ia puterea lui Dumnezeu. Insă Omul care a devenit mediul 
prin excelenţă al puterii lui Dumnezeu asupra materiei şi a celorlalţi oameni este 
Hristos. Din Hristos se extinde prin fiecare Taină puterea lui Dumnezeu asupra 
tuturor oamenilor prin gesturi şi materie. 

Omul a fost capabil, prin voinţa lui şi prin legătura lui cu toate, să 
producă şi dezbinarea între toate, ca şi între ele şi Dumnezeu, principiul lor 
unificator ultim. Căci despărţindu-se de un om, s-a despărţit de modul aceluia de 



4 Idem, Mystagogia, P.G., 91, 664-665: "Precum Dumnezeu făcându-le toate şi 
aducându-le la existenţă cu puterea Sa infîriită, le ţine, le adună şi le circumscrie pe toate şi le 
strânge întreolaltă şi cu Sine, prin providenţă..., în acelaşi fel Biserica se arată făcând aceleaşi 
cu Dumnezeu, ca un chip, cu arhetipul". 

a vedea întreaga realitate şi de folosirea ei frăţească şi astfel fiecare a ridicat 
împotriva altuia toată realitatea sau a împărţit-o între ei prin vrajbă şi prin luptă, 
căutând mereu să o menţină dezbinată prin aceleaşi mijloace. Ei înşişi s-au 
dezbinat prin aceasta şi nici unul din ei nu mai este în acord cu întreaga realitate 
aşa cum este ea. 

Făcând omul acest lucru, Logosul lui Dumnezeu, sânul personal 
unitar al tuturor raţiunilor lumii, a purces la o nouă, mai strânsă şi mai sigură 
unire a tuturor în Sine. In scopul acesta S-a folosit tot de firea omenească, 
pentru capacitatea ei de a fi mijloc de unificare a tuturor făpturilor între ele şi 
între ele şi Dumnezeu. Pentru a realiza această unire mai strâns S-a făcut deci El 
însuşi om, dându-le oamenilor un centru dintre ei, care nu se mai poate despărţi 
de Dumnezeu şi nu mai tinde să se despartă de ceilalţi oameni şi să împartă 
creaţia. 

Se realizează astfel o nouă Taină, a unei uniri şi mai strânse între 
Creator şi creatură. E Taina lui Hristos. Paradoxul înfiinţat prin creaţie al unirii 
necreatului cu creatul apare acum şi mai accentuat, sau accentuat la modul 
suprem. Dumnezeu însuşi este şi om, Creatorul este şi creatură, adâncul de 
necuprins şi subiectul a toate-făcător se face şi raţiune omenească, cu conştiinţa 
limitării ei şi trup sesizabil, infinitul se face şi finit, umplându-1 pe cel din urmă 
de cel dintâi. Prin aceasta, orizontul infinit al cunoaşterii realităţii supreme se 
face deplin străveziu pentru om. 

Dar Cuvântul lui Dumnezeu a asumat firea noastră ca fire umană 
personalizată în El, pentru ca prin ea să Se unească mai strâns cu toate 
subiectele umane purtătoare ale aceleiaşi firi şi cu toată creaţia cu care aceste 
subiecte sunt legate prin firea lor. 

El a pus în actualitate, în felul acesta, toate potentele omului de a fi 
inelul de legătură între Dumnezeu şi creaţie. Dar prin aceasta a făcut pe om cel 
mai adecvat mediu al exercitării puterii unificatoare a Logosului asupra creaţiei, 
al Cărui chip este omul. însuşirile Sale divine străbătute de iubire îşi găsesc, în 
virtuţile omului şi în capacitatea de iubire a omului faţă de Dumnezeu şi de 
semeni, forma cea mai eficientă pentru unificarea oamenilor cu Dumnezeu şi 
întreolaltă. Prin spiritul omenesc, Cuvântul lui Dumnezeu poate exercita nu 
numai acţiunea Sa de spiritualizare, ci şi de îndumnezeire a simţirilor trupului. 
Prin faptul că nu S-a unit cu un ipostas uman, ci S-a făcut El însuşi ipostasul 
naturii umane, cu deschiderea Lui dumnezeiască spre toată realitatea creată şi cu 
capacitatea Lui supremă de comuniune umană, a făcut din umanitatea asumată 
mijlocul de unire şi de îndumnezeire a întregii umanităţi şi creaţii în Dumnezeu. 

Actualizarea acestei unităţi într-o anumită măsură virtuală a Lui cu 
subiectele umane ia forma Bisericii. Biserica este astfel a treia Taină, în care 
Dumnezeu-Cuvântul restabileşte şi ridică la o treaptă mai accentuată unirea Sa 
cu lumea înfiinţată prin actul creaţiei, dar slăbită prin păcatul omului. Se poate 

spune deci că însăşi creaţia este Biserica 5 , iar Biserica este creaţia restabilită şi 
în curs de restabilire şi desăvârşire. Daca toată taina e o unitate a contrariilor, 
Biserica e Taina ultimă, căci e forma unităţii supreme a lui Dumnezeu cu toate 
cele create. Ea va fi, în deplina ei desăvârşire din viaţa viitoare, modul de a fi al 
lui Dumnezeu "totul în toate". Astfel, noţiunile de Taină şi de Biserică coincid. 
Universul redevenit Biserică a redevenit Taina atotcuprinzătoare, dacă taina este 
prezenţa şi lucrarea lui Dumnezeu în toată creaţia. Iar întrucât în Taina 
atotcuprinzătoare fiecare component e o taină, se poate spune că fiecare 
component al ei este o biserică 6 . 

Taina Bisericii în sens propriu, ca a treia Taină, presupune deci pe 
prima, adică taina întemeiată prin creaţie, dar ea nu a putut lua fiinţă decât prin 
Taina lui Hristos. Ea nu e decât extensiunea Tainei lui Hristos; toată e plină de 
Taina lui Hristos. 

Mai precis vorbind, Taina Bisericii nu e despărţită de Taina lui 
Hristos şi nici Taina lui Hristos, de Taina Bisericii, odată ce Biserica nu e decât 
extensiunea Tainei lui Hristos, şi Taina lui Hristos nu stă, de la Cincizecime, 
desfăcută de Taina Bisericii şi odată ce Taina lui Hristos nu a luat fiinţă decât 
pentru a se extinde în Taina Bisericii. Aceste două Taine pot fi distinse teoretic, 
dar nu despărţite în realitate 7 . Hristos e Capul real, sau ipostasul fundamental al 
Bisericii, pe care o constituie şi o susţine imprimând continuu viaţa Lui în ea, 
sau în mădularele ei, ţinute unite între ele si cu El. 

Precum în lumea creată toate părţile şi mişcările au caracter de taină, 
participând la Taina atotcuprinzătoare, aşa toate mădularele, toate actele 
Bisericii au caracter de taină, căci în toate e prezent şi lucrează Hristos prin 
Duhul Sfânt. 



5 Idem, ibid. 

6 Fiecare component al universului e o biserică chiar prin construcţia lui 
minunată. El arată că e construit de Dumnezeu, ca să-I fie locaş. Olivier Clement spune că, la 
o mănăstire din Franţa, ghidul, înainte de a introduce pe vizitatori în frumuseţile proprii ale 
bisericii, le arată într-o sală exterioară mari fotografii ştiinţifice, în care ritmurile aştrilor şi 
structurile mineralelor se revelează ca nişte mari biserici (în rev. Contacts, nr. 69, 1975, p.19). 
Cuvântul din Proverbele lui Solomon 9, 1: "înţelepciunea Şi-a zidit Sieşi casă se potriveşte nu 
numai lumii ca întreg, ci şi fiecărui component al ei. 

7 M. J. Scheehen, Le Mystere de VEglise et ses sacrements, Introduction, 
traduction, notes et appendices, par Dom Augustin Kerkvoork, O.S.B., Paris, 1961. p. 103: 
Dumnezeu-omul este marele sacrament..., unirea ipostatică este aci misterul conţinut în 
sacramentul trupului. Acest trup însuşi, ridicat prin puterea Dumnezeirii la un mod de 
existenţă spiritual, supranatural, devine, la rândul său, misterul conţinut în sacramentul 
Euharistiei... In conexiune cu întruparea şi cu Euharistia, Biserica devine şi ea un mare 
sacrament, un mister sacramental; exterior vizibilă, apărând sub acest aspect ca o societate de 
oameni, ea ascunde în interior misterul unei uniuni minunate cu Hristos cel întrupat, Care 
locuieşte în sânul ei cu Duhul Sfânt, Care o hrăneşte şi o conduce. 

într-un înţeles mai special, Tainele sunt lucrările invizibile ale lui 
Hristos săvârşite prin acte vizibile, prin care se constituie Biserica şi care se 
săvârşesc în Biserică. Hristos şi Sfânta Treime nu se cunosc decât prin Biserică 
în eficienţa Lor, dar, pe de altă parte, sunt cunoscuţi ca Taine, pentru că sunt 
cunoscuţi în realitatea sensibila a Bisericii. 

5 

Astfel, în sensul cel mai special, caracterul şi numele de Taine îl au 
câteva lucrări vizibile ale Bisericii, instituite de Hristos, prin care Hristos uneşte 
cu Sine, şi deci cu Biserica, persoanele singulare care cred în El şi prin care 
dezvoltă unirea aceasta cu ele. Căci Fiul lui Dumnezeu luând firea omenească a 
împăcat-o şi a unit-o cu Tatăl şi a îndumnezeit-o prin ascultare, prin răstignire şi 
prin înviere, pentru ca, unindu-ne pe noi cu această pârgă a noastră, să devenim 
asemenea Lui şi să constituim Biserica şi să ne menţinem şi să sporim în 
unitatea cu El, reprezentată de Biserică. 

Prin Taina Botezului devine fiecare membru al Bisericii, printr-o 
primă unire a lui cu Hristos, iar prin celelalte Taine se accentuează şi mai mult 
sau se restabileşte unirea membrilor Bisericii cu Hristos, Capul ei, întărindu-se 
unitatea Bisericii, sau se acordă unor persoane harul săvârşirii Tainelor, a 
propovăduirii cuvântului şi a păstrării lui neschimbate, sau harul necesar altor 
răspunderi, căsătoriei şi restabilirii sănătăţii. Tainele fiind deci acţiuni sensibile, 
instituite de Hristos, prin care se împărtăşeşte harul lui Hristos şi Se uneşte 
Hristos cu persoanele care cred pentru a se constitui şi menţine Biserica, trebuie 
privite în aceste aspecte diferite ale lor. 

a. Lucrări văzute şi lucrări nevăzute, sau trupul, sufletul şi harul lui 
Hristos. 

Din cele arătate rezultă că baza Tainelor în sensul lor restrâns este 
întruparea Cuvântului şi faptele Lui mântuitoare, adică faptul că El a asumat şi 
menţine pentru totdeauna în Ipostasul Său nu numai sufletul, ci şi trupul 
omenesc, şi le-a ridicat pe acestea prin actele Sale mântuitoare la starea de 
îndumnezeire. Dar posibilitatea concretă a unirii Lui cu noi prin Taine, pentru 
ridicarea noastră la starea umanităţii Lui, a fost pusă de învierea şi de înălţarea 
sau pnevmatizarea trupului Său, stare la care s-a ridicat trupul Său în urma 
jertfei Lui de pe cruce 7a . De abia de atunci trupul Lui pnevmatizat, în care 
raţionalitatea plasticizată a materiei lui s-a făcut deplin transparentă şi 



7a Odo Casei, Das christliche Kultmysterium, Regensburg, Pustei Verlag, 1935, p. 29-30: 
"Domnul a devenit, prin patima Sa, şi după omenitate Duh, adică Domnul transfigurat, 
Arhiereul şi distribuitorul harului, deci Capul Bisericii". Sfântul Grigorie de Nazianz în 
Sanctum Baptismum, P.G., 36, 424, zice: "Hristos va veni să judece viii şi morţii, nu cu trup, 
dar nici necorporal, însă cu un trup dumnezeiesc (9£0£i5£GT£pou)ca să fie văzut de cei ce-şi 
deschid ochii şi să fie Dumnezeu fără grosime". 

spiritualizată, se poate sălăşlui prin Duhul ce iradiază din El în trupurile noastre, 
cu stările prin care a trecut El şi cu înălţimea la care a ajuns El pentru a ne duce 
şi pe noi prin aceste stări la aceeaşi înălţime. 

Faptul acesta nu se săvârşeşte însă într-un mod pur nevăzut, sau 
spiritual. Aceasta pe de o parte, pentru că trupul Său, deşi pnevmatizat, a rămas 
trup real, pe de alta, pentru că trupul nostru trebuie să pornească de Ia chipul 
văzut pământesc, pe care 1-a avut trupul lui Hristos, pentru a înainta prin câte a 
trecut el, până la învierea şi pnevrnatizarea lui în viaţa lui eternă. 

Tainele pun în relief, ca şi întruparea Domnului, marea însemnătate a 
trupului omenesc şi valoarea lui eternă ca mediu transparent al bogăţiilor şi 
adâncimilor dumnezeieşti. In trup e sufletul întreg şi sufletul poate deveni în el 
tot mai copleşitor, pe măsură ce se umple de dumnezeire, şi aceasta însăşi îşi 
descoperă prin el tot mai mult dimensiunile şi bogăţiile infinite. Iar în Hristos 
locuieşte trupeşte toată plinătatea dumnezeirii (Col. 2, 9). A sfinţi trupul 
înseamnă a sfinţi şi sufletul, sau a-1 face mediu tot mai străveziu şi organ tot mai 
adecvat al prezenţei dumnezeirii. Orice gest al trupului are repercusiuni asupra 
vieţii sufleteşti şi orice gând sau simţire din suflet se repercutează în trup. 
Simţirile mai subţiate, mai curate şi mai nuanţate ale sufletului se manifestă în 
trup. Simţirile curate ale trupului se imprimă în suflet. Dar simţirile trupului au 
devenit curate prin voinţa sufletului. Iar simţirile acestea imprimându-se pentru 
veci în suflet, când sufletul îşi va învia trupul, va prelungi în acesta curăţia 
simţirilor lui. Este cu neputinţă de a desprinde total din suflet rădăcinile 
trupului, precum este cu neputinţă de a vedea în trup numai materie, odată ce 
trupul este raţionalitate plasticizată care se luminează deplin prin raţiunea 
conştientă şi deschisă raţiunii infinite a lui Dumnezeu, sau se întunecă, în 
absenţa lucrării Aceluia în ea. Raţionalitatea plasticizată în trup e influenţată de 
raţiunea subiectivă a fiecăruia, sau de conştiinţa şi voinţa sufletului. Aceasta 
explică putinţa ca trupul să-şi aibă rădăcinile în suflet şi să-şi imprime simţirile 
în suflet şi viceversa. Sufletul poate conduce astfel trupul spre starea unui organ 
de împlinire a celor mai curate şi mai nobile năzuinţe ale sufletului. Prin trup se 
fac străvezii caracterele personale ale omului sau trăsăturile lui personale 
deosebitoare şi tot parcursul străbătut de el în viaţa pământească. Astfel 
raţionalitatea plasticizată obiectivă în trup poartă în ea marca raţionalităţii 
subiective a persoanei umane, sau îşi imprimă pe a ei în subiectul spiritual 
uman. De aceea, chiar după desfacerea trupului, marca lui rămâne imprimată în 
subiectivitatea sufletului. 

Tot aşa se întâmplă cu sensibilitatea trupului. Ea devine o sensibilitate 
specifică a unei persoane şi ca atare se arată nu numai în trup, ci şi în suflet. Dar 
se întâmplă şi invers: în raţiunea subiectivă a sufletului şi în sensibilitatea lui 
conştientă se imprimă puritatea sau întinarea, în care s-a desfăşurat viaţa 
trupului şi sensibilitatea lui, şi ea va rămâne în suflet până când la înviere acesta 
o va imprima trupului înviat. 

io 

în general nu se poate duce o viaţă curată cu sufletul într-un trup 
întinat. De aceea o spiritualitate care se rezumă numai la idei, oricât ar fi ea de 
rafinată, nu este spiritualitatea sau starea duhovnicească totală a omului în 
înţelesul ei creştin. 

In raţionalitatea obiectivă şi în sensibilitatea trupului lui Hristos s-a 
imprimat nu numai marca raţiunii şi sensibilităţii subiective a sufletului 
omenesc curat al Iui Hristos, ci, prin acestea, şi marca spirituală de supremă 
lumină, curăţie şi putere a dumnezeirii. Iar aceasta se comunică, prin lucrări 
văzute ce ating trupul nostru, şi trupului şi sufletului nostru. 

Astfel se produce o reciprocitate între suflet şi trup. Tot ce atinge 
simţurile trupului se imprimă în suflet şi toate senzaţiile trupului poartă în ele 
marca simţirii specifice a sufletului şi sunt încadrate în lumina înţelegerii lui mai 
superficiale sau mai adânci. Nu se poate influenţa asupra sufletului fără a se 
lucra asupra trupului şi orice influenţă primită de trup poartă marca sufletului. In 
acelaşi timp, sufletul îşi realizez prin trup tot modul lui specific de a fi şi toată 
calitatea lui dobândită de curăţie sau de întinare, deci şi stările de curăţie primite 
de la Hristos prin Tainele ce ating trupul nostru. 

b. Hristos, săvârşitorul nevăzut al Tainelor. 

Harul nefiind decât lucrarea lui Hristos, săvârşitorul lor nevăzut este 
Hristos. Tainele ţin seama de legătura între suflet şi trup şi de faptul că sufletul e 
deschis lui Dumnezeu, iar în Hristos această deschidere a umanităţii spre 
Dumnezeu şi-a atins nivelul maxim. Hristos atinge prin lucrarea Lui trupul 
nostru, dar aceste atingeri se adâncesc în sufletul nostru. Hristos însuşi lucrează 
prin trupul Său plin de putere asupra trupului nostru. Dar prin trupul Său ne 
comunică nu numai sensibilitatea Lui curată omenească, ci şi sensibilitatea 
curată a sufletului Lui şi puterea dumnezeirii aflată în El. 

Cuvântul lui Dumnezeu a luat trup ca să adune în Sine, în taina 
unităţii lui Dumnezeu cu creaţia, nu numai sufletele, ci şi trupurile. Aşa cum 
trupul lui Hristos nu e numai un simbol intuitiv al dumnezeirii despărţite de El, 
ci trupul Lui e încadrat în sufletul şi în dumnezeirea Lui, tot astfel şi trupul 
nostru poate fi unit în mod real cu dumnezeirea lui Hristos prin atingerea 
trupului lui Hristos de el. Se întâmplă ceva analog cu scurgerea puterii ce se 
producea din trupul lui Hristos prin veşmintele Lui de care se atingeau bolnavii. 
Dar întrucât trupul lui Hristos a devenit prin înălţare pnevmatizat şi invizibil, 
rămânând totuşi un trup închegat, atingerea trupului nostru de către trupul Lui 
nu mai e vizibilă, ci se foloseşte pentru aceasta de materia cu care stă în legătură 
trupul nostru 8 . Hristos vrea să sfinţească trupul nostru folosindu-Se de ea, nu 



Odo Casei, Mysteriengegenwart, în: Jahrbuch fur Liturgiewissenschaft, VIII, p. 
154-155: în locul prezenţei corporale, văzute, a păşit aşadar prezenţa spirituală în credinţă şi 
Taine, care însă nu e mai slabă ca aceea, ci mai intensă, pentru că se întemeiază toată pe 

într-un mod detaşat de lumea materială cu care stă în atingere sau din care se 
hrăneşte, se adapă şi de care e pătruns şi care se imprimă prin senzaţiile ei în 
suflet, ci umplând-o şi pe aceasta de puterea Lui. De aceea şi alege El pentru 
Taine din toate formele materiei pe cele fundamentale pentru necesităţile de 
susţinere a trupului omenesc: pâinea, apa, vinul, untdelemnul. 

Unii reprezentanţi ai creştinismului occidental simt şi ei trebuinţa să 
se întoarcă la înţelegerea creştinismului primar pentru natură ca mijloc prin care 
lucrează Hristos asupra omului 9 . Dar pentru aceasta le trebuie o întoarcere la 
înţelegerea lui Hristos ca Logos al lucrurilor şi ca subiect al acţiunii de sfinţire a 
lor prin Duhul Sfânt. Nu natura aşa cum e după păcat poate fi mediu de lucrare a 
lui Hristos asupra omului, ci o natură sfinţită prin Duhul Sfânt, transfigurată, 
care în esenţa ei energetică, aşa cum a descoperit-o fizica modernă, să se umple 
de energia Duhului Sfânt, eliberată de cea a duhurilor rele 10 . 

Duhul. Şi trupul Domnului a devenit acum pnevmatic. Şi citează din Leo cel Mare: învierea 
nu e sfârşitul trupului, ci prefacerea lui. Prin înălţarea trupului, substanţa trupului n-a fost des- 
fiinţată. Şi Casei continuă: In Taine se arată nu chenoza, ci puterea dumnezeiască a trupului 
transfigurat..., ele mijlocesc puterea dumnezeiască. 

Chiar un protestant, Joseph Sittler, a declarat, într-un referat, la Adunarea 
Generală a Consiliului Ecumenic, la New Delhi (1961), că mântuirea trebuie văzută în 
orizontul întregii creaţii, părăsindu-se dualismul creştinismului occidental care condamna 
natura şi cerea eliberarea de lumea fizică (aceasta o face mai nou şi Bultmann), Trebuie 
afirmată mântuirea cosmică, nu ca opusă mântuirii personale, ci ca implicată în aceasta. Atâta 
vreme cât efectul şi puterea actului mântuitor nu ating totalitatea experienţei umane şi a 
mediului său, până la limitele lui cele mai depărtate, mântuirea rămâne incompletă, căci va 
rămâne totdeauna un rest supus răului. Călăuza noastră de azi trebuie să fie lrineu, nu 
Augustin, care a avut o influenţă mult mai mare în Occident. In cursul unor anumite epoci 
domina dualismul natură graţie, spiritual şi temporal. Dar a trecut acest timp, când teologia şi 
viaţa creştină puteau lucra cu o astfel de perspectivă.... Această atitudine se recunoaşte la 
lrineu în privinţa Tainelor, în comparaţie cu doctrina Bisericii din Evul Mediu. Pentru lrineu, 
unitatea binelui spiritual şi binelui material în Euharistie simbolizează unitatea ultimă a 
naturii şi a graţiei în mântuirea creştină. Pentru Toma d'Aquino faptul că Tainele sunt 
administrate sub formă materială e numai o concesie a lui Dumnezeu făcută naturii umane, în 
mod deplorabil senzuală (P. 11, Qu. I, A 8). Pentru lrineu, întruparea şi opera mântuitoare a 
lui Iisus Hristos înseamnă că făgăduinţa harului este oferită naturii întregi şi că, din această 
cauză, nimic nu poate fî numit impur. Pentru Biserica Evului Mediu, dimpotrivă, natura este 
esenţial impură... şi incapabilă să se împărtăşească de slava sfinţilor. E necesară revenirea la 
gândirea creştină primară, a unei materii prin care poate lucra harul. 

10 J. Sittler îşi dă seama că pentru aceasta e necesară o hristologie ontologică, un 
Hristos înţeles ca factor transformator al trupului, al cosmosului. Dar ni se pare că din nece- 
sitatea afirmată teoretic a unei astfel de hristologii ar trebui să se tragă concluzia necesităţii 
unei prievmatizări a naturii şi a trupului omenesc prin Duhul Sfânt, pentru a le adapta pe 
acestea la trupul sfinţit al Domnului, ceea ce ar cere renunţarea Occidentului la idealul socie- 
tăţii de consum şi adoptarea unui ideal al unei societăţi cu pasiuni înfrânate şi purificate. El 
zice: dar noi n-avem, în tot cazul, o hristologie ontologică de aşa fel, ca să exercite o forţa 
suficient de eficace asupra gândirii curente, o hristologie curajoasă, penetrantă, care să 
proclame puternic valoarea vieţii. (A cărei vieţi? întrebăm noi). Exaltarea teologică a hris- 

Dar sfinţirea naturii Duhul Sfânt o lucrează în mod principal în 
favoarea omului, transmiţându-i acestuia puritatea trupului înduhovnicit al lui 
Hristos, care se cere însuşită de om. Mai poate omul occidental reveni la această 
viaţă de sfinţenie care implică o asceză? Puterea lui Hristos iradiază din trupul 
Său sfinţit asupra trupului nostru şi deci şi asupra sufletului lui, printr-o natură 
pe care o sfinţeşte prin trupul Său însuşi, fie în momentul săvârşirii Tainei, fie şi 
înainte, ca la Botez sau Mir de exemplu, când apa sau Sfântul Mir sunt sfinţite 
prin rugăciuni anterioare. 

Hristos pătrunde astfel cu trupul Său, sau cu energia trupului Său 
curat, în trupul nostru, prin materiile folosite în Taine, sau prin gesturile 
preotului, ca să pună şi în trupul nostru începutul sfinţirii, care nu se produce 
însă dacă nu are loc şi un efort din partea primitorului Tainei. Trebuie accentuat 
cu toată seriozitatea realismul hristologic al Tainelor, lucrarea lui Hristos prin 
trupul Său, săvârşită asupra persoanei umane, prin materiile transfigurate ale 
Tainelor şi prin gesturile preotului. Daca Persoana Logosului e în toate făpturile, 
care sunt chipuri plasticizate ale raţiunilor Lui, cu atât mai mult poate fi în 
materiile Tainelor sfinţite prin rugăciuni speciale ale Bisericii, cu trupul Său 
prezent în ambianţa Bisericii, trup pnevmatizat, şi deci prezent în mod invizibil, 
dar totuşi real şi eficient. 

Dar dacă materia prin care lucrează Duhul lui Hristos în Taine e 
sfinţită de El, nu trebuie văzută nici o separaţie între materia Tainei şi harul sau 
puterea lui Hristos care se împărtăşeşte prin ea. Concepţia aceasta dualistă s-a 
introdus în teologia occidentală, după ce ea s-a despărţit prin scolastică de 
gândirea Părinţilor bisericeşti şi a Noului Testament, nemaivăzând legătura 
intimă a Logosului sau a Cuvântului întrupat şi a lucrării Lui cu natura 1111 . 
Materia nu e numai un simbol separat de har, care ocazionează şi tălmăceşte în 
mod intuitiv lucrarea nevăzută a harului, ci ea însăşi e plină de puterea 
dumnezeiască. Numai din această neînţelegere a legăturii ontologice a materiei 
cu Logosul divin şi cu trupul omenesc al lui Hristos şi al nostru, s-a ajuns în 
protestantism la despărţirea totală a lucrării lui Dumnezeu în suflet de 
mijloacele materiale, deci la înlăturarea Tainelor. 

De aceea nici împărţirea scolastică a Tainelor în partea externă şi 
partea internă rm e decât produsul unei abstracţii şi nu trebuie înţeleasă în sensul 
că partea externă poate fi gândită separat de harul sau de lucrarea lui Hristos. 
Ceea ce se vede nu e numai cât se vede, şi harul nevăzut lucrează prin materia şi 
gestul văzut. 



tologiei universale este încă, în cea mai mare parte a timpului, zăvorâtă în memoria cea mai 
secretă a Bisericii... Puterea ei virtuală aşteaptă să fie eliberată în teologia kerygmatică, 
morală, liturgică şi sacramentala. Numai aşa doxologia pe care o aducem lui Hristos va îriceta 
să fie statică, fără eficienţă asupra vieţii. 
11 J.Sittler, citatele anterioare. 

c. Caracterul hristologic şi bisericesc al Tainelor. 

Tainele sunt săvârşite de către Biserică sau de către Hristos prin 
Biserică pe seama unor persoane care vor să intre în ea şi să rămână în ea, 
unindu-se prin aceasta cu Hristos însuşi, Care le-a şi instituit. Desigur, Tainele 
se acordă unor persoane, şi nu comunităţii întregi a Bisericii sau unor grupuri de 
persoane. Aceasta nu înseamnă că Tainele se dau acelor persoane luate izolat de 
Biserică. Prin Taine Biserica, sau mai precis Hristos lucrător în Biserică, 
efectuează acţiunea Lui de unire a acelor persoane cu Sine şi cu ceilalţi membri 
ai Bisericii uniţi cu Sine. Tainele sunt actele prin care Hristos recapitulează în 
Sine ca Biserică pe oamenii despărţiţi de Dumnezeu şi întreolaltă, dacă ei cred 
în El. Tainele au astfel o funcţie unificatoare. De aceea ele sunt ale Bisericii, ca 
unitate realizată în Hristos a celor ce cred în El, pentru extinderea acestei unităţi, 
sau pentru atragerea altora în ea şi pentru a întări unitatea lor în Hristos, sau 
unitatea Bisericii ca trup tainic al lui Hristos. Nu se săvârşeşte o Taină pe seama 
unei persoane din afară de Biserică pentru a o lăsa în afara Bisericii. Nu i se 
recunoaşte cuiva o Taină primită în afara Bisericii, atâta timp cât rămâne în 
afara ei. Botezul se săvârşeşte în tinda Bisericii, cu faţa spre interiorul ei, după 
ce primitorul întors cu faţa spre exterior s-a lepădat de cel ce domneşte în afara 
Bisericii. 

Deşi Tainele se săvârşesc persoanelor luate în mod deosebit, ele se 
administrează persoanelor ce intră în Biserică şi după ce au intrat se acordă 
persoanelor componente ale Bisericii. Prin ele Hristos lucrează asupra 
persoanelor în momentul intrării în Biserică sau aflătoare în ea pentru întărirea 
unităţii lor în El, pentru întărirea unităţii Bisericii. Astfel prin Taine sporeşte în 
unitatea cu Hristos şi în ea însăşi atât Biserica în întregimea ei, cât şi fiecare 
mădular în parte. "Intru El toată clădirea bine alcătuită creşte, ca să ajungă un 
locaş sfânt desăvârşit în Domnul" (Ef. 2, 21). Iar în Biserică Domnul a dat pe 
unii... binevestitori, pe alţii păstori, pe alţii învăţători spre desăvârşirea sfinţilor, 
la lucrul slujbei spre zidirea trupului lui Hristos, până ce toţi vom fi ajuns la 
unitatea credinţei şi a cunoştinţei Fiului lui Dumnezeu, la statura bărbatului 
desăvârşit, la măsura vârstei deplinătăţii lui Hristos (Ef. 4, 11-13). 

Pe baza faptului că prin Taine se extinde, se menţine şi creşte 
duhovniceşte Biserica, în teologia catolică se scoate în timpul din urmă în relief, 
ca rol principal al Tainelor, funcţia lor de unificare a credincioşilor în Biserică. 
Ba uneori se accentuează aşa de mult acest rol, că se lasă pe planul al doilea 
unirea cu Hristos, care, după Părinţii bisericeşti, fiind unire a subiectului uman 
cu trupul lui Hristos, produce în el o simţire comună cu a lui Hristos, Hristos 
devenind conţinutul simţirii lui. 

Teologul Karl Rahner merge până acolo că socoteşte că nu Hristos a 
instituit Tainele, ci Biserica. Hristos a întemeiat un singur sacrament: Biserica, 

cu puterea de a activa natura ei sacramentală în diferite sacramente. Biserica 
este continuarea, persistenţa prezenţei reale eshatologice a voinţei graţiale 
biruitoare şi definitiv introdusă în lume prin Hristos... Ca o astfel de persistenţă 
a lui Hristos în lume, Biserica este de fapt sacramentul originar (Das 
Ursakrament), punctul de origine al sacramentelor în sensul propriu al 
cuvântului 12 . Actualizarea mântuirii eshatologic biruitoare dată lumii în Biserică 
şi oferită tuturor oamenilor se efectuează deci pentru om în parte într-un act al 
Bisericii pe seama omului însuşi, prin care ea vesteşte caracterul graţial al 
acestei mântuiri; Şi acest act al Bisericii poartă în mod necesar în sine structura 
esenţei Bisericii. Acest act este sacramental pentru că el corespunde Bisericii ca 
sacrament originar al graţiei 13 . Pornind de la Biserica - sacrament originar - s-ar 
putea vedea că existenţa sacramentelor reale în sensul cel mai Strict şi mai 
tradiţional nu e necesar să se întemeieze în fiecare caz pe un cuvânt determinat, 
prin care Iisus cel istoric ar fi vorbit explicit de un sacrament determinat... 
Instituirea unui sacrament rezultă şi din faptul că Hristos a întemeiat Biserica cu 
caracterul ei de Sacrament originar 14 . Rahner nu face decât să tragă concluzia 
logică din învăţătura catolică despre graţie ca efect graţial creat, al morţii lui 
Hristos, pus la dispoziţia Bisericii 15 , deci detaşabil de Hristos. 

In gândirea biblic-patristică, harul fiind lucrarea actuală a lui Hristos, 
în orice Taină lucrează Hristos însuşi aflător în Biserică. Hristos însuşi extinde 
şi dezvoltă viaţa Bisericii, prin toate Tainele, care sunt numai vizibil săvârşite de 
preotul ca reprezentant al Bisericii, invizibil fiind săvârşite de Hristos însuşi. In 
timp ce Rahner socoteşte că Botezul, de exemplu, este Taina intrării în Biserică 
şi în aceasta sunt implicate toate celelalte efecte ale ei, sau în Taina Pocăinţei 
Biserica iartă pe penitent, în gândirea biblic-patristică cel ce se botează se 
uneşte în mod direct cu Hristos (Te uneşti cu Hristos? Mă unesc cu Hristos) şi 
prin aceasta devine membru al Bisericii; iar penitentul este iertat de Domnul şi 
Dumnezeul nostru Iisus Hristos, cu darul şi cu iubirea Sa de oameni şi 
săvârşitorul văzut e numai cel ce secundează în această iertare pe Hristos, în 
calitatea lui de nevrednic preot şi duhovnic. 

Lucrarea lui Hristos însuşi în Taine trebuie socotită strâns legată de 
faptul că El însuşi le-a şi instituit. Dar le-a instituit întrucât le-a şi practicat cel 

12 Karl Rahner, Kirche und Sakramente, Herder, 1960, p. 17 şi H. de Lubac, Glauben 
aus derLiebe, trad. germ. a operei: Le Catholicisme, Johannes Verlag, Einsideln, p. 74 urm. 

13 K. Rahner, op. cit, p. 21. 

14 Idem, op. cit, p. 37-38. 

15 Odo Casei, combătând pe teologul catolic P. Pochmann, care nu vrea să admită în 
Taine mai mult decât efectul graţial al morţii lui Hristos, spune că această teorie stăpâneşte 
teologia mai nouă aproape exclusiv şi unilalteral (Glaube, Gnosis, Mysterium, în Jahrbuch fur 
Liturgiewissenschaft, 15 Bând, Munster und Westfalen, 1941, p.22). A se vedea mai pe larg 
despre această chestiune în studiul nostru: Fiinţa Tainelor în cele trei confesiuni, Ortodoxia, 
1956, nr. l,p. 13-14. 

dintâi, rămânând în continuare săvârşitorul lor invizibil şi, prin aceasta, 
susţinătorul Bisericii. El însuşi S-a botezat şi de aceea a poruncit ca toţi să se 
boteze, declarând totodată că El însuşi va fi prezent în practicarea acestei Taine: 
"Iată Eu cu voi sunt până la sfârşitul veacului" (Mt. 28, 20). El însuşi a primit pe 
Duhul Sfânt, ca om, după Botez, urmând ca toţi să-L primească de la El, în 
Taina Mirului. El a iertat păcatele şi a rămas să le ierte mai departe prin preoţi, 
împuternicind pe apostoli prin suflarea Duhului Sfânt, ca mod al lucrării Sale 
permanente în săvârşirea acestei Taine: "Cărora veţi ierta păcatele, iertate vor fi 
(în aceeaşi clipă, n.n.) şi cărora le veţi ţine, ţinute vor fi" (In. 20, 22-23). El pune 
baza Euharistiei prin moartea pe cruce şi prin înviere şi săvârşeşte prima 
Euharistie, poruncind apostolilor şi urmaşilor lor să o săvârşească, El însuşi 
fiind permanent în ea ca jertfă şi jertfitor. El a fost Arhiereul prin excelenţă şi 
rămâne în chip nevăzut în această lucrare şi calitate prin arhiereii şi preoţii 
văzuţi cărora le comunică această calitate de organe văzute ale Tainelor 
săvârşite de El în chip nevăzut. El a binecuvântat Nunta şi a vindecat pe bolnavi. 
Biserica săvârşeşte toate cele şapte Taine, pentru că Hristos le-a săvârşit vizibil 
cât a fost pe pământ şi le săvârşeşte după înălţarea Sa la ceruri, sau după intrarea 
cu trupul în planul deplin pnevmatizat, în mod invizibil în Biserica Sa. 

Raportul între Biserică şi Hristos nu poate fi exprimat în mod simplu 
prin ideea că Biserica reprezintă în Taine pe un Hristos absent, ca o locţiitoare 
juridică a unui Hristos absent, ci într-un mod dialectic: ea e plină pe de o parte 
de Hristos, întrucât Hristos lucrează prin ea, dar pe de altă parte e mereu în 
poziţia de rugătoare şi de slujitoare a lui Hristos, deci nu e identică cu El. Ea e 
trupul, nu Capul, deşi nu te poţi uni cu Capul fără să te uneşti şi cu trupul, dar 
conştiinţa credinciosului nu pune accentul principal pe unirea cu trupul, ci cu 
Capul. Intre catolicism şi protestantism, Ortodoxia deţine iarăşi o poziţie mai 
complexă, mai echilibrată, mai conformă cu realitatea nuanţată. 

Lumina aceluiaşi ocean al harului, de lumină şi de putere, care 
iradiază din Hristos pătrunde în toţi cei ce primesc Tainele şi acelaşi Soare al 
Dreptăţii e prezent şi activ în această lumină şi energie ce-i pătrunde. Aşa cum 
un tată priveşte deodată la copiii lui cu aceeaşi afecţiune şi-i pătrunde cu aceeaşi 
dragoste, tot astfel Hristos pătrunde cu energia iubirii Lui în toţi cei ce primesc 
Tainele, unindu-i cu Sine şi întreolaltă şi prin aceasta extinzând Biserica şi 
întărind unitatea ei. 

Dar pentru ca Hristos să-Şi îndrepte prin Taine lucrarea Sa spre 
fiecare persoană e necesar ca acestea să creadă personal în El şi în importanţa 
decisivă a actelor alese de Hristos ca mijloace ale harului Său mântuitor, pentru 
ca oamenii să ştie în ce momente anume lucrează El asupra lor în mod principal. 
Prin această credinţă persoana respectiva acoperă cu credinţa sa dimensiunea 
decisivă a actului Tainei săvârşite în mod nevăzut de Hristos însuşi, sau se 
deschide lucrării Lui. De aceea în fiecare Taină primitorul e numit pe nume şi 
face o mărturisire de credinţă (la Botez, Euharistie, Pocăinţă, Hirotonie), sau de 

angajare (Nuntă, Pocăinţă, Hirotonie). Pentru ca Hristos să-Şi îndrepte prin 
Taine acţiunea Sa către fiecare persoană e necesar ca aceasta să manifeste 
printr-un act propriu voinţa de a accepta o relaţie personală decisivă cu Hristos, 
Care e disponibil cu iubirea sau cu harul Său mântuitor pentru toţi; e necesar să 
se deschidă personal în mod total Iui Hristos, să-şi predea soarta sa deplin lui 
Hristos, pentru ca unda mântuitoare din oceanul de har sau de iubire personală a 
lui Hristos să intre printr-o atenţie specială şi mântuitoare în el. Toţi cei ce cred 
intră prin Botez şi sporesc prin celelalte Taine în relaţia personală totală cu 
Hristos, dar cu acelaşi Hristos care e în relaţie cu ceilalţi credincioşi şi, prin 
aceasta, intră şi sporesc în relaţie şi cu aceia, adăugându-se Bisericii ca trup 
tainic al lui Hristos. Acesta e unul din sensurile Botezului ca moarte cu Hristos 
pentru viaţa veche şi naştere cu El la o viaţă nouă, exclusiv din El. Aceeaşi 
hotărâre se cere credinciosului şi în celelalte Taine. 

Formele şi gradele de relaţie a Iui Hristos cu credincioşii prin 
diferitele Taine nu le-a putut stabili decât Hristos, nu Biserica. E adevărat că 
Hristos a poruncit să se acorde Botezul în numele Tatălui, al Fiului şi al 
Sfântului Duh, dar aci expresia în numele nu înseamnă o lucrare a Bisericii în 
numele Treimii distante, ci în puterea Ei; Hristos dă asigurarea că în actul văzut 
al Bisericii este prezentă şi desigur lucrătoare fiecare Persoană a Sfintei Treimi 
potrivit cu locul Ei 16 . Căci Domnul continua să spună: "Iată Eu cu voi voi fi 
până la sfârşitul veacului" (Mt. 28, 19-20), iar de lucrarea Duhului vorbeşte în 
diferite rânduri (In. 20, 33 etc). 

Prezenţa şi lucrarea lui Hristos însuşi în Taine e implicată în faptul că 
harul Tainelor e energia necreată a lui Hristos, sau lucrarea Lui. Prin fiecare 
Taină El îşi retrăieşte şi iradiază în credincios trăirea şi puterea unei alte stări 
prin care a ridicat EI umanitatea Sa până la înălţimea şi îndumnezeirea ei 
deplină. Numai aşa se explică şi gradaţia Tainelor. Căci altfel s-ar naşte 
întrebarea: De ce nu ni se dă tot harul printr-o singura Taină? Nicolae Cabasila 
spune: să vorbim despre chipul în care fiecare Taină lucrează unirea 
credincioşilor cu Hristos. întâi de toate, pentru a ne uni cu Hristos va trebui să 
trecem prin toate cele prin care a trecut şi El, să răbdam, să suferim şi noi câte a 
răbdat şi a suferit El 17 . Aşa cum Mântuitorul a primit întâi Botezul, aşa primim 
şi noi întâi această Taină 18 . Noi creştem în natura noastră omenească din punct 
de vedere duhovnicesc, cum a binevoit să crească şi El cu natura Sa omenească. 
Nu putem sări peste etapele creşterii ei. 



16 Nicolae Cabasila, op. cit, trad. T. Bodogae, p. 36: "în vreme ce Tatăl primeşte 
împăcarea, Fiul este Cel ce face împăcarea, iar Duhul Sfânt este mulţimea binefacerilor 
dăruite de Dumnezeu sufletelor care s-au împăcat cu El". 

17 Op.cit,p. 26. 

18 Op.cit, p.28. 

d. Preotul, săvârşitorul văzut al Tainelor. 

După lămuririle date despre aspectul extern şi harul nevăzut al 
Tainelor şi despre rostul lor de a uni persoanele primitoare cu Hristos şi, prin 
aceasta, cu Biserica, prin lucrarea lui Hristos însuşi, rămâne să dăm unele 
lămuriri şi despre preot şi arhiereu, ca săvârşitori ai Tainei. 

Preotul este organul văzut prin care Hristos cel din Biserică lucrează 
în chip nevăzut în Taine, sau acordă harul celor cărora li se administrează 
acestea. 

Hristos, devenind nevăzut prin înălţare, Se foloseşte pentru lucrarea 
Sa asupra celor ce vor să se unească cu El şi să crească în El, intrând şi 
dezvoltându-se spiritual în Biserică, şi de un organ personal văzut. Nevoia unor 
mijloace materiale sau a unor gesturi văzute implică şi nevoia unei persoane 
văzute prin care Hristos să lucreze în mod nevăzut asupra celor ce doresc să se 
unească cu El şi să crească în El. Lucrarea cea mai eficientă este de la persoană 
la persoană. Hristos ca persoană lucrează în modul cel mai eficient asupra 
persoanelor umane tot prin persoane umane. Numai o persoană umană poate 
săvârşi acte expresive, adică intenţionate, deosebite de mişcările neintenţionate 
ale naturii şi poate rosti cuvinte care lămuresc înţelesul celor ce se săvârşesc şi 
intenţia urmărită de Hristos prin Taine. Gesturile preotului care ating pe cel ce 
primeşte Taina, sau cărora le răspunde acesta prin gesturile lui primitoare, fac ca 
Taina să aibă o eficacitate mai adâncă în fiinţa primitorului Tainei. Eficacitatea 
aceasta e proprie şi cuvintelor rostite de săvârşitorul Tainelor şi auzite de 
primitor sau rostite ca răspuns şi ca angajare de către acesta. 

Dar gesturile ating toată fiinţa primitorului, nu pătrund numai prin 
auzul lui. In afara de aceea cuvintele sunt multe şi se pot repeta de multe ori fără 
să poată crea o situaţie specială de deosebită solemnitate şi prin aceasta e greu 
ca unul din ele să câştige pentru primitor însemnătatea decisivă şi unică pe care 
o are un gest, sau un complex de gesturi care nu se repetă şi care ating mai 
direct însuşi trupul primitorului. Pe urmă gesturile acestea nu sunt gesturi ale 
omului, alese momentan de el, ci sunt gesturile comune ale Bisericii în care 
lucrează Hristos însuşi. Taina nu numai îndeamnă un om prin cuvinte la 
însuşirea morţii şi învierii cu Hristos, ci îl face să le imite într-un anumit fel, iar, 
în parte, să realizeze prin anumite gesturi moartea cu Hristos faţă de viaţa veche 
şi învierea cu El la o altă viaţă, datorită faptului că ea nu e numai cuvânt, ci şi 
complex de acte stabilite şi unice în toată Biserica, pe baza poruncii lui Hristos. 
Prin rugăciuni, gesturi, declaraţii, Taina nu numai exprimă, ci şi realizează într- 
un anumit fel ceea ce se exprimă prin cuvinte. 

Ca atare, Taina e un eveniment decisiv şi unic în viaţa omului care 
vine la credinţă şi care continuă să creadă, cum nu sunt cuvintele simple. 
Gesturile sacramentale ale preotului şi episcopului, săvârşite în numele Bisericii 
şi cu autoritatea ei, deci cu autoritatea lui Hristos lucrător în ea, împlinesc în 

mod real lucrarea intenţionată, pentru că Hristos însuşi o împlineşte nevăzut şi 
Biserica însăşi o împlineşte văzut prin aceste gesturi. 

Preotul înfăţişează în faţa credinciosului împuternicirea lui Hristos şi 
a Bisericii, în calitatea lui de reprezentant al lor, într-un mod corespunzător 
raportului între Hristos şi Biserică: al lui Hristos, Care 1-a desemnat ca organ 
văzut prin ale cărui gesturi şi declaraţii El însuşi săvârşeşte Taina în chip 
nevăzut; al Bisericii, întrucât el face în numele Bisericii invocarea Duhului 
Sfânt, în urma căreia Duhul lui Hristos coboară cu lucrarea Lui prin materiile, 
gesturile, rugăciunile şi declaraţiile preotului, în cel ce primeşte Taina. 

Această dublă şi totuşi indisolubilă calitate reprezentativă a preotului 
sau a episcopului, o vădeşte chiar hirotonia lor. Căci ea e săvârşită în mod văzut 
de un episcop, sau în cazul episcopului de mai mulţi episcopi, dar în mod 
nevăzut Hristos însuşi hirotoneşte, adică transmite unei persoane calitatea de 
arhiereu sau de preot săvârşitor văzut al Tainelor, sau o împuterniceşte cu harul 
Său pentru slujba de organ văzut al Său în săvârşirea Tainelor. Dar episcopul 
sau episcopii hirotonisitori invocă totodată în Taina Hirotoniei Duhul Sfânt în 
numele Bisericii, ba însăşi o comunitate a Bisericii însoţeşte pe episcop sau pe 
episcopi în rugăciunile ce le înalţă la săvârşirea hirotoniei şi pe episcop şi preot 
la săvârşirea celorlalte Taine. 

învăţătura Bisericii, că validitatea Tainelor săvârşite de un preot sau 
episcop nu depinde de vrednicia lor, se bazează pe faptul că rugăciunea şi 
invocarea Duhului făcute de ei este rugăciunea şi invocarea Bisericii, iar 
gesturile lor sacramentale şi declaraţia lor despre harul care se coboară sunt 
însoţite de credinţa Bisericii că Hristos însuşi lucrează prin ele în mod nevăzut 
şi ca Hristos însuşi îşi împlineşte de fiecare dată făgăduinţa data la instituirea 
Tainelor, că la săvârşirea lor va coborî în cei ce le primesc. 

Desigur, e de dorit ca preotul sau episcopul să manifeste şi o vrednicie 
personală în slujirea lor preoţească sau arhierească, Dar dacă aceasta vrednicie 
lipseşte, absenţa ei este suplinită de credinţa şi vrednicia Bisericii. Karl Rahner 
spune că dacă unii preoţi nu sunt vrednici, lipsa vredniciei lor e suplinită de 
vrednicia altora. Iar dacă toţi ar fi nevrednici, nevrednicia generală n-ar mai 
putea fi acoperită de nimic. In acest caz sfinţenia membrilor n-ar mai depinde de 
o ierarhie slujitoare, iar această ierarhie n-ar mai subzista de fapt. E un caz 
analog cu păcătoşenia membrilor Bisericii. Dacă unii din ei sunt păcătoşi, 
Biserica rămâne sfântă prin alţii din membrii ei; dar dacă toţi membrii ei ar fi 
păcătoşi, ea ar înceta să mai fie sfântă, căci până la urmă Biserica e alcătuită din 
oamenii care cred în Hristos şi în care e sălăşluit prin aceasta Hristos 19 . Dar e 
mai corect a spune că însăşi vrednicia unor credincioşi, ca vrednicie a Bisericii, 
suplineşte nevrednicia preoţilor. Iar asemenea credincioşi nu vor lipsi niciodată. 

Aşa cum trebuie să-I recunoaştem lui Hristos autoritatea de a fi ales 



Op.cit.,p. 89. 

anumite materii şi de a fi stabilit anumite gesturi pentru săvârşirea Tainelor, 
trebuie să-I recunoaştem şi autoritatea de a alege anumite persoane ca organe 
vizibile pentru săvârşirea lor. 

Alegerea şi împuternicirea cu un har special a acestor organe 
personale semnifică şi faptul că orice Taină e o intrare în comuniune cu Hristos 
ca persoană, e o Taină de întemeiere a comuniunii cu Hristos în general şi a 
comuniunii cu ceilalţi membri ai Bisericii uniţi cu Hristos, Şi fiecare persoană 
umană din comunitatea Bisericii împlineşte un rol de inel în lanţul comuniunii 
cu Hristos devenit om şi cu ceilalţi oameni care cred în El. Hristos ni Se 
dăruieşte prin Taine pentru a crea forme şi grade mai înalte de comuniune cu El 
şi între noi. Ca atare omul trebuie să trăiască faptul că în momentul Tainei intră 
în comuniune cu Hristos, Care este un Tu suprem şi Care îl ridică la nivelul 
comuniunii cu Sine, dar Care este în acelaşi timp şi om coborât la nivelul 
comuniunii cu noi prin alt om. Trăirea acestei intrări în comuniune cu Hristos 
este prilejuită credinciosului, în mod necesar, de o altă persoană şi, în modul cel 
mai adecvat, de o persoană care are o împuternicire permanentă de la Hristos şi 
de la Biserică pentru ca să mijlocească acea comuniune cu El, să susţină şi să 
promoveze comuniunea credincioşilor cu Hristos şi întreolaltă. Această misiune 
a lui e făcută cunoscută obiectiv, ca având-o de la Hristos şi de la Biserică şi ca 
nefiind o simplă prezumţie subiectivă, o pretenţie a unei persoane care s-ar da ea 
însăşi cu de la sine putere ca având o astfel de împuternicire. Numai Biserica, ca 
trup al lui Hristos, poate da o astfel de garanţie obiectivă, sau numai prin ea 
poate împuternici Hristos pe cineva în mod obiectiv cu această calitate de organ 
vizibil al săvârşirii Tainelor, ca prilej al săvârşirii lor în mod invizibil de către El 
însuşi. Numai aşa Hristos poate folosi Tainele în mod obiectiv ca mijloace de 
adunare a oamenilor credincioşi în Ei, întrucât îi adună şi într-o unitate vizibilă, 
în jurul unor persoane, care reprezintă şi această unitate vizibilă. 

Credinciosul are în relaţia cu preotul pe de o parte un tu vizibil 
omenesc ca intermediar central al comuniunii cu comunitatea celor ce cred în 
Hristos, pe de alta, un tu care îi prilejuieşte trăirea relaţiei cu Hristos, ca 
persoană dumnezeiască şi omenească în acelaşi timp, supremă şi apropiată la 
maximum, persoană spre care preotul însuşi indică, fiind şi dintre oameni, dar 
având şi misiunea de sus prin trimitere; având şi căldura concretă a omului, dar 
şi răspunderea de a aduce pe Hristos aproape de semenul său, sau în legătură cu 
el. Ei Ii face pe Hristos cu atât mai transparent, cu cât răspunderea sa faţă de 
Hristos îl face să se predea mai mult Lui în această misiune, smerindu-se mai 
mult pe sine. 

Alegând o persoană şi trimiţând-o cu împuternicirea de la Sine prin 
Biserică, pentru săvârşirea Tainelor, Hristos poate să-Şi comunice şi cuvântul 
Său şi cuvântul despre Sine păstrat în mod neschimbat în întreaga Biserică, ca 
mijloc de unitate. Prin acest cuvânt, care constituie conţinutul rugăciunilor 
Bisericii, se explică credincioşilor chiar înţelesul Tainelor şi datoriile ce rezultă 

pentru ei de a folosi puterea lor pentru a întipări în ei în mod actual chipul lui 
Hristos. Preotul şi episcopul astfel aleşi de Hristos primesc şi împuternicirea 
călăuzirii pastorale a credincioşilor spre mântuire. 

In rezumat, elementele constitutive ale Tainelor sunt: mijloacele 
materiale prin care Hristos însuşi îşi comunică harul mântuitor prin mâna 
preotului, prin rugăciunea şi declaraţia constatatoare a lui şi prin mărturisirea 
credinţei şi angajarea credinciosului (la Botez o face naşul pentru primitor). 
Taina se produce prin actul preotului Însoţit de declaraţia constatatoare a lucrării 
lui Hristos; ea se săvârşeşte şi prin atingerea mâinii preotului în mod direct sau 
printr-o materie de trupul primitorului, pe baza mărturisirii credinţei lui şi 
însoţită de declaraţia constatatoare a preotului, care ea însăşi e o mărturisire a 
credinţei în ceea ce se săvârşeşte. Taina e un tot care uneşte pe primitor - prin 
mâna preotului sau prin materia folosită de el şi prin declaraţia constatatoare a 
lui - cu Hristos şi prin aceasta cu Biserica, după prealabila mărturisire de 
credinţă a primitorului şi rugăciunea preotului. 

Uneori primitorul Tainei e pus în contact cu mâna preotului printr-o 
materie, alteori fără materie. Dar contactul personal în credinţă al primitorului 
Tainei cu preotul ca săvârşitor al ei e necesar pentru săvârşirea Tainei. Insă 
totdeauna prin acest contact, primitorul Tainei intră în legătură directă, iniţială 
sau sporită, cu Hristos şi cu comunitatea Bisericii, ca trup al Lui. De aceea 
primitorul Tainei îşi mărturiseşte credinţa direct în Hristos, şi preotul, săvârşitor 
al Tainei, II prezintă pe Hristos ca fiind cel ce- Şi împărtăşeşte harul Său. Hristos 
însuşi S-a folosit de tină la vindecarea orbului, dar uneori a vindecat şi prin 
atingerea directă a celor bolnavi de mâna Sa. Legătura directă în care e pus 
primitorul Tainei cu Hristos o arată cu deosebită claritate mărturisirea 
credinciosului la primirea Euharistiei. In această mărturisire credinciosul se 
adresează direct lui Hristos, arătând convingerea că El însuşi îl împărtăşeşte cu 
trupul Său. Prin cuvintele preotului: împărtăşeşte-se robul lui Dumnezeu (N) 
preotul constată numai acest fapt. Preotul nu se interpune între Hristos şi 
credincios, ci prilejuieşte întâlnirea lor. Această constatare despre lucrarea 
directă a lui Hristos prin acordarea harului Său o face şi episcopul la săvârşirea 
hirotoniei şi preotul în Taina Pocăinţei, deşi aci îşi adaugă şi el iertarea din 
partea sa. Deci se poate admite că şi la Botez, prin cuvântul: "Botează-se robul 
lui Dumnezeu (N)", sau la Cununie, prin cuvântul: "Cunună-se robul lui 
Dumnezeu (N)", preotul constată nu înfăptuirea unui fenomen impersonal, ci 
lucrarea directă a lui Hristos asupra primitorului Tainei, sau întâlnirea personală 
a primitorului Tainei cu Hristos. Din toate rezultă că săvârşitorul propriu-zis al 
Tainei este Hristos însuşi în mod nevăzut. 

In ce priveşte numărul Tainelor, trei dintre ele sunt Taine ale unirii 
depline cu Hristos şi ale intrării depline în Biserică (Botezul, Ungerea cu Sfântul 
Mir, Euharistia), două, ale reîntăririi în Hristos a celor îmbolnăviţi sufleteşte sau 
trupeşte (Pocăinţa, Maslul) şi două, mijloace prin care se acordă primitorului 

puterea de a împlini fie misiunea specială a săvârşirii Tainelor, a propovăduirii 
cuvântului şi a păstoririi unei comunităţi bisericeşti (Hirotonia), fie îndatoririle 
speciale legate de viaţa de căsătorie (Cununia). Despre raporturile dintre aceste 
Taine se va vorbi la alt loc. 



22 



Pr. Prof. Dr. D. Staniloae, Teologia Dogmatica Ortodoxa, volumul 3 



II Sfintele Taine în special 



A Taina Sfântului Botez 

Prin Taina Botezului, instituită de Mântuitorul, omul care crede în 
Hristos se renaşte din apă şi din Duh la viaţa cea adevărată în Hristos şi devine 
membru al Bisericii. Taina se săvârşeşte prin întreita scufundare a celui ce se 
botează, în apă, în numele Sfintei Treimi. Săvârşitorul este preotul sau 
episcopul; numai în caz de urgenţă, din temerea de moarte apropiată a celui ce 
are să primească Botezul, această Taină poate fi săvârşită de orice membru al 
Bisericii. Aceste componente se cer lămurite pe rând. 

1 . Unirea între apă şi Duhul Sfânt ca sân al omului nou 

Din lucrarea Duhului Sfânt asupra apelor au luat fiinţă în Fiul (Col. 1 , 
16) toate formele definite de existentă creată, la începutul lumii (Fac. 1, 2). In 
mod special a fost creat la început omul cu vrerea Tatălui, după chipul Fiului şi 
în Fiul şi prin suflarea Sfântului Duh (Fac. 1, 2; 2, 6). 

Apa originară, din Biblie, nu este identică cu apa definită de după 
aceea. Dar ea nu e nici o materie care stă de sine în fata Duhului creator, 
putându-se face din ea orice. Căci şi ea este creată de Dumnezeu şi are în ea în 
mod virtual raţiunile şi potentele existenţelor definite — chipuri ale raţiunilor 
Logosului — ce vor apărea prin suflarea Duhului. Apa aceea nu era cu totul 
pasivă. Era o energie indefinită, neluminată de nici o determinare, dar într-o 
mişcare universală, nesolidificată în nici un fel, având în ea, prin creaţie, 
raţiunile tuturor formelor de existenţă, create şi susţinute după chipul raţiunilor 
Logosului creator şi conservator. Duhul dumnezeiesc, reprezentând aceeaşi 
fluiditate pe planul spiritual, face ca apa originară să actualizeze formele 
înscrise în ea virtual prin actul creator al Logosului, în forme care arată în ele în 
mod definit chipurile raţiunilor Logosului. Duhul desăvârşeşte astfel, iradiind 
din Logos — pe de o parte transcendent, pe de alta prezent în ea — creaţia 
înfiinţată de Logos. Duhul Sfânt cu fluiditatea Lui, unit cu fluiditatea acelei ape 
originare, e forţa de formare continuă a existenţelor definite de toate gradele. 

într-un mod asemănător, Duhul desăvârşeşte creaţia omului, fiind 
suflat şi deci creat într-o înrudire specială cu el, în trupul lui ce se alcătuia din 
ţărână prin voinţa Tatălui, iar prin lucrarea Logosului, sufletul. Forma de 
existenţă ce apărea acum era cea mai înaltă făptură creată vizibil, având în ea 



23 



Pr. Prof. Dr. D. Staniloae, Teologia Dogmatica Ortodoxa, volumul 3 

chipul Logosului ca ipostas, dar păstrând în ea starea de mişcare prin care avea 
să crească în asemănarea cu El. 

Dar încă înainte de aceea, energia universală total indefinită de la 
început luase forme definite, mai mult sau mai puţin solidificate, prin lucrarea 
Duhului. O parte din ea a luat formă de apă, care, fiind înrudită cu apa originară, 
reprezintă rezerva mobilă din care se nasc şi se alimentează sau se ţin în mişcare 
toate corpurile. Nimic nu se naşte şi nimic nu rămâne acum în viaţă, sau într-o 
anumită mobilitate, fără apa mişcată de Duhul Sfânt. Toate organismele care nu 
mai pot folosi apa devin total rigide şi se sfărâmă ca moarte. 

Prin despărţirea omului de Dumnezeu, Duhul n-a încetat de a susţine 
pe oameni şi de a conlucra cu ei la naşterea oamenilor următori. Căci fără Duhul 
nu se poate naşte nimic. Dar ei se nasc acum în mod principal din trup şi poartă 
în ei amprenta trupului, adică a fiinţei antecesorilor, căzută din mobilitatea 
interminabilă şi în continuă ascensiune a vieţii în Duh. 

Fără Duhul nu se poate naşte mai ales minunea întotdeauna originală 
a unui alt om; natura nu naşte decât forme monotone. Numai în spirit e noutatea 
niciodată repetată. Iar spiritul uman nu se poate naşte fără contribuţia Duhului 
dumnezeiesc şi nici nu poate rămâne în noutatea lui continuă fără Duhul. Orice 
naştere umană este o noutate absolută: dintr-un proces banal al materiei iese o 
faţă pentru totdeauna unică, ca o înflorire a eternităţii 20 . 

Dar oamenii născuţi după păcat, deşi născuţi într-un anumit grad şi 
din Duhul, sunt în cea mai mare parte despărţiţi de Duhul. Duhul ajută la 
naşterea lor şi la menţinerea lor într-o anumită noutate, dar într-o noutate destul 
de limitată, pentru că nu Se află într-o comunicare deplină cu ei. Din acest motiv 
ei se solidifică cu uşurinţă şi prin aceasta mor trupeşte şi spiritual. Duhul nu e 
prezent în ei în mod intens ca principiu interminabil mobil, ca să ţină spiritul lor 
în mod interminabil părtaş la mobilitatea Lui şi trupul capabil să-şi alimenteze 
interminabil mişcarea din apa cosmică şi din Duh. Duhul nu mai suflă liber în 
ei, căci ei înşişi s-au înlănţuit prin pasiunile inferioare ale repetiţiei naturale, 
fiind numai trupuri, nu şi viaţă. 

Cuvântul dumnezeiesc prin întruparea Sa a adus Duhul Sfânt din nou 
şi într-un grad deplin în comunicare cu creaţia. Logosul încadrându-Se ipostatic 
în creaţie prin întrupare, sau fâcându-Se El însuşi ipostasul ei, aduce şi pe Duhul 
ca ipostas în umanitatea Sa şi, prin ea, în creaţie. De acum, omul care se 
deschide prin credinţă Iui Hristos se poate naşte din nou prin lucrarea 
precumpănitoare a Duhului. Pentru aceasta a trebuit ca Duhul să participe din 
nou şi într-un mod culminant la naşterea Fiului lui Dumnezeu ca om, a omului 
înnoit, cum nu a participat nici la crearea lui Adam. 

Natura umană a fost eliberată astfel de lanţurile rigidităţii legilor 
naturale şi de inexorabilitatea morţii veşnice, ca şi de robia puterilor demonice 

Olivier Clement, Nicodime, în Contacts, nr.87, 1974, p. 202. 

24 



Pr. Prof. Dr. D. Staniloae, Teologia Dogmatica Ortodoxa, volumul 3 

care contribuie la această înlănţuire a libertăţii spiritului uman şi care sfârşeşte 
în moartea lui şi în moartea trupului. Restabilirea chipului liber al Logosului 
divin în om s-a făcut în mod deplin prin asumarea, de către Logosul însuşi ca 
ipostas, a acestui chip al Său cu împreună-lucrarea Duhului Sfânt. Duhul Se 
extinde şi în oamenii care cred în Hristos, prin Botez, refăcând chipul Logosului 
şi în ei. 

Deoarece oamenii nu puteau trece la această viaţă nouă, încetând să 
mai existe, ei nu puteau reveni la această viaţă decât printr-o altă naştere, în care 
Duhul Sfânt, devenind factorul principal al ei, să pnevmatizeze în mod intens şi 
rezerva lichidă a universului, adică prin Botez. Fiul lui Dumnezeu întrupat, deşi 
n-avea nevoie de această renaştere prin Botez, căci era născut de la început din 
Duh, acceptă Botezul pentru noi oamenii, pentru a fi şi în această privinţă 
primul om care se botează din apă şi din Duh. Prin aceasta a unit Duhul din El 
în mod actual cu apa, ca sân şi susţinător al vieţii, de astă dată al vieţii nesupuse 
morţii, întrucât e deplin unit cu Duhul. Aşa a împlinit Hristos toată dreptatea cu 
care avea să îmbrace din nou pe oamenii care vor crede. El a acceptat aceste 
două acte în mod succesiv, pentru că noi trebuie să trecem prin amândouă. De 
aceea Părinţii bisericeşti văd Botezul întemeiat atât în Naşterea cât şi în Botezul 
Domnului. Cristelniţa este la ei atât chipul sânului Maicii Domnului, cât şi al 
Iordanului. 

Duhul Sfânt Se uneşte pentru Hristos din nou, la Botezul Lui, cu apa 
şi cu toată creaţia, legată intim de El 21 . 

Omul se renaşte astfel atât din Duh cât şi din materia cosmică, 
întrucât apa reprezintă această materie în starea lichidă, ca rezervă, ca sân al 
oricărei forme de existenţă organizată. Botezul are o însemnătate cosmică. El 
înseamnă că materia însăşi, readusă la mobilitatea ei duhovnicească, devine 
mediu al Duhului creator, liber, mereu nou în actele Sale. Apa Botezului e în 
chip ascuns materia veacului viitor, care va purta în ea pe Fiul ca ipostas 
străveziu şi pe Duhul cu energiile Lui de viaţă făcătoare şi mereu noi. Dar ea e 
pnevmatizată acum pentru renaşterea omului sau pentru restabilirea relaţiei lui 
cu Dumnezeu. Pnevmatizarea ei deplină se va face vădită însă de-abia în veacul 



21 Olivier Clement, op. cit. p. 204: "Păcatul, ca separaţie şi ca eşec, a făcut opac 
Duhului universul şi inima omului. Apa devine ambivalenţă, simbol al unei vieţi amestecate 
cu moartea... Capacitatea acestei lumi e subţiată de noutatea de sus: Cuvântul Se face trup. In 
El apa şi Duhul se unesc din nou: El Se scufundă în Iordan şi Porumbelul pogoară peste ape. 
învierea Lui va transforma în apă vie apa morţii. Trupul Lui este un trup străbătut de Duh, 
soma pneumatikon, o stare nouă a materiei care se manifestă astfel în faptul sfinţeniei, prin 
fapte de luminozitate, de transfigurare, de învingere a gravităţii ei. La Cincizecime, Duhul 
pogoară ca putere în interiorul acestui trup pneumatizat, care devine trupul bisericesc. Şi 
Cincizecimea n-a încetat: Duhul nu încetează în Biserică să Se pogoare peste apa lumii, pen- 
tru a o transforma în apă a botezului, de a coborî peste moartea lumii pentru a manifesta în ea 
învierea... Acum focul Duhului ne vine prin toată maternitatea pământului, ca prin trupul lui 
Iisus". 

viitor, pentru desăvârşirea relaţiei oamenilor cu Dumnezeu, când va arăta starea 
finală la care ar fi ajuns apa creată la început pentru dezvoltarea relaţiei 
oamenilor cu Dumnezeu. 

Scufundându-se omul la Botez în această apă, se întâlneşte în ea cu 
Hristos, sau se enipostaziază în El, sau se personalizează deplin încadrându-se 
în Persoana Lui, şi se umple de energiile Duhului Sfânt ce iradiază din Hristos. 
A trebuit să Se scufunde Fiul în natura omenească şi prin ea în apă, pentru ca 
noi, scufundându-ne în apă, să ne scufundăm în viaţa Lui dumnezeiască, sau în 
Duhul Lui cel Sfânt 22 . 



2. Eficienţa multiplă a actului Botezului şi a declaraţiei rostite de preot 

Actul Botezului constă în scufundarea întreită a primitorului în apă, 
însoţită de declaraţia constatatoare rostită de preot: Botează-se robul lui 
Dumnezeu (N) în numele Tatălui, al Fiului şi al Sfântului Duh. Caracterul de 
declaraţie şi de constatare credincioasă ai cuvântului Botează-se, sau al celui 
analog din celelalte Taine (Cunună-se, Impărtăşeşte-se), arată pe de o parte că 
Taina se săvârşeşte vizibil prin actul şi cuvântul preotului, dar invizibil prin 
lucrarea lui Hristos. In afară de cazul Botezului de urgenţă, apa primeşte o 
sfinţire prin Duhul Sfânt încă înainte de scufundarea în ea a celui ce se botează. 
Dar Taina ca un tot, în care intră şi lucrarea deplină a Duhului, se săvârşeşte 
prin întreita scufundare a celui ce se botează în numele Sfintei Treimi. In 
rugăciunea de sfinţire prealabilă a apei se cere venirea Duhului pentru curăţirea 
apei de lucrarea puterilor demonice, cu scopul ca ea să fie pregătită pentru 
pogorârea Lui deplină când cel ce se botează va fi scufundat în ea. 

Prin Botez, adică prin scufundarea omului în apă în numele Sfintei 
Treimi, se produce moartea omului vechi şi renaşterea lui la viaţa adevărată a lui 
Hristos. Odată cu aceasta omul se spală de păcatul strămoşesc şi de toate 
păcatele săvârşite mai înainte şi se imprimă chipul lui Hristos în el. Prin aceasta 
omul, unindu-se cu Hristos, este introdus în Biserică. Dar toate aceste efecte se 
cuprind unele în altele, sau sunt aspecte ale unuia şi aceluiaşi efect cuprinzător, 
încât nu se poate vorbi de unul fără să se vorbească şi de celelalte. Mai trebuie 
menţionat că ele au şi un caracter dinamic. 

a. Botezul ca moarte a omului vechi şi ca renaştere. 

Dacă totuşi vrem să vorbim despre aceste aspecte într-o anumită 
ordine, cel mai mult iese în relief cel de renaştere. Din Botez, omul iese ca o 
existenţă cu totul nouă. Nu se înnoieşte numai într-o privinţă, ci însăşi existenţa 



22 P. Nellas, op. cit, p. 118: "întruparea a fost Botezul lui Dumnezeu în firea ome- 
nească şi prin ea în creaţie şi în istorie, premisa tainei Botezului omului în viaţa lui 
Dumnezeu". 

lui e alta. El este ca un nou-născut, dar în alt plan: în planul vieţii comune cu 
Hristos, plină de virtualităţile pnevmatizării. Existenţa lui are acum o altă 
temelie şi o altă mişcare; ea e într-un fel enipostaziată în Hristos, deşi nu pierde 
libertatea de a se despărţi de El. Dar paradoxul este că cel botezat rămâne 
totodată acelaşi subiect. Botezul nu produce naşterea unui om care n-a mai fost, 
ci naşterea din nou a aceluiaşi (Tit 3, 5), adică a unui om care a existat şi înainte. 
Dar pentru ca omul născut a doua oară să nu se adauge celui dinainte, trebuie ca 
omul cel vechi să moară. Naşterea lui din nou urmează morţii omului născut 
înainte din trup. 

Nicolae Cabasila a remarcat că această succesiune este inversă nu 
numai celei a omului natural, ci şi celei a lui Hristos, Care întâi Se naşte şi apoi 
moare 23 . Hristos însă nu trebuia să moară întâi la Botez, ca să renască, pentru că 
chiar prima Lui naştere este fără de păcat şi de la Duhul Sfânt. El Se botează 
pentru noi ca să întemeieze Botezul sfinţind apele universale. El botează în Sine 
umanitatea, precum o şi naşte în Sine ca umanitate nouă 24 . 

Dar Botezul nostru are o legătură şi cu moartea şi cu învierea 
Domnului, care e un fel de renaştere a Lui ca om la viaţa cea fără de moarte. 
Prin aceasta succesiunea inversă amintită are loc într-un fel şi în Hristos şi de 
aceea se produce şi în noi întâi moartea şi apoi naşterea la o viaţă nouă prin 
participarea la moartea şi învierea lui Hristos. Sfântul Apostol Pavel spune: "Şi 
dacă am murit împreună cu Hristos, credem că vom şi vieţui împreună cu El" 
(Rom. 6, 8). 

Succesiunea moarte-renaştere, care se petrece cu omul la Botez, e 
inversă faţă de succesiunea naştere-moarte a lui Hristos, numai când înţelegem 
moartea noastră ca moarte faţă de păcat, ca moartea omului vechi. Şi moartea 
noastră în Botez are şi acest înţeles. Dar moartea noastră în Botez are şi alt 
înţeles: ea e predare deplină a noastră lui Dumnezeu, ca să nu mai trăim nouă, 
ci exclusiv lui Dumnezeu. E renunţarea totală la noi înşine, e uitarea de noi 
înşine într-o predare totală lui Dumnezeu. In aceasta ne-am făcut cu Hristos o 
singură tulpină întru asemănarea morţii (Rom. 6, 5). Dar prin această moarte noi 
ne scufundăm în Dumnezeu, adică în adevărata viată. Căci în Dumnezeu e viata 



23 Viaţa în Hristos, trad. rom., p. 27: "Dar oare, de ce să schimbăm ordinea lucrurilor, 
începând noi unde a terminat El şi terminând noi unde El a început? Sigur, de aceea, fiindcă 
S-a coborât pe Sine ca să ne înălţăm noi... Cu alte cuvinte, ca pe o scară, ultima treaptă a Lui 
e prima pentru noi", p. 18: "Nu putem începe o viaţă în Dumnezeu, până nu am murit 
păcatului. Iar păcatul nu-1 poate omorî decât singur Dumnezeu". 

24 Sfântul Grigorie de Nazianz, In Sanct. Bapt, 29, P.G., 36, 400: "El era însăşi 
curăţirea şi n-avea nevoie de curăţire, ci te curăţeşte pe tine, precum poartă şi trup pentru tine, 
fiind El însuşi netrupesc". Idem, In Sanct. Lumen, P.G., cit., 352, 353: "Ioan botează, iar Iisus 
Se apropie, sfinţind poate pe Botezătorul însuşi. Iar ceea ce e vădit, ca să îngroape pe vechiul 
Adam în apă, iar înainte de aceştia şi pentru aceştia (sfinţind) Iordanul... Se ridică Iisus din 
apă: ridică cu El universul şi vede deschise cerurile pe care Adam le-a închis sieşi şi celor de 
după el". 

nesfârşită. Murind lui Dumnezeu, intrăm propriu-zis în viaţă. Succesiunea nu se 
mai observă decât în faptul că prin intenţie acceptăm moartea unei vieţi care nu 
e propriu-zis viaţă, sau e viaţă spre moarte. Dar în realizarea acestei intenţii 
apare în noi viaţa lui Dumnezeu, viaţa cea adevărată. Moartea omului vechi şi 
naşterea omului nou din Dumnezeu sunt astfel aproape simultane. De aceea nu e 
nici o distanţă între moarte şi începutul vieţii noi în Botez. Intrând la Dumnezeu 
ca jertfă împreună cu Hristos, omul se sfinţeşte, adică se umple de viaţa lui 
Dumnezeu, cum a dezvoltat Sfântul Chirii din Alexandria, urmând Epistolei 
către Evrei. Prin această moarte ne scufundăm dincolo de orice voinţă de a fi noi 
înşine într-o viaţă care se sleieşte; ne scufundăm dincolo de creaturalul nostru, 
care se epuizează treptat, în adâncimea morţii apofatice (negrăite), sau a vieţii în 
Dumnezeu mai presus de orice viaţă definită şi limitată, ca de acolo să primim 
puterea vieţii fără de moarte, a vieţii în Dumnezeu şi pentru Dumnezeu. In felul 
acesta, se petrece cu noi ceea ce s-a petrecut cu Hristos ca om. 

In rezumat succesiunea aceasta inversă se petrece cu noi pentru un 
motiv care ne deosebeşte de Hristos, adică din cauza păcatului, dar şi pentru un 
motiv identic cu cel al succesiunii inverse a lui Hristos, adică pentru 
scufundarea noastră ca oameni în viaţa nesfârşită a lui Dumnezeu, prin ceea ce 
ne unim cu Hristos ca om în moartea Lui şi în predarea Lui lui Dumnezeu, 
pentru a învia la o viaţă eternă în Dumnezeu. La moartea omului vechi din noi, 
se adaugă pentru unirea noastră cu Hristos prin credinţă, moartea noastră cu El 
ca predare lui Dumnezeu şi ca primire a vieţii eterne din El. Astfel moartea 
noastră în Botez nu e o moarte identică cu a lui Hristos, ci numai întru 
asemănarea morţii Lui pentru faptul că noi nu murim numai pentru a ne preda 
lui Dumnezeu, ci şi pentru că murim ca om vechi, păcătos, nu ca Hristos, omul 
fără de păcat. De aceea, moartea noastră nici nu trebuie să fie o încetare de a 
exista în continuare, căci pe când Hristos avea la moartea Lui viaţa desăvârşită 
întru curăţie, prin stăruinţa Lui în ea înainte de moarte, noi trebuie să ne 
asimilăm această viaţă întru curăţie şi prin eforturile noastre după Botez. Pe 
când Hristos a avut viaţa cea curată în El de la naştere şi a întărit-o până la 
moarte, noi trebuie să primim viaţa aceasta de-abia la Botez şi deci trebuie s-o 
întărim după aceea. Acesta este al doilea motiv, strâns legat de primul, pentru 
care noi murim în Botez numai întru asemănarea morţii lui Hristos. 

Sfântul Chirii din Ierusalim vorbeşte de o imitare a morţii Domnului 
şi a învierii Lui, în Botez; dar vede putinţa imitării în participarea la starea 
Domnului. Imitarea este efort, ea poate merge până la identificarea cu actele 
celui ce le face primul şi cu stările produse de ele. In actul de imitare iniţială e 
concentrat tot efortul de imitare ulterioară a lui Hristos, şi imitarea aceasta 
începe din momentul Botezului, ca să continue întreaga viaţă, înscriind o 
creştere pe linia asemănării cu Hristos până la adâncirea într-o stare de jertfă 
asemănătoare cu cea pe care a suportat-o Hristos pe cruce. Paradoxul suprem e 
că nu suferim în realitate ceea ce a suferit Domnul, dar totuşi participăm la ceea 

ce a suferit şi a săvârşit El: Ce lucru minunat şi străin! Am înviat, cu toate că n- 
am murit cu adevărat, n-am fost îngropaţi cu adevărat şi nici n-am fost răstigniţi 
cu adevărat. Imitarea este închipuire, dar mântuirea e realitate: Hristos a fost 
răstignit cu adevărat, a fost îngropat cu adevărat şi a înviat cu adevărat. Pe toate 
acestea ni le-a dăruit, cu toate că n-am participat la patimile Lui decât prin 
imitare. Cât este de covârşitoare iubirea Sa de oameni! Hristos a primit în 
preacuratele Sale mâini şi picioare piroane şi a suferit, iar mie îmi dăruieşte, fără 
să sufăr, fără să mă doară, mântuirea prin participarea la durerea Sa. Dacă m-aş 
mântui prin moartea mea, nu m-ar mântui Hristos, dar eu particip la durerea Lui; 
ea se prelungeşte în mine în mod spiritual, deschizându-mă ei prin voinţă. 

Aşa se explică şi faptul că, pe de o parte, Botezul nostru este socotit 
drept chip al Naşterii şi Botezului lui Hristos, pe de alta, ca un chip al morţii şi 
al învierii Lui 25 . Noi ieşim din baia Botezului la o viaţă de curăţie asemenea lui 
Hristos după Naşterea şi Botezul Lui, dar ieşim la o astfel de viaţă datorită 
faptului că am murit păcatului şi ne-am predat total lui Dumnezeu, întru 
asemănarea morţii lui Hristos. 

Efectul principal al Botezului este naşterea la o viaţă nouă pe pământ. 
De aceea, în Botez Hristos lucrează în mod principal asupra noastră ca Cel ce S- 
a născut şi Şi-a închinat viaţa total lui Dumnezeu printr-o moarte în sens de 
dăruire, care-L va duce la moarte în sensul încetării vieţii pământeşti. In Hristos 
e unită naşterea cu moartea Sa, pentru că în El e implicată jertfa de la naştere, 
cum arată unele icoane vechi ale Naşterii Domnului. De aceea şi în Botez 
Hristos îşi trăieşte cu noi într-un mod unit naşterea şi răstignirea. 

Astfel noi nu murim la Botez aşa cum a murit Hristos la sfârşitul 
activităţii Sale, ci ne ridicăm la o viaţă de curăţie şi de fapte bune, închinată lui 
Dumnezeu. De aceea nici nu înviem, cum a înviat El după acea moarte. Viaţa la 
care ne ridicăm din Botez este numai un drum spre înviere. Naşterea noastră cea 
din Botez închipuie începutul vieţii ce va să fie. Dobândirea de noi mădulare şi 
de simţiri noi formează o pregătire pentru viaţa ce ne aşteaptă. Dar pentru viaţa 
viitoare nu ne putem pregăti decât câştigând de aici, de jos, viaţa lui Hristos, 
Care S-a făcut "Părinte al veacului ce va să vie" (îs. 9, 6) 26 . 

Tot pentru că noi trebuie să creştem spre înviere prin viaţa de curăţie 

ne 

Teofan al Niceii spune: "Aflând chipul Său zdrobit de păcate şi asemănarea 
deiformă lepădată, a cunoscut că acesta trebuie întâi topit şi rezidit şi aşa să readucă 
frumuseţea veche, ba mai vârtos una şi mai mare. O face deci aceasta prin dumnezeiescul 
Botez. Căci introduce puterea Lui creatoare, prin care a zidit pe om la început după chipul şi 
asemănarea dumnezeiască, şi intră însuşi şi Se botează în ea. Mai întâi ca să se aşeze în apă 
harul cel ce remodelează. Căci nu avea nevoie de curăţire însuşi Cel ce ridică păcatul lumii. 
Al doilea, ca pe cei renăscuţi prin Botez să-i atragă la frăţie, făcându-Se primul născut între 
mulţi fraţi, datorită aceluiaşi mod al naşterii supranaturale după trup. Căci zugrăveşte 
cristelniţa dumnezeiescului Botez ca pe un chip al pântecelui feciorelnic şi neprihănit în care 
S-a format ca noi şi apoi S-a născut" (Ep. 111, P.G., 150, col. 329). 

26 Nic. Cabasila, Viaţa în Hristos, cartea a doua, trad. rom., p. 44. 

şi prin virtuţi, starea de moarte a omului vechi în care intrăm prin Botez şi viaţa 
cea nouă pe care o dobândim are un fel de permanenţă şi de creştere. Dar ca să 
fie posibilă această creştere, însuşi Hristos continuă să fie cu noi în starea de 
jertfă şi de înviere şi ne comunică starea Sa de jertfă şi de înviere printr-o 
eficienţă tot mai mare, pe măsura creşterii noastre duhovniceşti. Sfântul Chirii 
din Alexandria zice: Iar aducerea darurilor în fiecare zi închipuie săvârşirea 
neîncetată şi fără sfârşit a jertfei lui Hristos în toată ziua şi aducerea de daruri de 
către cei îndreptaţi în credinţă. Căci nu vor lipsi închinătorii şi nu va înceta 
aducerea de daruri. Ci Hristos se va aduce de noi şi pentru noi, fiind jertfit tainic 
în corturile sfinte. Şi El este darul nostru prim şi mai presus de toate... Iar după 
asemănarea cu El şi noi suntem jertfe sfinţite, ca unii ce am murit păcatului, 
întrucât a fost omorât păcatul din noi şi trăim lui Dumnezeu viaţa cea întru 
sfinţenie 27 . 

Deci după ce în Botez am acceptat moartea faţă de păcat, odată cu 
moartea ca ofrandă a fiinţei noastre adusă lui Dumnezeu, trebuie să murim în 
continuare, dar nu moartea omului vechi, căci acela a murit definitiv, ci moartea 
ca predare continuă Iui Dumnezeu împreună cu Hristos. Dar atunci nici Hristos 
nu mai moare în mod principal pentru păcatele noastre, ale celor botezaţi, însă 
rămâne în starea de jertfă, ca predare lui Dumnezeu, pentru ca să fim şi noi în 
starea aceasta de jertfă. In starea aceasta de jertfă a Lui e inclusă însă, desigur, şi 
moartea pe care a acceptat-o odată pentru păcatele noastre dinainte de Botez şi 
pentru cele ce eventual le mai săvârşim după aceea. 

In acest sens trebuie să înţelegem cuvântul Sfântului Apostol Pavel: 
"Dându-ne bine seama că omul nostru cei vechi a fost împreună răstignit cu El, 
ca să se nimicească trupul păcatului, aşa încât să nu mai fim robi păcatului... Şi 
dacă am murit împreună cu Hristos, credem că vom şi învia împreuna cu El, 
ştiind că Hristos, după ce a înviat din morţi, nu mai moare. Moartea nu mai are 
stăpânire asupra Lui. Căci ce a murit păcatului, a murit, iar ce viază, viază lui 
Hristos" (Rom. 6, 6, 8, 10). 

Dar, deşi pentru cel ce a murit păcatului în Botez este normal să nu 
mai moară, pentru că omul cel vechi a murit pentru totdeauna, totuşi şi cel ce ar 
rămâne în această stare de moarte definitivă faţă de păcat, trebuie să continue să 
aducă jertfă curată lui Dumnezeu în Hristos, în sensul unei dăruiri neîncetate de 
sine: Deci vă îndemn pe voi, fraţilor, pentru îndurările lui Dumnezeu, să 
înfăţişaţi trupurile voastre ca pe o jertfă vie, sfântă, Domnului bineplăcută 
(Rom. 12, 1). In sensul acesta spune Sfântul Chirii din Alexandria că noi nu 
avem intrare la Tatăl decât în starea de jertfă curată, dar noi nu putem fi în 
această stare decât în Hristos. 



27 



închinare în Duh şi Adevăr, cartea X, P.G., 68, 708 D. 

b. Botezul, ca putere de creştere spirituală continuă. 

Nerepetarea Botezului. In aceasta îşi manifestă continuu puterea 
moartea trăită de noi în Botez. Continuarea şi adâncirea stării de jertfă de la 
Botez se arată în virtuţile noastre. Dar puterea pentru virtuţi ca jertfă continuă, 
ca renunţare neîncetată la egoism şi ca trăire a unei vieţi pentru Dumnezeu şi 
pentru semeni, ne vine din puterea stării de jertfă a lui Hristos. Prin virtuţi ne 
oferim astfel continuu jertfă lui Dumnezeu împreună cu Hristos. Tot Sfântul 
Chirii din Alexandria zice: Hristos este însuşi jertfa cea sfântă, care răspândeşte 
buna mireasmă prin virtuţi 28 . Dar virtuţile reprezintă în acelaşi timp dezvoltarea 
vieţii celei noi în Hristos şi desăvârşirea noastră după asemănarea Lui. 

In moartea trăită de noi prin ele se manifestă şi existenţa morţii faţă de 
păcat, pe când la Hristos moartea în continuare cu noi nu e o rezistenţă a Lui 
faţă de păcatul pe care eventual i-ar putea săvârşi, ci o predare lui Dumnezeu 
pentru valoarea pe care o are aceasta în ea însăşi, cum nici moartea Lui de pe 
Golgota n-a fost o moarte a omului vechi din El. Pe lângă aceasta, poate nu 
există nici un om care să nu mai păcătuiască după Botez. De aceea moartea 
celor botezaţi, în continuare, deşi se poate întâmpla să fie la unii numai o moarte 
ca predare lui Dumnezeu şi ca rezistenţă faţă de păcat, e amestecată şi cu o 
moarte faţă de păcatul săvârşit. Apoi chiar moartea în care se manifestă şi o 
rezistenţă contra păcatului e şi o moarte faţă de păcat, nu numai o moarte ca 
predare pur şi simplu lui Dumnezeu. 

Desigur, pentru această viaţă de jertfă arătată în virtuţi, luăm puterea 
şi din Sfânta împărtăşanie. Dar virtuţile cresc şi din Botez. Hristos adaugă prin 
Sfânta Euharistie la puterea pe care ne-a dăruit-o prin Botez. 

Despre continuarea jertfirii noastre din puterea de jertfire ce ni s-a 
dăruit în Botez şi despre identitatea acestei jertfiri cu viaţa nouă pe care o ducem 
din puterea lui Hristos, vorbeşte şi Sfântul Grigorie de Nazianz, după ce a arătat 
că trebuie să activăm prin toate simţurile noastre curăţia şi pornirea spre fapte 
bune, ce ni s-au dat prin Botez: "Să dăm deci toate mădularele noastre cele de 
pe pământ lui Dumnezeu, să I le consacram pe toate... Să ne aducem întregi lui 
Dumnezeu; să ne facem arderi de tot înţelegătoare, jertfe desăvârşite, nu numai 
braţul, nu numai pieptul..., ci să ne dăm întregi, ca să ne primim întregi (sfinţiţi, 
umpluţi de viaţa dumnezeiască, n.n.). Căci aceasta este a te primi în mod curat: 
a te dărui lui Dumnezeu şi a dobândi mântuirea noastră prin dăruirea noastră ca 

jertfă (nnnnnnnrinnn nnn ri nu □□□□□□ □□□□□□an)" 29 . 

Viaţa cea nouă este un dar de sus ce ne vine prin Botez, însă e dar 
care trebuie păstrat şi dezvoltat prin sârguinţa noastră. Cultivă cu osteneală 
curăţirea, punând în inimă treptele urcuşului; şi iertarea pe care ai primit-o în 
dar, păstreaz-o cu străduinţa ta, ca iertarea să-ţi fie de la Dumnezeu, iar păzirea 



28 Idem, ibidem. 

29 In Sanct. Bapt, P.G. cit., col. 417. 

ei să fie de la tine 30 . Darul e şi o datorie. Cine nu păzeşte şi nu dezvoltă curăţia 
primită prin Botez se face sălaş al mai multor demoni decât înainte de Botez şi 
greu se va mai mântui. Cine n-a folosit puterile primite la Botez punând la 
contribuţie şi puterile sale într-un mod înlesnit, datorită puterilor primite prin 
Botez, dovedeşte că dintr-un fel de cinism sau tocire nu mai e dispus să facă nici 
un uz de puterile sale. Şi ele se paralizează cu totul, Te-ai atins de ciucurii 
hainei lui Hristos şi ai oprit curgerea. Păzeşte curăţia, să nu-ţi vină iarăşi 
curgerea. Căci nu vei mai putea să te atingi de Hristos, ca să furi mântuirea. 
Căci Hristos nu Se lasă de multe ori furat, oricât de iubitor de oameni este... Ai 
fost ridicat de pe pat, mai bine zis ţi-ai luat patul, crezând în binefacere; să nu te 
arunci iarăşi pe pat păcătuind, paralizându-ţi trupul prin moleşeală şi plăceri. Ci 
umblă cum eşti, amintindu-ti de porunca: "Iată, te-ai făcut sănătos, de acum să 
nu mai păcătuieşti, ca să nu ţi se întâmple ceva şi mai rău. Lazăre, după ce ai 
fost înviat a treia zi şi te-ai eliberat de legăturile mormântului, nu te face iarăşi 
mort (prin păcate) şi nu fi iarăşi cu cei ce locuiesc în morminte... Căci nu eşti 
sigur dacă vei învia din nou din morminte, înainte de învierea obştească, când 
toată făptura va merge la judecată, nu pentru ca să fie tămăduită, ci ca să fie 
judecată şi să dea socoteală de depozitul ce şi 1-a adunat, bun sau rău" 31 . 

In aceste cuvinte Sfântul Grigorie de Nazianz întemeiază nerepetarea 
Botezului prin obligaţia de a nu mai păcătui, odată ce am primit puterea de a 
evita păcatul. Desigur, nu-i afirmată aci pierderea definitivă a celor pe care 
păcatele ulterioare nu-i scot din trupul tainic al Domnului, adică din Biserică, 
sau din legătura cu Hristos. Cei ce păcătuiesc rămân încă într-o anumită legătură 
cu Hristos, fără să mai trebuiască să se boteze. Slăbirea legăturii lor cu Hristos 
se vindecă prin Taina Pocăinţei. Altceva este însă cu păcatul renegării lui 
Hristos şi al ieşirii din trupul Lui tainic. Aceştia sunt pierduţi dacă nu revin 
iarăşi în Biserică, folosind puterea primită în Botez. Dar nici în acest caz nu 
Sunt botezaţi din nou, pentru că harul Botezului nu se dă de două ori. Ei nu se 
renasc de două ori, pentru că nici din trup nu se nasc de două ori şi nu vin pe 
lume de două ori cu păcatul strămoşesc. 

Virtuţile sunt nu numai dăruirea totală lui Dumnezeu, ci şi o dăruire a 
celor botezaţi celor ce au lipsă de ajutorul lor: De vezi un om gol, îmbracă-1, 
cinstind veşmântul nestricăciunii tale (al Botezului, n.n.). 'Căci acesta este 
Hristos... Dacă îţi cade la picioare un datornic, rupe tot zapisul drept şi nedrept. 
Aminteşte-ti de miile de talanti ce ti i-a dăruit Hristos" 32 . 

i 5 5 5 

Viaţa cea nouă în Hristos, primită la Botez, e deci eliberarea de 
lanţurile păcatului strămoşesc. Iar libertatea aceasta dă celui botezat puterea să 
nu mai păcătuiască şi s-o pună uşor în practică. Dar punerea ei în practică este o 
datorie a celui botezat. în sensul acesta baia Botezului ne-a curăţit de păcatele 



30 Idem, ibidem, col. 408. 

31 Idem, ibid., col. 405, 408. 

dinainte, dar nu şi de cele pe care le vom săvârşi după aceea, deşi ne-a dat 
puterea să ne curăţim uşor şi de ele. "Nu trebuie să speculezi cu curăţia, ci s-o 
întipăreşti în tine; să te faci desăvârşit, strălucitor, nu să te mulţumeşti cu 
vopseaua de suprafaţă; să nu ai harul ca acoperire, ci ca izbăvire de păcate" 33 . 
Fără lucrarea omului din puterea primită în Taine, acestea încep să fie socotite 
ca un fel de mijloace magice, care dau omului dreptul să intre în împărăţia 
cerurilor prin simplul fapt că s-au săvârşit asupra lui ca asupra unui obiect, fără 
ca el să fi folosit puterea lor prin efortul său de transformare şi de desăvârşire. 
Ele sunt socotite ca mântuitoare fără ca omul să se transforme real, cu ajutorul 
lor, după chipul lui Hristos. 

Lucrarea omului de după Botez constă deci şi într-un fel de asimilare, 
într-o imprimare a curăţirii lui Hristos în fiinţa proprie, în aşa fel ca ea să nu mai 
poată fi depărtată din fiinţa lui. De aceea există şi nişte grade ale însuşirii 
puterilor şi bunătăţilor dumnezeieşti ale lui Hristos. 

c. Botezul ca refacere a chipului lui Hristos în om. 

Duhul Se uneşte cu omul în apa Botezului nu numai pentru că apa e 
principiul fundamental al vieţii în planul creaţiei, ci şi pentru că ea este mijlocul 
universal de spălare, adică de scoatere la iveală a chipului adevărat al 
existenţelor definite, din care fiecare îşi are frumuseţea sa proprie. 

Păcatul slăbeşte caracterul nostru de persoană, în ceea ce ea are 
distinct, apropiindu-ne de animalitatea inexpresivă inumană şi impersonală, sau 
neliberă, supusa mişcărilor automate ale aceloraşi pasiuni. Păcatul slăbeşte 
unitatea dintre puterile constitutive ale omului şi chiar puterea fiinţei lui. Fiinţa 
lui devine neunitară şi neputincioasă pentru eforturile spre ceea ce e bun. Ea e 
mai mult târâtă spre cele rele, când de o pasiune, când de alta, apropiindu-1 de 
nimic 34 . Trupul acestui om împlineşte toate funcţiile biologice, dar omul însuşi 
este aproape absent din sine, trăieşte fără recunoaşterea sa şi fără conştiinţă 35 . 
Omul decade într-un individ biologic 36 . Neavând raza de la Dumnezeu, raza 
spre Dumnezeu, omul devine întuneric, ca unul ce nu e nimic 37 . El trăieşte o 
existenţă nesubstanţială, inconsistentă, aproape ca o părere de existenţă, o viaţă 
moartă 38 . Cabasila vorbeşte de morţi fără moarte 39 . întrucât slăbirea chipului 
dumnezeiesc în om sau a relaţiei omului cu Dumnezeu coincide cu slăbirea 
fiinţei lui, nu e o deosebire între efectul de viaţă dătător al apei Botezului şi 



33 Idem, ibid., col. 405. 

34 Sfântul Maxim Mart., Scolii la "Despre numirile dumnezeieşti", 7, IV, 32, P.G., 4, 
305 B: Abătându-ne de la bine şi de la mişcarea cea după fire, suntem purtaţi spre 
inconsistenţa (dvuTrap^iav) neraţională, contrară firii. 

35 P. Nellas, op.cit, p. 76. 

36 Ibid., Viata în Hristos, P.G., 150, 532 A. 

37 Nic. Cabasila, la P. Nellas, op.cit, p. 77. 

38 La P. Nellas, op.cit, pil '. 

39 La P. Nellas, op.cit, p. 239, nota 369. 

funcţia ei de spălare sau de restituire a chipului. Prin însăşi restabilirea chipului 
dumnezeiesc în om, acesta recapătă viaţa dumnezeiască cea fără de moarte. 

Deci consistenţa omului stă în chipul dumnezeiesc ce se menţine în el 
prin iradierea modelului divin şi prin efortul omului de a se menţine în 
comuniune cu Dumnezeu. Pierzând prin păcat chipul dumnezeiesc, sau 
slăbindu-1, omul se coboară spre inconsistenţă şi spre o stare fără chip. 
Devenind un haos neunitar şi impersonal, nu mai răspunde cu toată seriozitatea 
şi fiinţa sa la chemarea prin care e agrăit pe nume. Pentru el numele nu mai are 
un sens de adâncime, nu înseamnă obligaţia de a răspunde, obligaţia răspunderii 
în faţa supremului for al lui Dumnezeu. II distinge numai la suprafaţă. Numele 
nu mai e pentru el conştiinţă distinctă de sine şi de răspunderea proprie ce-i 
incumbă ca atare. Numai când aude prin chemarea lui pe nume glasul lui 
Dumnezeu, omul răspunde cu adevărat, numai atunci îşi ia numele în serios. 
Numai atunci numele îi este un principiu distinctiv formator, numai atunci el 
este în adâncime o forţă de personalizare. 

In această relaţie cu Dumnezeu, de chemare şi răspuns, intră omul 
deplin prin Botez. De aceea prin Botez i se dă omului şi numele, care exprimă 
relaţia în care el e pus cu Dumnezeu şi pe care trebuie să şi-o cinstească şi să şi- 
o împlinească. El e botezat pe nume, nu ca o fiinţă generală: Botează-se robul 
lui Dumnezeu (N). Propriu-zis, întrucât Hristos îl ridică pe om prin Botez la o 
viaţă nouă, El însuşi îl aduce la această viaţă superioară, responsabilă, 
chemându-1 pe nume cu puterea Lui absolut obligatorie, întemeind cu cel 
botezat o relaţie personală, o viaţă de răspundere eternă la chemarea Sa. Prin 
aceasta omul e scos din masa indistinctă umană, din anonimatul general, ca o 
persoană cu răspunderi proprii, întemeiate pe răspunderea eternă în faţa lui 
Dumnezeu. El e născut la această viaţă nouă cu voia lui Hristos, dar şi cu voia 
lui proprie, prin răspunsul său la chemarea pe nume, cum nu se întâmplă la 
naşterea lui după trup. Omul îşi primeşte la Botez numele său, care îl face 
conştient de responsabilitatea sa personală. Acest nume îi dă forma Iui personală 
adâncă, care e chipul lui Hristos în el. Animalul nu e persoană, pentru că nu e 
chipul lui Dumnezeu. Prin calitatea aceasta de persoană sau de chip al lui 
Dumnezeu răspunde el lui Dumnezeu şi se dezvoltă şi se menţine în relaţia 
responsabilă cu Dumnezeu. De aceea forma aceasta personală unică a fiecărui 
om se imprimă tot mai mult în el, şi în ea se imprimă însăşi forma Iui Hristos. 
Iar aceasta se face prin exerciţiul responsabilităţii lui la chemarea lui Hristos, 
răspunzând tot mai mult în mod afirmativ la ceea ce îi cere Hristos. 

Dar încă la Botez omul a primit, în forma lui de persoană, forma lui 
Hristos, pentru că a intrat în relaţie cu El. Cel botezat îşi va aduce mereu aminte 
de această legătură între sine şi Hristos, între chipul lui personal şi chipul lui 
Hristos imprimat în el. In sensul acesta el s-a şi îmbrăcat în Hristos încă de la 
Botez. Hristos i-a dat înfăţişarea Sa şi omul trebuie s-o facă pe aceasta tot mai 
clară, silindu-se să vieţuiască tot mai mult după modelul lui Hristos. 

Nicolae Cabasila spune: Cât despre cuvintele naştere din nou şi creare 
din nou, ele arată că cei care prin mijlocirea Botezului au fost născuţi şi aduşi la 
o viaţă nouă, au avut această viaţă nouă înainte, întocmai ca şi marmura unei 
statui stricate pe care meşterul o ciopleşte din nou, ca să-i dea frumuseţea de la 
început. Dar şi în ce priveşte roadă spălării prin Botez, ea dă omului o formă şi o 
înfăţişare nouă, şi anume pune pe sufletul acestuia o pecete, un chip în care e 
străvezie moartea şi învierea lui Hristos... Aurul, argintul şi arama, câtă vreme 
se înmoaie sub puterea focului, ne lasă să vedem materia simplă. De aceea i se 
şi dă fiecăreia în general numele de aur, de argint sau de aramă. Dar de îndată ce 
aceste materii îşi primesc o formă sub bătăile ciocanului, nu mai sunt o materie 
simplă, ci au luat o formă - aşa cum se aşază haina pe trup - din clipa aceea se 
iveşte un nume nou, special: acum avem o statuie sau un inel, iar aceste nume 
nu mai arată şi materia, ci numai chipul sau forma. Poate chiar din această 
cauză, fericita zi a Botezului este socotită de creştini ca zi a numelui, deoarece 
tocmai în această zi suntem născuţi din nou şi pecetluiţi pentru o vieţuire nouă, 
iar sufletul nostru, care până atunci n-avea nici o formă şi nici o rânduială, îşi ia 
forma şi conţinutul său. In ziua aceea noi suntem cunoscuţi ai Lui... Căci în ziua 
aceea auzim pentru prima oară că ni se spune pe nume, ca şi când în ziua aceea 
într-adevăr am fi fost cunoscuţi pentru prima oară 40 . 

Chipul lui Hristos e o adevărată haină luminoasă, este Hristos însuşi. 
Câţi în Hristos v-aţi botezat, în Hristos v-aţi şi îmbrăcat (Gal. 3, 26). Haina 
aceasta nu rămâne numai la suprafaţă ca hainele obişnuite, ci se imprimă în 
fiinţa noastră întreagă. Ea e Hristos însuşi, dar în acelaşi timp e o relaţie 
specială, personală, unică, a fiecăruia, cu Hristos. De aceea omul primeşte un 
nume propriu şi ştie că atunci când e chemat pe acest nume, e vizat el însuşi în 
întregime şi trebuie să răspundă cu toată fiinţa lui. Haina aceasta nu trebuie 
întinată. Căci prin aceasta întinăm chipul lui Hristos şi chipul nostru personal, 
care se acoperă prin aceasta din nou. Haina Botezului II reprezintă pe Hristos, 
dar şi pe noi înşine deveniţi după chipul lui Hristos într-un mod personal, pentru 
că în toate manifestările noastre Se arată nu numai Hristos cel imprimat în noi, 
ci şi noi înşine deveniţi după chipul Lui într-un mod personal. 

Am menţionat că chipul lui Hristos şi chipul nostru imprimat de 
chipul lui Hristos devine tot mai clar prin răspunsul nostru la apelul lui Hristos 
de a-L imita în faptele Lui. Dar apelul acesta îl face Hristos prin propovăduirea 
apostolilor şi a slujitorilor Bisericii, care înfăţişează modelul lui Hristos în faţa 
noastră (Gal. 3, 1). De aceea spune Sfântul Apostol Pavel: "Fiii mei, pentru care 
din nou încerc durerile facerii, până când Hristos va prinde chip în sufletele 
voastre!" (Gal. 4, 19). Iar Hristos va prinde chip în ei, dându-le în acelaşi timp şi 
chipul personal al vieţii lor de răspundere proprie, întrucât "nu mai slujesc firii" 
ca "unii ce nu cunosc pe Dumnezeu", căci îl cunosc pe Dumnezeu, "mai bine 

Nic. Cabasila, Ibid., Cartea a doua, trad. rom., p. 29. 

zis sunt cunoscuţi de Dumnezeu" (Gal. 4, 8 — 9), adică sunt chemaţi de El pe 
nume, începând de la Botez, în tot cursul vieţii lor. 

Desigur, apelul lui Hristos adresat creştinului începând de la Botez 
ajunge prin propovăduirea apostolilor şi a slujitorilor Bisericii până în conştiinţa 
lui, îndemnându-1 să răspundă în fiecare împrejurare cererii lui Hristos. Acest 
apel i se adresează şi prin semenii săi care au nevoie de autorul Lui spiritual şi 
material în fiecare clipă. Prin toate împrejurările ni Se adresează Hristos şi prin 
toate aceste adresări şi răspunsuri pozitive chipul lui Hristos, şi chipul nostru 
personal imprimat de chipul iui Hristos, devine tot mai clar. 

Chipul personal al omului e atât de dependent şi de imprimat de 
chipul lui Hristos, sau răspunsul la apelul lui Hristos creşte atât de mult din 
puterea apelului lui Hristos, încât cel botezat, dacă rămâne în această stare şi o 
dezvoltă, poate spune cu Sfântul Pavel: M-am răstignit împreună cu Hristos şi 
acum nu mai trăiesc eu, ci Hristos trăieşte în mine (Gal. 3, 20). Omul a renunţat 
de a mai trăi pentru sine, cum şi Hristos a renunţat de a mai trăi o viaţă care să 
nu fie închinată lui Dumnezeu şi fiecărui om care crede în El. 

Despre imprimarea tot mai clară a chipului lui Hristos în cei botezaţi, 
despre ieşirea la iveală prin aceasta a feţei lor personale adevărate din 
generalitatea nedeplin definită, sau din dezordinea pornirilor inferioare ale ei, tot 
Sfântul Apostol Pavel spune: Iar noi toţi cu faţa descoperită, oglindind acelaşi 
chip, ne preschimbăm forma din slavă în slavă, ca de la Duhul Domnului (2 
Cor. 3, 18). Oglindind tot mai mult chipul lui Hristos şi prin aceasta făcând tot 
mai distinct chipul nostru personal, devenim tot mai luminoşi, pentru că chipul 
personal este chipul libertăţii, al conştiinţei şi al răspunderii şi în acestea se 
răsfrânge slava chipului personal al lui Hristos, sau în acestea se văd trăsăturile 
accentuate ale trăirii pentru Dumnezeu şi pentru tot binele voit de Dumnezeu, ca 
să fie realizat de noi pe seama altora. 

Botezul a însemnat astfel înnoirea noastră, ieşirea din repetiţia 
monotonă. Dar această înnoire nu este numai un dat fix, ci e viata într-o noutate 
continuă şi într-o bucurie neîncetată de noutatea ei într-o altă şi altă formă de 
manifestare a bunătăţii şi a iubirii noastre. Căci persoana e mereu nouă prin 
libertatea ei responsabilă, prin iubirea interminabilă a ei, mereu inventivă în a 
face ceva nou pentru Dumnezeu şi pentru semeni, spre deosebire de omul vechi 
care rămâne mereu în această stare de vechime, aservit monotoniei aceloraşi 
pasiuni, aceluiaşi egoism, care nu are de spus şi arătat nimic nou celorlalţi. V-aţi 
dezbrăcat de omul cel vechi, dimpreună cu faptele lui, şi v-aţi îmbrăcat în cel 
nou, care se înnoieşte spre deplina cunoştinţă, după chipul Celui ce I-a zidit 
(Col. 3, 9-10). Omul nou înaintează spre plenitudinea cunoştinţei lui Dumnezeu, 
a semenilor săi şi a sa proprie, prin iubirea faţă de Dumnezeu şi faţă de semeni, 
spre plenitudinea la care Se află Hristos. 

Dând feţei umane un caracter accentuat personal şi responsabil şi 
conştiinţa din ce în ce mai adâncă a sensului etern al vieţii personale şi al 

persistenţei ei, ca şi al sensului etern al întregii realităţi în Dumnezeu, care 
lipseşte celui ce socoteşte că totul se încheie prin moarte, că toată semnificaţia 
vieţii umane se reduce la satisfacerea unor trebuinţe trupeşti, în fond mereu 
aceleaşi, — Botezul e numit de Părinţi luminare. Omul se luminează prin Botez, 
pătrunzând în el lumina Cuvântului lui Dumnezeu, Care, fiind etern, a dat, prin 
întrupare, eternitate naturii umane asumate şi înviate de El şi tuturor celor ce-L 
primesc pe El prin Botez. 

Cei ce se nasc din Botez primesc chipul lui Hristos, putând dezvolta 
caracterul personal al vieţii lor prin răspundere, prin privirea la Hristos şi prin 
imitarea Lui. 

Dar omul nu este primit de Hristos la Botez în această relaţie 
personală, fără ca să-şi arate şi el, după o anumită pregătire, dorinţa de ea, fără 
să-şi ia prin aceasta obligaţia cuprinzătoare de răspunderi în toată viaţa faţă de 
apelul lui Hristos, de a folosi puterea ce i se dă prin Botez, sau unirea cu El, 
pentru a vieţui conform cu voia şi cu pilda Lui. Viaţa la nivelul de răspundere 
personală începe chiar din momentul Botezului. Dumnezeu îl ia pe om de la 
început în serios. II vrea persoană responsabilă. Omul trebuie să arate că vrea să 
ducă o asemenea viaţă, înainte de a primi puterea pentru ea prin Botez. Astfel se 
încheie o învoire între Dumnezeu şi om, spune Sfântul Grigorie de Nazianz. 
Dacă trebuie să spunem pe scurt, puterea Botezului trebuie înţeleasă ca o învoire 
(sunqh'kas) cu Dumnezeu pentru o a doua viaţă şi pentru o vieţuire mai curată. E 
o obligaţie care nu trebuie călcată. Să nu ne dovedim că am minţit, luându-ne 
obligaţia aceasta. Căci dacă învoielile între oameni sunt întărite de Dumnezeu, 
Care e luat ca garant, cât de mare nu va fi pericolul de vom călca obligaţiile pe 
care le-am luat faţă de Dumnezeu însuşi! 41 . Dacă după Botez te va ispiti 
duşmanul luminii şi ispititorul (căci te ispiteşte; chiar şi pe Cuvântul şi pe 
Dumnezeu L-a ispitit pentru acoperământul aşezat la arătare ca umanitate pe 
lumina ascunsă), ai prin ce să-1 învingi: nu te teme de luptă! Opune-i apa, 
opune-i Duhul, în care se vor stinge toate săgeţile aprinse ale celui rău 42 . 

Obligaţia aceasta cuprinzătoare asumată de om la Botez este 
exprimată prin declaraţia lepădării de satana şi de toate lucrurile lui, ca şi prin 
declaraţia de împreunare cu Hristos, apoi prin mărturisirea mai specificată a 
credinţei în Hristos, prin rostirea Crezului. Prin aceasta, cel ce se botează îşi ia 
obligaţia să nu mai slujească scopurile satanei în lume, prin săvârşirea faptelor 
rele, ci să susţină credinţa în Hristos şi să trăiască conform ei, după pilda Lui. 

El acceptă prin aceasta să nu mai fie robul satanei şi al nici unei puteri 
a răului, ci robul total dăruit lui Hristos cel iubitor; prin aceasta, libertatea lui nu 
mai e înlănţuită de pasiuni, ci liberă spre o adevărată creştere şi continuă noutate 



41 In Sanct Bapt, P.G., cit., col. 368. 

42 Ibid., col.369. 

a omului 43 . De aceea, în declaraţia rostită de preot la Botez, acesta spune: 
"Botează-se robul lui Dumnezeu (N)" etc. Atât calitatea de rob al lui Dumnezeu, 
cât şi numele propriu sunt menţionate în toate Tainele. 

In faţa lui Dumnezeu, omul e persoană şi ca atare e liber. Dumnezeu îl 
cunoaşte ca persoană; dar îl cunoaşte pentru că a devenit partener al Lui într-o 
relaţie de neclintită fidelitate în iubire, pentru că s-a angajat să trăiască o viaţă 
de răspundere iubitoare în faţa Lui. Rămâneţi neclintiţi în libertate (Gal. 5, 1). 
Voi aţi fost chemaţi la libertate (Gal. 5, 13). Sau: Iisus Hristos m-a eliberat de 
legea păcatului şi a morţii (Rom. 8, 2), spune Sfântul Apostol Pavel, care se 
numeşte în acelaşi timp pe sine totdeauna rob al lui Hristos, şi pe creştini - ai lui 
Hristos (Rom. 8, 1). Cei botezaţi sunt robi vieţii întru dreptate (Rom. 6, 18-19), 
care e bunătate, e iubire şi care nu se poate exercita fără un mare efort spre 
libertatea de pasiuni, adevăratele lanţuri ale omului. Robia aceasta e robia liberă, 
robia unei voinţe intense de a rămâne liber, de a lucra după legea libertăţii şi a 
iubirii netrădate (Iac, 1, 25). 

d. Botezul, uşă de intrare în Biserică. 

Dar dacă omul este chemat la o viaţă de luptă personală pentru 
menţinerea şi creşterea relaţiei cu Hristos, pentru întărirea sa ca persoană liberă 
de pasiunile comune ale unei naturi căzute, învârtoşate, aceasta nu înseamnă că 
e chemat la o existenţă individualistă, care şi ea este o robie a bunului plac, a 
orgoliului. Un alt paradox este că tocmai în forma de existenţă comună în 
pasiunile naturii îngroşate, apar divergentele care sfâşie natura umană; o sfâşie 
în bucăţi identice, lipsite de adevăratele caractere personale. Dimpotrivă, forma 
de existenţă personală este o formă de existenţă în comuniune, în care fiecare 
creşte în originalitatea dăruirii sale, pe măsură ce se dăruieşte şi potrivit darului 
deosebit primit, sau se pune pe sine cu totul în slujba celorlalţi. 

Căci ridicarea din moarte a omului vechi, a celui ce se botează, la 
starea de viaţă adevărată a omului nou, în relaţie personală de răspundere cu 
Hristos, e o ridicare Ia activarea concretă a acestei răspunderi în raporturile cu 
ceilalţi oameni şi în mod deosebit fată de comunitatea celor ce constituie 
Biserica, trupul comunitar al Domnului. A se alipi de Hristos înseamnă a deveni 
mădular al Lui în corpul Bisericii, a se zidi ca o piatră vie în locaşul Domnului, 
pe temelia apostolilor, având aceeaşi credinţă, aceeaşi vieţuire, străbătută de 
acelaşi Hristos, în aşa fel ca în toţi să locuiască şi să se vadă acelaşi chip al lui 
Hristos, deşi, prin fiecare, Hristos Se arată în împlinirea unei slujiri conforme 
darului Său. într-o rugăciune de la Botez preotul se adresează Iui Dumnezeu 
zicând între altele: închipuieşte pe Hristosul Tău întru acesta, care va să se nască 
din nou prin a mea ticăloşie, şi-1 zideşte pe dânsul pe temelia apostolilor şi a 



43 Sfântul Ioan Gură de Aur declară că robia cea mai grea este cea a păcatului. De 
robia aceasta poate suferi şi cel liber în ce priveşte situaţia externă: "Ce este robul dacă nu cel 
ce face păcatul? Pentru mine şi demnitarul este lipsit de nobleţe dacă are sufletul rob". 

proorocilor Tăi (Ef. 2, 20) şi să nu-1 Surpi, ci-1 sădeşte pe dânsul ca mlădiţă a 
adevărului celui arătat, în sfânta Ta sobornicească şi apostolească Biserică şi să 
nu-1 smulgi. Numai rămânând în Biserică, cel nou botezat rămâne în Hristos. 

De aceea, după Botez, care se săvârşeşte în tinda bisericii, cel nou 
botezat este dus în faţa sfintelor uşi împărăteşti, unde e împărtăşit cu Trupul şi 
Sângele Domnului ca semn al încorporării depline în Biserică, iar cei de parte 
bărbătească este dus în altar, unde preotul înconjoară cu el sfânta masă, ceea ce 
înseamnă introdu-cerea lui în cele mai înalte taine ale cunoaşterii lui Hristos, 
pentru ca să fie propovăduitorul credinţei în Hristos şi preotul familiei lui, sau 
primul răspunzător pentru credinţa şi vieţuirea bisericii din casa lui, primul care 
aduce jertfă şi se jertfeşte pentru ea, aşa cum este Hristos, pentru Biserică, în 
general (Ef. 5, 25), sau cum sunt episcopii şi preoţii ca organe văzute ale Lui. 

Introducerea celui ce primeşte Botezul în Biserică e semnificată în 
special prin săvârşirea Botezului de către preotul sau episcopul care reprezintă 
prin hirotonia lui nu numai pe Hristos, ci şi Biserica, sau nu pe un Hristos 
detaşat de Biserică, ci pe Hristos lucrând din Biserică şi în Biserică, pentru a 
introduce pe cei ce se botează în Biserică. De aceea săvârşirea validă a 
Botezului nu depinde de vrednicia personală a preotului, dacă Biserica îl 
menţine ca slujitor al ei. Pentru că el săvârşeşte Taine în numele Bisericii. 

Desigur, aceasta nu trebuie să facă nepăsător pe preot sau pe episcop 
în împlinirea slujbei lui. El nu va rămâne neosândit pentru nevrednicia sa. 
Dumnezeu are şi El grijă să ţină în anumite margini, prin vorbirea Lui în 
conştiinţa preotului şi a episcopului, nevrednicia lor. El ţine prin aceasta 
Biserica în întregime legată de Sine. 

Sfântul Grigorie de Nazianz răspunde celor ce evită să se boteze la 
anumiţi preoţi din cauza opiniei lor că aceşti preoţi sunt nevrednici: Nu căuta 
vrednicia propovăduitorului, nici a botezătorului. Altcineva este judecătorul 
acestora şi arătătorul celor nearătate. Pentru că omul caută la faţă, iar Dumnezeu 
la inimă. Ţie să-ţi fie oricine vrednic, pentru curăţie. Să fie numai dintre cei 
acceptaţi, şi nu dintre cei condamnaţi pe faţă, nici străini de Biserică. Nu judeca 
pe judecător, tu, cel ce ai nevoie de vindecare; nu judeca vrednicia celor ce te 
curăţesc, nu deosebi între părinţi. Unul e mai sus, altul mai jos. Dar fiecare e 
mai mult decât tine... Puterea Botezului este egală şi fiecare este la fel de 
desăvârşitor, dacă e modelat de aceeaşi credinţă 44 . 

Faptul că preotul săvârşeşte Botezul ca reprezentant calificat al 
Bisericii face posibil ca în caz de urgenţă, dată fiind necesitatea absolută a 
Botezului pentru mântuire, în lipsa preotului săvârşirea lui să se împlinească şi 
de orice alt laic, membru al Bisericii, ca reprezentant general al ei, sau ca 
membru al preoţiei generale. Căci Botezul înseamnă braţele întinse ale Bisericii 
care primeşte pe cei ce voiesc să vină la sânul ei scăpând din valurile veşnicei 

Ibid., col. 396. 

pierzanii, şi aceste braţe pot lua formă concretă prin orice mădular al ei. 

In ce priveşte recunoaşterea Botezului săvârşit în afara Bisericii, 
libertatea cu care s-a comportat Biserica faţă de un astfel de Botez săvârşit prin 
întreita scufundare sau vărsare, sau stropire cu apă în numele Sfintei Treimi, 
arată că Biserica îl poate valida, prin iconomie, la primirea în Biserică a celui 
botezat astfel în afara ei, extinzând peste partea externă săvârşită atmosfera 
deplină de har a Bisericii, care a existat într-un mod mai mult sau mai puţin 
accentuat şi în unitatea creştină de unde vine cel astfel botezat. Recunoaşterea 
acestui Botez din partea Bisericii e ca un fel de completare tardivă a părţii 
externe a lui cu puterea dumnezeiască primită acum deplin de către cel botezat 
în afara ei, prin punerea lui în acord deplin cu credinţa Bisericii. Dar Biserica 
poate să şi boteze pe cei ce vin la ea botezaţi în afara ei, din pricina 
nedeplinătăţii harului sau lucrării lui Hristos în unitatea creştină de unde el vine, 
prin faptul că în acea unitate nu există nici deplinătatea credinţei. 

Botezul pune pe primitorul lui în relaţie intimă nu numai cu Hristos, 
ci cu întreaga Sfântă Treime, căci Hristos este Fiul Tatălui şi ne face şi pe noi, în 
Sine, fii ai Tatălui, eliberându-ne de robia stihiilor impersonale şi a patimilor, 
care caută satisfacere nu în comuniunea supremă a Treimii, ci în senzualitatea 
individualistă şi oarbă, excitată de aceste stihii, care ne duce la moarte. Iar 
dragostea noastră fată de Tatăl, Cel care ne întăreşte cu puterea şi cu iubirea 
nesfârşită a Lui, o încălzeşte Duhul, Care aduce dragostea Tatălui faţă de Fiul şi 
a Fiului fată de Tatăl în inimile noastre unite cu Fiul. De aceea ne botezăm în 
numele Tatălui şi al Fiului şi al Sfântului Duh, adică ne scufundăm în iubirea 
reciprocă şi în puterea comună a Celor trei persoane supreme. 



3. Necesitatea absolută a Botezului pentru mântuire şi Botezul copiilor 

Dacă Botezul produce, prin unirea cu Hristos, desfiinţarea păcatului 
originar al despărţirii de Dumnezeu, imprimată în firea noastră, şi dacă fără 
această unire cu Hristos nu se poate intra în împărăţia lui Dumnezeu, evident că 
Botezul ne este absolut necesar pentru mântuire (In. 3, 3). El este absolut 
necesar şi pentru copii, căci şi ei au această stare de despărţire de Dumnezeu, 
prin naşterea lor din trup, şi deci şi ei trebuie să treacă de la starea de născuţi din 
trup şi destinaţi pierzaniei la starea de născuţi din apă şi din Duh şi, prin aceasta, 
de mântuiţi (In. 3, 5-6). întrucât nimeni nu e curat de întinăciune chiar dacă 
viata lui de pe pământ ar fi de o sin-gura zi (Iov 14, 4), evident că această 
întinăciune o au şi copiii, nu prin păcătuire personală, ci prin naştere. Numai 
Hristos Se deosebeşte de noi ca om în privinţa aceasta, căci S-a făcut întru toate 
asemenea nouă, afară numai de păcat (Evr. 4, 15). Sfântul Apostol Pavel 
socoteşte pe toţi oamenii, fără excepţie, supuşi păcatului din pricina lui Adam şi 
toţi trebuie să îngroape în Botez pe omul cel vechi al păcatului, pentru a se naşte 

ca oameni noi în Hristos. Faptul că moartea domneşte peste toţi este pentru el un 
semn că peste toţi domneşte păcatul şi osânda lui, căci moartea e plata păcatului: 
Precum printr-un om a intrat păcatul în lume şi prin păcat moartea, aşa la toţi 
oamenii moartea a trecut, întrucât în acela toţi au păcătuit (Rom. 5, 12, 15). El le 
spune creştinilor: Aşa şi voi socotiţi-vă pe voi morţi păcatului şi vii lui 
Dumnezeu întru Hristos Iisus, Domnul nostru (Rom. 6, 11). Prin Botez s-a 
stricat trupul păcatului (Rom. 6,6). Acum, chiar dacă murim fizic, nu mai 
suntem supuşi morţii eterne, că de am murit împreună cu Hristos, credem că 
vom şi vieţui împreună cu El"(Rom. 6, 8). Vom vieţui împreună cu Hristos, pe 
Care moartea nu-L mai stăpâneşte (Rom. 8,9). 

Viaţa nouă şi veşnică cu Hristos nu o putem primi fără Botez, fără să 
murim şi noi în Botez, întru asemănarea morţii Lui. Numai dacă ne-am făcut cu 
El o sin-gură tulpină întru asemănarea morţii Lui, vom fi părtaşi şi învierii Lui 
(Rom. 6, 5). 

Copiii nu pot fi privaţi de această moarte cu Hristos a omului vechi 
din ei şi de temelia vieţii eterne pusă în orice om de Hristos. 

E drept că ei nu pot oferi lui Hristos mărturisirea credinţei lor ca 
deschidere a fiinţei lor pentru sălăşluirea lui Hristos în ea. Dar ei fac parte dintr- 
o familie creştină trăitoare în Biserică. Intre viaţa lor sufletească şi cea a familiei 
şi a Bisericii încă nu s-a ridicat bariera unei conştiinţe individualiste. Viaţa 
aceasta spirituală pătrunde neîmpiedicată tot mai mult în fiinţa lor. Intră de altfel 
şi în copiii din denominaţiunile neoprotestante care nu primesc Botezul copiilor, 
prin preocuparea despre Hristos existent în ele. Dacă copiii acelor 
denominaţiuni se vor decide pentru credinţa proprie acelora, o vor face tot pe 
baza credinţei pătrunse în ei începând din vârsta cea mai fragedă. 

Botezul este şi el un act prin care viaţa spirituală a familiei pătrunde 
în ei. Când mărturisesc cei din familie o anumită credinţă, e sigur că o vor 
mărturisi şi copiii. E o chestiune de timp, ca ceea ce e sădit în ei şi se află virtual 
în ei să se manifeste mai târziu şi în mod actual. 

Nu se ştie punctul exact de când copilul îşi însuşeşte conştient 
specificul conţinutului spiritual al familiei. El începe să-1 exprime de la un timp 
determinabil. Dar înainte de a-1 exprima şi 1-a însuşit în esenţa lui specifică. 
Când copilul începe să vorbească, el articulează ceea ce şi-a însuşit cu mult 
înainte, în mod treptat, începând chiar din primele zile. Iar cuvintele şi frazele ce 
i se sădesc şi pe care le exprimă la rândul lui de la o vreme, nu sunt neutre, nu 
sunt goale de orice conţinut, ci poartă pecetea unui conţinut cu un anumit 
specific. E un conţinut care s-a sădit în el nu numai prin cuvinte, ci şi prin acte 
şi atitudini. Actul Botezului poate fi socotit şi el unul din acestea. In orice caz el 
e determinant pentru viaţa spirituală pe care o trăieşte familia şi care i se sădeşte 
copilului. 

Astfel copilul însuşindu-şi conţinutul spiritual al familiei, îşi însuşeşte 
şi credinţa ei imprimată în el, sau determinantă pentru el. O primeşte cu sete şi o 

manifestă voluntar şi cu bucurie. E bucuros să arate că este şi el ca cei mari din 
familie şi se poate manifesta cu ei. El poate fi botezat astfel pentru credinţa 
familiei, pe care şi-o va însuşi în mod neîndoielnic. 

Copiii se deschid mai uşor credinţei mărturisite de cei din familia lor, 
decât adulţii, sau chiar decât tinerii, atât pentru că în ei nu s-a dezvoltat orgoliul 
individualist, cât şi pentru că ei nu se simt încă strâmtoraţi de legalitatea naturii 
şi împiedicaţi de pornirile inferioare. Ei cred că totul e posibil şi au o bucurie 
pentru ceea ce e frumos şi bun. Graniţa între natural şi ceea ce depăşeşte 
naturalul, între ceea ce e dat ca o strâmtorare a omului, şi putinţa omului de a 
crea sau deschide prin libertate orizonturi şi drumuri noi, nu e încă fixată. Ba au 
chiar o bucurie pentru acele orizonturi. Pe de alta parte, trebuie să li se spună 
despre ele. Mântuitorul, ţinând seama de această pornire a copiilor spre ceea ce 
e bun, spre domeniul credinţei, cere adulţilor să-i lase numai să vină la El, să nu- 
i oprească. Dar aceasta implica şi o informare a lor despre Hristos, de către cei 
adulţi. Astfel, cuvântul Lui: "Lăsaţi copiii să vină la Mine, şi nu-i opriţi" (Mt. 
19, 14), înseamnă şi: Faceţi-Mă cunoscut copiilor! 

Putinţa copiilor de a se împărtăşi de Hristos, pe baza credinţei celor 
apropiaţi lor, o arată şi faptul împărtăşirii unor adulţi de darurile lui Hristos prin 
credinţa acelora (învierea fiicei lui Iair, vindecarea slăbănogului din Capernaum 
etc). Contribuţia celor apropiaţi la mântuirea semenilor e aşa de necesară, că 
slăbănogul de la lacul Vitezda nu s-a putut bucura de puterea mântuitoare a apei 
numai prin Iisus Hristos, fără mijlocirea vreunui om, decât în mod excepţional. 

Desigur, când Evanghelia a pătruns în lume pentru prima dată, ea a 
trebuit să câştige pe adulţi şi să fie îndemnaţi ei să se boteze. De aceea, în Noul 
Testament se vorbeşte direct de botezul adulţilor. Dar odată cu ei se botezau şi 
copiii lor. Expresia largă şi s-a botezat el (temnicerul din Filipi) şi toţi ai lui 
(Fapte 16, 36) cu siguranţă cuprinde şi copii. La fel: am botezat casa lui Ştefana 
(1 Cor. 1, 16). Sfântul Irineu declară, pe baza tradiţiei apostolice apropiate Iui 
(era nepot spiritual al Apostolului Ioan), că şi pruncii se botezau (paivuli, 
infantes) 45 . 

Pe lângă cele spuse mai e de menţionat că, prin toate cele ce i se 
comunică copilului, familia creştină urmăreşte să-1 apere de tot felul de pericole, 
de ispite spre rele, să-i dea puterea să lupte împotriva lor. Botezul este puterea 
hotărâtoare care i se da copilului pentru a-1 face să se deprindă de a se socoti 
creştin şi dator să se comporte ca atare, luptând cu ispitele, înainte de a se robi 
unor deprinderi rele. Aşa argumentează Sfântul Grigorie de Nazianz Botezul 
copiilor: Ai copil? Să nu-şi ia timp răutatea. Să fie sfinţit din pruncie, să fie 
consacrat Duhului de la început. Te temi de pecete din cauza slăbiciunii firii? Ce 



45 Sfântul Irineu, Adv. Haereses, libr. II, P.G., 7, 784 A; Just. qu. et. resp. 56, 
P.G., 6,1297 C; Orig., Horn. 8, 3 in Lev., PG., 12, 496 B: "Ecclesia ab apostolis traditionern 
suscepit etiam parvulis baptismum dări". Comm. in Rom., P.G., 14, 1047 B. 



42 



Pr. Prof. Dr. D. Staniloae, Teologia Dogmatica Ortodoxa, volumul 3 

suflet mic şi puţin credincios are mama aceasta! Ana a făgăduit pe Samuil încă 
înainte de a se naşte şi după ce s-a născut îndată 1-a închinat şi 1-a crescut în 
haina preoţească (1 Regi, 1, 11; 2, 19), netemându-se de om, ci încrezându-se în 
Dumnezeu. 

Tăierea-împrejur, care a fost chipul Botezului, se făcea la opt zile 
pentru toţi copiii în timpul Vechiului Testament, pe baza revelaţiei aceluiaşi 
Dumnezeu care înfaptuia în trepte planul mântuirii. însuşi Domnul a fost tăiat 
împrejur la opt zile, iar Ia 40 de zile a fost adus la templu şi pus înaintea 
Domnului (Le. 2, 21-22), ca model pentru toţi pruncii. Cu această ocazie, este 
binecuvântat de dreptul Simeon, care avea pe Duhul Sfânt asupra lui (Le. 2, 25). 
Binecuvântarea este şi ea o împărtăşire a puterii Duhului, celui binecuvântat. 
Argumentul pentru nebotezarea copiilor ar trebui să ne oprească şi de la 
binecuvântarea lor, ceea ce ar fi absurd. 

Despre Ioan Botezătorul, Sfânta Evanghelie spune: Iar copilul creştea 
şi se întărea cu Duhul (Le. 1, 80), desigur pentru că creştea într-o casă a 
rugăciunii şi a Iui Dumnezeu şi pentru că a fost tăiat împrejur şi închinat lui 
Dumnezeu. La fel pruncul Iisus sporea în înţelepciune, creştea cu trupul şi avea 
har la Dumnezeu şi la oameni (Le. 2, 52); sporea şi avea har din pruncia Sa 
omenească, pentru că numai ca om avea pruncie. 



B Taina Mirungerii 
1 . Legătura între Taina Botezului şi a Mirungerii 



Această Taină este atât de strâns legată de Taina Botezului, încât s-ar 
putea spune că formează împreună cu aceea un singur tot cu două părţi distincte. 
Ea e ca un fel de continuare a Botezului. De aceea nu începe în slujba Bisericii 
cu o intro-ducere deosebită, ca celelalte Taine 46 , ci după botezarea şi îmbrăcarea 
celui ce a primit Botezul, preotul citeşte în continuare o rugăciune prin care cere 
lui Dumnezeu să i se dăruiască celui nou luminat prin apă şi prin Duh, şi pecetea 
daru-lui Sfântului şi întru tot puternicului Duh. Apoi îi unge cu Sfântul Mir 
părţile principale ale trupului, zicând: Pecetea darului Sfântului Duh. Legarea 
strânsă a acestei Taine de Botez se arată şi în faptul că, după ungerea cu Sfântul 
Mir, preotul înconjoară de trei ori analogul, cu cel botezat şi miruit, cântând: 
Câţi în Hristos v-aţi botezat, în Hristos v-aţi şi îmbrăcat. Aliluia. Acelaşi lucru îl 
arată faptul că preotul ungându-1 pe cel botezat cu Sfântul Mir şi spunând 



46 "Binecuvântată este împărăţia Tatălui şi a Fiului şi a Sfântului Duh" şi o ectenie. 
Aceasta s-ar putea explica şi din faptul că începutul ei se face prin sfinţirea Mirului de către 
episcopi. Dar în orice caz, cu ocazia aplicării ei celui botezat, se articulează în slujba 
Botezului fără un început propriu. 

cuvintele: Pecetea darului Duhului Sfânt, nu aminteşte numele celui ce e uns, ca 
în toate celelalte Taine, socotindu-se că s-a rostit acest nume la scufundarea lui 
în apă. 

Legarea Mirungerii de Botez se arată şi în faptul că în rugăciunea 
amintită, preotul, după ce cere să i se dăruiască celui nou luminat prin apă şi 
prin Duh, pe care a binevoit să-1 nască acum din nou, şi pecetea darului 
Sfântului Duh, continuă: "Păzeşte-1 pe dânsul întru sfinţenia Ta, întăreşte-1 întru 
dreapta credinţă, mântuieşte-1 de cel rău şi de toate meşteşugirile lui şi păzeşte 
sufletul lui întru frica Ta cea mântuitoare, întru curăţie şi dreptate, ca, întru tot 
lucrul şi cuvântul bineplăcut Ţie, să se facă fiu şi moştenitor cereştii Tale 
împărăţii". Se cere deci ca cel născut din nou prin Botez să fie păzit şi întărit în 
darurile primite prin Botez, în lupta împotriva celui rău care va căuta să-1 
lipsească de ele, în păzirea făgăduinţei date de a păstra credinţa mărturisită la 
Botez şi starea de curăţie şi de dreptate în care a fost aşezat. 

Dar păstrarea acestor daruri se face prin efort. De aceea Nicolae 
Cabasila spune că prin Sfântul Mir se pun în lucrare puterile date omului prin 
Botez: "înnoirea în Duh şi reînvierea prin Botez aduc cu ele, cum am văzut, 
puteri şi energii lăuntrice înrudite. Sfântul Mir este acela care le trezeşte la viaţă. 
El este cel ce pune în lucrare una sau alta din puterile duhovniceşti sau chiar mai 
multe deodată, după cât e de simţitor sufletul în lucrarea Tainei" 47 . 

Teologul ortodox Al. Schmemann vede legătura între Mir şi Botez 
mai puţin ca punere în lucrare prin Mir a puterilor primite la Botez, cât ca viaţa 
faţă de naştere. El zice: "A doua Taină a iniţierii (a introducerii în Biserica, n.n), 
cum numim azi Ungerea (sau întărirea), a fost în Biserica ortodoxă dintotdeauna 
o parte esenţială a rânduielii Botezului. Mirungerea nu e propriu-zis o altă 
Taină, ci mai degrabă împlinirea (completarea) Botezului, întărirea prin Duhul 
Sfânt. Ea poate fi deosebită de Botez numai în sensul în care se deosebeşte viaţa 
de naştere. In Duhul Sfânt, întreaga viaţă a Bisericii îşi află întărirea, pentru că 
ea e viaţă; e adeverirea Bisericii ca aparţinând veacului ce va să vină, ca bucurie 
şi pace a împărăţiei cerurilor... Astfel Mirungerea este Cincizecimea personală a 
omului, intrarea lui în viata Duhului Sfânt, adică în viata adevărată a Bisericii. 
In această Taină el e con-sacrat ca om deplin. Căci a aparţine împărăţiei lui 
Dumnezeu înseamnă numaidecât a fi om întreg şi deplin, în maturitatea lui" 48 . 

Dar viaţa cea nouă se manifestă ca putere de menţinere şi de sporire în 
curăţie şi fapte bune, dezvoltate în virtuţile ce culminează în iubire. Ea nu e un 
simplu sentiment de euforie, ci o statornicie de gânduri şi fapte de bunătate, care 
e o adevărată preoţie generală, de dăruire a vieţii, lui Dumnezeu. 

Această identificare între viaţa pe care ne-o dăruieşte Mirungerea şi 
activitatea cea bună pe care trebuie să o desfăşurăm, sau preoţia generală, o 



47 Op. cit, cartea 111, trad. rom., p.71. 

48 Aus der Freude Leben, trad. germ. a cărţii: Sacraments and Orthodoxy, Walter- 
Verlag, Olten und Fr.i.Br., 1974, p. 90-91. 

exprimă Sfântul Chirii din Alexandria zicând: "Spălând pe Aaron cu apă, îl 
îmbracă în îmbrăcămintea sfântă a slujirii arhiereşti" (leş. 29, 1-9). Tot aşa şi 
noi, după ce ne-am spălat în Botez şi am lepădat tot felul de necurăţie, ne-am 
îmbogăţit cu harul de sus şi din cer, primind veşmântul veseliei, după cuvântul: 
"Imbrăcaţi-vă în Domnul nostru Iisus Hristos (Rom. 13, 14)... In acelaşi fel se 
sfinţeau preoţii, care erau spălaţi cu apă şi unşi cu untdelemn, apoi astfel unşi 
erau îmbrăcaţi cu îmbrăcăminte sfinţită şi li se sfinţeau mâinile, pentru a fi 
vrednici să aducă jertfele în chip curat şi neprihănit. Dar mai înainte li se ungeau 
capetele după cuvântul: "îngrăşat-ai cu untdelemn capul meu" (Ps. 22,5). Aşa 
am fost îngrăşaţi şi noi la minte prin dăruirea Duhului... şi am fost sfinţiţi şi noi 
şi împodobiţi cu harul de sus şi am fost unşi spre desăvârşirea dumnezeiască, 
pentru ca, îndrăznind, să aducem lui Dumnezeu darul duhovnicesc cu mâini 
curate şi atotnevinovate 49 . 

Creştinii fiind unşi ca Hristos sau participând la ungerea Lui, sunt 
preoţi şi ei. Dar preotul mai întâi e curăţit în minte şi la mâini, adică în izvorul 
gândurilor şi în organele împlinirii lor, şi apoi i se dă puterea Duhului spre a 
putea lucra curat cu mintea şi cu mâinile, aducând jertfe de gânduri şi de fapte 
bune lui Dumnezeu în favoarea Bisericii şi a semenilor săi. 

Despre preoţia generală primită de credincioşi prin Taina Mirungerii, 
Sfântul Macarie Egipteanul spune: Oamenii sfinţiţi prin Ungere devin creştini 
pentru a fi împăraţi, preoţi şi prooroci ai Tainelor cereşti 50 . 

Prin această Taină, cel unit prin Botez cu Biserica în Hristos devine 
din oare-cum virtual unit cu ea, unit în chip actual. E un pas nou în întărirea 
unităţii Bisericii în Hristos. 

2. Lucrarea specială a Sfântului Duh, în Taina Mirungerii 

Prin Mirungere începe epifania sau arătarea lui Hristos în comportarea 
omului botezat, sau a luminii Duhului lui Hristos asupra fiinţei lui, arătându-1 ca 
un chip activ al lui Hristos şi ca un locaş viu al Lui, întrucât îl ajută să 
actualizeze chipul Lui imprimat virtual în el. Astfel, s-ar putea spune că prin 
Mirungere ni se face arătat faptul că nu numai cu puterile noastre vom actualiza 
darurile primite la Botez, ci cu ajutorul Duhului. Acest ajutor începe imediat 
după Botez. 

Fără această lucrare de ajutorare a Duhului, cu greu am putea 
actualiza darurile Botezului, sau nu le-am putea deloc; fără comunicarea 
continuă a Duhului cu noi, începută prin Taina Sfântului Mir, greu am putea să 
dezvoltăm viaţa noastră în Dumnezeu. Dialogul nostru, de fapte, cu Dumnezeu 
implică lucrarea ambilor parteneri, comunicarea activă continuă a ambilor, în 
Duhul Sfânt. 



49 Op. cit, cartea XI, P.G., 68, 752 C. 

50 Omil. 16,1. 

Aşa cum moartea omului vechi prin naşterea celui nou prin Botez nu 
este un dat static, ci un dat plin de interminabile virtualităţi, aşa şi coborârea 
Duhului Sfânt la Cincizecime este începutul coborârii Lui continui pentru 
fiecare om care intră în Biserică şi rămâne în ea. Este punerea şi menţinerea în 
mişcare, prin comuniune reciprocă, a acelei morţi şi naşteri de care ne-am 
împărtăşit la Botez. 

Sfântul Chirii din Ierusalim merge atât de departe în afirmarea 
completării Botezului prin Mirungere, încât declară că, de-abia prin primirea 
Mirungerii cel botezat se numeşte creştin: "După ce aţi fost învredniciţi de 
ungerea cu Sfântul Mir, vă numiţi creştini; acum renaşterea voastră este întărită 
şi de numele ce-1 purtaţi. într-adevăr, înainte de a fi învredniciţi de acest har, 
propriu-zis nu eraţi vrednici de acest nume, ci eraţi doar pe cale de a ajunge 
creştini" 51 . Ceea ce spune Sfântul Chirii se explică prin faptul că Botezul nu era 
privit şi practicat atunci ca o Taină separată de Taina Mirului, cum s-a petrecut 
mai târziu în Occident. Pe de altă parte în afirmaţia Sfântului Chirii se mai 
implică şi faptul că pentru el nu se poate distinge între calitatea de membru al 
Bisericii sau de creştin şi calitatea de om deplin unit cu Hristos, lucru care se 
săvârşeşte prin Mirungere. Prin sfânta Taină a Mirungerii, credinciosul devine şi 
el un alt Hristos, asemenea Iui Hristos, Care înseamnă Unsul. Deci devine şi EI 
un uns, sau un creştin. 

Ungerea cu Mir a fost socotită şi în Vechiul Testament mijlocul de 
comunicare a unei puteri dumnezeieşti proorocilor, preoţilor şi regilor pentru a 
ţine poporul în legământul cu Dumnezeu. Hristos este Unsul prin excelenţă, 
pentru că El ca om nu primeşte numai o putere a Duhului, ci Duhul ipostatic 
întreg, pentru a fi Proorocul, Arhiereul şi împăratul suprem, Care introduce şi 
ţine poporul lui Dumnezeu în familiaritatea Iui Dumnezeu, ca alcătuit din fiii 
Lui în Hristos Fiul, şi a-1 conduce la deplina viaţă în Duhul iubirii lui Dumnezeu 
şi al iubirii de Dumnezeu, în viaţa veşnică. Sfântul Chirii din Ierusalim spune că 
după ce S-a botezat Iisus şi a ieşit din apă: S-a coborât peste El Duhul Sfânt în 
chip ipostatic, odihnindu-Se Cel asemenea peste Cel asemenea 52 . 

Hristos este uns prin aceasta cu Duhul deplin, iar această ungere o 
anunţă şi o interpretează El însuşi, prin aplicarea la Sine a unui loc din Isaia (îs. 
61, 1), ca o trimitere a Sa ca om la activitatea Sa în slujba lui Dumnezeu şi în 
favoarea mântuirii oamenilor: "Duhul Sfânt este asupra Mea, pentru că M-a uns, 
trimiţându-Mă să bine-vestesc săracilor, să vestesc celor robiţi slobozirea şi 
orbilor vederea, să dau drumul celor asupriţi şi să vestesc anul milei Domnului" 
(Le. 4, 18-19). 

Mărturie despre ungerea Iui Hristos cu Duhul, spre slujirea şi 
activitatea Lui, o dă şi comunitatea din Ierusalim (Fapte 4, 27) şi Apostolul 



51 Cateheza III mistagogică. Cateheze, trad. rom., de Pr. D. Fecioru, voi. 11, 1945, p. 
558. 

52 Op.cit.,p. 246. 

Petru, care între altele arată în cuvântul despre Iisus, către Corneliu, cum L-a 
uns Dumnezeu cu Duhul Sfânt şi cu putere, cum a umblat din loc în loc făcând 
bine şi vindecând pe toţi cei asupriţi de diavolul (Fapte 10, 38). 

Ca urmare a sălăşluirii lui Hristos la Botez în cei ce cred, se 
împărtăşesc şi ei de ungerea cu Duhul Lui, în acelaşi scop al întăririi lor în viaţa 
cea nouă, al pecetluirii lor în ea. Mărturia că acest lucru se făcea chiar de la 
începutul Bisericii o dă şi Sfântul Apostol Pavel spunând: Iar Cel ce ne întăreşte 
pe noi împreună cu voi, întru Hristos, şi Cel ce ne-a uns pe noi Dumnezeu este, 
Care ne-a şi pecetluit pe noi şi a dat arvuna Duhului în inimile noastre (2 Cor. 1 , 
21). Mărturia lui se adaugă la aceea a Sfântului Apostol Petru: "Să se boteze 
fiecare din voi şi veţi primi darul Duhului Sfânt" (Fapte 2, 38) şi la cea din 
Faptele Apostolilor, unde se spune că apostolii Petru şi Ioan, trimişi de toţi 
apostolii din Ierusalim, şi-au pus mâinile peste cei botezaţi de diaconul Filip: "şi 
au luat Duh Sfânt" (8, 15-17). Exemplul Domnului şi practica apostolilor pot fi 
socotite o dovadă suficientă pentru instituirea acestei Taine de către Domnul 
însuşi. 

După pilda Domnului, şi noi, ieşind din apa Botezului, ieşim având pe 
Hristos în noi, dar încă nearătat la suprafaţa noastră, iar drept urmare Duhul lui 
Hristos Se pogoară sau iradiază din Hristos şi în noi ca să ne arate şi pe noi fii ai 
lui Dumnezeu, dar şi ca să confirmăm această calitate prin activitatea noastră de 
după aceea, ajutaţi de El, aşa cum a făcut Iisus după Botez. Cu ajutorul Duhului 
primit, începem să activăm totodată calitatea noastră de învăţători-prooroci ai 
împărăţiei Iui Dumnezeu, de preoţi ce ne aducem pe noi şi natura ca jertfă lui 
Dumnezeu, de împăraţi peste natura noastră şi natura lumii, ca să nu mai fim 
stăpâniţi de ea spre o folosire pătimaşă şi neliberă a puterilor firii noastre. Dacă 
odată cu coborârea Duhului Sfânt peste Hristos ca om s-au redeschis cerurile 
peste al doilea Adam, rămânând mereu deschise, sau s-au deschis deplin cum nu 
au fost deschise nici chiar Iui Adam dinainte de cădere, prin ungerea cu Sfântul 
Mir plin de Duhul Sfânt fiecăruia i se arată cerurile deschise, întrucât e unit cu 
Hristos. Căci nu mai e o graniţă între viaţa creaturii unite cu Hristos şi ordinea 
cerească a Duhului. Precum Tatăl a recunoscut pe Fiul Său, după întrupare, şi ca 
om, ca Fiu al Său în mod arătat, prin coborârea Duhului Sfânt peste El, aşa ne 
recunoaşte şi pe noi, cei ce ne-am unit cu Hristos în Botez, dându-ne această 
calitate prin ungerea cu Sfântul Duh, şi ajutorul să ne arătăm ca atare în fapt. 
Având prin coborârea Duhului peste noi şi noi cerurile deschise, sau tainele 
vieţii viitoare, nesfârşite, superioare legilor naturii, într-o descoperire ce ni se 
actualizează treptat, de care ne vom împărtăşi deplin în viaţa viitoare, putem 
prooroci toţi venirea deplină a acelei vieţi, putem tălmăci toţi experienţa arvunii 
ei, aşa cum au proorocit apostolii Ia Cincizecime; ne putem arăta prin viaţa nouă 
pe care o ducem, chiar în fiinţa noastră ca prooroci ai vieţii viitoare. Odată cu 
Hristos şi cu primirea Duhului Lui s-a arătat pentru oameni că viaţa limitată în 
cadrele naturii şi a veacului de acum, care sfârşeşte în moarte, nu e totul, ci în ea 

a izbucnit lumina şi puterea vieţii viitoare şi veşnice în Duh, a început arătarea 
sfârşitului acestui eon. Toate acestea le spune Sfântul Petru în ziua pogorârii 
Sfântului Duh: Aceasta (ceea ce vedeţi la noi) este ceea ce s-a spus prin 
proorocul Ioil: Iar în zilele de pe urmă, zice Domnul, voi turna Duhul Meu peste 
tot trupul şi feciorii voştri şi fetele voastre vor prooroci, copiii voştri vor avea 
vederi şi bătrânii voştri vor visa vise. Şi peste robii Mei şi peste roabele Mele 
voi turna, în acele zile, din Duhul Meu şi vor prooroci (Fapte 2, 17-18). 

In general, Duhul Sfânt primit în Taina Mirungerii este puntea de 
comunicare în iubire între noi şi Tatăl, comunicare veşnic nouă şi mereu mai 
sporită. Aceasta înseamnă cerurile deschise şi calitatea de fii, pe care ne-o 
comunică. El ne dă prin aceasta sensibilitatea filială, de tot mai mare delicateţe 
faţă de Tatăl, ca şi cea de frăţietate în Dumnezeu, cu semenii noştri. Duhul, Care 
este purtătorul iubirii părinteşti a Tatălui faţă de Fiul, devenit purtătorul 
aceleiaşi iubiri şi între Tatăl şi Hristos ca om, Se face şi pentru noi în Hristos 
purtătorul aceleiaşi iubiri şi sensibilităţi, pe de o parte înfocate, pe de alta 
delicate. Numai prin aceasta El pune în mişcarea de înălţare continuă puterile 
primite în Botez pentru a împlini voia Tatălui, făcându-ne vii şi prin voinţă, şi 
pentru a întipări şi prin voinţă chipul Fiului tot mai adânc în fiinţa noastră totală, 
iubind ca El pe Tatăl şi făcându-ne ascultători Tatălui asemenea Lui. In sensul 
acesta Duhul primit în această Taină ne sfinţeşte. Dar prin aceasta însuşi chipul 
personal al omului se face tot mai clar, mai luminos, ieşind din ceaţa generală a 
naturii sau din simpla virtualitate. Căci Duhul Sfânt e Duhul puterii. 

Faptul că, prin Taina ungerii cu Sfântul Mir, se inaugurează pentru 
creştini o continuă şi tot mai sporită conlucrare a Duhului Sfânt cu ei pentru 
dezvoltarea vieţii noi primite la Botez, că deci creştinii devotaţi lui Hristos 
trăiesc o continuă Cinci-zecime, o continuă împărtăşire de Duhul Lui, îl vedem 
din Faptele Apostolilor, unde comunitatea din Ierusalim, după ce mulţumeşte lui 
Dumnezeu că a uns pe Fiul Său Iisus, îi cere să-i dea şi ei putere să 
propovăduiască cuvântul cu toată îndrăzneala. Drept urmare, încă în timpul 
rugăciunii, s-au umplut toţi de Duhul Sfânt şi vesteau cu îndrăzneală cuvântul 
lui Dumnezeu (Fapte 4, 27, 3 1). 

Occidentul creştin, lăsându-se condus de aceleaşi divizări raţionale 
exacte ale etapelor vieţii omeneşti, care au dus în unele denominaţiuni la 
amânarea Botezului până la o vârstă conştientă individuală, mai bine zis 
individualistă, a amânat confirmarea cum numesc ei această Taină — până la 
începutul adolescenţei, când omul poate începe de fapt — zic ei — să militeze 
pentru Hristos, neobservând că şi un copil înainte de această vârstă poate iradia, 
prin frumuseţea lui spirituală cea după chipul lui Hristos, pe Hristos în jurul lui. 
De fapt, cine poate indica momentul precis de când începe conlucrarea fiinţei 
umane cu Dumnezeu pentru a străbate drumul desăvârşirii ei şi, prin aceasta, 
pentru a face pe Hristos cunoscut, după puterea ei, în mijlocul celor cu care 
trăieşte? Nu începe acest dialog, al omului cu Hristos, încă dintr-o fază ascunsă 

48 



Pr. Prof. Dr. D. Staniloae, Teologia Dogmatica Ortodoxa, volumul 3 

celor maturi, pentru că el încă nu are posibilităţile de exprimare prin cuvinte 
prea bogate a ceea ce trăieşte, adică din faza celei mai fragede copilării? Nu se 
roagă copilul lui Dumnezeu într-un chip adeseori mai curat decât adultul, nu se 
aprinde de un sfânt elan şi de o minunată curăţie împotriva răului, nu se 
entuziasmează pentru ceea ce e bun cu mult mai mult decât mulţi din cei 
maturi? Nu trebuie ajutat el de mic să se deprindă în cele bune? Ce-ar fi dacă 
ne-am reţine de la orice îndemn, ce simţim că trebuie să li-1 dăm, de a-i deprinde 
în cele bune? Dar dacă socotim necesare şi folositoare asemenea îndemnuri, 
înseamnă că copilul poate de fapt să le dea urmare. Fiindu-le greu să amâne 
împărtăşania până după Confirmare, adică până la 14 ani, romano-catolicii 
împărtăşesc copiii la 7 ani, deci înainte de Confirmare 53 . 

3. Semnificaţia actului văzut al Mirungerii 

De actul văzut al acestei Taine ţine: Mirul, ungerea cu el şi cuvintele: 
Pecetea darului Duhului Sfânt. Mirul cu care este uns cel botezat e o fluiditate 
care se îmbibă şi persistă mai mult decât apa în făptura lui, şi îi împrumută 
mireasma. 

Imbibarea intimă înseamnă asimilarea stării de naştere a omului nou, 
persistenţa înseamnă că Duhul Sfânt rămâne într-o comuniune continuă cu cel 
botezat, iar mireasma ce o împrumută acestuia înseamnă că Duhul îi devine atât 
de intim, încât lucrarea şi calitatea Lui devin lucrare şi calitate proprie a omului. 
Dar toate acestea nu se realizează fără strădania stăruitoare a omului, ajutat de 
Duhul primit. Apoi, îmbibându-se Mirul în trup, trupul se înmoaie, îşi pierde 
rigiditatea, se lasă penetrat de Dumnezeu, omul şi Duhul devin un singur izvor 
al miresmei vieţii celei noi şi deci al înseşi acestei vieţi. 

Dar mireasma cea bună, răspândită, de omul îmbibat de Mir, arată că 
Duhul îl face pe acesta să umple tot ce e în jurul lui de mireasma vieţii lui curate 
şi a făptuirii lui pline de bunătatea şi de blândeţea insuflate lui de Duhul, 
închipuit ca porumbel. Mireasma Iui umple Biserica şi se răspândeşte în 
comunitatea umană. Duhul îşi manifestă prin om forţa Lui de expansiune, 



53 De aceea, în timpul mai nou se ivesc glasuri şi printre catolici, care exprimă dorinţa 
ca Taina aceasta să se acorde imediat după Botez. Athanasius Wintersig, Pfairer und 
Mysterium, în "Jahrbuch fur Liturgiewiss", V, 1925, p. 139, scrie: "Prin Botez, introducerea 
unor membri noi tineri în comunitate este de abia începută, nu terminată. în împrejurările de 
azi ale vieţii bisericeşti, ziua primei cuminecături este pentru conştiinţa tinerilor şi pentru a 
bătrânilor punctul culminant al consacrării (Einweihung), deoarece copiii atunci iau parte 
pentru prima dată la Euharistie ca la cea mai înaltă expresie a vieţii creştine. Această simţire 
ar fi cu totul justă dacă Confirmarea ar precede, ca în Biserica primară. Iniţierea creştinilor se 
producea atunci prin Botez, Confirmare şi Euharistie ca hrană tainică; şi azi încă e admisă 
practica să se dea Confirmarea înainte de Sfânta Comuniune în diecezele unde era uzul acesta 
până acum... Abia Confirmarea mijloceşte tânărului creştin participarea deplină la preoţia 
generală a credincioşilor şi, prin aceasta, deplina calitate de membru al Bisericii". 

blândă, delicată şi nevinovată a binelui, forţa de unificare a oamenilor în bine, 
forţă pe care o asimilează din Hristos în care se află şi Hristos care a desăvârşit 
umanitatea în treapta supremă. 

Pentru toate aceste motive Noul Testament înfăţişează Mirungerea şi 
mireasma Duhului ca nişte stări consistente şi pline de dinamismul înfocat al 
efortului spre nevinovăţie şi spre generozitate, în creştini. Prin ele se arată ca 
persistente şi dinamice înseşi efectele Botezului. Despre permanenţa plină de 
putere iradiantă a lucrării Duhului în creştini, Sfântul Apostol Pavel spune: 
"Mulţumită fie adusă, deci, lui Dumnezeu Duhului Sfânt, Celui ce ne face 
pururea biruitori întru Hristos şi, prin noi, răspândeşte în tot locul buna 
mireasmă a cunoştinţei Lui, pentru că suntem lui Dumnezeu buna mireasmă a 
Iui Hristos, şi între cei ce se mântuiesc şi între cei ce pier" (2 Cor. 1, 14-15). 

Sfântul Chirii din Alexandria a văzut această bună mireasmă pe care 
creştinii, aflându-se în Hristos, o răspândesc, sau pe care Hristos însuşi o 
răspândeşte din ei prin Duhul, legată de starea de jertfă pe care o trăiesc ei în 
Hristos. Dar starea de jertfă este starea de moarte a omului vechi al păcatului şi 
de vieţuire cu Hristos în curăţie şi în făptuire iubitoare. Duhul activează în 
creştin stările sădite în el de Hristos, Cel ce S-a sălăşluit în el prin Botez. 
"Hristos, Care n-a făcut păcat, după Scripturi" (1 Pt. 2, 22), Se aduce pentru 
Biserică spre miros de bună mireasmă, iui Dumnezeu şi Tatăl. De aceea a şi 
spus: "Pentru ei Mă sfinţesc pe Mine" (In. 17, 19). Mă sfinţesc, a spus în loc de: 
"Mă aduc şi Mă predau ca prinos neprihănit lui Dumnezeu şi Tatăl". Căci se 
spune că Se predă lui Dumnezeu" 54 . El însuşi este jertfa cea sfântă, care 
răspândeşte buna mireasmă prin virtuţi.... Şi El însuşi sfinţeşte, ungând prin 
Duhul Sfânt pe cei ce au intrat în comuniune cu El 55 . Iar după asemănarea cu El 
şi noi suntem jertfe sfinţite ca unii ce am murit păcatului, întrucât a fost omorât 
păcatul în noi şi trăim Iui Dumnezeu viaţa cea întru sfinţenie 56 . 

Despre persistenţa Duhului ca ungere în noi, vorbeşte Sfântul Apostol 
Ioan, accentuând între efectele ei mai ales cunoaşterea, desigur o cunoaştere din 
experienţă şi purtând în ea îndemnul la activitate pentru a o face cunoscută şi 
altora. Dacă la Botez Hristos Se sălăşluieşte în noi într-un mod ascuns, de care 
nu ne dăm seama 57 , prin Mirungere luăm puterea spre fapte, iar acestea ne fac să 
simţim prezenţa lui Hristos şi chiar să arătăm pe Hristos în noi; sau chiar faptele 
la care Duhul ne îndeamnă şi ne ajută implică în ele o conştiinţă a prezenţei lui 
Hristos în noi: Iar voi ungere aveţi de la Cel Sfânt (Care e Duhul, n.n.) şi ştiţi 
toate (1 In. 2, 20); şi: Cât despre voi, ungerea pe care aţi luat-o de la El rămâne 
întru voi şi nu aveţi trebuinţă ca să vă înveţe cineva şi precum ungerea Lui vă 
învaţă despre toate şi învăţătura aceasta adevărată este şi nu este mincinoasă, 



54 închinare în Duh şi Adevăr, cartea X, P.G., 68, 688 A. 

55 Op. cit, cartea X, P.G., 68, 688 B şi 689 B. 

56 Op. cit, col. 708 D. 

57 Marcu Ascetul, Despre Botez, Filocalia rom., voi. I, p. 280. 

rămâneţi întru El, aşa cum v-am învăţat (1 In. 2, 27). Asigurarea dată de Sfântul 
Ioan în aceste cuvinte creştinilor, că n-au lipsă să fie învăţaţi de altcineva, nu 
înseamnă o întemeiere a unui orgoliu individualist, ci numai o asigurare că ei n- 
au lipsă să fie învăţaţi în cele duhovniceşti de cei ce sunt în afara Duhului Iui 
Hristos. Căci în Biserică toţi îşi comunică experienţele vieţii în Duhul, iar ele 
sunt verificate la lumina învăţăturii Bisericii, păstrată dintotdeauna în unitatea 
ei, dar îndeosebi prin propovăduirea şi slujirea ierarhiei şi a preoţiei slujitoare. 
Activitatea pentru Hristos, pentru care ne dă puterea Taina Mirungerii, înseamnă 
exercitarea unei preoţii generale, cum am văzut mai înainte din cele spuse de 
Sfântul Chirii din Alexandria. De aceea creştinul este uns ca şi Hristos. 

Semnificaţia Tainei Mirungerii ca întărire a celui botezat pentru 
dezvoltarea vieţii celei noi într-o împreună-lucrare a lui cu Duhul Sfânt, îşi 
găseşte expresia mai ales în faptul că cel botezat este uns cu Sfântul Mir Ia toate 
mădularele principale ale trupului, între care se numără organele simţurilor. Prin 
aceste mădulare şi organe omul se pune în legătură cu lumea, dar prin ea şi cu 
Dumnezeu. Prin ele primeşte cele ale lumii, dar vede şi pe Dumnezeu prin lume 
şi exercită acţiunea lui asupra lumii din această vedere a lui Dumnezeu, pentru a 
o face mai conformă cu voia Lui. Această semnificaţie o scoate în relief Sfântul 
Chirii din Ierusalim zicând: "Mai întâi aţi fost unşi pe frunte ca să fiţi sloboziţi 
de ruşinea pe care primul om călcător de poruncă o purta pretutindeni şi ca să 
priviţi cu faţa descoperită slava Domnului" (2 Cor. 3, 18). Se poate preciza că 
Duhul Se imprimă prin aceasta în mintea omului sau îi deschide orizonturile 
nelimitate ale luminii şi ale binelui, ca acesta să cunoască şi să cugete numai 
cele bune, ca să lupte împotriva gândurilor rele care-1 îngustează şi ca să 
pătrundă cu uşurinţă în tainele nesfârşite ale cunoaşterii şi iubirii lui Dumnezeu. 
Apoi aţi fost unşi la urechi, ca să dobândiţi urechi în stare să audă tainele 
dumnezeieşti; despre astfel de urechi Isaia zicea: "Domnul mi-a adăugat mie 
ureche ca să aud" (îs. 50, 5); iar Domnul Iisus zice în Evanghelie: "Cel ce are 
urechi de auzit, să audă" (Mt. 11, 15). Duhul e întipărit în urechi, ca o putere 
deosebită de auzire sau de sesizare a celor mai adânci înţelesuri duhovniceşti ale 
cuvintelor, ca acestea să nu zăbovească la cuvintele urâte sau la înţelesurile 
lipsite de adâncime şi de curăţie ale cuvintelor, ci să se deschidă numai 
cuvintelor curate şi să sesizeze numai ceea ce este curat şi adânc în ele, pentru 
ca astfel să se pătrundă de orice îndemn la bine aflător în ele. Cel botezat e uns 
apoi la nări, ca acestea să nu se deschidă mirosurilor ispititoare la rău. După 
aceasta la piept, ca să puteţi sta împotriva uneltirilor diavolului, după ce aţi 
îmbrăcat platoşa dreptăţii, adică a virtuţilor care reprezintă tot atâtea deprinderi 
bărbăteşti în bine (Ef. 6, 11, 14). Căci după cum Hristos, după Botez şi după 
coborârea Sfântului Duh asupra Lui, S-a dus în pustie şi S-a luptat cu 
potrivnicul, tot aşa şi voi, după ce aţi fost botezaţi şi aţi fost unşi cu Sfântul Mir, 
îmbrăcaţi cu toate armele Duhului Sfânt, să staţi împotriva puterii celei 
potrivnice şi s-o biruiţi zicând: Toate le pot în Hristos care mă întăreşte (Filip. 4, 

13). In piept e şi puterea, dar şi inima cu simţirile ei. Duhul întipărit în ele le 
face să fie curate, generoase, simţitoare, iubitoare de Dumnezeu şi de semeni, 
pline de bucurie, străine de tristeţe, de pizmă, de duşmănie. 

Este uns apoi la mâini şi la picioare, pentru ca să fie gata oricând să 
săvârşească binele şi să alerge spre ajutorarea celor ce au nevoie de ajutor, spre 
împlinirea apelurilor ce le face Dumnezeu la el pentru săvârşirea binelui şi 
ocolirea răului. 

Sfântul Chirii din Alexandria zice, la rândul său: "Hristos ne-a sădit 
un auz plin de binecuvântare, adică ascultător şi uşor de cârmuit şi apt pentru 
primirea dogmelor privitoare la EI; un auz care nu suferă şoaptele şi vorbăria 
dezgustătoare... Toate darurile deosebite le câştigăm în El şi prin El. De aceea a 
fost sfinţită şi mâna, înfăţişătoare a lucrării mântuitoare; şi piciorul, simbolul 
vădit al umblării drepte. Căci noi trebuie să ne împodobim cu fapte şi să 
mergem pe calea ce duce la toate cele plăcute lui Dumnezeu (Ps. 118, 59; Prov. 
4,26;Evr. 12, 13) 58 . 

Prin Mirungere, Duhul Sfânt pătrunde şi Se imprimă în aceste 
mădulare şi organe şi în puterile sufleteşti care stau la temelia lor şi persistă în 
ele ca o bună mireasmă, ca şi Mirul. El Se întipăreşte ca o pecete nu numai pe 
exteriorul acestor mădulare, ci şi în interiorul lor, dând omului un chip unitar 
duhovnicesc. Astfel cuvântul "pecete" are pe lângă sensul de întărire şi pe acela 
de întipărire. De altfel aceste două înţelesuri stau în legătură. Duhul întăreşte 
întrucât Se întipăreşte şi accentuează în om un chip personal caracteristic, care 
este în acelaşi timp un chip duhovnicesc. Omul se întăreşte prin înduhovnicirea 
sa, ca persoană cu o fermitate în cele bune greu de schimbat. 

întrucât în fiecare mădular sufletesc şi trupesc, Duhul produce un 
efect sau imprimă o putere sporită potrivită cu acel mădular, iar unele persoane 
sunt mai active prin anumite mădulare decât prin altele - unele prin înţelegere, 
altele prin simţire, altele prin vreun fel de activitate - , Duhul produce un dar 
special în fiecare om pe măsura întăririi mai puternice a unui anumit mădular al 
Iui, producând un dar deosebit în fiecare membru al Bisericii. Dar aceasta 
implică şi o întărire a tuturor mădularelor. De aceea se rosteşte la ungerea 
fiecărui mădular cuvântul: "Pecetea darului Duhului Sfânt". Căci pe lângă 
aceea, în toate darurile speciale este activ acelaşi Duh împreună cu omul întreg, 
care e mai activ mai ales prin acel mădular. Astfel, în diferitele daruri ale 
Duhului se pune pe de o parte în lucrare harul cel unul al Botezului, pe de alta, 
se dezvoltă din el vreun dar sau vreunele daruri în mod mai deosebit, potrivit cu 
predispoziţiile naturale ale acelui credincios. Darurile sunt felurite, iar Duhul 
este acelaşi. Şi sunt felurite slujiri, dar e acelaşi Domn... Iar fiecăruia Duhul, în 
arătarea Lui, îi dă un dar spre folosul tuturor... Intr- adevăr, noi toţi într-un singur 
Duh ne-am botezat ca să fim un singur trup... Dar şi trupul nu este un singur 

Op. cit, cartea XI, col. 760 B. 

mădular, ci mai multe (1 Cor. 12, 4-7, 13-14; Rom. 12, 4-6). Astfel deosebirea 
de daruri nu are să fie întrebuinţată în sens rău, pentru dezbinarea între 
credincioşi, pentru mândria unora în faţa altora sau pentru supunerea altora, ci 
pentru completarea reciprocă, pentru întărirea Bisericii ca trup unitar al 
Domnului. Pe cât de mult au nevoie alţii de darul meu, pe atât de mult am eu 
nevoie de darurile celorlalţi. Deosebirea de daruri trebuie să fie temeiul pentru o 
preţuire şi iubire reciprocă între credincioşi, pentru silinţa fiecăruia de a 
cunoaşte ceea ce are unic fiecare din ceilalţi, pentru răspunderea sa faţă de 
ceilalţi. 

Prin ungerea mădularelor principale şi ale organelor simţurilor se 
arată importanţa ce o acordă Biserica - sau, prin Biserică, Hristos - trupului 
omenesc, importanţă ce i-a arătat-o El şi prin întruparea Sa. Prin trup se 
îmbogăţeşte şi se dă o orientare bună sau rea vieţii omului în total. Prin trup i se 
comunică chiar Duhul Sfânt. Căci trupul e străbătut de simţuri şi prin simţuri 
lucrează sufletul şi mintea ce se pot deschide şi dărui lui Dumnezeu. Ca urmare, 
prin ele lucrează şi Se comunică Dumnezeu însuşi. Nu poate exista o sfinţire a 
omului fără o sfinţire a trupului lui. Duhul Sfânt S-a revărsat şi în trupul 
Domnului şi din El iradiază şi în trupul nostru. 

In Occident se obişnuieşte ca taina aceasta să se săvârşească prin 
punerea mâinilor episcopului, după exemplul din Fapte 8, 15-17, unde apostolii 
Petru şi Ioan împărtăşesc în Samaria prin punerea mâinilor Duhul Sfânt celor de 
curând botezaţi de diaconul Filip. In Răsărit s-a moştenit tot din timpul 
apostolilor, pe baza locurilor amintite mai înainte, practica săvârşirii acestei 
Taine prin ungerea cu Sfântul Mir. Aceasta are avantajul că face posibilă 
săvârşirea Tainei de către preot îndată după Botez, azi când episcopii sunt la 
mare depărtare, cum de altfel s-a săvârşit curând după Botez şi de către apostolii 
Petru şi Ioan în Samaria. Dar această practică lasă totuşi şi episcopatului un rol 
în săvârşirea acestei Taine, întrucât Mirul cu care unge preotul pe cei botezaţi e 
sfinţit de episcopatul unei Biserici autocefale, ca o manifestare a unităţii sau a 
sobornicităţii Bisericii în Duhul lui Hristos, cum s-a arătat şi la pogorârea 
Duhului Sfânt în ziua de Rusalii peste apostolii aflaţi împreună. Pe lângă aceea, 
prin ungere se închipuieşte mai adecvat întipărirea Duhului Sfânt în fiecare 
mădular şi organ trupesc şi sufletesc al omului în parte şi persistenţa acestei 
întipăriri. 

Dar în rolul ce se acordă de Biserica ortodoxă episcopatului ca corp în 
această Taină, se arată faptul că Duhul Sfânt ce Se comunică fiecărui credincios 
este Duhul Bisericii pogorât prin invocarea întregului episcopat; deci în fiecare 
din credincioşi coboară Duhul întregii Biserici şi fiecare credincios este introdus 
în Biserica întreagă, pentru ca prin darul lui special să îmbogăţească şi să ajute 
Biserica în totalitate, aşa cum Biserica în totalitate susţine şi promovează darul 
lui special. Numai în unitatea totală a Bisericii se poate mântui şi desăvârşi 
fiecare credincios. Numai în ea poate activa totalitatea puterilor sale întărite de 

Duhul Sfânt, chiar dacă unele din aceste puteri sunt mai accentuate în unii dintre 
credincioşi şi altele, în alţii. In săvârşirea acestei Taine iese astfel mai mult la 
iveală decât la Botez prezenţa întregii Biserici şi contribuţia ei la întărirea 
fiecărui membru al Bisericii în Duhul Sfânt, pentru că cel ce primeşte pe Duhul 
Sfânt prin ea, manifestă mai efectiv contribuţia lui la viaţa Bisericii totale prin 
actualizarea în fapte a vieţii celei noi primite la Botez, iar Biserica contribuie şi 
ea mai efectiv la actualizarea şi dezvoltarea prin fapte a vieţii celei noi a aceluia. 
Căci omul nu poate lucra efectiv în lipsa unui mediu în care să lucreze şi care 
să-1 încurajeze şi să-1 ajute la aceasta, folosindu-se el însuşi de lucrarea 
fiecăruia. Astfel, prin faptul că Duhul Sfânt împărtăşit în această Taină ajută pe 
om în dezvoltarea unor daruri speciale, el promovează caracterul distinctiv 
personal al lui. Dar prin faptul că acesta e Duhul Bisericii întregi, se arată că 
persoană nu se poate dezvolta ca persoană decât în comunitatea bisericească, cu 
ajutorul e şi lucrând în favoarea ei. 

Mai e de menţionat că Taina aceasta, stând în strânsă legătură cu cea a 
Botezului nu se repetă. 



C Dumnezeiasca Euharistie 
1 . Legătura între cele trei Taine ale iniţierii (introducerii în Biserică) 

Botezul, Mirul şi Euharistia sunt cele trei Taine prin care cel ce crede 
în Hristos este unit deplin cu El sau introdus deplin în Biserică. Ele sunt cele trei 
Taine ale iniţierii. Dacă Mirungerea dă puterea dezvoltării vieţii celei noi în 
Hristos primită prin Botez, prin Euharistie se desăvârşeşte această viaţă ca unire 
deplină cu Hristos, sau cu Biserica. Dacă Botezul este Taina începutului, Mirul, 
Taina mijlocului, Euharistia este Taina sfârşitului sau a desăvârşirii. Desigur, 
noul membru al Bisericii, deşi primeşte îndată după Botez şi după ungerea cu 
Sfântul Mir Euharistia, nu se poate socoti ajuns la desăvârşire, din punct de 
vedere al contribuţiei pe care trebuie să o dea şi el. Dar el are concentrat în sine 
tot drumul său în Hristos, care, pornind de la Botez, are să înainteze prin 
contribuţia adusă de el sau prin folosirea puterii date pentru acest drum întreg, 
până la starea care încoronează străduinţele sale de a dezvolta viaţa cea nouă 
primită în cele trei Taine. Starea aceasta finală trebuie sa se întipărească mereu 
ca potentă prezenta a Sa în fiinţa omului prin Sfânta împărtăşanie, pentru a-1 
atrage pe acesta spre ea, pentru a efectua asimilarea tot mai accentuata a lui cu 
ea. Desăvârşirea trebuie trăită anticipat sau pregustată în mod mereu reînnoit, 
rămânând pe de altă parte o ţintă atractivă pentru om. 

Euharistia este Taina care încoronează Botezul şi Mirungerea nu 
numai ca plenitudine a puterii şi a vieţii celei noi, începută virtual prin Botez şi 
având în ea puterea virtuală, dezvoltată prin Mirungere. Euharistia implică în ea 

puterea morţii depline faţă de existenţa Separată de Dumnezeu, începută prin 
Botez şi dezvoltată prin Mirungere. 

In Botez cel ce crede în Hristos moare păcatului, sau moare ca om 
vechi, luând putere din moartea lui Hristos pentru a trăi cu El viaţa întru 
ascultare de Dumnezeu. Dar în moartea aceasta a omului vechi e inclusă şi o 
oarecare moarte ca predare a existenţei proprii, lui Dumnezeu. Fără cea din 
urmă n-ar putea fi cea dintâi. Dar de aceasta devenim apţi prin Euharistie. 
Existenţa noastră pământească e menţinută după Botez pentru înnoirea şi 
dezvoltarea ei ca viaţă în Hristos, prin virtuţi, având în ea amândouă felurile de 
morţi. Iar puterea pentru această viaţă şi pentru amândouă felurile de morţi e 
luată nu numai din Hristos care S-a născut curat şi a murit pentru păcatele 
noastre, ci şi din Hristos care a murit predându-Se Tatălui ca să învie la viaţa de 
veci. Iar moartea pentru păcate şi puterea pentru viaţa cea nouă primite prin 
Botez se dezvoltă din puterea Duhului lui Hristos şi a vieţii lui Hristos după 
naşterea şi după botezul Lui, odată cu primirea Duhului Sfânt prin Botez şi Mir, 
şi din moartea Lui pentru păcatele noastre, iar predarea noastră lui Dumnezeu 
spre înviere, primită prin Euharistie, e din moartea lui Hristos, ca predare 
Tatălui, şi din învierea Lui. 

In Euharistie, omul renăscut în Hristos şi întărit prin Duhul Sfânt nu 
se mai uneşte cu Hristos care Se naşte şi moare pentru păcatele noastre, ci cu 
Hristos care moare la sfârşitul activităţii Sale, pentru a învia la viaţa eternă. 

Euharistia sădeşte astfel în noi puterea pentru a preda total existenţa 
noastră lui Dumnezeu, spre a o primi umplută de viaţa Lui eternă, asemenea lui 
Hristos, prin înviere. Euharistia nu este atât pentru viaţa reînnoită de pe pământ, 
după asemănarea vieţii de pe pământ a lui Hristos, ci mai ales pentru viaţa de 
veci. Ea presupune că omul a progresat sau va progresa dincolo de viaţa înnoită 
de pe pământ, pe care o va realiza din puterea Botezului şi a Mirului, într-o viaţă 
eternă, adică dincolo de o viaţă care s-a consolidat în curăţia primită la Botez şi 
în virtuţi din puterea Tainei Sfântului Mir, deci dincolo de o viaţă ferită de 
păcate, Ia viaţa eternă. Pentru păcatele care se mai săvârşesc după Botez şi după 
Mirungere se obţine în general iertarea prin Taina Pocăinţei. Dacă se spune şi de 
Euharistie că este spre iertarea păcatelor şi nu numai spre viaţa de veci, aceste 
păcate sunt cele care au mai rămas ascunse conştiinţei noastre şi n-au putut fi 
iertate în Taina Pocăinţei pe baza mărturisirii. In mod principal Euharistia se dă 
pentru viaţa de veci, deci pentru ridicarea deasupra vieţii pământeşti. 

Dar planul vieţii eterne nu se suprapune numai planului vieţii 
pământeşti reînnoite, ci se şi interferează cu acesta şi amândouă se susţin 
reciproc. De aceea Euharistia nu se dă numai la sfârşitul vieţii pământeşti, sau 
după deplina ei consolidare în bine. Viaţa eternă, sau Hristos cu viaţa Lui eternă, 
întăreşte nu numai ca perspectivă, ci şi ca arvună, mişcarea vieţii noastre 
pământeşti spre ea, susţinând prin aceasta în ea înnoirea în curăţie şi virtuţi, 
Euharistia fiind astfel şi un autor pentru ca viaţa noastră pământească să 

înainteze spre viaţa de veci. 

Euharistia e forţa unui agent magnetic ce lucrează în viaţa noastră 
pământească atrăgând-o spre ea; e steaua polară ce călăuzeşte corabia vieţii 
noastre pe valurile existenţei pământeşti; e fermentul sau aluatul care preface 
viaţa noastră pământească treptat în viaţa de veci. Viaţa cea nouă din Botez, ce 
urmează morţii omului vechi, nu poate exista fără perspectiva şi arvuna vieţii de 
veci susţinută de Euharistie. De aceea Euharistia se dă îndată după Botez şi după 
Mirungere. Viaţă cea nouă de pe pământ n-ar avea nici un rost şi nici o putere 
fără perspectiva şi arvuna învierii. 

Sfântul Apostol Pavel spune: "Deci ne-am îngropat cu El în moarte, 
prin Botez: aşa încât, după cum Hristos a înviat din morţi, prin mărirea Tatălui, 
tot aşa şi noi să umblăm întru înnoirea vieţii; că dacă ne-am făcut cu El o 
singură tulpină întru asemănarea morţii Lui, vom fi părtaşi şi învierii Lui" 
(Rom. 6, 4-5). "Noi totdeauna purtăm în trup moartea lui Iisus, ca şi viaţa Lui să 
se arate în trupurile noastre... ştiind că Cel ce a înviat pe Domnul Iisus ne va 
învia şi pe noi cu Iisus şi ne va înfăţişa împreună cu voi" (2 Cor. 4, 10-14). 

Dacă mărturia apostolilor ne dă cunoştinţa învierii lui Hristos ca un 
fapt exterior nouă şi siguranţa că dacă El a înviat şi noi vom învia, Euharistia ne 
face să avem în noi înşine învierea lui Hristos ca putere care ne conduce spre 
înviere şi s-o pregustăm într-un anumit fel. Dar dacă prin Euharistie avem în noi 
pe Hristos care a murit şi a înviat, noi ne pregătim prin El şi pentru moartea 
reală a noastră, ca pentru o moarte pe care o vom depăşi în El, sau am şi depăşit- 
o spiritual în pregustarea învierii Lui şi în lucrarea ei în noi. Astfel Euharistia ne 
dă nu numai puterea de a muri păcatului şi de a ne preda lui Dumnezeu, ci şi de 
a primi moartea reală atunci când va veni, aşa cum a primit-o Hristos ca un dar 
oferit Tatălui, fără nici o temere şi îndoială în privinţa existenţei noastre veşnice. 
Ea ne dă puterea de a muri atunci când va trebui, nu numai întru asemănarea 
morţii lui Hristos, ci în mod real, ca şi El, având lucrătoare în noi arvuna vieţii 
veşnice la care vom trece. Uniţi cu Hristos în Euharistie, nu ne mai temem de 
moarte, căci purtăm în noi trupul lui Hristos cel înviat ca leacul sau doctoria 
nemuririi, sau al nestricăciunii eterne, cum numesc Sfinţii Părinţi Euharistia. 

~ S 5 5 

"Cel ce Mă mănâncă pe Mine, viu va îi prin Mine", a spus Mântuitorul (In. 6, 
57); sau: "Cine mănâncă această pâine (care s-a pogorât din cer), viu va fi de-a 
pururi" (In. 6, 58); sau: "Cel ce mănâncă trupul Meu şi bea sângele Meu are 
viaţă veşnică şi Eu îl voi învia în ziua cea de apoi" (In. 6, 54). "Căci cel ce 
mănâncă trupul Meu şi bea sângele Meu, rămâne întru Mine şi Eu întru el" (In. 
6, 56). Cel ce are pe Hristos cel mort dar înviat în sine, prin Euharistie, poate 
spune cu Sfântul Apostol Pavel: "Moarte, unde este biruinţa ta? Moarte, unde 
este boldul tău?" (1 Cor. 15, 56). 

Sfântul Eutihie, patriarhul Constantinopolei (553-557), deosebeşte 
între jertfa tainică a Domnului de la Cina cea de Taină, între moartea Lui reală 
de după aceea şi între desăvârşirea morţii tainice care începe din ziua învierii. 

Moartea tainică a Iui Hristos o realizăm şi noi în Botez, cea de a doua, în 
mucenicie sau, în afară de mucenicie, în moartea noastră reală. Iar desăvârşitul 
Paşte tainic, de care dă să înţelegem că leagă Euharistia, o efectuăm în ziua 

••59 

înviem . 

Biserica, ţinând însă seama de conţinutul real al cuvintelor de la Cina cea de 



59 Sfântul Eutihie, patriarhul Constantinopolei, Despre Paşte şi despre Euharistie, 
P.G, 86, 2, col. 1395-1397: "După Pastele tainic, săvârşit de Domnul în Sion (la Cina cea de 
Taină, n.n.), la începutul zilei a patrusprezecea, cea săvârşită la iudei a doua zi, la sfârşitul 
zilei a patrusprezecea, nu mai e Paşte. Căci cele ale legii au luat sfârşit. Dar nici aducerea 
snopului, pe care o efectuau în ziua a şaisprezecea (a treia zi de Paşti, n.n.), nu mai are loc 
după porunca legii, aducând (Domnul) acest Paşte (pe Sine) pentru mântuirea întregii 
frământături (făina naturii omeneşti, n.n.). De la a şaisprezecea zi începea numărătoarea celor 
şapte săptămâni care încheiau Cincizecimea. La începutul acestei a şaisprezecea zile, care 
indica întâia zi a săptămânii următoare, Domnul nostru înviind din morţi S-a adus pe Sine în 
loc de snop lui Dumnezeu şi Tatăl, pentru mântuirea frământăturii omeneşti. Deci nu mai are 
loc aducerea snopului, Domnul aducându-Se pe Sine în loc de snop, lui Dumnezeu şi Tatăl. 
Deci precum sculându-Se din morţi şi aducându-Se Tatălui pentru noi, a împlinit chipul 
snopului (Lev. 25, 10,15), aşa în loc de miel Se arată jertfindu-Se pe Sine, în mod tainic şi 
anticipat, la începutul zilei a patrusprezecea, introducându-Se în chipul (pâinii). Deci acest 
Paşte tainic (jertfa tainică la Cina cea de Taină, n.n.) e pârga şi arvuna jertfei reale; iar cea 
reală este desăvârşitul (Paşte), după cuvântul: "Nu voi mânca (acest Paşte) până ce nu se va 
împlini în împărăţia lui Dumnezeu" (Le. 22, 16), care este sfânta Lui înviere. Pentru că nu 
mai poate muri, odată ce a înviat. 

Că aşa este, iată că murim şi noi în chip tainic în sfântul Botez; iar după aceasta în 
mucenicie, sau fără ea, în mod real. Şi nu e străină moartea noastră tainică de cea reală, deşi 
ea se desăvârşeşte în cea reală. Şi în jertfa tainică dobândim o altă viaţă decât cea dintâi, o 
pârgă a învierii; şi în ea dobândim iertarea păcatelor, înfierea şi sfinţirea şi ne facem 
împreună-moştenitori cu Hristos. Deci nu se rup cele tainice de cele reale, chiar dacă se 
desăvârşesc în cele reale. Deci Biserica serbează şi amintirea începutului zilei a 
patrusprezecea în Marea Joi când a fost săvârşit de Domnul Pastele tainic, jertfindu-Se pe 
Sine la începutul zilei a patrusprezecea. Dar desăvârşirea şi plenitudinea sărbătorii tainice se 
săvârşeşte la sfânta înviere, care are loc la începutul celei de a şaisprezecea zile, sau 
Duminica (dimineaţa). 

Explicarea Sfântului Eutihie ia temeiul acelor ortodocşi din Occident ce vor să 
întemeieze pe Cina cea de Taină a Domnului inovaţia (pornită din catolicism) de a se 
împărtăşi seara, lucru care nu se practica în trecutul Bisericii ortodoxe decât în Postul Mare, 
la Liturghia celor mai înainte sfinţite (după postul de toată ziua). Noi, care ne aflăm după 
învierea Domnului, trebuie să ne împărtăşim cu Hristos cel real jertfit şi înviat. Aceasta e 
împărtăşirea cu Hristos cel desăvârşit prin moartea şi învierea reală, câtă vreme la Cina cea 
de Taină apostolii au primit arvuna şi începătura tainică a acestei stări de veşnică înviere a lui 
Hristos cel trecut prin moartea reală. Practica aceasta e o expresie a spiritului occidental care 
pune atâta accent pe moartea Domnului, încât uită de învierea Lui şi de participarea la ea. Ei 
sunt preocupaţi numai de imitarea lui Hristos cel istoric, Care Se apropie de moarte, şi nu de 
comuniunea cu Hristos cel înviat. Cum se poate serba învierea Domnului seara. Viaţa învierii 
începe dimineaţa, nu seara. Se manifestă aci spiritul imanentist al Occidentului. Ei confundă 
Euharistia ce se dă pentru înviere, cu Botezul care ajută efortului pentru viaţa terestra fără de 
păcat. 

Taină, o consideră pe aceasta nu ca chip al Botezului, sau nu numai al 
Botezului, ci şi al Euharistiei. Poate că patriarhul Eutihie consideră Cina cea de 
Taină ca chip al Botezului, fără să excludă considerarea ei şi ca chip al 
Euharistiei, întrucât şi în Botez are loc o moarte tainică şi deci Botezul este un 
fel de anticipare a Euharistiei. Dar întrucât Cina cea de Taină e un chip sensibil 
anticipat al morţii tainice depline a Domnului de după înviere, deci şi al 
Euharistiei ca reprezentare sensibilă a acestei morţi, Cina cea de Taină este în 
mod principal şi propriu prima Euharistie. Iar întrucât moartea reală a 
Domnului, ce urmează este pregătită de moartea Lui tainică de la Cina cea de 
Taină, Euharistia este şi pentru noi o pregătire pentru moartea reală, prin 
moartea tainică mai accentuată ce o trăim prin ea, dar şi pentru depăşirea ei în 
înviere şi pentru împărtăşirea noastră mai adevărată de Hristos cel aflat în starea 
de înviere şi de deplină moarte tainică după înviere, împărtăşire ce va avea loc 
când şi noi vom fi înviat cu Hristos. 

Trebuie menţionat că moartea tainică în Hristos, de care ne 
împărtăşim în Euharistie, în grad mai accentuat decât în Botez, ca pregătire 
pentru moartea noastră reală şi pentru moartea tainică deplină de după aceea, nu 
se opune pregustării concomitente a învierii în viaţa pământească reînnoită şi 
stării depline de înviere de după moartea noastră reală; căci moartea tainică, de 
scufundare în Dumnezeu însoţită de un sentiment fericit de topire în El, care nu 
e desfiinţare, odată ce se poate trăi acest sentiment, e scufundare în viaţa infinită 
care e Dumnezeu şi, prin aceasta, sorbirea unei vieţi nemuritoare şi plenare, din 
aceea. De-abia murind tainic în Dumnezeu, persoana noastră se realizează 
plenar, se umple de viaţa nesfârşită şi netrecătoare. 

Dar moartea tainică are o gradaţie activă înainte de moartea noastră 
reală; deci şi pregustarea învierii, cu progresul ei în noi. Nu numai moartea 
omului vechi în Botez este o uitare a omului din trecut, ci şi repetatele morţi 
tainice de după aceea, trăite prin repetatele împărtăşiri. Prin fiecare producem o 
discontinuitate cu starea noastră trecută, lansându-ne spre o alta nouă, 
superioară, conform epectazelor (întinderilor înainte) ale Sfântului Apostol 
Pavel (Filip. 3, 14) şi Sfântului Grigorie de Nyssa. Dar discontinuitatea cu starea 
din trecut nu înseamnă desfiinţarea identităţii noastre personale, iar învierea la o 
stare superioară e posibilă, pentru că ruperea de starea veche şi ieşirea la o stare 
nouă, superioară, se produc nu prin scufundare în neant, ci în Dumnezeu cel 
care e nedeterminat, dar nedeterminat prin infinitatea vieţii, nu pentru golul 
negativ al vieţii. 

Sfântul Maxim Mărturisitorul vede aceeaşi gradaţie între moartea cu 
Hristos, pentru care primim puterea în Botez, şi moartea tainică mult mai 
deplină, pentru care primim puterea în Euharistie: Botezul ne dă puterea pentru 
moartea înclinării voii noastre spre păcate, în vederea unei vieţi pământeşti 
înnoite; iar Euharistia ne dă puterea să primim moartea reală şi viaţa de după 

înviere 60 , întrucât prin ea primim moartea tainică mai deplină şi deci pregustarea 
învierii, de care se vorbeşte la Sfânta împărtăşanie. 

De aceea Sfântul Apostol Pavel scoate din pregustarea învierii, pe 
care o avem odată cu nepăsarea faţă de moarte, prin care trebuie să trecem cu 
Hristos pentru a învia cu El, curajul de a suporta înaintarea morţii în omul 
nostru cel din afară: ştiind că Cel ce a înviat pe Domnul Iisus ne va învia şi pe 
noi cu Iisus..., nu ne descurajăm, şi chiar dacă omul nostru cel din afară se 
veştejeşte, omul nostru cel din lăuntru se înnoieşte din zi în zi; pentru că 
suferinţa noastră, uşoară şi de o clipă, ne agoniseşte nouă, mai presus de orice 
mărire, o cunună veşnică de mărire" (2 Cor. 4, 16-17). Pregustarea învierii 
sporeşte din întipărirea reală şi treptată, în omul nostru cel din lăuntru, a stării 
dinamice de înviere, prin faptul că Hristos cel înviat este unit cu noi. 

Din acestea s-a văzut că motivul pentru care Euharistia întipăreşte în 
noi starea de înviere, cu care vom depăşi moartea pe care vom avea s-o 
traversăm, este unirea în gradul deplin cu Hristos care a învins moartea prin care 
a trecut şi Se află în starea de moarte tainică desăvârşită şi de înviere. Dacă prin 
Taina Botezului şi prin cea a Mirungerii, deşi Hristos S-a sălăşluit în noi cu 
moartea şi cu învierea Lui, ne-a făcut proprie numai lucrarea Lui în Duhul Sfânt 
care ne dă puterea să murim omului vechi şi să ieşim la o viaţă nouă în mod 
nedeplin, în Euharistie Se uneşte cu noi prin însuşi trupul şi sângele Lui, din 
care iradiază această putere. In Euharistie, noi mâncăm trupul Lui şi bem 
sângele Lui, mort şi înviat şi pnevmatizat. Prin aceasta ele dau calitatea lor şi 
trupului şi sângelui nostru, care poartă astfel în ele împreună cu Hristos moartea 
tainică în Dumnezeu şi pregustarea învierii ce se lucrează în ele. Fără îndoială 
trupul şi sângele Iui Hristos rămân şi trupul şi sângele Lui personal. Dar ele sunt 
prelungite în trupul şi sângele nostru, încât acestea se încadrează în trupul şi 
sângele Lui, primind calitatea lor. Rezultă astfel pe lângă trupul personal al 
Domnului, şi trupul Lui extins, fără să se poată despărţi între ele, dat fiind că 
focarul trupului extins e trupul personal al Domnului. 

Prin aceasta, puterea morţii tainice a trupului lui Hristos şi a învierii şi 
a incoruptibilităţii Lui se adâncesc prin trupul şi prin sângele nostru în sufletul 
nostru, ca nişte puteri care vor putea să reconstituie trupul nostru înviat şi 
incoruptibil la învierea cea de obşte. La aceasta va ajuta şi faptul că raţiunea 
trupului lui Hristos, unită ipostatic cu Logosul dumnezeiesc, şi-a impus deplin 



60 Quaest. ad Thalas. 30, Filoc. rom. III, p. 114: "Botezul face moartă aplecarea 
voinţei noastre spre plăcerile vieţii, de dragul virtuţii, iar paharul convinge pe cei evlavioşi să 
ţină adevărul mai presus chiar şi de viaţă. Aceasta înseamnă că cine a ajuns la unirea deplină 
cu Persoana lui Hristos, sau cu adevărul, în Euharistie, nu mai coboară la virtuţile care sunt 
numai pregătire spre aceasta întâlnire, numai efort în vederea iubirii, şi nu odihna adevărată 
în ea. Nici moartea, nici viaţa cu posibilităţile ce le dă pentru virtuţi nu-1 mai despart de 
Hristos pe cel ce s-a întâlnit cu El, ci e în stare sa primească şi moartea pentru El, ştiind că 
rămânând cu El, va trece, prin moartea cu El, la învierea cu El." 

puterea asupra materiei acestui trup, pnevmatizând-o, dat fiind că în esenţă acest 
trup este o raţiune plasticizată. Iar această putere se extinde din el şi în trupurile 
noastre treptat, având să se extindă deplină la înviere nu numai asupra trupurilor 
noastre, ci asupra întregii lumi materiale, făcând transparente toate raţiunile ei, 
sau pnevmatizând-o întreagă. 

Unirea cu Domnul în Euharistie e o unire deplină tocmai pentru că El 
nu mai este lucrător în noi numai prin energia adusă în noi de Duhul Său, ci cu 
trupul şi sângele Lui, imprimate în trupul şi în sângele nostru. Iar unde e trupul 
şi sângele Său, e prezent şi lucrător în mod deplin însuşi subiectul lor. Deci 
însuşi subiectul Iui Hristos, ca subiect al trupului şi sângelui Său, se face prin 
Euharistie subiect direct al trupului şi sângelui nostru, cu care sunt unite intim 
trupul şi sângele Său, care au dat prin aceasta calificarea lor trupului şi sângelui 
nostru, imprimându-se în ele, şi care şi-au unit lucrările şi simţirile lor cu 
lucrările şi cu simţirile trupului şi sângelui nostru. Iar întrucât şi fiecare dintre 
noi suntem subiect al trupului şi sângelui nostru şi al lucrărilor penetrate de 
trupul şi de lucrările lui Hristos, noi ne aflăm împreună subiect cu Hristos al 
trupului nostru devenit şi trupul Lui sau al trupului Lui devenit şi trupul nostru. 
In fond viaţa cea fără de moarte creşte în noi din intimitatea concretă şi supremă 
în care am intrat, rămânem şi creştem prin Euharistie cu Persoana dumnezeiască 
a Cuvântului, Care a realizat putinţa acestei intimităţi cu noi şi a comunicării 
vieţii Sale dumnezeieşti trupului nostru prin trupul omenesc asumat de El, 
umplut de această viaţă prin moartea Lui reală, prin biruirea morţii suportate de 
El, prin starea de moarte tainică şi de înviere. Prin intimitatea şi comunicarea 
aceasta desăvârşită cu El, noi trăim stările, simţirile şi lucrările lui Hristos şi El 
le trăieşte pe ale noastre penetrate şi calificate de ale Lui. "De acum nu mai 
trăiesc eu, ci Hristos trăieşte în mine", a spus Sfântul Apostol Pavel (Gal. 3, 20). 
In fond unirea deplină între Hristos şi noi, realizată prin Euharistie, e mărturia 
supremei iubiri a Lui faţă de noi, şi aceasta e baza comunicării mutuale 
desăvârşite între El şi noi 61 . 

Unirea deplină în care ne atrage Hristos cu Sine prin prelungirea Sa cu 
trupul Său în noi, înseamnă şi o unire a noastră cu ceilalţi credincioşi, în care Se 
prelungeşte Hristos cu acelaşi trup al Său. De aceea, Euharistia este şi actul de 
realizare şi sporire continuă a unităţii depline a Bisericii, ca trup extins al lui 
Hristos, desăvârşind şi în acest sens lucrul început prin Botez şi prin 
Mirungere 62 . 

61 Sfântul Ioan Gură de Aur, Omil. 46 la Ev. Matei, la J. Bareille, Oeuvres completes 
de Saint Jean Chiysostome, tome 13, p. 18: "Hristos a făcut aceasta ridicându-ne la o mai 
mare iubire faţă de El şi, arătând iubirea Lui faţă de noi, nu a dat numai să-L vadă celor ce 
doresc, ci să-L şi atingă, să-L şi mănânce, să-şi şi înfigă dinţii în trupul Lui şi să se unească 
cu El, împlinind toată dorinţa". 

62 Teofan al Niceii descrie deosebirea între Botez şi Euharistie, declarând că lucrul 
Botezului îl desăvârşeşte Euharistia. Dacă prin Botez Hristos îi face pe oameni fraţi ai Săi, 

Unirea cu Hristos în Euharistie este baza şi izvorul unei depline iubiri 
între mădularele Bisericii, căci toţi membrii ei sunt contrupeşti nu numai cu 
Hristos, ci şi între ei. Fiecare trăieşte şi simte viaţa tuturor celorlalţi ca viaţă 
luminată de mintea aceluiaşi Hristos şi sensibilizată şi împuternicită spre bine de 
Duhul aceluiaşi Hristos. Căci toţi Sunt nu numai înrudiţi, ci contrupeşti (Ef. 3, 
6) cu Hristos şi întreolaltă, încât nu-şi mai despart, dacă aduc şi aportul voinţei 
lor, interesele, gândurile şi simţirile. In sentimentul lor de topire în Dumnezeu, 
ca moarte tainică cu Hristos, şi în pregustarea stării de înviere, nici unul nu se 
mai distinge de ceilalţi, deşi în faptul că fiecare are acest sentiment, chiar 
această pregustare e dovada persistentei fiecăruia. 

Astfel Euharistia este prin excelenţă Taina unităţii Bisericii. 

Cei ce se împărtăşesc împreună se află deja într-o unitate de credinţă, 
pentru ca s-au împărtăşit şi mai înainte din acelaşi trup şi sânge al Domnului, 
începând din momentul ce a urmat Botezului. De aceea încă mai înainte de 
anaforaua liturgică (de rugăciunea ce precede prefacerea) toţi credincioşii cântă: 
"Să ne iubim unii pe alţii, ca într-un gând să mărturisim". Şi rostesc împreună 
Crezul. Apoi se împărtăşesc împreună pentru sporirea acestei unităţi. Iar în 
rugăciunea din Liturghia Sfântului Vasile cel Mare, de după prefacerea darurilor 
în trupul şi sângele Domnului şi înainte de împărtăşire, preotul cere în numele 
tuturor: "Iar pe noi pe toţi, care ne împărtăşim dintr-o pâine şi dintr-un potir, să 
ne uneşti pe unul cu altul prin împărtăşirea aceluiaşi Duh" 63 . încă într-o scriere 
din timpul apostolilor, Didahia celor 12 Apostoli, se cere lui Dumnezeu ca cei 
ce se împărtăşesc să se unească asemenea boabelor de grâu ce s-au unit în 
pâinea euharistică: "Precum această pâine era risipită pe dealuri, iar adunată 
fiind s-a făcut una, aşa să se adune Biserica Ta de la marginile pământului, întru 
împărăţia Ta" (Cap. 9). 

Toţi sunt evocaţi în rugăciune în jurul trupului şi sângelui Domnului: 
cei vii, cei răposaţi, oameni şi îngeri, în frunte cu Maica Domnului; între toţi, 
Euharistia întăreşte comuniunea. Această unitate în trupul Domnului se 
înfăptuieşte prin lucrarea Duhului, Care e chemat prin epicleză şi Care e activ în 
actul prefacerii şi în împărtăşire, întrucât trupul Domnului coborât pe altar e un 
trup pnevmatizat şi Duhul Sfânt e Duhul comuniunii între Hristos şi noi şi între 

prin Euharistie îi face chiar mădulare ale trupului Său. Deci ea da un grad mult mai mare de 
alipire, de unire. "Ce urmează după aceasta? Nu binevoieşte a-i face numai de acelaşi chip cu 
Sine şi fraţi ai Săi. Căci nu Se opreşte aci cu binefacerea. Ci îi face şi trup şi mădulare ale 
Sale, încât se numeşte mai degrabă cap al nostru, ca al unora ce Ii suntem mădulare şi trup, nu 
numai fraţi, prin legătura cu El mai presus de minte şi cuvânt. De aceea, pe cei ce 
intenţionează să-i unească cu Sine, ca pe nişte mădulare ale Sale, mai întâi îi face de acelaşi 
chip cu capul, prin Botez, apoi, prin comunicarea şi împărtăşirea trupului şi sângelui propriu, 
lipeşte de Sine şi între ele mădularele acestea deiforme. Pentru aceasta, Botezul premerge 
Sfintei împărtăşanii" (Ep. III, P.G., 150, 329-340). 

63 Aceeaşi idee e afirmată în alte vechi Liturghii orientale. A se vedea textele lui Henri 
de Lubac, op.cit, p. 94-95. 

noi toţi - în Hristos 64 . 

Dacă Euharistia este Taina unităţii mai adânci în acelaşi trup şi sânge 
al lui Hristos şi în aceeaşi credinţă şi iubire, pe baza unei unităţi deja existente, 
şi ea este împărtăşită în Biserică pentru întărirea unităţii ei, e firesc ca ea să nu 
se dea celor ce se află în afara Bisericii şi intenţionează să rămână în afara ei. 
Căci în acest caz s-ar lua în deşert scopul ei. 

Desigur, această unitate nu desfiinţează persoanele credincioşilor. 
Deşi se împărtăşesc împreună, fiecare este chemat pe nume: "Impărtăşeşte-se 
robul lui Dumnezeu (N)". 



2. Prezenţa reală a trupului şi sângelui Domnului în Euharistie, 
şi prefacerea pâinii şi vinului 

Dacă în celelalte Taine Hristos este prezent în chip nevăzut prin 
lucrarea Sa, în Euharistie este prezent prin însuşi trupul şi sângele Său sub 
chipul pâinii şi vinului. Prin această Taină El Se dă deplin membrilor Bisericii, 
adică Bisericii, constituind-o şi susţinând-o deplin ca trupul Său extins, întrucât 
duce până ia capăt sălăşluirea Lui în cei ce cred. 

Dar rostul acesta îl împlineşte Euharistia numai dacă ea înseamnă 
prezenţa reală a lui Hristos cu trupul şi cu sângele Său sub chipul pâinii şi 
vinului spre a-L primi în lăuntrul nostru. Despre această prezenţă trebuie să se 
vorbească deci în primul rând. 

a. Prezenţa reală a trupului şi sângelui Domnului în Euharistie. 

Euharistia este împlinirea iconomiei mântuirii, a iconomiei iubirii lui 
Dumnezeu faţă de oameni şi a unirii Sale cu noi. Dacă Fiul Iui Dumnezeu a voit 
să vină atât de aproape de oameni încât să Se unească cu ei, ca singur mod al 
mântuirii şi îndumnezeirii lor, El nu Se putea mulţumi să Se întrupeze numai ca 
un om cu intenţia de a rămâne separat de ceilalţi, ci ca să meargă mai departe, 
întrupându-Se aşa zicând în toţi oamenii, neîmpiedicându-i de a rămâne 
persoane deosebite şi neîncetând de a rămâne El însuşi o persoană deosebită 
pentru practicarea iubirii desăvârşite. El trebuie să vină în noi, dar nu o singură 

64 Henri de Lubac, op. cit, p. 99: "Duhul, a Cărui lucrare dumnezeiască a pregătit 
trupul lui Hristos din carne (operă de închegare a trupului, deci de realizare a unităţii lui, 
n.n.), este prezent şi în formarea trupului Lui mistic, la săvârşirea Euharistiei. El, Care a 
coborât ca un foc consumator peste jertfa lui Ilie, consumă acum şi petele de zgură omeneşti 
care se opun puterii unificatoare a Tainei. Şi precum prima dată S-a coborât peste apostoli, nu 
ca sa-i lege într-un cerc închis, ci ca să aprindă în ei focul iubirii atotcuprinzătoare, aşa repetă 
El aceasta ca Duh al lui Hristos, de fiecare dată când Hristos Se oferă din nou, ca toţi copiii 
risipiţi ai lui Dumnezeu să se adune. In spaţiul Cinei de Taină, pe care o reprezintă orice locaş 
bisericesc, se reuneşte astfel, odată cu Cina cea de Taină, şi sărbătoarea Cincizecimii. 

dată, ci mereu, deci pe de o parte trebuie să fie în noi, pe de alta să rămână 
deosebit de noi şi mai presus de noi, ca să poată veni mereu într-un mai mare 
grad în noi, spre sporirea continuă a relaţiei de iubire, spre alimentarea iubirii, 
care se arată şi prin unirea trupului nostru cu trupul şi cu sângele Său preacurat. 
Un prieten, deşi ţi-a devenit interior prin faptul că ţi s-a dăruit o dată, ţi se 
dăruieşte mereu, sporind interioritatea lui în tine. 

Sfântul Ioan Gură de Aur spune acest lucru în modul următor: "Dacă 
a venit la firea noastră, e vădit că a venit la toţi; iar dacă a venit la toţi, a venit şi 
la fiecare... Căci Se uneşte cu fiecare dintre cei credincioşi prin Taine şi hrăneşte 
prin Sine însuşi pe cei ce i-a făcut. Iar prin aceasta te convinge iarăşi că a luat 
trup 65 . 

Făcând aceasta numai din iubire, o face pentru a da oamenilor viata 
duhovnicească cea adevărată. Cei făcuţi de Dumnezeu nu pot avea viaţa şi nu 
pot spori în ea decât din El, ca sursă a vieţii. De aceea Dumnezeu îi naşte din 
nou. Dar Dumnezeu nu-i poate lăsa pe cei născuţi din El fără să-i hrănească cu 
viaţa din Sine. Dacă unele mame după ce au născut un copil, îl dau altei femei 
să-1 alăpteze din trupul lor, căci în definitiv sângele lor nu e mai bun ca al 
acelora, Dumnezeu, după ce a constatat că oamenii nu pot dura etern fără viaţa 
din El, îi hrăneşte El însuşi cu viaţa Sa, pentru ca să sporească în viaţă şi să 
rămână etern în ea. 

Astfel Euharistia este urmarea firească a Botezului. Dacă Botezul e o 
renaştere din Hristos, Dumnezeu-omul, Euharistia este o hrănire a omului din 
El. Amândouă urmează din întrupare, care este semnul iubirii lui Dumnezeu 
fată de oameni. 

Pe lângă aceea, viaţa adevărată, prezentă în sângele lui Hristos, se 
manifestă şi în puritatea lui. Un sânge intoxicat este un sânge pe cale de 
descompunere. De aceea "El însuşi ne hrăneşte pe noi cu sângele propriu şi ne 
împleteşte pe noi în toate cu Sine" 66 , căci singur sângele Său este preacurat. 

Asigurarea despre prezenţa Sa reală în Euharistie cu trupul şi cu 
sângele Său şi semnificaţiile acestei prezenţe, cu explicarea posibilităţii ei, ne-o 
dă însuşi Mântuitorul. El a pus baza ei prin actele Sale, a instituit-o şi a lămurit- 
o prin cuvintele Sale. Mântuitorul instituie formal Taina Euharistiei la Cina cea 
de Taină, atât prin cuvintele cât şi prin prima săvârşire a ei de către El însuşi. Cu 
acea ocazie, Iisus luând pâinea, a binecuvântat, a frânt şi dând ucenicilor a zis: 
"Luaţi, mâncaţi, acesta este trupul Meu"; şi luând paharul şi mulţumind, le-a dat 
lor, zicând: "Beţi dintru acesta toţi, acesta este sângele Meu, al Legii celei noi, 
care pentru mulţi se varsă spre iertarea păcatelor (Mt. 26, 26-28). In 
Evanghelia de la Luca se adaugă, la oferirea trupului, la cuvintele "care se dă 
pentru voi", "aceasta să o faceţi întru pomenirea Mea" (Le. 22, 19). La Marcu 
(14, 22-23) se dau numai cuvintele de la Matei. 



65 Omil. 82 la Matei, laBareille, voi. 13, p. 146. 

66 Ibid. 

Dar mai trebuie observat că după toţi trei evangheliştii sinoptici, 
Mântuitorul a mai rostit şi următoarele cuvinte, după Luca, imediat înainte de 
oferirea trupului şi a sângelui Său sub chipul pâinii şi al vinului (Le. 22, 18), 
după Matei şi Marcu, imediat după aceea: "Ci vă spun vouă: nu voi mai bea de 
acum din acest rod al viei, până în ziua când îl voi bea cu voi nou întru 
împărăţia Mea (Mt. 26, 29; Mc. 14, 25). Din aceste cuvinte şi din faptul că 
Mântuitorul spune, oferind pâinea: "Acesta este trupul care pentru voi se 
frânge", iar oferind potirul: "Acesta este sângele Meu care pentru voi se varsă 
spre iertarea păcatelor", rezultă că Euharistia îşi are temeiul în jertfa de pe cruce 
a Mântuitorului, iar pe de alta, că în ea va fi prezent în toate timpurile viitoare 
trupul şi sângele Său cel înviat. învierea Lui va face nou vinul, deci şi sângele 
Domnului, pe care ni-1 va împărtăşi în această Taină întru împărăţia Lui care 
începe odată cu Biserica. Dacă Hristos nu S-ar fi răstignit şi n-ar fi înviat, n-ar fi 
fost posibilă Cina cea de Taină şi Euharistia din Biserică. Hristos trăieşte la Cina 
cea de Taină anticipat şi tainic moartea Sa pe cruce, dar şi moartea tainică de 
după aceea. 

Desigur, ca să Se răstignească şi să învie, trebuia să Se întrupeze. De 
aceea baza Euharistiei este asumarea trupului nostru, jertfirea Lui pentru noi şi 
învierea Lui. Euharistia de la Cina cea de Taină este anticiparea tainică a jertfei 
de pe Golgota şi a învierii. Este dovada că Hristos a trăit Ia Cina cea de Taină în 
mod tainic jertfirea Sa şi învierea Sa, aşa cum le va trăi în Euharistia Bisericii, 
ca să le imprime şi în trupul şi în sângele nostru. 

Aşa cum au fost necesare Jertfa pe Cruce şi învierea Lui pentru 
instituirea Euharistiei, aşa a fost necesară şi Cina cea de Taină. Fără ea apostolii 
nu şi-ar fi însuşit în mod real moartea şi învierea tainică a lui Hristos şi nu ni 
le-am fi însuşit nici noi; nu s-ar fi făcut trecerea de la moartea Domnului pe 
Golgota şi, de la învierea Lui, la trăirea lor de către noi, sau la trăirea lor de 
către El în noi. în afară de aceea, fără Cina cea de Taină n-am fi ştiut că Domnul 
a instituit pe baza morţii şi învierii Sale Euharistia, prin care să rămână cu noi şi 
să vină în noi totdeauna ca Domnul cel jertfit şi înviat. 

Astfel, prin Euharistie se perpetuează "amintirea" faptului că Hristos 
S-a întrupat, S-a jertfit şi a înviat. Avem în ea dovada acestui fapt. Dar, 
"amintirea" lui se perpetuează ca un fapt continuat cu noi înşine în mod real. 
Amintirea aceasta este o amintire prin rămânerea lui Hristos cel întrupat, jertfit 
şi înviat în unire cu noi. De amintirea aceasta e legată şi amintirea făgăduinţei 
lui Hristos că va rămâne, ca cel întrupat, răstignit şi înviat, în unire cu noi. Prin 
Euharistie vestim întruparea, Răstignirea şi învierea Fiului lui Dumnezeu ca om, 
nu numai prin urmarea lor ca nişte fapte trecute, şi nu ca o realitate repetată, ci 
prelungită pe plan nevăzut şi în noi. Sfântul Apostol Pavel redă porunca 
Domnului: "Aceasta să o faceţi întru pomenirea Mea", în mod mai insistent 
decât Luca, ucenicul lui, care le-a preluat cu siguranţă de la Pavel. Căci după 
Sfântul Pavel, Iisus a rostit aceste cuvinte după oferirea trupului şi a sângelui, ca 

să tragă apoi concluzia: "Pentru că de câte ori mâncaţi această pâine şi beţi acest 
pahar moartea Domnului vestiţi, până la venirea Lui (1 Cor. 11, 28). Dar Sfântul 
Pavel arată că "vestirea în continuare de către noi a morţii şi învierii Domnului, 
prin faptul că această trăire de către noi a morţii şi învierii Domnului în noi este 
tema centrală a propovăduirii şi epistolelor lui. Vestirea morţii şi învierii 
Domnului devine prin Euharistie nu vestirea teoretică a unor fapte trecute, ci 
vestirea experienţei unor fapte ce se perpetuează în noi. 

Hristos este real prezent cu trupul şi cu sângele Său jertfit şi înviat în 
Euharistie, pentru că numai prin aceasta putem muri şi învia şi noi împreună cu 
El; şi numai prin această moarte şi înviere împreună cu Hristos, devenim părtaşi 
vieţii veşnice. Fără dependenţa mântuirii noastre de împreună-moarte şi înviere 
cu Hristos, nu ar fi necesară prezenţa Domnului în noi cu trupul Său jertfit şi 
înviat, deci nu ar fi necesară Euharistia. De aceea protestantismul, prin teoria 
despre mântuirea noastră prin ispăşirea juridică a lui Hristos, în locul nostru, a 
înlăturat învăţătura despre prezenta lui Hristos în Euharistie şi în orice caz nu 
recunoaşte pe Hristos în stare de jertfă în ea; iar catolicismul nu reuşeşte să dea 
o explicare completă şi clară a necesităţii Euharistiei. 

Prezentarea Euharistiei ca o trăire în continuare a celor trei momente: 
Cina cea de Taină, Jertfa de pe Cruce şi învierea, o avem de la Sfântul Ioan 
Gură de Aur şi de la Sfântul Eutihie, patriarhul Constantinopolei. Textul celui 
din urmă l-am dat mai înainte. Această explicare arată că ea era explicarea 
obişnuită a Euharistiei în Biserica nedivizată. Sfântul Ioan Gură de Aur zice: 
"Vezi câtă străduinţă pentru a ne aminti că a murit pentru noi? Fiindcă adepţii 
lui Marcion, ai lui Valentin şi Manes aveau să denatureze cândva această 
iconomie, negând-o, Hristos ne aminteşte pururea de patima Sa, legând-o şi de 
Taine... Deci prin aceasta ne şi mântuieşte şi ne şi învaţă prin aceeaşi Sfântă 
Masă..." Apoi adaugă: "Nu voi bea din rodul viei acesteia până în ziua când îl 
voi bea nou cu voi în împărăţia Tatălui Meu. Căci deoarece le vorbise despre 
patimă şi moarte, introduce şi cuvântul despre înviere, pomenind de împărăţie şi 
numind astfel învierea Sa. Şi pentru ce a băut după înviere? Ca să nu socotim 
noi, cei mai îngroşaţi, că învierea este o nălucire. De aceea, mulţi au socotit ca 
dovadă a învierii, mâncarea (lui Hristos). De aceea şi apostolii ca să-i convingă 
despre înviere spuneau: Noi care am mâncat şi am băut împreună cu El (Fapte 
10, 41). Deci arătând că-L vor vedea înviat în chip strălucit şi vor fi iarăşi cu 
EI... a spus: Până ce îl voi bea cu voi nou.... Dar ce este nou? în chip nou, adică 
minunat, neavând trup pătimitor, ci nepătimitor şi nestricăcios şi neavând lipsă 
de hrană. Deci nu pentru trebuinţă a mâncat şi a băut după înviere, căci n-a avut 
trebuinţă trupul Lui de acestea, ci ca să dovedească învierea. Şi de ce a băut 
după înviere vin, şi nu apă? Ca să înlăture altă erezie. Fiindcă unii folosesc apă 
în Taină, ca să arate că atunci când a aşezat Taina, a aşezat-o cu vin, vin a 

folosit şi după ce a înviat, la masa simplă" 67 . 

Am văzut că Sfântul Eutihie vorbeşte în mod clar de o aducere 
permanenta sau de o jertfire permanentă a Domnului după înviere, ca bază a 
Euharistiei. 

Dar cel puţin o dată Evanghelia de Ia Luca ne dă să înţelegem că 
Domnul a săvârşit după înviere şi pe pământ Euharistia ca o prezentare văzută a 
stării Lui de aducere permanentă a Sa în planul nevăzut. Sau avem în ea trecerea 
de la săvârşirea ei văzută de către El la prezenţa Lui ca aducere nevăzută în 
timpul consumării ei, ca baza a prezenţei şi aducerii Lui reprezentate văzut în 
Euharistia din toate timpurile: Şi când a stat împreună cu ei la masă, luând El 
pâinea, a binecuvântat şi, frângând, le-a dat lor. Atunci s-au deschis ochii lor şi 
au cunoscut că este El; şi El S-a făcut nevăzut de lângă ei (Le. 24, 30-31). Era 
de trebuinţă să le arate că El a înviat de fapt şi în calitatea aceasta va săvârşi în 
continuare Euharistia într-un vin nou. In orice caz, Iisus le reaminteşte aci de 
Cina cea de Taină şi deci şi de porunca ce le-a dat-o atunci de a săvârşi în tot 
viitorul Euharistia ca amintire a Lui, care nu va fi numai amintirea cuiva care a 
fost, ci o continuare a prezenţei Lui în calitate de înviat cu ei, dar care este 
acelaşi cu Cel ce a fost şi a săvârşit Euharistia la început în mod văzut. Le arată 
că acum au dovada că pot avea pe Hristos în mod real în Euharistie, odată ce a 
înviat, chiar dacă este acum nevăzut. 

Sfântul Ioan Gură de Aur a interpretat cuvântul lui Iisus despre vinul 
cel nou în sensul că trupul lui Hristos însuşi va fi după înviere, deci şi în 
Euharistie, nepătimitor şi nestricăcios (incoruptibil). Propriu-zis numai aceasta 
va face posibilă prefacerea euharistică şi mâncarea mântuitoare a trupului Lui. 
Pentru că numai aceasta va însemna deplina unire a dumnezeirii lui Hristos, cu 
trupul Său asumat de El, şi prin aceasta şi unirea Lui cu noi sub chipul pâinii şi 
vinului prin acest trup, Căci numai prin aceasta trupul Lui ne este spre viaţă 
eternă. Avem în aceasta deci o explicare a prezenţei reale a Domnului cu trupul 
şi cu sângele Lui în Euharistie şi a trebuinţei împărtăşirii noastre, în Euharistie, 
de ele. 

Caracterul pnevmatizat al trupului Său după înviere şi deci din 
Euharistie îl afirmă clar şi Mântuitorul însuşi, când anunţă că cei ce vor vrea să 
intre în viaţă, vor trebui să mănânce cu credinţă trupul şi sângele Lui. Cuvintele 
acestea sunt o altă dovadă despre prezenţa reală a trupului şi sângelui Domnului 
în Euharistie şi o altă dovadă a instituirii Euharistiei de către El. în cap. 6 din 
Evanghelia după Ioan, după ce declară de mai multe ori că numai cel ce 
mănâncă trupul Său, pe care-1 va da pentru viaţa lumii, va fi viu în veci (In. 6, 
51), văzând sminteala ucenicilor, Domnul adaugă explicaţia: "Aceasta vă 
sminteşte?... Duhul este care dă viaţă; trupul nu foloseşte la nimic. Cuvintele pe 
care vi le-am spus sunt Duh şi viaţă" (In. 6, 63). Adică Duhul prezent în trup, 

Duhul care a pnevmatizat trupul, face trupul Său hrană spre mântuire şi viaţă în 
Taina Euharistiei. Ipostasul Cuvântului dă trupului o calitate ca a unuia coborât 
din cer, iar Duhul face trupul acesta capabil să fie ridicat la cer (In. 6, 50, 62), 
sau trup pnevmatizat. Sfântul Ioan Gură de Aur scrie: "Cel ce socotea că El este 
din Iosif nu primea cele spuse. Dar cel odată convins că a coborât din cer 
(pentru că era format prin Ipostasul coborât din cer şi va urca la cer prin Duhul 
care-L va pnevmatiza, n.n.) va da crezare mai uşor celor spuse". După acestea, 
adaugă şi altă explicare, zicând: "Duhul este care face viu, iar trupul nu 
foloseşte la nimic" (In. 6, 63). Iar ce spune este aceasta: "Trebuie să înţelegeţi 
cele despre Mine, duhovniceşte. Căci cel ce le înţelege trupeşte nu primeşte 
nimic bun... Deci trebuie aşteptat timpul cuvenit... Cuvintele ce vi le-am spus 
Sunt Duh şi viaţă" (In. 6, 63), adică dumnezeieşti şi duhovniceşti, neavând 
nimic trupesc, nici cauzalitate naturală. Ele sunt libere de orice astfel de 
necesitate şi sunt deasupra legilor de aici 68 . 

Ceea ce spune Sfântul Ioan Gură de Aur se poate rezuma în 
următoarele: Domnul poate fi prezent cu trupul în Euharistie şi ni Se poate da 
spre mâncare în vederea vieţii eterne, întrucât trupul Lui e strâns unit cu 
Dumnezeu-Cuvântul prin întrupare, adică e coborât din cer, şi pnevmatizat prin 
înviere şi înălţare, adică urcat la cer prin copleşirea Lui de Duhul dumnezeiesc, 
ajuns la unirea culminantă cu Dumnezeirea. 

Fără îndoială, prezenţa Domnului cu trupul şi cu sângele Său în 
Euharistie şi prefacerea pâinii şi vinului pentru mâncarea Lui de către noi este o 
mare Taină. Unirea strânsă a acestui trup cu Cuvântul şi pnevmatizarea Lui de 
către Duhul Lui poate explica posibilitatea acestei prefaceri, dar nu modul cum 
se efectuează. încercarea de a proiecta câteva raze în mister e condusă numai de 
intenţia de a nu-1 lăsa cu totul opac, ci de a face mai evidentă profunzimea şi 
complexitatea lui. 

b. Prezenţa trupului şi sângelui Domnului în Euharistie şi prefacerea 
pâinii şi vinului. 

Cuvântul lui Dumnezeu este Raţiunea în care îşi au originea şi 
modelul raţiunile tuturor lucrurilor. Prin întrupare Raţiunea divină făcându-Se 
Ipostasul trupului omenesc atrage în cea mai profundă intimitate a Sa raţiunea 
trupului asumat, ca chip al unei raţiuni din sine. Oarecum El însuşi ca Raţiunea 
dumnezeiască a raţiunilor tuturor făpturilor devine şi raţiune a trupului asumat, 
fără să o desfiinţeze pe aceasta în sine, deci nici trupul. Dar raţiunea trupului 
Său scufundat în Raţiunea divină se uneşte acolo şi cu raţiunea pâinii şi a 
vinului, care întreţin trupul, sau sunt destinate să fie asimilate de acesta. 
Prefacerea raţiunilor pâinii şi vinului în raţiunea trupului şi sângelui, care se 
produce în planul vieţii pământeşti printr-un întreg proces de asimilare naturală, 

se produce în sânul Raţiunii divine, datorită intimităţii supreme în care ajung 
acolo cu trupul, într-o singură clipă. Astfel, pâinea şi vinul Euharistiei rămân 
fără o temelie a existenţei lor în raţiunile lor separate, rămân ca simple chipuri 
ale raţiunilor lor scufundate în raţiunea trupului Logosului întrupat. Dar în 
Raţiunea divină, raţiunea trupului asumat îşi regăseşte interpenetrarea deplină şi 
cu raţiunea oricărui alt trup omenesc. Atârnă numai de deschiderea fiecărui om 
ca să accepte această interpenetrare a raţiunii trupului Domnului cu raţiunea 
trupului său. Acela poate mânca trupul Domnului, ajungând în strânsă unire cu 
el în Cuvântul lui Dumnezeu în Care-şi are scufundată raţiunea sa. 
Pnevmatizarea trupului Domnului face transparentă şi copleşitoare prezenţa 
Ipostasului Cuvântului prin el, încât poate fi primit de cei ce cred, în trupul lor, 
într-o supremă unire. Această prezenţă a trupului pnevmatizat şi copleşit de 
transparenţa Cuvântului, şi ca urmare înviat şi nemuritor, dă şi trupului nostru 
acest ferment al nemuririi, al transparenţei Cuvântului prin el, al pnevmatizării. 
Depinde de noi ca să actualizăm sau să asimilăm real, prin contribuţia spre 
puritate şi virtute a noastră, aceste calităţi ale trupului nostru, care înaintează 
prin aceasta într-o nebănuită subţirime duhovnicească. Dar chiar dacă facem 
aceasta în modul cel mai deplin, trupul nostru tot rămâne supus legii generale a 
procesului de slăbire şi descompunere prin moarte. Insă calităţile lui noi şi 
spirituale trec şi la sufletul nostru, care le va păstra până la învierea de obşte, 
când cu ajutorul lor va putea să refacă trupul omenesc în stare înviata, adică 
pnevmatizată, mai ales că atunci Cuvântul lui Dumnezeu, Raţiunea supremă, va 
aduna raţiunile sau temeliile de existenţă ale tuturor făpturilor în Sine, unindu-le 
intim cu Sine însuşi. 

Unirea intimă a pâinii cu trupul Domnului, ipostaziat în Cuvântul, 
preface pâinea în trupul Domnului, pentru că aceasta este raţiunea pâinii: să se 
prefacă în trup. Nu tot aşa se întâmplă cu trupul Domnului prin unirea intimă a 
Lui cu el şi nici cu trupul nostru prin unirea cu trupul Cuvântului. Trupul 
Domnului numai se îndumnezeieşte şi se pnevmatizează, căci raţiunea lui este 
să persiste chiar în unirea ipostatică cu Dumnezeu. Cu atât mai puţin se preface 
în altceva trupul nostru în unirea cu trupul asumat şi pnevmatizat de Cuvântul, 
odată ce şi unul şi altul rămân trup. Trupul nostru numai porneşte şi el pe 
drumul pnevmatizării şi îndumnezeirii, ca şi trupul Domnului. Căci raţiunea 
fiecărui trup este să rămână trupul unei persoane, fie a Persoanei Logosului, fie 
a unei persoane umane deosebite. 

Dar de ce trebuie să se producă unirea trupului şi sângelui Domnului 
cu trupul şi cu sângele nostru prin chipul pâinii şi vinului? Ca Taină trebuie să 
ni se facă sensibil actul împărtăşirii de trupul nevăzut al lui Hristos prin ceva. 
Iar pâinea şi vinul sunt elementele fundamentale şi cele mai susţinătoare ale 
trupului şi sângelui omenesc, cele mai înrudite cu ele. Ele reprezintă şi trupul 
Domnului hrănit de ele, şi trupul nostru. Pâinea şi vinul sunt natura urcată la 
starea de aliment şi băutură directă a trupului nostru. Prin legea firii din noi, 

trupul nostru preface în substanţa sa aceste substanţe. Tot aşa preface şi Hristos 
aceste substanţe, în trupul Său. Dar prin Duhul Său Ei preface instantaneu 
pâinea Euharistiei în trupul Său, care e organ de manifestare a Ipostasului şi a 
Duhului Său. 

Insa faptul că trupul şi sângele Domnului ni se fac prezente prin 
prefacerea pâinii şi vinului, e de natură să aducă o nouă rază în adâncimea 
misterului prefacerii euharistice. Domnul nu preface în Euharistie pâinea şi 
vinul pentru Sine, ci pentru a Se împărtăşi oamenilor care cred, adică pentru că 
sunt oameni care cred şi care doresc să se împărtăşească de El sub chipul pâinii 
şi vinului. Credinţa şi dorinţa aceasta ei şi-o manifestă prin rugăciunea liturgică 
ce culminează în invocarea Duhului Sfânt, făcută de preot în numele comunităţii 
liturgice şi cu participarea ei, pentru prefacerea pâinii şi vinului în trupul şi 
sângele Domnului. Prin rugăciuni, prin mărturisirea credinţei, prin epicleză, 
comunitatea s-a unit tot mai mult cu Hristos, nemaivorbind de prezenţa 
Domnului în ea prin împărtăşirile anterioare, sau de faptul că ea însăşi este 
trupul tainic al Domnului. Astfel, Cuvântul lui Dumnezeu atrăgând în 
intimitatea Sa raţiunea pâinii şi vinului, sau copleşindu-le prin Duhul Său cel 
Sfânt, lucrează şi din lăuntrul comunităţii cu care este într-un anumit grad unit. 
Comunitatea şi pâinea oferită de ea sunt oarecum împreună unite cu Cuvântul 
lui Dumnezeu cel întrupat. In această ambianţă de unire de mai înainte existentă 
-între Cuvântul întrupat, între comunitate şi pâine - se produce prefacerea pâinii 
şi vinului în trupul şi sângele Domnului, ca identificare completă a pâinii şi 
vinului cu trupul şi sângele Lui, pentru ca acest trup să se unească sub chipul 
pâinii şi vinului în mod deplin şi cu trupul nostru. 

Unii teologi catolici au vorbit de trei trupuri ale lui Hristos după 
prefacerea euharistică: trupul Lui personal, trupul Lui tainic sau comunitatea 
euharistică şi trupul euharistie. Dar alţi teologi catolici au observat, pe drept 
cuvânt, că în realitate nu e vorba decât de un singur trup, pentru că trupul tainic 
nu e decât o prelungire a trupului personal, iar trupul euharistie e însuşi trupul 
Cuvântului care Se oferă în continuarea comunităţii bisericeşti, ca prelungire a 
trupului Său tainic, care nu anulează distincţia dintre ea şi trupul personal ai lui 
Hristos, din care se formează mereu trupul Său tainic 69 . 

Trupul euharistie nu e decât trupul personal al lui Hristos, pe cale de 
hrănire mai departe a trupului Său tainic, deschis acestei hrăniri şi doritor de ea. 
Trupul tainic, sau comunitatea euharistică, are pe de o parte ceva în plus faţă de 
trupul personal al Domnului, în alcătuirea lui intrând şi trupurile credincioşilor; 
pe de alta, mult mai puţina viaţă dumnezeiască actualizată, decât cea a trupului 
personal al Domnului, şi de aceea e capabilă şi dornică să se hrănească continuu 
din acel trup, iar Domnul îi dă mereu trupul Său sub forma trupului euharistie. 
Comunitatea se predă Domnului cu setea de a reduce ceea ce o deosebeşte de 



H. de Lubac, op. cit, p. 86-87. 

trupul Domnului şi de a se umple mai mult de El; iar Domnul Se predă ei, 
venind în întâmpinarea trebuinţei şi cererii ei, pentru a o umple mai mult de 
Sine. în sensul acesta, Hristos e pâinea cea cerească ce pururea se dăruieşte spre 
mâncare şi niciodată nu se sfârşeşte şi niciodată nu astâmpără definitiv trebuinţa 
de hrană a credincioşilor şi a comunităţii bisericeşti. Prefacerea pâinii 
pământeşti în pâine cerească şi împărtăşirea sa comunităţii este, astfel, un act al 
Domnului, dar provocat şi de trebuinţa simţită şi de cererea comunităţii 
euharistice. In prefacerea şi în împărtăşirea euharistică are loc un act de 
împlinire organică a ceea ce este deja în Biserică, dar şi o venire a Domnului ca 
surplus în sânul ei. 

In iubirea dintre oameni, fiecare dă şi cere pururea. In iubirea 
euharistică, comunitatea numai cere şi Hristos numai Se dă. Dar şi cererea e din 
puterea a ceea ce are deja şi are importanţă în realizarea iubirii şi în primirea ei; 
în sensul acesta, are şi ea un rol pozitiv în producerea acestei noi veniri a lui 
Hristos, care pe de altă parte este în ea şi deci vine şi din ea. De aceea Euharistia 
nu poate avea loc decât în Biserică şi împărtăşirea de ea, la fel. 

3 . Euharistia ca Jertfă şi ca Taină 

Dacă prin Taină Dumnezeu ne împărtăşeşte lucrarea Sa, ca har şi ca 
dar, iar prin jertfă noi oferim lui Dumnezeu cele ale noastre şi însăşi fiinţa 
noastră, în Euharistie se întâlnesc aceste două mişcări: de la noi la Dumnezeu şi 
de la Dumnezeu la noi, în modul cel mai complex şi mai accentuat. Euharistia se 
constituie din numeroase simţiri, acte şi semnificaţii ce pornesc de la noi spre 
Dumnezeu şi de la Dumnezeu spre noi, întocmai ca o faţă umană care se 
constituie din întâlnirea într-un desen complex a nenumărate linii ce vin din noi, 
din natură şi de sus, ca să-i dea direcţia spre cer, spre exterior şi spre interior. 

Aspectul de Jertfă şi cel de Taină al Euharistiei sunt nedespărţite. 
Chiar ca Jertfă ea este o Taină, căci dăruindu-ne lui Dumnezeu ne înălţăm şi ne 
împărtăşim de sfinţirea şi de binecuvântarea Lui 70 . Şi chiar Taina este o Jertfă, 
căci trupul Domnului care ni se dă este în stare de trup jertfit şi înviat şi ne 
imprimă starea de jertfă, prin care ne înălţăm şi înaintăm spre înviere. 

De altfel, toate Tainele au nu numai caracter de Taină, ci şi de jertfă. 
Căci în toate Hristos Se dă pentru noi şi ne dă împreună cu Sine Tatălui, dar ni 
Se dă şi nouă. In Botez El ne sădeşte o viaţă nouă capabilă să se jertfească lui 
Dumnezeu cu El, în Mirungere ne dă puterea înaintării în virtuţi, care sunt 



70 Sfântul Chirii din Alexandria, închinare în Duh şi Adevăr, cartea X; P.G. 68, 
688 A: "Căci se spune că se sfinţeşte ceea ce se aduce lui Dumnezeu". Sau: "Jertfa sfinţeşte 
pe cel ce se atinge de ea. Căci de cele sfinte ne apropiem nu pentru altceva, ci pentru a ne 
împărtăşi de Sfântul Hristos prin jertfa negrăită, duhovnicească" (Ibid., cartea XII, col. 829 
A). Sau: "Mâncând pâinea din cer, adică pe Hristos, sau jertfa nesângeroasă, suntem 
binecuvântaţi" (Ibid., cartea XIII, col. 853). 

forme de autojertfire. Pocăinţa e harul iertării care se întâlneşte cu renunţarea 
noastră la plăcerile egoiste. Preoţia e consacrarea celui ce se hirotoneşte lui 
Dumnezeu şi puterea pentru o viaţă închinată Lui şi Bisericii. Căsătoria e un dar 
al iubirii şi dăruirii adevărate, îmbinată cu o frânare a egoismului. 

Prin acestea toate, Tainele stau într-o legătură cu jertfa Iui Hristos. In 
toate Tainele primim puterea de a ne jertfi, din starea de jertfă a Iui Hristos. Nu 
din amintirea jertfei Lui de pe Golgota, căci în acest caz puterea şi-ar da-o omul 
şi deci Tainele n-ar mai fi Taine, ci dintr-o stare actuală de jertfă a Lui, care e o 
prelungire a predării Sale ca om Tatălui, predare pe care, aflându-Se El în trup 
capabil să moară, a dus-o până la capăt, acceptând moartea sângeroasă; dar după 
moartea trupească o menţine ca predare spirituală totală a umanităţii Sale 
Tatălui, pentru a fi umplută desăvârşit de dumnezeire, care o ţine ridicată la 
starea de înviere, înălţare şi pnevmatizare. 

In Euharistie Hristos nu ne dă numai o iradiere a stării Sale de jertfă şi 
de înviere, ci însuşi trupul Său în această stare. De aceea Euharistia este 
culminarea tuturor celorlalte Taine. Credincioşii urcă spre ea, sau se pregătesc 
pentru primirea deplină a lui Hristos, la început prin Taina Botezului şi a 
Mirungerii, iar după aceea, dacă au făcut păcate, prin Taina Pocăinţei, sau în 
orice caz prin post şi printr-o deosebită ferire de gânduri şi de fapte necuvenite. 
Astfel, întăriţi de primirea lui Hristos în Euharistie, ei pot primi şi puterea jertfei 
Lui spre închinarea sau jertfirea vieţii lor lui Dumnezeu şi Bisericii, sau 
îndatoririlor pline de Duhul lui Hristos faţă de semeni. 

Protestantismul, socotind că problema mântuirii noastre s-a rezolvat 
în mod juridic, prin suportarea de către Hristos a morţii în locul nostru, e firesc 
nu numai să nu admită Euharistia ca jertfă, ci şi să ia temelia tuturor Tainelor, al 
căror conţinut interior e puterea stării de jertfă actuală a lui Hristos. 
Catolicismul, considerând problema mântuirii rezolvată tot într-un mod juridic, 
a menţinut Euharistia ca Jertfă şi toate celelalte Taine pe baza tradiţiei Bisericii 
vechi, dar nu mai pune Jertfa euharistică în legătură cu starea de jertfă actuală a 
lui Hristos, ci recurge la tot felul de alte explicaţii neconvingătoare ale 
caracterului de jertfă al Euharistiei şi nu mai vede strânsa legătură între 
împărtăşirea credincioşilor de Hristos şi starea Lui de jertfă; ci o vede numai ca 
unirea din iubire cu Hristos, ca izvor de putere, de bucurie şi de înviere. Deci 
separă caracterul de taină al Euharistiei de cel de jertfă, şi, în acord cu aceasta, 
nu mai vede nici în celelalte Taine un aspect de jertfă. Iar acest fapt stă în 
legătură cu eliminarea eforturilor ascetice din viaţa credincioşilor, afirmându-se 
numai importanţa semnelor de putere, ne-observând că o putere lipsită de 
trăsătura ascetică devine o putere de caracter lumesc, neduhovnicesc. 

Dispoziţia activă de jertfă echivalează cu mişcarea de convergenţă; 
dar nu numai între Fiul lui Dumnezeu devenit om şi cei ce cred în El, ci şi între 
toţi aceştia. Căci voia Iui Dumnezeu cu care se pun ei de acord, voieşte ca ei să 
se afla în raportul de jertfă şi de convergenţă şi între ei. 

Creştinismul afirmă credinţa că contradicţia este expresia păcatului, 
iar jertfa, departe de a fi contrară mişcării, este mişcare de convergenţă spre 
înaintare. Mişcarea nu-şi pierde astfel noima prin întoarcerea ei eternă în cerc, ci 
duce pe parteneri la o cunoaştere mereu mai aprofundată a infinităţii fiinţei şi 
dragostei treimice, ceea ce dă putinţa unei participări veşnic noi la această 
infinitate a persoanelor umane. 

Tainele, întreţinând în viaţa credincioşilor în Hristos puterea lor de a 
se jertfi fără sfârşit, susţin în ei prin aceasta mişcarea de convergenţă şi de 
înaintare nesfârşită. 

In Euharistie Hristos Se aduce jertfă Tatălui ca om, dar nu în mod 
juridic, ci El ne deschide prin aceasta calea spre Tatăl. Deci pentru aceasta Se 
pune El la dispoziţia noastră în Euharistie: ca odată cu Sine să ne ofere şi pe noi 
Tatălui. Căci, întrucât Ia Tatăl nu putem intra decât în stare de jertfă curată, 
starea aceasta de jertfă curată n-o putem dobândi decât numai din starea de 
jertfă curată a lui Hristos, Care în sensul acesta Se aduce continuu Tatălui, 
pentru a ne da puterea să ne aducem şi pe noi cu Sine. "Aşadar în Hristos 
câştigăm putinţa de a veni în faţa lui Dumnezeu, căci ne învredniceşte de acum 
de privirea Lui, ca unii ce suntem sfinţiţi" 71 ; sau: "Căci totdeauna şi în mod 
sigur noi vom fi primiţi în chip favorabil de Tatăl, dacă Hristos ne introduce ca 
Preot la El" 72 . 

Dar Hristos ne aduce ca jertfe nu ca pe nişte obiecte, ci ca persoane, 
deci ca jertfe care ne aducem şi noi pe noi înşine. Aceasta trebuie să o facem noi 
printr-o viaţă trăită pentru Dumnezeu şi moartă patimilor care ne leagă de lume, 
sau ne închid în noi înşine: "Murind lumii prin mortificarea trupului, noi trăim 
pentru Dumnezeu prin viaţă evanghelică şi, ridicându-ne prin jertfa Duhului, noi 
vom răspândi o mireasmă bineplăcută şi vom afla intrare la Tatăl prin Fiul" 73 . 

Dar puterea pentru această viaţă de jertfă o luăm din starea de jertfă în 
care ne transpunem cu Hristos în Euharistie. Astfel prin faptul că Hristos ne ia şi 
pe noi ca să ne aducă, prin împreuna-noastră jertfire cu Sine, jertfă Tatălui, se 
produce o uniune strânsă între jertfa Lui şi jertfa noastră, în sensul că jertfa 
noastră face parte din jertfa Lui, şi jertfa Lui din jertfa noastră, sau noi suntem 
în El, Cel ce Se aduce, şi El în noi care ne aducem: "După ce S-a sculat din 
morţi Emanuel, noul rod al omenirii întru nestricăciune, S-a suit la cer, ca să Se 
arate acum pentru noi în faţa lui Dumnezeu şi Tatăl" (Evr. 9, 24), nu aducându- 
Se pe El însuşi sub vederea Lui (căci este pururea împreună cu El şi nu e lipsit 
de Tatăl ca Dumnezeu), ci aducându-ne în Sine sub vederea Tatălui, mai vârtos 
pe noi cei ce eram în afara feţei şi sub mânia Lui din pricina neascultării în 
Adam 74 . Sau: "Fumul ce se ridică din Miel dimineaţa şi spre seară e un tip al 



71 Sfântul Chirii din Alexandria, op. cit, cartea XVII, P.G., 68, 1096 B. 

72 Idem, op. cit, cartea XVI, P.G., 78, col. 1016 B. 

73 



Ibid., col. 1013 D. 
74 Ibid. 



72 



Pr. Prof. Dr. D. Staniloae, Teologia Dogmatica Ortodoxa, volumul 3 

Celui ce dimpreună cu noi şi din mijlocul nostru Se înalţă spre Tatăl întru miros 
de bună mireasmă, aducând împreună cu Sine şi viaţa celor ce au crezut în El 75 ". 

Aceasta se datoreşte mai ales faptului că El a devenit prin întrupare 
ipostasul nostru fundamental. Jertfa Lui nu e jertfa pentru El, ci pentru noi. Dar 
pentru aceasta trebuie să ne însuşim jertfa Lui cea pentru noi, ca şi El să-Şi 
însuşească jertfa noastră în mod actual, aducând-o ca jertfă a Lui. Mireasma 
jertfei Lui devine astfel mireasma jertfei noastre, şi mireasma jertfei noastre, 
mireasma jertfei Lui. "Căci în Hristos este aducerea noastră şi prin El ne 
apropiem noi cei întinaţi. Dar ne îndreptăm prin credinţă şi ne oferim Tatălui 
spre miros de bună mireasmă, nemaiavându-ne pe noi înşine, ci pe Hristos în 
noi, buna mireasmă duhovnicească" 76 . 

Pâinea adusă ca prescură lui Dumnezeu e ceea ce întreţine viaţa 
oamenilor, deci comunitatea anunţă prin gestul acesta că pune însăşi viaţa ei la 
dispoziţia lui Dumnezeu. Dar pâinea ca şi viaţa proprie o au oamenii ca dar de la 
Dumnezeu. In pâinea pe care o aduc lui Dumnezeu întorc deci acest dar, sau 
condiţia vieţii lor şi deci însăşi viaţa lor în devenire, lui Dumnezeu. Dar prin 
coborârea Duhului Sfânt pâinea oferită sau viaţa oferită ca dar e prefăcută în 
trupul lui Hristos, care dându-se credincioşilor, ca un dar superior, înalţă toată 
viaţa lor la o stare îndumnezeită. Dar, ca să prefacă pâinea oferită de comunitate 
în trupul Său, Hristos trebuie să o ia în Sine ca o jertfă a acesteia. Euharistia se 
constituie astfel ca un dialog şi ca o întâlnire de daruri între oameni şi 
Dumnezeu în Hristos, ca o culminare a acestui dialog şi întâlniri. Dialogul 
acesta se desfăşoară nu numai în viaţă, ci şi de-a lungul întregii Liturghii, 
înălţându-se până la treapta culminantă pe care o ia în Euharistie. 

Nu există nici o separaţie individualistă între jertfa lui Hristos şi jertfa 
noastră. E o întâlnire deplină între Hristos şi noi, o comunicare intimă în 
dispoziţia de jertfă şi în starea de jertfă a Lui şi a noastră. Deci pe de o parte ne 
oferim lui Dumnezeu, dar pe de alta ne ia Hristos şi ne încadrează în jertfa Lui, 
sau actualizează jertfa Lui pentru noi, ca jertfă a noastră adusă de El, sau face a 
Lui jertfa noastră. "Fiecare îşi oferă viaţa sa ca dar Dumnezeului 
atotstăpânitor" 77 . Dar ea e încadrată de Hristos în jertfa Lui, oferind-o ca o 
rodire a jertfei Lui pentru noi, ca o actualizare a ei. 

Dar, precum nu există o separaţie individualistă între jertfa mea şi a 
lui Hristos, aşa nu există nici între jertfa mea şi a celorlalţi. De aceea, Euharistia 
este a Bisericii, a comunităţii. Iar comunitatea bisericească s-a oferit nu numai 
prin pâine, ci prin toate rugăciunile ei, prin toate declaraţiile ei de predare lui 
Dumnezeu, declaraţii în care se exprimă simţirile ei: "Pe noi înşine şi unul pe 
altul, şi toată viaţa noastră lui Hristos Dumnezeu să o dăm". Ea se ridică spre 
unificarea cu Hristos prin rugăciunile de cerere a Duhului Sfânt peste viaţa ei şi, 



Op. Cit, cartea XVH, P.G., 68, col. 1113 B. 
Op. cit, cartea XV, col. 973 B. 
Op. cit, cartea XVI, col. 1013 D. 

în momentul culminant, prin invocarea Duhului Sfânt, când preotul spune: 
"Trimite Duhul Tău cel Sfânt peste noi şi peste aceste daruri ce sunt puse 
înainte". 

Duhul preface jertfa de pâine şi de vin a comunităţii, a vieţii ei, în 
jertfa lui Hristos, în trupul Lui jertfit, pe care Hristos îl aduce Tatălui, dar apoi îl 
dă spre mâncare şi băutură comunităţii, pentru a se umple şi ea şi mai mult de 
trupul Lui jertfit. în scopul acesta a prefăcut pâinea şi vinul în trupul şi sângele 
Său, aducându-Se Tatălui şi împărtăşindu-Se credincioşilor sub chipurile 
acestora. 

Trupul Său personal jertfit se întâlneşte cu trupul Său tainic, jertfit în 
pâinea şi în vinul euharistie. Trupul jertfit al Domnului în Euharistie e numai 
trupul Lui, dar are în El darul comunităţii, sau jertfa ei ca să o prezinte astfel în 
Sine, şi pe aceasta, Tatălui. Comunitatea, deşi prezentă ca jertfă în pâinea 
prefăcută în trupul Lui, nu se confundă totuşi cu trupul lui Hristos cel personal, 
ci rămâne mai departe într-un raport dialogic cu El, ca rezervă infinită de daruri. 
Comunitatea şi-ar pierde în cazul confundării în Hristos cel personal caracterul 
comunităţii de persoane, depersonalizându-se. Credincioşii păstrează totdeauna 
conştiinţa că prin Hristos se aduc şi ei înşişi, deşi se aduc prin puterea lui 
Hristos, şi prin aceasta îi aduce şi Hristos. îi aduce însă în jertfa Lui, ca persoane 
distincte, nu ca obiecte amalgamate. 

Mai ales în momentul împărtăşirii, comunitatea, deşi strâns unită în El 
de mai înainte, primeşte numai trupul lui Hristos. Căci totdeauna Hristos rămâne 
distinct de ea ca Cel ce Se împărtăşeşte. Unitatea cu Hristos trece prin diferite 
gradaţii, dar totdeauna persoanele credincioşilor rămân distincte, ca partenere 
ale dialogului şi ca cele ce se împărtăşesc de Hristos, nu ca cele care se dau 
unele altora spre împărtăşire, sau ca cele care se împărtăşesc în vreo anumită 
privinţă de ele însele. Iar aceasta se întâmplă şi cu comunitatea: oricât de unită 
ar fi cu Hristos, ea e totdeauna cea care se împărtăşeşte de Hristos, şi Hristos, 
Cel care Se dă spre împărtăşire. Niciodată comunitatea nu se împărtăşeşte şi de 
ea însăşi. Caracterul personal distinct al credinciosului şi faptul că se 
împărtăşeşte numai de Hristos şi nu şi de comunitate este afirmat în cuvântul 
preotului de la împărtăşanie: "Impărtăşeşte-se robul lui Dumnezeu (N), cu 
cinstitul trup şt sânge al Domnului şi Dumnezeului nostru Iisus Hristos". 

Ca în toate Tainele, aşa şi în Euharistie, prin Taină se inaugurează o 
relaţie personală sau o treaptă nouă a relaţiei personale a lui Hristos cu fiecare 
persoană, deşi aceasta are loc în cadrul comunităţii, într-o legătură a fiecărei 
persoane cu celelalte. Harurile Tainelor se dăruiesc persoanelor, pentru că lor li 
se încredinţează răspunderea pentru actualizarea şi dezvoltarea lor, prin 
eforturile unei vieţi de jertfă, din puterea jertfei lui Hristos. 

Dialectica asumării noastre ca jertfă în Hristos şi menţinerii noastre 
distincte se concretizează şi în faptul că, pe lângă prescura din care se ia agneţul, 
ca trupul viitor al lui Hristos, credincioşii aduc şi prescurile din care se iau 

părticelele care sunt aşezate în jurul agneţului, împreună cu ale sfinţilor şi a 
Maicii Domnului. Practica miridelor nu e pomenită înainte de sec. XI. Se ştie 
dinainte de acel timp că se pomeneau simplu numele celor ce o cereau, după 
proaducerea darurilor 78 . Aceasta înseamnă că jertfele credincioşilor se 
considerau şi atunci că sunt asumate de Hristos în jertfa Lui. Dar mai târziu, 
pentru a se evita ideea depersonalizării jertfelor credincioşilor, s-a socotit 
necesar să se precizeze şi persistenţa lor ca persoane în aducerea jertfei lor, 
punându-se părticelele lor lângă agneţ. 

In sensul acesta, Sfântul Chirii din Alexandria ne vede pe de o parte 
incluşi ca jertfe în Hristos, pe de alta, afirmă deosebirea jertfelor noastre, de 
jertfa lui Hristos. El redă faptul dialectic că cei ce se jertfesc unii altora, sau unii 
pentru alţii, pe de o parte converg între ei, pe de alta se disting, sau mor loruşi, 
numai unei existenţe individualiste, separate, şi nu de tot, nu unei vieţi de 
săvârşire a binelui, expresie a responsabilităţii personale. "Aşadar, şi noi în 
Hristos ne vom opri de la străduinţele pământeşti, împlinind sabatismul 
spiritual. Dar nu ne vom opri de la faptele sfinţite, adică de la datoria de a aduce 
lui Dumnezeu jertfe duhovniceşti şi daruri spirituale. Ci, păşind pe urmele lui 
Hristos, după cum s-a scris (1 Pt. 2, 21), ne vom jertfi pe noi înşine" 79 . 

De aceea nu s-a adoptat ideea că aceste miride, reprezentând jertfirea 
vieţii personale a credincioşilor, s-ar preface şi ele în trupul lui Hristos. Desigur, 
cu atât mai puţin se putea admite ideea că ele se prefac în trupurile celor ce le 
aduc. Aceasta ar fi implicat ideea că credincioşii se împărtăşesc şi cu ei înşişi 
sau cu alţii, lucru care a voit să se evite prin introducerea miridelor. Astfel, s-a 
conciliat faptul că credincioşii se împărtăşesc de trupul lui Hristos, cu faptul că 
ei rămân chiar prin împărtăşire într-o existenţă distinctă de Hristos, mai bine zis, 
neconfundată cu a Lui. Dialectica unităţii credincioşilor în Hristos, dar fără 
împărtăşirea unora de alţii ca de trupul lui Hristos, ci numai de puterea lui 
Hristos ce iradiază din toţi, sau din unii mai mult, iar din alţii mai puţin, s-a 
concretizat pe de o parte prin prefacerea jertfei de pâine a comunităţii, în trupul 
lui Hristos, pe de alta, prin aşezarea tuturor miridelor pentru credincioşi în jurul 
agneţului. 

In comuniunea trupului tainic al Domnului intră şi sfinţii, şi mai ales 
Maica Domnului. într-un fel, părticelele lor reprezintă predarea lor tainică lui 
Dumnezeu, după asemănarea lui Hristos; într-alt fel, închinarea tuturor 
biruinţelor lor duhovniceşti ca daruri aduse lui Hristos, în calitate de dovezi ale 
rodirii jertfei Lui în ei, ca pilde ale ei spre urmare de către cei vii 80 . Deşi uniţi la 



78 Pr. Petre Vintilescu, Liturghiile bizantine, Bucureşti, 1943, p. 26 

79 Sfântul Chirii din Alexandria, op. cit, cartea XVI, col. 1026. 

80 în sensul acesta se predau şi ei ca jertfe: "deci mintea sfinţilor e sfinţită, viaţa lor e 
sfântă, mai presus de plăcerea trupească, liberă de grijă lumească, frumoasă prin cugetul ei 
măsurat şi neîmprăştiată spre cele din lume. Pentru aceea se predau Lui spre miros de bună 
mireasmă" (Sfântul Chirii din Alexandria, op. cit, cartea XVI, col. 1021 C). 

maximum cu Hristos, totuşi ei sunt şi prin miride reprezentaţi ca persoane 
distincte; şi tocmai de aceea nu se prefac nici ele în trupul lui Hristos, precum 
nu se prefac nici în trupurile lor; pentru că nu ne împărtăşim nici cu ei, ci ne 
bucurăm doar de iradierea puterii lui Hristos prin ei. De aceea ei sunt pomeniţi 
pentru a slăvi pe Hristos şi jertfa Lui, dar şi spre slăvirea lor. Sfântul Chirii din 
Alexandria zice undeva în scrierea închinare în Duh şi Adevăr: "Biruinţele 
sfinţilor Sunt daruri ce trebuie închinate lui Hristos, Arhiereul tuturor, şi nu 
trebuie să rămână nearătate popoarelor" 81 . 

Dar e de remarcat că nu numai Hristos Se aduce pe Sine şi aduce şi 
comunitatea ca jertfă, ci şi comunitatea, aducându-se pe sine jertfă din puterea 
jertfei lui Hristos, II aduce pe Hristos. Prin aceasta se afirmă şi mai mult 
persistenţa comunităţii ca comunitate de persoane şi reciprocitatea dintre Hristos 
şi comunitate în aducerea jertfei. "încă aducem Ţie această jertfă cuvântătoare şi 
fără de sânge şi cerem şi Te rugăm şi cu umilinţă la Tine cădem: Trimite Duhul 
Tău cel Sfânt peste noi şi peste aceste daruri ce sunt puse înainte". 

Aceasta arată că momentul aducerii lui Hristos ca jertfă coincide cu 
momentul prefacerii darurilor 82 . Dar arată şi că aducerea jertfei implică şi o 
anumită sfinţire a comunităţii prin pogorârea Duhului Sfânt, deci un aspect de 
Taină. Credincioşii se aduc pe ei, oferind pâinea şi vinul amestecat cu apă, care 
reprezintă însăşi substanţa vieţii lor. Intenţia de a se aduce pe ei înşişi în aceste 
daruri se arată şi prin rugăciunile cu care însoţesc această aducere, care exprimă 
mai clar însăşi dăruirea lor duhovnicească. Pentru că cel ce se roagă, se 
dăruieşte lui Dumnezeu. 

Mai trebuie amintit că substanţele destinate să se prefacă în trupul 
credincioşilor sunt în acelaşi timp substanţele principale din care s-a constituit şi 
trupul lui Hristos: pâinea, vinul şi apa. Ele se prefac la Liturghie în mod 
instantaneu în trupul şi sângele lui Hristos şi, pe calea aceasta, în trupul şi 
sângele credincioşilor. Unirea comunităţii cu Hristos în rugăciune sporeşte 
puterea duhovnicească prin care se săvârşeşte această prefacere. Căci totul se 
înduhovniceşte din puterea trupului înduhovnicit al lui Hristos. 

Totuşi, întrucât sfinţirea deplină depinde de împărtăşirea de jertfă, se 
intercalează o distanţă între momentul prefacerii sau al realizării Euharistiei ca 
jertfă şi cel al împărtăşirii, sau al realizării ei ca Taină. Acest spaţiu e umplut de 
rugăciuni, pentru pregătirea credincioşilor în vederea împărtăşirii cu trupul şi cu 
sângele Domnului. Dar persistarea aspectului de jertfă şi în aspectul de Taină e 
indicat de însuşi faptul că credincioşii se împărtăşesc sub chipul pâinii şi 
vinului, şi preotul declară la fiecare credincios că se împărtăşeşte de trupul şi de 
sângele Domnului, dar şi de frângerea trupului imediat înainte de împărtăşire şi 
de rostirea concomitentă a cuvântului: "Se sfărâmă şi Se împarte Mielul lui 



81 Vezi şi op. cit, cartea XVII, col. 1 1 12 A, cartea XII, col. 736, 768. 

82 Nicolae Cabasila afirmă aceasta în P.G., 150, col. 440 D. A se vedea studiul lui Ene 
Branişte: Explicarea Liturghiei după Nicolae Cabasila, Bucureşti, 1943, p. 87-96. 

Dumnezeu, Cel ce Se sfărâmă şi nu Se desparte, Cel ce Se mănâncă pururea şi 
niciodată nu Se sfârşeşte, ci pe cei ce se împărtăşesc îi sfinţeşte". Chiar sfinţirea 
credincioşilor ce se împărtăşesc este un efect al împărtăşirii de jertfă, însemnând 
o şi mai deplină transpunere a credincioşilor în starea de jertfă din puterea jertfei 
lui Hristos. Propriu-zis, de-abia prin actul împărtăşirii credincioşilor se încheie 
Euharistia ca jertfă şi ca Taină, căci abia acum se înfăptuieşte scopul ei de jertfă 
adusă Tatălui, dar şi pentru sfinţirea credincioşilor; abia acum se rosteşte 
numele fiecărui credincios, ca la toate Tainele. 

Frângerea trupului dinainte de împărtăşire duce la capăt o frângere 
începută la proscomidie, care reprezintă naşterea Domnului, şi arată că încă în 
ea era implicată destinaţia Lui pentru Cruce şi pentru împărtăşire. Această 
rânduire a Lui de la naştere ca să fie jertfit, II arată că nu e în stare de jertfă 
numai în timpul răstignirii, ci şi după înviere şi înălţare, ca să ne putem 
împărtăşi de El în stare de jertfă, pentru a ne însuşi şi noi această stare. 

De aceea, credincioşii ortodocşi se apropie de trupul jertfit al 
Domnului după un anumit post, reprezentând dispoziţia lor spre jertfă. Din 
această învăţătură a Părinţilor bisericeşti despre starea de jertfă a lui Hristos 
după înviere a rezultat şi ideea Iui Nicolae Cabasila că momentul aducerii Iui 
Hristos ca jertfă coincide cu prefacerea darurilor, întrucât trupul lui Hristos, care 
ia în acel moment locul pâinii, e trupul jertfit al Lui 83 

Neştiind de această stare de jertfă în continuare a lui Hristos, pentru 
că teoria juridică a satisfacţiei nu cuprinde acest aspect, teologii catolici au 
căutat soluţii artificiale şi neangajante pentru viaţa noastră la întrebarea despre 
esenţa şi momentul actului de jertfă în Euharistie; adică plasarea ei la 
proscomidie sau la împărtăşire, reducerea actului de jertfă la înfăţişarea trupului 
şi sângelui despărţite sub chipul pâinii şi vinului, distrugerea intenţionată prin 
prefacere, transpunerea lui Iisus în stare de mâncare etc 84 . 

Dar Biserica afirmă şt o împărtăşire de Hristos cel jertfit şi înviat în 
viaţa viitoare, pe care o anticipează împărtăşirea în timpul de acum cu acelaşi 
Hristos. In această împărtăşire eternă se încheie iconomia mântuirii, ca unire 
eternă a oamenilor cu Dumnezeu în Hristos. Euharistia în viata de veci este, ca 
încoronare a iconomiei dumnezeieşti, acea unire desăvârşită între creaţie şi 
Hristos, în care "Dumnezeu va fi totul în toate" (1 Cor. 15, 28). 



83 M. Jugie numeşte această soluţie "subtilă şi ingenioasă" (la Ene Branişte, op. cit, 
p.92). De fapt ea nu e o soluţie personală, ci învăţătura de totdeauna a Bisericii despre starea 
de jertfă a lui Hristos după înviere, pentru ca jertfa Lui să fre mereu putere de jertfă pentru 
noi. 

84 H. Andrutsos, Dogmatica Bisericii Ortodoxe, trad. rom., Sibiu, 1930, p. 397-398. 

4. Preotul ca săvârşitor al Euharistiei 

Săvârşitorul văzut al Euharistiei este preotul sau episcopul ca organ al 
lui Hristos şi ca reprezentant al Bisericii. Credincioşii trăiesc în aceasta faptul că 
Hristos care Se aduce pentru ei este deosebit de ei; şi ca atare Se foloseşte de o 
persoană deosebită de ei şi rânduită de El însuşi printr-o sfinţire specială, ca 
organ al săvârşirii văzute a Tainelor. Preotul e sfinţit printr-o sfinţire specială, 
cum şi Hristos însuşi a fost sfinţit, ca om de Tatăl prin Duhul, pentru aducerea 
Sa ca jertfă. 

Aceasta leagă Euharistia de Biserică. Fiindcă episcopul sau preotul 
sunt sfinţiţi de Dumnezeu în Biserică şi pentru Biserică, având să săvârşească 
Tainele în ea şi pentru ea. Căci Hristos care e în cer e acelaşi care e şi în 
Biserică, ea fiind trupul Lui tainic; nu e alt Hristos cel din cer, decât cel din 
Biserică. Iar în spatele preotului stă Biserica. El înalţă rugăciunile ei, 
comunitatea îl acompaniază, el aduce jertfa lui Hristos, ca jertfă pentru Biserică 
şi într-alt sens ca jertfă a Bisericii. Episcopul şi preotul nu au luat de la ei 
această calitate şi deci nu aduc de la ei înşişi pe Hristos ca jertfă, ci Hristos 
trebuie să indice şi să sfinţească în acest scop o persoană deosebită. Dar aceasta 
o face în Biserică. Aceasta mai ales că Hristos Se aduce jertfă nu pentru unul 
singur, ci pentru toţi, pentru întreaga comunitate, sau pentru Biserica locală 85 . 
De aceea nu se poate face cineva de la sine aducător al jertfei lui Hristos pentru 
toată comunitatea. Sfântul Chirii din Alexandria spune că aşa precum în Legea 
veche numai în Ierusalim se putea jertfi mielul pascal, aşa în Legea Noului 
Testament numai în Biserică, prin preotul legiuit, se poate aduce Hristos ca 
jertfă. "Căci singurul loc cuvenit tainei lui Hristos este sfânta cetate, adică 
Biserica, în care este preotul legiuit şi prin mâini sfinţite se săvârşesc cele 
sfinte... Aşadar ereticii care strâmbă cele drepte dispreţuiesc legea cu privire la 
aceasta, căci jertfesc Mielul nu în sfânta cetate, nici prin mâinile celor aleşi prin 
Duhul pentru sfânta slujbă, ci, cum spune Sfântul Pavel, răpindu-şi loruşi 
cinstea şi aducând jertfă în tot locul" 86 . 

In afară de aceasta, credincioşii trebuie să trăiască faptul că nici 
jertfele lor personale, reprezentând viaţa lor ca jertfă, nu le prezintă Tatălui ei 
înşişi, ci prin Hristos, iar aceasta se arată în faptul că El rânduieşte persoana 
umană prin care săvârşeşte vizibil actul primirii jertfelor şi rugăciunilor lor 
pentru a le prezenta Tatălui. Altfel raportul lui Hristos cu credincioşii se 
subtilizează într-o simţire subiectivă în care e foarte greu de distins realitatea 
Lui obiectivă, adică într-o iluzie. 

85 Sfântul Chirii din Alexandria, op. cit, cartea X, col. 673: "Emanuel a fost hirotonit, 
de Dumnezeu şi Tatăl, Legiuitor şi Arhiereu peste noi (Evr. 9, 14), aducându-Se pe Sine 
însuşi jertfă pentru noi. Dar şi Aaron, ca chip mai apropiat al nostru, a fost hirotonit de sus 
(Ibid., col. 672). 

86 Idem, op.cit, cartea XVII, P.G. cit., col. 1085. 

Preotul dă fermitate simţirii sale şi a credincioşilor că prin el lucrează 
Hristos, prin importanţa ce o are în slujba lui rugăciunea Bisericii pentru 
comunitate şi pentru credincioşi. Importanţa lui e implicată în smerenia lui, 
manifestată în rugăciunea autorizată de Hristos şi de Biserică. In aceasta se 
simte prezenţa lui Hristos. Prin rugăciunea Bisericii el se supune lui Hristos, 
aşteptând totul de la El, dar se şi uneşte cu El. Şi nu se supune şi nu se uneşte ca 
persoană particulară, ci ca reprezentant al comunităţii şi al credincioşilor, căci el 
se roagă pentru comunitate şi pentru credincioşi şi în el şi cu el se roagă 
comunitatea şi credincioşii. El însuşi îşi face inima largă în rugăciune, încât 
simte cum cuprinde comunitatea şi pe credincioşi, rugându-se în rugăciunea lui. 
De aceea în chemarea Duhului Sfânt peste daruri e şi comunitatea în el, o 
comunitate ce se oferă prin rugăciune şi prin darurile euharistice lui Dumnezeu. 
E necesară de aceea unitatea comunităţii în credinţa cea dreaptă şi în rugăciunea 
ce rezultă din ea, deci şi unitatea ei cu Hristos în Duhul Sfânt, unitate exprimată 
şi susţinută de rugăciunea şi credinţa preotului că Duhul Sfânt efectuează 
prefacerea darurilor odată cu sfinţirea comunităţii 87 . De aceea Biserica ortodoxă 
nu poate admite slujba prefacerii euharistice şi împărtăşirea cu cei de alte 
credinţe. 

Eliminarea epiclezei în liturghia catolică stă în legătură cu diminuarea 
importanţei rugăciunii preotului şi a comunităţii în prefacerea euharistică. Iar 
odată cu aceasta, şi cu diminuarea rolului Duhului Sfânt. Căci Duhul lucrează 
prin rugăciune. Prefacerea a devenit urmarea automată a cuvintelor de instituire 
a Tainei de către Hristos la Cina cea de Taină, deci a unor cuvinte rostite în 
trecut. Prin epicleză iese în relief importanţa rugăciunii episcopului sau a 
preotului, ca expresie a simţirii smerite a lucrării Duhului lui Hristos care 
lucrează prin el şi ca mijloc de trăire vibrantş a rugăciunii comunităţii, unită în 
el şi cu el, în rugăciune. Unitatea Bisericii se pierde acolo unde inşii se roagă 
separat, sau caută o unitate a rugăciunii lor în vaga simţire momentană, iar 
prefacerea nu e legată de rugăciunea comunităţii unite în Hristos, care îşi 
trăieşte această unitate a rugăciunii într-o persoană reprezentativă şi văzută ca 
centru obiectiv de convergenţă a ei. Aşa e cazul în protestantism. Ea se slăbeşte 
şi acolo unde membrii ierarhiei se folosesc de mijloace străine de rugăciune 
pentru menţinerea unităţii Bisericii în Hristos, aceasta fiind concepută mai mult 



87 N. Nisiotis, Eucharistic Worship and Intercommunion, în rev. Oikumene, nr.6, 
dec. 1962, publicată de departamentul Jeunnesse al Consiliului Ecumenic al Bisericilor: 
"Trebuie văzută plenitudinea liniilor verticale şi orizontale ale prezenţei trupului lui Hristos, 
reprezentând integralitatea tainei Bisericii, care este trupul lui Hristos şi se uneşte cu El în 
jertfa euharistică. Nu e aici un act izolat, nu sunt numai elemente obiective, nu e un moment 
magic al prefacerii materiei". Paul Evdokimov, L'Orthodoxie, Neuchâtel, Delachaux et 
Nestle, 1959, p. 251: "Greşeala doctrinei e de a se ocupa cu obiectul, şi nu cu subiectul, cu 
pâinea, şi nu cu omul. Desigur însă că e necesar să accentuăm că nu trebuie văzută unirea 
omului cu Hristos în afara materiei, căci trupul e legat indisolubil de materie. Şi, la fel 
Hristos, prin întrupare". 

ca unitate impersonală şi antipersonală, dezlegată de Hristos, cum e cazul în 
catolicism, unde de asemenea prefacerea nu e legată de această unitate a 
Bisericii, prin rugăciune, cu Hristos. 

In Biserica ortodoxă, toate Tainele se săvârşesc prin Duhul Sfânt, 
invocat prin rugăciunea preotului ca rugăciune a Bisericii şi ca expresie a 
conştiinţei smerite că totul vine de Ia Dumnezeu prin rugăciunea Bisericii, că 
deci rugăciunea lui e rugăciunea Bisericii şi a fiecărui credincios, făcută din 
puterea Duhului prezent în Biserică şi venind în Biserică. In conştiinţa acestei 
smerenii preotul sau episcopul constată că Taina se săvârşeşte, în urma acestei 
rugăciuni, de Duhul lui Hristos şi nu declară că El o efectuează. El spune: 
"Botează-se", nu "Eu te botez" etc. Totuşi această smerenie nu înseamnă 
anularea persoanei lui, căci fără persoană nu e rugăciune şi fără o persoană în 
care se concentrează rugăciunea tuturor nu se realizează concret unitatea 
comunităţii. 

5 

In catolicism se trece de la afirmarea rolului individualist al preotului, 
lucrător mai mult prin declaraţii decât prin rugăciuni, la socotinţa că rolul lui în 
Taine nu e indispensabil, văzându-se unitatea eficientă a Bisericii într-o 
persoană depărtată. Şi în legătură cu aceasta nu se pune accent nici pe relaţia 
personală a primitorului Tainei cu preotul săvârşitor ca organ văzut al lui 
Hristos 88 . Astfel Botezul poate fi săvârşit nu numai la necesitate fără preot, cum 
e şi în Biserica ortodoxă, ci chiar în afara Bisericii. Confirmarea e săvârşită de 
episcop. Taina Nunţii o săvârşesc cei ce se căsătoresc, preotul fiind doar martor. 
Hirotonia o săvârşeşte episcopul. In Mărturisire penitentul trăieşte o relaţie cu 
legea divină şi bisericească abstractă, nu cu faţa preotului reprezentând faţa 
personală iubitoare a lui Hristos. Maslul, ca extremă ungere a muribundului, nu 
mai are în acesta un partener conştient al relaţiei cu preotul. Rămâne singură 
Euharistia, în care rolul preotului îşi păstrează necesitatea, dar fără epicleză ca 
rugăciune care accentuează calitatea lui de persoană ca centru al rugăciunii 
comunităţii, transsubstanţierea fâcându-se oarecum de la sine, prin repetarea 
cuvintelor de instituire ale Mântuitorului. 

Astfel scăzând rolul preotului ca persoană, scade şi importanţa relaţiei 
şi a angajării personale a primitorului cu preotul; acesta nu mai e numit pe 
nume. Preotul declară numai: "eu te botez", "eu te absolv", "trupul lui Hristos". 
Aceste cuvinte se pot referi la oricare ins dintr-o masă uniformă şi indistinctă. 
Exerciţiul unei puteri asupra unei Biserici a cărei unitate e concepută ca aceea a 
unei mase, nu ca o unitate a persoanelor ce se întâlnesc prin rugăciune, stă în 
legătură cu acest fel de a administra Tainele unor inşi neindicaţi pe nume. 
Puterea jurisdicţională a papei, nelegată de o Taină specială în originea şi 
practicarea ei, chiar când vrea să se considere primat de slujire, nu e primat de 



S8 Se pune însă mare accent pe această relaţie în pastoraţie. Dar o pastoraţie ale cărei 
legături cu Tainele prin rugăciune nu se cultivă, nu riscă să devină un mijloc de manevrare 
lumească a credincioşilor? 

rugăciune, pentru că în acest caz n-ar putea fi primat de jurisdicţie. 

Alt fel de primat nu poate exista. Căci episcopii şi preoţii care sunt 
slujitori în rugăciune nu reduc pe cei pentru care se roagă la o unitate de masă. 
Ba, mai mult, ei înşişi se roagă unii pentru alţii. 

Protestanţii neagă preoţia slujitoare specială, pentru că ei nu consideră 
prezentarea în continuare a lui Hristos ca jertfă în faţa Tatălui pentru credincioşi 
şi trebuinţa acestora ca ei să aducă jertfa lor, pe care Hristos să o primească, 
unind-o cu jertfa Sa. Ei contestă necesitatea continuării jertfei lui Hristos şi 
necesitatea jertfei credincioşilor, socotind că mântuirea a fost obţinută prin jertfa 
adusă de Hristos pe Golgota, care e echivalentul substitutiv juridic al păcatelor 
omenirii odată pentru totdeauna. Pentru ei nu e deci necesară o actualizare a 
acestei jertfe, pentru ca cei ce vor să se mântuiască, să se unească cu Hristos cel 
ce continuă să fie în stare de jertfă, nemaitrăindu-şi lui ca om, ci lui Dumnezeu. 

Negarea preoţiei slujitoare are ca bază concepţia despre o mântuire 
realizată în mod exterior într-un moment trecut al istoriei, acceptându-se 
credinţa ca act pur subiectiv al celor ce vor să-şi însuşească această mântuire, 
fără o angajare în curentul lucrării mântuitoare a Iui Hristos, ca lucrare obiectivă 
în continuare. 

Numai accepţiunea mântuirii ca dependentă de lucrarea obiectivă 
mântuitoare a lui Hristos, în continuare, face necesar şi pe preot ca organ văzut, 
prin care Hristos săvârşeşte în continuare această lucrare, în care este antrenat şi 
credinciosul cu toată fiinţa lui văzută şi nevăzută, sau Căruia ei trebuie să I se 
deschidă şi subiectiv. Şi numai această accepţiune nu duce la un primat de 
jurisdicţie. Mântuirea noastră depinde de continuarea lucrării de sus a lui 
Dumnezeu, nu de simpla noastră decizie subiectivă de a accepta că Hristos ne-a 
mântuit pe Golgota, nici de o atribuire a meritelor lui Hristos pe seama noastră, 
fără rugăciune. Faptul acesta trebuie concretizat în lucrarea obiectivă vizibilă a 
preotului, prin care lucrarea lui Hristos ne atrage şi pe noi în ea. 

In privinţa aceasta Legea Noului Testament împlineşte pe cea a 
Vechiului Testament. Căci aşa cum acolo erau necesare jertfe obiective prin 
preoţi, aici trebuie să se aducă jertfa obiectivă a lui Hristos prin preotul ca organ 
văzut al Lui. Deosebirea e numai că jertfele obiective aduse în Vechiul 
Testament nu erau suficiente pentru a aduce harul mântuitor, adică nu dădeau 
putere credincioşilor să se jertfească împreuna cu Hristos cel aflat în continuare 
în stare de jertfă, pentru că nici nu Se arătase Hristos. Numai în Noul Testament 
jertfa obiectivă a lui Hristos, adusă în continuare şi extinsă în noi, are puterea 
transformării noastre, a celor ce credem. Prin preoţia de atunci nu lucra Hristos, 
prin cea de acum lucrează Hristos asupra celor ce cred. 

Sfântul Chirii din Alexandria vede preoţia Noului Testament 
preînchipuită de cea a Vechiului Testament. Amintind de datoria preoţilor din 
Vechiul Testament "de a păzi preoţia lor şi toate cele de la jertfelnic şi cele din 
lăuntrul catapetesmei" (Num. 3, 6-10), Sfântul Chirii zice: "Iar dacă ar vrea 



Pr. Prof. Dr. D. Staniloae, Teologia Dogmatica Ortodoxa, volumul 3 

cineva să cerceteze şi rânduiala Bisericii, s-ar minuna pe drept cuvânt de 
preînchipuirea din lege. Căci episcopilor, ca unora ce au primit conducerea, şi 
celor cu un grad mai mic, adică preoţilor, li s-a încredinţat jertfelnicul şi cele din 
lăuntrul catapetesmei" 89 . 

Departe de a slăbi conştiinţa credinciosului că se află în fata lui 
Dumnezeu, prezenţa preotului cu lucrarea lui obiectivă dă fermitate acestei 
conştiinţe, prin faptul că face simţit pe Dumnezeu ca for obiectiv real în faţa 
omului, for neclătinat de instabilitatea simţirilor subiective, despre care cel ce le 
are nu ştie dacă au sau nu un conţinut corespunzător obiectiv şi deci un temei 
obiectiv. Dar această prezentă nemijlocită a lui Hristos cu jertfa Lui în faţa 
credincioşilor şi în ei, e slăbită pe de altă parte de un primat de jurisdicţie în 
Biserică. 



D Taina Mărturisirii 

Taina Euharistiei urmează, la începutul vieţii în Hristos, după Taina 
Botezului şi cea a Mirungerii, desăvârşind unirea celor intraţi în Biserică, cu 
Hristos. In cursul vieţii creştine ulterioare, ea urmează însă de obicei după Taina 
Mărturisirii, întrucât întăreşte din nou unirea cu Hristos a celui ce prin păcate a 
pus o distanţă sau o contradicţie între sine şi Hristos. Prin mărturisire iese din 
această despărţire. Pentru cei ce n-ar săvârşi nici un păcat după Botez, sau ar 
dezvolta atât cât se poate puterile date lor la Botez, Euharistia ar putea fi 
împărtăşită fără Taina Mărturisirii, cu scopul unic de a uni pe aceia tot mai mult 
cu Hristos, sau de a alimenta continuu viata lor din Hristos. Dar întrucât nu 
există om care să nu greşească, sau să dezvolte deplin puterile ce i s-au dat prin 
Botez, prin cea a Mirungerii şi prin Euharistie la început, Euharistia se 
împărtăşeşte după mărturisirea greşelilor sau datoriilor neîmplinite şi după 
iertarea lor în Taina Pocăinţei. 

Taina Mărturisirii, sau a Pocăinţei, constă în iertarea păcatelor, celor 
ce le mărturisesc şi se căiesc pentru ele, de către episcop sau preot - în mod 
văzut, şi de către Hristos - în mod nevăzut. 



1 . Instituirea Tainei şi practicarea ei de la începutul Bisericii 

Taina aceasta a fost instituită de Hristos prin faptul că El însuşi a 
săvârşit-o, acordând cel dintâi iertarea păcatelor unor persoane şi prin faptul că a 
dat puterea iertării păcatelor şi ucenicilor Săi şi urmaşilor acestora. 

De fapt cel dintâi care a săvârşit această Taină este Hristos, prin 

Op. cit, cartea XIII, P.G. cit., col. 847. 

iertarea păcatelor acordată numeroaselor persoane care mărturiseau credinţa în 
El, cerând ajutorul Lui şi prin aceasta mărturisind implicit păcatele lor şi 
acceptând îndemnul Lui de a nu mai păcătui. In cele mai multe cazuri Hristos a 
împărtăşit harul vindecării şi implicit al curăţirii de păcate prin mâna Sa, sau 
printr-o materie atinsă de mâna Sa şi pusă în contact cu cel bolnav, sau printr-o 
putere ce iradia din trupul Său, sau pur şi simplu prin apropierea celui bolnav de 
El şi prin cuvântul Lui plin de puterea Lui dumnezeiască, deci printr-o relaţie 
personală directă cu cel bolnav (Mt. 9, 28-29; 9, 22; 9, 25; 8, 31 etc). 

In preajma înălţării la cer, dat fiind că nu va mai putea acorda iertarea 
păcatelor în mod vizibil, dă putere ucenicilor Săi ca să acorde această iertare. 
Această putere le-o dă, comunicându-le Duhul Său cel Sfânt. Puterea aceasta 
este propriu-zis puterea Lui însuşi, lucrând în ei. De aceea, iertarea acordată de 
ucenicii Lui şi de urmaşii acestora este acordată de Hristos însuşi, adică este o 
iertare acordată în cer. Şi grăind acestea, a suflat şi le-a zis: "Luaţi Duh Sfânt, 
cărora veţi ierta păcatele, iertate vor fi; şi cărora le veţi ţine, ţinute vor fi" (In. 
20, 22-23). E o putere pe care le-a făgăduit-o Iisus ucenicilor de mai înainte, 
pregătindu-i pentru acest dar: "Adevăr grăiesc vouă: oricâte veţi lega pe pământ, 
vor fi legate şi în cer şi oricâte veţi dezlega pe pământ, vor fi dezlegate şi în cer" 
(Mt. 18, 18). In sensul că Cel ce iartă prin preoţi este Hristos însuşi, trebuie să 
înţelegem cuvintele Sfântului Ioan Gură de Aur: "Câte le fac preoţii jos le 
întăreşte Hristos Sus, şi judecata robilor o confirmă Stăpânul". Căci spune 
Sfântul Ioan Gură de Aur: "Ei au fost ridicaţi la această putere, întrucât s-au 
mutat mai înainte în cer şi au depăşit firea omenească şi s-au eliberat de patimile 
noastre 90 ". Adică preoţii înşişi s-au mutat la cer, unindu-şi judecata lor cu 
judecata lui Hristos, într-o totală libertate de patimi şi de necăutare la faţa 
omenească, sau lăsând judecata lui Hristos să se exprime prin ei. 

Putinţa manifestării puterii Sale prin alte persoane a arătat-o Iisus cât 
a fost încă pe pământ, vindecând persoane de la distanţă, prin persoane care au 
stat în relaţie nemijlocită cu El (Mt. 15, 28). Dar puterea specială şi permanentă 
de a ierta păcatele o dă Hristos ucenicilor Săi şi urmaşilor lor, nu tuturor celor ce 
au ajuns în legătură cu El; şi o dă printr-un act verificabil obiectiv, ca să se vadă 
că nu se fac stăpâni prin voinţa lor pe puterea lui Hristos. 

Numai persoanele alese de Hristos într-un mod obiectiv verificabil, 
cum au fost aleşi şi apostolii, pot avea şi pot exercita puterea lui Hristos cu 
seriozitate şi pot fi luaţi în serios de ceilalţi în exercitarea ei, având atât cei aleşi, 
cât şi ceilalţi în acest fapt garanţia obiectivă că ei au fost aleşi de Hristos. 
Garanţia aceasta o au în faptul că cei aleşi au fost arătaţi ca atare de către Duhul 
Sfânt printr-un act de consacrare săvârşit în Biserică şi garantat de Biserică, prin 
invocarea Acestuia de către un episcop ca altă persoană consacrată în ea, până la 
apostoli. Numai aşa se poate verifica obiectiv că o persoană omenească nu şi-a 

Despre preoţie, 111, P.G., 48, col. 645. 

luat de la sine puterea lui Hristos de a ierta păcatele. Numai aşa se pot evita 
contestările unor persoane alese de Hristos, în mod verificabil, de a putea 
exercita această putere; numai aşa se poate evita pretenţia neverificabilă a unora 
că au primit puterea de la Hristos. Căci altfel ar putea pretinde toţi credincioşii 
că sunt investiţi cu puterea iertării. Dar în acest caz, iertarea reciprocă ar putea 
cădea într-un exerciţiu de complezenţă. Cum s-ar putea trage o frontieră între 
credincioşii care iau în serios exercitarea acestui act, cu cei ce nu-1 iau în serios, 
sau fac din el un temei de complezenţă sau de resentiment? 

In raportul cu Hristos şi cu Biserica, persoanele alese în mod obiectiv 
pentru exercitarea acestei puteri, pe de o parte, primesc această putere de la 
Hristos, pe de alta, o primesc printr-un act săvârşit în Biserică şi garantat de 
Biserică, adică de către o altă persoană aleasă printr-un act săvârşit în Biserică, 
printr-o rugăciune şi rânduială a Bisericii, o persoană garantată deci de 
comunitatea bisericească în comuniune cu toate celelalte comunităţi bisericeşti. 
Alegerea unei astfel de persoane e deci un act al Duhului Sfânt, dar şi al 
Bisericii; sau al Duhului Sfânt lucrător printr-un act vizibil săvârşit în Biserică, 
sau de Biserică. Actele săvârşite de persoana consacrată în modul acesta au 
calitatea de acte ale lui Hristos, prin faptul că au girul Bisericii. Biserica în 
calitate de trup al lui Hristos, plină de Hristos, e mediul vizibil în care şi prin 
care Hristos alege unele persoane pe care le investeşte cu puterea Sa, ca să 
exercite El însuşi prin ele această putere. 

Taina iertării păcatelor de către episcopii şi preoţii Bisericii a fost 
practicată de la începutul Bisericii. Cazul lui Anania şi al Safirei dovedeşte, prin 
abatere, regula mărturisirii greşelilor, în faţa apostolilor (Fapte 5,3). E drept că 
în epistolele lui Iacob se dă sfatul: "Mărturisiţi-vă unul altuia păcatele şi 
rugaţi-vă unul pentru altul, ca să vă vindecaţi, că mult poate rugăciunea 
dreptului în lucrarea ei" (Iac. 5, 16). Dar în acest text, precum se vede, nu se 
spune că prin această mărturisire reciprocă credincioşii se eliberează de păcate. 
Pentru aceasta, trebuie o iertare de la Dumnezeu, şi aceasta o pot da numai 
episcopul sau preotul ca aleşi şi trimişi de Dumnezeu. Credincioşii îşi vindecă 
numai, prin mărturisirea reciprocă şi prin rugăciunile ce le fac unii pentru alţii, 
slăbiciunile care-i duc la păcatele ce şi le-au arătat. Pe lângă aceea, în Biserică 
se practică şi o iertare a credincioşilor între ei pentru sporirea duhovnicească a 
lor. Dar ea e numai o condiţie, ca Dumnezeu să dea ultima iertare (Tatăl nostru, 
Parabola celor doi datornici, Mt. 3,23-25). 

Dezlegarea păcatelor a arătat-o Sfântul Iacob prin versetul imediat 
anterior ca producându-se prin rugăciunea preoţilor. 

Despre practicarea acestei Taine încă de la începutul Bisericii în toate 
cele trei componente ale ei (mărturisirea păcatelor în faţa preoţilor, căinţa pentru 

ele şi iertarea acordată de preot) există numeroase mărturii 91 . 

Referitor la mărturisirea păcatelor, Epistola lui Varnava spune 
creştinului: "Să-ţi mărturiseşti păcatele tale" (Cap. 19). La fel îi spune Clement 
Romanul: "E mai bine sa-ţi mărturiseşti păcatele decât să-ţi împietreşti inima", 
făcând menţiune şi de rolul preotului în primirea mărturisirii şi în impunerea 
penitenţei ce îi urma (prima epistolă către Corinteni, cap. 5 şi 15). Prin adresarea 
către persoana a doua la singular, aceşti ucenici ai apostolilor arată că vorbesc 
despre o mărturisire individuală a păcătoşilor, nu de una în masă. Despre 
mărturisirea păcatelor, în perioada imediat următoare apostolilor, vorbesc şi 
Ignatie Teoforul 92 şi Sfântul Irineu 93 . 

In sec. III Tertulian aseamănă mărturisirea păcatelor cu arătarea 
rănilor în faţa medicilor 94 . Cei ce nu le descoperă din ruşine, mor roşi de ele 95 . 
"Eu nu dau loc ruşinii, deoarece câştig mai mult din lipsa ei" 96 . 

Pe larg s-a ocupat de mărturisirea păcatelor înaintea preotului, de 
pocăinţa pentru ele şi de iertarea lor prin preot, Sfântul Ciprian. El vede în preot 
de asemenea un medic sufletesc şi accentuează mult trebuinţa mărturisirii 
păcatelor în faţa episcopului sau a preotului şi a curăţirii de ele înainte de Sfânta 
împărtăşanie. El spune despre cei ce, în faţa unui pericol de moarte, trebuie să 
se curăţească de păcate imediat: "De sunt prinşi de vreo strâmtorare sau 
primejdie de boală, să nu aştepte prezenţa noastră (ca episcop, n.n.), ci pot să 
facă mărturisirea păcatelor lor la orice preot... ca, punându-şi mâinile spre 
penitenţă, să vină la Domnul cu pace" 97 . Sfântul părinte cere o mărturisire 
individuală a păcatelor, ca preoţii să-şi poată face o judecată dreapta despre 
starea celor ce se mărturisesc şi despre penitenţa ce trebuie să le-o impună 98 . El 
îndeamnă pe cei ce voiesc să obţină iertarea de la preot ca, în loc să o obţină cu 
sila, sau cu vorbe perfide, să-şi deschidă inimile, ca "piepturile lor acoperite de 
tenebrele păcatelor să cunoască lumina penitenţei" 99 . 

Origen consideră şi el mărturisirea păcatelor la preot ca o arătare a 
rănilor sufleteşti la medici, pentru vindecarea lor prin penitenţa ce li se 
recomandă. "Căci Acela a fost căpetenia medicilor, Care putea vindeca orice 
boală şi orice neputinţă; iar ucenicii Lui, Petru şi Pavel, dar şi proorocii, sunt şi 
ei medici, ca şi toţi care, după apostoli, au fost puşi în Biserică şi cărora le-a fost 

91 A se vedea un număr mai mare de astfel de mărturii la: Pr. D. Staniloae, 
Mărturisirea păcatelor şi pocăinţa în trecutul Bisericii, în rev. Biserica Ortodoxă Română, 
1955, nr. 3-4, p. 218-251. 

92 Ep. către Filadelf., cap. 8, 2. 

93 Adv.haeres.,1, 6, 3; I, 13,7. 

94 Liber de poenitentia, cap. 9, P.L., 1, 1354. 

95 Op. cit, cap. 10, col. 1555: Cum erubesceritia suapereunt. 

96 Ibid. 

97 Ep, 18, ed. Harţei, p. 523. 

98 Ep. 59, 17, ed. cit., p. 687; Ep. 53, ed. cit., p. 649. 
"Ep.59, 18, ed. cit, p. 687. 

încredinţată disciplina vindecării rănilor, pe care i-a voit Dumnezeu să fie 
doctorii sufletelor în Biserica Sa" 100 . Existenta mărturisirii individuale înaintea 
episcopului (deci şi a preotului) şi dezlegarea de către episcop este certificată în 
sec. III şi de Didascalia Apostolilor, care constituie textul de bază al cărţii I şi II 
din Constituţiile apostolice, alcătuite mai târziu. Didascalia spune episcopului: 
"Să nu dai pentru fiecare păcat aceeaşi sentinţă, ci pentru fiecare una proprie, 
judecând cu multă chibzuială fiecare greşeală, pe cele mici şi pe cele mari, şi 
într-un fel pe cea cu lucrul, într-altul pe cea cu cuvântul, în mod deosebit pe cea 
cu intenţia, sau calomnia, sau bănuiala. Şi unora le vei impune ajutorarea 
săracilor, altora posturi, iar pe alţii îi vei despărţi (ocopiaeic;) pe măsura 
păcatului lor" 101 . Despărţirea aceasta însemna oprirea de la Sfânta împărtăşanie, 
de la comuniunea cu Hristos şi deci şi de la comuniunea cu ceilalţi (ex- 
comunicare). 



2. Elementele constitutive sau fazele Tainei 

Elementele constitutive ale Tainei sunt: mărturisirea păcatelor, căinţa 
pentru ele şi dezlegarea preoţească. Dar mărturisirea păcatelor nu se poate privi 
ca un act al penitentului despărţit de preot, iar căinţa lui trebuie să se 
concretizeze în împlinirea unor fapte recomandate de preot. Astfel că rolul 
preotului nu se reduce la simpla dezlegare de la sfârşit, ci se exercită în toată 
desfăşurarea Tainei. 

a. Mărturisirea păcatelor şi valoarea ei spirituală. 

Se poate spune că Taina aceasta este o Taină a comunicării intime şi 
sincere între penitent şi preot, sau chiar o Taină a comuniunii între ei. In ea 
preotul pătrunde în sufletul penitentului, care i se deschide de bunăvoie; nu 
rămâne la un contact trecător şi superficial. Atât contribuţia penitentului, cât şi a 
preotului este cu mult mai mare în această Taină. In celelalte Taine harul 
lucrează pe planul obiectiv, ontic, la rădăcina fiinţei, în mod adeseori nesimţit. 
Aci lucrează prin angajarea mai amănunţită şi mai vibrantă a penitentului, prin 
mărturisire şi căinţă, apoi a preotului în aprecierea mijloacelor recomandate 
penitentului pentru vindecarea sufletească a celui îmbolnăvit de pe urma unor 
păcate grele şi apoi iarăşi prin contribuţia penitentului în împlinirea lor. Aceasta 
se explică din faptul că dacă prin Taina Botezului şi cea a Mirungerii i s-au 
iertat primitorului păcatele prin simpla mărturisire a credinţei şi angajare la 
păzirea ei şi a poruncilor lui Hristos, Taina Pocăinţei se săvârşeşte cu un om 



100 Selecta in Psalmos, horn. I in Ps. 37, P.G., 12, col. 1386. Ibid, col. 1542: "Omnes 
episcopi atque omnes presbyteri vel diaconi erudiunt nos et erudientes adhibent correptiones 
et verbis austeribus increpant". 

101 Const. Apost, cartea 11, cap. 48, P.G., I, col. 709. 

care a dovedit că nu a conlucrat cu harul Botezului, ceea ce îl face mai vinovat 
şi dă dovadă că în el s-a produs o boală, sau o slăbiciune, care-1 poate duce şi 
după această Taină la noi căderi. Deci el trebuie să explice din ce motive a căzut 
şi care sunt slăbiciunile lui, pentru a fi vindecat. Apoi trebuie să arate prin căinţă 
şi prin făgăduinţa de a nu mai păcătui o angajare cu mult mai hotărâtă în a 
combate slăbiciunile care au dat dovadă ca pot birui cu uşurinţă firea lui. Rostul 
acestei Taine arată că pentru recidiviştii în aceleaşi păcate grele, mijloacele de 
remediere a slăbiciunilor trebuie aplicate cu şi mai multă stricteţe. Altfel Taina 
nu are ca efect remedierea durabilă a omului şi nu-1 face iarăşi un om cu 
adevărat nou. 

De aceea în această Taină penitentul nu face numai o mărturisire 
generală de credinţă şi nu îşi ia numai un angajament general pentru o viaţă 
nouă în Hristos, ci şi destăinuie intimităţile sufletului său în ceea ce au ele 
neputincios să reziste cu fermitate păcatelor; destăinuie slăbiciunile care l-au 
dus la păcate şi care s-au dezvoltat de pe urma păcatelor. Iar preotului i se cere 
să cunoască aceste slăbiciuni care stau la baza păcatelor cunoscute de oameni şi 
ale celor necunoscute, odată cu aceste păcate. Penitentul manifestă prin aceasta 
o încredere în preot ca în nici un alt om şi aşteaptă de la el sfat, ajutor şi 
dezlegare. De aceea preotul trebuie să urmărească cu atenţie mărturisirea, să 
pătrundă real în sufletul celui ce şi-1 deschide, ca să poată da un sfat şi un ajutor 
potrivit cu slăbiciunile destăinuite. I se cere pe lângă autoritatea lui de 
reprezentant văzut al lui Dumnezeu, pe lângă o apreciabilă autoritate morală, şi 
o bună cunoaştere a modului în care se pot lecui diferitele slăbiciuni omeneşti. 

Mai mult, preotul trebuie să ajute şi să îndrumeze prin întrebări pe 
penitent să meargă spre lucrurile esenţiale în mărturisirea lui, pentru ca acesta să 
nu devieze, cu intenţie sau din neştiinţa lucrurilor importante, într-o vorbărie 
sentimentală neesenţială, prin care el acoperă mai mult adevăratele păcate şi 
slăbiciuni şi pleacă netămăduit sau fără recomandările necesare tămăduirii. 
Omul, care e dispus să micşoreze cu superficialitate sau să exagereze 
slăbiciunile sale dintr-o conştiinţă extrem de scrupuloasă, nu se poate ajuta 
singur în tămăduirea lor. El nu poate fi ajutat nici de către oricare alt om. Unii 
prieteni pot bagateliza slăbiciunile lui, alţii le pot exagera şi mai mult, dintr-o 
grijă prea mare faţă de el. Nici chiar cei cu cunoştinţe bogate de ordin 
psihologic şi psihiatric nu-1 pot ajuta aşa cum ajută un preot, pentru că omul are 
nevoie şi de încrederea într-un ajutor dumnezeiesc ca să poată pune la 
contribuţie toate eforturile voinţei lui în vederea vindecării. 

De la început până la sfârşit Taina aceasta se petrece între două 
persoane într-o relaţie de intimitate. Şi relaţia aceasta este înlesnită pentru 
penitent de faptul că preotul i se înfăţişează ca vorbindu-i în numele Domnului, 
atât cu iubirea iertătoare a lui Dumnezeu care nu-1 face să dispere, cât şi cu 
seriozitatea care-1 opreşte de la bagatelizarea slăbiciunilor sale. In faza 
mărturisirii penitentul îşi descoperă taina sa preotului ca nimănui altuia şi 

preotul cunoaşte exclusiv taina lui. Penitentul ştie că preotul nu va spune 
nimănui taina lui. Intre ei are loc o taină şi din acest punct de vedere. Deci între 
ei se realizează o legătură sufletească profundă şi intimă în acelaşi timp, cu totul 
deosebită. Numai preotul poate cunoaşte cu adevărat pe penitent, căci numai lui 
i se destăinuie penitentul cu toată sinceritatea, ştiind că preotul nu va râde 
niciodată de slăbiciunile lui, nu le va divulga şi nici nu va manifesta sur- 
prindere ascultând cele mai grele abateri ale lui. Am putea spune că cei doi se 
leagă într-o prietenie unică; sufletele lor se ating şi vibrează în această atingere 
cu ceea ce au mai intim şi mai serios în ele. Penitentul realizează cu preotul 
comuniunea maximă care se poate realiza cu un om. E un nou motiv pentru care 
Taina aceasta e Taina unei comuniuni cum nu există alta: e Taina restabilirii 
comuniunii depline între un credincios şi preotul ca organ văzut al lui Hristos şi 
ca reprezentant al Bisericii. De aceea e Taina readucerii penitentului în 
comuniune cu Hristos şi cu Biserica, pregătindu-1 pentru comuniunea lui cu 
trupul lui Hristos. Nici un alt om nu poate împlini rolul de intermediar al 
comuniunii mai extinse cu alţi oameni şi cu Dumnezeu, decât preotul în Taina 
Mărturisirii. 

Dar intimitatea realizată între preot şi penitent încă din faza aceasta a 
mărturisirii nu e numai de ordin sufletesc, căci în ea intra un aer de neobişnuită 
seriozitate, de voinţa a penitentului de revenire la puritate şi a preotului de 
ajutorare reală a lui. Seriozitatea aceasta are la bază conştiinţa că în această 
relaţie este prezent în mod nevăzut, dar transparent şi simţit în mod tainic, însuşi 
Hristos, Care le cere şi-i ajută în această intenţie a lor, Hristos, în faţa Căruia 
amândoi se simt răspunzători, sau uniţi prin răspundere. Penitentul are încredere 
în preot tocmai pentru că simte în el răspunderea faţă de Hristos pentru sufletul 
său, îl simte că-1 ascultă în numele lui Hristos şi cu o putere reală de ajutorare 
ce-i vine din Hristos. Iar aceasta îl face să-şi deschidă sufletul şi să-şi destăinuie 
păcatele şi slăbiciunile cu toată sinceritatea, seriozitatea şi căinţa. Hristos însuşi 
lucrează în această Taină prin întâlnirea intimităţii sensibilizate a celor doi. 

însăşi mărturisirea cu încredere, cu seriozitate şi cu căinţă a 
penitentului este un efect al lucrării lui Hristos. Căci altor oameni penitentul nu- 
şi descoperă toate păcatele, sau îşi descoperă numai unele din ele, şi adeseori cu 
un fel de bravare. Având pe Hristos lucrător prin intimitatea serioasă şi vibrantă 
stabilită între ei, Taina aceasta îi înalţă din planul sufletesc în planul 
duhovnicesc în care lucrează Duhul Sfânt. De aceea se spune că preotul este 
duhovnic în această Taină şi lucrarea lui în ea este o lucrare duhovnicească. 

Spaţiul spiritual al Tainei, când se săvârşeşte cu această seriozitate, a 
devenit sau a început să devină un spaţiu al sfinţeniei, care va avea un efect real 
asupra îndreptării penitentului. Lucrarea de duhovnicie o va exercita preotul, 
mai ales, în a îndruma penitentul spre o viaţă de căinţă sau de pocăinţă, pe care 
trebuie să o împlinească pentru vindecarea sa de rănile păcatelor. 

Faptul că preotul lucrează ca organ văzut al Iui Hristos şi ca 

reprezentant al Bisericii nu diminuează responsabilitatea lui şi deci putinţa trăirii 
comuniunii personale între el şi penitent în Hristos. Dimpotrivă, 
responsabilitatea lui se ascute, pe măsura conştiinţei lui că este organ văzut al 
lui Hristos. 

în cursul spovedaniei penitentul depăşeşte într-un anumit grad păcatul 
sau puterea lui tocmai datorită acestei comuniuni între două responsabilităţi ce 
se compenetrează. Cu cât e penitentul mai păcătos, cu atât preotul vibrează de o 
mai mare responsabilitate de a recâştiga sufletul lui, de o mai mare compătimire 
pentru el şi de o mai acută trăire a datoriei de a-1 face să revină pe drumul 
mântuirii. Iar aceasta trezeşte o mai acută responsabilitate pentru păcate în 
penitentul însuşi. Prezenţa lui Hristos între ei doi se sugerează prin faptul că 
preotul ascultă mărturisirea penitentului în faţa icoanei lui Hristos, sau îi spune 
penitentului după rugăciunile introducătoare: "Iată, fiule, Hristos stă nevăzut, 
primind mărturisirea ta cea cu umilinţă. Deci nu te ruşina, nici te teme, nici nu 
ascunde de mine nimic din cele ce-ai făcut, ci toate mi le spune fără să te 
îndoieşti şi fără sfială, ca să iei iertare de la Domnul nostru Iisus Hristos". 
Preotul îi cere deplină sinceritate, căci mărturisirea lui nu se face numai înaintea 
omului, care poate fi minţit, sau în faţa căruia mărturisirea poate fi socotită ca o 
umilire nedemnă de mândria omului, ci mai ales în fata lui Hristos. 

Adeseori omul contemporan se ruşinează să-şi divulge păcatele, sau 
socoteşte nedemn pentru el să facă acest act de umilire în faţa unui preot. Dar pe 
de o parte simte şi el nevoie să-şi descarce conştiinţa înaintea cuiva, iar pe de 
alta, îşi dă seama că preotul îi inspiră încredere deosebită prin marea lui 
responsabilitate faţă de Hristos şi prin smerenia cu care-1 ascultă şi care-1 face să 
nu se socotească mai bun decât penitentul. De fapt, preotul se şterge cu totul în 
faţa lui Hristos, punând în faţa conştiinţei penitentului pe Hristos, ca for suprem 
în fata căruia nu se simte umilit nici un om, for care este în acelaşi timp 
Persoana cu cea mai înţelegătoare şi iertătoare iubire a neputinţelor omeneşti, 
El, Care S-a rugat şi pentru iertarea celor care L-au răstignit pe cruce. 

Dar de ce e necesară mărturisirea păcatelor pentru iertarea lor? încă 
Tertulian a observat că Domnul nu cere mărturisirea păcatelor pentru că nu le-ar 
cunoaşte, ci pentru că mărturisirea lor e un semn de căinţă reală şi măreşte 
căinţa 102 , fiind în acelaşi timp un semn de încredere în Dumnezeu şi în preotul 
care-L reprezintă. 

Domnul are bucurie de mărturisire pentru că ea este începutul 
comuniunii în care reintră penitentul cu Hristos, şi întrucât intră cu un om care I 
se înfăţişează în numele Lui. Penitentul recapătă prin aceasta o smerenie sau o 
delicateţe sufletească şi se jenează de păcat, de supărarea lui Hristos; e o 
delicateţe opusă rigidităţii pornirii spre păcat, egoismului nepăsător sau disperat. 



102 Liber de poenitentia, cap. 9, P.L., I, col. 1354: "Exomologesis est qua delictum 
Domino nostro confitemur non quidem ut ignaro, sed quatenus satisfactio confessione 
disponitur, confessione poenitentia nascitur". 

El revine deci la capacitatea de comuniune în puritate cu ceilalţi oameni. El face 
primul act de ieşire din închisoarea individualistă orgolioasă în el însuşi, din 
nepăsarea şi insensibilitatea spirituală care-1 ţin în afara comuniunii. 
Mărturisirea însăşi îl înalţă pe om, întrucât ea include căinţa smerită pentru 
păcatele mărturisite şi voinţa de a se elibera de stăpânirea păcatelor. 

Prin mărturisire penitentul face primul act de ridicare deasupra 
păcatului, ajutat de rugăciunile introducătoare şi de îndemnurile preotului, sau şi 
de întrebările lui. Preotul îl ajută tot timpul mărturisirii, prin încurajarea la 
mărturisire, nemanifestând vreo lăcomie interesată de a şti, sau vreun semn de 
deosebită surpriză neplăcută, care ar putea frâna pornirea penitentului spre 
mărturisire; dar nici nepăsare, absenţă sufletească, plictisire sau grabă, ci o 
foarte umană înţelegere, care totuşi vrea să creeze şi să menţină starea de căinţă 
în penitent. El trebuie să arate prin faţa lui că păcatele aflate nu creează o 
situaţie de disperare pentru penitent, dar nici nu trebuie bagatelizate. 

Penitentul trebuie ajutat să se căiască cu adevărat pentru ele, căci prin 
căinţă se deschide poarta iertării, şi ea îi dă o speranţă garantată de autoritatea 
lui Hristos, ajutându-1 să depăşească el însuşi păcatele şi slăbiciunile sale. 

Duhovnicul se face sensibil la păcatele penitentului, pentru a trezi şi 
spori sensibilitatea lui, dându-i prin aceasta puterea să se ridice din ele. El 
coboară cu Hristos, Cel ce Se coboară la neputinţele omului, dar într-o coborâre 
dătătoare de putere. Pentru acest prilej de sensibilizare şi căinţă, cu ajutorul 
duhovnicului, Hristos îi cere penitentului să-şi mărturisească păcatele. Dar şi 
pentru putinţa ca el să fie ajutat să facă alt pas mai departe în învingerea 
slăbiciunilor sale, cum spune Tertulian. 

Forţa păcatului, aflată în slăbiciunile penitentului, devenite ca o a 
doua fire, nu se destramă într-o trăire sentimentală de un sfert de oră sau ceva 
mai mult, cât tine mărturisirea. Pentru destrămarea ei trebuie ca această stare 
sentimentală contrară păcatului să se concretizeze în fapte şi atitudini contrare 
acelor slăbiciuni, pentru a slăbi obişnuinţa lor şi a crea în fire alte obişnuinţe. Cu 
aceasta începe faza pocăinţei penitentului, care dezvoltă căinţa sau regretul 
pentru păcatele săvârşite şi hotărârea luată de el de a nu mai păcătui. 

b. Epitimiile recomandate de preot. 

In recomandarea acestor fapte şi atitudini rolul preotului iese pe 
primul plan. Dacă în ascultarea mărturisirii, el a exercitat rolul unui prieten 
înţelegător, amestecat cu acela al unui judecător şi medic care apreciază natura 
şi ponderea gravităţii celor ce i se mărturisesc, acum el exercită mai ales rolul 
unui judecător dublat de al unui medic, care apreciază mijloacele potrivite să 
vindece slăbiciunile aflate. El e judecător nu ca să rostească sentinţe, ci ca să 
aprecieze cu iubire pentru penitent şi cu pricepere de medic sufletesc mijloacele 
potrivite pentru vindecarea lui. Lucrarea de judecător e o simplă lucrare de 
apreciere pusă în slujba celei de medic. 

Preotul dă "canonul", sau "epitimia", adică aplică canoanele 
prevăzute pentru diferitele păcate. Acestea nu au ca scop pedepsirea, ci 
vindecarea penitentului. Necesitatea preotului e pusă în evidenţă, în această 
fază, prin faptul că penitentul nu-şi poate fixa el însuşi mijloacele de tămăduire 
şi nu i le poate da nici alt semen al său, cu suficientă autoritate, pentru a-1 face 
să le împlinească. Ele trebuie să i se dea în numele Domnului, reprezentat de o 
persoană deosebită de el, care are autoritatea de a fi aleasă de Hristos şi de a 
indica mijloacele corespunzătoare voii lui Hristos. Penitentul însuşi sau oricare 
alt om poate fi sau prea îngăduitor, sau prea sever în mijloacele ce le 
recomandă. Duhovnicului i se cere să fie în stare, prin citiri de cărţi 
duhovniceşti, prin urmărirea diferitelor procese sufleteşti, prin experienţă, nu 
numai să dea cu o anumită siguranţă sfaturile cele mai eficiente, ci şi să le 
argumenteze în faţa penitentului, ca acesta să se lase convins să le urmeze. 

Tradiţia Bisericii nu cunoaşte păcate neiertabile. Expresia 
Mântuitorului "cărora le veţi ierta păcatele" are un înţeles general, iar Sfinţii 
Părinţi şi mai ales Herma 103 , Origen 104 şi Augustin 105 consideră că prin această 
Taină se iartă toate păcatele. Apostolul Pavel iartă pe incestuosul din Corint (1 
Cor. 5, 1-5; 2 Cor. 2, 7), supunându-1 în prealabil unei epitimii, iar Apostolul 
Ioan aduce la pocăinţă şi întoarcere pe un tânăr care devenise căpitan de hoţi şi 
săvârşea tot felul de nelegiuiri 106 . După mărturia lui Irineu, au fost primite la 
mărturisire publică unele femei care au fost seduse la necinste de gnosticul 
Marcu 107 , iar Dionisie al Corintului declară că toţi cei ce se reîntorc după orice 
greşeală sau din orice erezie trebuie să fie primiţi 108 . 

Biserica a condamnat pe montanişti, care îi contestau dreptul să ierte 
uciderea, desfrânarea şi idolatria, pe novaţieni, care considerau neiertabile nu 
numai păcatele amintite, ci şi toate păcatele grele, ba, după unii istorici, chiar şi 
pe cele uşoare. De asemenea a condamnat pe donatişti, care afirmau că nu 
trebuie primiţi trădătorii (traditores), din timpul persecuţiilor. 

Dacă în Evanghelia după Matei (12, 31-32), se spune că blasfemia 
împotriva Duhului Sfânt nu se va ierta niciodată, sau în Epistola întâi a lui Ioan 
(5, 16) se deosebesc păcatele în cele spre moarte şi cele nu spre moarte, cele 
dintâi trebuie înţelese ca învârtoşări ale celor ce nu vor să se căiască pentru 
păcatele lor 109 . In Epistola către Evrei (6, 4-10 şi 10, 26-29) se spun cuvinte 
aspre despre cei ce, cunoscând pe Hristos şi având harul Lui prin Botez, au 
căzut de tot de la Hristos; deci se afirmă greutatea acelora de a se reînnoi, odată 

103 Past, Iv, 3, Viz. 11,2. 

104 Epist. 55, 22, 57. 

105 Sermo 352. 

106 Euseb., Istoria Bisericii, III, 23 şi 24. 

107 Adv. haeres., I, 13. 

108 Euseb., Ist. Bis., IV, 23 şi 31. 

109 H. Andrutsos, Dogmatica, trad. rom. cit., p. 404-405. 

ce s-au obişnuit de a nu lua în serios pe Hristos ("Au călcat în picioare pe Fiul 
lui Dumnezeu", 10, 29). Dar putinţa iertării e totuşi admisă, căci tot în Epistola 
către Evrei (6, 12), se recunoaşte putinţa unei anumite zăbave în împlinirea voii 
lui Hristos. 

Dar deşi prin Taina aceasta se iartă toate păcatele, primirea la Sfânta 
împărtăşanie este amânată în cazul păcatelor grele, acolo unde nu se vede o 
căinţă pe măsura greutăţii tor şi înainte ca penitentul să fi arătat prin fapte 
această căinţă şi să fi căutat să-şi vindece slăbiciunile create de pe urma acestor 
păcate, care vor fi pricina repetării lor. Obligaţia de a nu mai săvârşi păcatele 
grele mărturisite trebuie demonstrată prin atitudini şi fapte contrare lor, care 
constau şi din anumite reparaţii. Preotul le cere acestea pe baza cuvintelor 
Mântuitorului, Care declară că nu e suficient să fâgăduiască cineva lui 
Dumnezeu că va trăi de aci înainte viaţa ca un dar închinat Lui, ci, după ce face 
această promisiune, să se ducă şi să se împace cu pârâşul său (Mt. 5, 23-25). 

De aceea Biserica a stabilit încă de timpuriu o vreme de pocăinţă prin 
fapte de reţinere şi de vindecare a urmărilor pentru unele păcate grele ca 
omuciderea (inclusiv avortul), desfrânarea celor necăsătoriţi, adulterul, 
apostazia şi erezia, grave răpiri de bunuri străine în diferite forme făţişe şi 
violente, sau ascunse şi viclene (furt, înşelare negustorească, cămătărească, 
exploatare a celor mai slabi etc). 

Duhovnicul nu poate decât dezlega pe penitent, sau constata că încă 
nu poate fi dezlegat, până nu se dezleagă şi el însuşi interior de legăturile 
păcatului, până nu s-a deschis el însuşi putinţei de comunicare între el şi 
Biserică, între el şi Hristos. Acesta e şi un act de credinţă deplină în Hristos şi în 
Biserică. De aceea, ca şi la Botez, ca şi la Euharistie, penitentul este întrebat şi 
el de credinţa sa, căci nu poate fi primit nici la Euharistie, nici la Pocăinţa 
necesară în prealabil, cineva din afară de Biserică. 

în lumina acestui fapt se înţelege de ce Biserica ortodoxa nu poate 
accepta intercomuniunea. Euharistia este nu numai împărtăşirea de trupul lui 
Hristos, ci, în special, şi aducerea jertfei în comun de către cei ce se împărtăşesc. 
Dar aceasta înseamnă şi aducerea lor înşişi ca jertfă în Hristos. Pentru aceasta 
trebuie să se identifice total cu Hristos şi întreolaltă în credinţă. De aceea înainte 
de aducerea jertfei comunitatea mărturiseşte credinţa într-un gând, şi pe baza 
aceasta îşi manifestă unirea în iubire. Iar după Crez preotul spune: "Harul 
Domnului nostru Iisus Hristos, dragostea lui Dumnezeu Tatăl şi împărtăşirea 
Sfântului Duh să fie cu voi, cu toţi". Cei ce aduc jertfă sunt deja în comuniunea 
de credinţă şi deci în comuniunea Sfântului Duh, pe baza comuniunii în 
credinţă. Penitentul trebuie să fie şi el restabilit în această comuniune ca să 
poată să ia parte la aducerea jertfei lui Hristos şi să se împărtăşească de ea. 

Iar comunitatea constată şi ea că respectivul s-a aşezat el însuşi în 
afară de comuniunea cu ea şi acceptă această situaţie cu durere, până ce 
respectivul nu dă din partea lui dovezi că s-a rupt de acele păcate în mod 

statornic şi prin aceasta a restabilit interior comuniunea cu El. Ea se apără în 
felul acesta de efectele de descompunere pe care le poate avea acest agent de 
destrămare a unităţii ei asupra ei. Astfel, şi duhovnicul cere penitentului să 
împlinească unele fapte prin care să restabilească acordul de credinţă şi de 
vieţuire morală cu comunitatea bisericească. 

Această "disciplină penitenţială" a stabilit-o Biserica pe baza locurilor 
amintite din Noul Testament, sau pe baza locului şi mai clar din 1 Cor. 5, 9-12: 
"V-am scris în epistola mea să nu vă amestecaţi cu desfrânaţii. Dar nu - în 
întregime - cu desfrânaţii acestei lumi, sau cu agonisitorii lacomi, sau cu 
jefuitorii, sau cu slujitorii idolilor, căci altfel ar trebui să ieşiţi afară din lume. Ci 
eu v-am scris să nu aveţi amestec cu vreunul care, frate fiind cu numele, este 
desfrânat, sau zgârcit, sau închinător la idoli, sau beţiv, sau răpitor. Cu unul ca 
acesta nici să nu şedeţi la masă. Căci ce am eu să judec pe cei din afară? însă pe 
cel dinăuntru oare nu-1 judecaţi voi?" Preotul deci lucrează în Taina Pocăinţei şi 
în numele comunităţii, care-şi dă asentimentul implicit, ca la toate actele lui. 

Rolul mijloacelor recomandate de preot pentru vindecarea celor cu 
păcate grele se arată nu numai în faptul că ele sunt adaptate mărimii şi felului 
păcatelor, situaţiei şi capacităţii fiecărui penitent, ci în faptul că ele pot fi 
scurtate atunci când preotul observă la el o râvnă deosebită de a se rupe interior 
de obişnuinţa păcătoasă, sau când e ameninţat de o moarte apropiată. Sfântul 
Vasile cel Mare prevedea o depărtare de la Euharistie timp de 7 ani pentru 
desfrânaţii necăsătoriţi, de 15 ani pentru adulter, de 20 de ani pentru ucigaşi. 
Canonul trulan 102 cere ca aplicarea riguroasă a vechilor canoane să se facă 
numai în cazuri extreme: "Cei ce au luat de la Dumnezeu puterea de a lega şi 
dezlega trebuie să privească la calitatea păcatului şi la promptitudinea spre 
îndreptare a celui ce a păcătuit şi aşa să aplice doctoria acomodată bolii, ca nu 
cumva să dea greş în mântuirea bolnavului. Căci boala păcatului nu e simplă, ci 
variată şi de multe feluri şi odrăsleşte multe mlădiţe vătămătoare, din care răul 
se întinde mult şi înaintează departe, până ce pune stavilă puterii tămăduitoare. 
De aceea cel ce are ştiinţa medicală a Duhului, mai întâi trebuie să cerceteze 
dispoziţia celui ce a păcătuit şi să vadă de tinde spre sănătate, sau, dimpotrivă, 
prin purtările lui îşi stârneşte boala împotriva lui; şi cum îşi duce viaţa în acest 
timp (al pocăinţei, n.n.J, şi de nu lucrează împotriva medicului, şi de nu cumva 
măreşte boala prin aplicarea doctoriilor. Şi aşa, să măsoare mila după vrednicie. 
Căci toată grija lui Dumnezeu şi a celui ce mânuieşte puterea de păstor este să 
readucă oaia cea rătăcită, iar pe cea muşcată de şarpe să o vindece şi nici să n-o 
împingă în prăpastia deznădejdii, nici să nu slobozească frâul spre o slăbire şi o 
nesocotire a purtărilor. Ci în tot modul, fie prin doctorii aspre şi dureroase, fie 
prin altele mai dulci şi mai blânde, să stea împotriva patimii şi să lupte pentru 
cicatrizarea rănii, probând roadele păcatului şi călăuzind cu înţelepciune pe 
omul chemat la strălucirea de sus. Căci amândouă trebuie să le ştim noi: şi cele 

ale rigurozităţii, şi cele ale compătimirii 110 . 

Părinţii ulteriori au procedat la scurtări importante ale timpului de 
oprire de la Sfânta împărtăşanie. Aşa "Teodor Studitul nu cunoaşte epitimii ce 
se prelungesc mai mult de 3 ani şi numai faţă de păcătoşii ce nu se pocăiesc 
găseşte necesar să se observe vechile canoane severe (anume, ale Sfântului 
Vasile cel Mare)" 111 . Ioan Postitorul, care după unii este patriarhul 
Constantinopolei (la sfârşitul sec. VI), după alţii, un ieromonah din sec. XI 112 , 
reduce epitimiile pentru păcatele desfrâului la cei sub 30 de ani, până la 2 sau 3 
ani, iar la cei peste 30 de ani, până la 3 sau 4 ani 113 . Dar dacă păcatele acestea s- 
au săvârşit după fire, şi nu contra firii, epitimiile pot fi scurtate până la un an sau 
chiar până la o jumătate de an, desigur dacă în timpul acesta penitentul se 
înfrânează de la păcatele amintite. Celor ce-şi ţin păcatele, le ţine şi duhovnicul. 
Dar uciderile, inclusiv avorturile şi incesturile, se canonisesc până la 12 sau 15 
ani 114 . Intre epitimiile prevăzute de Nicodim Aghioritul sunt şi cele reparatorii. 
"Dacă femeia a lepădat pruncul, să-i dai canon (pe lângă celelalte ale lui Ioan 
Postitorul) să hrănească un prunc sărac, de are mijloace... Zi ucigaşului, o, 
duhovnice, că precum rânduiesc prea sfinţitul patriarh Atanasie şi împăratul 
Andronic 1, Vlastares, slova F. cap. 8, trebuie să împartă averea sa la fieştecare 
copil ce are, iar o parte să o dea celui omorât, adică femeii aceluia şi copiilor 
săraci ce au rămas după acela. Iar de nu are (femeie şi copii), să o dea de 
pomană pentru sufletul celui ucis şi să se roage lui Dumnezeu din tot sufletul şi 
aşa să facă să tacă strigarea ce o face sângele celui ucis care cere asupra lui 
răsplătire" 115 . 

Astăzi, când foarte mulţi se împărtăşesc destul de rar, oprirea de la 
Sfânta împărtăşanie pentru un an, doi sau trei nu mai e simţită ca un canon 
eficient. Mai eficientă e recomandarea înfrânării de la păcatele mărturisite şi 
anumite reparaţii corespunzătoare. 

Prin faptul că scopul acestor recomandări este tămăduirea sufletească 
a penitentului şi ele pot fi scurtate sau prelungite după râvna cu care acesta le 
observă, sau după nepăsarea faţă de ele, urmează că duhovnicul trebuie să 
rămână într-o legătură sufletească cu el, sau într-o prietenie duhovnicească, care 
ea însăşi îi poate fi aceluia de mare folos. 

Mai trebuie menţionat că eficienta recomandărilor date de duhovnic 

5 1 

atârnă în mare măsură de trăirea duhovnicului însuşi în conformitate cu ele. El 
nu va avea autoritatea să ceară penitentului înfrânări pe care el însuşi nu le 

110 Raui-Potli, Sintagma sf canoane, voi. 2. 

111 A. Pavlov, Nomocanon pri bolşom Trebnic, Moscova, 1897, p. 29. 

112 Karl Holl, Enthusiasmus und Bussgewalt beim griechischen Monchtum, Leipzig, 
1898, p. 295-296. 

113 în Rânduiala pentru cei ce se mărturisesc, P.G., 88, 1889-1918. 

114 1G., 88, 1904-1905. 

115 Carte de suflet folositoare, trad. rom., 1789, foaia 43. 

observă. De aceea se spune în sfaturile date duhovnicului în Euhologiu: "Cel ce 
ia asupra sa sarcina cea grea a duhovnicului, dator este să se facă chip şi pildă 
tuturor, cu înfrânarea, cu smerenia, cu lucrarea a tot felul de fapte bune, 
rugându-se în tot ceasul lui Dumnezeu ca să i se dea lui cuvântul înţelegerii şi al 
cunoştinţei, ca să poată îndrepta pe cei ce năzuiesc către dânsul. Mai întâi de 
toate dator este să postească întâi el însuşi miercurea şi vinerea peste tot anul, 
după cum porunceşte dumnezeiasca pravilă, ca pe temeiul faptelor bune ce le 
are el să poată porunci şi altora să le facă. Fiindcă de va fi el însuşi fără 
învăţătură şi neînfrânat şi iubitor de dezmierdări, cum va putea învăţa pe alţii 
faptele cele bune? Sau oare cine va fi atât de nepriceput încât să-1 poată asculta 
în cele ce zice el, văzându-1 pe dânsul fără de rânduială; sau beţiv fiind el, cum 
poate să înveţe pe alţii să nu se îmbete?... Unul ca acela, cu pravila se va 
pedepsi, ca un călcător de dumnezeieşti canoane. Pentru că nu s-a păgubit numai 
pe sine, ci şi pe toţi câţi s-au mărturisit la el. Căci sunt nemărturisiţi şi toate câte 
a legat şi a dezlegat sunt nedezlegate", după unele canoane ale Sinodului din 
Cartagina. 

c. Dezlegarea dată prin preot penitentului. 

Faza a treia şi ultima a Tainei este dezlegarea de păcate rostită de 
duhovnic. Acesta roagă pe Hristos să-1 dezlege pe penitent, apoi adaugă şi 
dezlegarea sa. Aceasta arată că cel ce iartă de fapt pe penitent în acel moment 
este Hristos; dar rugăciunea duhovnicului este aceea care aduce efectiv iertarea 
din partea lui Hristos. Venirea iertării prin rugăciunea preotului arată în acelaşi 
timp poziţia smerită a preotului, dar şi necesitatea lui, ca rugător, pentru 
producerea iertării. Dezlegarea preotului, care se adaugă, este ca un fel de 
constatare a iertării date de Hristos, prin rugăciunea lui ca reprezentant autorizat 
al Bisericii şi ca organ văzut prin care Hristos săvârşeşte Taina. 

In Taina aceasta nu există o altă materie decât mâna şi epitrahilul 
preotului aşezat pe capul penitentului, ca semn al trimiterii preotului de către 
Hristos şi de către Biserică şi al răspunderii aşezate pe umerii lui. Prin trupul şi 
prin veşmântul lui liturgic vine harul lui Hristos asupra penitentului, cum curgea 
prin trupul şi prin veşmintele Domnului în cei ce îi cereau ajutorul cu credinţă. 
In fond tot prin mâna preotului vine harul în fiinţa primitorului şi în alte Taine 
printr-o materie. 

Dar - dată fiind întrepătrunderea spirituală deosebită dintre duhovnic 
şi penitent în această Taină, întrepătrundere în care e prezent Hristos însuşi, în 
cursul mărturisirii penitentului şi a sfătuirii lui de către preot - s-ar putea 
considera că această întâlnire intimă este materia prin care lucrează Duhul Sfânt 
în această Taină, ca Duhul comuniunii, ca Duhul care uneşte pe cei doi într- 
unui, sădindu-Se ca un singur Duh în ei, datorită deschiderii pline de căldură a 
fiecăruia din cei doi, către celălalt. Mâna şi epitrahilul preotului aşezate pe capul 
penitentului ar putea fi expresia şi încoronarea văzută a acestei comuniuni 

spirituale care s-a realizat între ei, comuniune în care preotul este organul prin 
care vine Duhul lui Hristos, iar penitentul, cel în care pătrunde Duhul lui 
Hristos. Taina în general se arată şi aci ca unitatea formată de doi sau de mai 
mulţi în Hristos. Taină este şi unitatea celor doi în căsătorie prin Duhul Sfânt 
chemat de preot. Căci numai în Dumnezeu cele multe pot fi una. 

P. Florensky, explicând cuvintele Domnului: "Căci unde sunt adunaţi 
doi sau trei în numele Domnului, acolo sunt şi Eu între ei" (Mt. 18, 19-20), zice: 
"Doi" nu sunt "unul şi celălalt", ci ceva cu mult mai înalt după esenţă, ceva cu 
mult mai însemnat şi mai puternic după esenţă. Aceasta e o nouă unitate a 
chimiei Duhului, căci "unul şi celălalt" se preschimbă calitativ şi alcătuiesc un 
"al treilea . In această nouă calitate superioară ei cunosc printr-o experienţă 
tainele împărăţiei cerurilor, tainele iubirii care uneşte. Datorită acestui fapt, ei 
pot lega şi dezlega. 

"Cunoştinţa tainelor sau în special puterea de a lega şi dezlega este şi 
rugăciunea comună a celor doi, care au devenit una pe pământ, adică s-au umilit 
desăvârşit unul în faţa celuilalt şi au depăşit contradicţiile, gândurile şi 
sentimentele contrare până la unitate de fiinţă întreolaltă. O astfel de cerere 
comună este totdeauna împlinită, spune Mântuitorul. De ce aceasta? Pentru că 
adunarea a doi sau trei în numele lui Hristos înseamnă împreună-intrarea 
oamenilor în tainica atmosferă spirituală din preajma lui Hristos, participare la 
puterea Lui harică; aceasta îi preface într-o nouă esenţă spirituală, făcându-i din 
două părticele ale trupului lui Hristos o întrupare vie a Bisericii... Este de înţeles 
deci că acolo îndată e şi Hristos "în mijlocul lor". E în mijlocul lor ca sufletul în 
fiecare membru al trupului însufleţit de El" 116 . 

E de precizat că întâlnirea preotului şi a penitentului a devenit o 
întâlnire în numele Domnului, pentru că penitentul îl recunoaşte pe preot ca 
organ văzut al lui Hristos; prin aceasta acordul între ei în Hristos e uşurat de 
prezenţa preotului. De aceea, deşi la rugăciunea de iertare participă şi penitentul 
din poziţia lui care are lipsă de iertare, rugăciunea lor se unifică în rugăciunea 
preotului şi prin aceasta se împlineşte ca rugăciune a preotului cu care e de 
acord şi penitentul. In poziţia preotului ca punct de convergenţă se manifestă 
primatul lui Hristos în acest acord. Acest primat se manifestă şi în faptul că 
iertarea se dă prin declaraţia de dezlegare a preotului însoţită de punerea mâinii 
şi a epitrahilului pe capul penitentului. 



116 Der Pfeiler und die Grund feste der Wahrheit, 11 Brief, în "Ostliches Christentum", 
hrsg. von N. von Bubnoff und Hans Ehrenburg, II Philosophie, Munchen, 1925, p. 162-163. 

E Taina Hirotoniei 
1 . Deosebirea Hirotoniei de celelalte Taine 



în fiecare Taină Hristos Se dăruieşte printr-o lucrare a Sa celor ce cred 
în El, iar în Taina Euharistiei Se dăruieşte cu însuşi trupul şi sângele Său. Dar 
fiind nevăzut şi voind să ne dăruiască totuşi acestea, adică trupul şi sângele Său, 
în chip văzut, trebuie să Se dăruiască prin persoane văzute. Pe aceste persoane 
le alege şi le sfinţeşte El însuşi prin Taina Hirotoniei. Astfel, dacă în celelalte 
Taine Hristos e primit ca Cel ce Se dăruieşte prin preot, în Taina Hirotoniei Se 
leagă ca subiect ce ni se dăruieşte în chip nevăzut de o persoană umană, pe care 
consacrând-o ca preot sau episcop, face văzută dăruirea Sa către noi prin 
celelalte Taine. Dacă celelalte Taine reprezintă mijloacele văzute prin care 
preotul ne mijloceşte o putere din cele date nouă de Hristos, sau însuşi trupul şi 
sângele Lui, preoţia califică însăşi persoana văzută care împlineşte aceste 
mijloace, prin care Hristos dăruieşte puterile Sale sau trupul şi sângele Sau prin 
acele Taine. 

Dacă Hristos ni S-ar dărui în mod văzut, sau n-ar fi persoană, n-ar 
avea nevoie de o persoană care să împlinească actele văzute prin care ni Se 
dăruieşte. Dar dăruindu-Se în mod nevăzut, subiectul Său cere un chip văzut al 
Său, sau un alt subiect ca chip văzut al Său, prin care să ni Se dăruiască. Taina, 
ca mijloc al unui har al lui Hristos, nu se poate efectua singură. Preotul, ca organ 
personal al Tainelor, implică caracterul personal al Dăruitorului nevăzut al 
puterilor lor. 

Fără un subiect uman, care să-L reprezinte pe Hristos ca subiect în 
chip văzut, Hristos nu ne-ar putea împărtăşi ca persoană darurile Sale, sau nu S- 
ar putea dărui pe Sine însuşi în celelalte Taine, ca prin mijloace văzute. Dăruirea 
Sa nu s-ar putea face decât în mod nevăzut. Dar aceasta ne-ar menţine fără ieşire 
în nesiguranţă dacă Hristos ni S-a dăruit în mod real, sau suntem robii unor 
iluzii subiective; nu am avea trăirea lui Hristos ca subiect deosebit de noi în 
persoana preotului care ne întâmpină în numele Lui. In orice caz aceasta ar 
menţine un individualism de nedepăşit care ar destrăma orice unitate de credinţă 
şi deci chiar scopul şi siguranţa unei revelaţii reale, a unui fapt real al mântuirii 
în Hristos. De aceea, de preoţie atârnă Biserica şi mântuirea în Hristos. 

Preotul şi episcopul sunt organele Bisericii ca comunitate. Prin ei sunt 
primite celelalte Taine de credincioşi sau ei se alipesc simplu de Biserică prin 
Tainele săvârşite de preoţi. Hirotonia îl face pe cel ce o primeşte reprezentant al 
Bisericii, săvârşitor al Tainelor prin care ea continuă să se menţină şi să se 
prelungească. Hirotonia e prin excelenţă Taina Bisericii, pe lângă faptul că e 
Taina care-L face pe Hristos trăit prin preoţi, ca subiect, deosebit de credincioşi. 

Hirotonia e condiţia celorlalte Taine, deşi ea nu-şi poate împlini menirea fără 
acelea. La început a fost Hristos trimis ca Arhiereu, Care devenind nevăzut a 
lăsat pe apostoli şi pe urmaşii lor ca arhierei văzuţi, organe ale Lui. 

Dar dacă preotul şi episcopul sunt organe văzute prin care Hristos 
însuşi ca subiect împărtăşeşte celor ce cred darurile Sale şi pe Sine însuşi, 
evident că ei nu-şi pot lua de la ei înşişi această calitate de organe ale lui Hristos 
ca dăruitor al puterilor Lui. Nici comunitatea creştină nu poate impune lui 
Hristos aceste organe prin care să dăruiască El însuşi puterile Sale şi pe Sine 
însuşi. Dar actele de care depinde existenţa ei însăşi fiind săvârşite de preot şi de 
episcop, Taina Hirotoniei, prin care aceştia Sunt consacraţi ca atare, este 
condiţia prin care ea se prelungeşte şi se menţine. Ei sunt plantaţi chiar prin 
hirotonia lor ca centre şi ca mijloace intermediare, vizibile ale harurilor prin 
care se susţine ea, întrucât sunt organele lui Hristos, centrul şi izvorul ei 
invizibil. Dar hirotonia lor nu se face în afara ei, ci în sânul ei, de către purtătorii 
autorizaţi ai ei, adică de către episcopii existenţi şi dintre membrii ei. Şi ea dă 
garanţie că aceştia îi sunt daţi, prin aceia, de către Hristos. Căci ei sunt ridicaţi la 
această calitate printr-un act vizibil săvârşit prin episcopii ei existenţi. Şi aşa, 
până la apostoli. Duhul lui Hristos îi face preoţi şi episcopi pe unii din membrii 
ei, prin mijlocirea episcopilor ei existenţi, urmaşi ai apostolilor, prin rugăciunea 
lor însoţită de rugăciunea Bisericii. 

Dacă în planul creaţiei omul a fost creat ca un subiect după chipul 
Logosului, ca partener al Lui, având să adune în sine raţiunile creaţiei ca să le 
ofere Logosului, gândite de el, aşa cum le-a oferit Logosul ca dar şi conţinut 
accesibil şi necesar spiritului omenesc, preotul şi episcopul sunt subiecte după 
chipul Logosului întrupat, devenit El însuşi prin întrupare Preotul deplin 
restaurat, având să slujească Acestuia în lucrarea Lui de readunare a oamenilor 
împrăştiaţi, în Sine, prin împuternicirile preoţeşti sacramentale ce li se 
împărtăşesc, prin propovăduirea învăţăturii Lui unificatoare, prin călăuzirea lor 
spre Logosul cel întrupat. 



2. Preoţia nevăzută a lui Hristos, izvorul preoţiei văzute din Biserică 

Ca preotul să poată fi un chip personal al Cuvântului cel întrupat, 
trebuie ca Acesta însuşi să fie Preotul originar şi izvorul preoţiei. De fapt însuşi 
Cuvântul lui Dumnezeu S-a făcut prin întrupare Preotul prin excelenţă al 
creaţiunii, al readucerii ei la Dumnezeu, al readunării oamenilor risipiţi din 
unitatea lor primordială, în Dumnezeu. Oamenii în starea de risipire şi de 
afirmare individualistă orgolioasă nu pot fi toţi preoţi ai acestei lucrări. 
Făcându-Se om pentru realizarea acestei adunări, în care oamenii au suferit un 
eşec, Hristos e unicul Preot deplin, pentru că e unicul om care se poate dărui cu 
un devotament absolut Tatălui. El nu aşteaptă numai, ca înainte de întrupare, ca 

oamenii să se adune în El, în calitatea comună a lor de preoţi şi să adune şi 
creaţia, fiindcă oamenii n-au răspuns acestei aşteptări. El Se face omul deplin 
curat din puterea Ipostasului Său divin, deci omul central, singurul om care are 
intrare la Tatăl şi ne poate duce în Sine şi pe noi, singurul om unificator cu 
adevărat, căci nu S-a făcut om pentru Sine, închis într-un ipostas omenesc 
limitat, ci a luat natura omenească în Ipostasul larg deschis întregii umanităţi. El 
S-a făcut prin aceasta singurul preot eficient, rămânând şi Dumnezeu, în care ca 
preot, deci ca om, adună pe oameni în mod efectiv. Numai prin aceasta poate 
reda viaţa veşnică oamenilor, ca viaţă din Dumnezeu. El rămâne prin aceasta 
Preot în veci, unicul Preot deplin, unicul om în care avem intrarea şi putinţa 
şederii lângă Tatăl. Şi pentru că este nevăzut în urma înălţării Sale, El, ca unicul 
Preot deplin, este izvorul întregii preoţii văzute. 

Misiunea aceasta de unic Preot deplin I-a dat-o lui Hristos Dumnezeu 
cel în Treime, şi Şi-a dat-o şi El ca Dumnezeu, nu ca om. Căci ca om a primit-o. 
"S-a făcut deci Emanuel Arhiereu pentru noi şi prin El avem aducerea la Tatăl şi 
Dumnezeu şi ne-am reînnoit potrivit cu ceea ce eram la început". Ca Arhiereu 
ne aduce în Sine drept dar sau jertfă bineplăcută lui Dumnezeu. Căci aduce mai 
întâi umanitatea noastră asumată de El în mod curat. Dar unindu-Se cu noi, ne 
curăţeşte şi pe noi şi ne aduce, ca dar curat, lui Dumnezeu. "Când S-a făcut deci 
Hristos Arhiereul nostru şi am fost aduşi prin El în mod inteligibil (nu sensibil, 
n.n.J întru miros de bună mireasmă lui Dumnezeu şi Tatăl, atunci ne-am 
învrednicit şi de bunăvoinţa Lui din belşug şi am avut chezăşia sigură că 
moartea nu va mai avea putere asupra noastră" 117 . Nu va mai avea moartea 
putere, pentru că, aducându-ne lui Dumnezeu ca jertfe curate, ne umple de 
dumnezeirea Sa. Şi în unirea strânsă ce se realizează între noi şi Dumnezeu, 
avem izvorul vieţii netrecătoare şi nesfârşite. 

Aşa cum Aaron şi Melchisedec - chipuri anticipate ale lui Hristos ca 
Arhiereu - nu şi-au luat preoţia de la ei, tot aşa nici Hristos nu Şi-a luat-o de la 
El. Numai omul sfinţit de Dumnezeu poate intra la Dumnezeu. Căci nesfinţit, nu 
poate intra la Dumnezeu, iar sfinţirea nu şi-o poate da el însuşi. Hristos ca om a 
fost sfinţit de Dumnezeu, întrucât S-a făcut om curat prin iniţiativa Cuvântului 
lui Dumnezeu şi prin lucrarea Duhului Sfânt, cu vrerea Tatălui. 

"Căci e necesar să ştim că nici Fiul însuşi, Cuvântul lui Dumnezeu 
Tatăl, nu s-ar putea spune că a fost Preot şi în treapta de Liturghisitor (de 
Slujitor), dacă nu s-ar înţelege că S-a făcut ca noi. Şi precum a fost numit 
Apostol şl Prooroc (Evr. 3, 1) pentru umanitatea Sa, aşa, şi Preot" (Evr. 5, 4). 
"Căci I-a trebuit chipul slujirii pentru a face lucrurile slujirii, deci chenoza" 118 . 
"Căci Cel ce este în chipul Tatălui şi deopotrivă cu El şi Căruia Ii stau înainte 
Serafimii şi-I slujesc mii de mii de îngeri, fiindcă S-a umilit pe Sine, se spune 
când face aceasta că e şi Slujitor (Liturghisitor) al Sfintelor şi al cortului celui 



117 Sfântul Chirii din Alexandria, Glaphira, P.G., 69, col. 72-73. 

118 Op. cit, col. 100. 

adevărat. Atunci S-a şi sfinţit cu noi Cel ce este mai presus de toată zidirea... 
Deci Cel ce sfinţeşte ca Dumnezeu, când S-a făcut om şi S-a sălăşluit între noi şi 
S-a făcut frate al nostru după umanitate, se spune că Se sfinţeşte împreună cu 
noi. Deci trebuinţa de a sluji ca preot şi de a Se sfinţi împreună cu noi ţine de 
iconomia întrupării" 119 . 



3. Preoţia şi unitatea Bisericii 



Precum Fiul lui Dumnezeu a venit în trup ca să ne deschidă în Sine 
intrarea la Tatăl şi este astfel unicul om în care ne unim cu Tatăl şi între noi, la 
fel El Se foloseşte de oameni în trup şi de câte un om pentru fiecare comunitate 
de credincioşi pentru a ne ţine uniţi cu Sine. Iar acesta trebuie să se 
împărtăşească de sfinţirea Lui, ca să se poată întinde prin el sfinţirea Lui, ca 
putere unificatoare. Credincioşii trebuie să aibă în acest om luat dintre ei, cum a 
fost luată natura Sa omenească din noi, un organ ales de sus ca mijloc al 
unificării lor cu Hristos pe care-L reprezintă. Prin preoţi lucrează Hristos însuşi, 
ca Preotul unic propriu-zis, la unificarea văzută şi nevăzută a oamenilor în sine. 
Având pe Hristos unicul Preot lucrând prin ei, toţi preoţii sunt organele văzute 
ale preoţiei Lui unice. Hristos nu a luat mâna omenească degeaba; dar 
nemailucrând prin mâna Sa în mod vizibil, mâna Sa e activă prin mâna celor 
prin care prelungeşte în planul văzut preoţia Sa nevăzută. La fel, nemairostind 
prin gura Sa în mod văzut cuvintele Sale, le rosteşte nevăzut prin gura organelor 
văzute ale Preoţiei Sale. El lucrează prin mâna acestora întrucât ei fac toate 
gesturile sfmţitoare şi spun toate cuvintele şi rugăciunile Lui şi către El cu 
conştiinţa că slujesc Lui sau cu El, şi, prin El, Tatălui. Trupul omenesc e 
important nu numai când se primesc Tainele prin el, ci şi când se săvârşesc, 
întrucât e activ prin el Duhul din trupul lui Hristos. 

Sfinţirea sau hirotonirea acestor oameni e tocmai actul prin care 
Hristos, sub o formă văzută, îi alege şi învesteşte pe aceştia ca organe prin care, 
când ei vor săvârşi actele sacramentale, El însuşi le va săvârşi nevăzut; iar când 
vor învăţa şi păstori în numele Lui, El însuşi va învăţa şi va păstori prin ei. Dar 
prin sfinţire nu-i învredniceşte numai la aceasta, ci îi şi obligă. Aceasta 
înseamnă că-i investeşte cu o "harismă" sau cu un "dar", pentru a săvârşi cu 
seriozitate, cu răspundere şi ca o datorie aceste lucrări, pentru ca, ceea ce 
săvârşesc ei, să săvârşească însuşi Hristos prin ei. 

Preoţii nu sunt numai chipuri văzute, dar de sine stătătoare, ale lui 
Hristos ca Preot, ci organe văzute ale Preoţiei Lui nevăzute. învăţătura pe care o 
comunică nu e a lor, prin mâna lor nu se comunică binecuvântarea lor şi harurile 

119 Ibid. 

lor, ci ale lui Hristos. Deci ei n-au motive să se mândrească. Dar mâna lor şi 
gura lor nu se mişcă fără voia lor, ci cu voinţa lor de a le face slujitoare lui 
Hristos. Ei nu sunt instrumente pasive ale lui Hristos. Deci se învrednicesc şi ei 
de cinste. Dar se învrednicesc de o cinste cu atât mai mare, cu cât se pun mai 
deplin la dispoziţia lucrării lui Hristos prin ei. In râvna lor maximă se arată 
smerenia lor, sau viceversa. Adică, conştiinţa că nu a lor este puterea, ci a lui 
Hristos. De aceea dacă Hristos ca Arhiereu e Slujitor, cu atât mai mult preoţii 
sunt slujitorii slujirii mântuitoare a lui Hristos. Ei nu dau de la ei nimic decât 
slujirea. Dacă n-o dau pe aceasta din toată inima, nu numai că nu mai împlinesc 
lucrarea mântuitoare a lui Hristos, aşa cum trebuie, ci în mare parte împiedică 
împlinirea ei. 

Dar Hristos exercită lucrarea Sa de Preot unic şi unificator nu numai 
prin faptul că în fiecare comunitate Preoţia Sa se exercită printr-un unic organ, 
ci şi prin faptul că aceste organe sunt aduse şi ele la unitate, într-un centru unic 
văzut al lor. Acesta este episcopul. 

Episcopul este reprezentantul deplin al lui Hristos, Arhiereul unic şi 
unificator. Fiecare episcop este capul unei Biserici locale, "capul plinătăţii lui 
Hristos" 120 . Căci Hristos îl învesteşte pe acesta nu numai cu harisma şi cu 
răspunderea săvârşirii Tainelor, săvârşite şi de preot, ci şi a Tainei Hirotoniei, 
pentru ca toţi preoţii să-şi aibă preoţia prin acesta şi să stea sub ascultarea lui. 
Dacă Hristos face prin sfinţire pe un preot organ şi chip văzut al Său în 
săvârşirea celorlalte Taine, pe episcop îl face organ şi chip văzut al Său şi în 
sfinţirea organelor văzute prin care săvârşeşte celelalte Taine. 

De aceea, episcopul este prin excelenţă reprezentantul văzut al lui 
Hristos şi lucrează "în voia lui Hristos" 121 . De aceea, întrucât Biserica este în 
chip nevăzut în Hristos, ea este în chip văzut în episcop, organul Lui plenar: 
"Episcopus in Ecclesia et Ecclesia in Episcopo" 122 . "Fără episcop nu poate 
exista Biserica" 123 , pentru că fără el, Hristos nu are un organ şi un chip văzut 
prin care să hirotonească organele văzute ale săvârşirii celorlalte Taine, prin 
care adaugă membri noi la Biserică şi întreţine viaţa Bisericii, sau a trupului Său 
tainic, în unitate. Fără episcop, nu are organul prin care sfinţeşte organele 
personale ale tuturor Tainelor. Căci "unde se arată episcopul, acolo să fie 
mulţimea, precum unde este Iisus Hristos, acolo este şi Biserica universală. Fără 
episcop nu e îngăduit nici a boteza, nici a săvârşi Euharistia..., nimeni să nu facă 
ceva din cele ce aparţin Bisericii, fără episcop; aceea să se socotească Euharistie 
sigură, care e săvârşită de episcop sau de cel căruia îi permite el... E bine să se 
ştie de Dumnezeu şi de episcop". "Episcopul e chipul Tatălui" 124 . El deţine în 

120 Sfântul Grigorie de Naziariz, Cuv. 2, 99, P.G., 35, col. 501. 

121 Sfântul Ignatie Teoforul, Ep. c. Efes. 3, 12. 

122 Sfântul Ciprian, Ep. 66, 8. 

123 Paladie, Despre viaţa şi petrecerea sfântului Ioan Gură de Aur, P.G., 47, 35. 

124 Sfântul Ignatie, Ep. c. Smirn., 8, 1, 2; Trai. 3, 1, P.G., 5, 688, 713, 780. 

chip văzut locul lui Hristos ca învăţător, preot şi păstor 125 . 

Rezumând aprecierile vechilor Părinţi despre episcop, Dositei al 
Ierusalimului zice: "Demnitatea episcopului este aşa de necesară în Biserică, 
încât fără ea nu poate fi şi nu se poate numi nici Biserică, nici creştin. Căci cel 
învrednicit să fie episcop, ca urmaş apostolic. .., este icoana vie a lui Dumnezeu 
pe pământ... El este aşa de necesar în Biserică, pe cât e de necesară răsuflarea în 
om şi soarele în această lume sensibilă.. Ceea ce e Dumnezeu în Biserica 
cerească a celor întâi născuţi, şi soarele în lume, aceea este fiecare arhiereu în 
Biserica locală" 126 . "El este izvorul Tainelor dumnezeieşti şi al darurilor prin 
Duhul Sfânt; el singur sfinţeşte Mirul, şi hirotoniile tuturor treptelor sunt ale lui. 
El leagă şi dezleagă în ultima şi suprema instanţă..., el învaţă în primul rând 
Sfânta Evanghelie şi apără credinţa cea dreaptă" 127 . 

Dar aceasta nu-1 scoate pe episcop din categoria slujitorului. Puterea 
ce se exercită prin el nu este a lui, ci a lui Hristos. El trebuie să fie copleşit mai 
mult decât orice om de faptul că fiind prin sine om pieritor ca oricare altul, sau 
poate mai slab ca mulţi alţii, prin el se săvârşeşte cea mai deplină lucrare 
mântuitoare a lui Hristos. El trebuie să fie copleşit de răspunderea ce apasă pe 
umerii lui pentru Biserică; dar, în acelaşi timp, conştient că-şi împlineşte această 
răspundere cu atât mai mult, cu cât frânează mai mult mândria de-a socoti că 
Biserica depinde de el şi se pune mai mult pe sine la dispoziţia lui Hristos. 
Năzuinţa lui trebuie să tindă a-şi identifica cu smerenie cât mai total voia sa cu 
voia Lui Hristos, în loc de a lua pe Hristos în slujba pretenţiilor sale de domnie. 
El va avea cu atât mai multă eficientă în lucrarea sa, cu cât va contribui să-L 
facă mai văzut şi mai lăudat pe Hristos. 

Episcopii sunt ţinuţi în duhul smereniei şi prin faptul că nici unul nu e 
de sine stătător, sau stăpân al tuturor, ci e încadrat în comuniunea tuturor 
episcopilor, ca să ţină împreună învăţătura Iui Hristos şi rânduiala liturgică şi 
canonică unitară a Bisericii, singura prin care lucrează Hristos şi prin care deci 
se împlineşte mântuirea oamenilor. Ei trebuie să asculte de Hristos, dar Hristos e 
în Biserică şi a rânduit să lucreze prin Tainele ei mântuirea, să Se facă cunoscut 
ca Acelaşi, prin învăţătura pe care ea o păstrează nealterat, sau pe care episcopii 
o păstrează împreună, şi cu toată Biserica. Episcopii se întâlnesc în Hristos cel 
unul prin comuniunea între ei, dar şi în legătura lor smerită cu toată Biserica, 
trupul lui Hristos, ferindu-se de a face din comuniunea între ei o formă de corp 
separat care-şi apără nişte privilegii lumeşti. Precum e de greşit primatul unei 
singure persoane, tot aşa de greşit e primatul unui corp restrâns, înţeles în 
acelaşi spirit. 

Comuniunea episcopală, care-şi are o manifestare mai accentuată în 
sinoadele episcopale ale Bisericilor locale şi în comuniunea între ele, iar - în 



125 Sfântul Ioan Gură de Aur, Omil. 2, 4, la 2 Tim., P.G. 62, 612. 

126 Mărturisirea, 10. 

127 Ibid. 

cazuri excepţionale - în Sinodul ecumenic, moşteneşte duhul comuniunii 
apostolice, care se completează reciproc cu smerenie. Căci sarcina înţelegerii lui 
Hristos şi a dreptei Lui propovăduiri şi a călăuzirii poporului lui Dumnezeu spre 
mântuire este atât de grea, că unul nu îndrăzneşte s-o împlinească fără împreuna 
sfâtuire cu ceilalţi. 

Prin aceasta, unitatea reprezentată de preot — ca centru al parohiei şi 
de episcop — ca centru al eparhiei, nu devine singularitate, ci se încadrează în 
comuniunea întregii Biserici, cum s-au încadrat apostolii, prin comuniunea între 
ei şi prin marea lor răspundere pentru Biserică, în acelaşi Hristos, singurul 
centru unic cu adevărat eficient în privinţa mântuirii, Care nici El nu e singur, ci 
în Treime. Petru întreabă una, Filip alta, Iuda alta, Toma alta, şi nu acelaşi lucru 
toţi, nici unul toate, ci fiecare în parte şi câte una... Vrea să spună Filip ceva şi 
nu îndrăzneşte singur, ci ia şi pe Andrei (In. 12, 22). Are nevoie Petru să afle 
ceva şi îndeamnă pe Ioan să întrebe, fâcându-şi semn (In. 13, 24). Unde este aici 
rigiditatea? Unde e iubirea de stăpânire? Cum altfel ar fi arătat că sunt ucenicii 
lui Hristos celui blând şi smerit la inimă şi devenit rob pentru noi robii, dând 
Tatălui toată slava în toate, ca să ne dea nouă chip de bună rânduială şi 
modestie? 128 . 



4. Instituirea preoţiei şi existenţa celor trei trepte ale ei, de la începutul Bisericii 

Am pornit de la preoţi ca centre ale unităţilor parohiale şi am urcat la 
episcopi ca centre ale unităţilor bisericeşti locale, suind până la comuniunea 
episcopatului în Sinod, care e centrul văzut al Bisericii întregi, şi una şi alta — 
unite în Hristos. Am pornit de la preoţi ca centrele cele mai concrete ale 
poporului credincios. Dar baza unităţii Bisericii s-a pus istoric de sus în jos şi de 
fapt de sus în jos se păstrează unitatea Bisericii ca întreg. 

Baza iniţială a unităţii Bisericii este Hristos, Arhiereul prin excelenţă, 
sfinţit nemijlocit de Dumnezeu Tatăl prin Duhul Sfânt, şi El rămâne în veac 
baza unităţii ei. Dar nu fără organe văzute unite între ele şi cu El — Arhiereul 
unic, prin excelenţă. El a ales pe cei doisprezece ucenici, care sunt trimişii sau 
apostolii Lui, aşa cum El este trimisul sau apostolul Tatălui (Evr. 3, 1). 

Prin apostoli, Hristos dă o bază văzută mai largă Bisericii Sale pentru 
timpul când El va trece în planul nevăzut. Baza aceasta e mai largă, pentru că şi 
Biserica se va extinde de la grupul celor ce cred la început în Hristos şi 
prefigurează Biserica. Dar baza aceasta rămâne totuşi unitară, prin comuniunea 
apostolilor în Hristos, Care rămâne cu ei. Pentru ca unitatea văzută a Bisericii să 
nu-şi găsească centrul ultim în planul văzut, ci în Hristos, Hristos lasă nu un 
singur apostol şi pe urmaşii Iui ca centru al ei, ci o comunitate de apostoli şi de 



12S 



Sfântul Grigorie de Naziariz, Cuv. 32, P.G., 35, col. 196. 

episcopi, pentru ca să aibă conştiinţa că unitatea lor ultimă şi a Bisericii este în 
Hristos, că singur El este unicul Arhiereu, că şi El Se află în Treime. Toţi 
episcopii trebuie să se depăşească pe ei, într-o unitate superioară lor, în Hristos. 

Prin trimiterea Sa, apoi prin alegerea şi sfinţirea celor doisprezece 
apostoli la Cincizecime, se instituie Taina Hirotoniei. Dar conţinutul misiunii 
celor astfel aleşi şi hirotoniţi şi a urmaşilor lor îl indică Mântuitorul în toate 
ocaziile când le porunceşte şi le dă puterea să boteze, să ierte păcatele, să 
săvârşească Euharistia, să spună, la lumină, ceea ce au auzit de la El, la ureche 
(Mt. 1 0, 27) şi ceea ce au văzut la El, să îndemne să fie păzite câte a poruncit El 
(Mt. 28, 20). Chiar în definirea diferitelor puteri şi lucrări ale apostolilor şi 
urmaşilor lor de către Hristos, avem şi dovada instituirii lor ca episcopi şi preoţi. 
In Evanghelia după Ioan (20, 22), Iisus le transmite apostolilor şi urmaşilor lor 
puterea episcopală sau preoţească de a ierta păcatele, prin suflarea Duhului 
Sfânt, care este arvuna Hirotoniei, ce le va fi dată complet la Cincizecime. 

întrucât învăţătura Sa a dat-o tot timpul cât a fost cu ei şi faptele Sale 
au umplut de asemenea tot acest răstimp, se poate spune că prin toată învăţătura 
şi activitatea Sa Iisus a indicat conţinutul misiunii lor de organe văzute ale 
lucrării Lui în continuare. Iar întrucât trimiţându-i la învăţătură şi la săvârşirea 
Tainelor, i-a asigurat că va fi cu ei până la sfârşitul veacului (Mt. 28, 19) şi că: 
"Cine vă primeşte pe voi, pe Mine Mă primeşte" (Mt. 10, 41) şi: "Nu voi sunteţi 
care vorbiţi, ci Duhul Tatălui vostru este care grăieşte întru voi" (Mt. 10, 20), 
prin acestea a arătat că ei sunt subiectele prin care EL însuşi, ca subiect-izvor, 
îşi comunică mai departe învăţătura Sa şi harurile Sale în Taine: El însuşi este 
Arhiereul, învăţătorul şi Păstorul în ei. Prin toată învăţătura şi activitatea Sa 
mântuitoare încredinţată apostolilor şi urmaşilor lor spre predare şi continuare 
văzută, Hristos a dat un conţinut slujirii la care au fost chemaţi apostolii şi 
urmaşii lor. 

Apostolii, urmând exemplului şi poruncii Mântuitorului şi pe baza 
asigurării Lui că va fi până la sfârşitul lumii cu cei ce învaţă, botează şi 
îndeamnă, au transmis urmaşilor lor misiunea dată lor de Mântuitorul. Aceasta o 
făceau prin rugăciuni şi prin punerea mâinilor peste cei chemaţi la vrednicia de 
urmaşi ai lor (Fapte 14, 23; 2 Tim. 1, 6). La început, numirea de preoţi şi 
episcopi se da tuturor celor pe care apostolii îi hirotoneau ca urmaşi ai lor (Fapte 
20, 17-28). S-ar putea ca, atât timp cât comunităţile creştine erau mici şi la 
mari distanţe, ca unele ce luau fiinţă mai ales în oraşe, aceşti urmaşi să fi fost de 
cele mai multe ori propriu-zis episcopi, incluzând în ei calitatea de preoţi. Dar la 
destul de scurt timp după ce comunităţile cresc şi se întind şi la sate, aceşti 
episcopi apar ca înzestraţi cu puterea de a hirotoni preoţi ca ajutoare ale lor (Tit 
1, 5) şi de a supraveghea activitatea acestora (1 Tim. 5, 19). 

Dar, ca urmaşi în deţinerea plenitudinii harului apostolesc, episcopii 
nu sunt totuşi egali în toate cu apostolii. Aceştia au ceva ce nu s-a putut 
transmite. Acest ceva l-au avut numai cei doisprezece: faptul de a fi fost în tot 

timpul activităţii mântuitoare a lui Hristos lângă El şi de a fi fost martori că 
acest Hristos cunoscut de ei în mod exact şi deplin a înviat. Numai cei ce au fost 
tot timpul lângă Hristos au putut da de fapt mărturie că El a înviat sau că 
înviatul este Hristos însuşi, după ce L-au văzut înviat (Fapte 1, 21-22). Fiind 
unicii martori ai învierii Lui şi cunoscători deplini ai lui Hristos şi, ca atare, 
temelia credinţei Bisericii (Ef. 2, 20), a fost de mare importanţă ca ei să meargă 
peste tot să dea această mărturie şi să comunice cunoştinţa despre El; deci chiar 
mai mulţi în aceleaşi locuri, pentru întărirea mărturiei unuia prin altul. Ca atare 
ei n-au fost episcopi statorniciţi într-un anumit loc, deşi aveau plenitudinea 
harului în ei. Tocmai pentru a da Bisericilor întemeiate de ei păstori statornici, 
care să extindă Bisericile din diferite locuri şi să le menţină, au hirotonit pe 
seama lor episcopi. Spunând că cei doisprezece apostoli, ca unii ce au stat tot 
timpul lângă Iisus şi L-au văzut înviat, au fost martorii prin excelenţă ai învierii 
Lui, nu excludem că pe lângă ei au fost şi alţi martori importanţi; dar aceştia au 
fost mai ales dintre cei ce, petrecând şi ei multă vreme în jurul lui Iisus, nu au 
stat totuşi tot timpul lângă El, deci nu L-au cunoscut deplin (1 Cor. 15, 6; Le. 
10, 1). De aceea toată credinţa în Hristos îşi are ultima bază în apostoli. 

Episcopii de la început au putut să se numească şi preoţi întrucât în 
harul episcopatului se cuprinde de fapt şi cel al preoţiei, dar nu şi invers. în 
sensul acesta, şi Petru, ca episcop, se numeşte împreună preot (1 Pt. 5, 1); la fel 
apostolul Ioan (3 In. 1, 1). 

Pe lângă episcopii şi preoţii aşezaţi încă de apostoli, tot aceştia au 
aşezat prin punerea mâinilor şi pe primii diaconi (Fapte 6, 6). Treapta lor a 
continuat apoi încă din timpul apostolilor (1 Tim. 3, 12). 

Urmând tradiţiei apostolice, Biserica ortodoxă a păstrat până azi 
aceste trei trepte ale ierarhiei în Biserică, fiind trepte ale unui har special pentru 
fiecare din ele. Pentru obţinerea harului unei trepte superioare dintre acestea, 
trebuie să se fi obţinut în prealabil harul treptelor inferioare. Celelalte trepte care 
au apărut nu sunt de drept divin, adică nu au un har special. Ele sunt trepte de 
hirotesie, nu de hirotonie, şi au numai semnificaţii administrative. 
In orice caz aceşti prezbiteri de la început nu aveau înţelesul de bătrâni, în 
sensul de înaintaţi în vârstă, sau de aleşi ai comunităţii, fără un har special, cum 
îi înţelege lumea protestantă, căci ei aveau slujba de păstori ai celorlalţi 
credincioşi şi primeau pe Duhul Sfânt de la apostoli, nu de la comunitate (Fapte 
14, 23; 2 Tim. 1, 6; Tit 1, 5). (Pentru cuvântul "bătrân" după vârstă limba greacă 
are cuvântul y£pwv). 

In săvârşirea Tainelor prezbiterul-preot se roagă de fapt în numele 
credincioşilor şi în numele lor aduce jertfa cea nesângeroasă. Dar el sfinţeşte 
cinstitele daruri şi săvârşeşte toate Tainele şi lucrează toate, în numele lui 
Hristos (in persona Christi) şi cu împuternicirea Lui, al Cărui slujitor şi 
reprezentant este, deşi nevrednic. întrucât Hristos, ca adevăratul şi unicul Păstor, 
alege pe preoţi ca organe ale Lui spre săvârşirea Tainelor, transmiţându-le harul 

şi puterea de la Tatăl, ca să devină preoţi şi învăţători şi păstori şi să exercite 
aceste trei slujiri ale Lui, preoţii primesc harul şi puterea preoţească de la 
Hristos, nu din partea credincioşilor; căci aceştia nu pot procura preoţilor 
puterea pe care nu o au. "Noi am primit cuvântul vestirii şi am venit de la 
Dumnezeu; aceasta este demnitatea episcopală şi a preoţiei în general". 129 

Sfântul Apostol Pavel le spune prezbiterilor Bisericii, chemaţi la sine, 
la Milet: "Drept aceea luaţi aminte de voi şi de toată turma, în care Duhul Sfânt 
v-a pus episcopi, ca să păstoriţi Biserica lui Dumnezeu, pe care a câştigat-o prin 
sângele Său" (Fapte 20, 17, 28). Ei nu păstoreau pe baza delegaţiei de la 
credincioşi, ci în baza puterii Duhului, primită de la apostoli (2 Tim. 1, 14; 2, 1- 
2; 1 Tim. cap. 5-6). 



5. Caracterul duhovnicesc al preoţiei slujitoare creştine şi preoţia generală 



E drept că în Noul Testament credincioşii hirotoniţi de apostoli, iar 
mai apoi de episcopi în treapta de prezbiter, nu se numesc "jertfitori" sau 
"sacerdoţi" (lepeig), cum se numesc cei din Vechiul Testament. Acest nume li 
se dă numai mai târziu. Protestanţii trag de aci concluzia că ei nu erau propriu- 
zis "preoţi" (lepeic;), pentru că orice jertfă de a cărei aducere e legată slujba de 
"preot" a încetat în Hristos. Pentru a-şi întemeia refuzul preoţiei, protestanţii s- 
au văzut siliţi să conteste caracterul de jertfă al Euharistiei. Dar Sfântul Apostol 
Pavel declară că şi creştinii au un "altar" pe care se aduce jertfă (1 Cor. 9, 13: 
BuaiaaTnpiov). El consideră ca astfel de jertfă trupul şi sângele Domnului, pe 
care o opune jertfelor de animale, dar şi de mâncări şi băuturi aduse idolilor: 
"Cele ce le jertfesc păgânii, le jertfesc demonilor, şi nu lui Dumnezeu. Şi nu 
voiesc să fiţi părtaşi demonilor. Nu puteţi să beţi paharul Domnului şi paharul 
demonilor; nu puteţi să vă împărtăşiţi din masa Domnului şi din masa 
demonilor." (1 Cor. 10, 20-21). 

La început creştinii au numit pe aceşti slujitori "prezbiteri", şi nu 
"jertfitori" (lepeic;), pentru că acest nume era prea legat de ideea de aducători de 
jertfe sângeroase de animale. Creştinii voiau să se distingă şi prin această nouă 
numire a slujitorilor lui Hristos, de cultul iudaic. 

Faţă de jertfele de animale evreieşti şi păgâneşti, jertfa lui Hristos era 
în fond o jertfă duhovnicească (autojertfire voluntară). întrucât ea era o aducere 
duhovnicească permanentă a Persoanei lui Hristos cel înviat, cei prin care se 
săvârşea vizibil această aducere trebuiau să se aducă şi ei duhovniceşte. Căci 
pentru aceea Se aduce Hristos în continuare, ca să se poată adăuga la ea şi 
aceştia ca jertfă asemenea Lui. Ba nu numai ei, ci toţi credincioşii. Această 



129 Sfântul Ioan Gură de Aur, Ornil 3, 5 la Colos., P.G., 62, 324. 

106 



Pr. Prof. Dr. D. Staniloae, Teologia Dogmatica Ortodoxa, volumul 3 

aducere consta într-o dedicare a lor, lui Dumnezeu, în mod duhovnicesc, spre 
lauda lui Dumnezeu prin cuvinte şi fapte. Dar această jertfă de laudă a lor prin 
cuvinte şi fapte nu poate avea loc fără jertfa trupului şi sângelui Domnului în 
continuare şi fără împărtăşirea noastră de ea. Amândouă acestea se spun în 
Epistola către Evrei: "Avem altar din care nu au dreptul să mănânce cei ce 
slujesc cortului... Aşadar printr-însul, prin Hristos, să aducem lui Dumnezeu 
jertfă de laudă, adică rodul buzelor, care preamăresc numele Lui. Iar facerea de 
bine şi dărnicia să nu le nesocotim" (Evr. 12, 10-15, 16). 

Pentru actualizarea jertfei lui Hristos pentru diferitele comunităţi, 
singura prin care pot aduce şi creştinii jertfă de laudă, sunt necesari preoţii. Dar 
aceşti preoţi trebuie să efectueze şi o împreună-aducere duhovnicească a lor cu 
Hristos, împreună cu credincioşii. Jertfa lui Hristos nu lucrează magic, pentru că 
nu îşi produce efectul numai prin sângele vărsat odinioară, asemenea sângelui 
animalelor; ci lucrează prin sângele Lui preacurat sau plin de puterea Duhului, 
care umple şi pe cei ce se împărtăşesc de El de aceeaşi putere de aducere a lor, 
lui Dumnezeu. 

întrucât au comun cu credincioşii aducerea lor duhovnicească din 
puterea jertfei lui Hristos, slujitorii creştini nu mai sunt separaţi de credincioşi în 
modul în care erau preoţii din legea veche, sau cei păgâni. E un alt motiv pentru 
care se evită la începutul Bisericii numirea lor cu numele de sacerdoţi, folosită 
în Vechiul Testament şi în păgânism. 

Toţi creştinii sunt în acest sens o "preoţie împărătească" (1 Pt. 2, 9). 
Dar jertfele creştinilor, sau ei înşişi ca jertfe, trebuie să se alăture jertfei lui 
Hristos. Căci numai prin Hristos ca jertfă pot intra şi ei ca jertfă la Tatăl. O 
iniţiativă a lor în jertfire e necesară, căci dacă ar fi făcuţi jertfă cu sila, nu s-ar 
sfinţi în lăuntrul lor, cum nu se sfinţeau păgânii sau evreii. Dar cineva, trebuind 
să reprezinte pe Hristos care Se aduce jertfă pentru toţi, primeşte jertfele 
particulare ale credincioşilor în unitate cu jertfa Iui Hristos şi în unitatea lor 
întreolaltă, ca să se realizeze jertfa Bisericii în Hristos. Acesta e preotul Noului 
Testament. El primeşte jertfele şi rugăciunile tuturor şi le uneşte cu jertfa lui 
Hristos, pe care o aduce în numele tuturor şi pentru toţi. El încadrează jertfele şi 
rugăciunile tuturor în jertfa şi rugăciunea Bisericii ca întreg. Preoţii slujitori nu 
aduc numai jertfele şi rugăciunile lor personale, ci ale comunităţii ca întreg şi 
ale tuturor credincioşilor, alăturate la jertfa lui Hristos. In preot se realizează 
unificarea tuturor, ca în chipul văzut al lui Hristos, Cel ce Se aduce prin el jertfă 
în chip nevăzut. 

Astfel preotul Noului Testament se deosebeşte de preoţii ca simpli 
jertfitori ai Vechiului Testament şi ai păgânilor. El se deosebeşte şi pentru că, în 
acord cu preponderenţa ce o are ca factor duhovnicesc unificator, în misiunea 
lui intră şi predicarea cuvântului şi păstorirea credincioşilor, pentru formarea 
duhovnicească a lor, având să se folosească şi de ele ca mijloace de menţinere a 
unităţii credincioşilor în Hristos şi în Biserică şi ca mijloace de configurare a lor 

după chipul lui Hristos. 

Aceste slujiri le-a exercitat şi Hristos, ca Arhiereu. 

Slujirile acestea ale preotului contribuie şi ele la întipărirea lui Hristos 
în fiinţa credincioşilor. Aceştia îşi realizează astfel şi ei preoţia lor generală cu 
ajutorul preoţiei slujitoare, nu numai ca aducători ai jertfelor lor personale, ci şi 
ca împăraţi peste patimile lor şi ca învăţători în familie şi în societate, sfmţindu- 
se prin toate aceste slujiri pe ei înşişi şi contribuind la sfinţirea lumii, dar fără să 
facă aceasta ca reprezentanţi calificaţi ai Bisericii. 

In rugăciunea dinainte de Taina Mirungerii preotul cere ca cel ce se va 
mirui "să placă lui Dumnezeu în tot lucrul şi cuvântul, şi să-i fie păzit sufletul 
întru curăţie şi dreptate." Aceasta înseamnă "consacrarea întregii lui vieţi slujirii 
preoţiei împărăteşti" 130 . Laicii nu au acces la săvârşirea mijloacelor harului; dar 
sfera lor este viaţa harului, penetrarea ei în lume. Aceasta e "liturghia cosmică" 
în lume, operând prin simpla prezenţă a "fiinţelor sfinţite", a "locaşurilor Sfintei 
Treimi" 131 , cum sunt numiţi cei ce se vor mirui, în rugăciunea de sfinţire a 
Mirului, săvârşită de episcopi. Minucius Felix (sec. III) declară: "Cel ce scapă 
un om de pericol aduce o jertfă grasă. Iată jertfele şi Liturghia pe care noi le 
aducem lui Dumnezeu" 132 . Iar Origen zice: "Toţi aceia care au fost imprimaţi de 
ungerea cu Sfântul Mir au devenit preoţi... Fiecare poartă în el însuşi arderea cea 
de tot şi el însuşi aprinde focul pe altar..., ca să se consume fără sfârşit. Dacă eu 
renunţ la tot ce posed, dacă eu port crucea mea şi urmez lui Hristos, am adus o 
ardere de tot pe altarul lui Dumnezeu... Dacă eu iubesc pe fraţii mei până la a-mi 
dărui viaţa mea pentru ei, daca lupt pentru dreptate şi adevăr până la moarte, 
dacă mă mortific..., dacă lumea s-a răstignit mie şi eu lumii, am oferit o jertfă lui 
Dumnezeu şi mă fac preotul propriei mele jertfe" 133 . 

în general, credinciosul ca preot împărătesc, luând putere din jertfa 
adusă de preotul slujitor la Liturghie, "continuă acest act extra muros, oficiind 
liturghia prin viaţa sa de toate zilele... Prezenţa lui în lume e ca o epicleză 
perpetuă. E o chemare a Duhului Sfânt peste el şi peste ziua care începe, peste 
munca sa şi rodurile pământului" 134 . 

Semnificaţia aceasta o are şi înconjurarea pe care o face preotul cu 
pruncul, după Taina Botezului şi cea a Mirungerii, în jurul analogului. Dacă 
candidatul la preoţie înconjoară Sfânta Masă, arătând hotărârea lui de a aduce 
toata viaţa lui pe Hristos ca jertfă pentru credincioşi şi de a săvârşi Tainele şi de 
a învăţa în Biserică, mireanul sau membrul preoţiei generale e închinat slujirii 
neîntrerupte a lui Hristos în afara altarului, în lume, prin alte mijloace decât prin 
săvârşirea Tainelor, dar căutând să ţină şi el lumea în jurul lui Hristos, ca pe sine 



130 P. Evdokimov, Sacrement de l'amour, Paris, 1962, p. 119. 

131 P. Evdokimov, op. cit, p. 122. 

132 Idem, op. cit, p. 123. 

133 P.G., 12, col. 521-522. 

134 Evdokimov, op. cit, p. 124. 

însuşi. 

Dacă preotul e chemat să formeze pe credincioşi în aducerea unor 
astfel de jertfe şi să-şi închine în modul acesta toată viaţa lui Hristos, 
premergând el însuşi cu exemplul, se poate spune că preoţia Noului Testament 
este împlinirea preoţiei nedepline a Vechiului Testament şi a religiilor păgâne în 
care se exprima, mai mult prin acte exterioare, nădejdea sfinţirii adevărate a 
lumii prin jertfele adevărate, alimentate din jertfa desăvârşită a lui Hristos. 

Dar pentru că slujirea învăţătorească şi pastorală a preoţilor contribuie 
de fapt şi ea la dezvoltarea preoţiei generale a credincioşilor şi la menţinerea 
unităţii lor în Hristos, sau a Bisericii, la configurarea tuturor după acelaşi chip 
unitar şi autentic al lui Hristos, ea trebuie să se exercite de asemenea în mod 
unitar. Pentru asigurarea acestei unităţi de învăţătură, de săvârşire a Tainelor, de 
păstorire, sau de formare a credincioşilor după chipul lui Hristos şi de vieţuire a 
lor înşişi după acest chip, e necesar ca preoţii să aibă un centru superior al lor 
investit cu puterea de sus pentru păstrarea neschimbată a învăţăturii, a săvârşirii 
Tainelor şi a conducerii credincioşilor, conform orânduirii apostolice a Bisericii. 
Acest centru superior este episcopul. Biserica a asigurat dependenţa preoţilor de 
episcop în primul rând prin hirotonirea lor de către acesta. Prin Hirotonie preoţii 
primesc harul care înseamnă dreptul şi puterea de săvârşire a Tainelor, de 
propovăduire a învăţăturii şi de păstorire. Dependenţa de episcop asigură 
împlinirea acestor slujiri în acelaşi mod unitar în toată eparhia, după ce 
episcopul s-a asigurat că cei ce primesc hirotonia au dobândit capacitatea de a 
împlini cum se cuvine aceste activităţi. 

Episcopul unei eparhii, la rândul său, trebuie să stea într-o comuniune 
cu episcopii altor eparhii pentru ca unitatea de învăţătură, de săvârşire a 
Tainelor şi de vieţuire evanghelică asigurată de el în eparhia sa să fie în acord cu 
învăţătura, cu săvârşirea Tainelor şi cu vieţuirea apostolică a Bisericii de 
pretutindeni. 

Pentru asigurarea acestei unităţi, încă din perioada apostolică s-a 
rânduit ca orice nou episcop să fie hirotonit de trei sau cel puţin de doi episcopi, 
iar înainte de hirotonie să facă pe larg mărturisirea credinţei lui, dovedind că 
este aceeaşi cu a episcopilor care-1 hirotonesc în numele episcopatului întreg al 
unei Biserici autocefale, care se află în comuniune cu întregul episcopat al 
Bisericii. Prin aceasta el dă garanţia că va avea grijă ca în eparhia sa să se 
propovăduiască, sub îndrumarea şi învăţătura lui, învăţătura Bisericii de 
pretutindeni şi de totdeauna, să se săvârşească aceleaşi Taine şi să se îndrumeze 
viaţa credincioşilor după aceleaşi norme evanghelice de la începutul Bisericii. 
Această mărturisire amănunţită a credinţei nu se cere preotului şi diaconului, ci 
numai celui ce are să primească harul arhieriei, pentru că el are să garanteze 
păstrarea învăţăturii şi a rânduielilor Tainelor şi a celor canonice în Biserica 
păstorită de el. 

6. Succesiunea apostolică 

Transmiterea aceluiaşi har de la episcopi la episcopi, începând de la 
apostoli, odată cu transmiterea puterii şi obligaţiei de a păzi aceeaşi învăţătură şi 
aceleaşi norme ale Tainelor şi ale păstoririi, se numeşte succesiune apostolică. 
De acest har ce vine de la apostoli se împărtăşesc, pe măsura slujirii lor mai 
restrânse, de la episcopul fiecărei eparhii, toţi preoţii acelei eparhii, primind 
odată cu el puterea şi obligaţia de a predica aceeaşi învăţătură şi de a păzi 
aceeaşi rânduială în săvârşirea Tainelor şi în păstorirea sufletelor pe căile 
conforme cu tradiţia venită de la apostoli. Biserica trăieşte astfel totdeauna 
duhovniceşte din acelaşi har apostolic şi din aceeaşi învăţătură şi rânduială 
sacramentală şi evanghelică apostolică. 

Episcopii sunt ramurile care, pornind din aceeaşi tulpină apostolică, 
extind harul şi conţinutul vieţii apostolice în toate rămurelele care sunt preoţii, şi 
în toate frunzele sau rodurile care sunt credincioşii 135 . Mai bine zis, aceeaşi sevă 
care este Hristos se extinde prin episcopi şi preoţi în tot pomul Bisericii, 
aflându-se în mod nemijlocit în fiecare mădular al ei. Fără harul succesiunii 
apostolice al ierarhiei şi fără învăţătura apostolică transmisă odată cu el, n-ar fi 
creştini botezaţi, nu s-ar împărtăşi creştinii cu Hristos în Euharistie, nu L-ar 
cunoaşte pe Hristos în lucrarea Lui în ei aşa cum a fost şi cum a lucrat în tot 
trecutul. 

Factorul interior al acestei succesiuni este Hristos însuşi şi Duhul Său 
cel Sfânt, iar factorul vizibil este Biserica întreagă în prelungirea ei, păstorită de 
episcopi. I. Karmiris zice: "E necesar să se adauge că succesiunea apostolică nu 
se limitează numai la şirul istoric neîntrerupt al episcopilor, sau la succesiunea 
învăţăturii apostolice (successio doctrinae), ci se extinde şi la succesiunea 
apostolică a slujirii şi demnităţii sfmţitoare, ca şi la şirul continuu şi neîntrerupt 
al generaţiilor de creştini din toate veacurile, la succesiunea apostolică a întregii 
Biserici. Aceasta, după moartea apostolilor, a fost purtătoarea generală şi 
principală a apostolicităţii şi a slujirii apostolice, ţinând seama că Duhul 
Cincizecimii S-a răspândit nu numai peste cei doisprezece apostoli, ci şi peste 
tot poporul lui Dumnezeu al legii celei noi şi peste toată Biserica prin mulţime 
de daruri, transmise succesiv... în sensul acesta larg, se poate spune că există o 
succesiune apostolică a tuturor credincioşilor botezaţi în Biserică, pe baza 
chemării lor la păstrarea mărturiei credinţei şi a învăţăturii apostolice prin 



135 I. Karmiris, op. cit, p. 393: "Succesiunea apostolică în.seamnă succesiunea, 
neîntreruptă de la apostoli, a slujirii şi harismei preoţeşti (şi arhiereşti), şi anume continuarea 
succesivă a episcopilor până la noi, prin hirotonie canonică de către episcopii dinaintea lor, ca 
şi transmiterea învăţăturii, a rânduielii şi puterii apostolice, deci înseamnă succesiunea în 
credinţă şi în mărturisirea apostolică şi în slujirea şi viaţa apostolică nu numai a episcopilor, 
ci şi a celorlalţi clerici şi credincioşi, adică a întregii Biserici. 

diferite daruri ale credincioşilor ce participă într-un anumit grad la întreita 
demnitate a lui Hristos, sub înrâurirea Duhului Sfânt ce lucrează în Biserică" 136 . 

Despre succesiunea apostolică a ierarhiei s-a vorbit în Biserică de la 
începuturile ei. Clement al Romei Zice: "Apostolii ne-au vestit Evanghelia 
trimişi de Domnul Iisus Hristos, iar Iisus Hristos a fost trimis de Dumnezeu" 137 . 
Apoi apostolii "propovăduind în ţări şi cetăţi... au pus, cercându-i prin Duhul, pe 
episcopii şi diaconii celor ce aveau să creadă... şi au dat dispoziţia că, dacă vor 
adormi ei, să le urmeze alţi bărbaţi cercaţi în slujba lor" 138 . După Ipolit al 
Romei, episcopii "sunt socotiţi succesorii apostolilor şi părtaşi ai aceluiaşi har şi 
păzitori ai arhieriei şi învăţăturii Bisericii" 139 . Iar după Eusebie, "întâi-stătătorii, 
judecătorii şi sfătuitorii cetăţii celei frumoase (a Bisericii) şi-au luat începutul de 
la apostolii şi ucenicii Mântuitorului, iar din succesiunea lor încă şi acum, 
odrăslind ca dintr-o sămânţă bună, strălucesc întâi-şezătorii Bisericii lui 
Hristos" 140 . 

Sfântul Irineu spune că apostolii au lăsat pe episcopi ca succesori în 
locul lor 141 . Ba Sfântul Irineu afirmă că şi preoţii au "succesiunea de la apostoli" 
(successionem ab Apostolis habent), întrucât şi ei "au primit prin succesiunea 
episcopală harisma sigură a adevărului, după buna plăcere a Tatălui" 142 . 

Prin succesiunea apostolică a episcopatului se asigură păstrarea 
integrală a învăţăturii apostolice, adică nu numai în forma ei fixată în Noul 
Testament, ci şi în forma ei explicită, numită Sfânta Tradiţie. Aceasta s-a păstrat 
prin succesiunea apostolică în forma orală şi aplicată. "Non enim per litteras 
traditam illam, sedper vivam vocem", spune Sfântul Irineu 143 . Şi se ştie că ceea 
ce se lasă în scris nu acoperă niciodată tot ce se transmite prin viu grai şi prin 
aplicare. Dar bogăţia acestui tezaur oral şi aplicat nu şi-o pot însuşi de la 
antecesori decât cei ce au stat timp îndelungat cu ei. Succesiunea apostolică a 
ierarhiei implică şi această împreună petrecere a celor mai tineri cu cei mai 
bătrâni, această ucenicie practică. 

Harisma episcopală este harisma care poartă în sine puterea de a 
transmite toate harurile şi darurile ce se difuzează începând de la apostoli în tot 
timpul în Biserica, sau pe Hristos însuşi şi pe Duhul Său cel. Sfânt, prezenţi şi 
lucrători în aceste haruri şi daruri. Dacă-i aşa, ea nu trebuie înţeleasă numai ca 



136 Op. cit, p. 396-397. 

137 Ep. 1 Cor. 42, 1-4; 44, 2 urm. 

138 Ep. 1 Cor., cap. 42-44. 

139 împotriva tuturor ereziilor, 1 . 

140 Erm. la Ps. 88, 35, P.G., 23, 1104. Iar în Ist. Bis. 1, 1, vorbeşte de succesiunile 
sfinţilor apostoli. 

141 Quos et successores reliquebant suum ipsorum iocum magisterii tradentes, quibus 
ipsas Ecclesias commitebantur. Adv. haereseslll, 3, 1,9; III, 4, 1; IV, 33, 8; V, 20, 1. 

142 Cum episcopatus successione charisma veritatis certum secundum placitum Patris 
acceperunt (IV, 26, 2, P.G., 7, 1053). 

Op. cit, III, 3, 2, 1. 

un canal ce aduce până la noi ceva vechi, ci ca un foc ce se transmite cu aceeaşi 
putere de încălzire, sau ca apa unui fluviu mereu puternic ce pătrunde în solul 
nou la care ajunge, fertilizându-1. Focul şi apa harurilor persistă în Biserică de la 
începutul ei. Dar ele nu vin numai din trecut, ci şi de sus în fiecare timp, căci 
Biserica e mereu deschisă cerului. Ele sunt soarele care încălzeşte toate 
generaţiile, fiind prin razele lui în ele, dar pătrunzându-le de sus. 

Pe Hristos, pe Care II primim noi azi prin Tainele şi prin învăţătura 
preoţilor hirotoniţi de episcopi, dar şi de la părinţii noştri, II simţim prezent şi 
viu în ei şi de aceea poate pătrunde şi în noi. El nu e un Hristos al trecutului, 
decât în sensul că tot El a fost viu şi lucrător şi în generaţiile trecute. El e mereu 
viu. Prin succesiunea apostolică se asigură permanenţa pururea vie a lui Hristos, 
prezenţa aceluiaşi Hristos în mod continuu în toate generaţiile. Nu Hristos trece, 
ci generaţiile trec. Dar toate au fost vii în Hristos. Şi numai în acelaşi Hristos 
suntem vii şi noi. Dar noi primim pe Hristos cel viu din cei ce trăiesc în El, cu 
care noi continuăm să trăim o vreme în acest Hristos viu. Atâta numai că ei L-au 
primit puţin înaintea noastră. Succesiunea e şi o concomitentă continuă. 

învăţătura despre Hristos nu constituie singură conţinutul succesiunii 
apostolice, sau al Tradiţiei; ea ar deveni în acest caz o învăţătură teoretică, care 
poate apărea după un timp învechită. Nici harul Tainelor ca lucrare a lui Hristos 
ce ni se comunică nu formează singur conţinutul Tradiţiei. Ca lucrarea lui 
Hristos să aibă deplină eficacitate în noi, trebuie să ştim mai pe larg cine este El 
şi ce cere El de la noi. Numai împreună, harul lui Hristos şi învăţătura Lui şi 
despre El ni-L transmit pe Hristos în deplinătatea Lui vie şi eficientă. 

întrucât Hristos ca Dumnezeu şi omul adevărat nu se învecheşte, nici 
lucrarea Lui şi învăţătura despre El nu se învechesc. Dar descrierea Persoanei 
Lui infinite prin dumnezeirea Ei şi pururea actuală prin umanitatea Ei în mod 
suprem realizată, trebuie făcută înţeleasă la nivelul înţelegerii fiecărui timp, 
pentru a face evident adevărul Ei unic, în plenitudinea lui. De aceea Sfântul Ioan 
Gură de Aur şi Sfântul Grigorie de Nazianz au insistat asupra importanţei slujirii 
învăţătoreşti a preoţilor şi episcopilor. 

Dacă păstrarea şi propovăduirea învăţăturii integrale a lui Hristos ţine 
de slujirea treptelor Hirotoniei, Biserica ortodoxă nu poate recunoaşte ca valide 
hirotoniile altor Biserici care au alterat această învăţătură. 

Nu poate avea loc o succesiune a harului nici de la episcopii căzuţi de 
la această învăţătură la cei pe care-i hirotonesc ei. Altfel am cădea într-o 
înţelegere magică a harului; el n-ar mai fi o forţă duhovnicească împreunată cu 
adevărata cunoaştere de Dumnezeu. 

Dacă Biserica ortodoxă recunoaşte ca hirotoniţi pe membrii ierarhiei 
catolice şi vechi-orientale (problema celor ai ierarhiei vechi catolice ar merita o 
considerare specială după ce Biserica noastră s-ar asigura că acea formaţie 
creştină nu s-a abătut de la învăţătura integrală a Bisericii de totdeauna), aceasta 
o face pe baza iconomiei, adică în cazul când aceia intră în Biserica ortodoxă 

completându-şi credinţa lor ştirbită întrucâtva, din momentul hirotoniei. 

Mai grea este problema recunoaşterii hirotoniilor anglicane, dată fiind 
marea varietate şi fluiditate din Comuniunea anglicană, nu numai în privinţa 
învăţăturii, ci chiar a Tainelor. Căci întrucât pentru unii din ei s-a diluat 
învăţătura despre Taine, nu e socotită necesară de toţi nici Preoţia. Deocamdată 
Biserica ortodoxă aşteaptă de la Comuniunea anglicană înaintarea spre mai 
multă unitate şi fermitate în învăţătură, într-un spirit de apropiere de cea 
ortodoxă. 

Faptul că Hirotonia face capabili, pe cei ce o au, să transmită altor 
credincioşi ai Bisericii harul Tainelor nu dintr-o vrednicie personală, ci din 
calitatea lor de reprezentanţi ai Bisericii şi mărturisitori ai credinţei ei, e una din 
explicaţiile învăţăturii Bisericii despre nerepetarea Tainei Hirotoniei şi despre 
revenirea preoţilor şi episcopilor caterisiţi şi căzuţi în erezii, la capacitatea 
săvârşirii valide a Tainelor odată cu ridicarea caterisirii lor şi a reintrării în sânul 
Bisericii. Capacitatea de a săvârşi valid Tainele, cu care au fost investiţi, prin 
ieşirea lor din ambianţa de har a Bisericii a devenit numai nelucrătoare, dar nu 
s-a desfiinţat cu totul în ei. 

Această explicaţie trebuie completată însă cu aceea că Taina aceasta, 
ca şi cea a Botezului şi a Mirungerii, îl pune pe om într-o anumită relaţie 
fundamentală cu Hristos, spre deosebire de Euharistie şi de Nuntă, care întăresc 
în planul conştient această relaţie, şi de Pocăinţă şi Maslu, care o refac. Această 
relaţie se imprimă în fiinţa omului, lăsând în el nişte urme chiar fără voia lui. E 
ceva analog cu urma pe care o lasă în perechea celor căsătoriţi relaţia întemeiată 
între ei prin căsătorie toată viaţa. De aceea şi Taina Nunţii se consideră, în 
general, indisolubilă, şi Biserica nu aprobă cu plăcere căsătoria a doua şi cu mai 
puţină plăcere pe cea de a treia. 



7. Aspectele văzute ale Hirotoniei şi puterea nevăzută acordată prin ea 

a. Săvârşitorul şi primitorul Tainei. 

Săvârşitorul Tainei este episcopul eparhiei sau delegatul lui - un 
arhiereu - pentru preoţii şi diaconii chemaţi să slujească în cadrul ei, iar pentru 
un episcop, trei sau cel puţin doi episcopi, reprezentând episcopatul Bisericii 
autocefale respective. Prin aceasta se menţine unitatea preoţilor din eparhie şi a 
credincioşilor care primesc Tainele de la ei, în unicul Hristos, reprezentat de 
episcop, şi unitatea episcopilor între ei în arhieria primită din arhieria şi din 
Duhul aceluiaşi Hristos, asemenea celei a apostolilor. 

După tradiţia Bisericii ortodoxe, nu pot fi hirotoniţi decât membrii de 
sex bărbătesc ai Bisericii, care mărturisesc credinţa ei şi vor să-şi împlinească 
faţă de Biserică îndatoririle ce ţin de treapta ierarhică în care sunt introduşi. In 
acest scop Biserica a cerut ca ei să fie întregi la minte şi la trup şi să aibă o 

pregătire teologică şi un nume necompromis. La treapta episcopală nu pot 
ajunge, după hotărârea Sinodului V-VI ecumenic, decât cei neînsuraţi sau 
văduvi prin decesul soţiei, deveniţi în prealabil ieromonahi. Pentru preoţi şi 
diaconi nunta este oprită după hirotonie 144 . Sunt derogante pentru autoritatea 
unui preot unele situaţii. 

Condiţiile acestea cerute primitorilor Tainei au semnificaţia lor 
spirituală. Membrii ierarhiei nu pot fi decât bărbaţi, pentru că sunt chemaţi să fie 
organele văzute ale lui Hristos, unicul săvârşitor nevăzut al Tainei; iar Hristos a 
fost bărbat. Femeile îi nasc şi îi pot creşte pentru preoţie pe copiii lor asemenea 
Maicii Domnului. Ele sunt mamele preoţilor şi episcopilor, Dumnezeu 
exercitând prin ele cea mai mare autoritate spirituală asupra lor. "Raportul atât 
de misterios între mamă şi copil face ca femeia, Eva - sursa vieţii - , să vegheze 
asupra a toată fiinţa, să ocrotească viaţa şi lumea. A şti dacă femeia va fi soţie, 
mamă sau sponsa Christi (mireasa lui Hristos) e o chestiune accesorie. Harisma 
ei, care este cea a maternităţii interiorizate şi universale, poartă pe orice femeie 
spre cel flămând şi lipsit şi precizează admirabil esenţa feminină; fecioară sau 
soţie, orice femeie este mamă in aeternum. Componentele sufletului ei o 
predispun să încălzească ("couver") tot ce înaintează pe drumul său, să 
descopere în fiinţa cea mai virilă şi mai tare un copil slab şi fără apărare 145 . 

Femeia are în liniştea ei o siguranţă şi o capacitate de a da încredere 
bărbatului, care, dincolo de demonstraţia de putere, simte nevoia susţinerii unei 
mame. Ioan, apostolul, e încredinţat de Iisus Sfintei Sale Mame, ca Mamei lui. 
"Femeie, iată fiul tău." Episcopii au şi ei mamele lor, care-i îndrumează cu 
înţelepciunea lor şi cu tăria lor de credinţă. Astfel se poate spune că în preoţia 
bărbatului e implicat un suport feminin 146 In catacomba Sfântului Calist, un 
bărbat, episcopul, întinde mâna asupra pâinii euharistice, dar înapoia lui stă o 
orantă, o femeie în rugăciune 147 . Bărbatul fără femeie se pierde în abstracţiuni; 
femeia îl ţine legat de viaţă, care-şi are baza în viaţa dumnezeiască, în Duhul 
Sfânt. 

Rolurile nu pot fi amestecate. 

Episcopul trebuie să fie necăsătorit, pentru că slujirea lui constă nu 
numai în săvârşirea personală a Tainelor şi în învăţarea personală a creştinilor în 

144 Sinod V-VI, Can. 6; Canoanele apostolice, can. 26. 

145 P. Evdokimov, Sacrement de Vamour, op. cit, p. 41. 

146 Evdokimov face afirmaţia îndrăzneaţă, dar nu lipsită de oarecare adevăr, că în 
maternitatea femeii se reflectă mai mult decât în paternitatea bărbatuiui aplecarea spre cel 
născut, care e proprie Tatălui ceresc. De aceea Fiul lui Dumnezeu, făcându-Se om, a putut fi 
fără tată, dar n-a putut fî fără maică. Un text liturgic spune: "Tu ai născut fără tată pe Fiul, pe 
Care Tatăl L-a născut înainte de veci fără mamă" {Op. cit, p. 43, 47). Naşterea Domnului din 
femeie exprimă harisma femeii de a înfăptui naşterea lui Iisus în adâncul sufletului {Op. cit, 
p. 44) şi de a ocroti chiar în sufletul ei pe Fiul ei, episcop {Op. cit, p. 44). Maica Domnului 
poartă omofor, ocrotind pe toţi cei ce cred, deci chiar şi pe preoţi şi episcopi {Op. cit, p 48). 
147 Op. cit, p. 46. 

cele ale credinţei, ci şi în supravegherea acestor slujiri din partea preoţilor ca 
ajutători ai lui. Fiinţa lui trebuie să fie ocupată în întregime de grija Bisericii, să 
uite de orice interes al lui sau al familiei, asemenea lui Hristos, al Cărui 
reprezentant deplin este. 

Dacă prin celelalte Taine se pune o bază de viaţă nouă personală, sau 
se promovează această viaţa, slujirea preoţească şi arhierească se acordă celor ce 
au deja această viaţă şi au dat dovadă că au colaborat cu adevărat cu harul la 
întărirea ei în flinta lor. 

Slujirea celor trei trepte ierarhice este legată de Liturghie, pentru că 
îndatorirea membrilor lor constă în mod principal în săvârşirea Tainelor şi în 
învăţătura poporului, iar Taina culminantă este Euharistia, care se săvârşeşte la 
Sfânta Liturghie; şi tot în cursul acesteia se dă în mod principal învăţătura. 

Nu poate ajunge cineva la o treaptă superioară în ierarhie fără să fi 
trecut prin cele inferioare, începând cu cea mai de jos, a diaconatului; nici nu 
poate trece în cursul aceleiaşi Liturghii de la o treaptă inferioară la cea 
superioară. Căci dacă s-ar da treapta arhieriei de la început, preoţia şi diaconia 
s-ar confunda cu ea şi nu s-ar mai putea da în mod deosebit. Iar dacă s-ar da de 
la începutul Liturghiei diaconia, apoi mai târziu preoţia şi apoi arhieria, 
arhiereul n-ar mai putea săvârşi îndată întreaga Liturghie. 

De aceea hirotonia diaconului se săvârşeşte după prefacerea Sfintelor 
Daruri, ca să nu mai aibă rost să devină preot în cursul aceleiaşi Liturghii, 
nemaiavând putinţa să oficieze prefacerea Sfintelor Daruri, care e punctul 
esenţial al Sfintelor Liturghii şi să pună în practică la aceeaşi Liturghie slujirea 
principală a diaconului, care este aceea de a ajuta pe preot la împărtăşirea 
credincioşilor. Tot de aceea hirotonia preotului are loc după intrarea cu Sfintele 
Daruri, pentru a împlini imediat la aceeaşi Liturghie slujirea prefacerii lor - 
actul esenţial al Liturghiei şi al slujirii preoţeşti în cadrul Liturghiei. Iar după 
aceea, nu mai are rost să fie înaintat la treapta arhieriei, nemaiavând ce face, ca 
arhiereu, la aceeaşi Liturghie. Şi din acelaşi motiv, arhiereul e hirotonit după 
cântarea trisaghionului, ca să supravegheze imediat, la aceeaşi Liturghie, citirea 
Apostolului şi a Evangheliei, care reprezintă slujirea învăţătorească, atât de 
esenţială pentru episcop, iar apoi să oficieze prefacerea Sfintelor Daruri. 

b. Rânduiala hirotoniei în cele trei trepte şi săvârşitorul ei nevăzut. 

Candidaţii celor două trepte inferioare sunt introduşi în altar, adică la 
slujirea jertfei lui Hristos, viitorul diacon de către doi diaconi, iar viitorul preot 
de către doi preoţi. Aceştia îi conduc şi în jurul Sfintei Mese de trei ori. In 
timpul acestei înconjurări candidaţii sărută de fiecare dată cele patru colţuri ale 
ei şi mâna arhiereului hirotonisitor, care sade pe scaun în partea dinspre 
miazănoapte a Sfintei Mese. Odată cu mâna sărută şi omoforul şi epigonatul, 
făcând trei metanii înaintea lui. In jurul Sfintei Mese viitorul diacon e condus de 
doi diaconi, ceea ce semnifică o iniţiere a viitorului diacon în diaconie şi o 

anumită primire a noului diacon în rândul cetei lor. Un lucru analog semnifică şi 
conducerea candidatului la preoţie, de doi preoţi. 

Prin înconjurarea Sfintei Mese de trei ori şi sărutarea colţurilor ei, 
viitorul diacon şi preot arată că preocuparea şi iubirea lui se va mişca toată viaţa 
în mod neîntrerupt în jurul Iui Hristos, prezent nevăzut pe Sfânta Masă şi văzut 
în persoana episcopului de lângă ea. 

Prin cele trei metanii făcute de fiecare dată în faţa arhiereului şi prin 
sărutarea omoforului, epigonatului şi mâinii lui drepte, candidatul la diaconie şi 
preoţie îşi arata voinţa de a asculta pe arhiereul său, care reprezintă în mod 
văzut pe Hristos, omoforul fiind semnul grijii lui pentru poporul păstorit, 
epigonatul - semnul puterii lui duhovniceşti, iar mâna lui dreaptă - organul prin 
care Hristos însuşi transmite lucrarea Sa în tainele ce le săvârşeşte. 

Diaconul îngenunchează apoi cu piciorul drept în faţa Sfintei Mese, 
pune mâinile una peste alta pe ea, iar capul şi-1 reazemă pe ele. El arată prin 
aceasta că se predă acum ca jertfă vie lui Hristos, căci pe Sfânta Masă Se află 
totdeauna Hristos ca jertfă. 

Arhiereul îşi scoate mitra, ca să arate că nu el ca om va investi cu 
puterea diaconiei pe candidat, ci Hristos însuşi. Pune mâna dreaptă peste capul 
aceluia, ca organ ("materie") prin care se transmite harul lui Hristos, şi rosteşte 
cuvintele: "Dumnezeiescul har, cela ce totdeauna pe cele neputincioase le 
vindecă şi pe cele cu lipsă le împlineşte, prohiriseşte pe cucernicul ipodiacon 
(N), în diacon. Să ne rugăm dar pentru dânsul ca să vină peste el harul întru tot 
Sfântului Duh." Deşi harul diaconiei se transmite prin mâna episcopului, el 
declară cu smerenie că harul însuşi îl ridică pe primitor în treapta diaconiei. Dar 
aceste cuvinte sunt numai introducerea la rugăciunea care urmează şi pe care o 
rosteşte episcopul, dar la care cere să se asocieze toţi cei din altar. In săvârşirea 
Tainei, arhiereul nu se singularizează, ci se află în comuniunea Bisericii. In 
prima rugăciune cere lui Hristos, ca însuşi El "să dăruiască harul Lui celui 
prohirisit întru diacon. într-o a doua rugăciune arhiereul cere tot lui Hristos ca 
El însuşi să umple, pe cel ce 1-a învrednicit de a intra în slujba diaconiei, de 
toată credinţa, dragostea, puterea, sfinţenia, prin venirea Sfântului şi de-viaţă- 
fâcătorului Duh asupra lui. "Căci nu prin punerea mâinilor mele peste dânsul, ci 
prin puterea îndurărilor Tale celor multe se dă celor vrednici ai Tăi harul." 

Conştiinţa că Hristos însuşi e de faţă şi lucrează în această Taină 
uneşte într-o adâncă cutremurare şi responsabilitate pe săvârşitorul Tainei cu 
cei ce-1 asistă pe de o parte şi cu primitorul ei pe de alta. In această întâlnire de 
suflete, pătrunse de conştiinţa prezenţei şi lucrării aceluiaşi Hristos, se 
săvârşeşte trecerea puterii lui Hristos de la slujitorii de mai înainte, la slujitorul 
cel nou. 

Semnele capacităţii slujirii diaconeşti i le încredinţează arhiereul 
înmânându-i orarul şi mânecuţele înaintea uşilor împărăteşti, după ce le arată 
credincioşilor şi declară de trei ori: "Vrednic este", iar poporul răspunde tot de 

trei ori, confirmând: "Vrednic este." La evenimentul consacrării unui nou 
slujitor al lui Dumnezeu şi al Bisericii participă cu asentimentul lui şi poporul 
credincios. 

In momentele văzute ale hirotoniei preotului se cuprind câteva 
deosebiri, care punctează ceea ce este propriu slujirii preoţeşti. Candidatul la 
preoţie îngenunchează în faţa Sfintei Mese cu amândouă picioarele, arătând că 
se predă mai accentuat lui Hristos. In prima rugăciune, arhiereul cere lui Hristos 
să-i dăruiască acest mare har al preoţiei, iar în rugăciunea a doua se specifică 
slujirile preotului, de săvârşitor al Tainelor şi de propovăduitor al cuvântului 
dumnezeiesc: "Să se facă vrednic a sta fără prihană înaintea jertfelnicului Tău, a 
propovădui Evanghelia împărăţiei Tale, a lucra cu sfinţenie cuvântul adevărului 
Tău, a aduce Ţie jertfe şi daruri duhovniceşti, a înnoi pe poporul Tău prin baia 
naşterii de a doua." 

Apoi în faţa poporului, pe lângă veşmintele care reprezintă capacitatea 
lui de săvârşitor al Tainelor, i se înmânează şi Liturghierul care reprezintă 
slujirea lui principală de săvârşitor al Sfintei Liturghii. Iar după prefacerea 
Sfintelor Daruri, arhiereul îi încredinţează sfântul trup al Domnului pe burete ca 
să-1 ţină pe mâna dreaptă, aşezată cruciş peste cea stângă, cu cuvintele: 
"Primeşte odorul acesta şi-1 păzeşte pe el până la a doua venire a Domnului 
nostru Iisus Hristos, când El are să-1 ceară de la tine". Apoi preotul se retrage în 
partea de răsărit a Sfintei Mese, ţinând sfântul trup în mâinile sale aşezate 
deasupra ei, oarecum identificate cu ea. Preotul va ţine trupul Domnului jertfit 
pe seama credincioşilor până la sfârşitul lumii atât ca reprezentant al tuturor 
preoţilor Bisericii, cât şi ca preot singular, care trebuie să ţină la dispoziţia 
credincioşilor acest trup până la sfârşitul vieţii lui, care, pentru el, coincide cu 
sfârşitul lumii, căci cum va încheia viaţa lui aşa se va scula în faţa Domnului la 
înviere, sau se va prezenta după moarte. 

Răspunderea arhiereului de a preda preotului trupul Domnului şi 
răspunderea acestuia de a-1 primi se întâlnesc şi se întregesc într-o răspundere 
comună în faţa lui Hristos, dar şi în faţa poporului căruia trebuie să i se pună şi 
ţină la dispoziţie trupul lui Hristos, adică pe Hristos însuşi în toată viaţa lui, 
pentru a fi predat altor episcopi şi altor preoţi până la sfârşitul lumii. 
Deschiderea eshatologică a Preoţiei şi a Euharistiei iese prin aceasta puternic în 
relief. Preotul priveşte, ţinând trupul Domnului pe mâini, spre viaţa veşnică, 
atunci când se va cere de la el trupul tainic. 

In această unire realizată prin vibraţia comună a celei mai adânci 
răspunderi faţă de Hristos, faţă de Biserica prezentă şi faţă de viitorul ei 
eshatologic, şi de tot drumul ei până atunci, răspundere a cărei scadenţă va avea 
loc în eternitate, Hristos îşi procură prin mijlocirea episcopului un nou organ 
văzut al Său, un nou organ al lucrării Sale, în Tainele ce le va săvârşi. în 
răspunderea aceasta comună, cel ce hirotoneşte şi cel ce e hirotonit devin 
complet străvezii pentru lucrarea lui Hristos însuşi, pentru că de fapt Hristos 

este cel ce lucrează prin Duhul Său. Dacă n-ar fi Duhul Sfânt, n-ar fi păstori şi 
învăţători în Biserică. Căci aceştia se fac prin Duhul, cum zice şi Pavel: "Intru 
care Duhul Sfânt v-a pus episcopi." 148 Căci aceasta este hirotonia: se pune mâna 
bărbatului, dar Dumnezeu lucrează totul şi mâna Lui e aceea care se atinge de 
capul celui ce se hirotoneşte, dacă se hirotoneşte cum trebuie... Căci dacă n-ar fi 
arvuna Duhului ... nu am avea preoţi. Nici n-ar putea fi aceste hirotonii fără acea 
venire (a Duhului) 149 . 

La hirotonia arhiereului, se pune pe capul candidatului nu numai 
mâna unuia din episcopi, ci şi Sfânta Evanghelie, indicându-se pe de o parte 
sarcina principală ce o primeşte noul arhiereu, pe de alta, accentuându-se 
credinţa că Hristos însuşi şi-1 face organul deplin al Său. In prima rugăciune se 
vorbeşte de "jugul Evangheliei" ce-1 primeşte noul arhiereu, iar în a doua, după 
ce se aminteşte de îndatorirea lui de "a aduce jertfă şi prinos pentru tot poporul", 
e numit "iconom al harului"; apoi e pus într-o legătură specială cu Hristos, 
adevăratul Păstor, ca să-şi pună şi el sufletul pentru credincioşi, cum Şi 1-a pus 
Hristos, desăvârşindu-1 prin pilda, învăţătura şi toată lucrarea Sa: "Fă-1 următor 
Ţie, adevăratul Păstor, punându-şi sufletul pentru oile Tale, povăţuitor orbilor, 
lumină celor dintru întuneric, certător celor neînţelepţi, ajutător pruncilor, 
luminător în lume, ca, desăvârşind sufletele cele ce i s-au încredinţat lui în viaţa 
aceasta, să stea neruşinat înaintea judecăţii Tale". 

După aceea, el primeşte ca veşminte, peste cele preoţeşti, sacosul, 
omoforul şi mitra. Păstrând veşmintele preoţeşti şi întărindu-le prin sacos, el va 
păstra şi completa slujirea de preot săvârşitor al Tainelor, nedespărţindu-se de 
comunităţile euharistice şi duhovniceşti restrânse şi de credincioşii concreţi, prin 
faptul că menţine şi treapta unei preoţii cu o mai extinsă lucrare unificatoare. 
Primind omoforul, el asumă răspunderea pastorală pentru toată obştea 
credincioşilor, asemenea lui Hristos, Care Şi-a pus sufletul pentru mântuirea 
fiecăruia din noi, ca Păstorul care lasă pe cele nouăzeci şi nouă de oi şi pleacă în 
căutarea celei primejduite; aceasta da o semnificaţie duhovnicească puterii sale 
împărăteşti, simbolizată prin mitră. Ea e putere duhovnicească, responsabilitate 
pentru mântuirea tuturor credincioşilor. 

Ca organ al lui Hristos, arhiereul are cea mai cutremurătoare 
răspundere pentru mântuirea sufletelor, având să imite pe Hristos în smerenie, 
pildă de curăţie, de dezinteresare, de blândeţe, de jertfire de sine. Dacă îşi 
înţelege rolul de reprezentant al lui Hristos ca un temei pentru o putere în spirit 
lumesc, el s-a depărtat interior de Hristos şi prin el nu se mai înfăptuieşte cu 
toată eficienţa lucrarea lui Hristos cel blând, smerit, curat şi în stare de continuă 
jertfă. Ca organ al lui Hristos, el trebuie să fie un slujitor model al lui Hristos şi 
va avea să dea seama la judecata lui Hristos de felul cum şi-a împlinit slujirea 
lui: dacă şi-a împlinit-o bine, va avea plată mai mare, dacă şi-a împlinit-o rău, 



148 Sf. Ioan Gură de Aur, Omil. 141a Cincizecime, P.G., 50, 458. 

149 Idem, Omil. 14, la Fapte, P.G., 60, 180. 

va avea parte de osândă mai mare. 

F Taina Nuntii 

3 

Taina Nunţii este un act sfânt, de origine dumnezeiască, în care, prin 
preot, se împărtăşeşte harul Sfântului Duh, unui bărbat şi unei femei ce se unesc 
liber în căsătorie, care sfinţeşte şi înalţă legătura naturală a căsătoriei la 
demnitatea reprezentării unirii duhovniceşti dintre Hristos şi Biserică 150 . 

1 . Locul Nunţii între celelalte Taine 

O primă întrebare care s-ar putea naşte în legătură cu această Taină 
este cea referitoare la locul care i se acordă ei în înşirarea Tainelor. Această 
întrebare implică şi pe cea referitoare la locul Hirotoniei. Dacă săvârşitorul 
tuturor Tainelor este preotul, de ce nu se pune Hirotonia fie la începutul, fie la 
sfârşitul tuturor Tainelor? De ce aşază tradiţia Bisericii Hirotonia după Botez, 
Mir, Euharistie şi Pocăinţă şi înainte de Nuntă şi Maslu? Un prim răspuns ar 
putea fi acela că prin cele patru Taine anterioare omul este pus într-o relaţie 
directă cu Hristos şi numai indirect este pus într-o relaţie de slujire şi cu ceilalţi 
oameni, pe când prin Taina Nunţii omul e pus în primul rând într-o relaţie 
strânsă cu un semen al său, iar prin Maslu i se dă un ajutor pentru trupul său, şi 
numai prin ele e pus în relaţie cu Hristos. Deci aceasta ar justifica şi aşezarea 
Hirotoniei după cele patru Taine care pun pe om în relaţie directă cu Hristos, 
întrucât de acestea depinde mântuirea lui, iar rolul principal al preotului e să-i 
ajute prin Hristos pe oameni să-şi dobândească mântuirea. 

Acest răspuns poate avea şi forma următoare: cele patru Taine aşezate 
înaintea Hirotoniei dau omului harul cu care conlucrând, el îşi dobândeşte 
mântuirea, dar fructificarea acestui har se face în mod deplin prin preoţie şi 
căsătorie. Majoritatea oamenilor trăiesc plinătatea relaţiei de căsătorie prin 
realizarea virtuţilor ca roduri ale colaborării lor cu harul, sau ca forme ale 
sfinţirii lor în această relaţie neîntreruptă şi intensă. Iar odată intrat în această 
relaţie, calitatea ei de o anumită înălţime determină în sens bun toate celelalte 
relaţii ale omului în societate, pe care căsătoria le multiplică. Cu atât mai mult 
se întâmplă aceasta cu preoţia. Deci Taina Nunţii şi Taina Preoţiei ajută pe 
credincioşi, prin harul ce li-1 dau, să pună într-o aplicare cuvenită harurile 
celorlalte Taine, în situaţia concretă familială şi socială în care trăieşte, prin 



150 H. Andrutsos, Dogmatica, trad. rom., p. 420. Macarie, Dogmatica, după Evdokimov, 
op. cit, p.165. 

natură, marea majoritate a lor, sau în rolul bisericesc asumat de alţii 151 îi ajută ca 
în relaţia cu semenii lor, în căsătorie şi în preoţie şi în multiplele probleme şi 
relaţii ce li le impun acestea, să se întâlnească cu Dumnezeu, sau să dezvolte 
relaţia cu Hristos mai ales printr-un semen cu care se unesc pe viaţă, sau cu 
credincioşii pentru care sunt răspunzători. Nunta şi Preoţia ca Taine fac vădit 
faptul că persoana nu se realizează decât în comuniune, că persoana şi 
comuniunea sunt doi poli inseparabili; fac vădit faptul că Tainele îşi au rodirea 
lor în răspunderea oamenilor unii faţă de alţii. Din acest punct de vedere, preoţia 
e un rod mai bogat al celorlalte Taine şi deci e justificată aşezarea după ele şi 
înainte de celelalte în care acelea rodesc. 

Poate faptul că monahii, printr-o harismă care biruieşte natura reuşesc 
să se menţină printr-un efort în afara relaţiei de căsătorie şi a complexului de 
relaţii necesare şi de probleme impuse de ea, menţinându-se într-o relaţie directă 
şi oarecum strict, personală cu Hristos, explică de ce Biserica nu consacră 
printr-o Taină intrarea în monahism, ci numai printr-o ierurgie. 

Paul Evdokimov observă: "Prin harul Tainei (Nunţii) eşecurile nu 
sunt răni mortale, nici infidelităţile condamnări fără recurs. Ceea ce monahii 
realizează nemijlocit, cei căsătoriţi o fac mijlocit, şi mijlocul prin care o fac este 
locul sacramental al harului. Cei doi privesc pe Hristos, privindu-se unul pe 
altul, şi acest altul e iubirea Lui, care e darul harului 152 . 

Faptul că putem vedea pe Dumnezeu prin altul, că iubirea faţă de altul 
ni-1 face pe acela transparent al lui Dumnezeu, e un dar al întrupării Cuvântului. 
Prin aceasta Cuvântul lui Dumnezeu ne-a dat putinţa să-L vedem prin faţa 
omenească, mai întâi în El însuşi, apoi în toţi cei în care Hristos Se sălăşluieşte, 
sau continuă să Se întrupeze prin Taine. Numai pentru că Hristos ca Dumnezeu 
e transparent în altul şi înfrumuseţează pe altul, acest altul ni se arată vrednic de 
o iubire nesfârşită; iubirea faţă de acest altul nu se epuizează niciodată. In afară 
de Hristos, iubirea permanentă faţă de un om concret ar fi fost imposibilă. 
"Pentru cine se plasează în afara întrupării, diferenţa infinită, calitativă, de 
netrecut, între Dumnezeu şi om, alteritatea lui absolută, face iubirea nenorocită 
şi toată comuniunea, chiar comunicarea, indirectă şi voalată. Proiectată în 
raporturile celor căsătoriţi, această alteritate radicală a altuia face în mod concret 
iubirea nenorocită şi imposibilă" 153 . Monahul, deşi necăsătorit, stă totuşi în 
relaţie cu Dumnezeu ca persoană, deci într-o stare de acută responsabilitate. De 
aceea literatura patristică numeşte monahismul "adevărata filosofie" 154 . 

Faptul că în căsătorie Dumnezeu e cunoscut prin celălalt, iar în Maslu 



151 Al. Schmemann, op. cit, p. 99, 115, vede o apropiere între preoţie şi căsătorie, căci 
prin amândouă omul primeşte harul de a se aduce jertfă lui Dumnezeu în referinţele cosmice 
ale vieţii. 

152 Sacrement de Vamour..., p. 158. 

153 Ibidem. 

154 La Evdokimov, op. cit, p. 157. 

— prin mângâierea primită de la El în stare de boală (prin trup), face ca aceste 
două Taine să fie aşezate la urmă, după ce preotul a pus pe om în legătură 
directă cu Hristos prin celelalte patru Taine. Dar faptul că forma mijlocită în 
care se cunoaşte Hristos prin cele două Taine din urmă e totuşi o cunoaştere 
directă a Lui prin transparenta celuilalt sau a trupului slăbit, deci nu e o simplă 
cunoaştere deductivă sau posterioară cunoaşterii semenului sau trupului bolnav, 
precum şi faptul că atât căsătoria cât şi boala sunt forme de situaţii concrete în 
care se fructifică harurile celorlalte Taine, leagă aceste două Taine cu cele patru 
dinainte. Dar Preoţia e legată şi mai mult atât cu cele patru Taine anterioare prin 
care e primit Hristos ca Mântuitor personal, cât şi cu cele două din urmă, prin 
relaţiile mai responsabile cu oamenii în care trebuie sa se manifeste rodirea 
harului primit. 

2. Căsătoria ca legătură naturală pe viaţă între un bărbat şi o femeie 

Căsătoria ca legătură naturală pe viaţă între un bărbat şi o femeie se 
întemeiază pe faptul că bărbatul şi femeia numai împreună alcătuiesc umanitatea 
completă. "Nu e decât o suferinţă, a fi singur" 155 . Nici Dumnezeu nu e o singură 
persoană. Căci în acest caz n-ar fi iubire, ba n-ar fi peste tot persoană, deci 
Dumnezeu. De aceea nici omul n-ar fi chipul lui Dumnezeu, dacă ar fi o monadă 
închisă. In acest caz existenţa lui ar fi un chin, dacă ar mai exista peste tot. 
Geneza spune că Dumnezeu a făcut pe Eva pentru că a văzut că "nu e bine să fie 
omul singur" (2, 18). Nu numai ca să-1 ajute pe Adam crease Dumnezeu şi pe 
Eva, ci şi pentru ca să-1 ferească de singurătate, căci numai pentru că se 
completează reciproc, ei sunt omul deplin. "Bărbat şi femeie i-a făcut pe ei şi i-a 
binecuvântat; şi a chemat numele lui om (Adam), în ziua în care i-a făcut pe ei" 
(Gen. 5, 2). Omul este o unitate completă, deci chip al lui Dumnezeu, pentru că 
unitatea sa de om se realizează în dualitatea personală neuniformă, ci 
complementară de bărbat şi femeie: "Şi a făcut Dumnezeu pe om, după chipul 
lui Dumnezeu 1-a făcut pe el, bărbat şi femeie i-a făcut pe ei." (Gen. 1, 27). 
"Vorbind de doi, Dumnezeu vorbeşte de unul singur", notează Sfântul Ioan 
Gură de Aur 156 . Iar Sfântul Chirii din Alexandria spune: "Dumnezeu a creat 
coexistenta" 157 

Scoaterea Evei din Adam înseamnă că Eva a fost cuprinsă virtual în 
Adam şi înainte de aducerea ei distinctă la existenţă. Dar a fost în Adam nu ca 
ceva identic cu el şi deci ea nu e rezultatul unei simple dezvoltări a lui. Omul e 
bipolar în sine însuşi. Numai aşa e fiinţă dialogică. Partenerii în dialog trebuie 
să aibă şi ceva comun, dar şi ceva deosebit, mai deosebit decât are un individ de 
acelaşi sex faţă de alt individ. Adam a fost totdeauna Adam-Eva. Se poate spune 



155 
156 

157 



Idem, op. cit, p. 159. 

P.G., 62, 135. 

După Evdokimov, op. cit, p. 162. 

că aceste două aspecte (masculin şi feminin) ale omului sunt în aşa măsură 
inseparabile în iubirea lui Dumnezeu, că o fiinţă umană, luată izolat şi 
considerată în sine, nu e deplin om. Nu e, aşa zicând, decât o jumătate de om, 
într-o existenţă izolată de complementarul său 158 . Nu e decât o jumătate 
neuniformă cu cealaltă jumătate. 

Deosebirea complementară trupească redă şi condiţionează o diferenţă 
complementară sufletească. Aceasta nu face pe fiecare mai puţin om. Dar 
umanitatea este trăită de fiecare în alt mod şi într-o completare reciprocă. 
Fiecare e la fel de om, dar integritatea umană şi-o trăiesc numai împreună, în 
completarea reciprocă. Cu alte cuvinte, această unitate umană diferenţiată şi 
complementară este o unitate conjugală. Fiinţa umană este o fiinţă conjugală 159 . 
Perechea umană din rai era o pereche conjugală. Aceasta era căsătoria 
paradisiacă, avându-şi baza în natura umană duală. Dar ea avea şi un har 160 . 

Pentru a fi o unire desăvârşită, căsătoria comportă o iubire 
desăvârşită. De aceea ea trebuie să fie indisolubilă. Astfel, căsătoria avea de la 
început atributele unităţii şi indisolubilităţii. Bărbatul avea, în mod deplin, în 
unirea desăvârşită cu o femeie, tot ce-1 completa esenţial; şi femeia la fel. 
Trecerea de la legătura cu o femeie la legătura cu alta, sau de la un bărbat la 
altul, nu procură nici unuia completarea deplină printr-o unire desăvârşită. 
Femeiescul e mereu căutat fără să fie găsit deplin, în acea dăruire a lui deplină şi 
pentru toată viaţa; şi bărbătescul la fel. Fiecare jumătate rămâne mai mult sau 
mai puţin un individ necomplet ca om, mai mult sau mai puţin într-o 
singurătate. 

Unirea deplină între un bărbat şi o femeie, corespunzând unei iubiri 
desăvârşite, e netrecătoare. Căci fiecare a găsit în celălalt nu un obiect, ale cărui 
posibilităţi de satisfacere sunt limitate şi care se ascunde ca persoană atunci 
când e tratat ca obiect, ci o persoană inepuizabilă şi veşnic nouă în capacitatea şi 
imaginaţia ei de autodăruire. 

Cei doi se iubesc pentru că se completează, pentru că nu-şi sunt 
uniformi. Iubirea nu se naşte între două suflete care sună la fel, ci care sună 
armonic, spune Schiller 161 . Iubirea este un schimb de fiinţă, o întregire 
reciprocă. Iubirea îmbogăţeşte pe fiecare pentru că primeşte şi dăruieşte la 
nesfârşit, pe când ura sărăceşte 162 , pentru că nu dă şi nu primeşte nimic. 

Bărbatul găseşte în femeie o taină indefinită. Ea îşi cunoaşte nişte 
insuficienţe care se cer după o întregire prin bărbat, de aceea îl iubeşte pe 
bărbat; şi bărbatul, la fel. Căsătoria e în acelaşi timp dragoste şi ajutor, bucurie 



158 Idem, op. cit,p. 161. 

159 Idem, op. cit, p. 160. 



160 Clement de Alexandria vorbe □ te de un har al cDsDtoriei în rai. (ir\q 
tov ya|iOvxocpiTog) 

161 La P. Florensky, op. cit., p. 177. 

162 Ibid. 

de celălalt şi răbdare a lui. Pentru toate acestea se dă celor doi ce se căsătoresc 
harul dumnezeiesc. Iubirea uneşte uimirea în faţa tainei celuilalt şi răbdarea 
neputinţelor lui şi ajutorarea lui în ele. In iubire, amândoi devin tari. 

Căsătoria ca legătură naturală a fost slăbită şi desfigurată în multe 
forme după cădere, prin egoismul descătuşat şi dezvoltat de cădere. Ea a pierdut 
prin aceasta harul legat de starea primordială. Totuşi ea n-a fost desfiinţată în 
esenţă. Căci nici natura umană n-a fost distrusă. 

Bărbatul se întregeşte aşa de mult prin femeie, deoarece ea este 
cealaltă jumătate a speciei şi numai împreună cu ea bărbatul formează omul 
întreg şi numai în unire cu ea se realizează ca bărbat. Şi femeia la fel. Căci 
bărbatul e cel ce completează femeia, şi viceversa. Şi dacă bărbatul nu 
completează de fapt femeia şi nu e completat de ea, nu se realizează ca bărbat, 
precum nici femeia, ca femeie. In felul acesta, în femeia lui, bărbatul are toată 
cealaltă jumătate a speciei, şi viceversa, încât nici unul nu are nevoie de alt 
bărbat sau de altă femeie. 

Dar orice bărbat sau femeie e nu numai un exemplar uniform al unei 
jumătăţi a speciei, ci poartă şi caracterele unice ale unei persoane nerepetate. 
Vieţuind împreună, cele două persoane se configurează una după cealaltă, încât 
bărbatul se completează şi ca persoană prin femeie, şi invers. Fiecare devine un 
fel de co-persoană şi amândoi o unitate co-personală. De aceea, bărbatul care ar 
trece de la o femeie la alta nu se mai realizează ca persoană, definită prin 
convieţuirea cu o singură persoană ca femeie. Trăsăturile lui personale vor 
deveni fluide, nedefinite. Propriu-zis el va deveni mai mult un individ-specie, 
căci cel ce e lipsit de o adevărată şi permanentă comuniune personală, e mai 
mult un individ uniform al speciei decât o persoană. In el se dezvoltă mai mult 
pasiunile speciei, nearmonizate şi neînfrânate în trăsăturile unei persoane cu 
caractere spirituale reliefate în mod propriu. Prin educaţie caracterele lor 
personale îmbinate le capătă şi copiii lor; sau şi cei doi se resimt cu vremea de 
trăsăturile personale ale copiilor. Aşa se pregătesc oamenii să devină o 
universală comunitate co-personală în împărăţia cerurilor. Această reciprocă 
configurare personală n-a lipsit cu totul nici după cădere, ba ea a fost ajutată 
într-un fel chiar de legea naturii. Slujba ortodoxă afirmă: "Nici păcatul de la 
început, nici potopul n-au stricat sfinţenia căsătoriei 163 Sfântul Efrem Şirul 
adaugă: "De la Adam până la Domnul, iubirea conjugală autentică era Taină 
desăvârşită". 164 Mai precis vorbeşte Fericitul Augustin, spunând la rândul său: 
"Hristos a întărit la Cana ceea ce a instituit în rai". 165 

Totuşi atributele naturale ale căsătoriei, unitatea şi indisolubilitatea, 
erau de mulţi şi chiar de multe popoare întregi nesocotite. Dar conştiinţa că ea e 
una şi indisolubilă persista între oameni. Din această conştiinţă pun fariseii lui 



163 La P. Evdokimov, op. cit, p. 175. 

164 Ibid., La Efes. 5, 32. 

Iisus întrebarea: "Se cade, oare, omului să-şi lase femeia sa pentru orice 
pricină?" (Mt. 19, 4). 

3. întărirea şi înălţarea căsătoriei de către Hristos 

Hristos întăreşte din nou legătura căsătoriei dintre bărbat şi femeie şi 
o înalţă, din ordinea naturii, în ordinea harului, învăluind-o, prin participarea Sa 
la nunta de la Cana, în ambianţa harică ce iradia din Persoana Sa. Săvârşind 
acolo cea dintâi minune, prin puterea Sa mai presus de fire şi dând perechii ce se 
căsătorea să bea din vinul iubirii entuziaste turnate de El prin harul Său, El vrea 
să arate că începe înălţarea vieţii omeneşti în ordinea harului de la întărirea şi 
înălţarea căsătoriei. 

El afirmă apoi direct trebuinţa revenirii căsătoriei la unitatea şi 
indisolubilitatea ei de la început. La întrebarea fariseilor, de ce Moise a permis 
părăsirea femeii, El răspunde: "Fiindcă Moise, după învârtoşarea inimii voastre, 
v-a dat vouă voie să vă lăsaţi femeile voastre, dar la început n-a fost aşa. Ci Eu 
vă zic vouă: Oricine va lăsa pe femeia sa - nu pentru desfrânare - şi se va însura 
cu alta, preacurveşte, şi cine s-a însurat cu cea lăsată, preacurveşte." (Mt. 19, 8- 

9). 

Iisus consideră ca adulter pe cel ce-şi lasă femeia sa şi ia pe alta, sau 
pe cel ce o ia pe cea părăsită, deoarece socoteşte că legătura căsătoriei nu s-a 
desfiinţat între cel ce şi-a lăsat soţia sa, prin faptul că a părăsit-o. Aceasta o 
spune şi direct mai înainte, răspunzând la întrebarea dacă e permis cuiva să-şi 
lase femeia sa, pentru orice pricină, în afară de cea a adulterului. în acest 
răspuns, El afirmă unitatea celor căsătoriţi, bazat pe faptul că Dumnezeu a făcut 
pe om ca bărbat şi ca femeie şi deci cel ce se uneşte cu o femeie se completează 
în mod atât de total cu ea, încât alcătuiesc o unitate. Bărbatul a devenit omul 
întreg prin această femeie sau viceversa. Dumnezeu însuşi i-a împreunat prin 
faptul că a făcut pe om bărbat şi femeie, deci prin faptul că fiecare devine omul 
întreg în unirea cu celălalt, iar această unitate pe care şi-a găsit-o fiecare nu se 
poate dezintegra şi reface cu alt partener. Nemairespectându-se unul pe altul ca 
persoană, ci tratându-se ca obiecte de plăcere care nu ţine mult, aceştia cad din 
demnitatea de om, pe care au primit-o prin creaţie: "Răspunzând, El a zis: Oare 
n-aţi citit că Cel ce i-a făcut de la început, bărbat şi femeie i-a făcut? Şi adaugă: 
Pentru aceea va lăsa omul pe tatăl său şi pe mama sa şi se va lipi de femeia sa şi 
vor fi amândoi un trup. Aşa încât nu mai sunt doi, ci un trup. Deci, ce a 
împreunat Dumnezeu, omul să nu despartă" (Mt. 19, 4-6). 

Bazată pe cuvântul Mântuitorului, Biserica ortodoxă nu divorţează pe 
cei căsătoriţi, decât în cazul când unul din ei a rupt unitatea dintre ei prin 
adulter. Dar nu cunună pe cineva mai mult decât de trei ori. Pentru a doua 
căsătorie impune o pocăinţă şi o oprire de la Sfânta împărtăşanie pe timp de doi 
ani, iar pentru a treia - pe timp de cinci ani. Iar în rugăciunile de la această 

căsătorie se cere iertarea păcatelor celor ce se cunună: "Stăpâne, Doamne 
Dumnezeule... iartă fărădelegile robilor Tăi, chemându-i pe dânşii la pocăinţă, şi 
dându-le lor iertarea greşelilor, curăţirea păcatelor... celor de voie şi celor fără 
de voie, Cela ce ştii neputinţa firii omeneşti". Dar când unul din soţi a decedat, 
celălalt e admis la căsătorie fără divorţ bisericesc, căci căsătoria se considera 
stinsă (Rom. 7, 2). 

Dar unitatea aceasta indisolubilă, alcătuită între bărbat şi femeie, fiind 
o unitate în planul uman, nu e atât o unitate organică, fiziologică, ci o unitate 
prin iubire. Ea se bazează pe iubirea între două existenţe umane ce se 
completează nu numai pe planul trupesc, ci şi pe cel spiritual. Pentru aceasta ea 
primeşte în Biserică un har. Ca atare, el nu trebuie primit pasiv, ci dezvoltat 
activ de cei doi. Astfel indisolubilitatea implicată în fire şi refăcută prin har e şi 
o operă a voinţei celor doi. 

Dacă o concep numai ca mijloc de satisfacere a poftei trupeşti, cei doi 
se plictisesc repede unul de altul. Căsătoria începe cu o iubire în care se 
sintetizează atracţia trupească şi cea spirituală, cu o iubire în care fiecare 
preţuieşte taina celuilalt şi afirmă în iubirea sa disponibilităţi nelimitate de a-1 
respecta ca persoană, de a accepta toate jertfele şi oboselile pentru el. 

Dar sinteza acestei iubiri totale iniţiale e o legătură ce se actualizează 
în fapte, aspectul spiritual căpătând un loc tot mai important în ea. Fiecare din 
cei doi înscrie în fiinţa sa tot mai multe semne de atenţie, de înţelegere, de 
slujire şi de jertfire din partea celuilalt, iar acestea îi leagă tot mai strâns, îi fac 
să se cunoască şi să se preţuiască tot mai mult, iar această memorie spirituală 
vie, care înalţă pe fiecare din cei doi ca persoană, înălţându-1 pe unul prin 
celălalt, face să se penetreze de tot mai multă spiritualitate şi familiaritate actele 
lor de iubire trupească. 

Trupul fiecăruia devine pentru celălalt un transparent al spiritualităţii 
lui, capătă o adâncime spirituală tot mai mare, devine un loc evident al spiritului 
lui; fiecare devine pentru celălalt o taină tot mai cunoscută şi tot mai indefinibilă 
în acelaşi timp. Iar această taină a fiecăruia se vădeşte deplin numai celuilalt, se 
realizează numai prin el şi pentru el. Taina fiecăruia dintre ei se îmbină cu a 
celuilalt într-o taină unică, căci fiecare poartă tot mai mult din celălalt în 
persoana sa. Astfel căsătoria este o adevărată taină vie a dualităţii sau a unităţii 
duale, care începe să se simtă şi să se realizeze din momentul unirii celor doi în 
căsătorie, sau şi de mai înainte, dar îşi actualizează virtualităţile în tot cursul 
vieţii lor, fără să se plictisească unul de altul. 

Un rol important în această spiritualizare treptată a legăturii dintre ei 
îl are exerciţiul şi creşterea responsabilităţii unuia pentru altul iubirea creşte din 
exerciţiul responsabilităţii reciproce, şi responsabilitatea creşte din iubire. 
Iubirea între fiinţele condiţionate de atâtea nevoi ale vieţii în trup nu e numai o 
fericită contemplare a frumuseţii trupeşti şi apoi o tot mai trăită contemplare şi a 
celei sufleteşti a celuilalt, deşi este şi aceasta; ci ea e motorul unor nesfârşite 

acte de responsabilitate pentru acela. Iar aceasta se imprimă ca un important 
factor de spiritualizare în actele de iubire trupească. 

Responsabilitatea aceasta se manifestă în fapte în mijlocul societăţii, 
căci familia proprie nu poate fi slujită fără împlinirea unor îndatoriri în 
societate. Harul dat celor căsătoriţi are astfel efecte în societate şi în Biserică. 
Atâta timp cât privim căsătoria numai în legătură cu aceia care se căsătoresc, şi 
nu o raportăm la Biserica întreagă şi prin aceasta la lumea întreagă, nu vom 
înţelege niciodată caracterul sacramental al ei, acea mare Taină de care vorbeşte 
Sfântul Apostol Pavel: "Iar eu vorbesc în Hristos şi în Biserică... In acest sens, 
Taina Căsătoriei este mai cuprinzătoare decât familia. Este Taina iubirii 
dumnezeieşti, Taina cuprinzătoare a existenţei peste tot, şi acesta e motivul 
pentru care ea interesează toată Biserica şi, prin Biserică, întreaga lume". 166 O 
familie sănătoasă e o celulă sănătoasă a edificiului Bisericii şi a societăţii. 

In exerciţiul acestei responsabilităţi omul îşi dobândeşte toată 
seriozitatea şi gravitatea lui. El devine cu adevărat om, care înseamnă om pentru 
alţii. Responsabilitatea aceasta îl face cu adevărat persoană, factor de mare 
eficienţă conştientă în viaţa celuilalt şi a societăţii, dar ea se susţine şi din 
respectul celuilalt ca persoană. Prin reciproca jertfelnicie, fiecare din cei doi îşi 
accentuează caracterul şi îl accentuează şi pe al celuilalt; unirea lor se 
accentuează tot mai mult ca o comuniune personală, în care fiecare persoană 
creşte spiritual pe măsura unirii între ele. Fără trăirea şi exercitarea acestei 
responsabilităţi, omul rămâne într-o stare vecină cu inconsistenţa, deosebindu-se 
de copil doar prin lipsa de inocenţă a acestuia. 

In responsabilitatea aceasta se face tot mai străvezie, pentru fiecare 
prin celălalt, prezenţa lui Dumnezeu cel personal ca factor care dă valoare 
nemăsurată partenerului de căsătorie. Pe măsură ce celălalt îşi descoperă 
adâncimea, devine mai transparent pentru Hristos care-i garantează valoarea lui 
eternă de om, prin faptul că El însuşi S-a făcut om. Iar aceasta sporeşte 
responsabilitatea fiecăruia pentru celălalt. Fiecare e pus astfel prin celălalt într-o 
relaţie directă cu Hristos, fără ca valoarea şi consistenţa lui să se diminueze. 
Fiecare trăieşte pe Hristos într-un mod specific prin celălalt, ca transparent unic. 
Amândoi trăiesc pe Hristos ca pe Cel ce apare prin celălalt ca printr-un mediu 
transparent şi unic al revelării Sale complete şi ca Cel ce impune nişte 
responsabilităţi speciale în legătură cu acela. Amândoi trăiesc pe Hristos ca pe 
Cel ce 1-a dat pe fiecare celuilalt, ca mediu special de revelare şi de dezvoltare a 
comuniunii şi a persoanelor, prin slujirea lor reciprocă. Prin aceasta fiecare se 
descoperă celuilalt în umanitatea lui cea mai profundă şi mai tainică, mai 
cuceritoare. Nici unul din ei n-ar putea trăi pe Hristos într-un mod tot mai adânc 
şi într-o atât de accentuată responsabilitate şi nici un alt bărbat sau altă femeie 
nu s-ar revela atât de deplin în taina lui şi în taina comuniunii personale 

continuu adâncită, dacă s-ar despărţi de celălalt soţ, dacă ar realiza uniri 
trecătoare, cu alt bărbat, sau cu altă femeie. In acest caz, fiecare unire ar fi o 
unire mai mult trupească, incapabilă să progreseze la nesfârşit în unirea şi în 
cunoaşterea reciprocă a spiritualităţii lor profunde în Hristos. 

In modul acesta Taina unirii indisolubile între un bărbat şi o femeie, 
ca unire care se spiritualizează într-o tot mai adâncă comuniune, este Taină în 
Hristos. Unirea lor în Hristos este o Biserică mică, după cum arată Sfântul Ioan 
Gură de Aur, sau o parte a Bisericii. Căci şi Biserica se constituie din astfel de 
unităţi ale celor căsătoriţi prin Duhul Sfânt, Care suflă în Biserică. "Taina 
aceasta mare este, iar eu zic în Hristos şi în Biserică", spune Sfântul Apostol 
Pavel (Ef. 5, 32). "Căsătoria este un chip tainic al Bisericii" 167 , spune Sfântul 
Ioan Gură de Aur. 

Clement Alexandrinul zice: "Cine sunt cei doi sau trei adunaţi în 
numele lui Hristos, în mijlocul cărora este şi Domnul? Nu sunt bărbatul şi 
femeia uniţi în Dumnezeu?" 168 . Iar Sfântul Ioan Gură de Aur spune: "Când 
bărbatul şi femeia se unesc în căsătorie, ei nu mai sunt ceva pământesc, ci chipul 
lui Dumnezeu însuşi" 169 . Iar Teofil de Antiohia zice: "Deci a creat pe Adam şi 
pe Eva pentru cea mai mare iubire între ei, ca să reflecte taina unităţii 
dumnezeieşti" 170 . 

Femeia este omul cel mai apropiat de bărbatul ei, şi, viceversa. Şi este 
aceasta, pentru că îl completează. Bărbatul are în femeie umanitatea ajunsă la 
intimitatea supremă cu el. Şi viceversa. Ei îşi sunt unul altuia deplin descoperiţi, 
într-o totală sinceritate; fiecare îi este celuilalt ca un alt eu, rămânând totuşi un 
tu care îi este necesar pentru a se descoperi. Fiecare se uită pe sine, fâcându-se 
eu-ul celuilalt. Sfântul Ioan Gură de Aur zice: "Cel iubit este pentru cel ce 
iubeşte identic cu sine. însuşirea iubirii este de aşa fel, că cel ce iubeşte şi cel 
iubit nu mai par să formeze două persoane deosebite, ci un singur om" 171 . Iar 
altădată spune: "Cine are un prieten are o altă sine (ocAÂov eocutov) 172 . 

Prin aceasta fiecare din cei doi soţi realizează starea după care 
năzuieşte şi se realizează ca persoană în reciprocă comuniune. Dar se realizează 
numai când dragostea trupească e penetrată de cea spirituală şi copleşită de ea. 

Când femeia i-a ajuns bărbatului o astfel de umanitate intimă şi curată 
prin copleşirea dragostei trupeşti de către cea spirituală, el poate privi cu ochi 
curaţi orice femeie, şi femeia, orice bărbat. Căsătoria este astfel un drum spre 
spiritualizarea celor doi soţi nu numai în relaţia unuia faţă de altul, ci şi în toate 
relaţiile cu ceilalţi oameni. Toate femeile primesc o adâncime spirituală pentru 



167 P.G., 62, 387, la Evdokimov, op. cit, p. 169. 

168 Stromata, 3, 10, 68. 

169 La Evdokimov, op. cit, p. 163. 

170 Ad Autolycum, 11,28. 
171 P.G., 61, 280; 62, 383. 
172 P.G., 61,289. 

bărbatul ajuns aci, în persoana femeii sale, şi toţi bărbaţii, pentru femeie, în 
persoana bărbatului ei. Atunci fiecare cunoaşte pe toţi în dimensiunea lor 
spirituală. Dar bărbatul rămâne unit cu femeia lui, pentru familiaritatea lui cu 
unicitatea ei, pentru realizarea sa ca persoană şi pentru cunoaşterea lui Hristos 
prin mediul acestei unicităţi. Şi femeia la fel. Aci se arată din nou importanţa 
socială a căsătoriei. 

Dar trebuie precizat că şi cunoscând această mare importanţă a 
căsătoriei, creştinismul rămâne totuşi realist. El nu dispreţuieşte trebuinţa unirii 
trupeşti între bărbat şi femeie. Rugăciunile de la cununie nu evită deloc să 
vorbească despre ea. Dar socoteşte că numai în căsătorie ea devine un mijloc de 
unire sufletească completă, sau o adânceşte tot mai mult pe aceasta. Deci 
aprobând căsătoria pentru satisfacerea trebuinţei de unire trupească între bărbat 
şi femeie, consideră această unire în acelaşi timp ca mijloc de promovare a 
unirii sufleteşti. 

De aceea el nu cunoaşte decât două atitudini drepte fată de pofta 
trupească: sau înfrânare totală de la ea în afara căsătoriei, sau o folosire a 
satisfacerii ei ca mijloc de unire sufletească şi de înaintare în ea. Aceasta e 
neprihănirea patului de care vorbesc rugăciunile de la cununie, sau castitatea 
conjugală. Biserica atribuie şi căsătoriei o castitate şi o consideră ca un drum 
spre o tot mai mare castitate. Ca şi castitatea monahală, şi ea este o libertate a 
spiritului. Şi pentru amândouă se cere o luptă spirituală. Satisfăcută în afara 
căsătoriei, pofta trupească îl robeşte pe bărbat în aşa măsură, că nu mai vede în 
femeie decât un instrument al satisfacerii ei, şi viceversa. Aceasta se poate 
întâmpla însă şi în căsătorie, dar numai unde cei doi nu fac efortul de a 
transfigura şi spiritualiza prin unirea sufletească unirea lor trupească. Şi aceasta 
se întâmplă aproape totdeauna acolo unde lipseşte harul credinţei. în acest caz, 
pofta trupească plictisită repede de o femeie sau de un bărbat, îşi caută 
satisfacţia în altă parte. 

Din înţelegerea realistă a neputinţei celor mai mulţi de a stăpâni cu 
totul pofta trupeasca şi din înţelegerea căsătoriei ca unic mijloc de transfigurare 
a ei, de transformare a ei prin penetrarea unirii trupeşti de unirea sufletească 
între bărbat şi femeie, rezultă marea cinste ce o acordă Biserica Tainei Nunţii. 

E drept că Sfântul Apostol Pavel a spus: "... e bine pentru om să nu se 
atingă de femeie. Dar ca pază împotriva desfrâului, fiecare bărbat să-şi aibă 
femeia lui şi fiecare femeie să-şi aibă bărbatul ei... Dacă însă nu pot să se 
înfrâneze, să se căsătorească. Fiindcă mai bine este să se căsătorească decât să 
ardă" (1 Cor. 7, 1,2,9). 

Dar prin acest cuvânt el n-a înţeles căsătoria numai în sensul negativ, 
de remediu al manifestării dezordonate a concupiscenţei, ca mijloc tolerat de 
satisfacere a unei porniri păcătoase, fără efectele de dezordine socială, pe care le 
are când e satisfăcută în afara căsătoriei. El a arătat în alte locuri înaltul conţinut 
pozitiv al unirii dintre bărbat şi femeie, în căsătorie (Ef 5, 28-32). 

Alţii, trecând peste justificarea căsătoriei ca remediu contra 
concupiscenţei, au considerat că ea îşi justifică existenţa numai prin naşterea de 
prunci. Dar în aceasta se include şi mai vădit înţelegerea ei ca o unire mai mult 
decât trupească. Intre reprezentanţii de seamă ai acestei înţelegeri a căsătoriei 
trebuie menţionat fericitul Augustin. Pavel Evdokimov, combătând această 
interpretare, considera legătura căsătoriei sublimă în ea însăşi, neavând nevoie 
pentru a se justifica de naşterea de prunci. El dezaprobă cu dreptate îndoielile 
privitoare la calitatea morală ireproşabilă a legăturii trupeşti 173 . 

De fapt, Sfântul Apostol Pavel nu acceptă satisfacerea poftei trupeşti 
în afara căsătoriei. Deci o consideră ca păcat când e satisfăcută în afara 
căsătoriei. Dar de ce e păcat în afara căsătoriei? Desigur nu numai pentru 
dezordinea socială pe care o provoacă, ci şi pentru netransfigurarea ei printr-o 
unire sufletească, produsă de iubirea spirituală din căsătorie. De fapt, cine nu 
ştie că cel ce priveşte femeia din afara căsătoriei o vede îngustată la calitatea 
unui obiect carnal de plăcere epidermică? Numai în căsătorie ea se descoperă ca 
persoană cu toată complexitatea de probleme, în care are nevoie să fie ajutată, să 
nu fie singură, cum are nevoie şi bărbatul; numai căsătoria ridică legătura între 
bărbat şi femeie la prietenie şi adâncă responsabilitate practică reciprocă, în care 
fiecare trebuie să se angajeze total. 

In felul acesta, căsătoria este nu un simplu remediu tolerat pentru 
satisfacerea unei pofte ce rămâne mai departe păcătoasă, ci un mijloc care face 
ca legătura dintre bărbat şi femeie să fie cu adevărat o legătură completă, o 
legătură a unei comuniuni totale între persoane, în care se realizează fiecare 
complet ca persoană, sau ca om adevărat, ajutându-1 şi pe celălalt în acest scop, 
aşa cum a voit-o Dumnezeu când a creat pe om ca bărbat şi femeie, spre o 
completare reciprocă. In acest sens, Biserica concepe legătura soţilor ca o 
legătură completă, trupească şi sufletească. In căsătoria adevărată ei progresează 
în unirea sufletească, pentru că de fapt numai în aceasta se poate progresa. Acest 
progres trebuie să-1 ajute ei şi cu voinţa. în acest sens li se dă harul acestei 
Taine. Ei trebuie să aibă conştiinţa că, dacă legătura lor se reduce la satisfacerea 
poftei trupeşti, aceasta alunecă spre păcat şi e pândită de destrămare. 

Fără să conteste importanţa legăturii trupeşti, creştinismul nici n-o 
justifică în exclusivitatea ei. Când Sfântul Apostol Pavel declară căsătoria ca un 
remediu împotriva arderii dificil de suportat, sau a satisfacerii ei dezordonate, el 
include în acest rost al căsătoriei pe acela de mijloc de transfigurare a unirii 
trupeşti. Acest înţeles se include şi mai vădit în cuvintele Sfântului Ioan Gură de 
Aur, în care atribuie căsătoriei şi rostul naşterii de prunci. "Sunt două motive 
pentru care a fost instituită căsătoria... pentru a face pe om să se mulţumească cu 
o singură femeie şi pentru a face copii. Dar motivul principal e cel dintâi ... Cât 
despre procreare, căsătoria nu o antrenează în mod absolut. .. Dovadă sunt 

multele căsătorii care nu pot avea copii. Iată de ce prima raţiune a căsătoriei este 
să reglementeze viaţa sexuală, mai ales acum când neamul omenesc a umplut tot 
pământul" 174 . Că el atribuie căsătoriei şi rostul realizării unei uniri spirituale, o 
arată în alte daţi, când o prezintă ca chip al unităţii. 

De fapt, un mijloc important care ajută pe cei doi soţi să înainteze spre 
o unire sufletească tot mai adâncă este naşterea şi creşterea de prunci. Actele de 
unire trupească se îmbibă prin asumarea acestei responsabilităţi de un element 
spiritual şi mai accentuat. In felul acesta, în faza întâi a căsătoriei un mare rol în 
transfigurarea legăturii trupeşti, care deţine un loc mai mare în unirea dintre soţi, 
îl are asumarea răspunderii naşterii de prunci, ca în partea a doua această 
legătură să fie în mare măsură depăşită în fiinţa ei de unirea spirituală în care 
soţii au progresat. E adevărat că în textul de mai sus, Sfântul Ioan Gură de Aur 
declară că o căsătorie e realizată şi când se împlineşte numai scopul ei principal: 
reglementarea sexualităţii, fără împlinirea scopului al doilea: naşterea de prunci. 
Dar el adaugă că ea e realizată fără naşterea de prunci, când pruncii lipsesc nu 
din voinţa soţilor, ci fără voia lor. Căci când naşterea de copii e evitată cu voia, 
legătura între soţi cade într-un simplu prilej de satisfacere a poftei trupeşti, ce 
trece astfel la acte păcătoase. 

Copiii născuţi şi crescuţi nu iau loc în afara legăturii dintre soţi, ci ei 
sporesc în mod esenţial comuniunea dintre soţi, prin responsabilitatea comună, 
în care ei se unesc, deci adâncesc esenţa căsătoriei, care fără copii se sărăceşte 
de substanţa spirituală interioară. Soţii devin în acest caz de cele mai multe ori o 
unitate egoistă în doi, poate de un egoism mai accentuat decât cel de unul 
singur, pentru că un soţ are în celălalt aproape tot ce-i trebuie pentru a se 
satisface în ordinea material-trupească şi pentru a nu suferi nici de singurătate 
atât de mult ca cel închis în egoismul de unul singur. 

Prin copii soţii depăşesc acest egoism, deschizându-se spre alţii. Prin 
copii se deschid mai mult spre societate în general, de care au nevoie pentru 
creşterea copiilor, pentru încadrarea lor în societate. Prin ei intră în relaţii mai 
bogate cu societatea. P. Florensky spune că societatea — deci şi Biserica — este 
formată din unităţi duale, nu din indivizi; am zice din molecule, nu din atomi 175 . 
Dar o familie care nu are copii nu e necesară în sens deplin societăţii. Familia 
promovează coeziunea socială, bisericească, nu indivizii. Celula familiei, deşi 



174 Discours sur le mariage. Trad. franc, de L'Abee Martin, Garnier, p. 139, la 
Evdokimov, op. cit, p. 167. 

175 Der Pfeiler und die Gnindfeste der Wahrheit, p. 160-161: "Graniţa fărâmiţării nu e 
atomul omenesc, care se raportă la comunitate din sine, ci molecula comunitară, perechea de 
prieteni, care apare ca principiu al actelor, la fel cum familia este o astfel de moleculă... 
Aceasta e o nouă antinomie: persoana-doime. Pe de o parte, persoana singulară este totul; pe 
de alta, ea e ceva numai acolo "unde sunt doi sau trei". "Doi sau trei" e ceva calitativ mai 
înalt, deşi tocmai creştinismul a creat ideea valorii absolute a persoanei singulare. Absolut 
valoroasă poate fi persoana numai într-o absolut valoroasă comuniune, deşi nu se poate spune 
că persoana precede comuniunii, sau comuniunea, persoanei". 

nu se dizolvă în organismul bisericesc sau social, trebuie să fie într-o 
comunicare cu celelalte celule prin sângele comun al lor, prin copii. 

Desigur naşterea şi creşterea de prunci, slujirea Bisericii şi a societăţii, 
ca înfrânare a egoismului în doi (sau în mai mulţi; cu copii cu tot), înseamnă o 
cruce. De aceea se cântă la slujba cununiei un imn închinat mucenicilor. Soţii 
care nu-şi înfrânează egoismul în doi vor deveni până la urmă netransparenţi 
chiar şi lor înşişi. Vor constitui un egoism de instincte, de mic grup animalic, 
grupul insensibil la alţii al familiei de tip biologic, un grup închis ca o cetate în 
zidurile proprii şi capabil numai de ieşiri acaparatoare, nu şi de ieşiri dăruitoare. 
O căsătorie care nu-şi răstigneşte statornic lăcomia şi auto suficienţa proprie şi 
nu se depăşeşte pe sine prin această năzuinţă, nu e familie creştină. După 
învăţătura creştină, păcatul propriu al familiei de azi este nu divorţul sau lipsa de 
"acomodare", sau "sălbăticia spirituală", ci autoadorarea familiei, refuzul de a 
vedea căsătoria ca orientată spre împărăţia lui Dumnezeu. Există o pornire de a 
face "totul pentru familie", dacă trebuie, chiar a fura. Familia nu mai este spre 
slava lui Dumnezeu; ea a început să nu mai fie o intrare sacramentală în 
prezenţa Lui. Nu lipsa de sfială sfântă faţă de familie face ca divorţul să apară ca 
un proces aproape natural, ci această autoidolatrizare a familiei face ca familia 
modernă să se sfărâme aşa de uşor; este acea identificare a familiei cu succesul 
şi cu refuzul de a purta crucea ... O căsătorie creştină se încheie între două 
persoane, iar fidelitatea comună a celor doi faţă de al treilea - Dumnezeu - îi 
păstrează pe aceştia într-o adevărată unitate între ei şi cu Dumnezeu" 176 . 
Propriu-zis Hristos este cel care săvârşeşte Taina căsătoriei, dar o săvârşeşte 
unindu-i pe cei doi în Sine şi ca atare El rămâne permanent ca mijloc de unire 
între ei. Dacă ei se despart de El, se slăbeşte şi unitatea între ei. 

înfrânarea acestui egoism în doi include şi înfrânarea de a folosi 
legătura căsătoriei pentru o simplă plăcere, cu evitarea naşterii de prunci. 

4. Aspectele constitutive ale Tainei şi semnificaţia lor pentru puterea spirituală 

acordată prin ea 

Enunţarea mai explicită a tuturor scopurilor căsătoriei creştine, 
înălţată prin har, se face în însăşi rânduiala Tainei prin care harul dumnezeiesc 
se împărtăşeşte celor ce se căsătoresc, în vederea realizării lor. 

Săvârşitorul Tainei este în Biserica ortodoxă preotul, pentru că prin el 
vine în faţa celor ce se căsătoresc şi în mijlocul lor în mod invizibil însuşi 
Hristos, Care pecetluieşte legătura naturală pe care ei o realizează prin 
consimţirea între ei şi care îi menţine pe aceştia uniţi în El; şi pentru că prin 
preot căsătoria celor doi se inserează ca celulă vie a Bisericii, umplută de harul 
lui Hristos din ea. A considera căsătoria încheiată numai prin consimţirea 

soţilor, ca în catolicism, unde preotul e numai martor, înseamnă a o vedea numai 
la nivelul ei de legătură naturală. încă Sfântul Ignatie Teoforul, în Epistola către 
Policarp (începutul sec. 11), a spus: "Cei ce se căsătoresc să nu efectueze 
legătura lor decât cu aprobarea episcopului" 177 . Binecuvântarea căsătoriei prin 
preot e atestată de canonul 7 de la Neocezareea. 

Primitorii sunt doi credincioşi ai Bisericii, de sex diferit, necăsătoriţi, 
din care nici unul nu a fost căsătorit bisericeşte mai mult de trei ori şi care nu au 
între ei o rudenie mai apropiată de gradul cinci. Căsătoriile mixte între ortodocşi 
şi eterodocşi sunt permise cu condiţia ca pruncii să fie crescuţi în credinţa 
ortodoxă, iar Taina să se săvârşească ortodox 178 . Căsătoria nu e admisă după 
hirotonie diaconilor şi preoţilor, iar la treapta arhieriei nu e admis cel ce a fost 
căsătorit vreodată, afară de cazul când soţia a murit, sau s-a retras în monahism. 

In ce priveşte rânduiala săvârşirii Tainei, ea are o introducere în 
logodnă, adică în făgăduinţa ce şi-o dau viitorii soţi de a se uni în căsătorie, 
făgăduinţă binecuvântată şi ea de preot. Ea se producea şi se mai produce şi azi 
uneori cu oarecare timp înainte de cununie, ca cei doi tineri să se pregătească 
pentru ea, dar şi pentru a se angaja reciproc înainte de a fi gata pentru cununie. 
Dar întrucât Biserica consideră pe cei logodiţi ca fiind obligaţi unul faţă de altul 
ca şi prin căsătorie, astăzi de cele mai multe ori logodna se săvârşeşte imediat 
înainte de cununie. 

Logodna se săvârşeşte prin schimbarea inelelor între viitorii soţi, după 
ce preotul i-a însemnat cu ele în semnul crucii, spunând la bărbat cuvintele: 
"Logodeşte-se robul lui Dumnezeu (N), cu roaba lui Dumnezeu (N), în numele 
Tatălui şi al Fiului şi al Sfântului Duh". Acelaşi lucru îl face şi la femeie, 
indicând-o şi pe ea pe nume, ca să se arate egalitatea personală a lor şi libertatea 
fiecăruia în săvârşirea acestui act. Dar la fiecare se aminteşte şi numele celuilalt 
şi cu fiecare inel e însemnat la frunte fiecare din ei, ca să se arate că prin inele ei 
sunt legaţi unul de altul pe toată viaţa în numele Sfintei Treimi, ţinându-se 
seama şi de semnificaţia puterii spirituale a crucii pentru întărirea unităţii lor. 

încă de la începutul rânduielii logodnei, bărbatul şi femeia, sau nunii 
în numele lor, ţin câte o lumânare aprinsă, arătând că vor umbla în lumina lui 
Hristos şi a voii Lui, făcând prin aceasta din căsătoria lor o căsătorie plină de un 
sens superior. 

Dacă logodna a început-o preotul cu "Binecuvântat este Dumnezeul 
nostru ...", ca pe o ierurgie, cununia o începe cu "Binecuvântată este împărăţia 
Tatălui şi a Fiului şi a Sfântului Duh", ca la orice Taină, prin care se dă harul. 
Căci de abia acum încep obligaţiile convieţuirii, care au nevoie de ajutorul 
harului. Şi de abia acum cei doi se încadrează ca o unitate a iubirii şi roditoare 
de prunci în împărăţia lui Dumnezeu, sau în Biserică, menită să crească. în 
prima rugăciune preotul cere lui Hristos ca El însuşi să vie de faţă ca la nunta de 



177 V, 2. 

178 Andrutsos, op. cit, p. 425-426. 

132 



Pr. Prof. Dr. D. Staniloae, Teologia Dogmatica Ortodoxa, volumul 3 

la Cana şi să dea celor ce se cunună "viaţă paşnică, lungime de zile, minte 
întreagă, dragostea unuia faţă de altul, să-i menţină în lungime de zile, dar de 
prunci, cununa cea neveştejită a slavei ... să păzească patul lor neispitit", belşug 
din roadele pământului, "ca să dea şi celor lipsiţi". Deci toate lucrurile pozitive 
de care are nevoie unirea celor doi, dar mai presus de toate dragostea între ei şi 
ferirea de ispita infidelităţii, al cărui gând se poate furişa în unul sau altul. Dar 
nu se uită nici de obligaţia dărniciei faţă de cei lipsiţi. Căsătoria nu e o monadă 
preocupată cu zgârcenie numai de ea însăşi. 

în a doua rugăciune, după ce se aminteşte că Dumnezeu a creat pe om 
ca împărat al zidirii şi, socotind că nu este bine să fie singur, i-a dat femeia ca să 
fie un trup nedespărţit cu ea, preotul cere lui Dumnezeu mai mult păzirea de tot 
felul de primejdii a celor ce se cunună. în legătură cu aceasta, cere lui 
Dumnezeu să le dea bucuria pe care a avut-o împărăteasa Elena când a aflat 
crucea şi să-şi aducă aminte de cei doi, precum şi-a adus aminte de cei 40 de 
mucenici, trimiţându-le cununi din cer. Se face deci aluzie la greutăţile care pot 
surveni în familie şi la crucea pe care ele o reprezintă şi pe care ei trebuie să o 
poarte cu răbdare, ca să ia cununa din cer. Se arată prin aceasta şi acest înţeles al 
cununilor cu care vor fi încununaţi cei doi, care reprezintă şi necesitatea unui 
efort plin de fermitate în viaţa de familie. Şi iarăşi preotul cere de la Dumnezeu 
pentru ei prunci buni, o întocmire de gând a sufletelor şi a trupurilor, sporire 
spre tot lucrul bun. Căsătoria fericită implică armonia sufletelor şi a trupurilor, 
care amândouă depind de unitatea de gând a celor doi. 

în rugăciunea a treia, preotul cere: "Şi acum, însuţi Stăpâne, trimite 
mâna Ta din sfântul Tău locaş şi uneşte pe robul Tău (N), şi pe roaba Ta (N), 
pentru că de la Tine se uneşte bărbatul cu femeia. Uneşte-i pe dânşii întru unirea 
gândului (oJmovnoia), încununează-i într-un trup, dăruieşte-le lor roadă 
pântecelui, câştigare de prunci buni". Unirea lor trupească izvorăşte dintr-o 
unitate de gând, dintr-un acord al inimilor, care concură spre această unire. Ea e 
simfonia de care vorbea mai înainte P. Florensky. Fiecare din cei doi se 
păstrează ca persoană, căci fiecare gândeşte şi voieşte şi simte, dar gândeşte, 
voieşte şi simte în acord cu celălalt, pentru acela, în convergenţă cu acela. Nici 
un gând contrar celuilalt nu-şi face loc în legătura lor. Prin aceasta, unirea lor e 
ca o cunună de mărire şi de cinste. Dar numai pentru că acceptă eventualitatea 
zămislirii pruncilor, spiritualizându-se şi prin această asumare de 
responsabilitate comună. 

In felul acesta unirea trupească dintre bărbat şi femeie devine, dintr- 
un act de concupiscenţă păcătoasă, cum e în afară de căsătorie, un act voit de 
Dumnezeu şi binecuvântat de El. 

După a treia rugăciune, preotul aşează cununa pe capul bărbatului, 
după ce a atins cu ea fruntea fiecăruia şi a făcut semnul crucii pe faţa bărbatului, 
rostind cuvintele: "Cunună-se robul lui Dumnezeu (N), cu roaba lui Dumnezeu 
(N), în numele Tatălui şi al Fiului şi al Sfântului Duh. Amin". Apoi aşează în 

acelaşi fel cununa pe capul miresei. Acesta e actul central al Tainei, act prin care 
ea se realizează de fapt. 

Atingând cu fiecare cunună fruntea fiecăruia din cei doi şi amintind 
pe amândoi la aşezarea cununii fiecăruia, arată că cununa fiecăruia este într-un 
fel şi a celuilalt; fiecare îşi poartă cununa sa întrucât e unit cu celălalt, întrucât 
ea e unită cu a celuilalt. In iubirea între ei stă cununa şi mărirea fiecăruia. 

Cununa e semnul măririi şi al cinstei, o spune preotul îndată după 
încununare: "Doamne, Dumnezeul nostru, cu mărire şi cu cinste încununează-i 
pe dânşii". Mărirea e legată de cinste şi invers. Mărirea şi cinstea lor e văzută de 
Dumnezeu şi de oameni. Ea constă în fidelitatea şi în iubirea dintre cei doi, în 
jertfelnicia unuia pentru altul, în exerciţiul răspunderii unuia faţă de altul, în 
asumarea străduinţelor necesare vieţii de familie. In împlinirea tuturor acestora 
constă realizarea unei perechi fericite, atâta cât e cu putinţă pe pământ. Creaţia 
întreagă câştigă de la armonia acestei perechi pe drumul ei spre armonizarea 
voită de Dumnezeu. 

Cununa este în acelaşi timp o coroană, semn al cinstei şi al demnităţii. 
Coroana o poartă împăratul; împărat este şi Hristos şi arhiereul. Ea e semnul 
unei seriozităţi, al unei maturităţi şi al unei răspunderi ce se încredinţează cuiva 
pentru apărarea, ocrotirea şi călăuzirea celorlalţi. Prin încoronare se arată că cei 
doi au ieşit de sub grija părinţilor, au primit răspunderea pentru propria lor viaţă, 
răspunderea unuia pentru altul, răspunderea comună pentru familia lor şi pentru 
copiii lor viitori, ca cetate a lor. Omul nu e întreg până ce nu a ajuns apt să 
primească această răspundere pentru sine şi pentru alţii. Dacă omul a fost adus 
la existenţă de Dumnezeu ca împărat al creaţiei, el îşi realizează această 
demnitate, care-i o demnitate de răspundere, în mod special şi concret prin 
asumarea responsabilităţilor legate de viaţa de familie, în care sunt implicate şi 
responsabilităţi pentru viaţa socială şi pentru viaţa lumii în general. 

"Sfântul Ioan Gură de Aur vede în cunună simbolul ascezei conjugale, 
pentru a atinge castitatea, integritatea fiinţei" 179 . Cununile se dau de fapt 
mucenicilor pentru răbdarea lor în credinţă. Soţii au de răbdat şi ei asaltul 
multor ispite în viaţa conjugală; trebuie să rabde multe greutăţi, ca să ia cununa 
iubirii depline. Mărirea ce o dă cununa este împreunată şi cu suportarea unei 
asceze, a unei înfrânări şi răbdări şi cu împlinirea plină de eforturi a unor 
responsabilităţi. De aceea se face cu cununa semnul crucii pe faţa celor pe al 
căror cap e aşezată. 

După citirea Apostolului şi a Evangheliei, preotul cere într-o 
rugăciune iarăşi păzirea cinstită a nunţii lor şi păzirea nespurcată a patului, 
desigur de o libidinozitate oarbă şi iresponsabilă şi de un gând de infidelitate, 
care amândouă îi coboară pe amândoi de la respectul reciproc ca persoane şi de 
la comuniunea ca persoane. Cu cât e dragostea mai deplină, mai adâncă, cu atât 

e mai castă. De aceea preotul cere în continuare lui Dumnezeu ajutor ca să fie 
legătura lor fără de păcat. Numai aşa iubirea lor este deplină. Patul nespurcat, ca 
legătură neprihănită sau castă, constă în spiritualizarea celor căsătoriţi, în 
spiritualizarea legăturii lor trupeşti prin toată iubirea, respectul şi răspunderea de 
a se răbda şi ajuta reciproc şi de a progresa în ele, câştigând prin aceasta şi 
respectul celorlalţi oameni şi al măririi de la Dumnezeu. 

Li se dă apoi să bea dintr-un pahar comun, arătându-se că se vor 
îndulci din dulceaţa comună a dragostei şi a bucuriei. 

Preotul îi conduce apoi legaţi de mână în jurul tetrapodului de trei ori, 
ceea ce înseamnă neîntreruperea legăturii şi iubirii lor. "Drumul vieţii conjugale 
nu mai e un simplu itinerariu; el este plasat pe axa eternităţii; de acum mersul 
lor comun este asemenea axei nemişcate a unei roţi care se învârteşte" 180 , a 
mişcării stabile a sufletelor în Dumnezeu. Nimic nu va întrerupe iubirea şi 
fidelitatea lor, nimic nu se va intercala în ea, nimic nu o va scoate din statornicia 
ei. 

In timpul acestui drum, se cântă imnul de bucurie al lui Isaia pentru 
zămislirea Fiului lui Dumnezeu în pântecele Fecioarei. Acum s-a pus temeiul 
unor noi oameni, chipuri ale lui Hristos cel întrupat. Cei ce se vor naşte din 
această căsătorie vor fi şi ei membri ai împărăţiei eterne a lui Dumnezeu. Cerul 
însuşi se bucură pentru această sporire a împărăţiei lui Dumnezeu. In timpul 
înconjurării se mai cere sfinţilor mucenici ca prin rugăciunile lor să se 
mântuiască sufletele celor ce se cunună, printr-o răbdare care imită răbdarea lor. 
Bucuria naşterii de prunci, bucuria iubirii între soţi nu e lipsită de înfrânări, de 
suportări de dureri şi de strădanii. Sunt aceleaşi imne care se cântă şi la Botez şi 
la Hirotonie pentru aceleaşi motive: "pentru naşterea de noi membri ai 
împărăţiei lui Dumnezeu, pentru creşterea lor viitoare, care nu e lipsită de 
eforturile înfrânării, ale răbdării şi ale strădaniilor. 

Luând cununile de pe capul celor încununaţi, preotul vorbeşte iarăşi 
de mărirea lor, căci ei vor purta în chip nevăzut toată viaţa cununile lor de vor 
trăi în iubire adevărată, în curăţia fidelităţii şi în răspundere şi respect reciproc. 
Cu aceste cununi ei vor merge chiar în împărăţia cerurilor: "Dumnezeule... 
primeşte cununile lor în împărăţia Ta, păzindu-i nespurcaţi şi fără prihană şi 
neispitiţi". 

In otpustul rânduielii Nunţii sunt pomeniţi împăraţii Constantin şi 
Elena şi mucenicul Procopie. Cei cununaţi sunt ridicaţi la o cinste împărătească 
şi la conlucrare pentru credinţă, asemenea împăraţilor Constantin şi Elena, şi la 
răbdarea greutăţilor asemenea mucenicilor. Bucuria de cele bune, înălţarea la 
dragostea curată şi desăvârşită e împreunată cu lupta pentru cele bune, cu 
greutăţile înfrânării şi ale răbdării. Greutăţile se amestecă cu dulceaţa unirii 
trupeşti şi sufleteşti, având un rol în spiritualizarea ei. 

Creştinismul este realist. Nu se avântă în promisiuni de fericire 
neumbrită de greutăţi, căci viaţa e îmbinată din amândouă laturile. Dar fericirea 
are totuşi câştigul final. Cine aşteaptă numai fericire de la căsătorie, numai 
plăceri, nu o va putea suporta lung timp. 

Rezumând, se poate spune că harul dumnezeiesc e cerut pentru cei ce 
se căsătoresc ca să poată frâna tendinţa spre satisfacerea exclusivă a poftei 
trupeşti, care coboară pe fiecare din cei doi la starea de obiect al egoismului 
pătimaş al celuilalt, ca să poată frâna orice altfel de egoism şi infidelitate a unui 
soţ în raporturile cu celălalt; e cerut pentru întărirea răbdării fiecăruia faţă de 
insuficienţele celuilalt şi a voinţei de ajutorare a lui, ca să facă adâncă iubirea 
lor în Hristos, care nu e posibilă fără înfrânarea egoismului fiecăruia; în sfârşit e 
cerut pentru naşterea de prunci, care echivalează şi ea cu înfrânarea egoismului 
de toate felurile şi cu înaintarea spre comuniunea deplină. Toate acestea dau o 
castitate legăturii căsătoriei, o cinste şi o nobleţe fiecăruia din soţi, o deschidere 
reală a unuia spre altul, spre Dumnezeu, spre semeni; prin toate acestea ei îşi 
câştigă mântuirea. Toate acestea şi le promit şi ei unul altuia şi pentru toate se 
roagă şi ei şi rudeniile lor împreună cu preotul, în timpul slujbei. 

Sau într-o altă formulare şi mai rezumativă: harul acestei Taine se dă 
pentru dragostea totală şi deci neprihănită între cei ce se căsătoresc, pentru 
ajutorul şi răbdarea reciprocă, pentru suportarea şi biruirea cu răbdare a tuturor 
greutăţilor. Viaţa în doi e complexă, având parte şi de bucurii procurate de 
dragostea şi de dăruirea reciprocă, care are în ea o anumită infinitate, dar şi de 
greutăţi şi de neputinţe legate paradoxal cu indefinitul tainic al persoanelor 
umane. 



G Taina Maslului 
1 . Definiţia şi scopul principal al Tainei 

In Taina Maslului se împărtăşeşte credinciosului bolnav în chip 
nevăzut harul tămăduirii sau uşurarea durerii trupeşti, al întăririi sufleteşti şi al 
iertării de păcatele rămase după mărturisire, prin ungerea cu untdelemn sfinţit, 
însoţită de rugăciunile preoţilor. Practicarea ei în timpul apostolilor, deci 
provenirea ei prin apostoli de la Hristos însuşi, e atestată în Epistola lui Iacob: 
"De este cineva bolnav, să cheme preoţii Bisericii şi să se roage pentru el, 
ungându-1 cu untdelemn în numele Domnului. Şi rugăciunea credinţei va mântui 
pe cel bolnav şi-1 va ridica pe el Domnul, iar de va fi făcut păcate se vor ierta 
lui" (5,15). 

Una dintre cauzele principale ale deprimării şi descurajării omului 
este boala. Şi de multe ori nici boala, nici deprimarea nu pot fi învinse numai cu 
mijloace omeneşti. Bolnavul credincios e chinuit şi de conştiinţa că boala lui are 

cauza şi în unele păcate pe care nu le-a putut mărturisi, sau că eventual va muri 
fără iertarea acestor păcate. Şi cine nu trece în viaţa lui prin boală şi prin aceste 
deprimări şi îngrijorări, care-i măresc suferinţa? Ele intră în componenţa 
existenţei omeneşti. E posibil să credem că Dumnezeu nu S-a gândit şi la un 
ajutor dat omului în aceste situaţii de boală şi de slăbire sufletească? Taina 
aceasta arată că Dumnezeu îşi manifestă mila Lui şi faţă de cei suferinzi care-şi 
pun nădejdea în El, care apelează la El când ajung în aceste situaţii. De aceea, în 
toate rugăciunile Maslului se apelează mai ales la mila lui Dumnezeu, iar 
Dumnezeu apare în această Taină lucrând ca Doftorul plin de milă. în pripeala 
cântării lui Arsenie, de la sfinţirea untului de se unge bolnavul, pripeală ce se 
repetă după fiecare tropar, se cere: "Stăpâne Hristoase, Milostive, miluieşte pe 
robul tău". Iar în podobia glasului IV se cere: "Doftorul şi ajutătorul celor ce 
sunt întru dureri... dăruieşte tămăduire neputinciosului robului Tău, Milostive, 
miluieşte pe cel ce mult a greşit şi-1 mântuieşte de păcate". 

Uneori harul lui Dumnezeu lucrează mai mult sau mai puţin direct 
asupra trupului, vindecându-1, deşi, chiar şi în acest caz, se produc şi întărirea 
sufletească, şi iertarea păcatelor celui bolnav. Alteori, vindecarea se produce 
mai mult prin întărirea puterilor sufleteşti; iar alteori, prin iertarea păcatelor 
nemărturisite, întrucât aceasta întăreşte sufletul şi, prin suflet, şi trupul. Dar prin 
harul acestei Taine se dă în mod principal vindecarea trupului. Numai când este 
rânduit ca bolnavul să moară, nu se produce acest efect principal, ci numai 
celelalte. 

Taina aceasta poate fi socotită, prin excelenţă, Taină a trupului, sau 
Taina rânduită pentru însănătoşirea trupului. Prin ea se pune în relief valoarea 
pozitivă acordată de Dumnezeu trupului omenesc, ca Unul care însuşi a luat 
trup şi îl ţine în veci, ne mântuieşte prin el, împărtăşindu-ne viaţa dumnezeiască. 

In rugăciunea citită după al doilea Apostol şi a doua Evanghelie se 
cere lui Hristos însănătoşirea bolnavului, pe baza faptului că El S-a întrupat şi S- 
a zidit (creat) pentru zidirea Sa, arătând voinţa Lui de a mântui trupul şi de a-1 
înălţa în împărăţia lui Dumnezeu, de a face din trupuri un mijloc de comunicare 
veşnică între Dumnezeu şi oameni. 

De aceea, tot în aceeaşi rugăciune se cere sălăşluirea Duhului Sfânt în 
cel bolnav, potrivit cuvântului Sfântului Apostol Pavel (1 Cor. 6, 19; 3, 16-17). 
"Caută dintru înălţimea Ta cea sfântă, mântuindu-ne pe noi păcătoşii şi 
nevrednicii robii Tăi, cu darul Sfântului Duh, în ceasul acesta, şi-1 sălăşluieşte 
pe dânsul întru robul Tău (N)". Duhul Sfânt e închipuit şi comunicat prin 
untdelemnul sfinţit chiar în timpul acestei Taine de către preoţi, untdelemn cu 
care se unge bolnavul. 

2. Scopurile secundare ale Tainei 

Existenţa omului este nespus de complexă. E imposibil de separat 
între trup şi suflet atâta timp cât omul trăieşte, deci între lucrarea harului asupra 
trupului şi asupra sufletului. însăşi vindecarea trupului e simţită de bolnav ca un 
har dat lui ca persoana umană integrată. Trupul e plin de energiile sufletului; 
prin el lucrează sufletul; fără el sufletul nu poate lucra. De aceea harul nu 
lucrează asupra trupului fără să lucreze şi asupra sufletului. Asupra sufletului 
lucrează, însă, întărindu-1 şi curăţindu-1 de păcate şi liniştindu-i prin aceasta 
conştiinţa, ceea ce are un efect întăritor şi asupra trupului, ca să-1 facă un 
instrument al lucrării bune a sufletului şi ca să întărească şi sufletul. 

De aceea în rugăciunile Tainei se cer împreună: tămăduirea trupului, 
iertarea de păcate şi curăţirea sufletului de păcate. Sălăşluirea Duhului are mai 
ales scopul curăţirii de păcate şi al tămăduirii de patimi şi al ridicării omului ia o 
viaţă de sfinţenie, de slujire curată a lui Dumnezeu. întrucât păcatul este o boală 
a sufletului mai ales când s-a îndesit în patimi, şi ca atare e şi o cauză a bolii 
trupului, Maslul este socotit atât ca o tămăduire a trupului, cât şi a sufletului, şi 
Dumnezeu e numit Doftorul sufletelor şi al trupurilor. El e socotit necesar şi 
pentru vindecarea patimilor, întrucât, chiar dacă păcatele care au provenit din 
ele, sau le-au produs pe ele, au fost mărturisite, ele nu se pot tămădui aşa de 
uşor şi e imposibil ca să nu ţâşnească din ele fapte păcătoase aproape continuu. 

Insistenta cu care se cere, cu mult mai mult decât în Taina Pocăinţei, 
tămăduirea bolnavului de patimile sufleteşti odată cu tămăduirea trupului, ne dă 
să înţelegem că mai ales la aceste rădăcini ale păcatelor se referă Taina 
Maslului, căci la această fază progresată a slăbiciunilor păcătoase ale omului, 
provenită din nesocotirea Tainei Pocăinţei şi a conlucrării sale cu harul 
Botezului şi al Mirungerii, se reduce de fapt păcătoşenia. Spovedania anterioară 
Maslului a adus bolnavului iertare de păcatele mărturisite, dar el n-a avut timp 
să topească, prin conlucrare cu harul redobândit, slăbiciunile păcătoase, hrănite 
printr-o obişnuinţă îndelungată cu păcatul, slăbiciuni care explică adeseori şi 
boala trupului. Sau, poate, bolnavul n-a putut descrie în mod corespunzător 
aceste slăbiciuni, care se pierd adeseori în ceaţa indefinitului. 

Pe lângă aceea, pe cât de imposibil este să se separe între trup şi 
suflet, tot pe atât de imposibil este să se separe între omul total şi influenţa 
fenomenelor văzute şi a forţelor rele nevăzute asupra lui. Eliberarea de 
influenţele văzute se face şi prin întărirea simţurilor trupului cu harul Sfântului 
Duh, a cărui introducere în ele se face prin ungerea lor cu untdelemnul sfinţit. 
Prin aceasta simţurile sunt curăţite, sfinţite, întărite în ele înseşi împotriva 
ispitelor ce vin de la lucrurile din afară şi de la forţele rele nevăzute prin 
mijlocirea lor. 

Astfel, în rugăciunile Maslului în care se cer deodată tămăduirea 

trupului, ier-tarea de păcate şi tămăduirea de patimi, eliberarea simţurilor de 
influenţele rele şi alungarea vrăjmaşului, toate acestea se cer pentru ca bolnavul, 
devenit sănătos trupeşte şi sufleteşte, să poată trăi o viaţă curată, închinată 
slujirii lui Dumnezeu. Aceasta arată că Taina Maslului nu e pentru moarte ca în 
Catolicism, ci pentru o viaţă întru sănătate şi curăţie. 

Lucrarea Sfântului Duh în om, care e cerută şi acordată prin Taina 
Maslului, nu s-ar putea efectua însă fără o deschidere a sufletului bolnavului, 
prin credinţă şi căinţă. Poate mira faptul că bolnavului care primeşte această 
Taină nu i se cere o mărturisire de credinţă ca la Botez, unit cu Mirungerea, şi ca 
la Euharistie, o mărturisire a păcatelor unite cu mărturisirea credinţei, ca în 
Taina Pocăinţei; dar preoţii au temeiul să o considere dată, aşa cum consideră 
episcopul mărturisirea de credinţă dată de cel ce se hirotoneşte întru diacon sau 
preot (prin certificat teologic şi prin spovedanie înainte de Hirotonie), sau 
învoirea dată de cei ce se căsătoresc. însuşi faptul că bolnavul cheamă preoţii să 
se roage pentru el implică credinţa lui în lucrarea lui Dumnezeu prin această 
Taină. Pe lângă aceea, de obicei, el se mărturiseşte înainte. Apoi omul bolnav 
are o sensibilitate deosebită pentru Dumnezeu. El îşi dă seama de neputinţa sa 
ca om şi a omului în general şi îşi pune suprema nădejde în Dumnezeu. 
Dumnezeu i-a devenit mai transparent prin slăbiciunea trupului. 

De aceea, preotul se întemeiază şi pe credinţa şi căinţa bolnavului, 
cerând de la Dumnezeu harul Lui tămăduitor şi curăţitor. 

Iată câteva texte din rugăciunile Maslului, edificatoare pentru aceste 
scopuri ale lui şi pentru deschiderea bolnavului faţă de ele. 

Mai întâi în rugăciunea amintită (după a doua Evanghelie), după ce s- 
a cerut sălăşluirea Duhului Sfânt în cel bolnav, se spune: "Căci el şi-a cunoscut 
păcatele şi a venit cu credinţă la Tine. Deci, primindu-1 cu iubirea Ta de oameni, 
ori de a greşit cu cuvântul sau cu gândul, iertându-1, şterge-1 şi curăţeşte-1 pe el 
de tot păcatul şi, petrecând pururea împreună cu el, păzeşte-1 în ceilalţi ani ai 
vieţii lui, ca, umblând întru îndreptările Tale, să nu mai fie o batjocură a 
diavolului, ca şi în dânsul să se mărească prea sfânt numele Tău". Iar înainte de 
acestea s-a cerut tămăduirea trupului bolnavului. 

Intr-o cântare, mai înainte de sfinţirea untului de lemn, se cere: "Caută 
din cer, Cela ce eşti neajuns, ca un milostiv, cu mâna Ta cea nevăzută 
însemnând, Iubitorule de oameni, prin untul de lemn al Tău cel dumnezeiesc, 
simţurile acestuia ce aleargă la Tine cu credinţă şi-şi cere iertarea greşelilor, 
dăruindu-i tămăduire sufletului şi trupului, ca să Te preamărească pe Tine cu 
dragoste, mărind stăpânirea Ta". Preoţii ung pe bolnav cu untdelemn la 
simţurile principale, în semnul crucii, iar semnificaţia crucii în această ungere o 
arată cântăreţul care cântă în timp ce preotul săvârşeşte această ungere: 
"Doamne, armă asupra diavolului crucea Ta ai dat nouă, că se scutură şi se 
cutremură nesuferind a căuta spre puterea ei, căci morţii i-ai sculat şi moartea ai 
surpat". însuşi Hristos cel jertfit Se sălăşluieşte prin semnul crucii în bolnav, 

dându-i puterea înfrânării de la păcate, a rezistenţei la orice egoism al pornirilor 
păcătoase; cu ea se va întări sufletul lui, pentru ca să biruiască boala din trup. 
Crucea e mijlocul prin care vine puterea din trupul lui Hristos, Care a biruit 
moartea. 

împotriva acţiunii forţelor nevăzute se cere şi ajutorul nevăzut al 
sfinţilor, al mucenicilor, al Maicii Domnului. 

Mai e de menţionat că Maslul se face de obicei cu participarea mai 
multor credincioşi, care se roagă şi ei concomitent cu preoţii. Din această largă 
comuniune, din acest semn al dragostei pe care i-1 dau mai mulţi semeni în 
starea lui de boală şi neputinţă, bolnavul prinde de asemenea putere de refacere 
trupească şi sufletească. Cuvântul lui Homiakov: "Nimenea nu se mântuieşte 
singur, ci se mântuieşte prin rugăciunile Bisericii, ale sfinţilor, ale Maicii 
Domnului", se adevereşte şi la săvârşirea acestei Taine. 

însăşi săvârşirea acestei Taine de către mai mulţi preoţi (de şapte, sau 
măcar de doi) manifestă voinţa Bisericii de a pune mai multe forţe ale ei în 
mişcare, prin comuniunea în rugăciune şi în dragoste, pornirea mai multora de a 
scăpa un membru al ei de situaţia de neputinţă şi de durere în care se află. Mai 
ales la boală simte omul trebuinţa simpatiei şi a comuniunii, mai ales în această 
ocazie se adevereşte cum omul slăbit prinde putere din dragostea mai multora. 

Dar această comuniune îi dă puteri omului nu numai prin ceea ce are 
omenesc în ea, ci în primul rând prin faptul că toţi cei ce vin şi intră într-o 
comuniune cu semenul lor bolnav, vin cu credinţa în Hristos, Care a vindecat 
toată boala şi neputinţa, a biruit moartea, a vindecat pe unii oameni pentru 
rugăciunile altora şi a spus că unde sunt doi sau trei adunaţi în numele Lui, adică 
în credinţa în El şi în dragostea între ei, este şi El în mijlocul lor. Ei îl ajută pe 
cel bolnav numai pentru că fac transparentă şi lucrătoare, prin credinţa şi 
rugăciunea lor, prezenţa şi puterea lui Hristos, numai pentru că înlesnesc 
comuniunea bolnavului cu Hristos prin credinţa lui, întărită de credinţa lor. 

Ca în toate Tainele, tot aşa şi în această Taină comuniunea cu preotul 
şi cu alţi semeni ne ajută să intrăm în comuniune cu Hristos. 

în cele de mai sus s-au spus cele necesare şi despre elementele 
constitutive ale Tainei: despre preoţi ca săvârşitori, despre primitorii ei, despre 
untdelemnul sfinţit, despre mâna preotului care unge pe bolnav cu el, în numele 
Domnului, despre deschiderea bolnavului, prin credinţă şi căinţă, harului 
tămăduitor al trupului şi al slăbiciunilor sufleteşti şi al iertării păcatelor, ce i se 
împărtăşeşte. 

Mădularele trupului sunt unse de şapte ori în semnul crucii, după 
citirea a şapte pericope evanghelice şi din Apostol, şi după citirea a şapte 
rugăciuni, pentru că şapte Sunt darurile Sfântului Duh, pentru că şapte au fost 
duhurile rele scoase din femeia păcătoasă, pentru că numărul şapte simbolizează 
totalitatea formelor răului, dar şi a darurilor lui Dumnezeu. După numărul şapte 
vine numărul opt care simbolizează odihna şi fericirea nesfârşită. 

In toate se arată o insistenţă, pentru că boala trupească şi sufletească 
în care a căzut omul îl face inapt de viaţa normală, sau îl ameninţă cu sfârşitul 
vieţii pământeşti. El trebuie ajutat în mod stăruitor, prin puterea lui Hristos, să 
se facă sănătos trupeşte şi sufleteşte, sau măcar sufleteşte, dacă sfârşitul lui se va 
dovedi apropiat. 

întrucât mântuirea stă în comuniunea cu Hristos, atotiubitoarea 
persoană dumnezeiască devenită om, iar omul s-ar putea ca din boala prezentă 
să treacă în moarte, lipsit, din pricina patimilor sale, de capacitatea pentru 
această comuniune, întrucât n-a înaintat, prin celelalte Taine şi prin conlucrarea 
sa, în ea, Biserica face un efort maxim să-1 pregătească pentru această 
comuniune cu Hristos şi să-1 deschidă comuniunii cu semenii, deci un efort 
maxim pentru mântuirea lui prin mai mulţi preoţi, prin mai multe rugăciuni, prin 
mai mulţi credincioşi, care se roagă împreună, deschişi comuniunii cu Hristos şi 
dornici să întărească comuniunea cu cel bolnav. 

PARTEA A ŞASEA : ESHATOLOGIA SAU VIAŢA VIITOARE 

Sfârşitul vieţii pământeşti şi viaţa veşnică 

Eshatologia este partea finală (toc eoxoja = cele din urmă) a existenţei 
creaţiei. E partea finală nu în sensul că după ea urmează sfârşitul total al 
existenţei, ci în sensul că această etapă finală durează veşnic, nemaifiind urmată 
de nici o altă etapă. După credinţa creştină, existenţa creaţiei are trei etape: cea 
de la creaţie până la Hristos, cea în Hristos sau determinată de Hristos până la 
sfârşitul formei actuale a lumii şi cea care urmează după acest sfârşit. Personal, 
pentru cei ce n-au cunoscut pe Hristos, ea are numai două etape: cea de la 
începutul existenţei lor până la moarte şi cea de după moarte (pentru cei ce au o 
altă credinţă); pentru ceilalţi are trei etape, întrucât chiar dacă au primit pe 
Hristos curând după naşterea lor după trup, prin Botez, cea dinainte de Botez e 
deosebită de cea în Hristos. 

Faza din urmă a existenţei, cea veşnică, e fericită pentru cei ce au 
primit pe Hristos şi au dezvoltat comuniunea cu El, fericirea ei constând în 
desăvârşirea comuniunii cu El; sau e nefericită, întrucât, deşi au primit-o prin 
Botez, ei nu au dezvoltat în cursul vieţii pământeşti comuniunea cu Hristos cel 
înviat, din care cauză vor fi lipsiţi de ea şi în viaţa viitoare. 

Pentru această fază finală şi eternă e toată viaţa în Hristos pe pământ; 
pentru ea S-a întrupat, a murit pe cruce şi a înviat Hristos şi ne-a chemat şi a 
rămas prin conlucrarea noastră în comuniune cu noi. Pentru ea este toată 
iconomia dumnezeiască gândită dinainte de veci. Spre această desăvârşire finală 
în Dumnezeu ar fi înaintat lumea dacă nu s-ar fi produs căderea strămoşilor. 
Deci cu această ţintă a creat Dumnezeu lumea. 

Dacă n-ar exista această fază finală, ar fi zadarnică toată viata noastră 
pământească cu Hristos. Creştinii cred că însuşi sensul vieţii s-a împlinit în 
Hristos, întrucât El a dat posibilitatea să se ajungă la desăvârşirea finală şi la 
viata de veci. 

5 

Desigur şi celelalte religii cred într-o eshatologie şi prin aceasta 
atribuie un sens vieţii pământeşti. Dar se poate afirma că numai Hristos care a 
înviat ne dă o siguranţă obiectivă despre viaţa viitoare şi că numai comuniunea 
cu El, întrupat şi înviat ca om - comuniune cu Persoana dumnezeiască eternă, 
întrupată pentru vecie ca om şi intrată ca atare în relaţie intimă veşnică cu noi -, 
este o comuniune care ne asigură ca persoane pentru veşnicie, deci ne asigură o 
adevărată fericire eternă, conştientă şi deplină. 

Pentru credinţa creştină, dar şi pentru judecata obiectivă, viaţa viitoare 
în care ne menţinem eterni ca persoane este decisivă pentru sensul vieţii 
pământeşti, întrucât ea are nu numai forma unei vieţi eterne fericite pentru cei ce 
au acceptat în Hristos un sens deplin al vieţii pământeşti, ci şi a unei vieţi eterne 
nefericite pentru cei ce n-au acceptat acest sens. 

Pentru creştini, planul eshatologie, sau viaţa eternă de după moarte, 

nu e însă numai ceva viitor; ea a început prin şi în Hristos care a înviat ca om 
din morţi. Iar întrucât Hristos rămâne cu cei credincioşi într-o legătură intimă 
sau chiar în ei, viaţa eternă a început şi pentru ei ca arvună. De aceea în Noul 
Testament se spune că în Hristos suntem la "sfârşitul veacurilor" (1 Cor. 10, 11; 
Evr. 9, 26). Odată cu Hristos a început "sfârşitul veacurilor", pentru că aceste 
veacuri s-au umplut prin Hristos cel prezent în ele de arvuna vieţii eterne. Cei ce 
cred în El trăiesc din viaţa învierii Lui, fiind morţi întrucâtva vieţii de păcat şi 
veacurilor dinainte, eonului lumii acesteia. "Amin, amin, zic vouă, că cel ce 
aude glasul Meu şi crede Celui ce M-a trimis pe Mine are viaţă veşnică şi la 
judecată nu vine, ci s-a mutat din moarte la viaţă" (In. 5, 24). 



I Eshatologia particulară 
A Moartea ca trecere de la viaţa temporală la viaţa eternă 

Dacă numai eshatologia dă sens vieţii pământeşti, atunci moartea se 
înscrie ca un moment necesar şi plin de sens pe traiectoria vieţii începute la 
naştere, ea făcând să treacă viaţa noastră pământească în faza eshatologică, 
acolo unde se revelează sensul deplin al existenţei pământeşti. Fostul patriarh al 
Constantinopolei, Atenagora, a spus: "Moartea este o poartă. Cel înviat ne lasă 
să trecem prin moarte în viaţă. Noi suntem botezaţi în moartea Lui, ca să 
participăm la viaţa Lui. Viaţa noastră se îngustează treptat până ce Botezul 
nostru şi moartea noastră coincid. Prin crucea de viaţă dătătoare, viaţa îşi află 
împlinirea prin moarte. Fără moarte viaţa ar fi ireală. Ar fi o iluzie, un vis fără 
deşteptare" 1 . 

De fapt, chiar dacă am trăi veşnic pe pământ ca persoane, viaţa 
noastră ar rămâne în afara sensului. Moartea este taina prin care trebuie să 
trecem ca să intrăm în sensul deplin al existenţei, egal cu plenitudinea ei. Chiar 
iadul implică dintr-un punct de vedere un sens, prin faptul că ne scoate din ceaţa 
ambiguă a vieţii pământeşti. In iad se ştie sigur că există un rai. 

Viaţa pământească se cere după moarte ca trecere spre sensul deplin, 
întrucât sensul fragmentar din această viaţă se cere după sensul deplin, pe care îl 
dă plenitudinea vieţii în Dumnezeu. Fără moarte, înţeleasă ca poarta prin care 
trecem la sen-sul deplin, fragmentul de raţionalitate al vieţii pământeşti apare 
mai degrabă ca un nonsens şi ca inexplicabil; iar lumea, dacă trebuie să rămână 
mereu în acest sens fragmentar, e mai degrabă un nonsens, căci dacă nu are 
nimic dincolo de ea duce pe toţi oamenii la moartea definitivă. 

Din acest punct de vedere şi creştinismul consideră moartea ca un 
eveniment necesar şi universal. Dar explică această necesitate şi universalitate a 



La Olivier Clement, Dialogues avec le Patriarche Athenagore, Paris, Fayard, 1969. 

ei prin necesitatea împlinirii existenţei umane în Dumnezeu cel transcendent. In 
această explicaţie moartea are sens, ba chiar e un eveniment prin care viaţa îşi 
găseşte sensul. 

Moartea este prăpastia sau puntea universală de trecere spre o alta 
existenţă, spre existenţa veşnică. Din rostul acesta obiectiv al ei decurge şi unul 
subiectiv. In general moartea dă sens şi adâncime vieţii noastre pământeşti, 
ajutând chiar prin aceasta la maturizarea spirituală şi la mântuirea noastră. 

Moartea face să se reveleze fiinţei noastre misterul ei de persoană, 
adâncimea existenţei sale ca persoană, importanţa existenţei sale personale. 
Misterul morţii şi misterul persoanei ţin împreună: unde nu se mai trăieşte 
moartea ca mister, toată viaţa se aplatizează. Dar şi invers, unde persoana nu se 
mai trăieşte ca mister, moartea încetează şi ea să mai fie sesizată ca mister. 

Moartea înţeleasă ca simplă nimicire e duşmanul cel mai teribil nu al 
speciei, nu al naturii, în care persoana se pierde, ci al persoanei. Dar persoana, 
ca cel mai mare mister al realităţii, ca singura formă de trăire conştientă a 
realităţii de către om, ca singura realitate neînţeleasă şi care înţelege toate, sau 
tinde să le înţeleagă, nu se lasă nesocotită în mod grosolan de înţelegerea cea 
mai aplatizată a acestui fenomen ciudat al existenţei. Moartea trebuie să 
reprezinte un mister pe măsura misterului persoanei umane. 

Dacă omul ar fi constituit numai din elemente fizico-chimice, moartea 
nu l-ar umple de o nelinişte aşa de nepotolită şi în acelaşi timp de un fel de dor 
după o viaţă plenară, pe care o presimte dincolo de ea. "Nostalgia şi teama 
profundă, care strânge respiraţia omului în faţa misterului ei, sunt proba faptului 
că el nu ţine numai de suprafaţă, ci de profunzime; e proba faptului că omul nu 
aparţine numai cotidianului vieţii în timp, ci şi eternităţii" 2 . 

Moartea ne sperie, dar ne şi atrage. "In teama sfântă pe care o naşte 
moartea, omul comunică cu misterul cel mai adânc al existenţei, primeşte o 
revelaţie" 3 . Fără moarte existenţa umană devine monotonă, nu ajunge la 
noutatea absolută pe care o caută prin lansarea continuă spre ceva nou. "In 
lumea aceasta, concepută ca izolată, finită şi suficientă sieşi, totul apare fără 
sens, pentru că tot ce e coruptibil, trecător, adică muritor, este sursa nonsensului 
acestei lumi, ca tot ce se produce în ea. Moartea este faptul cel mai profund şi 
cel mai semnificativ al vieţii, care ridică pe ultimul muritor deasupra 
cotidianului şi platitudinii. Ea singură pune în profunzime chestiunea sensului 
vieţii. De fapt viaţa nu are sens decât dacă moartea există. Sensul finit e legat de 
un sens final; dacă infinitatea plată ar domni în lumea noastră, viaţa ar fi fără 

"4 

sens . 

Dar moartea dă sens creaţiei numai pentru că e punte spre o existenţă 
cu totul altfel decât cea de aici, spre o existenţă netrecătoare, ce are ca sens 



2 N. Berdiaeff, Essai surla destination de l'homme, p. 325 

3 Idem, ibid. 

4 Idem, op. cit, p. 324. 

plenitudinea ei în Dumnezeu, adică numai pentru că marchează categoric uriaşa 
deosebire dintre cele două moduri de existenţă şi deci numai pentru că e o 
prăpastie, e un eveniment prin care se schimbă total modul existenţei de aici. O 
moarte ca sfârşit al unei încarnări pentru altă încarnare, într-un plan de aceeaşi 
esenţă trecătoare, nu dă nici un sens lumii fără sens. 

în termeni teologici, moartea, fiind singura trecere de aici la 
Dumnezeu, arată transcendenţa lui Dumnezeu şi a vieţii noastre depline în El, ca 
împlinire a ei. Avem ceva de la Dumnezeu şi în viaţa noastră de aici, o arvună, 
cum zic Părinţii bisericeşti. Dar totuşi viaţa lui Dumnezeu şi viaţa noastră 
deplină în El sunt despărţite de cea de aici prin moarte. Nu există o continuitate 
între viaţa noastră de aici şi viaţa lui Dumnezeu sau viaţa noastră deplină în El. 
"Faptul că noi trebuie să murim arată deosebirea, graniţa strictă între Dumnezeu 
şi viaţa noastră. Desigur, Dumnezeu este prezent în viaţa noastră cu puterea Lui 
de viaţă. Şi totuşi viaţa lui Dumnezeu rămâne totdeauna dincolo de moarte. Intre 
viaţa lui Dumnezeu şi viaţa noastră este moartea... Nu se poate merge Ia 
Dumnezeu fără a se trece prin moarte... moartea dă ideii de Dumnezeu... o 
strictă transcendenţă. Moartea dărâmă toată prezumţia noastră monistă, care 
visează la o neîntreruptă continuitate de existenţă şi la o trecere între Dumnezeu 
şi viaţa noastră. Moartea e graniţa la care ne apare Domnul vieţii, Creatorul, 
Care singur are nemurire (1 Tim. 6, 16), Care a pus făpturile Sale sub legea 
devenirii şi a morţii" 5 . 

De necesitatea şi universalitatea morţii ţin seama şi alte explicaţii ale 
ei. Ele o socotesc de asemenea ca un moment care descoperă un sens al vieţii. 
Două din ele explică moartea, fără Dumnezeu, şi socotesc că tocmai prin aceasta 
dau morţii un sens. 

Una din ele consideră moartea ca un fenomen pur biologic, prin care 
forţele vitale concentrate într-un organism reintră în curentul naturii spre a le 
concentra în alte organisme. Alta consideră moartea ca o despărţire a spiritului 
de trup, întrucât spiritul se cere prin sine însuşi, nu prin vreo cauzalitate divină, 
după o viaţă neîngustată de trup. Explicaţia din urmă se ramifică în două. Una 
din aceste ramificaţii consideră că spiritul după despărţirea de trup se revarsă 
într-o esenţă spirituală panteistă. Alta, care e proprie unor religii necreştine (sau 
spiritismului, ale cărui raporturi cu religia sunt foarte neclare), socoteşte că 
spiritele duc o existenţă personală în preajma lui Dumnezeu. Deci fără ca 
Dumnezeu să fi avut un rol în introducerea morţii în lume, El are un rol ca ţintă 
spre care duce moartea. 

Explicaţiile care nu recunosc o existenţă personală după moarte nu 
văd în moarte un eveniment care ar da existenţei un sens. Ce interes, are pentru 
persoana umană, singura care descoperă sensul existenţei sau pentru care există 
un sens, faptul că există în veci o natură sau o esenţă spirituală impersonală, 



P. Althaus, Die letzten Dinge, ed. 4, p. 80-81. 

deci inconştientă de sens? 

Explicaţia care afirmă o existenţă a spiritelor după moarte în preajma 
lui Dumnezeu, pe lângă faptul că nu e şi o explicaţie a originii morţii, nu poate 
da suficiente temeiuri pentru o existenţă fericită după moarte, întrucât 
Dumnezeu în această explicaţie nu este Dumnezeul comuniunii, Care Se arată 
ca atare în existenţa Sa treimică şi în întruparea Uneia din Persoanele treimice 
ca om pentru vecii vecilor, ceea ce asigură şi identitatea persoanei umane care 
supravieţuieşte. Totuşi, în această explicaţie, moartea nu e cu totul lipsită de 
sens. De aceea aderenţii diferitelor religii pot considera într-o anumită măsură 
moartea ca un eveniment pozitiv. 

Unii inşi, din Occident mai ales, influenţaţi azi de primele două 
explicaţii ale morţii, dar conştienţi de nonsensul cu care aceste explicaţii lasă 
moartea încărcată, caută să se elibereze de gândul la moarte, caută să acopere 
realitatea ei. Deşi afirmă că moartea e un fenomen natural, au o spaimă de 
moarte, recunoscând implicit că ea nu e deloc naturală pentru om 6 . De aceea 
aceşti oameni fac tot ce pot pentru acoperirea mortului, pentru a nu fi tulburaţi 
în viata lor de gândul morţii. O casă îndoliată de evenimentul morţii nu vrea să 
arate nici un semn de doliu, iar mortul e dus pe ascuns la cimitir, sau la 
crematoriu şi făcut să dispară pe neobservate 7 . 

Moartea îşi capătă sensul deplin în explicaţia creştină, care vede 
moartea ca un moment în dialogul etern al omului cu Dumnezeu cel personal. 
Pentru creştinism moartea, deşi e urmarea păcatului, a păstrat şi un sens pozitiv, 
întrucât în ea Hristos ne trece la comuniunea deplină cu Dumnezeu, adică la o 
treaptă mai înaltă în comuniunea cu El şi, prin aceasta, la treapta plenitudinii 
vieţii. 

In creştinism moartea este luată în serios, dar fără disperare, înainte de 
a se produce, pentru a ne pregăti de a trece prin ea la plenitudinea comuniunii cu 
Dumnezeu; iar când s-a produs, pentru ca prin rugăciuni să se asigure şi mai 
mult celui decedat această plenitudine. Ea nu e nici bagatelizată înainte de a se 
produce, nici motiv de disperare când moartea s-a produs, sau de grăbită uitare a 
celui mort. Morţii nu sunt plânşi cu disperarea că unicul lor chip de existenţă a 
dispărut în neant, pentru totdeauna; ci, pentru pierderea unui ajutor în persoana 
lor şi la gândul că au murit nepregătiţi. De aceea, locul principal îl ţin 
rugăciunile pentru ei, cu ocazia morţii lor şi după aceea, odată cu regretul 
pierderii unui ajutor temporar. De aici vine şi obligaţia amintirii lor. 

De fapt, numai pentru credinţa creştină moartea are un sens, atât în ce 
priveşte originea, cât şi rostul căpătat de ea în Hristos. Credinţa creştină dă o 
explicaţie satisfăcătoare originii ei, socotind-o provenită prin ieşirea omului din 
comuniunea cu Dumnezeu, dar pentru ea moartea capătă un sens pozitiv în 
Hristos, putând fi învinsă prin restabilirea comuniunii cu Dumnezeu, prin 



6 Karl Rahrier, Die Theologie des Todes, Herder, 1958, p. 42-43. 

7 Al. Schmemann, op. cit, p. 117. 

credinţa în Hristos. 

Spaima de moarte arată că ea nu e un fenomen cu totul natural, ci că 
s-a produs ca un fenomen contrar naturii, ca o slăbire a comuniunii cu 
Dumnezeu, izvorul vieţii. Creştinismul explică această spaimă de moarte prin 
faptul că ea a apărut ca pedeapsă şi ca urmare a păcatului primilor oameni, 
pentru ieşirea lor din comuniunea cu Dumnezeu. De aceea creştinul manifestă 
deschis şi o teamă de durerile morţii ca despărţire a sufletului de trup, cum a 
manifestat şi Hristos, recunoscând astfel acest caracter nenatural al morţii, spre 
deosebire de cei care pe de o parte declară moartea un fenomen natural, iar pe 
de altă parte au o spaimă disperată de moarte, cu mult mai mare decât creştinii. 

Dar creştinismul oferă şi un remediu al spaimei de moarte întrucât 
moartea în Hristos este un mijloc de ridicare a noastră din viaţa nedeplină şi 
trecătoare în care ne-am coborât, la viaţa fără de moarte, la plenitudinea vieţii 
prin întâlnirea cu Hristos dincolo de moarte, după ce am trăit în parte cu El aici. 
Iar siguranţa întâlnirii cu El, a depăşirii morţii noastre, o avem în biruinţa morţii 
de către El prin înviere. 

In starea de acum nu suntem mulţumiţi nici să trăim fără să murim, 

5 5 " 

căci n-avem aici plenitudinea comuniunii cu Persoana lui Hristos, dar câtă 
vreme suntem în păcat ne e teamă şi să murim, ca din nepregătire să nu 
rămânem definitiv lipsiţi de comuniune cu El. Sfântul Antonie cere pe patul de 
moarte lui Dumnezeu să-i mai dea puţin timp de pocăinţă. Pe măsură ce 
înaintează într-o viaţă curată, în comuniunea cu Hristos prin credinţă, creştinii 
depăşesc însă nu numai teama de durerile despărţirii sufletului de trup, ci şi 
teama de ceea ce va urma după aceea. 

Astfel moartea a apărut ca o despărţire nefirească a sufletului de trup, 
ca urmare a slăbirii comuniunii omului cu Dumnezeu, izvorul puterii şi al vieţii, 
deci ca urmare a păcatului; despărţirea sufletului de trup, fiind urmare a slăbirii 
comuniunii cu Dumnezeu, duce la o desfiinţare a acestei legături dincolo de 
moarte. In Hristos, comuniunea cu Dumnezeu fiind restabilită, moartea rămâne 
ca despărţire a sufletului de trup şi prin aceasta şi creştinul trăieşte împreună cu 
ceilalţi oameni teama de durerile ei, dar în mod mai atenuat; iar la cei tari în 
credinţă, ca de exemplu martirii, ea e copleşită cu totul. 

In această teamă, creştinul are semnul viu al originii morţii în păcatul 
protopărinţilor, ale cărui urmări se păstrează până la sfârşitul lumii. Dar ea a 
devenit un imbold de a lupta împotriva ispitelor păcatului. Toţi rămân în trupul 
supus morţii, pentru trebuinţa luptei lor împotriva păcatului. Viaţa pământească 
este arena acestei lupte până la sfârşitul lumii, pentru ca moartea în care va 
sfârşi trupul pământesc să nu fie o trecere la definitivarea în starea de 
necomuniune cu Dumnezeu. 

Dar rămânând ca despărţire a sufletului de trup, moartea a devenit în 
cei uniţi cu Hristos, din trecere la o definitivare în viata de necomuniune cu 

5 ~ 5 

Dumnezeu, trecere la plenitudinea comuniunii cu El şi deci la plenitudinea 

vieţii. Aceasta, pentru că cel credincios purtând pe Hristos în sine, se întăreşte 
din puterea Lui în sufletul său, ca să treacă prin moarte la viaţă şi ca să ridice la 
sfârşitul lumii trupul, pe care 1-a curăţit prin faptele sale curate, la o viaţă 
luminată, transfigurată, la înviere. 

Dobândind acest înţeles, moartea capătă nu numai ea un sens pozitiv, 
ci dă întregii vieţi a omului un astfel de sens. Omul se pregăteşte în cursul 
întregii vieţi pământeşti prin întărirea în comuniunea cu Hristos, pentru ca 
moartea sa să fie trecerea lui ia plenitudinea comuniunii cu Dumnezeu şi cu 
semenii. 

Scrierile duhovniceşti vorbesc de menţinerea în amintire a morţii care 
ne aşteaptă, pentru ca din aceasta să luăm îndemn de a nu ne lipi prea mult de 
plăcerile trecătoare ale lumii. Sfântul Antonie cel Mare spune: "Moartea de o va 
avea omul în minte, nemurire este; iar neavând-o în minte, moarte este. Dar nu 
de moarte trebuie să ne temem, ci de pierderea sufletului, care este necunoştinţa 
lui Dumnezeu" 8 . Teodor al Edesei declară că viaţa pământească dobândeşte un 
sens şi se umple de un conţinut curat când omul face din ea o călătorie 
conştientă spre moarte şi spre cele de după ea, ca ţintă a vieţii: "Cel ce 
călătoreşte fără ţintă se va osteni în deşert. Ci ţine-te de lucrarea cea bună: 
adună-ti mintea, tine mereu ceasul din urmă al morţii înaintea ochilor, adu-ti 
aminte de deşertăciunea lumii, cât de înşelătoare, de neputincioasă şi fără de 
preţ este, cugetă la înfricoşata dare de seamă, cum o să înfăţişeze duşmănoşii 
purtători de catastife faptele noastre, cuvintele, gândurile pe care ei ni le-au 
strecurat în minte, iar noi le-am primit. Adu-ţi aminte şi de muncile iadului şi 
cum stau acolo închise sufletele; aminteşte-ţi şi de acea înfricoşată zi, adică de 
învierea cea de obşte şi de înfăţişarea înaintea lui Dumnezeu, de cea din urmă 
hotărâre a Judecătorului care nu greşeşte. Gândeşte-te la osânda care va pune 
stăpânire pe păcătoşi, la ruşine, la mustrarea conştiinţei, la scoaterea afară de la 
Dumnezeu şi la aruncarea în focul cel veşnic, la viermele care nu moare, la 
întunericul cel neluminat unde este plângerea şi scrâşnirea dinţilor" 9 . 

Evagrie Monahul are cam acelaşi text, dar spune despre iad: "Mută-ţi 
gândul şi la starea cea din iad, gândeşte-te cum se chinuiesc sufletele acolo, în 
ce tăcere prea amară" 10 . 

Prin aceasta, moartea nu e numai un sfârşit distructiv, suportat pasiv, 
venit din afară, ci şi un motiv de pregătire a omului pentru ea, prin acţiunea lui 
din lăuntru. "Aceasta poate fi ea, desigur, dacă e înţeleasă nu ca un eveniment în 
forma unui punct la sfârşitul vieţii..., ci ca sfârşitul desăvârşit, realizat de toată 
activitatea vieţii, aşa încât moartea are o prezenţă axiologică, în întregul vieţii 
omeneşti. Omul îşi lucrează moartea sa, ca desăvârşire a sa, prin activitatea 
vieţii, şi astfel moartea este prezentă în această activitate, sau în fiecare faptă 



8 învăţături despre viaţa morală, în 170 capete, Cap 49; Filocalia rom. voi. I, p. 12. 

9 Una sută capete foarte folositoare, Cap 57/Filoc. rom., voi. IV, p. 218-219. 

10 P.G., 40, 1261; Filoc. rom., voi. I, p. 45-46. 

liberă în care omul dispune în libertate de întregimea persoanei sale" 11 . 

Cu cât omul îşi face din moarte mai mult o prezentă valorizatoare în 
toată viaţa lui, cu atât o transformă mai mult în trecere spre plenitudinea vieţii şi 
îşi umple viaţa pământească mai mult de valoare 12 . Moartea rămâne totuşi o 
forţă care lucrează în om în direcţia distrugerii formei pământeşti a existenţei 
Iui. Dar Sfântul Pavel spune: "Dacă vieţuiţi după trup, veţi muri, iar dacă ucideţi 
cu Duhul faptele trupului, veţi fi vii" (Rom. 8, 13). 

De fapt, fiinţa noastră sporeşte pe de o parte în conţinutul spiritual, 
deci într-o tărie spirituală, iar până la o vreme chiar în forţa biologica, iar pe 
de altă parte, ea se apropie cronologic şi interior de moarte, sau moartea 
sporeşte în ea. Karl Rahner socoteşte că fiinţa noastră e într-o mişcare voluntară 
de rotunjire, de împlinire, şi moartea reprezintă punctul final al împlinirii, 
împlinirea aceasta însemnând luarea mea în stăpânire ca persoană de către mine 
însumi, eliberându-mă de stăpânirea pornirilor involuntare, legate de trup şi de 
lume 13 . Pe de altă parte, spune el, trupul slăbit scapă tot mai mult de sub puterea 
mea, ca să-mi scape cu totul în momentul morţii. Astfel în momentul morţii 
ajung ca persoană la culmea puterii ce o pot ajunge în viaţa pământească şi la 
totala neputinţă, ca fiinţă biologică 1414 . Neputinţa trupului în preajma morţii 
pune un "acoperământ" pe puterea culminantă la care a ajuns persoana, iar acest 
acoperământ aşezat de moarte asupra tăriei mele ca persoană nu-mi lasă puterea 
să văd în mod sigur unde voi trece prin ea: la viaţa veşnică întru fericire, sau la 
viaţa veşnică întru nefericire 15 . 



11 Karl Rahner, op. cit, p. 41. 

12 O sentinţă din Pateric spune: Un om care are totdeauna moartea în faţă învinge lipsa 
de curaj (Les sentences des Peres du desert, ed. Abbaye Saint Pierre des Solesnes, 1966, p. 
304). 

13 Karl Rahner, op. cit, p. 30: Das Ende des Menschen als Geistperson ist tătige 
Vollendung von innen, ein aktives sich-zur-vollendung Bringen, aufwachsende, das Ergebnis 
des Lebens bewăhrende Auszeugung und totales Sich-in-Besitz Nehmen der Person, ist Sich- 
selbst-gewirkt-Habers und Fiile der freitătigen personalen Wirklichkeit. 

14 Idem, op. cit, p. cit.: "und der Tod des Menschen als Ende des biologischen Lebens ist 
gleichzeitig in unauflosbarer und das Ganze des Menschen betreffender Weise Abbruch von 
aussen, Zerstorung, Parzenschnitt, Widerfahrnis, das dem Menschen unberechenbar von 
aussen trifft, so dass sein "eigener Tod" von innen durch die Tat der Person selbst 
gleichzeitig das Ergebnis der radikalsten Entmăchtigung des Menschen ist, Tat und Leiden im 
einem". 

15 Idem, op. cit, p. 38-39: "Wenn der Tod als Einheit von Tat und Schicksal, Ende und 
Vollendung, gewollten und erlitteners Tod, als Fulle und Leere zumal erscheint, wenn er 
leere Schattenhaftigkeit, Gespenstigkeit, in einem gewissen Sinne Entpersbnlichung, 
Sichverlieren, Untergang und gleichzeitig die Fulle totalen Sich-in-Besitz-Nehmens der 
Person zu besagen scheint und wenn beides zum Phănomen des menschlichen Todes gehort, 
dann lăsst sich vom Menschen her nie existentiell eindeutig sagen... ob nicht die im Tode 
erreichte Fulle des Lebens die bisher nur verschleierte Leere und Nichtigkeit des Menschen 
ist-oder umgekehrt: ob die im Tode sich zeigende Leere nur der Schein einer wahren Fulle 
ist". 

Ceea ce merită să fie reţinut de la Rahner e aflarea unui rost pozitiv al 
morţii asupra naturii umane înseşi, fapt care lipsea teologiei catolice şi 
protestante dinainte, care înţelegeau moartea ca simplă plată sau ispăşire 
juridică acordată lui Dumnezeu. Teologul anglican E. L. Mascal spune în 
legătură cu această nouă înţelegere a morţii, de catolicism: "Ceea ce a lipsit 
adeseori este recunoaşterea că moartea este un act care împlineşte persoana care 
moare, un act care înglobează totul şi ne angajează personal". Şi citează din alt 
teolog catolic, Ladislau Boros, care afirmă: "In moarte omul este confruntat cu 
totalitatea dinamismului său subiectiv de a fi (moartea ca totală întâlnire cu 
sine), intrând complet în relaţie de înrudire mondială şi pan-cosmică, şi intrând 
de asemenea în ceea ce e baza acestei lumi (moartea, ca prezenţă totală, faţă de 
lume)". Dacă fiinţa umană, zice acesta, atinge punctul culminant al vârstei 
adulte numai în moarte, noi putem înţelege de ce tocmai în moarte se împlineşte 
această predare totală de sine Tatălui, cu Care am fost reconciliaţi. "Când 
realitatea umană a lui Hristos a fost plantată în moarte direct în inima lumii, în 
cel mai profund strat al universului, în acel moment, Hristos, în umanitatea Sa 
corporală, a devenit adevăratul fundament ontologic al unui nou plan al 
mântuirii care îmbrăţişa rasa umană". "Noi vedem că la moartea lui Hristos, 
lumea întreagă a intrat într-o primăvară cosmică ("Primăvara dulce", se spune în 
"Prohodul" Bisericii ortodoxe, n.n.), al cărui seceriş va fi refacerea universului 
nostru în noutatea şi strălucirea de la sfârşitul timpului". Astfel pentru fiecare 
din noi, moartea este o întâlnire cu Hristos realizată sub semnul esenţial al bazei 
lumii şi al dinamismului spiritual al omului; ea "este primul act al omului 
complet personal şi odată împlinită este centrul mai presus de toate care permite 
trezirea conştiinţei, libertatea, întâlnirea cu Dumnezeu, pentru decizia finală 
asupra destinului final al fiecăruia" 15 bls . 

Aceasta face posibilă înţelegerea învierii de obşte. Dar trebuie 
observat că această putere de refacere a întregului cosmos material prin moarte, 
se datoreşte faptului că prin ea se ajunge nu la un fundament material al 
cosmosului, ci dincolo de el, prin spiritul penetrat de Dumnezeu, care rămâne 
totuşi într-o legătură cu fundamentul material al cosmosului. Totuşi această 
înţelegere a morţii expusă de Rahner şi mai ales cea a lui Boros nu ni se pare să 
corespundă cu totul înţelegerii creştine, sau mai precis ortodoxe, a morţii, deşi 
cuprinde unele elemente demne de reţinut. 

Din punct de vedere ortodox se pot face câteva obiecţii faţă de ea. Mai 
întâi, înţelegerea morţii ca împlinire a vieţii pământeşti are nevoie de unele 



15bls L. Boros, The Moment of Truth, pp. 144, 149, 150, 162, 164, 165; la E. L. Mascal, 
Thelogie de VAvenir, Desclee, Paris, 1970, p. 86: "Karl Rahner a dezvoltat de asemenea ideea 
că moartea, departe de a degaja sufletul de orice raport cu materia, îl pune în relaţie noua cu 
tot universul material" (E. L. Mascal, ibid., după Karl Rahner, On the Theologie of Death. 
Quaestiones Disputatae, II, p. 203 ş.u.). 

completări şi nuanţări, ţinându-se seama că traiectoria vieţii pământeşti şi 
sfârşitul ei prezintă o mare varietate. Nu toţi ajung să se ia în stăpânire pe ei 
înşişi, ca persoane, în mod actual. Foarte mulţi oameni nu au posibilitatea să o 
facă aceasta nici măcar într-un moment fulgerător de supremă conştiinţă în faţa 
morţii, întrucât sunt surprinşi de moarte pe neaşteptate, sau după ce au intrat 
într-o neputinţă a conştiinţei de a mai gândi clar la ceea ce se petrece cu ei; sau 
chiar la o nepăsare totală faţă de ea prin necredinţa. De aceea scrierile 
duhovniceşti ne recomandă să fim totdeauna pregătiţi, adică realizaţi ca 
persoană, stăpâni pe noi înşine în orice moment al vieţii pământeşti, chiar dacă 
putem adânci mereu această stare. Dar nu toţi o fac. 

Totuşi, mulţi creştini luptă cât de cât pentru a nu se lăsa luaţi în 
stăpânire de pasiunile plăcerii, sau de orgoliu, adică de uitarea de ei înşişi, sau 
luptă pentru a înainta într-o oarecare măsură spre o stăpânire de ei înşişi ca 
persoane. 

Dar aceasta este în acelaşi timp o anumită silinţă de a se preda pe ei 
lui Dumnezeu, ceea ce echivalează cu înaintarea într-o moarte faţă de păcat, faţă 
de pasiunile înrobitoare. Căci numai predându-se Lui, pentru o deplină 
comuniune cu El în libertate, se iau cu adevărat în stăpânire şi ei. Ceea ce 
spunem în plus faţă de Rahner e că luarea în stăpânire de sine a omului e însoţită 
pe de o parte de predarea sa lui Dumnezeu, pe de alta, de refuzul ascultării de 
pornirile păcătoase. Dar acestea sunt două aspecte ale unei morţi în sens bun. 
Omul moare atât prin faptul că se predă lui Dumnezeu, cât şi prin faptul că 
devine insensibil la ispitele păcatului. Iar aceasta o face omul în tot cursul vieţii 
pământeşti, fără să ajungă însă niciodată Ia deplinătatea predării sau la sfârşitul 
acestui efort. Cei ce-şi trăiesc viaţa pământească astfel, odată ajunşi în faţa 
morţii, în măsura în care sunt conştienţi, încoronează printr-un act de supremă 
hotărâre luarea lor în stăpânire de către ei înşişi: renunţarea la ei înşişi şi 
predarea totală lui Dumnezeu. 

Dacă e aşa, slăbirea trupului spre sfârşitul vieţii şi neputinţa lui totală 
pe care o simt apropiindu-se, nu o mai trăiesc ca pe o stare care se opune acestei 
dispoziţii de predare totală a lor lui Dumnezeu, ci ca pe o stare care accentuează 
dispoziţia lor de predare lui Dumnezeu, care e totodată o luare în stăpânire totală 
a sa însuşi, ca persoană; ei îşi însuşesc, adică, starea de slăbiciune şi neputinţă 
totală a trupului, ca pe o întregire a dispoziţiei de predare a lor lui Dumnezeu, de 
lăsare în voia Lui, de unire cu El, ca pe o eliberare a lor de pasiunile înrobitoare 
şi în primul rând de orgoliu, care pun o distanţă între ei şi Dumnezeu. Ei şi-o 
însuşesc benevol, ca pe o renunţare la o existenţă despărţită de Dumnezeu, ca pe 
un ajutor în trăirea lor deplină în unire cu Dumnezeu. 

în felul acesta, moartea ca despărţire a trupului de suflet şi ca 
descompunere a trupului acestuia îngroşat nu mai e nici ea trăită ca pedeapsă, 
cum zice Rahner, ci ca predare lui Dumnezeu, ca mijloc al unirii cu El, al 
intrării mai depline a omului în stăpânirea sa ca persoană, deşi ea îşi are originea 

în pedeapsa de la început. Ea rămâne şi ca amintire a păcatului pedepsit, dar şi 
ca mijloc de depăşire a ei ca pedeapsă. 

înţeleasă ca predare lui Dumnezeu, realizată mai mult sau mai puţin 
deplin în momentul final, dar mereu prezentă ca intenţie şi ca mişcare în viaţă, 
moartea se poate socoti predare completă a omului lui Dumnezeu în momentul 
morţii, chiar în creştinul luat de moarte pe neaşteptate, căci toată viaţa lui trăită 
ca o predare tot mai deplină lui Dumnezeu include în ea intenţia predării totale. 

Puterea trăirii vieţii ca predare în dezvoltare lui Dumnezeu o au 
creştinii din Hristos şi în Hristos, Care a trăit şi a murit într-o predare exemplară 
Tatălui Său, pentru unirea deplină a Sa ca om cu El. Un exemplu de imitare a lui 
Hristos din puterea Lui în această privinţă avem în tâlharul de la dreapta Celui 
răstignit, care, prin moarte, intră în rai cu Hristos, adică la unirea cu El în 
predarea Lui, Tatălui. Hristos a murit strigând: "Părinte, în mâinile Tale îmi dau 
duhul Meu" (Le. 23, 46), după care "Şi-a dat duhul". Iar de moartea creştinilor 
se spune că "şi-au dat sufletul" în mâinile Domnului. Adormirea Maicii 
Domnului e reprezentată în iconografia Bisericii prin luarea sufletului ei în 
braţele lui Hristos, desigur nu fără actul de predare a ei. Cei mai mulţi dintre 
creştini mor în Hristos, în cursul unei vieţi de predare sau de moarte în 
dezvoltare lui Dumnezeu, ca să realizeze o predare completă, sau intrarea 
deplină în viaţă prin moartea de la sfârşit. 

Iar această putere a Lui e primită în Tainele Bisericii. Prin Taine El Se 
sălăşluieşte în noi, ca Cel ce ne dă puterea să trăim cu El moartea faţă de păcat, 
moartea ca predare Iui Dumnezeu, într-o continuă dezvoltare, până la acceptarea 
morţii depline, ca despărţire a sufletului de trup. Moartea noastră în dezvoltare 
cu Hristos fiind o predare a noastră lui Dumnezeu, este totodată o viaţă 
spiritualizată a noastră în creştere, încât momentul morţii culminante, ca 
despărţire a sufletului de trup, coincide cu intrarea culminantă în plenitudinea 
vieţii. "Aşa şi voi, socotiţi- vă că sunteţi morţi păcatului, dar vii în Dumnezeu, în 
Hristos Iisus, Domnul vostru" (Rom. 10, 11). "Noi totdeauna purtăm în trup 
moartea lui Iisus, ca şi viaţa Lui să se arate în trupurile noastre" (2 Cor. 4, 10). 
"Chiar dacă omul nostru cel din afară se veştejeşte, cel din lăuntru se înnoieşte 
din zi în zi" (2 Cor. 4, 16). 

Dacă prin Botez primim din Hristos putere pentru această moarte cu 
El, ca să fim totdeauna vii în El, iar această moarte-viaţă are o dezvoltare prin 
conlucrarea noastră, cuvintele patriarhului Atenagora, că în moarte actualizăm 
Botezul nostru, capătă un adânc înţeles. Moartea în care şi spre care înaintează 
creştinii care trăiesc în Hristos este o moarte cu Hristos şi de aceea este în 
acelaşi timp o înaintare în viaţă, căci Hristos în care înaintează ei este Hristos 
care, prin moartea cu El, ne duce la învierea cu El. "Existenţa spre moarte" 
(Sein zum Tode), care caracterizează, după Heidegger, existenţa omenească, 
este în Hristos în acelaşi timp existenţa spre plenitudinea vieţii (Sein zum 
Leben). în Hristos avem viaţa plenară a veacului viitor; de aceea avem în El şi 

moartea faţă de viaţa ştirbită şi coruptibilă a veacului acestuia. 

înaintarea în şi spre acea viaţă e una cu înaintarea în şi spre moarte, 
sau viaţa aceea e îmbinată cu moartea, nu pentru ca moartea să o diminueze, ci 
ca să cureţe drumul spre ea. 

Taina Mirungerii ne dă puterea să conlucrăm pentru înaintarea în 
această moarte cu Hristos, care e înaintare în viata cu El; Pocăinţa ne 
restabileşte în ea. Taina Euharistiei ni-L dă pe Hristos care acceptă, ca subiect 
sălăşluit în subiectul nostru, moartea noastră prin care ne trece la înviere. Taina 
Nunţii ne dă şi ea puterea să renunţăm la viaţa aparentă a egoismului şi să trăim 
viaţa de iubire a predării împreună cu un altul lui Dumnezeu, care e iubire de El. 
Pentru suportarea durerilor cu răbdare, într-o dispoziţie de predare lui 
Dumnezeu, ca să primim şi viaţa duhovnicească plenară de la El, ni se dă şi 
harul Maslului. 

Dar dacă slăbirea trupului, prin care înaintăm spre moarte, nu mai e 
ceva contrar întăririi noastre în Duh şi dispoziţiei noastre de predare lui 
Dumnezeu, moartea nu mai apare, când se apropie, ca acoperământ al intrării la 
Dumnezeu pentru cei ce au progresat mult în viaţa de credinţă şi de fapte după 
voia Lui. Trupul slăbit la maximum devine un transparent al vieţii depline ce 
aşteaptă pe credincioşi în Hristos. 

Astfel, sfinţii şi unii creştini îmbunătăţiţi primesc de la Dumnezeu 
anunţul datei exacte a morţii lor cu câteva zile înainte de sfârşitul lor şi, înaintea 
acestui sfârşit, în preajma patului lor văd îngerii. Expresia: "Fericită este 
moartea cuvioşilor", se referă la o stare care are loc chiar în momentul ieşirii 
sufletului. 

Desigur, înainte de ieşirea sufletului cunoaşterea vieţii de după moarte 
nu e o cunoaştere deplină a ei; e o cunoaştere sub oarecare văl. Dacă moartea e 
o punte între ţărmurile vieţii acesteia şi ale celei viitoare, ea rămâne un mister în 
capătul în care sfârşeşte. Noi ştim formal că ajungem "acolo", dar cum este acel 
acolo nu ştim, afară de oarecare licărire a lui prin vălul vieţii noastre în trup, 
care începe să se sfâşie, sau a devenit din ce în ce mai diafan pentru sfinţi şi 
pentru creştinii îmbunătăţiţi. 

Moartea şi-a schimbat în Hristos nu numai rostul în ea însăşi, ci şi în 
experienţa celor ce o trăiesc, descoperindu-se ca poartă spre viaţă. Ea a devenit 
nu numai poarta necesară spre viaţa deplină, ci şi o putere a celor ce se află în 
Hristos, în cursul întregii vieţi pământeşti, putere prin care dobândesc viaţa 
deplină în Hristos. "Omul trebuie să gândească la moarte nu numai pentru că 
viaţa lui este viaţă spre moarte (Sein zum Tode), ci şi pentru că moartea este un 
mister al lui Hristos-Domnul. De când Hristos a murit pentru mântuirea lumii, 
de când viaţa lui Dumnezeu şi slava Lui au venit definitiv în lume prin moartea 
Celui răstignit, nu există un eveniment mai decisiv în lume ca această moarte. 
Tot ce se întâmplă în lume, trăit în afară de legătura cu ea, este trecător şi 
neimportant. Dar dacă ne este dat harul să murim împreună cu El, atunci 

întâmplarea zilnică şi banală pe care o numim moartea omului şi spre care e dus 
fiecare este ridicată între tainele lui Dumnezeul" 16 . 

Dar nu pentru toţi oamenii moartea are acest rost pozitiv. Ea rămâne 
pentru unii un eveniment de spaimă, din care ei caută să scape prin uitare, sau 
prin efor-tul de a crea în ei o stare de indiferenţă. Ea rămâne însă ceea ce a fost 
de la început, o pedeapsă pentru păcat. 

Iar foarte mulţi oscilează între aşteptarea morţii cu speranţă sau cu 
teamă, întrucât nu se hotărăsc total pentru o viaţă după voia lui Dumnezeu, 
lipsită de ambiguităţile care slăbesc spiritul sau caracterul lor de persoană în 
Hristos, ca să câştige o nădejde mai fermă că prin moarte vor trece la viaţa 
deplină cu El, cum o avea Sfântul Apostol Pavel (Filip. 1,21). Pentru aceştia ea 
nu şi-a schimbat încă cu totul rostul de pedeapsă pentru păcat, în rostul de 
trecere la viaţa deplină în Dumnezeu, pe care l-au dobândit cei ce vieţuiesc în 
Hristos. 

La întrebarea de ce unii sfârşesc într-o nepăsare, mai putându-li-se da 
încă vreme să iasă din ea, iar alţii sfârşesc înainte de a fi dus la o orientare 
limpede modul vieţii lor încă foarte oscilant, sau de ce unii mor în vârsta 
copilăriei înainte de a-şi fi precizat direcţia modului lor de vieţuire spre 
Dumnezeu sau în afară de El, poate că răspunsul stă în faptul că Dumnezeu vede 
în aşezarea mai adâncă a sufletului lor că cele două categorii dintâi nu vor 
câştiga o fixitate din care nu vor mai putea ieşi; iar la prunci cunoaşte direcţia 
spre care s-ar mişca atunci când ajung la capacitatea deciziei personale. Dintre 
ceilalţi unii sunt lăsaţi să actualizeze binele de care sunt capabili în viaţa 
aceasta, pentru a lua cununa cea mai frumoasă pentru eforturile lor şi pentru a fi 
şi altora de model, iar alţii, deşi aflaţi pe un drum bun, sunt luaţi înainte de a fi 
terminat acest drum, pentru că sunt cunoscuţi până unde îl vor duce sau că nu-1 
vor duce mai departe. 

Sfârşitul fiecăruia vine atunci când e potrivit fiecăruia, fiecare, cu 
excepţia pruncilor, lucrând cât timp i s-a dat pentru a preciza într-un fel sau altul 
modul vieţuirii Iui, fie ca un mod care poate progresa foarte mult în bine, fie 
într-un mod în care nu poate progresa prea mult, fie într-un mod în care nu poate 
progresa decât în rău, sau care rămâne într-o definitivă stare de nedeterminare. 
Adică moartea finală vine la unii fără să fi avut timp să înainteze spre ea printr-o 
"moarte" treptată, pentru că se cunoştea că nu vor face uz de ea; iar la alţii, la 
sfârşitul unei lungi exercitări în ea, sau al unui îndelungat refuz al ei. Şi la toţi 
moartea finală stă într-o corespondenţă cu exercitarea sau cu refuzul de 
exercitare a lor într-o moarte de bunăvoie în cursul vieţii. Cei ce au refuzat-o pe 
aceasta, mor fără să vrea spre veşnica moarte a lor; ceilalţi mor fără teamă, spre 
veşnica lor viaţă. 

Se poate spune că în general sunt două feluri de morţi: moartea care 



Karl Rahner, op. cit, p. 72. 

155 



Pr. Prof. Dr. D. Staniloae, Teologia Dogmatica Ortodoxa, volumul 3 

vine ca o supremă slăbire a fiinţei în spirit şi ca o descompunere a trupului, 
trăită ca un fapt pur negativ de pe urma pornirilor spre rău şi a orgoliului care 
desparte de Dumnezeu, şi moartea ca predare benevolă lui Dumnezeu, şi deci ca 
o unire cu El, venită de pe urma exercitării în moartea faţă de pornirile spre rău 
şi fată de tendinţa unei vieţi străine de Dumnezeu. 

Socotind că unirea cu Dumnezeu se trăieşte ca predarea benevolă a 
omului lui Dumnezeu prin moarte, accentuăm că această unire nu anulează 
persoana omului, căci predarea este un act voluntar personal. Unirea veşnică cu 
Dumnezeu are mereu în sine actul de predare al omului, sau de moarte tainică 
cu Hristos, pentru ca în unirea sa cu Dumnezeu să se menţină veşnic ca 
persoană şi în predarea totală, mereu unirea deplină. 

Karl Rahner se apropie întrucâtva de această interpretare a morţii cu 
Hristos, ca forţa desăvârşitoare a omului, pregătită de o moarte cu Hristos în 
cursul întregii vieţi pământeşti. El o face aceasta, declarând că teoria scolastică a 
jertfei Iui Hristos ca satisfacţie juridică adusă lui Dumnezeu pentru păcatul 
strămoşesc este insuficientă. Căci în acest caz mântuirea noastră nu s-ar înţelege 
ca împlinire a noastră. Dar Rahner nu merge în înţelegerea morţii până la 
interpretarea ei ca predare totală lui Dumnezeu, predare pregătită printr-o 
moarte treptată faţă de păcat în cursul vieţii pământeşti. El vede valoarea morţii 
numai în ascultare. In acest sens Hristos moare în cursul întregii Sale vieţi 
pământeşti, sau îşi pregăteşte moartea finală printr-o moarte în dezvoltare. Dar 
prin aceasta Rahner rămâne numai la jumătatea drumului între teoria juridică a 
satisfacţiei şi cea care vede în moarte un mijloc de unire cu Dumnezeu şi deci de 
intrare în viaţă, de unire cu Hristos ca om, a celor ce mor cu El. înţelegerea 
morţii propusă de el lasă fără răspuns acea întrebare căreia el consideră că nu-i 
răspunde nici teoria satisfacţiei: de ce a trebuit ca ascultarea lui Hristos faţă de 
Tatăl să se manifeste anume în acceptarea morţii? 17 . 

Fapta ascultării evocă tot numai o relaţie juridică exterioară. Ea încă 
nu implică o unire cu Dumnezeu, pentru care e necesară renunţarea totală a 
creaturii la existenţa autonomă. Numai predarea totală lui Dumnezeu a omului e 

17 Idem, op. cit, p. 55: "Diese Theorie macht nicht innerlich verstăndlich, warum wir 
gerade durch den Tod Christi und nicht durch eine andere mogliche, ebenfalls unendlichen 
Wert in sich tragende Tat des Herrn erlost sind... Die Satisfaktionstheorie hat auch darin ein 
Ungenugen, dass sie von vornherein Voraussetzung, dass der Tod als solcher bloss ein 
passives vom Tun des Menschen verschiedenes Widerfahrnis sei, und sie... die erlosende Tat 
Christi nicht im Tode als solchem, sondern nur in einem geduldigen gehorsamen Auf-sich- 
Nehmen des Todesleidens, der Todesursache erblicken kann und so den Aussagen der Schrift 
nicht vollgerecht wird". "Wenn der Mensch ganz im allgemeinen den Tod insofern er seine 
personale Tat ist, durch sein ganzes Leben hindurch stirbt, dann wird von daher besser 
verstăndlich, wie Leben und Tod Christi auch in ihrer erlbsenden Bedeutung eine Einheit 
bilden. Das Leben Christi erlost, indemder Tod in seinem ganzen Leben axiologisch 
allgegenwărtig ist". "Sein Tod wirkt unser Heil, weil er Gehorsam ist" (p. 58). 

şi ascultare, şi unire; sau e ascultare care, având drept conţinut predarea, 
realizează unirea. Această ascultare ne-o cere Dumnezeu, pentru că El vrea ca 
noi să ne unim cu El. Căci numai în unirea cu El stă mântuirea creaturii. Unirea 
nu vine ca o răsplată pentru ascultare; ci chiar în conţinutul ascultării, înţeleasă 
ca predare, se implică unirea. Iar unirea ca consimţită de Dumnezeu e şi iubirea 
Lui faţă de noi; la fel, predarea din partea noastră este şi ea iubire, cum nu e 
ascultarea fără predare, care poate să aibă motorul în frică. Dumnezeu nu 
găseşte o mulţumire în ascultarea noastră din frică, ci în ascultarea unită cu 
iubirea, care se manifestă în predare. Iar mântuirea de care ne face parte nu e 
numai o eliberare a noastră de moarte, pe urma satisfacţiei ce I-o dăm prin 
ascultarea de El ca aflător în faţa noastră şi-I restabilim astfel onoarea jignită, ci 
răspunsul la voinţa noastră de unire cu El, care e unirea Lui de fapt cu noi, 
purtată de asemenea de iubire. Karl Rahner socoteşte că moartea a fost necesară 
pentru mântuire, numai pentru că în moarte ascultarea lui Hristos a mers până la 
capăt, iar noi trebuie să facem la fel. El pretinde că aşa înţelege moartea Sfânta 
Scriptură. Dar Sfântul Pavel vede în moarte prilejul de a ne uni deplin cu 
Hristos (Filip. 1, 23). Şi tot aşa o vedeau martirii. 

Astfel, ultimul resort al vieţii cu Hristos, care e totodată o moarte cu 
El, deci şi ultimul resort al morţii finale şi al tinderii spre viaţa veşnică, este 
iubirea. Din iubirea de Dumnezeu acceptă omul toată asceza sa, care sfârşeşte în 
moarte. Din iubirea de Dumnezeu-Tatăl, dar şi de om, a primit Fiul lui 
Dumnezeu moartea ca om, pentru ca noi să putem muri cu El la fel din iubire 
fată de Dumnezeu. 

Pentru iubire, moartea nu mai e un văl impenetrabil aşezat peste viaţa 
de dincolo de ea; căci în iubire avem această viată încă de aici. In iubirea Sa fată 

3 5 5 

de Tatăl, care a întrecut iubirea oricărui om, moartea n-a fost pentru Hristos un 
văl care să acopere viaţa Lui de după moarte tot aşa de mult, cum pretinde 
Rahner, că o acoperă pentru noi. A fost dureroasă şi la El despărţirea sufletului 
de trup şi în această durere s-a manifestat o reţinere a puterii dumnezeieşti de a 
o copleşi; dar ea nu acoperea viaţa de după înviere până a-L face pe Iisus să Se 
îndoiască de ea, cum se întâmplă la cei ce nu cred ferm. Căci El a spus 
tâlharului de-a dreapta: "Astăzi vei fi cu Mine în rai". Numai în sensul reţinerii 
Tatălui, de a copleşi prin puterea dumnezeiască durerile morţii Fiului ca om, pot 
fi interpretate cuvintele lui Iisus: "Dumnezeule, Dumnezeule, pentru ce M-ai 
părăsit?". Tatăl rămâne pentru Hristos o realitate nu numai sigură, ci şi simţită, 
chiar în această reţinere a Lui de la copleşirea morţii prin puterea dumnezeiască. 
Acest strigăt îşi are şi el iconomia lui. Prin acest strigăt Iisus ne arată că din 
dorinţa de a Se uni ca om deplin cu Tatăl, acceptă şi durerile morţii, ca şi noi să 
învăţăm să acceptăm, din această dorinţă, deci din iubire faţă de Hristos, aceste 
dureri. 

De multe ori durerile din timpul vieţii nu sunt mai mici decât cele ale 
morţii. Dar şi pe cele ale vieţii trebuie să le suportăm din iubire faţă de 

Dumnezeu, tot ca un fel de predare a noastră Lui. Cum zice Sfântul Apostol 
Pavel: "Nici moartea, nici viaţa (în plăceri, sau viaţa pe care nu o putem 
suporta)... să nu ne despartă de dragostea lui Dumnezeu, cea întru Hristos". 



B Nemurirea sufletului 

In teologia mai veche învăţătura despre nemurirea sufletului era 
întemeiată pe ideea despre indestructibila lui substanţă spirituală, simplă. 

Dar dacă învăţătura aceasta e o învăţătură a credinţei, şi nu a 
filosofiei, nemurirea sufletului trebuie întemeiată pe credinţa că Dumnezeu ţine 
ca sufletul să fie nemuritor. Deci ea nu se întemeiază pe o indestructibilitate pe 
care ar avea-o sufletul în sine, chiar fără voia lui Dumnezeu. Dacă sufletul are o 
indestructibilitate, ea îşi are cauza în voinţa lui Dumnezeu, cea creatoare şi 
conservatoare, care vrea ca persoana umană să fie, prin suflet, în mod 
neîntrerupt dependentă de El. Dumnezeu a înzestrat sufletul cu memoria 
faptelor sale, cu conştiinţa despre sine, pentru ca el să regrete neîntrerupt faptele 
contrare lui Dumnezeu, pentru ca să ştie neîntrerupt de dependenţa lui de 
Dumnezeu, să laude şi să iubească neîntrerupt pe Dumnezeu. 

Pentru aceste motive a înzestrat Dumnezeu de la început sufletul cu 
harul Său, iar după întruparea Fiului Său ca om şi după învierea Lui, însuşi 
Acesta S-a sălăşluit în om, sau 1-a îmbrăcat pe om în Sine prin Botez. De aceea 
un temei important pentru nemurirea sufletului celor credincioşi este faptul că 
Hristos S-a sălăşluit în ei, sau că Fiul lui Dumnezeu care S-a făcut om pentru 
vecie a devenit casă şi haină a lor. Cum ar putea acest sălaş al lui Hristos să fie 
nimicit odată cu moartea? Cum s-ar putea ca Hristos, haină şi sălaş al sufletului, 
să rămână lipsit de un sălaş sau de un locuitor al Lui? "Căci ştim că de se va 
desface locuinţa noastră pământească, în cortul acesta, avem în ceruri zidire de 
la Dumnezeu, casă veşnică, nefăcută de mână. De aceea suspinăm în acest trup, 
dorind să ne îmbrăcăm întru locuinţa noastră cea din cer, dacă vom fi 
înveşmântaţi, dar nu goi" (2 Cor. 5, 1-2). 

Deci sufletul a fost creat pentru viaţa veşnică, pentru ca să poată locui 
în locuinţa de lumină care este Hristos, sau pentru ca Hristos să locuiască în el. 
Dar chiar dacă el rămâne gol de Hristos, el tot există în veci, ca să ştie pentru ce 
mare vrednicie a fost zidit şi să rămână veşnic într-un regret pentru lipsirea de 
ea, deci să rămân într-o suferinţă veşnică pentru despărţirea de Dumnezeu, în 
Care se afla, sau Care Se afla în el. 

Unii dintre teologii protestanţi mai noi susţin că după moarte şi 
înainte de învierea cea de obşte nu mai există o viaţă a sufletului, că sufletul se 
distruge împreună cu trupul, sau se scufundă în nefiinţă, din care va fi chemat 

împreună cu trupul la învierea cea de obşte, dacă a crezut în Hristos. E o opinie 
care a părăsit învăţătura despre compoziţia dualistă a omului 18 . 

Această teorie e ultima concluzie a opiniei lui Luther despre somnul 
în care cad sufletele după moarte, cu excepţia unora, aşteptând judecata din 
urmă. De la Luther au luat aceste secte şi aceşti teologi ideea că omul nu mai 
poate avea o viaţă numai prin suflet fără trup 19 . 

Dar în general, atât luteranismul, cât şi calvinismul au păstrat 
convingerea general creştină că moartea e numai o despărţire a sufletului de 
trup, că sufletul continuă să existe şi după moarte. 

Sfânta Scriptură afirmă însă categoric existenţa şi lucrarea sufletului 
după moarte. Amintim de locul din Epistola a Ii-a către Corinteni (5, 6-8): "Noi 
avem buna încredere şi suntem bucuroşi să nu locuim în trup, ci să ne sălăşluim 
la Domnul". Apoi de cea către Filipeni (1, 22). Mai amintim de Ecclesiast (12, 
7): "Şi pulberea să se întoarcă în pământ, cum a fost, iar sufletul să se întoarcă la 
Dumnezeu care 1-a dat". Apoi, de pilda bogatului şi săracului Lazăr, în care se 
vede că aceştia vieţuiesc şi după moarte şi înainte de învierea cea de obşte a 
trupurilor, deci vieţuiesc cu sufletul (Le. 16, 19 şi urm.). în sfârşit, de multe 
locuri din Apocalipsă (4, 10-11; 5, 8-14 etc.) unde se vorbeşte de cei 24 de 
bătrâni, care se închină Mielului; sau unde se vorbeşte de marea mulţime ce stă 
în faţa tronului Mielului (1,9, 1-14); sau unde se vorbeşte de cei ce locuiesc în 
cer (13, 6; 14, 3; 1.4, 13; 15, 2 etc). Apoi de "sufletele celor junghiaţi pentru 
cuvântul Iui Dumnezeu, ce stau sub jertfelnicul din cer" (Apoc. 6, 9). 

Deşi Althaus, unul din reprezentanţii protestanţi ai teoriei distrugerii 
integrale a omului prin moarte până la judecata universală, susţine că moartea 
trebuie înţeleasă după toate trei aspectele ei: ca relaţie de creaţie, de mânie şi de 
graţie cu Dumnezeu 20 , teoria aceasta (ca şi cea despre somnul sufletelor până la 
judecata de apoi) reţine din moarte numai aspectul de pedeapsă al ei, nu şi pe cel 
de trecere ontologică a făpturii la Dumnezeu şi pe cel graţial, adică de scăpare 
de urmările păcatului. In teoria aceasta se prelungeşte doctrina protestantă 
despre ruinarea completă a omului prin cădere şi cea despre justificare sau 
mântuirea juridică. Dacă omul rămâne întreg o ruină morală în tot cursul vieţii 



18 Teza distrugerii sufletului prin moarte o susţine C. Stânge (în scrierile: Das Ende aller 
Dinge, Unsterblichkeit, Christliche und philosophische Weltanschauung), Paul Althaus (Die 
letzten Dinge, ed. 4, Gutersloh, 1933, Grundriss der Dogmatik, Erlangen, 1936) şi Rudolf 
Otto (Aufsătze das Numinoise betreffend, 1923). Ei afirmă de asemenea că omul întreg 
moare, dar disting între moarte şi inexistenţă. "Prin moarte, zice Otto, sufletul nu se scufundă 
în nonexistenţă, ci în moarte, adică în încetarea funcţiunilor lui vitale". Iar Althaus spune că 
moartea se deosebeşte de non-existenţă prin faptul că Dumnezeu va aduce prin înviere iarăşi 
la existenţă şi pe morţi, nu însă şi ceea ce nu există. Adică Dumnezeu îi ţine în preocuparea 
Sa pe cei morţi pentru a-i învia cândva. încolo ei de fapt au încetat să mai existe. Starea de 
moarte nu e ca o stare de somn. (Die letzten Dinge, p. 139 urm.). 

19 P. Althaus, Die letzten Dinge, p. 139 urm. 

20 Idem, op. cit, p. 24. 

pământeşti, nu se poate alege din el un sâmbure personal-spiritual care să fie 
menţinut, ci omul întreg trebuie distrus, fiind la fel de infectat de păcat. 

In concepţia ortodoxă, în care mintea şi inima omului devin încă în 
viaţa pământească tron şi sălaş al lui Dumnezeu, sau scânteiază ca vârful 
muntelui Sinai de lumina dumnezeiască, nu poate fi vorba de o asemenea 
distrugere. Nu vedem motivul pentru care Dumnezeu S-ar lipsi o vreme atât de 
îndelungată de acest tron al Său, de relaţia iubitoare cu omul credincios sau cum 
ar răbda Dumnezeu să fie distrus, sau să stea într-un somn atât de îndelungat, 
omul îndumnezeit. Moartea, cum spun oamenii înduhovniciţi, nu poate ajunge 
până la spiritul care s-a luminat încă de aici de razele veşniciei. Doctrina 
ortodoxă despre păstrarea lor decurge însă din valoarea iubirii fată de 
Dumnezeu, al cărei subiect este omul credincios. Dostoievsky spune prin eroul 
său Ştefan Trofimovici: "Nemurirea mea este necesară pentru acest singur 
motiv, că Dumnezeu nu va vrea să fie nedrept să stingă pentru totdeauna flacăra 
iubirii care s-a aprins în inima mea pentru El. Ce e mai preţios ca iubirea? 
Iubirea e mai presus de existenţă, iubirea este încoronarea ei. Atunci cum s-ar 
putea ca existenţa să nu-i fie supusă? Dacă eu am iubit pe Dumnezeu, dacă m- 
am bucurat de iubirea mea, se poate ca El să mă stingă pe mine şi iubirea mea şi 
să ne readucă la neant? Dacă Dumnezeu există, eu sunt nemuritor 21 . 

Concluzia unor teologi protestanţi despre distrugerea sufletelor prin 
moarte, decurge din doctrina protestantă despre nesălăşluirea lui Hristos în cei 
credincioşi în cursul vieţii pământeşti. Althaus spune că credinţa în nemurirea 
sufletului ia morţii caracterul de judecată a lui Dumnezeu 22 . Dar nu i-1 ia total, 
pentru că pe la judecată tot trece şi spiritul celui drept; numai dacă se constată 
străluminarea lui de către Dumnezeu, se duce la fericire. Şi în afară de aceasta, 
omul pământesc e pedepsit totuşi prin moarte. 

Althaus argumentează teoria despre distrugerea întregului om prin 
moarte, cu teoria frecventă azi că omul nu are suflet indestructibil, deosebit de 
trup, că are o constituţie monistă şi cu afirmarea că omul trebuie să-şi dea seama 
că viaţa viitoare se datoreşte nu naturii sufletului indestructibil 23 , ci unui act de 
atotputernicie şi de milă dumnezeiască; deci omul trebuie să fie distrus complet, 
ca să vadă cum singur Dumnezeu îi dă din nou viaţă. El crede de asemenea că 
numai această teorie face din moarte un eveniment serios, aşa cum se înfăţişează 
de fapt conştiinţei omului, un eveniment ce nu-şi micşorează importanţa prin 

21 Lespossedestx. fr., ed. Bossard, 1925, voi. III, p. 342. 

22 Op. cit, p. 85: "Aici moartea pierde greutatea ei, prin aceea că gândul judecăţii asupra 
persoanei s-a frânt". 

23 N. Berdiaeff, op. cit, p. 330 urm., afirmă şi el că nemurirea nu se poate întemeia pe 
indestructibilitatea sufletului. Dar pe urmă afirmă că se întemeiază pe viaţa spirituală a 
omului. Dar ea nu e tot ceva indestructibil, mai ales dacă şi păcătoşii supravieţuiesc? Se pare 
că sufletul ca spirit nu poate exista decât într-o anumită legătură cu Dumnezeu, Spiritul 
absolut. In aceasta constă indestructibilitatea lui. 

continuarea vieţii cu sufletul. 

5 

La primul argument răspundem că nu putem construi o învăţătură de 
credinţă pe o teorie filosofică, când Sfânta Scriptură şi cerinţa omului religios ne 
spun contrariul. 

La celelalte două răspundem întâi că omul păstrează conştiinţa 
dependenţei sale de Dumnezeu şi a seriozităţii morţii şi fără să admită că va fi 
distrus prin moarte. El trăieşte moartea ca pe o clipă de scufundare în nimic, 
deci vede posibilitatea pentru Dumnezeu ca să-1 distrugă de tot, iar dacă n-o 
face, aceasta se datoreşte milei Lui. In al doilea rând, că omul simte că felul 
vieţii ce o primeşte după moarte depinde cu totul de Dumnezeu. Dreptul simte 
că viaţa lui veşnică îi vine din Dumnezeu, iar păcătosul îşi dă seama că golul de 
viaţă din el se datoreşte depărtării lui de Dumnezeu. Dacă omul nu continuă să 
existe, unde e subiectul care să trăiască veşnic dependenţa de Dumnezeu? In al 
treilea rând, omul trăieşte această dependenţă de Dumnezeu prin faptul că viaţa 
de după moarte e cu totul alta decât cea de aici. 

Desigur, într-un anumit sens, omul rămâne ca o bază spirituală sau 
personală indestructibilă chiar şi în păcătoşi 24 . Deosebirea e numai că factorul 
spiritual din omul credincios, după ce şi-a întărit şi dezvoltat aici funcţiunile Iui 
în contact cu lumea spirituală, va primi în viaţa viitoare o împlinire neînchipuit 
de bogată. în cel păcătos însă, el va duce cu sine o stare atrofiată, perversă, care 
nu va fi nici ea lipsită de o agitaţie, de o experienţă, de o varietate. Va fi pe de o 
parte neputincios şi golit de toate pseudo-valorile în care a crezut aici. Dar în 
chinul pentru această pierdere, va fi totuşi o experienţă umană. El rămâne într- 



24 Aşa trebuie să înţelegem argumentarea Sfântului Maxim Mărturisitorul, că sufletul îşi 
păstrează în viaţa viitoare funcţiile ce le are prin el însuşi, indiferent de coexistenţa cu trupul. 
"De altfel, sufletul e sau prin sine raţional şi cugetător, sau din pricina trupului. Şi dacă e pen- 
tru sine sau pentru fiinţa sa raţional şi cugetător, e desigur şi de sine subzistent. Dar dacă e 
prin fire pentru sine şi prin sine autosubzistent, va lucra şi cu trupul, cugetând şi raţionând 
după fire, şi niciodată nu se va lipsi de puterile sale înţelegătoare ce le are în chip natural. 
Căci cele ce le are orice existenţă prin fire, cât este şi subzistă, nu i se pot răpi. Deci sufletul 
existând pururea, cugetă şi raţionează şi prin sine şi cu trupul, pentru sine şi pentru fiinţa sa. 
Deci nu se va afla nici o cauză care să poată înstrăiria de suflet, după desfacerea trupu-lui, 
atributele ce-i revin în chip natural şi nu pentru trup. Iar dacă sufletul e raţional şi cugetător 
din pricina trupului, în primul rând trupul ar fi mai de cinste decât sufletul făcut pentru el. 
Apoi sufletul va avea din trup puterea cugetătoare şi raţională, ca unul ce s-a făcut pentru el. 
Căci dacă fără trup sufletul nu poate raţiona, desigur că de la trup va avea puterea de a cugeta 
şi raţiona. Iar dacă sufletul a dobândit de la trup puterea de a cugeta şi raţiona, ca unul ce fără 
trup nu poate să aibă acestea, nu e nici de sine subzistent. Căci cum ar fî cel ce nu are, fără 
trup, prin sine, ceea ce-1 caracterizează? Iar de nu e de sine subzistent, va fi accident sădit în 
chip natural în trupul singur subzistent, după desfacerea trupului nemaifîind nimic nicidecum. 
Şi nimic nu-i va mai deosebi pe cei ce aiurează astfel negând nemurirea sufletului, de 
arguţiile lui Epicur şi Aristotel". (Din Epistola către Ioan Presbiterul, Despre aceea că şi după 
moarte sufletul are o lucrare înţelegătoare şi nu părăseşte nici o putere naturală, P. G., 91, 
436-437). 

un fel în relaţie cu Dumnezeu, fie ea şi numai negativă. Astfel dreptul va fi 
suprarecompensat de pierderea vieţii psihic-biologice prin prisosirea vieţii 
spirituale, pe când păcătosul, pustiit de viaţa psihic-biologică, nu va primi nimic 
în schimb, dar va păstra o conştiinţă chinuită totuşi de această pustiire, nu cu 
totul stinsă 25 . 

La cel drept, dispariţia trupului şi a învelişului impus de el vieţii 
spirituale va elibera deplin conţinuturile bogate şi funcţiile adânci ale spiritului, 
va aduce în actualitate toate amintirile şi va limpezi vederea spirituală şi va 
îmbogăţi spiritul cu cunoaşterea unor mai largi şi mai adânci dimensiuni ale 
realităţii, cu dimensiunile ei transcendente, fundamentale 26 . 

Dar dacă omul nu şi-a exercitat în viaţa pământească toate funcţiile 
spiritului, pierderea vieţii empirice nu-i va fi recompensată de o revelare a vieţii 
spirituale. Spiritul lui închircit, dezbrăcat de învelişul vieţii fenomenale, nu va fi 
în stare să se avânte spre lumea spirituală. Din tot ce a lucrat aici nu se va alege 
cu nimic altceva decât cu un regret, care nu poate repara nimic, că nu a întărit în 
sine funcţiile spiritului incoruptibil. Moartea arde în el totul, ca un foc, fără să 
apară nimic pe locul pârjolului (1 Cor. 3, 1-5). Acela va avea o existenţă goală 
de orice conţinut vrednic de atenţie şi incapabil de a-şi forma sau primi un astfel 
de conţinut. 

Deci moartea e trecerea la un plus de viaţă nu pentru simpla eliberare 
a spiritului de trup, ci pentru faptul că e intrare într-o comuniune mai deplină cu 
Hristos pentru cel ce a cultivat de aici această comuniune. De aceea pentru cel 
ce nu a cultivat-o, ea e trecere la o neputinţă de a mai menţine prin trup o 
oarecare legătură cu lumea, cu ceilalţi. Dar existenţa conştientă este şi ea ceva 
pozitiv. Frământarea celui din chinuri are şi ea o valoare, indicând pe om ca 
persoană, sau ca individ conştient. 

In orice caz şi pentru unul şi pentru altul, viaţa de dincolo va fi cu 
totul alta, încât se poate spune că ei au pierdut forma de viaţa de aici, că aceasta 
a suferit o catastrofă. Dar catastrofa nu trebuie să dureze milenii, nici să se 
întindă la ultima ei bază personală, pentru ca omul să primească o nouă 
existenţă după moarte. De aceea moartea rămâne totuşi un eveniment 
înfricoşat 27 . Tăria dreptului se arată tocmai în faptul că primeşte să treacă cu 
bărbăţie prin acest moment înfricoşat. Pe de altă parte, din cele spuse mai sus se 
vede că ceea ce se ridică din moarte e persoana integrală a omului; a celui drept, 

25 Sfântul Maxim Mărturisitorul îndeamnă să cugetăm la "pustiirea sufletului din vremea 
ieşirii când nu va duce cu sine nimic în afară de conştiinţa înţepată pentru cele săvârşite în 
chip rău" {Epistola către Constantin, P. G., 91, 429; Cuvânt de îndemn, P. G., 91, 377). 

Vezi şi la Sfântul Apostol Pavel: "Cel ce seamănă în trupul său, din trup va secera 
stricăciune, iar cel ce seamănă în Duh, din Duh va secera viaţa veşnică" (Gal. 6, 7-8). 

26 1. Petrovici, art. Dincolo de zare, Buc, 1939. 

27 Sfântul Maxim Mart., Epistola 24 către Const. Sachelarul, P. G., 91, 612: "Să ne 
gândim la moartea şi la înfricoşata ieşire a sufletului din trup". 

incomparabil mai lucidă, mai bogată, iar a celui păcătos, sărăcită, golită. 

In acest sens putem spune şi noi că nemurirea nu se bazează pe 
indestructibilitatea sufletului privit ca substanţă, ci a persoanei, adică a 
sufletului ca bază a persoanei umane, adică pe indestructibilitatea relaţiei dintre 
Dumnezeu şi om ca persoane, dat fiind că persoana e factor al acestei relaţii. 
Căci relaţia între Dumnezeu şi om îşi arată mai mult importanţa dacă omul nu e 
distrus pentru o oarecare vreme, ci menţinut neîntrerupt, dar trecut îndată după 
moarte prin judecată, şi răsplătit sau pedepsit cu un nou fel de viaţă, după cum a 
trăit pe pământ. Dacă Dumnezeu 1-a făcut pe om persoană, ca partener de 
relaţie, 1-a făcut pentru o relaţie veşnică şi neîntreruptă. 

Numai obiectele se dezagregă. Persoanele rămân indestructibile, ca 
entităţi unice, originale, dar, în acelaşi timp, ca surse de necontenită noutate în 
atitudinile şi revelaţiile voii lor. O persoană n-o putem uita, fie că ne-a făcut 
bine, fie că ne-a făcut rău. Şi în ambele cazuri vrem să dureze în veci, fie pentru 
a se căi de răul ce ni 1-a făcut, fie pentru a ne bucura continuu de dragostea ei. 

Dar ceea ce la noi e numai o voinţă irealizabilă, la Dumnezeu e 
realitate. Pentru El, de fapt, nici o persoană cu care a stat în relaţie nu mai 
încetează de a exista. Dumnezeu, când 1-a făcut pe om ca persoană, i-a dat o 
însemnătate de partener neîncetat al Său, 1-a făcut pentru o relaţie neîntreruptă 
cu Sine. Aceasta se vede şi din unicitatea persoanei. Nici o persoană nu poate fi 
înlocuită cu alta; nu poate fi înlocuită în ceea ce poate da ea. De pierderea ei nu 
suferă propriu-zis ea însăşi, ci celelalte. Prin moartea unei persoane se ia şi 
celorlalte putinţa unei relaţii de neînlocuit. La fel pentru Dumnezeu, fiecare 
dispărut de tot ar însemna o relaţie de neînlocuit. Se împacă Dumnezeu cu lipsa 
unor relaţii de neînlocuit, după ce El le-a voit? Rabdă iubirea Lui dispariţia 
persoanelor spre care se îndrepta ea? Dacă o rabdă aceasta, de ce le-ar mai 
învia? 

Teoriile despre distrugerea întregului om prin moarte ascund 
cunoscuta neînţelegere a protestantismului privitor la valoarea persoanei umane, 
cunoscuta afirmare a exclusivei realităţi a lui Dumnezeu în fata nimicniciei 
omeneşti. De valoarea unică a persoanei omeneşti pentru Dumnezeu ţine 
permanenta şi neîntrerupta existenţă a ei. Dacă iubirea lui Dumnezeu e 
neîntreruptă, neîntreruptă trebuie să fie şi existenţa persoanelor cărora le-o arată. 
Şi neîntreruperea iubirii lui Dumnezeu ţine de desăvârşirea ei. Noi putem uita, 
pentru că nu iubim în chip desăvârşit. Dar Dumnezeu nu uită, pentru că iubeşte 
desăvârşit. 

O încetare a existenţei sufletelor între moarte şi judecata universală ar 
însemna o întrerupere e relaţiei între Dumnezeu şi aceste persoane. Dar nu ne 
putem închipui că Dumnezeu mai întrerupe relaţia Sa cu vreo persoană, odată ce 
a adus-o la existenţă. Căci altfel pentru ce a adus-o la existenţă? Iar omul de 
asemenea trebuie să aibă conştiinţa că Dumnezeu nu a întrerupt şi nu va 
întrerupe niciodată relaţia cu el, că el nu este un accident pentru Dumnezeu, ci 

are o valoare permanentă. In zadar încearcă aderenţii teoriei distrugerii 
sufletelor să susţină că Dumnezeu îi ţine şi pe morţi în legătură cu Sine prin 
amintirea ce le-o poartă şi prin hotărârea de a-i învia. 28 O amintire despre cineva 
care a fost sau va fi e împreunată cu sentimentul dureros că-ţi lipseşte, şi acest 
sentiment îl suportă de nevoie cel ce n-are puterea să menţină în viaţă pe cel 
iubit. Dar Dumnezeu nu e lipsit de această putere. Dacă Dumnezeu nu mai poate 
uita pe cel cu care a fost în relaţie, El poate să-1 şi ţină pe acela în existenţă, 
pentru ca amintirea să nu fie împreunată la El cu sentimentul că acela Ii lipseşte. 
Dumnezeu vrea să arate şi prin aceasta că iubirea Lui rămâne în veci, 
chiar şi faţă de cei ce nu vor răspunde în veci iubirii Lui. Altfel ar părea de 
neînţeles faptul că şi ei vor fi înviaţi. Orice persoană este o realitate unică, un 
semn unic al imaginaţiei creatoare a lui Dumnezeu şi rămâne ca o mărturie 
unică a ei, ca o formă unică a revelaţiei Lui. Dumnezeu nu poate uita în veci nici 
o persoană şi dacă nu o poate uita, o şi menţine în existenţă. Sau dacă o poate 
uita pentru o vreme, o poate uita pentru veci. Teza distrugerii unor persoane 
pentru o vreme duce la putinţa distrugerii lor pentru veci, iar aceasta goleşte de 
seriozitate creaţia, întruparea Fiului lui Dumnezeu ca om, învierea şi tot planul 
mântuirii. In Hristos-omul, Dumnezeu a reintrat în relaţie intimă virtuală cu toţi 

~ 5 5 

oamenii, chiar dacă subiectiv unii din ei nu ştiu de această relaţie. Dumnezeu a 
afirmat, prin faţa omenească ce a dat-o Fiului Său, valoarea veşnică a tuturor 
feţelor omeneşti. Fără să se anuleze libertatea oamenilor ca persoane, căci 
aceasta i-ar face de asemenea neoameni, ei rămân toţi într-o legătură variată cu 
Hristos. în Hristos, Dumnezeu Şi-a legat existenţa Sa, de omenire. Sau 
viceversa. 

Interesul acesta al lui Dumnezeu pentru persoana umană ca atare nu ar 
fi însă deplin dacă ar distruge persoanele umane care nu au împlinit voia Lui. 
Sfântul Ioan Damaschin a spus că şi existenţa demonilor ca existenţă produsă de 
Dumnezeu e un bine 29 . Dumnezeu vrea să arate că poate tolera chiar şi existenţa 
persoanelor care uzează de libertatea lor într-un mod neplăcut Lui. Contrarul ar 
însemna o renegare a importanţei libertăţii date de El. Dar Dumnezeu nu-Şi 
reneagă acest dar important dat omului. El nu leagă acest dar de anumite 
condiţii. La urma urmelor, şi aceste fiinţe mărturisesc despre dependenţa lor faţă 
de Dumnezeu; şi ele sunt într-un dialog cu Dumnezeu, chiar dacă răspund 
negativ la chemarea Lui. Dumnezeu nu Se simte periclitat nici de existenţa 
oarecum autonomă a unor flinte alături de El. 



28 Althaus, op. cit, p. 108. 

29 Dial. contra Manichaeos, P. G. 94, 1541. 

C Judecata particulară şi consecinţele ei pentru starea sufletelor 
1 . Necesitatea judecăţii particulare 

Toate cele trei mari confesiuni creştine învaţă în general că fiecare 
suflet, supravieţuind după moarte, suportă îndată după ea o judecată aparte, în 
urma căreia este trimis la fericire sau la chinuri, după cum e găsit la acea 
judecată. La sfârşitul lumii va fi apoi o altă judecată, universală. 

învăţăturii acesteia i se opune teoria despre o evoluţie fără sfârşit a 
sufletelor după moarte. Ea are două forme: 

a) O formă constă în afirmaţia variabilităţii indefinite a voinţei şi 
sorţii omeneşti. După ea, omul îşi poate schimba direcţia în cursul vieţii 
viitoare. Voinţa nu se întăreşte niciodată într-o direcţie sau alta în mod definitiv, 
deci nici în viaţa aceasta, ca să se poată rosti o judecată asupra omului îndată 
după moarte. Eternitatea va fi o succesiune indefinită de existenţe fericite sau 
nefericite pentru oameni, ei fiind eterni liberi de a duce o viaţă bună sau rea. O 
formă concretă a acestei doctrine este teoria reîncarnării sau a metempsihozei, 
susţinută de antropozofi şi de spiritişti. 

b) O a doua formă, numită universalism, susţine că la sfârşit toate 
sufletele vor ajunge la fel de fericite, căci o fiinţă liberă oricând se poate căi şi 
până la urmă se vor căi toate. Răul va sfârşi odată, căci orice rău e medicinal, 
deci temporal 30 . 

In generalitatea ei, această teorie se opune, în principiu, oricărei 
judecăţi a lui Dumnezeu, fie particulară, fie universală, care ar împărţi pe 
oameni pe temeiul deciziei din scurta viaţă pământească pentru eternitate. 
Dintre susţinătorii acestei teorii amintim mai ales pe Lessing, care, în numele 
filosofiei idealiste panteiste, pune în locul sfârşitului dublu al omenirii o 
evoluţie necontenită. In cadrul teologiei această teorie evoluţionistă au susţinut- 

5 O 5 5 

o Schleiermacher, O. Pfleiderer, E. Troeltsch, R. Seeberg, H. Ludemann, 
Hellpach. 31 



30 M. Richard, art. Enfer, In: Dict. de Theol. Cath. tom. V, 1, p. 86 urm. 

31 P. Althaus, op. cit, p. 177:"Lessing a pus cel dintâi şi în mod consecvent, în locul 
dualismului între lume şi Dumnezeu, bine şi rău, imanent şi transcendent, cer şi iad, — ideea 
unei evoluţii treptate". Dilthey, Erlehnis und Dichtung, la E. Troltsch (Religion in Geschichte 
und Gegenwart I, ed. 2, col. 629 ş.u.) spune: "Desăvârşirea poate fi înţeleasă numai în sensul 
unei curăţiri şi ridicări treptate a spiritului în Dumnezeu". Ludemann (Christl. Dogmatik 11, 
1926, p. 622) respinge sfârşitul dualist al omenirii, întemeiat pe rezultatele scurtei existenţe 

Se aduc pentru aceste teorii mai ales trei argumente: a) caracterul 
nedecisiv al vieţii prezente pentru determinarea sorţii eterne a oamenilor; b) 
libertatea eternă a omului; c) imposibilitatea împăcării judecăţii divine cu 
bunătatea divină. 

a) Pentru caracterul decisiv al vieţii prezente aducem mai întâi 
cuvintele Sfintei Scripturi, din care se pot trage o serie de concluzii. 

Sfânta Scriptură arată că viaţa pământească este arena în care omul îşi 
decide soarta pentru veci, că după moarte omul nu-şi mai poate schimba soarta. 
O spune aceasta mai întâi în mod general, socotind-o "vremea" pe care o avem. 
"Până ce avem vreme să facem binele, faţă de toţi", se spune în Gal. 6, 10; 
"Cuvine-se să fac până este ziuă lucrurile Celui ce M-a trimis pe Mine; căci vine 
noaptea şi nimeni nu poate să lucreze" (In. 9, 4) 32 . Dar apoi precizează că viaţa 
pământească are acest caracter decisiv, întrucât e viaţă în trup: 
"Pentru că noi toţi trebuie să ne înfăţişăm înaintea scaunului de judecată al lui 
Hristos, ca fiecare după faptele sale cele săvârşite în trup, sa primească ori bine 
ori rău" (2 Cor. 5, 10). Sau: "Cel ce seamănă în trupul sau, din trup va secera 
stricăciune, iar cel ce seamănă în Duhul, din Duh va secera viaţă veşnică" (Gal. 
6, 8; vezi şi Ef. 6, 8; Rom. 2, 5-6). 

Din aceste cuvinte şi din tot spiritul Sfintei Scripturi se vede că, după 
Revelaţie, omul este o fiinţă activă şi deci completă numai în trup. El lucrează 
pentru desăvârşirea sa prin spiritualizarea trupului, adică prin faptul că face din 
trup un mediu al simţirilor şi al faptelor bune 33 . 

Chiar lumea aceasta văzută întreagă a creat-o Dumnezeu pentru ca El 
să ajungă prin om totul în toate. Aceasta e misiunea specifică a omului: să fie 
inel între Dumnezeu şi lume, inel între toate, prin spiritul său unit cu Dumnezeu. 

Dumnezeu are un plan cosmic de mântuire, nu mântuieşte monade 
spirituale singulare. Această misiune unică omul nu şi-o poate îndeplini decât în 
trupul angrenat în această lume. De aceea, însuşi Fiul lui Dumnezeu S-a făcut 
om din suflet şi trup, ca să adune prin umanitatea Sa întreaga creaţie în Sine. 
Cum s-ar putea apoi desăvârşi omul ca fiinţă spirituală care nu acţionează 
asupra lumii, care nu se întăreşte ca spirit, cu ajutorul lui Dumnezeu, în relaţie 
cu lumea văzută? Apoi numai în viaţa aceasta în trup omul are semeni lipsiţi pe 
care-i poate ajuta prin trupul Său. Sfântul Ioan Damaschin spune: "Terminându- 
se târgul, nu mai este negustorie de bunuri. Căci unde mai sunt atunci săracii? 

pământeşti. Schleiermacher socoteşte că suferinţele duc inevitabil spre îmbunătăţire; pe de 
altă parte ele tulbură şi fericirea celor din rai (la Aithaus, op. cit, p. 184). 

32 Sfântul Ioan Gură de Aur, interpretând cuvântul Mântuitorului: "Legându-i mâinile 
şi picioarele, aruncaţi- 1 în întunericul cel mai dinafară" (Mt. 23, 13), spune: Nici unul din cei 
ce nu s-au scăpat de aici de păcate nu va putea să evite, plecând de aici, răspunderile pentru 
ele. Precum sunt duşi din închisori legaţi în lanţuri în faţa tribunalului, tot astfel vor fi duse 
înaintea scaunului înfricoşător şi sufletele acelea, când vor pleca de aici încinse cu multe 
legături ale păcatelor (Omil. XLV la Matei). 

33 De iis qui in fide dormienrnt, P.G., 95, 251 C 

Unde, facerile de bine? înainte de ceasul acela ne putem ajuta unii pe alţii şi 
putem oferi Iubitorului-de-oameni-Dumnezeu manifestările iubirii de fraţi" 34 . 

Numai teoria reîncarnărilor s-ar părea că ţine seama de necesitatea 
corpului pentru desăvârşirea omului. Dar în realitate ea privează de caracter 
decisiv oricare viaţă prin care ar trece un suflet în încarnările sale succesive. 
Căci teoria aceasta vede lumea urcând şi coborând etern în sus şi în jos, fără nici 
o ţintă finală, deci fără nici un sens. Nu există nici o treaptă absolută a existenţei 
spre care ar tinde şi în care s-ar opri definitiv încarnările. Dacă ar exista 
asemenea treaptă absolută, ea ar fi trebuit să fie atinsă din eternitatea din care se 
face urcuşul treptelor spre ea. Apoi încarnările acestea nu menţin într-o 
continuitate reală aceeaşi persoană. Ea se schimbă radical de la o reîncarnare la 
alta. In nici o reîncarnare o fiinţă nu se ştie identică cu cele anterioare. Eu cel de 
acum nu sunt identic cu eu-urile altor încarnări. Pe mine nu mă interesează 
desăvârşirea unor eu-uri viitoare. Toate persoanele se pierd propriu-zis, dacă 
mai pot fi numite persoane. Ce bucurie pot avea eu de încarnările mele viitoare 
superioare, dacă nu voi înregistra în conştiinţa mea progresul meu de la 
încarnarea de acum la cele viitoare? 

De fapt, antropozofia susţine că şirul reîncarnărilor duce fiinţele până 
la confundarea lor pe rând într-o esenţă spirituală supremă, ca apoi să se 
desprindă din aceasta din nou ca individuaţiuni materiale, care se spiritualizează 
iarăşi treptat. Teoria aceasta combină origenismul - legat de teoria formării unor 
lumi succesive, prin căderi în ele şi înălţări din ele - cu încarnările succesive în 
cadrul aceleiaşi lumi. Deci ei i se potriveşte, pe lângă critica relativismului 
origenist, şi critica reîncarnărilor care fac şi mai efemeră persoana omenească. 

Sfântul Maxim Mărturisitorul a observat faţa de forma origenistă a 
teoriei căderilor şi înălţărilor succesive: "Cum s-au putut mişca fiinţele 
spirituale din unitatea originară, când gustau acolo binele suprem, deci nu mai 
era loc în ele pentru nici o dorinţă? " 35 . Şi care este garanţia că, odată adunate 
acolo, nu se vor mişca iarăşi, repetând la nesfârşit, fără sens, şirul căderilor din 
plenitudine şi al readunărilor în ea? Aceasta înseamnă că fericirea deplină nu o 
pot găsi fiinţele nicăieri. Sfântul Maxim vede sensul mişcării în faptul că tindem 
spre ţinta finală a odihnei eterne a fiinţelor în infinitatea divină. Fără tensiunea 
lăuntrica spre o astfel de ţintă finală a desăvârşirii absolute în infinita 
plenitudine divină, mişcarea nu are nici un sens 36 . Ea ne amăgeşte cu scopuri 

34 N. Berdiaeff, De la destination de lhomme, p. 359: Doctrina reîncarnării, care oferă 
avantaje aparente în raport cu iadul etern, antrenează un coşmar deosebit, dar tot aşa de 
înspăimântător: acela al reîncarnărilor infinite, al unei perspective nelimitate în decursul 
sumbrelor dedaluri. Ea caută soluţia destinului uman în cosmos, şi nu în Dumnezeu". 

35 Ambigua, P.G., 91,1069. 

36 Ambigua, P.G., 91, 1077: "Căci toate câte au fost făcute pătimesc mişcarea, ca 
unele ce nu sunt însăşi mişcarea şi însăşi puterea. Deci dacă cele raţionale sunt create, se şi 
mişcă desigur, fiind mişcate de la origine după fire, pentru faptul că există, spre ţintă, după 
voinţă, pentru a fi bune. Căci ţinta mişcării celor ce se mişcă este Cel ce este în veşnica 

imediate, care în fond nu ne scot din planul relativităţii, fie ca înaintăm tot mai 
departe în el, fie că ne întoarcem mereu în cerc. In acest caz nici timpul, în care 
se produce această mişcare, nu are o ţintă finală într-o eternitate, deci, un sens. 
Propriu-zis fără o asemenea statornicie eternă în Dumnezeu cel nesfârşit, nu mai 
există nici o eternitate adevărată. Deosebirea între timp şi eternitate dispare. 
Totul devine un timp etern, sau o eternitate temporală, cu o mişcare care nu 
duce la nici un sens ultim, la nici o plenitudine absolută. Lipsa unei deosebiri 
între relativ şi absolut implică lipsa unei deosebiri între mişcare şi stabilitate în 
Cel infinit; există o mişcare eternă care nu duce nicăieri. Mişcarea îşi pierde 
marea ei valoare ca înaintare spre binele absolut 37 . Deosebirea între bine şi rău 
devine şi ea relativă. Căci aceeaşi mişcare e produsul căderii şi mijlocul 
reînălţării în locul de unde iarăşi se cade, căci nu se găseşte în el desăvârşirea, 
pliroma. Lumea aceasta îşi are o valoare reală numai dacă e unică; numai dacă e 
creaţia pozitivă a lui Dumnezeu, ca punct de plecare al înaintării de la starea de 
creatură iniţială la starea de creatura plină de Dumnezeu, înaintare în care 
trebuie să-şi aducă şi creatura contribuţia ei; ca punct de plecare de la starea de 
existenţă (eivoci) pe care o are în dar de la Dumnezeu, prin starea de existenţă 
bună (eu eivai), pe care o dobândeşte prin mişcarea sădită în ea, dar actualizată 
în sens bun de voinţa ei, la veşnica existenţă fericită (ae ieu eivai) ca darul 
ultim şi etern al lui Dumnezeu. 

In felul acesta existenţa noastră pământească are o importanţă unică, 
decisivă. Timpul este exclusiv forma ei şi aceasta dă o valoare decisivă şi 
timpului, o valoare care corespunde celei a eternităţii. însăşi viaţa pământească 
istorică e ridicată deasupra relativităţii, dacă numai de ea depinde obţinerea 
vieţii absolute în Dumnezeu. Ea devine absolută prin participare, ca să traducem 
expresia patristică îndumnezeire prin participare. Timpul este astfel şi o graţie. 
Eternitatea nu poate fi transformată în forma unor decizii şi acte noi treptate. Ar 
însemna să o transformăm în timp. 

Dacă timpul, dimpotrivă, e etern, dacă se întinde ca o baltă infinită din 
eternitate, el îşi pierde importanţa decisivă şi orice faptă istorică îşi pierde 
importanţa unică. Oricând se poate face orice, oricând se poate repara orice, 
într-un sens relativ. Nimic nu-i legat de un anumit moment istoric, de o anumită 
persoană. Nu există progres real; totul devine de o uniformitate obositoare. Nu e 
nici o grabă să se răspundă la nici un apel. Poţi să amâni cât de mult răspunsul. 
Ştiind că există un timp nesfârşit pentru decizii, amâni decizia mereu. Nici 



existenţa bună, precum originea este însăşi existenţa sau Dumnezeu, Care e şi Dătătorul 
existenţei şi al existenţei bune, ca origine şi ţintă". Sf. Ioan Damaschin şi-a însuşit întru totul 
această viziune. (Dial. contra Manich., P.G., 94, col. 1269 A B). 

37 Toata scrierea Sfântului Maxim Mărturisitorul, Ambigua (P.G., 91), e o profundă 
apărare a valorii mişcării, împotriva origenismului, care o compromitea socotind-o ca modul 
căderii din pliromă. 

eternitatea nu e un cadru pentru decizii noi, nici timpul nesfârşit nu e un cadru 
care te presează la o decizie. De aceea, eternitatea e numai cadrul în care 
culegem rodul etern al deciziei în timp. Un timp etern nu mai e un cadru de 
desăvârşire reală. 

Nu mai e nimic rău în a amâna împlinirea unei decizii cât de mult, nu 
mai e nimic rău în a nu face acum binele cerut. Filosofia moleşelii apare în acest 
caz ca cea mai înţeleaptă. In domnia eternă a unui astfel de timp nu mai e nici o 
etapă a existenţei decisive. 

Dar dacă nu mai e un timp pentru decizii obligatorii, nu mai are 
importanţă nici o persoană omenească, sau alta, nici toate la un loc, care se 
desăvârşesc. Sau nu mai e o persoană care să aibă un caracter unic legat de 
timpul ei. Dacă se mai poate vorbi de persoane, ele sunt uniforme. Poţi să omori 
oricare persoană, căci oricare alta o poate înlocui. Nici una şi nici toate la un loc 
nu pot mişca timpul din relativitatea lui şi nici ele nu se mişcă spre absolut, ca 
să devină apte de el. Dacă e totuşi o eternitate paralelă cu timpul etern, ea e 
rezervată exclusiv Persoanei desăvârşite din veci a lui Dumnezeu, Care nu are 
lipsă să Se desăvârşească. Dar ce eternitate ar fi aceea din care o Persoană 
divină nu poate dispune de un timp, creându-1 şi activând în el pentru 
eternizarea altor persoane? 

De fapt, etern desăvârşit e numai Dumnezeu ca persoană, Care 
investeşte cu valoare unică fiecare persoană umană. Un timp etern închis în 
platitudine şi relativitate nu are loc pentru absolutul Persoanei divine, care să 
menţină o relaţie de interes absolut cu fiecare persoană umană. Un astfel de timp 
nu poate avea o relaţie cu o eternitate reală, nu se poate umple real de ea. 

Evoluţia indefinită cu reîncarnări în aceeaşi formă a lumii, sau fără 
ele, manifestată în căderile şi ridicările altor lumi, sau în aceeaşi lume, implică o 
lume fără persoane eterne, o lume în sens panteist. încă Sfântul Grigorie de 
Nyssa spusese că reîncarnările succesive sau chiar evoluţia fără sfârşit nu sunt 
posibile decât pentru o cugetare care confundă natura raţională şi neraţională, 
natura animală şi cea neînsufleţită, prin reducerea întregii realităţi la o singură 
substanţa ce se manifestă sub mai multe aspecte, sau mai degrabă sub mai multe 
aparenţe . 

Confuzia între bine şi rău într-o astfel de concepţie o semnalează el 
astfel: "E posibil ca omul să se poată elibera de viciu şi de rău, odată ce a 
provenit din viciu" (prin căderea din pliroma)? 39 . Sau: "Dacă virtutea e tendinţă 
spre principiul creator şi dacă principiul creator e viciul (insuficienţa pliromei), 
nu trebuie conchis că virtutea e o mişcare spre viciu? " 40 . 

Ideea despre o nouă cădere pentru o nouă reparare, deci pentru un alt 
urcuş, implică un echivoc ireductibil: răul căderii şi scopul bun al ei. Apoi cui i 



38 P.G.,46, 109B-112A 
39 P.G.,46, 120 A. 

40 



P.G.,46, 117 C. 

se face reparaţia, dacă nu există un Dumnezeu personal? Şi cum se poate numi 
reparaţie ceea ce se face nu din libertate, ci în baza unei legi universale? Apoi, 
poate fi numită reparaţie personală aceea care se face pentru greşeli într-o 
existenţa anterioară, de care cineva nu se simte responsabil, pentru că nu le ştie 
ca ale sale? 41 . Mai e de menţionat că de cele mai multe ori, deşi se spune că 
trebuie să fi trecut din eternitate prin infinite reîncarnări, nu ducem o viaţă bună, 
deci nu arătăm că am învăţat ceva din cele anterioare infinite. 

O reparaţie personală nu e aceea prin care am să repar în viaţa aceasta 
greşeli din vieţi trecute, de care nu mai ştiu, căci nu mă pot simţi responsabil de 
acele vieţi. 

Toate reîncarnările apar inutile pentru persoană, dacă sunt pentru 
împlinirea unei legi fără sens a substanţei universale. Numai o unică existenţă 
temporală rânduită să ne ducă în eternitate dă sens deplin acestei vieţi, în care 
avem timp destul să ne decidem. Căci învăţăm în ea nu numai din experienţa 
noastră, ci şi din experienţa întregii istorii ce ne-a precedat, din experienţa 
tuturor generaţiilor anterioare şi a atâtor oameni cu care ne întâlnim. Din acestea 
învăţăm nesfârşit mai mult decât din vieţi anterioare de care nu ne amintim, din 
această înşirare de vieţi care ne rupe din toate solidarităţile de importanţă unică 
şi absolută. învăţam din învăţătura ireproşabil bună care ni se pune la dispoziţie 
de Revelaţia lui Dumnezeu, ca supremă persoană bună. Toată eternitatea e 
concentrată prin Dumnezeu în jurul meu pentru a mă face să mă decid în 
existenţa prezentă pentru bine. învăţăm în atmosfera care ne înconjoară de sus şi 
din jur şi care ne obligă prin atâtea fapte de iubire faţă de noi, ale lui Dumnezeu 
şi ale altora, care face din viaţa aceasta o viaţă de necontenită şi unică 
responsabilitate. Cine nu se lasă pătruns de atâtea motive de responsabilitate în 
viaţa aceasta, nu s-ar lăsa în oricât de multe alte vieţi, toate lipsite de o 
responsabilitate unică pentru dobândirea eternităţii. Dacă existenţa eternă a 
semenilor mei depinde exclusiv de viaţa aceasta, cât de mult nu măreşte aceasta 
responsabilitatea mea faţă de ei? 

învăţăm, în sfârşit, în gradul suprem, de la Fiul lui Dumnezeu, Care S- 
a făcut om, S-a răstignit şi a înviat pentru noi şi Se sălăşluieşte în noi cu iubirea 
Sa, dându-ne puterea dumnezeiască să murim păcatului şi să viem în El, sau în 

41 P. Althaus, op. cjt, p. 159, observă că dacă eu am să repar în viaţa aceasta greşeli 
din vieţi trecute, ar trebui să ştiu de acele vieţi, să mă simt responsabil de acele fapte, să 
particip cu conştiinţa la acea reparare, căci conştiinţa dă o intensitate deosebită acţiunii mele 
reparatoare. Repararea presupune răspundere. Dar pentru aceasta eu trebuie să cuprind vieţile 
mele trecute într-o unitate de conştiinţă. Dar unitatea existenţelor mele este numai o teorie, nu 
o experienţă de conştiinţă. Are cineva interes să ne amăgească cu privire la uni-tatea vieţilor 
noastre? Iar Karl Holl zice că repararea exactă nu se poate concepe nici chiar în sistemul lui 
Steiner, întemeietorul antropozofiei, pentru că omul nu mai revine în aceleaşi situaţii, ca să 
poată despăgubi pe cei pe care i-a păgubit (Steiners Antroposophie, în: 
Gesammelte Aufsătze III, Berlin, 1928, p. 484 şi 487). 

Dumnezeu însuşi, să urmăm Lui în binele ce-1 facem altora. Viaţa omenească 
este aşa de deschisă în mod direct vieţii dumnezeieşti, încât putem fi ridicaţi 
direct în ea fără scara treptelor nesfârşite ale încarnărilor, care tot nu ne duce în 
viaţa absolută a lui Dumnezeu. Apoi, nimeni nu se poate mântui prin el însuşi, 
oricâte vieţi ar trăi şi oricâte evoluţii ar străbate, dacă mântuirea este 
participarea la viaţa dumnezeiască, nu urcarea pe trepte relative care niciodată 
nu ajung în absolut şi care niciodată nu ne dau totul. Mântuirea nu e rezultatul 
împlinirii unei legi; mântuirea nu şi-o câştigă nimenea singur. Mântuirea e un 
dar pe care nu-1 avem decât de la Dumnezeu, Care vine la noi făcându-Se om, 
venind prin aceasta în maximă apropiere de noi. Viaţa pământească capătă prin 
aceasta o importanţă decisivă pentru comunicarea directă cu Dumnezeu, Care 
prin Fiul cel întrupat şi înviat Se stabileşte în ea, deschizând temporalitatea 
noastră în mod direct eternităţii în Hristos. 

Fiul lui Dumnezeu făcându-Se om şi venind în planul nostru, la 
putinţa comuniunii noastre cu El, a făcut din viaţa noastră pământească poarta 
directă şi deschisă spre absolut. Viaţa pământească nu mai e o viaţă dintre multe 
altele, pierdută pe oarecare treaptă a unei evoluţii care niciodată nu ajunge la 
desăvârşire, ci o viaţă de importanţă unică în curs de umplere de viaţa eternă a 
lui Dumnezeu cel personal 42 . 

Intrând în comuniunea cu Hristos, Dumnezeu-omul, ne săltăm dintr- 
odată în zarea de lumină şi de viaţă infinită, în care avem putinţa să intrăm 
deplin după moarte, fără a mai trebui să o căutăm printr-un urcuş nesfârşit pe 
scara legii unei ordini finite în multe privinţe, sau relative, de la care nu se poate 
trece niciodată în absolut. 

Am intrat dintr-odată în relaţia intimă cu Persoana dumnezeiască, 
izvor infinit de iubire, Care e dincolo de orice mişcare în relativitatea unei 
realităţi moniste; am intrat în relaţia cu Persoana divină care e mai presus de 
orice infinitate relativă de trepte, luată în sine, fiind izvorul infinităţii absolute. 
Dacă comuniunea în iubire cu o persoană umană ne introduce într-un plan de 
viata cu totul deosebit de acela al relaţiei cu obiectele, sau decât acela al 
împlinirii tot mai scrupuloase a unor norme de viaţă în izolarea noastră 
individuală, cu atât mai mult intrarea în comuniunea cu Hristos-Dumnezeu, 

42 Emil Brunner, Die christliche Lehre, Dogmatik, I. Bând, Zurich, 1946, p. 326: 
"Unde veşnicia e gândita de om, nu se întâmpla pe pământ nimic decisiv, nici o faptă care ne 
leagă de veşnicie... Temporalitatea istorică, ca temporalitate decisivă, există numai acolo 
unde veşnicia însăşi a intrat în timp, unde Logosul care a intrat în istorie şi S-a făcut om 
revelează omului, aflat în aceasta, originea sa şi ţinta sa veşnica drept obiect de decizie a 
credinţei. Numai prin aceasta revelaţie a veşniciei, câştigă istoria noastră temporală parte la 
veşnicie. Astfel numai prin şi în această veşnicie, eu, omul acesta singular, această persoană 
individuală, capătă însemnătate veşnică şi existenţa mea personală e luată în serios... In 
veşnicia revelată mie de Hristos mi se deschide ochiul pentru cunoştinţa că Dumnezeu, 
Domnul meu, mă priveşte pe mine din veşnicie cu privirea veşnică a iubirii şi de aceea 
existenţa mea şi viaţa mea individuală personală capătă însemnătate veşnică". 

Persoană absolută, Ea însăşi în comuniune cu alte două Persoane absolute, ne 
introduce prin har în planul de viaţă infinit mai adânc decât cel al relaţiei cu 
toate obiectele şi cu toate persoanele umane, decât cel al oricăror experienţe 
individualiste. Legea compensaţiei, sau a reparaţiei, sau a unei evoluţii prin sine, 
poate să însemne un proces de îmbunătăţire treptată (deşi e foarte problematic şi 
acesta), prelungit în nenumărate existenţe, sau pe o scară fără sfârşit. Dar în 
comuniunea cu o persoană puternică în iubirea ei se revarsă dintr-o dată în mine, 
într-un grad cu totul înviorător viaţa pe care nu o am din acea evoluţie, sau din 
acele eforturi de unul singur, ca un început nou fără continuitate cu existenta în 
acelea. O trăiesc ca o rupere dintr-o dată cu monotonia neputincioasă a omului 
vechi, ca o renaştere. Dar infinit mai mult şi cu totul desăvârşit trăiesc un 
asemenea eveniment în intrarea în comuniune cu Persoana de nesfârşită iubire şi 
putere a lui Dumnezeu, venită în Hristos în planul accesibil mie. 

b) împotriva judecăţii divine şi în favoarea universalismului final al 
mântuirii, sau al variabilităţii indefinite a stării sufletelor, s-a mai adus şi 
argumentul libertăţii esenţiale a spiritului. Chiar Origen a susţinut această teorie 
cu acest argument 43 . Dar o libertate care duce toate sufletele la mântuire, sau le 
dă posibilitatea unei eterne treceri de la bine la rău şi invers, nu mai e propriu- 
zis o libertate. Dacă toţi ajung la mântuire fie prin voia lui Dumnezeu, fie printr- 
o lege a evoluţiei intrinsece, unde mai este libertatea? La fel, dacă sufletele sunt 
trase fără voia lor în alte şi alte încarnări, sau în alte şi alte căderi, unde mai e 
libertatea? Iar dacă niciodată nu ajunge nimeni la o desăvârşire în infinitatea 
vieţii divine, şi toţi rămân într-o mişcare în planul relativităţii eterne, la ce mai e 
bună libertatea? 

Libertatea creştină presupune un absolut pentru care omul să lupte, 
sau pe care să-1 refuze. Fără acest absolut îi lipseşte orice suport, orice motiv de 
afirmare. Intr-un plan de relativitate eternă şi universală, sau de strict proces 
natural, lupta pentru libertate, care pe de o parte presupune libertatea, pe de alta 
o promovează, îşi pierde orice stimulent. De aceea libertatea are două forme: e 
libertatea obţinută prin lupta pentru realizarea binelui absolut, pentru impunerea 
biruinţei lui, pentru unirea cu el; e libertatea obţinută prin lupta pentru eliberarea 
persoanei de pasiunile înrobitoare, pentru comuniunea în iubire cu alte persoane, 
alimentate din comuniunea cu Persoana supremă, sau cu Dumnezeu, în 
comuniunea aceasta aflându-se adevăratul şi deplinul bine. Cine a ajuns aci are 
adevărata libertate, identică cu adevăratul şi infinitul bine, din care nu mai vrea 
sa iasă şi nu mai poate să iasă, în sensul unei neputinţe câştigate. Căci în ea are 
noutatea neîncetată şi nesfârşită a binelui ce iradiază din Persoana supremă şi se 
manifestă în comuniunea interpersonală. 

Apoi, e libertatea care se opune acestei uniri a ei cu Binele absolut, 
sau refuză comuniunea cu Persoana supremă, sursă de iubire pentru comuniunea 



M. Richard, ibid., col. 60. 

deplină cu alte persoane. Această libertate are ceva echivoc în ea. Pe de o parte 
se lasă purtată de egoismul pornirilor înrobitoare şi în acest sens e o falsă 
libertate, pe de alta, îndemnată de aceste porniri, se opune adevăratei libertăţi, 
care se bucură de comuniunea cu Persoana supremă, având impresia că această 
opoziţie este adevărata libertate. 

Ambele aceste forme de libertate se deprind să se afirme în eternitate, 
socotindu-se fiecare adevărata libertate. In felul acesta niciodată cel ce nu e în 
comuniune cu Dumnezeu nu va putea fi scos de Dumnezeu din această negare a 
Lui, pe care o socoteşte adevărata libertate, precum niciodată cel ce se află în 
comuniune cu Dumnezeu nu va ieşi din ea, simţindu-se şi el de asemenea cu 
mult mai multă îndreptăţire în adevărata libertate, căci în ea are plenitudinea 
nesfârşită şi veşnic nouă a vieţii. Deci Dumnezeu nici pe cei ce se află în 
îngustarea lor egoistă nu-i împiedică de a rămâne în ea veşnic, îngustare pe care 
ei şi-o interpretează ca libertate adevărată. 

Prin considerentele de mai sus am legat realitatea libertăţii fiinţelor 
create, de realitatea comuniunii interpersonale şi, în ultima analiză, de realitatea 
comuniunii lor cu Dumnezeu. O libertate adevărată concepută în afara atitudinii 
faţă de tema comuniunii e de neînţeles, iar o comuniune desăvârşită, deci şi o 
libertate în fericirea eternă între persoanele umane, fără o alimentare a ei prin 
comuniunea cu Persoana suprema devenită om, adică cu Hristos, este în aceeaşi 
măsură de neconceput. 

c) Neţinând seama de necesitatea deschiderii omului pentru 
comuniunea cu Dumnezeu, adepţii universalismului mântuirii, sau măcar ai unei 
eterne variabilităţi, socotesc că un iad etern, întemeiat printr-o judecată a lui 
Dumnezeu, este incompatibil cu bunătatea Lui. 

De fapt, aceştia nu iau în serios existenţa lui Dumnezeu ca persoană. 
Căci această veşnică evoluţie spre un bine universal tot mai înalt, sau veşnica 
variabilitate se face în baza unei legi universale, în care Dumnezeu nu poate 
interveni. Ei nu tin seama că într-un fel chiar această mântuire sau variabilitate 
universală eternă fără Dumnezeu nu e propriu-zis mântuire, ci un fel de iad, un 
fel de moarte în plictiseala veşnicei relativităţi, care pe măsură ce se prelungeşte 
şi se adevereşte ca o stare eternă, devine insuportabil de chinuitoare. 

într-un mod paradoxal cei ce socotesc că Dumnezeu instituie iadul 
printr-un act de justiţie exterioară (Toma dAquino şi Dante) şi cei ce-1 neagă 
dovedesc aceeaşi neînţelegere a fericirii ca comuniune a creaturii cu Dumnezeu; 
şi prin aceasta, cei ce neagă judecata lui Dumnezeu afirmă la fel ca şi cei ce o 
recunosc ca act de justiţie exterioară, acelaşi infern universal. Căci o fericire 
care se dăruieşte ca o stare exterioară (supranaturalul creat), şi nu ca o 
comuniune, e şi ea tot un fel de iad al relativităţii eterne. 

Astfel cei ce neagă infernul întemeindu-se pe ideea de justiţie divină 
cad în afirmarea iadului ce se instituie prin lipsa oricărei prezente eficiente a lui 
Dumnezeu. Această greşeală o face şi Berdiaeff, care consideră că atât 

afirmarea cât şi negarea eternităţii iadului reprezintă o raţionalizare neîngăduită 
a misterului 44 . Dar de aceasta raţionalizare nu scapă nici el, negând iadul. Căci 
prin aceasta se apropie de poziţia celor ce afirmă ieşirea sigură a celor de acolo, 
printr-o logică inevitabilă a mişcărilor sufleteşti, care trec de la suferinţă la 
regret. 

Cu totul altă explicare a iadului ne dau Sfinţii Maxim Mărturisitorul şi 
Ioan Damaschin. Ei nu văd iadul susţinut de un act pozitiv de condamnare din 
partea lui Dumnezeu a celor ce-L refuză pe El, ci tocmai în acest refuz al lor de 
a-L iubi. Sfântul Maxim afirmă că cel din iad este iubit de Dumnezeu şi 
preţuieşte pe Dumnezeu; dar nefericirea lui stă tocmai în faptul că e despărţit de 
El şi petrece cu cei ce-L urăsc şi pe care el însuşi îi urăşte. Şi lucru mai chinuitor 
şi mai cumplit decât orice chin e să te afli pururea cu cei ce te urăsc şi cu cei 
urâţi, chiar fără chinuri, dar încă şi cu ele; şi să fii despărţit de cel ce te iubeşte şi 
de cel iubit (preţuit). Căci Dumnezeu nici nu e urât de cei judecaţi ca Unul ce 
judecă drept, fiind şi numindu-Se după fire Iubire, nici nu urăşte pe cei judecaţi, 
căci desigur că e după fire liber de patimă 45 . 

Iar Sfântul Ioan Damaschin spune: "Dumnezeu oferă şi diavolului, 
pururea, cele bune. Dar acesta nu voieşte să le primească. Şi în veacul viitor 
oferă tuturor cele bune. Căci este izvorul celor bune, din care izvorăşte 
bunătatea. Dar fiecare participş la cele bune după cum s-a făcut pe sine capabil 
de ele" 46 . De aceea nu Dumnezeu e cauza chinurilor eterne ale diavolului, ci 
acesta "de la sine se chinuieşte (££, eocutou KoAAocSnvoci) " "şi s-a făcut el însuşi 
pricină sieşi de pedeapsă, mai bine zis se pedepseşte pe sine însuşi (|jaÂAov 5e 
eauTov Ti|_iwp£iTai), dorind cele ce nu sunt" 47 . 

Creştinismul iese atât din viziunea impersonalistă a evoluţiei în 
veşnica relativitate, cât şi din viziunea juridică a unui personalism slăbit de 
legea principiilor impersonale, a intercalării între persoane a unei ordini a 
lucrurilor, a faptelor săvârşite conform unor legi. Creştinismul, şi în special cel 
ortodox, explică şi iadul ca şi raiul, adică atât nefericirea cât şi fericirea eternă, 
prin prizma comuniunii. Căci întrucât atitudinea faţă de comuniune e o 
chestiune de libertate, şi chestiunea raiului şi a iadului e o problemă de libertate 



44 De la destination de lhornme, p. 343. 

45 Ep. către George, prefectul Africii, P.G., 91, 389. Afirmarea Sfântului Maxim că cel 
din iad "iubeşte" pe Dumnezeu trebuie înţeleasă mai mult ca o recunoaştere a Lui ca drept şi 
meritând iubirea, fără putinţă de a-L iubi de fapt, din pricina patimilor în care s-a obişnuit să 
se afle. Doar şi dracii cred şi se cutremură (Iac. 2, 19). 

46 Dialogus cornra Manichaeos, P.G., 94, 589. 

47 Ibidem, col. 544 AB. Identificarea fericirii cu comuniunea cu Hristos şi a nefericirii 
cu singurătatea o face şi Sfântul Simeon Noul Teolog, care în rugăciunea dinaintea Sfintei 
împărtăşanii zice: "Căci cel ce se împărtăşeşte de darurile dumnezeieşti şi îndumnezeitoare 
nu este singur, ci cu Tine, Hristoase al meu... Deci ca să nu rămân singur, fără de Tine, 
Dătătorule de viaţă, suflarea mea, bucuria mea, Mântuitorul lumii, pentru aceasta m-am 
apropiat de Tine cu lacrimi şi cu suflet umilit". 

şi, ca atare, dincolo de putinţa raţionalizării. Sfântul Ioan Damaschin spune: 
"Dumnezeu nu Se supune legii; şi ceea ce vrea, aceea este bun, nu ce socotim 
noi, căci nu suntem noi judecătorii lui Dumnezeu" 48 . E o afirmare netă a 
superiorităţii Persoanei lui Dumnezeu faţă de lege, din care rezultă şi 
superioritatea persoanei umane. Iar în altă parte Zice: "Virtutea este plinirea 
legii lui Dumnezeu. Iar legea lui Dumnezeu este voia Lui... Iar voia lui 
Dumnezeu este binele neschimbat, mereu la fel... Iar răul este... desfiinţarea a 
ceea ce este" 49 . Ceea ce este, cu adevărat, este Persoana divină şi, ca chip al Ei, 
persoana umană. Tot Sfântul Ioan Damaschin spune iarăşi că depinde de voinţa 
de comuniune a oamenilor cu El ca să aibă fericirea, precum nefericirea şi-o 
atrag singuri cei ce nu au această dorinţă. "Şi drepţii dorind pe Dumnezeu şi 
avându-L pe El mereu, se bucură; iar păcătoşii, dorind păcatul şi neavând 
materiile păcatului, fiind mâncaţi ca de foc şi de vierme, se pedepsesc neavând 
nici o mângâiere. Căci ce este chinul, dacă nu lipsa celui dorit? " 50 . 

Dar deşi înţeleasă ca intrarea unora în comuniune cu Dumnezeu, prin 
voia Lui, sau ca neintrare a altora în această comuniune din cauza refuzului lor, 
întrucât Dumnezeu nu Se comporta cu totul pasiv, judecata divină e necesară 
pentru precizarea modului vieţii eterne a creaturilor. Printr-o astfel de judecată 
se pune în relief caracterul de persoană al lui Dumnezeu, dar şi un interes al Lui 
pentru oameni. Pe lângă aceasta, se pune în evidenţă un suprem criteriu al 
binelui şi al răului. Acest criteriu e Dumnezeu însuşi şi tot El e şi forul de ultimă 
instanţă al acestui criteriu. Altfel nu mai există nici un criteriu al valorilor, nici 
un for suprem care să decidă ce e bine şi ce e rău. Nu se mai poate şti ce e bine 
şi ce e rău şi nu mai există ultima instanţă care să decidă în această privinţă. 
Criteriul suprem al binelui nu-1 poate cunoaşte decât cel ce este El însuşi binele. 
El e persoana suprema, ca ultimul izvor al vieţii. 

Fiind o chestiune de comuniune, judecata lui Dumnezeu capătă un 
înţeles cu totul nou. Judecata lui Dumnezeu, prin care unii vor avea parte de 
fericirea veşnică, iar alţii de nefericirea veşnică, înseamnă numai că Dumnezeu, 
deschis oricărei persoane create pentru comuniune, constată cu regret că unele 
persoane nu acceptă sau au devenit incapabile să accepte această comuniune şi 
că prin aceasta rămân în nefericire prin însăşi libertatea lor. In fresca de pe 
peretele exterior al mănăstirii Suceviţa (Moldova), sufletele urcă pe nişte trepte 
spre Iisus, Care le aşteaptă la capătul de sus al scării, privite din partea dreaptă 
superioară de multe cete de îngeri, iar din partea stânga inferioară, de demoni. 
Fiecare treaptă reprezintă cercetarea uneia din patimile posibile ale sufletului. 
Sufletul, care e găsit stăpânit de o patimă sau alta, cade la treapta respectivă în 
abisul agitat de demoni, neajungând la comuniunea cu Hristos. Această cădere 
în prăpastia întunecată, corespunzătoare unei patimi, începe încă din viaţa 



48 Dial. c. Manich., P.G., 94., col. 1547. 

49 Op. cit, col. 1545. 

50 Op. cit, col. 1273. 

175 



Pr. Prof. Dr. D. Staniloae, Teologia Dogmatica Ortodoxa, volumul 3 

pământească, ca o cădere în singurătatea întunecoasă a lipsei de comuniune cu 
Hristos din a Cărui iubire iradiază lumina. E căderea în groapa sterilă a 
egoismului, din care nu iradiază nici o lumină şi din care nu mai poate cineva 
ieşi, pentru că nici prin voinţa lui slăbită, obişnuită cu iluzia că în această 
existenta de sine e libertatea, nu mai vrea să iasă. 



2. Esenţa iadului şi posibilitatea unui iad etern 

Dar în cadrul acestei înţelegeri a raiului şi a iadului, rămâne totuşi să 
se răspundă la întrebarea: de ce, în urma judecăţii lui Dumnezeu, cei ce pleacă 
din această viaţă fără credinţa în El, deci fără o deschidere spre comuniunea cu 
El şi prin El cu ceilalţi oameni, trebuie să rămână veşnic în iad? De ce 
aprecierea lui Dumnezeu faţă de aceştia, sau această stare a lor constatată de 
Dumnezeu, după moarte, are drept consecinţă permanentizarea lor eternă în 
această stare? 

Căci se pune întrebarea: oare cei ce pleacă de aici în această situaţie 
cad într-o stare de nefericire mai mare decât cea de aici? Nu au posibilitatea să 
intre vreodată în comuniune cu Dumnezeu şi deci să fie scoşi din iad? 

învăţătura Bisericii despre putinţa scoaterii din iad a unora, în 
răstimpul dintre judecata particulară şi cea universală, permite un răspuns 
potrivit la această întrebare. 

Conform acestei învăţături, cei ce se duc în iadul de după judecata 
particulară cu o anumită credinţă, deci fără o atitudine total contrară comuniunii 
cu Dumnezeu, vor putea ajunge în situaţia ca virtualitatea capacităţii de 
comuniune prezenta în ei să fie actualizată. Deci acest iad implică două 
posibilităţi: posibilitatea de a fi etern pentru unii şi neetern pentru alţii. 

Fără să se poată spune în mod sigur pentru cine va fi etern şi pentru 
cine nu va fi etern, există în principiu pentru unii din ei posibilitatea de a nu fi 
etern. 

Dar taina libertăţii nu permite să se poată spune că iadul va înceta 
pentru toţi să fie etern. Cei care nu vor putea ieşi din iad până la judecata 
universală nu vor mai putea ieşi în veci din iad. 

Dar pe ce se bazează faptul că cei ce vor fi lăsaţi în iad prin judecata 
universală vor rămâne veşnic în el, odată ce Dumnezeu nu încetează niciodată 
de a fi un Dumnezeu iubitor şi odată ce aceia vor păstra în veci o anumita 
libertate? Se bazează pe preştiinţa lui Dumnezeu, în baza căreia Dumnezeu ştie 
sigur că aceia nu vor răspunde în veci ofertei Lui de iubire, fie pentru că nu vor 
vrea, fie pentru că şi-au creat prin refuzul total al comuniunii din viaţa 
pământească şi din răstimpul între judecata particulară şi cea universală o astfel 
de stare, că nu mai sunt capabili să accepte o comuniune cu Dumnezeu. Sfântul 
Ioan Damaschin socoteşte că lipsa voinţei de a dori pe Dumnezeu se acoperă cu 

"neschimbabilitatea" pătimaşă în care se află cel din iad. Propriu-zis după 
moarte sunt "neschimbabili": în bine, cei din rai şi cei din iad în rău 51 . 

Taina faptului că unii vor putea fi scoşi din iad până la judecata 
universală şi că alţii nu vor ieşi în veci din el, ci vor trece în iadul veşnic, 
împreună cu cei ce vor trece din viaţă, acolo, în momentul sfârşitului lumii, este 
o taină a libertăţii omului şi o taină a putinţei de învârtoşare a lui într-o libertate 
negativă imposibil de depăşit, şi nu o putem pătrunde noi. 

Pentru mintea noastră e tot aşa de posibil ca cei din iad să vrea să iasă 
din el, sau să nu vrea. Numai Dumnezeu poate pătrunde şi cunoaşte de mai 
înainte această taină şi noi nu avem ce face decât să credem ceea ce ne-a spus El 
prin Revelaţie, rămânând să aflăm numai la judecata din urmă care anume dintre 
oameni vor fi trimişi în iadul veşnic. 

Berdiaeff admite un iad care constă din refuzul comuniunii cu 
Dumnezeu, dar el crede că acesta e un iad subiectiv, nu ontologic, şi declară că e 
cu neputinţă să dureze veşnic. Dar pe lângă faptul că aceasta înseamnă o 
raţionalizare a libertăţii umane, afirmarea lui nu ţine seama de faptul că de la o 
vreme nu se mai poate separa între subiectiv şi ontologic. Un fel strâmt de a 
gândi, de a simţi, de a privi lucrurile şi pe oameni, creează în firea omului o 
anumită stare ontologică, desfigurează spiritul profund şi nici creştinismul nu 
spune că iadul e numai o împrejurare exterioară chinuitoare, nu şi o lume de 
spirite desfigurate, încremenite în rău, într-un mod sucit de a privi realitatea. 

Contribuţia factorului subiectiv — sau chiar imaginativ, 
fantasmagoric, la susţinerea chinurilor iadului, o indică Sfântul Ioan Damaschin 
când spune că focul de acolo constă în poftele care nu-şi găsesc materia pentru a 
se satisface. Căci pofta nesatisfăcută chinuieşte prin neputinţa de a da imaginilor 
plăcerii o consistenţă reală şi, pe măsură ce se prelungeşte neputinţa de a le da o 
realitate, ele îşi sporesc aparenţele fermecătoare, iar prin aceasta, şi puterea 
chinuitoare, dată fiind neputinţa de a afla ipostasurile reale corespunzătoare. 
Lipsa materiilor în stare să satisfacă poftele este elementul obiectiv al chinurilor 
iadului. Iar efervescenţa fantasmagorică a poftei, întreţinută de această lipsă, 
este elementul subiectiv. Iată cuvântul Sfântului Ioan Damaschin: "Spunem că 
chinul acela nu e nimic altceva decât focul poftei nesatisfăcute. Căci nu poftesc 
pe Dumnezeu cei ce au dobândit neschimbabilitatea în patimă, ci păcatul. Dar 
acolo nu are loc săvârşirea reală a răului şi a păcatului. Căci nici nu mâncăm, 
nici nu bem, nici nu ne îmbrăcăm, nici nu ne căsătorim, nici nu adunăm averi, 
nici pizma nu ne satisface şi nici un fel de rău. Deci poftind şi neîmpartăşindu- 
se de cele ale poftei, sunt arşi de pofte ca de foc. Dar cei ce poftesc binele, adică 
numai pe Dumnezeu, Cel ce este şi există pururea, şi se împărtăşesc de El, se 
bucură pe măsura poftirii lor, pe măsura căreia se şi împărtăşesc de Cel dorit" 52 . 

Aceasta înseamnă că sufletele ajunse în iad după moarte nu suportă 



51 Op. cit, col. 1573. 

52 Ibidem. 

chinuri materiale sau un foc material, conform unei învăţături dezvoltate mai 
ales în teologia catolică. E vorba mai mult de neputinţa sufletelor de a-şi 
îndrepta dorinţa spre comuniunea cu Dumnezeu ca bun spiritual, rămânând într- 
un continuu regret că nu se mai pot bucura de plăcerile materiale sau ale 
orgoliului cu care s-au obişnuit în mod exclusiv. Ele nu pot căpăta gustul 
bucuriilor spirituale, care au ca esenţă comuniunea cu Dumnezeu, realitatea 
personală şi consistenţa (ipostatică) supremă. 

Iadul e un dublu rău: voinţa de a săvârşi păcatul şi durerea neputinţei 
de a-1 săvârşi. E o ataşare la păcatul ce nu mai poate fi săvârşit material şi deci 
un refuz de căutare a bunurilor spirituale. Prin neputinţă omul e scos chiar şi din 
relaţia cu lucrurile, sau dintr-o relaţie egoistă, trecătoare, cu altă persoană. Toate 
legăturile lui cu realitatea îi sunt tăiate. El duce o existenţă fantasmagorica, de 
coşmar. E închis total în groapa singurătăţii. Numai demonii şi poftele sale îl 
muşcă asemenea unor şerpi. Se poate spune, ducând mai departe aceasta idee, că 
subiectivitatea sa crescută monstruos îl face să nu mai vadă realitatea altora. Nu 
mai poate avea nici măcar contacte pătimaşe, fugitive, cu ei. Imaginaţia sa 
subiectiva acoperă şi realitatea obiectelor, căci le socoteşte prea modeste pentru 
imaginaţia sa. El cade într-un fel de existenţa de vis în care totul se haotizează 
într-un absurd fără nici un sens, fără nici o consistenţă, fără nici o căutare de 
ieşire din el, fără nici o speranţă de ieşire. 

Totul e urmare riguroasă şi învârtoşată a păcatelor făcute în viaţă. 
Sfântul Maxim Mărturisitorul a descris în câteva pagini de mare plasticitate 
aceasta stare: 

"Dacă nu am obişnuit ochii, urechile şi limba să privească, să audă, să 
grăiască după fire, ca rezultat vom avea întunericul şi tăcerea cea mai grea". 
Dacă nu am dezvoltat comuniunea, vom avea tăcerea tuturor. Dacă nu am căutat 
sensul adevărat al lucrurilor şi persoanelor, vom avea minciuna şi absurdul; vom 
avea "viermele urii" pe care l-am cultivat. Dacă ne-am legat viaţa de lucrurile 
trecătoare, aceasta îşi va pierde consistenţa împreună cu cele ce au trecut ca 
fumul. Dacă nu am stins focul poftelor cu înfrânarea, vom arde în el, neavând cu 
ce să-1 potolim. "Pentru focul plăcerii vom avea focul gheenei; pentru 
întunericul neştiinţei şi pentru rătăcirea trecătoare, neştiinţa veşnică". Pentru 
înălţimea mândriei deşarte şi a distracţiilor, prăbuşirea cea mai de jos şi tristeţea 
continuă. Din toate părţile ne vor înconjura minciuna şi nesinceritatea 
şerpuitoare pe care am cultivat-o. Chinurile nu vor consta atât într-o singurătate 
simplă, cât într-o singurătate impusă de o vecinătate chinuitoare. E o singurătate 
pe care ţi-o aperi de şerpii care te asaltează. Nu constă numai în lipsa unei 
comuniuni. Căci dacă am fost noi şerpi pentru ceilalţi, vor fi acum ceilalţi şerpi 
pentru noi. "Şi mai chinuitor şi mai cumplit decât orice chin este sa fim pururea 
împreună cu cei ce ne urăsc şi cu cei pe care-i urâm... şi despărţiţi de Cel ce ne 

iubeşte şi pe Care II iubim" 53 . E singurătatea în care eşti ţinut de feţele 
duşmănoase şi urâte ale celorlalţi, fără să poţi să-ţi eliberezi vederea şi cugetul 
de ele. E o singurătate lipsită de interiorizare şi de o clipă de pace, întreţinută de 
lipsa oricărui cuvânt de iubire şi de înţelegere, înconjurată de batjocura şi ura 
tuturor. Toţi îi chinuiesc pe toţi; toţi se apără de toţi. 

Florensky spune că omul închizându-se în sine se alterează în aşa 
măsură, că nu mai e o realitate obiectivă pentru alţii. 

Obişnuindu-se să nu mai vibreze când spune tu, omul nu mai vibrează 
nici când i se spune tu. Se îngroapă într-o totală indiferenţă, într-o moarte faţă 
de orice relaţie. El nu mai spune decât "eu, eu, eu". "Acela pentru care nu mai 
există nici un tu, nu mai e nici el un tu pentru alţii". El nu mai e nici pentru 
Dumnezeu un tu şi nici Dumnezeu nu mai e pentru el un Tu. El a devenit o 
coajă (Schale), cum îşi numeşte H.-P. Blavatsky spiritele, o "piele", fără 
substanţă, ceva iluzoriu, pur subiectiv, dar tocmai de aceea se afirmă numai pe 
sine, cu disperare. Cel care nu cunoaşte altă realitate şi se cramponează de eu-ul 
propriu ca unica realitate, fără să o poată avea nici pe aceasta într-un mod 
satisfăcător, e obsedat de eu mai mult ca de o fantasma. El a ieşit din realitate 
"în întunericul cel mai dinafară", unde nu vede nimic. Un tu adevărat, o realitate 
obiectivă nu i-o poate da decât comuniunea cu Dumnezeu. Dumnezeu i-a dat 
omului puterea pentru ea, dar dezvoltarea ei depinde şi de contribuţia lui. Omul 
nu şi-o poate da singur, tocmai pentru că aceasta înseamnă că se afirmă pe sine, 
nu vrea sa iasă din sine, uitându-se pe sine, ca sa existe cu adevărat afirmat de 
alţii, întrucât îi afirmă şi el pe alţii; ca să existe prin Dumnezeu, afirmând pe 
Dumnezeu 54 . 

S-ar putea pune întrebarea: de ce nu li Se arată Dumnezeu acestora în 
toată lumina Sa, ca ei să o vadă şi să iasă din atitudinea de refuz a comuniunii cu 
El? De ce îi lasă Dumnezeu "în întuneric"? Prezenta lui Dumnezeu nu e o 
realitate exterioară, ca să se impună ca atare, ci se oferă ca un Tu iubitor; iar ca 
atare, nu poate fi sesizat decât prin deschiderea smerită şi plină de dor la iubire. 
Dar se întâmplă fenomenul curios că cel ce-şi apară autonomia se îndârjeşte mai 
ales în refuzul de a accepta pe cineva care, prin iubirea cu care se oferă, îl face 
să-şi dea seama că de oferta aceasta depinde adevărata lui existenţă. Nu poate 
admite cel învârtoşat în mândrie aşa ceva, căci nu poate admite că cineva îl 
poate iubi când el nu poate. El ar putea admite realitatea unuia care depinde de 
el, dar nu pe cineva care i se descoperă ca cel care depinde prin nesfârşita lui 
iubire. Dar cel pe care-1 admite, cu orgoliul că admiţându-1 îi dă el aceluia 
existenţa, nu mai vrea nici el să i se dăruiască. Astfel Dumnezeu nu i Se poate 
face evident ca persoană iubitoare celui ce nu vrea să-L primească în această 
calitate. Numai celui ce-L doreşte pentru iubirea Lui, i Se arată ca iubire. De 



53 Epist. II către George, prefectul Africii, P.G., 91, 389. 

54 Der Pfeiler und die Grundfeste der Wahrheit, 8 Brief: Das Gehenna, în: Ostliches 
Christentum, voi. II, p. 106-107, 109. 

aceea Sfântul Isaac Şirul a spus că iadul este o pedeapsă a iubirii. 

Celorlalţi le este prezent sub acoperământul rigorilor care apar într-o 
viaţă lipsită de iubire, sub urmările dureroase ale unei astfel de vieţi 55 . Chiar 
lucrurile în care vrea să-şi caute acela plăcerea îşi pierd din ce în ce consistenţa, 
pentru că şi ele sunt un dar al lui Dumnezeu şi nu pot fi avute din plin decât de 
cel ce-L are pe Dumnezeu prin iubire. Amândouă acestea le spune Sfântul Ioan 
Damaschin: atât că cei ce doresc pe Dumnezeu ÎI au, cât şi că cei din iad, care s- 
au învârtoşat în nedorirea lui Dumnezeu şi doresc numai lucrurile care le pot 
oferi plăceri, nu au nici pe Dumnezeu şi nu le mai au nici pe acestea. Au căzut 
într-un gol total. E ceva ce începe încă din viaţa pământească, măcar în forma că 
cel ce nu mai are pe Dumnezeu nu mai simte de la o vreme plăcere nici de 
lucruri. Propriu-zis, cine are pe Dumnezeu are totul, cunoaşte adâncimea 
tuturor. "Cel ce doreşte primeşte. Cel bun dobândeşte cele bune... Şi drepţii, 
dorind pe Dumnezeu şi avându-L, se bucură veşnic; iar păcătoşii, dorind păcatul 
şi neavând materiile păcatului, sunt chinuiţi, ca roşi de vierme şi consumaţi de 
foc, neavând nici o mângâiere; căci ce este chinul dacă nu lipsa a ceea ce se 
doreşte? Pe măsura dorului, cei ce doresc pe Dumnezeu se bucură, şi cei ce 
doresc păcatul sunt chinuiţi" 56 . Sau: "Aici mişcându-ne pofta spre altele şi 
dobândindu-le măcar în parte, ne îndulcim cu ele. Acolo însă, când "Dumnezeu 
va fi totul în toate", nemaifiind nici mâncare, nici băutură, nici vreo plăcere 
trupească, nici vreo nedreptate, cei ce nu vor avea nici plăcerile obişnuite şi nu 
vor avea nimic nici din Dumnezeu, se vor chinui în mare durere, fără ca să 
producă Dumnezeu chinul, ci noi înşine pregătindu-ni-1" 57 . 

Avem deci paradoxul că afirmarea persoanei este un bine, dar 
afirmarea ei egoistă, în afara comuniunii cu Dumnezeu, Persoana supremă, este 
un rău. Cei din iad se află în acest paradox. O spune Sfântul Ioan Damaschin, în 
răspunsul la întrebarea: de ce nu distruge mai bine Dumnezeu pe cei ce vor 
persista în chinurile veşnice, decât să-i lase să se chinuiască astfel? 

A fi, oricum, e mai bine decât a nu fi deloc, este răspunsul lui. Iar 
fiinţarea este un dar al lui Dumnezeu. Dumnezeu îşi manifestă iubirea Sa 
oferind etern existenţa celor din iad. El arată şi în aceasta valoarea indelebilă a 
persoanei umane. Daca i-ar menţine numai pe cei din rai, n-ar arăta că respectă 
pe om chiar când I se opune; că deci îi respectă libertatea. Cei din iad sunt în 
felul lor şi ei o mărturie a unei valori ce le-o acordă Dumnezeu. Dumnezeu îi 
ţine prin existenţa lor şi pe aceştia într-o anumită legătură cu Sine. El lasă în 



55 Sfântul Isaac Şirul spune ca cei ce se vor găsi în gheena vor fi biciuiţi de flăcările 
iubirii. "Cât de crud va fi acest chin al iubirii? Căci cei ce înţeleg că au păcătuit împotriva 
iubirii suportă o suferinţă mai mare ca aceea produsă de torturile cele mai înfricoşate... 
Iubirea acţionează în două moduri diferite ea devine suferinţă în cei respinşi şi bucurie în cei 
fericiţi. (Op. cit., ed. Theotoke, Cuv. 84, p. 480-481). 

56 DM c.Man., col. 1573. 

57 Op. cit, col. 1369. 

existenţă şi pe cei ce-L neagă. Prin aceasta El manifestă o chenoză. Pe de o 
parte Dumnezeu nu-i poate scoate din starea lor de învârtoşare, dintr-o libertate 
care-L neagă. Căci pentru aceasta ar trebui să-i priveze de libertate. Pe de alta, 
nu vrea să-i nimicească; aceasta ar fi o altă dispreţuire a existenţei şi a libertăţii 
lor. Intre aceste două laturi ale alternativei, care ar manifesta o mai redusă 
bunătate a lui Dumnezeu şi un mai mare dispreţ al libertăţii lor omeneşti, 
Dumnezeu alege să-i menţină în atitudinea lor de refuz faţa de Sine. 

S-a spus că o astfel de soluţie ar introduce tristeţea chiar în viaţa 
internă a lui Dumnezeu; de aceea s-a oferit soluţia mântuirii universale. Dar 
aceasta nu s-ar putea realiza fără nesocotirea libertăţii umane. 

Soluţia menţinerii lor în starea de eternă neîmplinire poate nu ar fi mai 
rea ca o mântuire fără comuniune în libertate. Dar ea are avantajul că, 
acceptând-o, Dumnezeu acceptă nu numai tristeţea de a nu-i vedea pe toţi în 
fericirea comuniunii cu Sine, ci manifestă şi măreţia generozităţii dăruirii lor cu 
o existenţă într-o veşnică opoziţie faţă de Sine şi un respect al libertăţii care face 
din om fiinţa cea mai minunată. 

Chiar şi existenţa diavolului ca existenţă este o valoare, în calitatea ei 
de dar al lui Dumnezeu, va spune cu îndrăzneală Sfântul Ioan Damaschin. La 
întrebarea manicheului de ce a mai făcut Dumnezeu pe diavol, ştiind că va 
deveni rău, el răspunde: "Pentru covârşirea bunătăţii 1-a făcut pe el, căci a zis: îl 
voi lipsi şi Eu pe el, cu totul, de bine şi-1 voi lipsi de subzistenţă, fiindcă se va 
face rău şi va pierde toate bunurile date lui? Nicidecum. Ci chiar de va fi rău, Eu 
nu-1 voi priva pe el de participarea la Mine, ci îi voi da lui un bine: participarea 
la Mine, prin existenţă, ca, chiar dacă nu va voi, să participe la Mine, prin 
existentă. Căci nimeni altul nu retine şi susţine cele ce sunt în existentă decât 
Dumnezeu. Căci existenţa e un bine şi e darul lui Dumnezeu... Toate cele ce 
sunt au existenţa din Dumnezeu... Deci cei ce au măcar existenţa, au participare 
parţială la bine, într-un grad ultim. Deci e un bine în existenţa diavolului şi prin 
existenţă el participă la bine" 58 . Sau: "Dumnezeu oferă pururea diavolului cele 
bune, dar acesta nu vrea să le primească. Şi în veacul viitor tuturor le dă cele 
bune. Căci este izvorul din care izvorăsc cele bune. Dar fiecare participă la bine 
precum s-a făcut pe sine capabil" 59 . 

Desigur, judecata lui Dumnezeu cu efecte eterne ascunde un mare 
mister. Un mister la înălţimea realităţii om şi Dumnezeu. Misterul cel mare pe 
partea omului este că poate sta veşnic în faţa atâtor semne ale existenţei lui 
Dumnezeu şi în mijlocul celor mai grele suferinţe, în monotonia insuportabilă, 
şi totuşi să-L conteste, să nu încerce soluţia ieşirii din ele prin acceptarea 
comuniunii cu El. El poate accepta mai degrabă lipsa de sens, absurdul în toate, 
decât să accepte sensul prin Dumnezeu. Aceasta, din marea ispită a autonomiei 
sale. Omul îşi apără această autonomie, pentru că prin ea crede că poate face 



58 Op. cit, col. 1341. 

59 Op cit, col. 1369. 

orice, îşi poate satisface toate dorinţele, care l-au robit devenind patimi. Sfântul 
Ioan Damaschin spune: "Iar de spuneţi că i-ar fi fost mai de folos să nu fie decât 
sa se chinuiască fără sfârşit, spunem că aceasta nu e nimic altceva decât focul 
poftei răului şi al păcatului. Căci nu doresc pe Dumnezeu cei ce au câştigat 
neschimbabilitatea păcatului ca patimă" 60 . 

Eternitatea iadului indică misteriosul paradox al libertăţii celui care nu 
poate găsi adevărata viaţă în libertatea comuniunii şi de aceea nici nu vrea să o 
caute. Iar misterul cel mare pe partea lui Dumnezeu e că Dumnezeu nu-1 
distruge pe cel ce păcătuieşte, chiar dacă preştie necăinţa lui veşnică, ci îl 
respectă chiar aşa. E o veşnică păstrare a omului în relaţie cu Dumnezeu. Nici 
omul nu poate uita cu totul pe Dumnezeu, nici Dumnezeu nu vrea să uite pe om, 
oricum ar fi el. 

Cele doua mistere nu mai pot fi despărţite, sau Dumnezeu nu mai vrea 
să fie despărţite odată ce 1-a creat pe om. Dacă Dumnezeu ar distruge pe omul 
păcătos, ar uita de el pe veci într-un gest de dispreţ, omul şi-ar pierde adâncimea 
de mister. La fel şi-ar pierde-o relaţia între Dumnezeu şi om. De fericire, iar nu-1 
poate face părtaş Dumnezeu fără voia lui, pentru că ea constă în primirea iubirii 
Sale de către om. Dar omul nu vrea să o primească, iar cu sila nu i se poate 
impune. Aceasta ar fi şi ea o golire a omului de misterul său. Chiar prin iadul 
veşnic se afirmă valoarea şi libertatea veşnică a omului 61 . Dacă omul ar şti că, 
uzând de libertate împotriva voii lui Dumnezeu, odată şi odată va fi distrus, el ar 
fi îngustat în libertatea lui. Numai dacă ştie că el se poate opune veşnic lui 
Dumnezeu, e cu adevărat liber. El e liber şi are o demnitate deplină numai dacă 
ştie că e veşnic necondiţionat, adică veşnic liber. Desigur, nu ar fi liber nici dacă 
ar şti că afirmarea sa liberă n-are nici o urmare. In acest caz n-ar pune nici o 
fervoare în afirmarea libertăţii sale. Afirmarea libera asumă şi nişte riscuri. Dar 
riscurile adevărate presupun persistenţa în existenţă a celui ce le asumă. 

Chiar în atitudinea omului care nu vrea să ştie de Dumnezeu şi care 
totuşi nu poate să uite cu totul de El e o suferinţă sfâşietoare, pe care omul o 
detestă, dar din care, pe de altă parte, nu poate ieşi. Dacă omul ar uita cu totul de 
Dumnezeu, n-ar mai suferi, dar n-ar mai fi nici om. Chipul dumnezeiesc e 
desfigurat în el, dar nu distrus. E şi în aceasta o adâncime pe care nu o poate 
avea decât acesta. Monotonia, neputinţa eternă şi tristeţea extremă prilejuiesc şi 
ele moduri nesfârşit de variate ale chinurilor, pentru că sunt o monotonie, o 
neputinţă şi o tristeţe a omului. Existenţa de care spune Sfântul Ioan Damaschin 
că rămâne un dar al lui Dumnezeu chiar şi pentru cei din iad, nu poate fi numai 
o coajă goală, neutră. Chiar ca coajă ea produce reflexiuni în conştiinţă prin 
faptul că produce chinuri. Oricât de încremenită ar fi această tristeţe, ea e un 
zbucium, ea e totuşi o viaţa conştientă, pentru că e trăită de o persoana. 



60 Op. cit, col. 1541. 

61 N. Berdiaeff, op. cit,, p. 345: " In ideea iadului se exprimă sentimentul intens al 
personalităţii şi indestructibilităţii omului (voite de Dumnezeu, n.n.). 

Sfântul Maxim Mărturisitorul afirmă categoric o activitate a sufletului 
după moarte, indiferent că e la bine sau la rău, socotind că fără o activitate 
sufletul nici n-ar mai exista, activitatea ţinând de realitatea lui. "Dacă sufletul e 
raţional şi înţelegător din cauza trupului, trupul va fi mai de cinste decât sufletul 
care a luat fiinţă pentru el. Apoi, fiind creat pentru trup, de la trup va avea 
puterea înţelegătoare şi raţională. Căci dacă sufletul nu poate înţelege şi raţiona 
fără trup, fără îndoială de la acesta are puterea de a înţelege şi raţiona. Iar dacă 
sufletul are de la trup puterea de a înţelege şi raţiona, neputând, cum zic aceia, 
să le aibă pe acestea fără trup, nu va putea fi nici de sine existent. Căci cum va 
mai fi existent, nemaiavând fără trup ceea ce îl caracterizează?... Deci după 
desfacerea trupului, sufletul nu mai poate exista nicidecum. Şi pentru cei ce sunt 
atât de fără minte nu va mai fi nimic, odată ce neagă nemurirea sufletului" 62 . 

Socotind că mişcarea sufletului ca mişcare e bună, ca şi existenţa lui, 
căci e de la Dumnezeu, el spune că aşa cum Dumnezeu nu Se mişcă, neavând 
spre ce Se mişca, dar le mişca pe toate, la fel sufletul îşi mişcă puterile sale. Mai 
mult chiar, el nu-şi mişcă puterile sale de voie, ci e mişcat de Dumnezeu să le 
mişte. Sufletele ce ajung în Dumnezeu îşi mişcă însă puterile într-o stabilitate în 
Dumnezeu. De aici ar rezulta, după Sfântul Maxim, că sufletele din iad trebuie 
să-şi mişte puterile lor, pentru că n-au în ele infinitatea; dar pe de altă parte nici 
nu se afla într-o infinitate în care puterile lor să se mişte stabil, întrucât sunt în 
afară de Dumnezeu, şi nici nu năzuiesc spre El, ci se mişcă într-o neodihnă 
chinuitoare, nestabilizându-se în infinitatea lui Dumnezeu. Sufletul din iad 
trebuie să se mişte, dar întrucât nu se mişcă spre adevărata ţinta în care mişcarea 
sa se va împlini şi stabiliza, mişcarea sa, de care nu poate scăpa, e un chin, 
pentru ca e fără rost, fără ţintă. Mai mult, el se mută de la una la alta, fără sa 
înceteze a exista. "Mintea preaînţeleaptă, prin cele ce se petrec în lucruri după 
ordinea universului, mutându-şi facultăţile spre ceea ce e pur şi nematerial în ea, 
distinge din cele mişcate pe Cel ce mişcă şi înţelegând că e Unul şi singur şi 
simplu, existând din Sine şi fiind la fel şi cauza creatoare în stabilitatea proprie a 
existenţei Lui, ştie că El e inaccesibil prin fire altora, căci e neschimbat, ca 
nemişcat, neavând spre ce Se mişca Cel ce face şi plineşte cele ce sunt şi e mai 
presus de ele... La fel (mintea), luând în considerare cauza mişcării variate a 
părţilor si componentelor lumii mici, sau a omului, ştie că ea e altceva după 
fiinţă decât existenţa organică a trupului... că e simplă şi priveşte unitar în cele 
risipite şi e indefinită în cele compuse; se schimbă pentru că se mişcă şi se 
mişcă pentru că are spre ce se mişca, iar cauză a schimbării e că nu-şi cunoaşte 
firea, ci judecata, când aceasta greşeşte" 63 . 

Existenta eternă a sufletului chiar în iad echivalează cu o viată 
"spirituală" a lui. Lucrul acesta e atât de important pentru Sfântul Maxim: că 
fără suflet, nu mai e nimic care să dureze. Totul e într-o continuă facere şi 



62 Ep. VII către Ioan Presbiterul, P.G., 91, 437. 

63 Sfântul Maxim Mart., Epist. VI către Arhiepiscopul Ioan, P.G., 91, 425-429. 

desfacere. Nici Dumnezeu nu mai e. Căci un dumnezeu care nu mai poate crea 
fiinţe cu o veşnică indestructibilitate, pentru o veşnică gândire la el (sau contra 
lui), s-ar dovedi un dumnezeu care e condiţionat şi limitat la o relaţie cu un 
veşnic proces impersonal, cu o veşnică lege a facerii şi desfacerii 64 . 

Dar misterul întreg al suferinţei iadului, sau conţinutul lui, care poate 
avea şi el, chiar în monotonia lui, reflectări continuu variate în conştiinţa 
omului, nu ne este dat să-1 înţelegem în viaţa pământeasca, ci numai să-1 bănuim 
din unele umbre proiectate de el în aceasta. 

Despre starea celor din raiul comuniunii cu Hristos, ca urmare a 

64 Părintele Mitrofan spune că "facultăţile sufletului, lucrând pe pământ în timpul vieţii 
omului, lucrează şi dincolo de mormânt după moartea sa; astfel sufletul bogatului de care 
vorbeşte Mântuitorul în Evanghelie se coboară în iad după moartea sa... Toate facultăţile 
sufletului lucrează simultan: raţiunea prezintă cauzele nenorocirii actuale inevitabile, 
activitatea simţurilor interioare şi exterioare produce un chin grozav, voinţa aspiră zadarnic la 
alinarea situaţiei sale şi, în sfârşit, memoria amintindu-i de fraţii săi rămaşi pe pământ îl face 
să cugete la soarta lor după moarte, ceea ce probează activitatea sentimentului şi a spiritului 
(Viata răposaţilor noştri, trad. din franceza de Iosif, mitropolit primat, Bucureşti, 1890, p.169- 
170). 

Jean Kovalevsky vorbeşte chiar de etapele parcurse de sufletele aflătoare la bine şi la 
rău, dar admite că etapele celor de la rău sfârşesc într-o încremenire nemişcată. In descrierea 
stării iniţiale a sufletelor de la rău, porneşte de la Sfântul Ioan Damaschinul, care spune că 
sufletele acelea suferă de neputinţa de a-şi satisface poftele lor. El vorbeşte de un fel de 
psihologie, conform căreia toate sufletele acelea simt oarecum faptele lor, precum simte un 
amputat durerea în locul unde a fost mâna. El vorbeşte de un "corp subtil", ceea ce nu mi se 
pare prea potrivit. "Puteţi să vă aflaţi fără corp, dar veţi duce cu voi psihologia voastră, dacă 
ea nu e satisfăcută sau n-are speranţa să fie. Atunci, inevitabil, vitalitatea voastră, puterea 
voastră vor fi diminuate, suferinţa voastră va fi mai mică sau mai mare, după alipirea la 
psihologia voastră pe care n-aţi depăşit-o". 

Altfel este cu cel ce a plecat de aici întărit cu cele spirituale. "Sufletul după moarte e 
mai vital ca aici pentru că nu mai simte piedicile ce le avea pe pământ: grijile, oboselile etc. 
Vitalitatea şi vigoarea celui ce a vieţuit spiritual sunt aşa de tari, că el poate ajuta şi pe alţii, 
poate să evolueze şi în această vitalitate (La destinee de l'âme apres la mort. In rev. Presence 
orthodoxe, 1974, nr. 24, p. 20). 

Apoi dă următoarele etape ale stării sufletelor bune: Prima etapă: primele trei zile 
(simbolic luate) sufletul nu e deplin despărţit de trup. Trebuie deci să se stea în jurul mortului 
în rugăciuni. Detaşat de trup, după 40 de zile, ajunge într-o lume unde va fi "ca îngerii în 
cer". A doua etapă: ridicat mai sus, sufletul devine purtătorul unor mesaje universale. A treia 
etapă: sufletul este introdus în ascultarea muzicii sferelor sau legilor lumii, în gândirea lui 
Dumnezeu asupra lumii. De aci se poate urca la treapta unde trăieşte direct din darurile lui 
Dumnezeu. 

Etapele sufletelor coborâtoare: Prima etapă: sufletul e cuprins de spaimă. A doua 
etapă: în această spaimă sufletul se repliază în sine şi se separă de toţi. A treia etapă: se 
revoltă contra armoniei lumii răsucite în el însuşi. A patra etapă: refuză de a mai accepta ceva 
din afară. El vrea să fie singur. A cincea etapă; melancolia rece, tristeţea infinită. Refuză orice 
evoluţie, orice ieşire. Se învârtoşează în această poziţie şi lunecă spre auto-distrugere, cade în 
focul infernului. (Art. cit, p. 24). Dar aceasta stare e totuşi o stare de simţire, nu de nesimţire. 
Şi deci e o anumită mişcare în ea. 

judecăţii particulare, se va vorbi în alta parte. 

3. Autorul şi criteriul judecăţii particulare 

Autorul judecăţii particulare este acelaşi ca şi al judecăţii universale: 
Hristos. El însuşi a spus: "Tatăl nu judecă pe nimeni, ci toată judecata a dat-o 
Fiului" (In. 5, 22). 

Autorul judecăţii este Hristos, nu în sensul ca El rosteşte sentinţe 
arbitrare, sau conform unor legi impersonale, ci în sensul că din El se revarsă 
viaţa şi fericirea comuniunii depline peste cei ce au vieţuit după pilda Lui şi s-au 
asemănat cu El, având în ei încă din viaţa aceasta toată lumina şi bucuria 
comuniunii cu El, iar cei ce nu L-au urmat vor rămâne într-o lipsire definitivă de 
bucuria acestei comuniuni cu El, Persoana-izvor a toată iubirea dumnezeiască şi 
omenească. 

Pentru cei dintâi, judecata lui Hristos înseamnă arătarea Lui cea mai 
evidentă în relaţia cu ei, împreună cu toate darurile iubirii Lui; pentru cei din 
urma - încetarea oricărei încercări a Lui de a Se mai apropia de ei, de a-i mai 
scoate din atitudinea lor de refuz faţă de El; şi aceasta, nu pentru că n-ar mai voi 
El să le arate iubirea Sa, ci pentru că ei s-au învârtoşat, în patimile care au la 
bază negarea Lui şi neascultarea de El. Până acum au mai auzit vorbindu-se în 
favoarea Lui, întâlnindu-se cu Iisus prin oamenii care credeau în El şi-i 
îndemnau să creadă în El; de acum nu vor mai auzi asemenea îndemnuri, pentru 
că toţi cei între care vor fi ştiu prea puţin despre El. Toţi sunt pilde de 
neascultare faţă de El, de dispreţuire a comuniunii cu El. într-o cântare la ieşirea 
sufletului, Biserica pune în gura acestora: "Pe Dumnezeu eu de acum nu-L voi 
mai pomeni, că nu este în iad cine sa pomenească pe Domnul, ci întru întuneric 
deplin fiind acoperit, voi şedea aşteptând învierea tuturor pământenilor". 

întrucâtva ei îşi dau seama că nefericirea lor constituie o înstrăinare a 
lor de Dumnezeu, o retragere a Lui de la ei, desigur din cauza lor înşişi; că 
această nefericire e o neconformare a lor cu El; că deci El este criteriul şi El a 
avut cuvântul din urmă pentru care ei sunt în starea în care sunt, întrucât nu s-au 
conformat Lui şi nu au vieţuit gândind la El. Pe de altă parte, ei nici acum, nu-L 
văd cum este în bunătatea Lui luminoasă şi, alături de o anumită conştiinţă 
profundă că El a decis soarta lor, în ei continuă să persiste o necunoaştere şi o 
contestare a Lui. 

Dualitatea aceasta contradictorie, de care am mai vorbit înainte, 
rezultă din declaraţiile Sfântului Ioan Damaschin care, pe de o parte, spune că 
Dumnezeu continuă să împărtăşească bunurile Sale şi diavolului şi celor din iad, 
iar aceştia să participe în parte la ele, dar şi că ei sunt lipsiţi de Dumnezeu 

pentru că nu-L doresc şi nu-L iubesc 65 . 

Ea rezultă şi din cuvintele Sfântului Maxim Mărturisitorul care spune 
pe de o parte că cei din iad iubesc (respectă) pe Dumnezeu şi sunt iubiţi de El, 
pe de alta că cel mai mare chin al lor este că sunt despărţiţi de El, sau că 
Dumnezeu îşi întoarce faţa de la ei, prin faptul că prin minciună "şi-au creat o 
perversitate atotrea, din cauza căreia nu s-au putut uni cu Dumnezeu cel drept şi 
sincer" 66 . Foarte des repetă Sfântul Maxim faptul că cei din iad au o stare 
"sucită" (skambovthta), complicată. 

Un alt autor ortodox 67 afirmă ca fiecare suflet, chiar şi cel rău, ajunge 
după moarte de două, sau de trei ori în faţa lui Dumnezeu: în ziua a treia, a noua 
şi a patruzecea, când i se dă sentinţa. Până în ziua a treia străbate vămile, între a 
treia şi a noua, cercetează raiul, între a noua şi a patruzecea, iadul. In a 
patruzecea zi Mântuitorul decide locul lui în rai sau în iad. Dar el nu se bazează 
decât pe datele parastaselor Bisericii pentru morţi. Insă parastasele se fac la 
aceste date pentru obţinerea trimiterii sufletelor la rai. Deci în urma lor s-ar 
putea ca în faţa lui Hristos cel luminos sa ajungă numai sufletele care vor fi 
iertate. 

Sfântul Simeon Noul Teolog spune însă: "Dumnezeu, sau harul 
Sfântului Duh, nu S-a arătat niciodată nici unuia lipsit de credinţă. Iar dacă S-a 
arătat vreodată, sau Se va arăta cuiva în chip minunat, apare înfricoşător şi 
înspăimântător, şi atunci nu luminează, ci arde, nu înviorează, ci pedepseşte" 68 . 

Poate că între aceste două afirmaţii s-ar putea găsi o conciliere, în 
sensul că în sufletele celor ce merg la nefericire este în aceste zile simţirea mai 
acută a bunătăţii lui Hristos, de care se lipsesc, şi acest fapt îi arde, fără ca 
aceasta să însemne ieşirea din starea lor pătimaşă, incapabilă de Hristos şi de 
intrare în comuniune cu El. Sufletul omenesc este atât de complex! 

Faptul că Hristos e şi om ar lăsa în principiu deschisă posibilitatea ca 
El sa Se arate şi sufletelor care vor fi trimise la iad. Dar Hristos arătat acestora 
ar trebui să aibă o înfăţişare lipsită de lumina bucuriei de a intra în comuniunea 
cu ele, ca şi de spiritualitatea penetrantă a unei astfel de comuniuni. Dar o 
asemenea înfăţişare a lui Hristos e greu de înţeles. Isaac Şirul, admiţând o astfel 
de arătare a lui Hristos şi socotind totuşi că nici în ea Hristos nu părăseşte 
iubirea Sa, a spus că ea devine foc, sau suferinţă pentru cei respinşi 69 . E o iubire 
care-i doare şi care de aceea îi şi revoltă pe cei ce nu sunt capabili să răspundă. 
Dar aceasta mai procură acelora o adevărată cunoaştere a lui Hristos? Nu e mai 
degrabă o ascundere a lui Hristos, Care mângâie, Care luminează, Care 
mântuieşte când Se arată? Nu-L acoperă pe Hristos chinurile conştiinţei celui ce 



65 Dial. c. Man., P.G., cit, col. 1541 

66 Ep. către George, prefectul Africii, P.G., 91, 385, 389. 

67 Păr. Mitrofan, op. cit, p. 27-29. 

68 Cuv. 57, ed. Siros, p. 288. 

69 Ed. Theotoke, Cuv. 84, p. 480-481. 

moare în păcate? In mod paradoxal conştiinţa prezenţei lui Hristos se îmbină cu 
neputinţa de a-L vedea în realitatea Lui adevărată, aşa cum invidiosul nu poate 
vedea bunătatea celui invidiat. Acesta e Judecătorul "cel înfricoşător". 

în rugăciunea la ieşirea sufletului, Biserica pune sufletul care iese din 
trup să se roage lui Hristos să i Se arate măcar cât de puţin, ca dovada ca ar 
putea să nu-L vadă deloc: "Lumina cea înţelegătoare, străluceşte peste mine, ca 
să Te văd măcar cât de puţin, Hristoase, că de acum nu Te voi mai vedea, că 
mulţimea dracilor fără de veste a venit asupra mea şi întunericul faptelor mele 
celor de ruşine m-a acoperit". Din străfundul sufletului păcătos ţâşnesc în 
această clipă toate amintirile faptelor păcătoase, întreaga conştiinţă a patimilor 
sale, demonii care l-au stăpânit întunecându-1 de tot. 

De o prezenţă a lui Hristos îndreptată spre cel ce va fi trimis în iad, 
dar de o prezenţă distantă, nedescoperită, vorbeşte Biserica şi într-o altă cântare 
ce o pune în gura sufletului la ieşirea lui din trup: "Acum suspinaţi pentru mine, 
ticălosul, toate marginile pământului şi împreună lăcrimaţi, că a venit răspuns 
cumplit de sus, să se lege mâinile şi picioarele mele şi să mă lepede afară . In 
cuvinte asemănătoare spune şi Simeon Metafrastul 70 : "Când nu va mai fi cine să 
te ajute, se va auzi glas de sus: să se ia necredinciosul ca să nu vadă slava 
Domnului. îngerii strălucitori şi dumnezeieşti te vor părăsi în mâna demonilor 
răi şi pizmaşi, spre bucuria lor, plecând trişti şi îndoliaţi de la tine". Sufletul se 
simte părăsit de orice ajutor bun de sus. 

Totuşi Sfântul Simeon Noul Teolog, după ce repetă că celor păcătoşi 
nu le este accesibil harul dumnezeiesc, spune că Domnul li Se va arata ca un foc 
nu cu totul spiritual, ci în chip netrupesc în trup (ăoo^aroc; kv aw|iorn)" 71 . E o 
arătare lipsită de har, o arătare ca foc, o arătare lipsită de intimitate, o arătare 
distantă; distantă nu fizic, ci spiritual, iar în aceasta se simte mai mult focul, 
decât Persoana lui Hristos. în foc e simţită totuşi Persoana, dar ca distanţă, ca 
voind sa rămână în afara relaţiei, o arătare ce arde. 

Sfântul Simeon Noul Teolog zice că orice om care are harul lui 
Hristos este speriat, la plecarea sufletului lui din trup, că nu va vedea pe Hristos, 
căci deşi L-a avut pe Hristos în sine în viaţa pământească, nu L-a putut avea 
întreg. "Deci Te rog, Stăpâne, Te implor, acordă-mi mila aceasta, ca pentru 
mine în ziua când sufletul meu va ieşi din trupul meu, să pot cu o simplă suflare 
să acopăr de ruşine pe toţi cei ce vor veni să mă atace pe mine, sluga Ta, şi să 
pot trece fără vătămare acest pas, ocrotit de lumina Duhului Tău, şi să vin în faţa 
judecăţii Tale având în mine, Hristoase, harul dumnezeiesc pentru a mă curăţa 
de orice ruşine". De cei ce nu vor avea harul Duhului însă zice: "Cine va 
îndrăzni să apară înaintea Ta, dacă nu e îmbrăcat în harul Tău, dacă nu-1 posedă 
în el şi nu e luminat de el? Cum un om, oricare ar fi el, va putea sş contemple 
slava Ta de nesuportat? Cum va putea ridica omul ochii spre slava Ta... Care 



70 în scrierea: Katanyxis, edit. de Paisie Monahul, Atena, 1875, p. 377. 

71 Cuv. etic. X, în: Traites theol. et ethiques, voi. II, p. 268-271. 

dintre noi va putea vreodată să vadă, cât de puţin, prin propria sa putere sau prin 
eforturile sale, pe Hristos, dacă nu se dă neputinţei naturii noastre tăria, forţa, 
puterea, dacă nu-1 face El însuşi capabil sa contemple slava Lui dumnezeiască? 
Altfel nici un om nu va putea şi nu va avea puterea sa contemple pe Domnul 
venind întru slava. Astfel cei nedrepţi vor fi despărţiţi de cei drepţi şi păcătoşii 
vor fi înghiţiţi în întunericul lor, toţi acei care nu au încă de aici în ei lumina" 72 . 

Privarea de comuniunea cu Hristos a celor ce merg la iad, ei o 
socotesc când ca provenind numai din patimile lor egoiste, când ca provenind 
din neîndurarea Lui. E propriu celor ce Sunt scufundaţi în vreo patimă din care 
nu pot ieşi, să caute vina în altcineva, nu în ei, şi, în ultima analiză, în 
Dumnezeu, deşi din adâncul unui rest de conştiinţa ţâşneşte câteodată şi gândul 
vinovăţiei lor. "Cât despre ceilalţi (care nu M-au recunoscut), Eu nu i-am 
cunoscut şi ei nu M-au cunoscut şi de aceea Mă numesc aspru şi nemilos; fiii 
nedreptăţii Mă socotesc nedrept" 73 . Astfel expresia ce o folosim pentru Hristos 
"înfricoşătorul Judecător" îşi are cauza în subiectivitatea noastră vinovată. 

Dacă nefericirea celor din iad înseamnă permanentizarea unei 
atitudini negative a lor faţă de Hristos, a refuzului de intrare în comuniune cu El 
în cursul vieţii pământeşti, a refuzului de a merge spre ţinta omului desăvârşit pe 
care 1-a realizat Hristos, ca model şi ca focar de atracţie, fericirea celor din rai 
este încoronarea comuniunii cu Hristos, a trăirii cu El, a întipăririi lor treptate de 
umanitatea lui Hristos în cursul vieţii pământeşti. 

Criteriul după care se va definitiva soarta veşnică va fi efortul sau 
lipsa efortului nostru de a ne apropia de El, spre umanitatea desăvârşită realizată 
de Hristos omul. Criteriul acesta nu-1 ia deci Hristos din afară, ci El însuşi este 
acest criteriu. El e norma judecăţii şi El e cel ce aplică această normă, căci El 
singur a realizat-o ca model şi o cunoaşte din Sine în mod desăvârşit. Mai mult, 
El nu e numai criteriul şi Judecătorul, ci şi cununa cu care, ca judecător, 
răsplăteşte pe cei ce s-au silit să se ridice spre nivelul Lui de om, împlinindu-i 
prin desăvârşirea umanităţii Sale. 

De aceea toată judecata s-a dat lui Iisus Hristos. Dacă se poate vorbi 
de un drept câştigat de El de a exercita această calitate, aceasta trebuie înţeleasă 
în sensul că prin asumarea şi ridicarea umanităţii noastre la calitatea noastră 
exemplară, prin Cruce, prin învierea şi înălţarea Lui, a ridicat în Sine pârga 
umanităţii acolo unde trebuie să fie, şi prin sălăşluirea Lui în cei ce cred le-a dat 
ajutorul de a muri şi ei omului vechi şi de a deveni vii în veci prin virtuţi, făcând 
totul ca oamenii să ajungă la culmea umanizării unde este El. Pe de altă parte 
însă, El are acest drept pentru că numai în El această umanizare şi-a putut 
ajunge de fapt culmea ei eternă. El e Judecător în calitate de călăuzitor şi 
sprijinitor pe calea umanizării, în calitate de ţintă şi încoronare a ei, în aceia în 



72 Hymne XLII, în Symeon le Nouveau Theologien, Hymnes, tom. III, ed. Joh. Koder, 
p. 47. 

care această înaintare a avut loc. El e calea şi viaţa, sprijinitorul şi cununa 
noastră. 

Cinstea aceasta dată Lui e în acelaşi timp cinstea dată omului; 
slăvindu-L pe El ca judecător suprem, ca for decisiv al sorţii noastre eterne, 
cinstim pe unul dintre noi, cinstim drept Criteriu suprem nivelul atins de 
umanitate, în El şi prin El, de toţi cei ce II slăvim. Suntem judecaţi, după un 
criteriu atins de om, de un om care a făcut totul ca să ajungem şi noi acolo şi 
care ne împărtăşeşte prin judecată de nivelul la care a ajuns El, dacă am dat şi 
din partea noastră colaborarea cu El pentru a ajunge acolo. In El vor avea 
fericirea nu numai oamenii, ci şi îngerii, precum vor avea nefericirea toţi cei ce 
nu-L vor recunoaşte. In sensul acesta, al conformării sau neconformării cu El 
drept criteriu al sorţii noastre, trebuie să înţelegem cuvintele Sfântului Apostol 
Pavel: "Pentru aceea şi Dumnezeu L-a preaînălţat pe El şi I-a dăruit Lui numele 
care este mai presus de orice nume, ca întru numele Lui tot genunchiul să se 
plece, al celor cereşti şi al celor pământeşti şi al celor de dedesubt, şi toată limba 
să mărturisească că Domn este Iisus Hristos, întru mărirea lui Dumnezeu Tatăl" 
(Filip. 2, 9-1 1). Această slavă a Lui este păstrată spre moştenire sfinţilor, adică 
celor ce cred în El şi se străduiesc cu puterea Lui, care este în ei, să se facă 
asemenea Lui (Ef. 1, 18). 

Judecata Iui Hristos — sau încoronarea pentru vecie cu mărirea Lui a 
celor ce au colaborat cu puterea Lui sălăşluită în ei, şi lipsirea de această 
încoronare a celor ce nu L-au primit, având astfel ca urmare participarea sau 
neparticiparea la desăvârşirea umanităţii Lui - e o pârghie importantă ia 
susţinerea înaintării umanităţii spre desăvârşirea ei în interiorul absolutului 
dumnezeiesc. 

Cu alte cuvinte, această judecată face din umanitatea desăvârşită a lui 
Hristos, înrădăcinată în absolutul divin, pârghia fermă a progresului nostru spre 
adevărata desăvârşire în umanitate. Judecata lui Hristos înseamnă că există o 
deosebire între o ordine a valorilor cu însemnătate absolută şi dezordinea 
nonvalorilor, sau părutelor valori, şi că valorile absolute sunt cele ce duc la 
umanitatea deplină care este în Dumnezeu făcut El însuşi om şi că se poate trăi 
în această ordine şi ajunge în raiul realităţii lor desăvârşite. 

Fără o asemenea judecată, generaţiile de oameni sunt destinate sau să 
se prăbuşească succesiv în neant, sau să evolueze, cu căderi şi ridicări, sau 
numai cu înaintări în planul relativului, care, prin monotonia lui veşnică, va 
sfârşi prin a se descoperi că nu e departe de iad, mai ales că un progres în 
spiritul lipsit de trup mai are şi dezavantajul ca nu poate satisface dorinţele — 
fie şi trecătoare — pe care le poate satisface în trup. In afară de judecata lui 
Hristos nu e decât iadul; judecata Lui dă ocazia celor ce o admit să scape de 
nefiinţă sau de iad. Adică : sau exista Hristos şi o judecata a Lui, şi atunci scapă 
de nefiinţă sau de iad măcar cei ce cred în El, sau nu există, şi atunci tot ce e 
persoană e condamnat pieirii sau iadului etern, echivalent cu lipsa oricărui sens. 

Ba, pe baza Sfântului Maxim Mărturisitorul şi a Sfântului Ioan Damaschin, 
conştiinţa, fie cât de întreruptă şi mereu contestată de ei, că sunt în iad în baza 
unei judecaţi a lui Hristos, dă şi existenţei celor din iad o frântură de sens, care o 
face superioară inexistenţei sau unei veşnice evoluţii în relativitate. 

Noi nu putem trăi fără a ne şti în legătură cu un criteriu absolut, care 
nu poate fi decât Persoana supremă a Iui Dumnezeu, devenită pe de o parte 
accesibilă, în Hristos-Omul, pe de alta, rămasă desăvârşită în iubirea Ei. 
Criteriul după care se definitivează soarta oamenilor e simultan umanitatea 
desăvârşită şi absolutul Persoanei divine, sau umanitatea desăvârşită, devenită şi 
eternizată astfel, pentru că se află în sânul Persoanei dumnezeieşti eterne. 

Fericirea la care merg cei care au avut pe Hristos în ei, fiind 
deplinătatea descoperită a comuniunii cu El, e pe de o parte un plus 
incomensurabil, pe de alta, o continuare a comuniunii din cursul vieţii 
pământeşti. Nimeni ca Sfântul Simeon Noul Teolog nu a insistat mai mult 
asupra acestui fapt. Dar şi el ca şi toţi Părinţii vad măreţia stării de după moarte 
aşa de înaltă, că nu fac o deosebire clară între ea şi cea de după înviere. "Căci la 
credincioşi venirea Domnului s-a produs deja şi se produce fără încetare, cum s- 
a produs la toţi cei ce voiesc... şi nu numai în veacul viitor, ci mai întâi în viaţa 
prezentă şi apoi în cea viitoare. Deşi aici într-un fel mai obscur şi acolo mai 
desăvârşit, totuşi credincioşii văd şi primesc, încă de aici, pârga tuturor celor de 
acolo. Ei nu primesc totul de aici, nici nu rămân aici nepărtaşi şi fără gustarea 
bunătăţilor de acolo, nădăjduind să ia totul acolo. Dar fiindcă Dumnezeu a 
rânduit să ne dea prin moarte şi înviere şi nestricăciunea şi viaţa veşnică, ne 
facem încă de aici în chip neîndoielnic părtaşi ai bunătăţilor viitoare, adică 
incoruptibili şi nemuritori şi fii ai lui Dumnezeu şi fii ai luminii şi moştenitori ai 
împărăţiei cerurilor, având-o pe aceasta în lăuntrul nostru (Le. 17, 3). Căci toate 
acestea le primim de acum în simţirea şi cunoştinţa sufletului, dacă nu suntem 
necercaţi în credinţă, sau lipsiţi de lucrarea poruncilor. Dar nu le avem încă 
trupeşte, ci trupul îl purtam coruptibil încă, aşa ca Hristos şi Dumnezeu înainte 
de înviere. Şi având sufletul încă îmbrăcat şi legat de el, nu putem primi în noi 
toată slava descoperită, ci , oglindind oceanul negrăit al slavei, socotim că 
vedem numai o picătură a lui şi de aceea spunem că privim acum în oglindă şi 
ghicitură (1 Cor. 13, 12). Dar ne vedem pe noi duhovniceşte asemenea Celui 
văzut de noi şi ne vedem pe noi în viaţa aceasta. Iar după înviere, vom avea şi 
trupul duhovnicesc. Căci aşa cum El însuşi 1-a înviat pe acesta din mormânt, aşa 
îl vom primi şi noi, duhovnicesc, Cei ce ne vom asemăna cu El, ne vom 
asemăna mai întâi sufleteşte, apoi, înviaţi, şi trupeşte; adică vom fi asemenea 
Lui oameni prin fire şi dumnezei prin har, precum şi El este Dumnezeu prin fire 
şi S-a făcut om prin bunătate" 74 . 



74 



Cuv. etic X, în: Traites theol. et ethiques, voi. II, p. 310-312. 

Cei ce vor fi la fericire, vor fi aproape de Hristos, aproape nu fizic, ci 
sufleteşte, de "duhurile drepţilor celor desăvârşiţi", aproape de zecile de mii de 
îngeri (Evr. 12, 22-23), în mulţimea celor ce stau înaintea tronului şi înaintea 
Mielului, îmbrăcaţi în haine albe, sau răspândind numai puritate, şi având în 
mâna ramurile de finic ale veşniciei, slăvind pe Mielul, cu conştiinţa deplină că 
de la El este mântuirea, că din blândeţea şi viaţa Lui au viaţă (Apoc. 17, 9-10). 
Ei vor fi în "curţile Domnului", "în dulceaţa raiului", "în corturile drepţilor", tot 
atâtea expresii ale comuniunii cu Hristos şi cu toţi cei în Hristos. 

Biserica se roagă lui Dumnezeu pentru cel decedat: "Intru odihna Ta, 
odihneşte, Doamne, şi sufletul robului Tău, unde toţi sfinţii Tăi se odihnesc". E 
odihna în infinitatea iubirii lui Hristos, spre care năzuieşte mişcarea celui ce 
crede în El. Ea e viaţa cea fericită. Propriu-zis Hristos e "odihna şi viaţa" 
sufletului. In Hristos, omul îşi regăseşte starea lui de curăţie şi comuniune de la 
început, sau dezvoltarea chipului în asemănare, care e actualizarea umanităţii 
depline în Dumnezeu. Toate faptele mântuitoare ale lui Hristos sunt pomenite în 
cântările de la înmormântare ca fapte al căror rod mântuitor e cerut să se 
împărtăşească şi celui decedat. E pomenită întruparea, ca să se invoce iubirea de 
oameni a lui Hristos: învierea prin care a biruit moartea noastră. 

Dar aceste bunătăţi nu se dau ca sigure pentru cel decedat. Ci în toate 
cântările se cere iertarea lui Hristos pentru el, căci nu este om care să fi trăit şi 
să nu fi păcătuit; numai prin iertarea pe care o va rosti judecata lui Hristos, se va 
împărtăşi cel ce pleacă din această viaţă de viaţa cea fericită. De aceea toată 
slujba înmormântării nu e declarativă, ci rugătoare. Prin aceasta judecata lui 
Hristos nu e numai o încoronare a celor ce au vieţuit în El cu cununa deplinei 
comuniuni cu El şi o constatare a neputinţei celorlalţi pentru această comuniune, 
ci şi un prilej de manifestare a milei lui Hristos pentru păcatele pe care nu se 
poate ca un om să nu le fi săvârşit. Toate rugăciunile şi cântările de la 
înmormântare se bazează pe această credinţă în puterea ce o are Hristos de a 
ierta la judecată păcatele şi pe încredinţarea în mila Lui. Judecata lui Hristos nu 
constă numai într-o constatare pasivă a împărţirii sufletelor după calitatea lor 
intrinsecă, ci şi într-un act de putere de a ierta păcatele. 

Fără îndoială în primul rând El ţine seama de calitatea sau de 
dispoziţia fundamentală intrinsecă pe care şi-au câştigat-o sufletele în viaţa 
pământească, dar această dispoziţie este adesea atât de plină de ambiguităţi, atât 
de amestecată cu elemente impure, cu slăbiciuni, că dă destul spaţiu deciziei lui 
Hristos de a se manifesta. Poate că Hristos dă totdeauna o decizie favorabilă 
unde ştie că prin ea poate face destul de clară în sens bun dispoziţia sufletului. 
Ea e adeseori creatoare de dispoziţie hotărât bună şi Hristos singur ştie când 
aceasta poate avea loc prin judecata Lui favorabilă. 

E de remarcat însă că, pe când Sfinţii Părinţi fac dependentă judecata 
lui Hristos de faptele din viaţă ale oamenilor, rugăciunile şi cântările 
înmormântării — mişcate de mila pentru cel ce pleacă şi de înţelegerea smerită 

a slăbiciunii omeneşti — pun accentul aproape numai pe iertarea lui Hristos. 
Rolul activ al lui Hristos la judecată e pus de ele în relief mai accentuat. O fac 
aceasta pentru a-şi afirma nădejdea că Hristos va face uz de mila Lui în iertarea 
celui decedat. 

Desigur, atât insistenţa pe care o pun Părinţii bisericeşti pe 
conformarea cu Hristos a vieţii creştinilor pentru ca să obţină mântuirea, cât şi 
nădejdea ce o pun rugăciunile Bisericii pe mila iertătoare a lui Hristos, sunt 
necesare. Biserica împacă rigiditatea primei atitudini, cu mângâierea celei de a 
doua, pentru a-1 ţine pe creştin treaz la datoria de a lucra pentru mântuirea sa, 
dar a-i da şi nădejdea în mila lui Hristos. Oricât s-ar sili omul spre o viaţa de 
virtute, niciodată nu poate ajunge la o stare lipsită total de păcate — şi dacă ar 
pretinde aceasta ar greşi — şi oricât ar greşi, el poate să spere în mila lui 
Dumnezeu, dacă se căieşte. 

îndemnurile spre virtute, cu argumentul că de ea depinde mântuirea, 
se adresează omului cât el trăieşte; rugăciunile de iertarea păcatelor se fac 
pentru cel ce nu mai poate face nimic şi în conştiinţa că nimeni n-a putut sa 
împlinească în aşa fel poruncile Domnului, încât să-i vină mântuirea ca un drept 
meritat. Biserica face operă de pedagogie, dar şi de mângâiere. Ea are temeiuri 
pentru amândouă: Hristos a iertat pe tâlharul de pe cruce, care s-a pocăit, dar a 
şi îndemnat în predica de pe munte, în cea despre judecata din urmă şi cu alte 
ocazii, la fapte de iubire. între faptul că Hristos decide soarta sufletului după 
starea lui şi între iertarea lui, dacă se căieşte, nu e o contrazicere, căci în 
amândouă acestea Hristos stă cu braţele deschise pentru cel ce vrea să intre în 
comuniune cu El, fie că unul s-a pregătit pentru aceasta toată viaţa, fie că altul s- 
a trezit la dorinţa ei prin pocăinţa de la sfârşit. 

De altfel nici la Sfinţii Părinţi nu lipseşte cu totul accentul pus pe 
valoarea căinţei sufletului înainte de moarte, ca să nu mai vorbim de insistenta 
cu care accentuează importanţa pocăinţei în cursul întregii vieţi. Astfel, în 
general, ei fac dependentă fericirea veşnică de faptele bune şi curate, de virtuţile 
care ca fapte bune şi curate repetate se înscriu în suflet ca deprinderi, ca trăsături 
ale chipului asemănător cu al lui Hristos, ca deschideri permanente ale sufletului 
spre comuniunea cu Hristos şi cu semenii, dar şi de pocăinţa în cursul întregii 
vieţi, sau măcar la sfârşitul vieţii, care omoară omul vechi învârtoşat al 
păcatului, al egoismului, născându-1 pe cel nou, al comuniunii cu Hristos. După 
Sfântul Ioan Damaschin, decisiv este în ce dispoziţie iese sufletul din viaţă: 
introvertit în egoismul plăcerilor şi al orgoliului sau, sau deschis dorinţei 
hotărâte spre comuniunea cu Hristos, cu convingerea că numai în El este 
fericirea. De aceea, căinţa de la sfârşitul vieţii, ca dorinţă a comuniunii cu 
Hristos, aduce mântuirea, precum, invers, căderea de la comuniunea cu Hristos, 
prin păcate hotărâte împotriva Lui, aduce pieirea celui ce toată viaţa s-a străduit 
pentru virtute: "După moarte nu mai e schimbare, nu pentru că Dumnezeu nu ar 
primi căinţa. Căci El nu Se poate nega pe Sine, nici nu poate renunţa la milă. 

Dar sufletul nu se mai schimbă. De aceea chiar dacă ar face cine-va toate 
dreptăţile şi, întorcându-se, păcătuieşte şi iese din viaţă dorind păcatul, va muri 
în păcat. La fel şi păcătosul, de se va căi şi va muri în căinţa Iui, nu se vor mai 
pomeni păcatele lui" 75 . 

Pocăinţa, dacă e puternică, produce înmuierea stării de pietrificare a 
sufletului, înmuierea pământului uscat, punându-1 în stare de rodire; topeşte 
starea îngheţată a apelor râului care e sufletul nostru, făcându-1 să curgă, să 
adape pe toţi cei ce se apropie de el să redevină vii şi să dea viaţă. De aceea 
toate cărţile ascetice leagă căinţa de lacrimi, care sunt semnul înmuierii fiinţei. 
Simeon Metafrastul spune că în căinţă se cuprinde tot ce vrea Mântuitorul, de ea 
e condiţionată împărăţia cerurilor: 

"Toată varietatea poruncilor dumnezeieşti se cuprinde în aceasta. 
Vezi, suflete, câte poate face căinţa? ". De aceea cea mai mare luptă a 
demonilor este împotriva ei 76 . Ei folosesc împotriva ei armele disperării şi 
mândriei. In căinţă e elasticitate, e viaţă, e tinereţe sufletească. In lipsa de căinţă 
e moarte. Cine iese împietrit sau "mort" din viaţa pământească, împietrit va fi în 
veci. Mişcarea în el va fi o mişcare prin care se roade el însuşi pe sine interior; 
ei îşi va fi viermele său neadormit. 

Atitudinea care cere cultivarea virtuţilor toată viaţa şi cea care îşi 
pune nădejdea în iertarea lui Hristos se pot concilia în sfatul ca omul să se 
silească cât poate să urmeze lui Hristos în cursul întregii vieţi; dar pentru tot ce 
n-a împlinit din slăbiciunea legată inevitabil de fiinţa omenească, să nu dispere, 
ci să se pocăiască şi să ceară iertare. Dar se întâmplă şi cazuri când un om 
necomportându-se astfel se trezeşte la sfârşitul vieţii la o căinţă, care-i umple 
sufletul de o încredere în Hristos şi de o dragoste faţă de El, mai mult decât şi 1- 
a umplut cineva prin toată "dreptatea" cultivată în cursul întregii vieţi. Desigur 
aceasta nu înseamnă ca omul trebuie să prelungească în mod conştient vieţuirea 
sa în păcate, cu gândul că va îndrepta totul prin căinţa de la sfârşit. Căci aceasta 
poate crea o obişnuinţă de uşurătate, la fel de învârtoşată în sufletul lui ca şi 
încrederea în dreptatea proprie 77 . 



75 Dial. c. Man., P.G., cit, col. 1373. 

76 Op. cit. Cuv. Despre pocăinţa, p. 353 urm. 

După Simeon Metafrastul, oferta şi porunca clipei de a face un bine în ea, e un apel 
al lui Dumnezeu, Care vrea să se valorifice orice clipă istorică. Dimpotrivă, gândul amânării 
este trimis de un demon, ca să facă pe om să se sustragă de sub chemarea lui Dumnezeu. 
Demonul face astfel pe om să se obişnuiască cu amânarea continuă a trecerii la faptă, 
paralizînd până la urmă voinţa lui şi făcându-l nesimţicor la apelurile lui Dumnezeu. 
Demonul ingaduie bune intenţii, ca să-1 amăgească pe om că nu e rău de tot. "Iadul e pavat cu 
bune intenţii". Despre neputinţa ce se introduce prin aceasta în suflec a vorbit şi Kirkegaard 
în scrierea Einubung im Christentum . Acest demon te face să-ţi scuzi şi ratarea întregii vieţi 
cu gîndul reîncarnărilor viitoare. Gândul amânării e o ispită de a nu face acum efortul ce ţi se 
cere. E o amăgire perfidă că nu refuzăm în principiu să facem un bine, dar îl vom face mâine, 
ca în fond să nu-1 mai facem niciodată, clar să ne amăgim mereu că îl vom face. Nu numai 

In orice caz rugăciunile şi cântările de iertare pentru cel decedat 
presupun o căinţă a aceluia măcar în ultimele clipe ale vieţii lui, o ieşire a 
sufletului din trup în stare de căinţă, pe care credem că o continuă şi după 
moarte. De aceea, între aceste rugăciuni şi cântări ce le fac cei de faţa, unele se 
fac în numele celui decedat, sau, în aceeaşi cântare, subiectul este când 
decedatul, când obştea cea de faţă. Mai ales rugăciunile de la ieşirea sufletului 
se fac în numele celui decedat exprimând căinţa lui, din clipele imediat 
anterioare ieşirii sufletului. 



4. Martorii, acuzatorii şi apărătorii de la judecata particulară 

Iisus Hristos are nevoie de martori la judecata sufletului, nu pentru că 
nu ar cunoaşte singur tot adevărul în privinţa lui. Dar El nu vrea să rămână nici 
un dubiu despre dreptatea judecăţii Sale, în cei interesaţi de soarta sufletului 
respectiv. 

Primul martor este conştiinţa omului judecat. Niciodată omul nu e atât 
de mult faţă în faţă cu conştiinţa sa, ca atunci. Nici un prieten nu-1 va putea 
mângâia fără temei în conştiinţa sa. Aceasta nu înseamnă, în cazul celor osândiţi 
la necomuniunea veşnică cu Hristos, decât recunoaşterea din partea lor că de 
fapt nu sunt capabili de comuniune cu Hristos şi cu semenii. încolo ei rămân 
într-un anumit fel revoltaţi de faptul că această necomuniune are ca urmare o 
nefericire, pentru că rămân într-o neînţelegere a legăturii dintre necomuniune şi 
nefericire. Pe de altă parte, într-un mod paradoxal, ei îşi dau totuşi seama că 
nefericirea lor se datoreşte necomuniunii; dar nu pot ieşi din starea de a o 
refuza. 

De aceea, într-un fel conştiinţa îi osândeşte şi starea în care se află 
este o stare de chin. Pentru lipsa de comuniune şi pentru faptele contrare ei, 
conştiinţa îi osândea şi îi chinuia într-un anumit grad şi în timpul vieţii 



binele ce ţi se cere azi nu-1 vei mai putea face mâine, căci mâine nu va mai fi în faţa ta omul 
care avea lipsă de acel bine, ci te vei obişnui să amâni continuu săvârşirea oricărui bine. 
Simeon Metafrastul Zice: "Domnul îţi spune: "azi de veţi auzi glasul Meu, să nu învârtoşaţi 
inima voastră", de aceea sârguieşte-te spre glasul Mântuitorului şi să nu amâni pe mâine. Căci 
acestea ţi le sfătuieşte duşmanul, aflându-te ascultător" (Op. cit., Cuv. 28, p. 345). 

Iar Sfântul Chirii din Alexandria zice: "Cei ce zic: să păcătuim la tinereţe şi ne vom 
pocăi la bătrâneţe, se supun bătăii de joc a demonilor, sunt luaţi în râs de ei şi păcătuind cu 
voia, nu se vor învrednici de pocăinţă... Căci cei ce zic: Azi să păcătuim şi mâine să ne 
pocăim, s-au făcut deşerţi în gândurile lor şi s-a întunecat inima lor neînţeleaptă şi au pierdut 
ziua de azi, corupându-şi şi murdărindu-şi trupul, întinându-şi sufletul, întunecându-şi mintea, 
tulburându-şi înţelegerea şi înnoroindu-şi conştiinţa; iar de mâine au fost lipsiţi... Şi nu pot să 
se căiască din suflet pentru păcatele trecute, nici să îndrepte faptele viitoare. Cei ce nu caută 
cele pierdute, nu le mai pot ţine nici pe cele ce le mai au" (Cuv. 14, Despre ieşirea sufletului 
şi despre a doua venire a Domnului, P.G., 77, col. 1088). 

pământeşti. Dar starea aceasta mai era acoperită de anumite comunicări şi de 
plăcerile de suprafaţă. Pe când starea de necomuniune, deci şi chinul ei, 
devenind totale din momentul morţii, din acel moment ele se fac deplin evidente 
şi pentru conştiinţă. Un scriitor din Filocalie, Teognost, spune: "Luptă-te să iei 
arvuna mântuirii în chip ascuns în lăuntrul inimii tale, cu o siguranţă 
neîndoielnică, aşa ca în vremea ieşirii să nu afli tulburare şi spaimă neaşteptată. 
Şi ai luat-o atuncea când nu mai ai inima osândindu-te şi conştiinţa înţepându-te 
pentru supărări... şi când primeşti cu bucurie şi cu inima pregătită moartea cea 
înfricoşată de care fug mulţi" 78 . 

însuşi faptul că sufletul se va vedea neprimit în vreo comuniune va 
pune în faţa conştiinţei lui, într-un mod mai vădit, propria incapacitate pentru 
ea; incapacitate de care îşi dă seama că el însuşi şi-a creat-o. Deci judecata lui 
Hristos nu e despărţită de judecata propriei conştiinţe. Toate vor ieşi la suprafaţa 
conştiinţei şi se vor face evidente în mod neîndoielnic în acel moment critic de 
trecere din viaţa aceasta, încât el va recunoaşte deplin că nu s-a făcut vrednic de 
comuniune 79 . Nenorocirea cea mai mare este însă că, în acelaşi timp, va vedea 
că obişnuinţa necomuniunii ce şi-a creat-o e atât de învârtoşată, încât nici acum 
n-o mai poate înmuia. El nu va fi convins nici acum că Hristos există cu 
adevărat ca nesfârşit izvor de iubire şi că de El depinde fericirea sa, odată ce nu 
poate comunica cu El. 

Scrierile duhovniceşti vorbesc mult de prezenţa demonilor şi a 
îngerilor în momentul judecăţii sau înainte de sentinţa ei. Demonii aduc în faţă 
faptele rele ale celui decedat, îngerii pe cele bune. Demonii apar în faţa 
conştiinţei sensibilizate a celui decedat, ca să-1 chinuiască în cazul când prin 
faptele sale s-a înfundat în incapacitatea de comuniune cu Hristos, sau să-1 facă 
să aştepte cu răsuflarea oprită mântuirea sa de la Hristos, adică să recurgă la 
mila Lui. Pentru acesta aducerea faptelor lui necuvenite la conştiinţă e prilejul 
unei ultime purificări prin pocăinţă. 

Demonii sunt nu atât martori, cât acuzatori amarnici, exagerând 
greşelile făcute de cel decedat, dacă ele nu sunt de tot mari şi simt că acesta ar 
putea să le scape. Dar tocmai prin aceasta mărind temerea acestuia, îl fac să-şi 



78 Despre făptuire, contemplaţie şi preoţie, cap. 33; Filoc. rom., voi. II, p. 260-261. 

79 Sfântul Chirii din Alexandria spune: "Nu are nevoie de nici un acuzator, de nici un 
martor, de nici o dovadă, de nici o demonstraţie, Judecătorul acela. Ci câte am făcut şi am 
vorbit şi am hotărât le aduce în faţa ochilor celor ce am greşit. Nimeni nu ne va asista şi nu ne 
va scapă de osândă, nici tată, nici mamă, nici fiu, nici fiică, nici altă rudenie, nici vecin, nici 
prieten, nici apărător, nici un dar de bani, nici mulţimea bogăţiei, nici mărimea puterii, ci 
toate acestea se vor scutura ca o cenuşă în praf şi cel judecat va aştepta singur sentinţa care îl 
eliberează sau îl osândeşte, potrivit celor săvârşite de el. Vai, vai, conştiinţa mă va da de gol 
şi Scriptura va striga şi mă va învăţa... O, Dumnezeule, adevărate sunt faptele Tale şi dreapta 
e judecata Ta şi drepte sunt căile Tale... Dreaptă e judecata lui Dumnezeu. Am fost chemat şi 
n-am ascultat; învăţat am fost, şi n-am dat atenţie; mustrat arn fost, şi am râs" (Cuv. cit., col. 
1072-1073). 

îndrepte nădejdea lui întreagă spre Hristos. Deci dintr-un punct de vedere 
rezultatul acuzării lor se întoarce spre bine. Căci ei sunt alungaţi repede, din 
jurul sufletului care-şi pune nădejdea în Hristos, de către îngerii buni care îi 
întăresc conştiinţa şi îi dau curaj 80 . Demonii fac aceasta în baza faptului că reţin 
cu grijă şi cu lăcomie toate faptele şi gândurile rele ale oamenilor pe care îi 
ispitesc, şi le urmăresc din văzduhul pe care-i umplu în chip nevăzut, după 
cuvântul Apostolului Pavel (Ef. 6, 12; 2, 2). Căci aşa cum nu e un gol material 
în creaţie, aşa nu e nici un punct gol de forţe spirituale sau de acţiunea lor, fie că 
acestea sunt bune, fie că sunt rele. Demonii nu sunt nici în planul transcendenţei 
divine, nici în realitatea umană şi materială, ci între ele. 

Demonii caută din acest plan intermediar să ne scoată din realitatea 
noastră concretă, dar în acelaşi timp să ne împiedice să ne unim cu cea 
dumnezeiască. Ei sunt creatori de confuzii, prin construcţii ireale şi 
dezordonate, mincinoase; sunt ispititorii noştri, prin lumea fantasmagorică a 
unor chipuri făcute atractive sau repulsive în mod exagerat, sau a unor abstracţii 
înşelătoare. Ei încearcă să ne scoată din starea de trezie, amăgindu-ne cu 
imagini atrăgătoare, cu visuri şi cu speranţe fără acoperire, antrenându-ne în 
acţiuni nebuneşti. Fără să dezvăluie adâncimea tainică dar reala a lucrurilor şi 
rezultatele bune dar greu de obţinut ale străduinţelor noastre, îmbracă lucrurile 
şi persoanele în superficiale frumuseţi ispititoare sau în urâciuni antipatice 
exagerate şi promit succese uşoare acţiunilor noastre necugetate şi temerare. Ne 
atrag în planul "văzduhului" inconsistent, nestatornic, fantasmagoric, ca să 
ieşim din realitatea solidă şi din culoarele strâmte ale suişurilor obositoare spre 
binele adevărat, care este comuniunea cu Dumnezeu ca persoană supremă, şi cu 



80 Scriitorii din Filocalia descriu astfel această lucrare a demonilor la ieşirea sufletului: 
"Când sufletul iese din trup, vrăjmaşul dă năvală asupra lui, războindu-1 şi ocărându-1 cu 
îndrăzneală şi făcându-se însoţitor amarnic şi înfricoşător al lui pentru cele ce a greşit. Dar 
atunci se poate vedea cum sufletul iubitor de Dumnezeu şi preacredincios, chiar dacă a fost 
mai înainte adeseori rănit de păcate, nu se sperie de năvălirile şi ameninţările aceluia, ci se 
întăreşte şi mai mult întru Domnul şi zboară plin de bucurie, înconjurat de sfintele Puteri care 
îl conduc şi, înconjurat ca de un zid de luminile credinţei, strigă cu mai multă îndrăzneală 
duhului viclean: "Ce este mie şi ţie, înstrăinatule de Dumnezeu? Nu ai stăpânire peste mine, 
câci Hristos, Fiul lui Dumnezeu, are stăpânire peste mine şi peste toţi. Lui l-am păcătuit, Lui 
îi vom răspunde, având cinstita Lui cruce zălog al milostivirii Lui faţă de noi şi al mântuirii 
de la El". Alungând astfel de la sine duhurile însingurării, care nu se unesc în iubire cu el, ci 
îl împing din afară în pustiul singurătăţii, sufletul doritor de comuniunea cu Hristos şi ajutat 
la aceasta de apropierea iubitoare a îngerilor buni, continuă: "Iar tu fugi departe de mine, 
pierzătorule, căci nimic nu este ţie şi slujitorilor lui Hristos". Zicând sufletul acestea cu 
îndrăzneală, diavolul întoarce spatele tânguindu-se cu glas mare, neputând să stea împotriva 
numelui lui Hristos. Iar sufletul aflându-se deasupra, zboară asupra vrăjmaşului, pălmuindu-1 
ca pasarea oxipterix (repede zburătoare) pe corb. După aceasta, e dus cu veselie de dum- 
nezeieştii îngeri la locurile hotărâte lui". (Ioan Carpatiul, Una suta capete de mângâiere, cap. 
25; Filoc. rom. IV, p. 271-272. Vezi şi Isichie Sinaitul, Cuvânt despre trezvie, cap. 147; Filoc. 
cit., p. 71; Teognost, op. cit., cap. 26; Filoc, cit., p. 258). 

semenii. Sunt duşmanii seriozităţii şi ai responsabilităţii, amăgindu-ne cu tot ce 
este plăcere, distracţie şi succes uşor şi gândire superficială. Sunt conducătorii 
noştri nevăzuţi, pe lunecuşul uşor al căderilor din umanitatea care se menţine şi 
se dezvoltă prin trezvie şi oboseală neîncetată. Precum au căzut ei din adevărata 
înălţime de îngeri, aşa urmăresc să ne coboare şi pe noi din adevărata umanitate, 
sau să ne împiedice sa o realizăm, zădărnicind măreţul plan al creaţiei şi al 
mântuirii lui Dumnezeu. 

Sfântul Maxim Mărturisitorul spune: In toate şi înainte de toate să ne 
aducem aminte de moarte şi de înfricoşătoarea ieşire a sufletului din trup; şi 
cum îl vor întâmpina în văzduhul acesta începătoriile şi puterile întunericului, 
trăgându-1 şi sfârtecându-1 (sporind în el toate contradicţiile şi nesiguranţele, 
n.n.), fiecare pe măsura familiarităţii dobândite faţă de el, ca o afecţiune prin 
mijlocirea patimii" 81 . Tot Sfântul Maxim mai zice: "La toate acestea să luăm 
seama cu grijă, cum umblăm şi ce hotărâm cu privire la noi înşine, cunoscând că 
mulţi martori nevăzuţi asistă ta cele ce facem şi gândim, neprivind numai la 
ceea ce se vede, ci privind chiar în suflete, descoperind ceea ce se ascunde în 
inimă. Căci cu adevărat multe cete de puteri îngereşti ne înconjoară de 
pretutindeni, scriind cu exactitate cele ce se fac, se spun şi se cugeta de către 
noi, până la cel mai simplu gând, spre vădirea lui în ziua cea înfricoşătoare" 82 . 
In altă parte, tot el ne îndeamnă să avem ca ajutor în ocolirea celor rele "gândul 
cercetării înfricoşătoare a sufletului ce o vor face duhurile rele în văzduhul 
acesta" 83 . 

Sufletele celor ce n-au ieşit din trup căindu-se, demonii le adâncesc şi 
mai mult în aceasta confuzie unită cu încăpăţânarea în întunericul 
pseudorealităţii şi al necunoaşterii clare de ele însele, făcându-le să înainteze în 
starea de împrăştiere superficială în care au trăit. Iadul s-ar putea sa nu fie decât 
ultima accentuare a acestui "văzduh" spiritual inconsistent, care nu e nici lumea 
reală, ca punct de reazem pentru orice acţiune serioasă şi conştientă, nici "cerul" 
valorilor supreme la care ea trebuie ridicată. Demonii nu pot duce "în cer" 
aceste suflete, pentru că nici ei, nici ele n-au intrare acolo. Răutatea şi uşurătatea 
lor îi duce, pe cei ce i-au ascultat în viaţă, la această pseudoexistenţă, trecându-i 
dintr-un plan inconsistent şi fantasmagoric în altul, şi mai inconsistent, dar într- 
o continuitate cu el. Aceste două planuri apar legate monoton unul de altul, aşa 
cum sunt legate un act finit şi un act infinit al unor coşmaruri absurde, 
chinuitoare şi plictisitoare. Dar de coşmarurile iadului nu se mai poate scăpa 
nici prin nevoire, nici prin sinucidere, din lipsa trupului, adică din cauza unui 
trup incoruptibil după înviere. Este o incoruptibilitate a unor coşmaruri ce nu 
pot fi risipite, pentru că nu se mai poate ieşi într-o realitate consistentă. Dacă 
iadul este numit adeseori de scrierile duhovniceşti pământ întunecos şi tenebros, 



81 Ep. 24 către Constantin Sachelanil, P.G., 91, 612. 

82 Ep. de îndemn către George, prefectul Africii, P.G., 91, 382. 

83 Ep. c. Constantin Sachelarul, P.G., 91, 484. 

"pământ al întunericului veşnic" 84 , aceasta poate să însemne permanentizarea 
vieţuirii în acest caleidoscop haotic de chipuri inconsistente şi lipsite de sens, în 
care s-au obişnuit cei ce merg în iad să trăiască prin egoismul lor de pe pământ 
şi din care nu există putinţă de ieşire. In acest sens poate fi înţeleasă credinţa că 
muribunzii vad într-o clipă fulgerătoare toate relele făcute de ei în cursul vieţii, 
fapt care le tulbură şi le înspăimântă privirea, căci prin toate aceste chipuri se 
fac transparente şi duhurile care i-au atras spre ele. Iadul ar fi permanentizarea şi 
accentuarea maximă a acestei vederi. 

Sfântul Simeon Metafrastul spune că duhurile rele apar în faţa 
sufletului păcătos încă înainte de ieşirea din trup, iar judecata lui Dumnezeu 
asupra lui se rosteşte încă de atunci, dacă nu vrea să se pocăiască. Sensibilizarea 
sufletului s-a accentuat pe măsura slăbirii legăturii lui cu trupul, fie într-o 
direcţie, fie în alta. Cel rău începe de acum să-şi trăiască singurătatea, în faţa 
duşmăniei acestor duhuri, precum cel bun începe să simtă mult mai accentuat 
prezenţa îngerilor şi a lui Dumnezeu. "Nu este atunci cine să te izbăvească din 
necazul şi nevoia aceasta; nu este cine să te ajute: nu tată, nu mamă, nu frate, nu 
prieten, căci nimeni nu vede acestea decât tu singur. Numai ţie ţi se vor arăta". 
Duhurile îl vor lua, îl vor lovi, vor râde de el, căpeteniile diferitelor forme de 
chinuri se vor certa între ele în ce loc de chinuri să-1 ducă, revendicându-1 
fiecare pentru locul lui, când sufletul a fost stăpânit de multe patimi 85 . Chipurile 
coşmarurilor vor fi mai uniforme sau mai multiple, după cum cineva a fost 
stăpânit de patimi mai unilaterale sau mai variate. 

In afirmarea unei judecăţi date încă dinainte de ieşirea sufletului, 
probabil însă că trebuie să vedem preştiinţa lui Dumnezeu că sufletul acesta, 
deşi ar vrea să se căiască, sau schiţează oarecare gest în această privinţă, nu se 
căieşte sau nu se va căi din toată inima. 

De altfel stările sufletelor care ies din trupuri sunt atât de variate şi de 
complexe, că Biserica a evitat să dea formulări prea simplificatoare asupra a 
ceea ce se petrece cu ele. îngerii buni apar în jurul sufletului care nu a fost cu 
totul ostil comuniunii cu Hristos şi refractar căinţei, adică dornic de a intra în 
comuniunea cu El şi cu toţi cei ce sunt în comuniune cu El. Ei vin ca să 
întărească acest suflet împotriva temerii pentru păcatele săvârşite în viaţă, 
scoase la iveală şi exagerate de duhurile rele. Dacă sufletul se bucură de ei 
înseamnă că a început deja o comuniune între el şi aceşti îngeri şi deci sufletul 
acesta s-a făcut capabil de comuniunea cu Hristos, ai Cărui mesageri îi apar ei. 
Chiar prin aceasta, ei reuşesc să alunge, împreună cu sufletul, duhurile rele, 
duhurile duşmănoase care vor să încuie sufletul în singurătate şi în disperarea 
legată de ea. 

Aceşti îngeri nu vin din văzduh şi nu duc sufletul în iadul înrudit cu 
acest văzduh, ci vin din cer şi-1 duc în rai, care nu e decât cerul creaturilor 



84 Simeon Metafrastul, op. cit., 544. 

85 Idem, op. cit., p. 347-348. 

mântuite şi ajunse în Dumnezeu. Numai demonii au fost aruncaţi din cer (Le. 
10, 18; Apoc. 12, 7-1 1). Ei sunt în comuniunea cea mai intimă cu Hristos şi duc 
sufletul acolo: "Ci v-aţi apropiat de muntele Sionului şi de cetatea Dumnezeului 
celui viu, Ierusalimul cel ceresc, şi de zeci de mii de îngeri slăvitori şi de 
adunarea celor dintâi născuţi care sunt înscrişi în ceruri, şi de Dumnezeu, 
judecătorul tuturor, de duhurile drepţilor celor desăvârşiţi" (Evr. 12, 22-23). 
Numeroase locuri din Sfânta Scriptura arată ca îngerii sunt în cer, sau în cea mai 
intimă apropiere de Dumnezeu. "Vedeţi sa nu dispreţuiţi pe vreunul din aceştia 
mici, căci zic vouă: îngerii lor, în ceruri, pururea văd faţa lui Dumnezeu" (Mt. 
18, 10). Sau: "Chiar dacă noi înşine sau înger din cer ar vesti altă Evanghelie, să 
fie anatema" (Gal. 1, 8). "Şi am văzut şi am auzit glas de îngeri mulţi, 
împrejurul tronului" (Apoc. 5, 11). "Şi toţi îngerii stăteau împrejurul tronului... 
şi au căzut înaintea tronului şi s-au închinat lui Dumnezeu" (Apoc. 7, 11). Iar 
cei ce au împlinit pe pământ poruncile lui Hristos, vor fi după moarte "ca îngerii 
lui Dumnezeu în cer" (Mt. 22, 30). 

Intre cer şi pământ este o legătură nemijlocită. îngerii nu trebuie să 
treacă "prin văzduh", ca să vină pe pământ, iar oamenii de pe pământ au pe 
Hristos în ei, au însuşi cerul într-o anumită măsură, ca arvuna, în Persoana lui 
Hristos şi în Duhul Sfânt. De aceea, ei pot fi duşi uşor după moarte în cer, acolo 
unde este şi Hristos (Filip. 1, 23). Cerul, ca locaş al îngerilor şi al drepţilor care 
sunt în comuniune cu Hristos, e plinătate a existenţei, pentru că în el ei se 
împărtăşesc de Cel ce este cu adevărat. Cerul are o stabilitate şi o plinătate 
nesfârşită de existenţa şi cei ce se află în el au o stabilitate şi o plinătate de 
existenţă, "primind o împărăţie neclintită" (Evr. 12, 28), pentru că se împărtăşesc 
de Dumnezeu, "Cel ce este" cu adevărat, Cel ce are o adâncime infinită, Care nu 
e lipsit de viaţă, pentru că este persoană infinită, mai bine zis, Treime de 
Persoane în unitate şi iubire desăvârşită. Cerul este iradierea acestei plinătăţi 
nemărginite de existenţă din Sfânta Treime, sursa iubirii desăvârşite. Dacă răul 
celor din iad este o minimă participare la existenţa care e de la Dumnezeu, 
binele celor din cer este plinătatea participării la Dumnezeu, Cel infinit existent, 
pe măsura maximă, am putea spune nesfârşită, a capacităţii de participare a 
creaturilor înzestrate cu spirit. "Căci a fi nu e de la noi, ci numai de la 
Dumnezeu" 86 "Iar răul e o lipsă în existenţă" 87 . De aceea în El îşi găsesc "odihna 
cei ce cred în El, pe când ceilalţi nu vor intra în această odihnă, adică în nici o 
odihnă" (Evr. 4, 1-11). 

Puntea între viaţa noastră pământească şi cea cerească e întărirea 
noastră prin virtuţi, care sunt deschidere spre Dumnezeu şi spre semeni, ajutată 
de harul dumnezeiesc. Scara de la pământ la cer este progresul în bine, dacă 
binele desăvârşit este Dumnezeu, existenţa desăvârşită. Fermitatea câştigată în 
virtuţi ne duce la fermitatea vieţii cereşti, sau la fermitatea în binele săvârşit. 



86 Sfântul Damaschin, Dial. c. Manich., col. 1519. 
87 Ibid., col. 1517. 

Căci în bine se arată soliditatea existenţei şi armonia tuturor celor ce sunt, în 
existenţa universală. Binele, cu neîncetata lui posibilitate de dezvoltare, 
descoperă în acelaşi timp adâncimea infinită şi frumuseţea mereu mai mare a 
existenţei, spre deosebire de repetiţia spasmodică a răului. întrucât năzuinţa spre 
bine e înscrisă în firea însăşi creată de Dumnezeu cel bun, cerul e dat potenţial 
în inimă, deşi are lipsă de ajutorul lui Dumnezeu pentru a se actualiza conştient, 
fiind în fond comuniune. Virtuţile ca forme ale binelui nu sunt decât formele 
umane ale însuşirilor lui Dumnezeu. "Bunurile de peste fire au ca chipuri şi 
trăsături prevestitoare diferitele moduri ale virtuţilor celor ce pot fi cunoscute 
prin fire. Prin acestea Dumnezeu Se face neîncetat om în cei vrednici. Fericit 
este deci cel ce L-a prefăcut în sine, prin înţelepciune, pe Dumnezeu, om. Căci 
după ce a împlinit înfăptuirea acestei taine pătimeşte prefacerea sa în Dumnezeu 
prin har. Iar acest lucru nu va înceta de a se săvârşi pururea" 88 . In mod exemplar 
l-a realizat Hristos, Dumnezeu devenit şi om. Iar noi îl realizăm prin puterea lui 
Hristos, avându-L pe El în noi: "Fiinţa virtuţii din fiecare este Cuvântul cel unic 
al lui Dumnezeu; căci flinta tuturor virtuţilor este însuşi Domnul nostru Iisus 
Hristos" 89 . 

Propriu-zis Hristos este puntea între pământ şi cer şi noi ne putem 
încadra de aici în interiorul acestei punţi, mişcându-ne pe ea, o dată cu mişcarea 
ei, înaintând ferm şi stabil în acest interior, neparăsindu-ne pe noi şi neparăsind 
puntea. Există astfel o continuitate între viaţa noastră pământească şi cea 
cerească. Dacă ne menţinem stabil pe linia aspiraţiilor ei autentice, ajungem la 
stabilitatea supremă a ei, care este în Dumnezeu, sau în cer. "Nu ni se va 
deschide poarta împărăţiei cerurilor, daca n-am bătut la poarta virtuţilor (a 
fermităţii noastre în bine, n.n.) prin fapte", spune tot Sfântul Maxim 90 . Nu vom 
ajunge deplin la asemănarea cu Hristos, prin întipărirea Lui în noi, dacă nu ne- 
am străduit în această direcţie în cursul vieţii pământeşti. "Aşa se pregăteşte cu 
adevărat tot cel ce vrea să se pregătească, ca să primim prin virtuţi, ca prin nişte 
culori dumnezeieşti, asemănarea exactă cu Dumnezeu. Aşa cheamă pe 
Dumnezeu cum se cuvine cel ce nu ignoră cum trebuie chemat Dumnezeu... Iar 
chemarea este autentica asemănare cu Dumnezeu prin virtuţi (virtuţile nu sunt o 
chestiune individualistă, ci un dialog cu Dumnezeu, în care noi chemăm pe 
Dumnezeu şi El răspunde venind, n.n). Sau pregătirea este strălucirea ce le vine 
celor vrednici prin virtuţi... Aşa vom putea să avem pentru totdeauna hainele 
albe, precum s-a scris" (Apoc. 3, 4, 5, 18) 91 . 

îngerii ne cunosc aceste haine albe, iradieri ale purităţii noastre, şi ne 
primesc în comuniunea lor, căci şi ei au aceste haine albe, adică şi din ei 
iradiază sinceritatea comuniunii ca şi din noi. Şi aşa suntem conduşi de ei. 



88 Quaesc. ad. Thalasium, 22, P.G., 90, 321. 

89 Idem, Ambigua, P.G., 91, 369, 1081. 

90 Epist. I către George, prefectul Africii, P.G., 91, 388 C. 

91 Ibid., col. 380 A. 

In felul acesta sunt şi îngerii martori şi apărători ai celor ce şi-au 
spălat hainele în sângele curat al Mielului, curăţind pornirile sângelui lor spre 
păcat, cu sângele Lui curat plin de pornirea spre comuniunea cu noi, cu sângele 
Lui, mort pentru păcat sau pentru egoism, de care s-au împărtăşit cu folos 
(Apoc. 7, 14). Ei îi vor conduce în jurul Mielului, unde vor umbla împreună 
după El, oriunde va merge El, gândind cu Ei, simţind cu El, bucurându-se cu El, 
izvorul ultim al blândeţii şi al jertfelniciei (Apoc. 14, 4). 

Dar nu numai îngerii buni primesc un rol la definitivarea sorţii unui 
suflet, ci şi toţi sfinţii, în frunte cu Maica Domnului, ca şi Biserica de pe 
pământ. Soarta eternă a unui suflet de om stă la inima oricărei fiinţe create 
îmbunătăţite. Maica Domnului, mucenicii, sfinţii sunt chemaţi în cântările 
înmormântării să se roage lui Hristos ca să Se milostivească spre cel decedat şi 
să-1 izbăvească de muncile sau de chinurile veşnice. 

E o puternică credinţă că Hristos, Care S-a făcut om din milă pentru 
toţi oamenii, ca pe toţi să-i mântuiască (1 Tim. 2, 4), ca pe toţi să-i unească şi 
să-i împace întru Sine, în inima Sa cea atotiubitoare (Col. 1, 20; Ef. 1, 10), adică 
toţi să revină la iubirea întreolaltă, la care ne-a îndemnat (In. 15, 12), are bucurie 
şi ţine seama de această manifestare de dragoste a tuturor pentru sufletul aflat în 
preajma eventualei veşnice pierzanii. Biserica de pe pământ se roagă cu lacrimi 
lui Hristos şi cere lumii îngereşti şi Bisericii celor din cer să se asocieze cu ea 
într-o imensă sau cosmică rugăciune către Hristos ca să aşeze sufletul celui 
adormit în ceata drepţilor. Toţi cei vii strânşi lângă trupul celui adormit se 
gândesc cu înţelegere la slăbiciunile lui şi cu o totală pornire spre iertare, căci se 
gândesc şi la slăbiciunile lor, şi cer iertare lui Hristos pentru ele, ca să fie iertaţi 
şi ei. Nu plânsul că au pierdut o rudenie, un cunoscut, un om de ajutor şi de 
valoare stăpâneşte în mod principal pe cei adunaţi la aceasta ocazie, adică nu 
gândul la trecut, sau la greutăţile cu care rămân ei, ci rugăciunea cu lacrimi 
pentru iertarea lui, pentru neosândirea lui la muncile veşnice. Cel decedat 
continuă să fie, iar soarta lui viitoare îi preocupă în mod principal, ea e la inima 
lor, mai mult decât regretul pentru cel care a fost. Slujba înmormântării este o 
manifestare de dragoste a tuturor pentru cel adormit, de împăcare cu el, de 
rugăciune a tuturor pentru veşnica lui viaţă întru fericire. Toţi doresc fericirea 
veşnică a celui decedat, fără nici o umbră de invidie, văzându-1 în starea de 
supremă neputinţă şi aşteptare la mila lui Dumnezeu şi la rugăciunile semenilor 
săi. Este o ocazie de izbucnire a tot ce este bun în străfundul fiinţelor omeneşti. 
"Veniţi, fraţilor, să dăm mortului sărutarea cea mai de pe urmă". Fiul lui 
Dumnezeu, pe Care mila pentru oameni L-a mânat să Se facă om îşi vede mila 
Sa rodită în mila tuturor pentru fraţii lor. Biserica crede cu putere că această 
milă şi rugăciune a tuturor, rodită din mila Fiului lui Dumnezeu devenit om 
pentru noi şi din încrederea în mila Lui, nu se poate să nu se resimtă în judecata 
lui Hristos. întreaga Biserică de pe pământ — căci preotul având lângă el 
comunitatea bisericească reprezintă toată Biserica cu care e în comuniune — şi 

cea din cer sunt unite în rugăciune în jurul unui suflet de om. Se arată aci 
valoarea nepreţuită a unui om, dar şi importanţa comuniunii Bisericii. Fiecare 
slujbă de înmormântare e un prilej de întărire a unităţii Bisericii în iubire. 
Sobornicitatea Bisericii este o manifestare de mare importanţă pentru soarta 
eternă a fiecărui suflet. "Faceţi în toată vremea, întru Duhul, tot felul de 
rugăciuni şi de cereri, şi întru aceasta privegheaţi, rugându-vă pentru toţi 
sfinţii", adică pentru toţi membrii Bisericii, ne-a îndemnat Sfântul Apostol 
Pavel (Ef. 6, 18). Şi cum în Biserica ce se roagă, Duhul însuşi Se roagă, sau în 
solidaritatea de corp a Bisericii e Hristos însuşi, se poate spune că Hristos însuşi 
mişcă prin Duhul Său cel Sfânt Biserica să se unească în rugăciune, iarăşi şi 
iarăşi, pentru fiecare suflet al unui credincios adormit, pentru că voieşte să-1 
ierte şi să-1 mântuiască, dacă el însuşi a avut credinţa în putinţa lui Hristos de a-1 
mântui şi dacă vede în rugăciunea multora pentru el că nu a fost cu totul 
neroditor în viata lor. 

Interesul sfinţilor şi al îngerilor pentru mântuirea fiecărui suflet, care 
s-a străduit să vieţuiască după voia lui Hristos, sau a manifestat la sfârşitul vieţii 
prin pocăinţă un dor după comuniunea cu toţi în Hristos, trebuie să aibă ca 
resort şi plusul de bucurie pe care acest nou suflet îl aduce în comuniunea 
universală. 

Sânul lui Avraam, corturile drepţilor, aflate sub aceeaşi lumină a lui 
Hristos, încălzite de aceeaşi dragoste a Lui, indică unirea tuturor în iubirea lui 
Hristos. Cine iubeşte pe Hristos nu-L mai trăieşte ca obiect, ci ca pe un alt 
subiect, ca pe subiectul din care iradiază iubirea nesfârşită, izvorul oricărei 
iubiri. Dar a trăi pe altul ca subiect înseamnă a-1 trăi în tine însuţi, ca subiect în 
subiectul tău, mişcând subiectul tău. în sensul acesta spune Sfântul Apostol 
Pavel: "Nu mai trăiesc eu, ci Hristos trăieşte în mine" (Gal. 2, 20). Dar aceasta 
se întâmplă în orice iubire. Toţi cei pe care-i iubesc sunt subiecte în mine, fără 
să se confunde între ei şi fără ca să mă confund eu însumi în ei. Insă, între toţi 
pe care-i trăiesc ca subiecte în mine, subiectul central, conducător, izvorâtor de 
voinţa nesfârşită de comuniune este Hristos. El, cu marea Lui iubire faţă de 
mine, mă face să-i trăiesc pe toţi ca subiecte în mine, căci El îi trăieşte ca 
subiecte în El însuşi. Prin intensitatea culminantă a prezenţei lui Hristos în mine, 
pot trăi şi prezenţa tuturor celorlalţi în mine ca subiecte. Iar trăind pe altul în 
care Hristos este simţit prin credinţă, ca subiect, cu toată intensitatea, îl pot trăi 
prin acela şi eu pe Hristos în mine ca subiect. Insă cel ce face pe Hristos subiect 
în mine, sau mă deschide pe mine ca subiect lui Hristos, şi-i uneşte pe toţi cu 
Hristos în mine, este Duhul Sfânt. 

De această interioritate reciprocă a mea şi a lui Hristos şi a tuturor în 
Hristos, realizată prin iubire, vorbeşte pe larg Sfântul Maxim Mărturisitorul în 
scrierile sale. "Iubirea - zice el — egalizând şi nivelând deosebirea în voinţă, ba 
înaintând chiar la o lăudată egalitate, face voinţa altuia atât de mult voinţa sa şi 
o preferă voinţei sale, pe cât de mult îl respingea înainte şi era dispus să se 

prefere pe sine... Şi adunând într-o simplitate şi identitate pe toţi, nu mai e nici 
unul în nici un fel despărţit de ceea ce este comun, ci fiecare a devenit unul cu 
fiecare şi toţi cu toţi şi, mai bine zis, cu Dumnezeu, decât întreolaltă" 92 . Această 
iubire care face pe toţi ca unul şi în care culminează virtuţile, nu e posibilă decât 
dacă e Dumnezeu în ea ca subiect principal şi izvorâtor. "Ea este poarta prin 
care intrând cineva ajunge în Sfintele Sfinţilor şi se face vrednic văzător al 
frumuseţii Sfintei şi împărăteştii Treimi" 93 . Căci numai iubirea care uneşte pe 
iubitori cu cei iubiţi vede în cei din urmă adâncimile nesfârşite înrădăcinate în 
iubirea Sfintei Treimi. Avraam 1-a primit pe om ca pe Dumnezeu, fiind ridicat la 
Dumnezeu pentru faptul că "a părăsit particularitatea celor împărţiţi, 
nemaisocotind pe alt om altui decât pe sine, ci cunoscând pe unul ca toţi şi pe 
toţi ca unui" 94 . El vede pe altul în acelaşi timp una cu sine şi deosebit de sine şi 
în aceasta vede Persoanele Sfintei Treimi unite şi în acelaşi timp deosebite. El 
nu se mai poate cunoaşte pe sine în izolare, ci numai în comuniune. Iar această 
cunoaştere este viaţa. Iadul înseamnă singurătate de gheaţă, de aceea el e 
extrema împuţinare de viaţă. Raiul înseamnă, dimpotrivă, prezenţa intimă a 
tuturor în fiecare, prezenţa intimă a tuturor în Dumnezeu, Cel infinit în viaţa şi 
în iubire. 



5. Starea sufletelor între judecata particulară şi cea universală 

Sfânta Scriptură şi Sfinţii Părinţi, vorbind despre viaţa viitoare, despre 
cea fericită şi cea chinuită, nu precizează totdeauna dacă vorbesc despre cea 
care urmează imediat după moarte sau despre cea de după judecata din urmă. 
Totuşi atât Sfânta Scriptura, cât şi scrisul duhovnicesc răsăritean vorbesc atât de 
o viaţa fericită şi de una chinuită, care încep imediat după moarte pe baza unei 
judecăţi, cât şi de cea fericită sau de cea chinuită care urmează după judecata 
din urmă. Pentru viaţa corespunzătoare faptelor din trup de după moartea 
fiecărui om, a se vedea între altele în Sfânta Scriptură: Filip. 1, 23; 2 Cor. 5, 10; 
Evr. 9, 27; iar pentru cea de după judecata universală: Mt. 24, 31-46 ş.a. în 
scrisul duhovnicesc patristic se mai vorbeşte atât despre luarea în primire a 
fiecărui suflet de către demoni sau îngeri imediat după moarte, cât şi de judecata 
lui Hristos, de la sfârşitul lumii, potrivit faptelor fiecăruia. In general descrierile 
patristice înalţă fericirea primită la judecata din urmă cu mult peste fericirea de 
după moarte 95 . 



92 Ep. II către Ioan Cubicularul. I.G., 91, 400 AB. 

93 Idem, ibid., col. 404 A. 

94 Idem, ihid., col. 400 D. 

95 Vezi şi la Sfântul Ioan Damaschin, De fide orth., P.G., 94, 1228. 

Despre fericirea primită imediat după moarte, de sufletele care au 
slujit lui Dumnezeu în viaţa pământească, dăm câteva afirmaţii ale Sfântului 
Ioan Gură de Aur. Acesta fericeşte pe episcopul Filogonie că s-a mutat la "viaţa 
netulburată", unde "vasul" nu mai suferă naufragiu, unde nu mai e "întristare, 
nici durere", unde nu sunt "boli şi patimi şi pricini de păcate", unde nu mai e "al 
meu şi al tău, acest cuvânt rece, care introduce în viaţă toate relele şi a născut 
nenumărate războaie". II fericeşte că, lăsând cetatea aceasta, "s-a urcat la o altă 
cetate, la cea a lui Dumnezeu, şi părăsind Biserica aceasta petrece în cea a celor 
întâi născuţi şi scrişi în cer, şi lăsând sărbătorile noastre s-a mutat la sărbătoarea 
îngerilor" (Evr. 12, 22-24). Căci Sfântul Pavel numeşte pe cele de acolo şi 
sărbătoare "nu numai pentru mulţimea puterilor de sus, ci şi pentru belşugul 
bunătăţilor şi pentru bucuria şi veselia necontenită". E o sărbătoare fără sfârşit, 
unde "în loc de belşug de grâu, de orz, de fructe e peste tot numai rodul 
Duhului: iubire, bunătate, blândeţe; în loc de bărbaţi vestiţi si frumos îmbrăcaţi, 
zeci de mii de îngeri, mii de arhangheli, cete de prooroci, adunări de drepţi"; iar 
în mijlocul tuturor se vede împăratul, "pe Care cei de faţă îl văd neîncetat, pe 
cât pot ei să vadă, iar Acela îi împodobeşte pe toţi cu strălucirea slavei Sale" 96 . 
Dacă orice întâlnire este o sărbătoare, cum zice scriitorul francez St. Exupery 
(La fete de rencontre), în cer vom trO sQbQoarea supremQ pentru cDvom trO 
întâlnirea atotfericită cu Dumnezeu şi cu toţi semenii noştri. 

încă de aci se vede că există o deosebire de grad între fericirea de 
după judecata particulară, când nu ne vom întâlni cu toţi oamenii care au trăit pe 
pământ în credinţă în Hristos, şi cea de după judecata universala, când ne vom 
întâlni cu toţi. 

în ce priveşte nefericirea de după judecata particulară, ea e descrisă de 
unii teologi ortodocşi aproape numai ca o anticipare a chinurilor cu mult mai 
mari de după judecata din urmă. Mitropolitul Marcu Eugenicul din Efes spune: 
"Astfel chiar şi păcătoşii extremi, deşi se chinuiesc în parte, n-au căzut chiar în 
chinuri" 97 . Iar în altă parte tot el spune: "Sufletele celor plecaţi cu păcate de 
moarte sunt închise în iad ca într-o închisoare, dar încă nu sunt chinuite de acum 
în focul general, ci, avându-1 pe acesta ca înaintea ochilor, suferă amarnic de 
vederea lui, în aşteptarea de a cădea sigur în el" 98 . 

După învăţătura ortodoxă, un element care face mai mică fericirea 
drepţilor de după judecata particulară decât cea de după judecata universală, este 
că ei vor primi fericirea la judecata universală împreună cu toţi cei ce vor crede, 
însuşi Avraam, care are în sânul lui pe toţi cei ce merg după moarte la fericire 
(Evr. 11, 40), va primi fericirea deplină numai la judecata din urmă. E implicată 
aci o solidaritate între cei ce cred în Hristos, adică în putinţa Lui de a ne uni pe 



96 Sfântul Ioan Gură de Aur, P.G., 48, col. 749-750. 

97 Oratio altera de igne purgatorio, în: Patrologia orientalis, tom. XV, p. 119. 

98 



Responsio ad quaestiones latinorum, ibid., p. 163. 

toţi prin iubirea Lui. Nu poate fi cineva deplin fericit de bunătăţile primite de la 
Dumnezeu dacă nu se bucură de ele împreună cu alţii, împreună cu toţi. 
Bunătăţile lui Dumnezeu îşi actuatizează tot cuprinsul lor numai prin împreună- 
bucuria de ele. E pusă din nou în relief aci importanţa comuniunii între toţi, ca 
valorificare, ca rodire deplină a comuniunii cu Dumnezeu, prin contribuţia 
acceptării ei de către fiecare. Acest element a fost dezvoltat apoi în tradiţia 
Bisericii ortodoxe în faptul că în starea provizorie multe suflete pot fi scoase de 
la iad prin rugăciunile celor vii şi în faptul că sfinţii pot ajuta prin rugăciunile 
lor, pe cei vii şi pe cei morţi în păcate, ceea ce nu se mai întâmplă după judecata 
universală. 

In catolicism, s-a dezvoltat însă o altă concepţie despre starea 
sufletelor după moarte, care în perioada scolasticii apare deplin formată. S-a 
dezvoltat anume concepţia despre o stare a sufletelor care pentru sfinţi e fericire 
desăvârşită îndată după moarte, pentru cei decedaţi cu păcate de moarte e un 
chin deplin, iar pentru cei ce s-au pocăit de păcatele de moarte, dar nu au apucat 
să dea în cursul vieţii satisfacţia pentru pedepsele temporale cu care au rămas 
grevaţi, e un foc purgator care după ce îi curăţa îi trece la fericirea deplină 
înainte de judecata universală, printr-o suferire a acelor pedepse fără voia lor. 

Al doilea element care, după învăţătura ortodoxă, deosebeşte starea 
sufletelor după judecata particulară de cea de după judecata universală, este că 
atât fericirea, cât şi chinurile vor fi purtate după judecata din urmă nu numai de 
suflete, ci şi de trupurile înviate. Aceasta înseamnă iarăşi o completare a fericirii 
şi a chinurilor. E de menţionat importanţa ce se acordă prin aceasta trupului, 
adică persoanei totale. Faptul acesta nu se ia în considerare în catolicism, ceea 
ce diminuează importanţa persoanei ca întreg concret. In mod ciudat în 
învăţătura catolică care nu distinge starea de după judecata particulară de cea de 
după judecata universală, se face simţită pe de o parte o tendinţă spre 
individualism şi, pe de alta, o tendinţă spre spiritualismul abstract, 
suprapersonal, ceea ce înseamnă o anumită contradicţie. 

Nota abstractă a teologiei catolice în acest punct se arată şi în faptul 
că în Occident, începând cu scolastica, fericirea drepţilor a fost văzută în 
contemplarea esenţei divine. In această contemplare, persoana însăşi se şterge 
într-o oarecare măsură, ceea ce înseamnă şi un anumit neinteres pentru 
comuniune. Acest neinteres pentru comuniune nu mai e de fapt o derivaţie a 
individualismului, ci a ieşirii persoanei într-un plan al esenţei, sau al 
abstracţiunii, întrucât esenţa nu există în concret decât ca ipostas şi în cazul 
esenţei spirituale ca persoană. Şi cum esenţa nu poate fi contemplată în mod real 
decât în ipostas, contemplarea ei în sine este mult o gândire abstractă la ea. Dar 
acest fapt e posibil să se întâmple şi în viaţa pământească şi deci şi după 
judecata particulară, nefiind necesară pentru aceasta comuniunea universală de 

după judecata universală". Pe de altă parte esenţa nu poate fi contemplată nici 
în ipostas. Căci a o contempla înseamnă a o cuprinde. Dar esenţa divină nu 
poate fi cuprinsă, fiind o realitate abisală. Prezentarea acestei învăţături de către 
latini în sinodul de la Florenţa a obligat pe delegaţii Bisericii ortodoxe să 
precizeze că, potrivit învăţăturii Sfinţilor Părinţi, nici o creatură nu poate vedea 
esenţa divină, ci numai slava lui Dumnezeu. "Căci ceea ce se cunoaşte după 
esenţă — a spus Marcu Efesanul — întrucât e cunoscut, e cuprins de 
cunoscător. Dar Dumnezeu nu e cuprins de nimeni, prin fire, căci este de 
necuprins" 100 . Cu Dumnezeu se poate avea o comuniune ca persoană, dar nu 
poate fi cuprins printr-o cunoaştere exhaustivă. 

Biserica romano-catolică manifestă prin această învăţătură mai mult o 
încredere în deplina cognoscibilitate a esenţei lui Dumnezeu, deci un catafatism 
vecin cu raţionalismul natural şi cu tratarea lui Dumnezeu ca un obiect supus 
raţiunii naturale; în al doilea rând ea afişează prin aceasta o idee statică despre 
cunoaşterea lui Dumnezeu; în al treilea rând, ideea că cunoaşterea lui 
Dumnezeu, fiind o chestiune de raţionament corect şi nu de comuniune, nu mai 
stă într-o legătură cu realizarea comuniunii între toţi cei ce cred după judecata 
din urmă. Deci fericirea deplină a cunoaşterii perfecte poate fi obţinută de suflet 
îndată după moarte, într-o izolare a raţiunii, sau într-un fel de trecere a spiritului 
din categoria persoanei într-un plan impersonal. 

Prin această concepţie se urmărea să se dea un suport învăţăturii 
catolice că soarta sufletelor este stabilită definitiv şi deplin de la judecata 
particulară: sfinţii primesc toată fericirea, păcătoşii nepocăiţi, toată pedeapsa, iar 
cei cu păcate pentru care au făcut pocăinţă şi spovedanie, dar au rămas cu 
pedepsele temporale ale lor neachitate, se duc în purgatoriu, unde după curăţirea 
automată printr-un foc material, sau quasi-material, suportat asemenea unor 
obiecte, vor depăşi sigur suferinţa lor; căci în cursul acestei curăţiri ei se află în 
starea de graţie şi sunt siguri că vor ajunge la contemplarea esenţei divine. 



99 Această învăţătură a fost definită oficial de papa Benedict XII la 1331 în bula 
Benedictus Deus, contra papei Ioan XXII, care susţinuse că sufletele după moarte, dacă sunt 
lipsite de orice păcătoşenie, sunt primite în cer, dar de viziunea esenţei divine nu se vor 
împărtăşi decât după judecata din urmă. (P. Bernard, Ciel, art. în Dict. de Theol. Cath. II, p. 
2510). 

100 Mărci Epheseni, Responsio ad quaestiones latinorum, Patrologia orient, tom. XV. 
1927, p. 157: "Fiinţa divină nu poate fi cuprinsă decât de Unul Născut şi de Duhul Sfânt", 
spune Sfântul Vasile cel Mare (Adv. Eunomiuin, lib. 1, 14; P.G., 29, col. 544). Marcu 
Efesanul aminteşte de axioma Părinţilor: nu poţi vedea decât dacă ai ceva din ceea ce vezi şi 
cunoşti. Vezi lumina din afară prin lumina ce o ai în ochi. Deci a vedea fiinţa divină înseamnă 
a se împărtăşi de ea, ceea ce e cu neputinţă. înşişi serafimii văd strălucirea, slava, energiile 
divine, pentru că de ea se împărtăşesc (op. cit., p. 160). 

Teologiei catolice, necunoscând decât graţia creată, îi e dificil să spună prin ce poate 
contempla omul esenţa divina. Concluzia nu poate fi decât panteismul. 

Fixarea sorţii definitive a sufletelor prin judecata particulară nu mai 
acordă nici un rol ideii de comuniune în determinarea definitivă a sortii lor. 

Considerentul pentru care în învăţătura răsăriteană fericirea şi 
chinurile de după moarte nu pot fi depline înainte de înviere, din lipsa trupului, 
îşi pierde şi ea importanţa pentru aceasta teologie, prin faptul ca sufletele care 
suferă în iad, pe lângă chinurile spirituale suportă şi chinuri fizice, iar sufletele 
din purgatoriu pot suferi chinul exterior al focului curăţitor concomitent cu o 
stare de graţie 101 . Aceasta înseamnă a vedea în suflet un element fizic, obiectual. 

Astfel, pe lângă individualism şi abstracţionism, a treia implicaţie 
legată de învăţătura despre nedeosebirea între fericirea şi chinurile primite de 
suflete fără trup şi cele primite în trup după înviere, învăţătură întărită de 
considerarea fericirii drept contemplare mai mult filosofic-raţională a esenţei 
divine ca obiect, e un fel de materializare generală a sufletului. 

învăţătura ortodoxă că după învierea cu trupurile fericirea din rai şi 
nefericirea din iad vor fi mai mari, implică o înţelegere a fericirii şi a nefericirii 
ca comuniune sau ca necomuniune, care sunt trăite de persoana totală constând 
din suflet şi trup. Aceasta face ca sufletele din iad să sufere şi din cauza că sunt 
legate de trupurile lor neînduhovnicite 102 . 

In învăţătura Bisericii romano-catolice relaţia între om şi Dumnezeu 
încetează de a mai fi o relaţie de comuniune sau de necomuniune, adică o relaţie 
proprie persoanelor. Dumnezeu e contemplat de unele suflete ca o esenţă printr- 
o raţiune impersonală, transcendentala, în care înduhovnicirea culminând în 
iubire nu-şi găseşte nici un rol. Poate că în legătură cu această învăţătura s-a 
dezvoltat ivirea raţiunii transcendentale impersonale a filosofiei occidentale. 
Fericirea acestei contemplări e de ordin impersonal, în vreme ce pedepsele 



101 Despre "pedepsele simţului" din iad, adică despre pedepsele suportate oarecum 
fizic din partea unui foc material, cităm: "Numele de pedepse ale simţului li s-a dat acestor al 
doilea fel de pedepse ale celor din iad, pentru ca principala suferinţa de această natura vine de 
la obiecte materiale sensibile". "în mod general trebuie sa se admită că sufletele şi demonii în 
iad sunt torturaţi real şi fizic într-un anumit fel de către creaturi, instrumente ale lui 
Dumnezeu, şi în aceasta constă pedeapsa simţului". (M. Richard, Enfer. Synthese de 
l'enseignement theologique, art. în Dict. de Theol. Cath., tom. V, 1, col. 103 urm.). 

în ce priveşte pedepsele simţului din purgatoziu, după Conciliul din Florenţa romano- 
catolicii au perseverat în doctrina lor şi marii teologi vorbesc curent de focul purgatoriului ca 
de un lucru neîndoielnic. Totuşi s-au ferit de a condamna opinia grecilor, din pricina 
autorităţii Conciliului de la Florenţa. (A. Michel, Feu du purgatoire, art. în Dict. de Theologie 
Cath., tom. V, 1, col. 2746). Despre deosebirile dintre ortodocşi şi catolici cu privire la 
purgatoriu, rai, iad, a se vedea mai pe larg studiul nostru: "Starea sufletelor după judecata 
particulară în învăţătura ortodoxă şi carolică", în: "Ortodoxia", an. V, nr. 4, 1953, p. 545-615. 

102 Sfântul loan Gură de Aur, Omil. XIV, cap. 8, la Ep. c. Rom.: "Când vom sili trupul 
să-şi cunoască rânduiala sa, vom face şi trupul duhovnicesc, precum dacă ne trândăvim, chiar 
şi sutletul îl vom face trupesc... In tine este a face trupul duhovnicesc, sau sufletul trupesc". 

materiale veşnice suferite de alte suflete, sau curăţirea lor printr-un foc quasi- 
material, proporţional ca timp şi intensitate cu petele lor, le face şi pe acelea 
asemenea unor obiecte. Această mentalitate vede totul într-un spirit obiectual. 
Focul curăţitor al purgatoriului încetează automat când petele s-au şters, dar nu 
poate fi făcut de Dumnezeu să opereze curăţirea mai repede sau mai încet, în 
acord cu unele modificări în conştiinţa sufletelor supuse lui. Aceasta face şi din 
Dumnezeu o realitate mai puţin personală, vecină cu esenţa panteistă supusă 
anumitor legi. Caracterul de subiect al omului şi al lui Dumnezeu e în general 
nesocotit în mod grav. Păcatul e socotit mai mult ca o pată exterioară decât ca o 
atitudine de conştiinţă, ca o relaţie între subiectul uman si subiectul divin. E 
curios însă că acest foc în a cărui acţiune nu poate interveni Dumnezeu poate fi 
făcut să acţioneze mai repede prin indulgenţele papale. Dar poate că şi aici, în 
măsura în care nu rugăciunea, ci decretul de la distantă uşurează soarta acestor 
suflete fără intrarea într-o comuniune personală cu fiecare, apare forţa unei 
instituţii suprapersonale care lucrează prin intervenţia reprezentantului ei. 

In rezumat, omul contemplă pe Dumnezeu ca obiect şi Dumnezeu 
tratează sau lasă pe om să fie tratat ca obiect, deci unul pe altul se fac obiect, 
ceea ce înseamnă ca sunt concepuţi în esenţă ca obiecte. 

Din această concepţie rezultă că soarta sufletelor se fixează prin 
judecata particulară a lui Dumnezeu — efectuată şi ea după criteriul strict 
justiţiar — ca o stare care nu mai dă putinţa nici unei manifestări de libertate 
după aceea nici lui Dumnezeu, nici sufletelor. Cei condamnaţi la iad rămân în 
iad în aceeaşi deplină osândă, cei trimişi la rai rămân etern în aceeaşi stare de 
perfectă fericire, acordată lor printr-o judecată de caracter justiţiar. Cei ce mor 
după mărturisirea păcatelor grele, ale căror pedepse eterne au fost iertate, dar 
care n-au apucat să plătească pentru pedepsele temporale cerute de păcatele 
grele şi uşoare, merg la purgatoriu, de unde ies în mod automat după ce au plătit 
în focul purgatoriului pentru aceste pedepse. Fixate juridic, deci imutabil, în iad, 
supuse unei purificări juridico-obiectuale automate în purgatoriu, pierdute 
filosofic-impersonal în contemplarea esenţei divine în rai, orice legătură între 
ele şi credincioşii de pe pământ, orice înrâurire a celor de pe pământ prin 
rugăciunile lor este exclusă, cum e exclusă orice ajutorare a acestora prin 
rugăciunile sfinţilor, ca şi orice uşurare a sorţii celor din iad sau din purgatoriu 
prin rugăciunile sfinţilor şi ale credincioşilor de pe pământ. 

Fată de această fixitate a iadului şi fată de derularea automată 
reprezentată de purgatoriu, în raportul între Dumnezeu şi suflete după judecata 
particulară, învăţătura ortodoxă se caracterizează printr-o anumită fluiditate în 
care libertatea îşi păstrează un rol, întrucât îşi păstrează un rol şi iubirea. Cei din 
rai pot ajuta celor de pe pământ şi celor din iad prin rugăciunile lor, multe 
suflete din iad pot fi eliberate prin rugăciunile sfinţilor şi ale celor de pe pământ, 
iar maşina purificatoare automată a purgatoriului nu există. 

Fixităţii juridico-obiectuale lipsite de mişcare a stării sufletelor, 
învăţătura răsăriteană îi opune un raport personal, duhovnicesc, dinamic- 
comunitar între Dumnezeu şi om şi deci între toţi cei plecaţi din viaţa de aici şi 
cei de pe pământ, ceea ce are ca urmare o stare nedeplin fixată într-o fericire sau 
nefericire deplină a sufletelor după judecata particulară şi, de aceea, o deosebire 
între această stare şi cea de după judecata universală, care va fi o definitivare în 
fericirea sau nefericirea deplină. Comunicarea între cei vii şi cei plecaţi, între 
credincioşii de pe pământ şi sfinţi, se reflectă şi în Liturghie. 

Dar această enunţare generală a înţelegerii deosebite a stării sufletelor 
după moarte în Ortodoxie şi a putinţei de modificare a acestei stări înainte de 
judecata universală trebuie arătată în concret prin felul cum înţelege ea starea 
sufletelor din rai şi a celor din iad, cât şi prin motivele pentru care Ortodoxia nu 
admite purgatoriul. 

a. Sporirea în comuniunea cu Dumnezeu a sufletelor celor decedaţi în 
credinţă. 

Sufletele care la judecata particulară au fost găsite capabile de 
comuniunea cu Dumnezeu nu sunt fixate într-o stare de contemplare imobilă şi 
individuală a esenţei divine, ci într-o comuniune de iubire cu Sfânta Treime şi 
întreolaltă mult superioară celei de pe pământ. Ele văd faţa lui Hristos şi se află 
neizolate între ele. Ele laudă împreună slava lui Dumnezeu şi slujesc împreună 
înaintea tronului dumnezeiesc; iar Hristos le conduce la izvoarele vieţii, adică 
tot mai adânc în iubirea Sa din care sorb fără ca ea să sece vreodată (Apoc. 7, 9- 
17; 15, 2-3). Nu este o contemplare nemişcată, ci o manifestare de iubire şi din 
partea drepţilor şi a lui Dumnezeu cel în Treime. Această comuniune, deşi e de 
acum statornica, vrea să fie mereu mai adâncă, ceea ce e propriu comuniunii. Ea 
are o statornicie fiind comuniune, dar în acelaşi timp tot ca comuniune are şi o 
mişcare în ea spre o treaptă mai adâncă, fiind o "mişcare stabilă", sau o 
"stabilitate mobilă", cum spun Sfântul Grigorie de Nyssa şi Sfântul Maxim 
Mărturisitorul. Un mare salt în această mişcare se va realiza după judecata din 
urmă. Baza acestei mişcări stabile este dăruirea tot mai mare a lui Dumnezeu 
prin energiile Sale necreate. "Tinzând totdeauna să conceapă o plenitudine şi 
mai mare, să depăşească toate limitările conceptuale care ar determina raţional 
pe Dumnezeu, teologia ortodoxă refuză să acorde naturii divine caracterul unei 
esenţe închise în ea însăşi. Dumnezeu, o esenţă în trei Persoane, e mai mult 
decât esenţa. El debordează esenţa Sa şi Se manifestă în afară de ea, Se 
comunică fiind incomunicabil prin natură. Procesiunile Dumnezeirii în afara 
esenţei, debordările plenitudinii dumnezeieşti sunt energiile, mod de existenţă 
propriu lui Dumnezeu, întrucât revarsă plenitudinea dumnezeirii Sale prin 
Duhul Sfânt peste toţi cei ce sunt capabili să le primească. De aceea cântarea 

Rusaliilor numeşte pe Duhul Sfânt "râul Dumnezeirii care curge din Tatăl prin 
Fiul" 103 . 

Dumnezeu nu stă pasiv în faţa unei raţiuni care-L contemplă, ci i Se 
comunică omului prin iubire, făcând simţită iniţiativa Lui în actul nesfârşit al 
dăruirii de Sine. Ca Persoana, sau ca Treime de Persoane unite într-o suprema 
iubire, Dumnezeu e o adâncime de viaţă şi de iubire de care sufletul vrea să se 
împărtăşească tot mai mult, iar Dumnezeu Se comunică tot mai mult, sufletul 
sporind nu numai în cunoaştere, ci în toată fiinţa sa, în unire tot mai adâncă, în 
asemănare tot mai mare, în îndumnezeire tot mai înaintată. Dumnezeu e 
cunoscut în lumină, dar nu teoretic, ci cu toata fiinţa ca mister. El e cunoscut în 
realitatea Lui insondabilă ca plin de sens şi ca izvor al tuturor sensurilor, 
întrucât e cunoscut ca izvor inepuizabil de viaţă şi de iubire. De aceea nu e 
închis în Sine, ci trăit în totalitatea Lui şi totuşi întreţinând în suflete o sete de a- 
L experia tot mai mult, de a se împărtăşi de El tot mai mult, rămânând veşnic 
indefinibil conceptual, necuprins în esenţa Lui, izvor abisal al infinităţii iubirii, 
puterii, vieţii pe care o comunică 104 . Acest mod dinamic de a Se comunica 
făpturilor, fără să Se epuizeze ca Treime de Persoane unite în afecţiunea 
nemărginită a iubirii desăvârşite, a fost exprimat de teologia ortodoxă prin 
învăţătura despre energiile necreate, prin care Dumnezeu Se dăruieşte întreg, dar 
mereu în alte moduri şi fără să Se epuizeze şi mereu ca manifestând aceeaşi 
iubire. Dar Dumnezeu comunicându-Se în aceste energii tot mai mult, pe 
măsura celor capabili să le cunoască, nu numai că nu Se epuizează pe Sine 
niciodată, ci ne şi înalţă prin aceasta la cunoaşteri, la experienţe şi la stări de 
fericire tot mai înalte. De aceea sfinţii vor progresa la infinit în împărtăşirea de 
ele în viaţa viitoare, sau în comuniunea cu Dumnezeu, fără să ajungă vreodată 
să le cuprindă în întregime şi să se sature de Dumnezeire, sau să se plictisească 
de o monotonie în experierea ei. Sfântul Grigorie Palama spune: II voi întreba 
deci pe acesta (pe Varlaam): nu vor înainta sfinţii în vederea lui Dumnezeu în 
veacul viitor la nesfârşit? Este vădit oricui că la nesfârşit 105 . Căci şi despre îngeri 
ne-a transmis tălmăcitorul-celor-cereşti-Dionisie că înaintează pururea în ea, 
devenind mai încăpători pentru o iluminare mai clară prin primirea uneia 
anterioare" 106 . 

103 VI. Lossky, Essai sur la theologie mystique de l'Eglise d'Orient, Paris, 
Aubier,1944,p. 239. 

104 Sfântul Maxim Mărturisitorul, Capete gnostice, I, 49, Filoc. rom. II, p. 
14("Dumnezeu este de infinite ori infinit deasupra tuturor celor ce sunt, atât a celor care 
participă, cât şi a celor participate"; II, 48: "toată viaţa, nemurirea, simplitatea, 
neschimbabilitatea şi infinitatea sunt în jurul lui Dumnezeu", nu Dumnezeu însuşi" (Filoc. II, 
p. 139). 

105 Despre desăvârşirea progresivă de după moarte, cel dintâi a vorbit Clement din 
Alexandria (Stromata 7, 3). 

106 Ierarhia cerească, 4, 2, P.G., 3, 180 A. Sfântul Grigorie Palama, Cuvânt pentru 
isihaşti, al doilea din cele din urmă, în ed. Hristou, tom. 1, p. 517. Sfântul Maxim 

b. Comuniunea drepţilor întreolaltă şi a Bisericii de pe pământ cu ei. 

Dar iubirea lui Dumnezeu, de care se bucură sfinţii, fiind iubirea celor 
trei Persoane dumnezeieşti desăvârşit unite, nu se poate să nu producă în ei şi o 
iubire întreolaltă, mai ales că ei sunt împreună recapitulaţi în Hristos. Aceasta 
nu înseamnă că nu există deosebire în mărimea capacităţii lor de a se împărtăşi 
de Hristos. Sfântul Maxim Mărturisitorul spune: întreabă unii dintre cei 
iubitori de învăţătură: în ce va consta deosebirea dintre locaşurile şi făgăduinţele 
veşnice (In. 14, 2)1 Se vor deosebi după aşezarea locală sau după calitatea şi 
cantitatea duhovnicească proprie fiecărui locaş? Unora li se pare adevărată 
prima părere, altora a doua. Dar cel ce a cunoscut că împărăţia lui Dumnezeu 
este în lăuntrul vostru" (Le. 17, 21) socoteşte adevărată părerea a doua" 107 . 

In alte părţi Sfântul Maxim înfăţişează mai direct multele gradaţii ce 
există între cei de la fericirea veşnică şi progresul tuturor în ea: "Căci tot celui 
ce are, zice, se înţelege darul bunătăţilor viitoare, i se va da şi i se va adăuga 
gustarea bunătăţilor veşnice. Căci Dumnezeu, Domnul nostru, fiind bogat, 
niciodată nu sfârşeşte să împartă celor ce-L iubesc pe El darurile dumnezeieşti 
ale cunoştinţei, pe care nu le putem nici numi în veacul acesta, pentru înălţimea 
şi mărirea lor, dacă e adevărat ce spune despre fericirea din urmă marele 
apostol, că ea e mai presus de orice nume ce se numeşte nu numai în veacul de 
acum, ci şi în cel viitor" 108 . 

Dar iubirea drepţilor întreolaltă trebuie să se îndrepte şi spre cei de pe 
pământ, cu care de asemenea se află într-un anumit grad recapitulaţi în Hristos, 
adică scăldaţi împreuna în iubirea Lui. Iar iubirea faţă de cei ce au lipsă de 
ajutor constă în a-i ajuta. De aici decurge că sfinţii ajută pe cei de pe pământ în 
greutăţile lor pentru a le învinge şi mai ales în trebuinţa lor de mântuire. Aceasta 
urmează şi din faptul că ei se resimt în fiinţa lor de toată preocuparea lui Hristos 

Mărturisitorul, pentru a împăca mai bine stabilitatea sfinţilor în comuniunea cu Dumnezeu, cu 
mişcarea continua în ea, spune odată că până când sufletul ajunge la măsura plinătăţii lui 
Hristos, se hrăneşte cu bunătăţile lui Dumnezeu pentru creştere; ajuns odată acolo, se hrăneşte 
cu dulceaţa nesfârşită a acelei hrane pentru a se menţine în desăvârşirea deiformă (Capete 
gnostice 11, 88; Filoc. 11, p. 203). Dar altă dată, Sfântul Maxim zice: "Aşadar aici, aflându- 
ne în stare de activitate, vom ajunge la sfârşitul veacurilor, luând sfârşit puterea şi lucrarea 
prin care activăm. Dar în veacurile ce vor veni, nu vom fi în activitate, ci în pătimire, şi de 
aceea nu vom ajunge niciodată la sfârşitul îndumnezeirii noastre. Căci pătimirea de atunci va 
fi la nesfârşit şi nu va fi nici o raţiune care să hotărnicească îndumnezeirea la nesfârşit a celor 
ce o pătimesc" (Quaest. ad Thalas. 59, P.G., 90, 609). Sfântul Maxim leagă strâns 
îndumnezeirea nesfârşită, de putinţa trăirii ei la nesfârşit ca dar al lui Dumnezeu, şi nu ca 
produsă de efortul omului. Şi nu se poate nega capacitatea infinită de gustare a unui dar 
infinit, din partea omului. Iar în alt loc Sfântul Maxim precizează că această pătimire, sau 
trăire a unui dar infinit, nu înseamnă o nesimţire, ci faptul de a putea simţi la nesfârşit un dar, 
sau o stare primită ca dar şi neprodusă de puterile naturale ale drepţilor. 

107 Capete gnostice, II, 89, Filoc. II, p. 204. 

108 Ambigua, PG., 91, col. 1361-1364. 

pentru ajutorarea şi mântuirea celor de pe pământ. Dacă ei "merg după Miel 
oriunde Se duce El" (Apoc. 14, 4) şi dacă El a spus: "Iată Eu cu voi sunt în toate 
zilele până la sfârşitul veacului", sfinţii sunt şi ei duhovniceşte cu noi, pentru că 
Hristos nu e singur niciodată. 

Aşa cum îngerii din cer au bucurie de orice suflet care se străduieşte 
în vederea mântuirii, pentru că Domnul însuşi are această bucurie, deci trebuie 
să se întristeze de cel ce nu-şi lucrează mântuirea, acelaşi interes trebuie să şi-1 
manifeste şi drepţii, care vor fi "ca îngerii în cer". 

Sfinţii sunt aproape de Hristos, "au îndrăzneală" 109 la El. Iisus i-a 
declarat prietenii Lui (In. 15, 14) şi i-a asigurat: "Dacă rămâneţi întru Mine şi 
cuvintele Mele rămân întru voi, veţi cere orice veţi vrea şi se va împlini vouă" 
(In. 15, 7). "Cereţi şi veţi primi, ca bucuria voastră să fie deplină " (In. 16, 24). 
Pe baza acestor asigurări ale Domnului, Biserica este convinsă că sfinţii pun 
această îndrăzneală a lor în slujba iubirii faţă de cei ce au nevoie de ajutor şi a 
mântuirii lor, cerând acest ajutor şi mântuirea acestora de la Hristos, cum a cerut 
Avraam (Fac. 18, 23-33). Căci numai aşa "bucuria lor este deplină". Numai 
când ne vor vedea mântuiţi împreună cu ei, la sfârşitul lumii, vor lua şi ei în 
deplinătate bucuria veşnică (Evr. 11, 40). Căci bucuria e cu atât mai mare cu cât 
e împărtăşita de mai mulţi, şi deci Dumnezeu e cunoscut într-o bogăţie cu atât 
mai deplină cu cât străluceşte în mai multe suflete, dacă "împărăţia cerurilor e în 
lăuntrul nostru". 

încrezători în această iubire a lor pentru noi şi în îndrăzneala lor către 
Hristos, Biserica şi noi toţi care suntem mădulare ale ei le cerem sfinţilor să se 
roage lui Hristos pentru noi. Nu le cerem să ne dea de la ei ajutorul şi mântuirea, 
căci ca oameni nu au de la ei nimic, ci totul de la Hristos, şi ei au mai mult ca 
toţi această conştiinţă. Le cerem numai să se roage lui Hristos, ca sa ne dea nouă 
cele de folos în viaţa aceasta şi mântuirea veşnică. 

Dar dacă-i socotim uniţi cu Hristos şi dacă le cerem rugăciunile lor 
către Dumnezeu pentru noi, le aducem şi o cinstire şi o laudă pentru bogăţia de 
daruri la care au ajuns în Hristos, prin mărturia ce au dat-o lui Hristos în viaţă 
prin cuvântul şi viaţa lor. Lăudându-i şi cinstindu-i pe ei, îl lăudăm pe Hristos 
însuşi, Care i-a umplut de atâta strălucire, care a ridicat umanitatea lor la atâta 
desăvârşire în El. Cinstea, lauda lor e nedespărţita de lauda adusă lui Hristos, 
căci strălucirea lor nu e decât strălucirea lui Hristos, deşi ea a pus în relief 
frumuseţea culminantă a umanităţii lor generale şi personale şi deşi ei au devenit 
subiecte ale acelei străluciri. 

Mai mult, chiar lauda adusă lor e în mod principal laudă adusă lui 
Hristos, căci El e cauza primă şi principală a strălucirii lor. Hristos apare cu atât 
mai strălucitor şi mai vrednic de preamărire, cu cât lucrarea Lui îşi arată mai 



109 Evagrie Monahul, Schiţă duhovnicească, Filoc. rom. I, p. 46: "Gândeşte-te apoi şi 
la bunătăţile ce aşteaptă pe drepţi: la îndrăznirea cea către Dumnezeu şi către Iisus Hristos, în 
faţa îngerilor, arhanghelilor, puterilor şi a întregului popor din împărăţia cerurilor". 

mult rodirea în firea omenească. Izolat, Hristos nu Şi-ar arăta slava Lui nici în 
iubirea de oameni, nici în rodnicia iubirii şi lucrării Sale mântuitoare şi 
îndumnezeitoare. Un gospodar îşi pune în relief vrednicia lui în gospodăria sa 
înfloritoare, în vrednicia slujitorilor săi; o mamă îşi pune în relief iubirea sa 
roditoare în fiinţa mulţilor Săi copii bine-crescuti. De aceea ne-a învăţat Hristos 
să cerem în rugăciunea "Tatăl nostru", "să se sfinţească numele Lui". E vorba 
de sfinţirea acestui nume prin oameni, căci dacă El S-ar mulţumi cu sfinţenia ce 
o are în Sine, aceasta n-ar forma un obiect al rugăciunii noastre. De aceea ne-a 
îndemnat Iisus: "Aşa să strălucească lumina voastră înaintea oamenilor, ca, 
văzând ei faptele voastre cele bune, să slăvească pe Tatăl vostru cel din cer" 
(Mt. 5, 16). 

Prin oameni se arată sfinţenia şi slava lui Dumnezeu. Şi de aceea ei 
sunt datori să se străduiască pentru această punere în evidenţă a sfinţeniei şi a 
slavei lui Dumnezeu, prin viaţa lor. Dar pe cei ce fac arătată slava şi sfinţenia lui 
Dumnezeu, îi slăveşte şi îi sfinţeşte şi Dumnezeu. Ea nu le rămâne acestora 
exterioară. Eficacitatea ei reală se arată în faptul că ridică la starea slavei şi 
sfinţeniei însăşi umanitatea lor. Conştienţi că cinstirea ce li se aduce lor e pentru 
slava şi sfinţenia lui Dumnezeu, care poleieşte şi umanitatea lor, sau se 
întipăreşte în ea şi iradiază din ea, sfinţii rămân într-o stare de smerenie 
culminantă. Ei nu-şi văd ei înşişi această slavă şi sfinţenie, căci simt mai mult 
decât toţi că ea nu e de la ei, ci o văd ceilalţi. Iar când li se atribuie lor, ei nu 
recunosc aceasta. Ei fac o distincţie între ei şi slava şi sfinţenia lui Dumnezeu, o 
distincţie între ei ca oameni şi această slavă, în aşa fel că numai alţii o văd ca 
devenită proprie şi lor, dar ei nu văd. De aceea, lauda lor în Biserică e posibilă 
numai pentru că ei nu ne pot opri de la aceasta, nefiind în mod vizibil de faţă. Ei 
pot fi lăudaţi numai într-o absenţă vizibilă a lor. Mai bine zis, ei sunt prezenţi în 
Biserică în zilele de sărbătoare, sau de câte ori sunt cinstiţi şi lăudaţi, dar sunt 
prezenţi într-o formă în care nu ne pot opri vizibil să-i lăudăm, dar ne pot ajuta 
prin rugăciunile lor către Dumnezeu. Insă chiar smerenia lor invizibilă în 
vremea lăudării lor, iradiind spre noi, ne dă o forţă şi mai mare ca să-i lăudăm. 

Dar faptul că lor nu le place să-i cinstim şi să-i lăudăm, nu înseamnă 
că noi nu trebuie să o facem aceasta. Noi îi cinstim ca să lăudăm pe Hristos, a 
Cărui lucrare şi-a dovedit eficienţa prin rodirea sa în ei; îi cinstim, cinstind 
criteriul după care trebuie să lucrăm şi noi. Lumea protestantă refuzând cinstirea 
sfinţilor, manifestă o totală neîncredere în capacitatea omului de a face prin ea 
roditoare şi arătată lucrarea lui Hristos şi obligaţia fiecăruia de a conlucra cu 
Hristos pentru a rodi lucrarea Lui în ei. Se manifestă în aceasta un scepticism nu 
numai referitor la om, ci şi la eficienţa lui Hristos. Mântuirea oamenilor nu se 
realizează fără întâlnirea activă dintre Dumnezeu şi om, printr-un act de putere a 
lui Dumnezeu asupra omului ca obiect, ca buştean, fie în viaţa aceasta, fie în cea 
viitoare. Totala depreciere a omului, ca făptură a lui Dumnezeu, nu se poate să 
nu se răsfrângă şi asupra lui Dumnezeu. 

Dar umanitatea fiecăruia se realizează în Hristos într-o solidaritate cu 
toţi semenii. Toţi mărturisesc despre valoarea fiecărui om, în solidaritatea 
tuturor cu fiecare, Sfinţii arată umanitatea lor deplin actualizată în Hristos prin 
iubirea ce o arată fraţilor lor, care este iubirea lui Hristos însuşită de ei. Ei le 
arată această iubire prin rugăciunile lor. Iar cei de pe pământ îşi manifestă 
voinţa lor de a urca spre actualizarea adevăratei lor umanităţi, prin cinstirea 
acordată celor ce au ajuns la ţinta umanizării lor în Hristos. 

Mai unită cu Hristos decât toţi sfinţii, şi de aceea mai presus de toţi 
sfinţii şi îngerii, se află Maica Domnului, ca cea care L-a purtat în pântece pe 
Fiul lui Dumnezeu zămislit şi născut din ea ca om şi apoi L-a purtat în braţe ca 
prunc şi a rămas unita cu El prin afecţiunea omenească supremă pe care o 
trăieşte o mamă faţă de fiul ei. Legătura ei cu Iisus este mai intimă ca legătura 
oricărui sfânt cu El, căci trupul Lui s-a format nemijlocit din trupul ei, ea L-a 
purtat în braţe, l-a privit neîncetat faţa şi ochii, L-a alăptat şi L-a iubit cu iubirea 
omenească culminantă proprie unei mame, fiind identificată într-un anumit 
înţeles cu Fiul ei. De aceea îndrăznirea ei către El este mai mare ca a tuturor 

5 

sfinţilor şi iubirea ei fată de noi se resimte de iubirea maximă a lui Hristos fată 

de noi. Iconografia ortodoxă prezintă pe Iisus luându-i la Adormirea ei sufletul 
în braţele Lui, inversând purtarea Lui ca prunc în braţele ei. Iubirea Lui faţă de 
ea este tot atât de afectuoasă ca şi iubirea ei faţa de El; Pruncul ajuns în 
plinătatea puterilor poartă în braţele Sale pe mama Lui rămasă cu puteri mai 
împuţinate. In persoana ei a simţit şi simte Iisus la maximum iubirea omenească 
fată de El şi în afecţiunea Lui fată de ea se include o afecţiune fată de om în 

general, faţă de mamele umane şi de iubirea lor pentru fiii lor. 

In Maica Domnului avem în cer o inimă de mamă, inima care s-a topit 
cel mai mult pentru Fiul ei şi a bătut şi bate ea însăşi la inima Lui pentru cauza 
Lui, care e mântuirea noastră, căci mântuirea nu e o chestiune de justiţie, ci de 
iubire între Dumnezeu şi oameni; iubire care din partea oamenilor a devenit 
fierbinte şi culminantă concentrându-se într-o inimă de mamă şi manifestându- 
se prin ea. Dumnezeu cel întrupat ţine seamă de această inimă a Mamei, care a 
devenit Maica noastră, pentru că e Maica Lui. Ea e darul cel mai de preţ făcut 
lui Dumnezeu de către umanitate, dar un dar prin care Dumnezeu ne răsplăteşte 
cu nenumăratele Sale daruri. "Ce-Ti vom aduce Tie. Hristoase...? Cerul îti 

aduce pe îngeri, pământul Iţi aduce darurile lui. Dar noi oamenii Iţi aducem pe 
Maica Fecioară", cântă Biserica la Naşterea Domnului. 

"Maica Domnului premerge umanităţii şi toţi îi urmează. " Premerge 
în iubire, în curăţie, în apropierea de Dumnezeu. Ea trece cea dintâi prin 
moartea pe care Fiul ei a făcut-o neputincioasă şi, de aceea, în rugăciunea ce i se 
adresează la Adormire, toţi îi cer ocrotire. Intru adormire, Născătoare de 
Dumnezeu, lumea nu o ai părăsit. " înălţarea ei închide porţile morţii, pecetea ei 

e pusă pe neant. E pusă de sus de Dumnezeu-Omul şi de jos, de prima "făptură 
nouă", înviată şi îndumnezeită 110 . 

De aceea Maicii Domnului îi cerem incomparabil mai des decât 
tuturor sfinţilor să se roage pentru noi şi pentru toţi ai noştri. Totdeauna, după 
două tropare adresate lui Dumnezeu, al treilea e adresat ei. Dacă fiecărui sfânt i 
se dedică o zi principală în anul bisericesc pentru cinstire şi laudă, Maica 
Domnului este lăudată în fiecare zi, deşi are şi câteva sărbători la fel de 
importante dedicate ei în mod deosebit. Apoi, ei nu i se cere numai să se roage 
lui Hristos pentru noi, ci i se cer şi ei însăşi multe lucruri. Ei ne adresăm cu 
cereri ca acestea: "Tu mântuieşte pe robii tăi de toate nevoile"; "Stăpână, ajută- 
ne, milostivindu-te spre noi"; "Aleargă, Stăpână, Născătoare de Dumnezeu, şi 
ne izbăveşte pre noi de primejdii"; "Numai la tine nădăjduiesc şi alerg sub 
acoperământul tău"; "Prea Sfântă Născătoare de Dumnezeu, în vremea vieţii 
mele nu mă lăsa pe mine, ajutorului omenesc nu mă încredinţa, ci tu însăţi mă 
apără şi mă mântuieşte". Necontenit se repetă refrenul: "Prea Sfântă Născătoare 
de Dumnezeu, mântuieşte-ne pre noi" (awaov n|-iac;). Niciodată nu i se spune 
însă: "Miluieşte-ne pre noi" (eAEnaov nfiac;). Prin această expresie, adresată 
numai lui Dumnezeu, se afirmă credinţa că noi depindem întru totul de mila lui 
Dumnezeu. "Mântuieşte-ne" adresat Maicii Domnului nu are sensul de 
mântuire, ca operă înfăptuită de Hristos, ci de "scăpare" sau "izbăvire" din 
diferite greutăţi, necazuri, primejdii, ispite, care însă au şi ele o legătură cu 
mântuirea. 

Dar orice i se cere Maicii Domnului, i se cere totuşi pentru faptul că 
este în unirea cea mai strânsă cu Fiul ei, deci El este în ultimă analiză izvorul a 
tot ajutorul pe care ni-i dă ea. Numai pentru că este Maica lui Dumnezeu 
Mântuitorul, i se cer şi ei direct anumite ajutoare, nu pentru că ea ar fi 
mântuitoare, sau comântuitoare (co-redemprix, cum se tinde a se socoti în 
catolicism), căci ea nu poate fi pusă pe acelaşi plan cu Iisus Hristos, propriul 
autor al mântuirii. De foarte multe ori se spune că ea ne ajută pentru că 
mijloceşte la Fiul ei cu deosebită eficienţă. "Ocrotitoare creştinilor, neînfruntată, 
mijlocitoare către Făcătorul neclintită, nu trece cu vederea glasurile rugăciunilor 
celor păcătoşi, ci aleargă ca o bună în ajutorul nostru, al celor ce strigăm cu 
credinţă către tine, grăbeşte spre mijlocire, aleargă spre rugăciune, cea care 
ocroteşti pururea, Născătoare de Dumnezeu, pe robii tăi". 

Ajutorul ei este atât de necesar, fiindcă un motiv pentru care Hristos 
miluieşte pe cei ce aleargă la El este acela că o cinstesc pe Maica Lui. Căci cei 
ce nu o recunosc pe ea ca Născătoare a lui Dumnezeu întru feciorie şi din 
puterea Duhului Sfânt, nu-L recunosc pe El însuşi ca Dumnezeu. "Tărie şi 
mântuire S-a făcut celor pierduţi, Cel ce S-a născut din tine, Stăpâna lumii, Care 
a mântuit din porţile iadului pe cei ce cu credinţă te slăvesc pe tine" (din slujba 

P. Evdokimov, LArt de ttcâne, Desclee de Brouwer, 1970, p. 219. 

înmormântării). 

Faptul că ea este Maica lui Dumnezeu-Mântuitorul este şi motivul 
pentru care ei îi acordăm nu numai venerare ca sfinţilor, ci supravenerare 
(hyperdulia). Această supravenerare se arată în mulţimea incomparabil mai 
mare de rugăciuni adresate ei, în cererea unor ajutoare direct de la ea, în 
motivarea celor adresate Mântuitorului, prin faptul ca S-a născut din ea. Ea are o 
poziţie unică în cultul Bisericii. Ea e deasupra tuturor creaturilor omeneşti 
îndumnezeite - şi a îngerilor - unite în Hristos. Dar nu e identică cu Dumnezeu 
şi cu Hristos, Dumnezeu-Omul. Ea e numai om. Dar e omul ridicat prin harul lui 
Hristos deasupra tuturor sfinţilor şi mai venerată decât toţi, fără să i se aducă 
închinare ca lui Dumnezeu, sau ca lui Hristos, Dumnezeu cel întrupat, închinare 
ca Celui de care depindem în mod total şi absolut în existenţa şi fericirea noastră 
veşnică. Tot ce are ea, are ca şi noi, prin Dumnezeu, şi mai special prin 
Dumnezeu cel întrupat, deşi are mai mult decât noi toţi şi s-a ridicat prin curăţia 
şi iubirea ei faţă de Dumnezeu mai presus decât toată creaţia; şi deşi în 
solidaritatea pan-umană în Hristos, ea aduce mai multă iubire decât toate 
făpturile conştiente, 

Slava sfinţilor se arată şi în miridele care-i reprezintă, aşezate în jurul 
Agneţului care se preface în trupul lui Hristos. Prin miridele aşezate pe acelaşi 
disc, se arată şi solidaritatea tuturor creştinilor drept-credincioşi, întărită prin 
legătura lor cu Hristos. Dar însăşi slava lui Hristos se face arătată prin sfinţii şi 
drepţii care se înmulţesc continuu prin jertfa Lui 111 , de care se împărtăşesc sub 
forma Euharistiei si a cărei putere o activează prin viaţa lor de curăţie, iar în cer, 
prin strălucirea şi prin iubirea lor tot mai mare faţă de Hristos şi faţă de fraţii de 
pe pământ. De aceea, fiecare Euharistie e atât spre slava lui Hristos, cât şi spre 
slava sfinţilor. Dar atunci şi slava Maicii Domnului se arată prin înmulţirea 
sfinţilor şi prin înaintarea lor într-o slavă mai mare, deşi în sine slava aceasta e 
şi slava lui Hristos. Chiar la apropierea oamenilor de pe pământ de jertfa lui 
Hristos şi la fructificarea acestei jertfe în ei, contribuie şi sfinţii cu rugăciunile 
lor. Iar această contribuţie la înmulţirea celor mântuiţi aduce şi ea sfinţilor un 

5 5 5*5 

spor de slavă şi de bucurie. Mai mult chiar, Sfântul Ioan Gură de Aur şi Marcu 
Efesanul socotesc că nu numai drepţii răposaţi se roagă pentru cei de pe pământ, 
ci şi aceştia trebuie să se roage, la aducerea Jertfei, pentru toţi cei răposaţi, fie 
păcătoşi, fie drepţi. Căci din aceasta, şi ei pot avea un spor de slavă şi de 
bucurie, fâcându-i să înainteze spre slava deplină de la judecata din urmă, pe 
care o vor lua împreună cu toţi cei mântuiţi 112 . 



111 De aceea se şi numeşte "Jertfa laudei". 

112 Marcu Efesanul la locul din Evr. 11, 39-40, zice: "Aceasta trebuie să o înţelegem 
despre toţi credincioşii şi drepţii până la venirea Domnului; căci precum înaintaşii aceia nu s- 
au desăvârşit fără apostoli, tot aşa nici apostolii, fără mucenici, nici aceştia iarăşi, fără cei ce 
au intrat şi vor intra după ei în via cea bună a Bisericii (Oratio altera de igne purgatorio, op. 
tit.,p. 114). 

Cerând aceste rugăciuni, Sfântul Ioan Gură de Aur zice: Că dacă cel 
mort e păcătos, să i se dezlege păcatele; iar de e drept, să câştige un adaos de 
plată şi răsplata 113 . Iar Marcu Efesanul zice: Că puterea rugăciunii şi mai ales a 
jertfei de taină trece şi la cei ce au vieţuit cuvios, ca asupra unora ce sunt şi ei 
nedesăvârşiţi şi primesc un adaos în bine şi nu se bucură încă de fericirea 
veşnică, o spune Dionisie, tălmăcitorul celor dumnezeieşti 114 . Iar în alt loc, tot 
Marcu Efesanul Zice: Iar că şi la cei ce se bucură de pe acum de fericire la 
Dumnezeu trece puterea rugăciunilor şi mai ales a jertfei acesteia de taină, e 
vădit din ceea ce spunem în rugăciunile Liturghiei, pe care a compus-o marele 
Ioan Gură de Aur: încă aducem Ţie această sfântă slujbă pentru cei ce au 
răposat în credinţă: strămoşi, părinţi, patriarhi, apostoli etc. 115 . 

Mai trebuie menţionat apoi că prezenţa spirituală a sfinţilor în frunte 
cu Maica Domnului în jurul lui Hristos, reprezentat în Euharistie în starea Lui 
de jertfă continuă, mai înseamnă şi faptul că toţi trăiesc unirea lor cu Dumnezeu 
ca o continuă moarte tainică a lor cu Hristos, ca o predare a lor ca oameni lui 
Dumnezeu. E o moarte tainică a puterilor firii ca să pătimească îndumnezeirea 
lor prin Dumnezeu 116 . E o continuare a morţii şi învierii lor tainice de pe 
pământ. In acest sens ne rugăm să ne împărtăşim cu Hristos mai cu adevărat în 
ziua cea neînserată a împărăţiei Lui . Nu fără sens prezintă şi Apocalipsa, pe 
lângă Hristos ca Miel înjunghiat, şi sufletele celor ce au fost junghiaţi (au murit 
tainic omului vechi, n.n.), pentru cuvântul lui Dumnezeu, ca stând sub 
jertfelnicul Mielului (Apoc. 6, 9) 117 . Aceasta încă e o slavă mereu sporită a 
sfinţilor. 

Tabloul miridelor pentru drepţii răposaţi şi pentru viii ce se succed în 
orice timp arată nu numai solidaritatea celor ce cred în Hristos într-un anumit 
timp, în pornirea lor de a rodi jertfa lui Hristos în ei, ci şi a tuturor credincioşilor 
din toate timpurile. 

113 Omilia 31 la Ev. Matei, P.G., 57, col. 375. 

114 Oratio altera de igne purgatorio, ibid. E vorba de Dionisie Areopagitul, Despre 
ierarhia bisericească, VII, 7, P.G., 3, 336. 

115 Oratio prima de igne purgatorio, ibid., p. 43. 

116 Sfântul Maxim Mart., Quaest. ad Thalas. 22, Filoc. rom. 111, p. 72-73. Sfântul 
Maxim vorbeşte şi de o împărtăşire de Hristos cel jertfit, pe trepte tot mai înalte (Ambigua, 
P.G., 91,1362-1365). 

117 Tauler, Deuxieme sermon pour la cinquieme Dimanche apres la Trinite, trad. 
Huqueny, tom. II, p. 221. "Când ei se scufundă în această mare fără fund, nu mai au nici 
cuvinte, nici gânduri determinate. Omul în acest moment se afundă atât de adânc în neantul 
sau insondabil, că el nu mai reţine pentru sine absolut nimic şi redă tot ce a primit Autorului a 
tot binele. Acolo spiritul omului s-a pierdut în Spiritul lui Dumnezeu... Şi totuşi acest om a 
devenit aşa de profund uman". S. Bulgakov zice că omul "trebuie să ofere în ardere de tot eu- 
ul uman, sau autoafirmarea sa de om..., să guste moartea în arderea de tot voluntară a 
abandonării persoanei sale" (Prietenul Mirelui, p. 17). Dar nu e mai puţin adevărat că Hristos 
primeşte jertfa aceasta a lor ajutându-i la această aducere a lor împreună cu Sine, Tatălui, cum 
a dezvoltat pe larg Sfântul Chirii din Alexandria, în: închinare în Duh şi Adevăr. 

c. Rugăciunile Bisericii pentru cei răposaţi şi starea sufletelor din iad. 

Din cele spuse rezultă că afară de sfinţii canonizaţi, sau care s-au 
impus ca atare în conştiinţa Bisericii ecumenice - reprezentaţi pe disc prin cele 
nouă cete - nu ştim care din cei doi adormiţi se roagă ei pentru noi cei de pe 
pământ, sau au ei nevoie de rugăciunile noastre 118 . Poate că în cazul multor 
drepţi are loc şi una şi alta. Ei se roagă pentru iertarea noastră şi noi pentru slava 
lor. Pe discul euharistie punem miridele tuturor celor decedaţi la un loc, drepţi 
neştiuţi şi păcătoşi. 

Prin aceasta, conştiinţa Bisericii socoteşte că există o gradaţie atât de 
continuă de la treptele cele mai înalte ale drepţilor până la cele mai de jos şi de 
aici la cei păcătoşi, încât unii din cei declaraţi la judecata particulară drepţi, dar 
în măsură mai redusă, şi aflaţi în rai, nu sunt prea radical deosebiţi de cei ce au 
în ei petele păcatelor în grade mai mici şi au fost lăsaţi în iad, deşi Biserica ţine 
la despărţirea între rai şi iad. Aceasta face posibil ca cei ce se află în iad, dar nu 
prea radical deosebiţi de cei de pe treptele cele mai de jos din rai, să treacă în rai 
până la judecata din urmă, prin rugăciunile sfinţilor şi ale celor de pe pământ. 

Există însă totuşi un fund al iadului, în care se află cei de tot păcătoşi, 
precum există înălţimile raiului, unde se află sfinţii. Cei din rai, chiar din 
locurile inferioare, vor rămâne în rai şi după judecata din urmă, dar până atunci 
pot progresa la trepte tot mai înalte prin rugăciunile celor de pe pământ şi ale lor 
pentru aceştia şi pentru intrarea tot mai activă a lor în comuniune cu Hristos; iar 
cei de pe treptele cele mai înalte vor progresa şi ei în slavă prin rugăciunile lor 
pentru cei de pe pământ şi prin intrarea tot mai adâncă a lor în comuniunea cu 
Hristos, şi a tot mai multora, în fericita comuniune cu Hristos şi cu ei. 

Cei aflaţi în iad, dar nu lipsiţi total de credinţa în Hristos, pot fi mutaţi 
şi ei în raiul comuniunii cu Hristos până la judecata din urmă, sau pot fi ridicaţi 
de la chinuri mai grele la unele mai uşoare, prin rugăciunile celor de pe pământ 
şi ale sfinţilor, cerute de cei de pe pământ, dar poate săvârşite şi din proprie 
iniţiativă. Prin rugăciunile celor de pe pământ însoţite de aşezarea miridelor 
pentru cei decedaţi în jurul Agneţutui devenit trupul lui Hristos, cei aflaţi în 
nefericirea necomuniunii cu Hristos poate Sunt ajutaţi de comuniunea ce le-o 
oferă Hristos prin jertfa Sa şi de comuniunea oferită de cei ce se roagă pentru ei, 
să accepte această comuniune, sau să fie înmuiaţi de ea, dacă nu s-au dus din 
viaţă cu totul ostili ei, sau morţi pentru ea. 

Aceasta se acordă cu opinia că cei ce au ajuns în iad nelipsiţi total de 
credinţa în Hristos, sau neostili Lui, şi care prin credinţa lor mai redusă n-au 



118 Biserica se roagă şi azi pentru toţi cei adormiţi, drepţi şi păcătoşi, sau pentru 
mântuirea lor, căci nu ştie care sunt drepţi. Numai pentru sfinţii canonizaţi nu cere iertarea 
păcatelor, dar la Euharistie foloseşte expresia: "încă aducem Ţie această slujbă cuvântătoare, 
pentru... patriarhi, apostoli", care nu poate însemna altceva decât ca "pentru slava", pentru 
înaintarea lor "din slavă în slavă" (2 Cor. 3, 18). 

săvârşit fapte nimicitoare pentru viaţa şi mântuirea altora şi pentru omenia lor, 
ca ucideri, avorturi, sexualitate dezordonată în afara căsătoriei, privarea altora 
de cele necesare lor, exemple, îndemnuri, învăţături şi silnicii prin care au luat 
posibilitatea de mântuire a altora, ori s-au căit de aceste lucruri înainte de 
moarte, dar nu într-un grad corespunzător faptelor lor rele şi nu cu repararea în 
ei şi pe cât posibil în favoarea altora a gravelor urmări ale acestor fapte, pot fi 
ajutaţi să reintre într-o suficientă comuniune cu Hristos şi cu ceilalţi oameni, 
odată ce au manifestat la sfârşitul vieţii dorinţa restabilirii ei, ceea ce înseamnă 
că au şi început sa o restabilească. De aceea Biserica acordă o foarte mare 
importanţă spovedaniei înainte de moarte, care înseamnă de fapt începutul real 
al restabilirii comuniunii cu Hristos şi cu semenii prin persoana preotului, 
anulând în parte prin această faptă a lor influenţa periculoasă pe care au 
exercitat-o asupra altora prin pilda şi îndemnul la înstrăinarea de Hristos şi prin 
sfâşierea umanităţii altora şi a lor proprie. 

Forţa de refacere a puterii de comuniune în cei ce n-au atrofiat-o total 
în ei, dovedită măcar prin pocăinţa de la sfârşitul vieţii, o exprimă lapidar o 
întâmplare istorisită de Sfântul Macarie, căruia căpăţâna unui preot păgân atinsă 
de el cu toiagul i-a spus că cel mai greu chin din iad este că nu vede nimenea 
faţa altuia, decât spatele lui, adică singurătatea în comun. Căpăţâna a adăugat 
însă: "Deci când te rogi pentru noi, în parte vede cineva faţa celuilalt". Actul de 
comuniune al celor de pe pământ face să odrăslească în aceia rădăcina pomului 
comuniunii. Apoi căpăţâna adaugă: "Noi cei ce n-am cunoscut pe Dumnezeu 
suntem miluiţi măcar puţin, dar cei ce au cunoscut pe Dumnezeu şi s-au lepădat 
de El şi n-au făcut voia Lui dedesubtul nostru sunt". Necomuniunea din 
neştiinţă e mai puţin învârtoşată decât cea din voinţă. 

Când o persoană se roagă pentru alta, se află în exerciţiul unei 
răspunderi pentru aceea şi, ca urmare, de la ea ajunge la persoana respectivă un 
flux de iubire care o deschide pentru comuniune. Şi dacă rugăciunea este intensă 
şi stăruitoare, nu se poate să nu înmoaie învârtoşarea acelei persoane. 

Relaţiile prin rugăciune sunt cele mai iubitoare relaţii; şi, în mod 
paradoxal, ele se pot realiza cel mai uşor, Duhul Sfânt aducându-Şi ajutorul Lui 
la săvârşirea rugăciunii. Prin rugăciune, vrei ca semenul tău să trăiască în veci, 
întru fericire, îi doreşti absolutul, vrei să fii cu el într-o comuniune eternă; prin 
rugăciune nu-ţi mai rezervi nici o posibilitate de a întrerupe cândva comuniunea 
cu el, de a-1 împiedica mâine ca să fie fericit. 

Când două persoane se roagă una pentru alta, amândouă se află în 
exerciţiul răspunderii uneia pentru alta. Când numai una din persoane se roagă 
pentru alta, ultima nu se află în acest exerciţiu al răspunderii şi nu sesizează în 
mod conştient exerciţiul răspunderii celeilalte pentru ea. Dar până la urma are 
un folos din rugăciunea celei dintâi. în orice caz, nu există rugăciune fără 
răspundere, iar în răspundere, o persoană experiază legătura în care se afla cu 
cealaltă, legătură care nu depinde nici de voinţa sa, nici de voinţa celeilalte, ci 

de structura dialogică imprimată în fiecare persoană, iar în Biserică, şi de Duhul 
lui Hristos, Care întăreşte această legătura dialogică între persoane 119 . 

Dar nu numai în rugăciune vine la expresie legătura dialogică între 
persoane, sau răspunderea uneia pentru alta, ci şi în fapta uneia în favoarea 
celeilalte. In starea lor naturală oamenii simt şi ei că prin faptele lor de 
întrajutorare împlinesc obligaţiile unor răspunderi reciproce mai presus de voia 
lor. Dar membrii Bisericii ştiu că răspunderea aceasta este pusă asupra lor de 
Dumnezeu şi ca de ea se achită nu numai prin fapte, care pot fi socotite ca ale 
lor, ci şi prin rugăciune prin care cer ajutorul iui Dumnezeu pentru alţii; ei mai 
ştiu că fără exerciţiul acestei răspunderi se prăbuşesc într-un fel de existenţă 
golită de conţinut şi de putere, într-o existenţă a coşmarului şi a chinului. In 
acest fel de existenţă, de umbră chinuită, cade nu numai cel neajutat de celălalt, 
dar şi cel ce nu ajută. Căci cel ce nu rămâne în legătura dialogului cu celălalt, 
prin răspunsul la apelul lui, cade ei însuşi în golul singurătăţii, adică al unei 
existenţe fantasmagorice şi chinuite. 

Despre Sfântul Pahomie se spune că odată a visat că membrii uneia 
dintre mănăstirile conduse de el se aflau într-o peşteră, legaţi între ei într-un şir 
prin faptul că fiecare ţinea de mână pe altul şi tot şirul, având în frunte pe stareţ, 
înainta spre o deschizătură în care se vedea lumina de afară. Alţi oameni alergau 
continuu de colo până colo, prin întunericul peşterii, ascultând când de un glas, 
când de altul, care striga: "aici e lumina! ". Alte şiruri mai mici se învârteau 
continuu în jurul vreunei coloane, fără să înainteze spre lumina de afară. 

Imaginea se potriveşte legăturii soborniceşti dintre membrii Bisericii 
în general. Ei se susţin unii pe alţii, având în frunte pe preoţii şi ierarhii 
Bisericii, toţi împreună înaintând spre lumina împărăţiei veşnice, având încă de 
pe pământ o oarecare arvună a ei. 

Cine susţine pe alţii se susţine pe sine prin cei pe care îi susţine; cine 
dă putere primeşte putere. Sfântul Ioan Damaschin spune: "Precum cel ce 
voieşte să ungă cu mir sau cu untdelemn pe un bolnav, se împărtăşeşte întâi el 
de ungere şi apoi unge pe acei bolnav, tot aşa cel ce lucrează pentru mântuirea 
aproapelui, întâi se foloseşte pe sine şi apoi pe aproapele" 120 . Cine mângâie pe 
altul se mângâie pe sine, cine întăreşte pe altul se întăreşte pe sine, cine vrea să 
ajute pe altul, găseşte în sine izvoare noi de putere. 

Se poate spune că fapta prin care cineva ajută şi susţine pe alţii e 
prilejul sau mijlocul prin care Dumnezeu îl susţine şi-1 ajută pe el însuşi; e 



119 Sfântul Chirii din Alexandria, Dialogi de S. Trinitate, P.G., 75, col. 696 D-697 A: 
Prefacerea naturii noastre divine şi egoiste în natura Bisericii, adică reunirea persoanei 

noastre umane cu Hristos şi cu semenul nostru în natura cea una a Bisericii devine unul din 
temeiurile pentru rugăciunea noastră pentru toţi oamenii şi, în special, pentru decedaţi, a 
credinţei noastre în valoarea rugăciunilor sfinţilor şi a Botezului copiilor pentru credinţa 
părinţilor spirituali (a naşilor). 

120 Sfântul Ioan Damaschin, De iis qui dormierunt in fide, P.G., 95, 269 D. 

efortul care, mobilizând energiile cuiva, îl deschide energiei divine, comunicată 
spre folosul celui ce face acest efort şi spre al celui în favoarea căruia îl face. 
Cine vrea să facă efortul în folosul său exclusiv este victima unui scurt-circuit 
spiritual; cel ce nu vrea să lumineze pe alţii, nu se luminează nici pe sine. 
Nevrând să se facă mediu de propagare generoasă a iubirii lui Dumnezeu, 
neîncălzindu-se el însuşi de fluxul generos al iubirii divine, nu numai că nu o 
transmite mai departe, dar nu-i da aceleia putinţa să-şi producă efectul deplin 
nici în sine însuşi. Iar dispoziţia lui de a primi şi de a transmite cu generozitate 
ajutorul divin se arată în rugăciunea şi fapta lui pentru alţii. De aceea spune 
Sfântul Ioan Damaschin: Căci Domnul cel de oameni iubitor voieşte să i se 
ceară şi să împartă cele cerute spre mântuirea făpturilor Sale şi mai ales atunci 
Se înduplecă cu totul; nu când cineva luptă numai pentru sufletul său, ci când 
face aceasta pentru aproapele 121 . Sau tot el spune: Cine împarte şi dă, se bucură 
şi se înveseleşte mai mult decât cel ce primeşte; şi îşi procură cea mai mare 
mântuire 122 . 

Răspunderea faţă de aproapele, hrănită de răspunderea faţă de 
Dumnezeu, e motorul care dă forţă rugăciunii şi faptei pentru alţii. Căci ea ţine 
fiinţa omului legată dialogic simultan de Dumnezeu şi de semenii proprii. 
Dumnezeu ne leagă de Sine, ca prin Sine să ne lege de ceilalţi. El e centrala spre 
care duc toate firele curentului de viaţă şi de unde pornesc toate. Apelul ce-1 
face un credincios către altul: Roagă-te pentru mine, frate (sau părinte)! , e 
manifestarea conştiinţei lui că depinde simultan de Dumnezeu şi de aproapele, 
sau de Dumnezeu prin aproapele. Dar e şi un apel la răspunderea aceluia în faţa 
lui Dumnezeu, la o răspundere în care se include răspunderea aceluia pentru 
semenii lui şi, în speţă, pentru cel ce face apel la el. Prin acest apel trezeşte 
răspunderea îndoită a aceluia: faţă de Dumnezeu şi faţă de cel care face apelul; 
îl trezeşte pe acela la conştiinţa legăturii dialogice în care se află cu Dumnezeu 
şi cu aproapele care face apelul. în acest sens, chiar cel ce face apelul către 
cineva îi dă prilejul aceluia să se trezească la răspunderea ce-1 leagă de 
Dumnezeu şi de acela. Dialogul constă din apelul unuia şi din răspunsul 
oarecum necesar al celuilalt. 

Dar orice credincios nu apelează numai la rugăciunea celuilalt, ci se 
roagă el însuşi pentru acela. Se angajează el însuşi să se roage, când apelează la 
rugăciunea celuilalt; sau cel la care se face apelul pentru rugăciune, adresează şi 
el, la rândul său, un apel celui dintâi să se roage pentru el lui Dumnezeu. 

Astfel, amândoi se simt răspunzători unul pentru altul în faţa lui 
Dumnezeu. Amândoi sunt legaţi de Dumnezeu şi unul de altul prin răspunsul ce 
trebuie să-1 dea fiecare lui Dumnezeu pentru celălalt. Legătura între credincioşi 
este o legătură în Dumnezeu şi invers: legătura unui credincios cu Dumnezeu 



121 Ibid. col. 252 C. 

122 Ibid. col. 268 A. 

este o legătură cu ceilalţi. Cine nu se simte legat de altul pierde legătura şi cu 
Dumnezeu. Cine se roagă lui Dumnezeu pentru altul îl are pe celălalt nu numai 
în gând, ci e într-o legătură dialogică cu acela şi de aceea îi răspunde împlinind 
apelul lui de a se ruga lui Dumnezeu pentru el. Această legătură reală a lui cu 
Dumnezeu, în care este inclus şi semenul pentru care se roagă, explică puterea 
divină care curge atât în cel ce se roagă, dându-i puterea să se roage, cât şi în cel 
pentru care acela se roagă, împlinind ceea ce se cere prin rugăciunile. 

Dar credincioşii continuă să se simtă răspunzători şi pentru fraţii lor 
trecuţi din viaţa aceasta. Ei trăiesc şi cu aceia legătura lor dialogică. Ei nu-i pot 
şterge nici pe aceia din inima şi din pomelnicul lor, ci îi trec numai din rândul 
celor vii în rândul celor plecaţi în altă lume. Iar în această răspundere a lor 
pentru aceia se reflectă voia lui Dumnezeu care vrea să-i ţină legaţi mai departe 
şi prin această legătură să-şi reverse iubirea Sa peste cei decedaţi în credinţă 
prin iubirea celor vii faţă de ei. 

Dumnezeu voieşte să mântuiască pe toţi (1 Tim. 2, 4-6). Precum a 
pătimit El toate pentru om, aşa le-a şi gătit toate pentru el. Căci cine, pregătind 
ospăţ şi chemând pe prieteni, nu voieşte ca sa vină toţi şi să se sature toţi din 
bunătăţile lui? Căci de ce a mai pregătit ospăţul, dacă nu ca să primească la el pe 
toţi prietenii săi? 123 . Dar în scopul acesta Dumnezeu voieşte să-i asocieze pe 
toţi în pornirea Sa generoasă către toţi, pentru ca toţi să se bucure simultan de 
generozitatea divină şi de generozitatea cât mai multor oameni, sau de 
generozitatea Sa prin generozitatea cât mai multor oameni. De aceea Dumnezeu 
nu uită nici pe cei adormiţi şi-i face şi pe cei vii să nu-i uite pe aceia. 

Desigur în aceşti toţi nu pot fi cuprinşi real dintre cei decedaţi decât 
cei ce au răspuns, măcar într-o măsură cât de mică, la apelul lui Dumnezeu, cât 
au fost în viaţă. Sfântul Ioan Damaschin zice că pentru toţi cei ce şi-au agonisit 
puţin aluat al virtuţilor, dar n-au apucat să facă cu ajutorul lor din toată fiinţa lor 
pâine, Domnul va trezi după moarte pe apropiaţii şi pe prietenii lor, cărora le 
îndreaptă gândurile şi le mişcă sufletele spre folosul şi ajutorul acelora. Iar 
aceştia, mişcaţi de sus şi prin atingerea Stăpânului de inimile lor, vor completa 
lipsurile celor decedaţi . Dar celui care a plecat din viaţa aceasta cu un cuget 
întru totul trupesc, nu-i va întinde după moarte nimeni o mână de ajutor, pentru 
că nici Dumnezeu nu-1 are pe acesta în amintire" 124 . 

Lucrul trebuie înţeles astfel: cei ce au decedat în credinţă au acceptat 
să intre în dialogul viu şi de viaţă făcător cu Dumnezeu înainte de moarte, chiar 
dacă nu s-au angajat deplin în el, chiar dacă nu au răspuns cu toată fiinţa 
apelului lui Dumnezeu. Ca atare ei au decedat în legătura dialogică în oarecare 
grad actualizată cu Dumnezeu. Iar Dumnezeu nu-i mai lasă pe aceştia din 
legătura cu El, după ce ei nu mai pot face nimic pentru a progresa în această 



123 Ibid. 

124 Ibid. (In textul din P.G. âv TW|i£Tpaj auTOu. Dar cred că e o transcriere greşita a 
lui: âv |-ivrpr| auTOu). 

222 



Pr. Prof. Dr. D. Staniloae, Teologia Dogmatica Ortodoxa, volumul 3 

legătură. Ei rămân în amintirea lui Dumnezeu, Dar cine rămâne în amintirea lui 
Dumnezeu rămâne în preocuparea Lui, care înseamnă o legătură cu Dumnezeu. 
Şi acela nu moare sufleteşte de tot. Căci preocuparea lui Dumnezeu de el 
înseamnă îndreptarea gândului lui Dumnezeu spre el, ceea ce e tot una cu 
îndreptarea cuvântului şi curentului de viaţă dătător ale lui Dumnezeu spre el. 
Iar cuvântul lui Dumnezeu îl ţine viu pe cel căruia i se adresează prin răsunetul 
apelului lui Dumnezeu în conştiinţa lui, prin trebuinţa de a răspunde, trăită de 
acela în fiinţa lui. Dar Dumnezeu nu Se adresează niciodată unui om în izolare, 
pentru că nu-1 vede izolat. Dumnezeu vede pe fiecare om în legăturile lui 
fiinţiale şi dialogice cu semenii săi şi îndreaptă preocuparea Sa spre el, pentru ca 
cuvântul Său să se răspândească prin acela şi la alţii, spre a trezi şi pe aceia la un 
răspuns, fie că aceia au lipsă să fie ajutaţi, prin cel căruia Dumnezeu îi vorbeşte, 
fie că cel de care Dumnezeu se ocupă direct are lipsă de ajutorarea celorlalţi. 
Astfel, dacă credinciosul în rugăciunea sa pentru alţii realizează un dialog 
îndreptat şi spre Dumnezeu şi spre om, aceasta se datoreşte faptului că 
Dumnezeu însuşi îl suscită la acest dialog, amintindu-i de altul şi cerându-i 
rugăciunea pentru altul, sau se arată preocupat şi de acela, ba, mai mult, a şi 
început să lucreze la ajutorarea spirituală a aceluia, incluzând în dialogul Său cu 
cel căruia îi cere rugăciunea şi pe cel pentru care i-o cere, sau în preocuparea sa 
îndreptată spre cel care are lipsă de rugăciune şi pe cel căruia îi cere rugăciunea. 

Dacă ne rugăm şi noi ca Dumnezeu să pomenească pe cei adormiţi, 
aceasta nu înseamnă că noi avem iniţiativa în pomenirea acelora, ci că 
Dumnezeu consideră necesar şi răspunsul nostru şi răspunsul celor decedaţi, 
înviorat de răspunsul nostru, la preocuparea Lui de ei, pentru ca această 
preocupare a Lui să devină cât mai eficientă şi să-i facă vii cu adevărat. Numai 
aşa pomenirea lui Dumnezeu, pe care o cerem pentru aceia, îi ţine pe aceia vii în 
veci, pentru că numai aşa se menţine dialogul adevărat între El şi ei, răspunzând 
şi aceia odată cu noi sau în urma răspunsului nostru, la preocuparea lui 
Dumnezeu de ei. 

In orice caz pomenirea de către Dumnezeu are puterea să ţină vii 
spiritual în vecii vecilor pe cei ce răspund acestei pomeniri. Noi nu avem 
puterea aceasta, pentru că, cu cât clipa despărţirii de noi a celor decedaţi lunecă 
mai mult în trecut, amintirea lor slăbeşte în noi şi cu aceasta şi puterea noastră 
de a-i ţine în legătură cu noi şi deci vii. Pe lângă aceea, după două, trei generaţii 
nimenea nu mai ţine minte pe cei mai mulţi dintre cei decedaţi. Numai pentru şi 
prin Dumnezeu ei rămân mereu prezenţi şi deci vii, pentru că pentru El nu există 
trecut. Apoi, Biserica îi pomeneşte pe aceştia în general la săvârşirea jertfei 
euharistice, iar Dumnezeu îi ţine veşnic în pomenirea Sa pe cei decedaţi, odată 
ce s-au rugat pentru ei rudeniile lor care i-au cunoscut şi odată ce se roagă 
pentru ei în general Biserica; iar în Biserică sunt şi sfinţii, care păstrează 
amintirea lor în veci. 

Cine-şi aminteşte de cineva, îl ajută să rămână viu. Cu atât mai mult îl 
ajută pomenirea lui din partea lui Dumnezeu. Pentru cel lovit de amnezie totală 
sau parţială, toate persoanele sau anumite persoane se scufundă în neant. 
Aceasta înseamnă că persoana lovită de amnezie nu le mai dă acelora nici un 
ajutor să mai existe; persoanele uitate pierd prin aceasta un sprijin, pierd un rost 
al existenţei lor, o semnificaţie a acestei existenţe. Şi dacă toate persoanele 
umane ar fi lovite de amnezie în legătură cu o persoană, aceea şi-ar pierde orice 
rost, orice semnificaţie, orice interes de a continua să existe. Ea s-ar scufunda 
spiritual într-un fel de pustiu chinuitor. Iar odată moartă trupeşte, sufletul ei ar 
intra definitiv în această pustietate chinuitoare şi fără sens. Acest efect îl are cu 
atât mai mult uitarea de către Dumnezeu pentru un om care nu răspunde 
preocupării lui Dumnezeu pentru el. La această voluntară amnezie divină se 
adaugă amnezia în parte voluntară a persoanelor umane care n-au primit 
niciodată un răspuns pozitiv de la persoana respectivă. Persoana respectivă, 
căzând din dialogul cu Dumnezeu şi cu semenii, a căzut din realitate în golul 
fantasmagoric, fără conţinut şi fără sens, care constituie un chin negrăit. 

Când cerem lui Dumnezeu "veşnica pomenire" pentru cineva, cerem 
să fie pomenit de Dumnezeu şi în prezent, cum va fi pomenit în eternitate, deci 
să-1 ţină neîncetat viu. Dacă am cere ca Dumnezeu să-1 pomenească numai de la 
judecata din urmă mai departe, ar însemna că Dumnezeu îl ţine uitat pentru o 
vreme, iar după aceea iarăşi îşi va aduce aminte de el. Noi nu cerem lui 
Dumnezeu nici să- Şi aducă aminte numai câteodată de acela, ci să-1 aibă 
neîntrerupt în amintire, în vecii vecilor (ai*wniva h& mnhvmh). Prin rugăciuni, 
ţinem pe cei ce au fost, veşnic vii. Nimeni nu se pierde definitiv. 

Dar dialogul nostru cu Dumnezeu pentru semenul nostru decedat se 
susţine nu numai prin pomenirea în rugăciuni, ci şi prin pomenirea cu faptele, în 
special cu faptele de milostenie, prin care intercalăm şi pe alţi oameni în acest 
dialog, făcându-i şi pe ei să-1 pomenească. Iar această pomenire a celui decedat 
de către noi, care săvârşim fapte de milostenie în numele lui, şi de către cei care 
beneficiază de aceste fapte, e un dialog nu numai între noi şi acela, ci şi un 
răspuns dat apelului celui decedat şi, lui Dumnezeu, pentru el. Această lărgire a 
dialogului se realizează de altfel şi prin rugăciuni. Căci rudele care pomenesc pe 
cel adormit cer aceasta şi preoţilor şi celorlalţi, pentru ca să fie atraşi cât mai 
mulţi în acest dialog cu cei adormit şi cu Dumnezeu pentru el. 

Avându-i pe cei adormiţi în legătură dialogică cu noi, când cerem 
altora să-i pomenească şi când săvârşim fapte de milostenie pentru ei, ei înşişi 
cer prin noi într-un anumit fel această pomenire a lui Dumnezeu şi ne presează 
la săvârşirea acestor fapte. Nu numai noi săvârşim fapte pe care n-au avut ei 
timp, sau n-au fost în dispoziţia de a le împlini cât au fost pe pământ, ci oarecum 
ei înşişi participă la săvârşirea lor prin noi, prin presiunea ce o exercită 
aşteptarea lor sau apelul lor, stimulat de Duhul Sfânt, asupra noastră. Sfântul 

Ioan Damaschin spune că Dumnezeu "le socoteşte ca fapte ale lor" 125 . Iar 
întrucât toate faptele bune se săvârşesc din îndemnul lui Dumnezeu, Căruia Ii 
răspundem prin ele, chiar faptele pentru cei adormiţi sunt săvârşite şi de 
Dumnezeu, întrucât le săvârşim răspunzând apelului lui Dumnezeu de a Le 
săvârşi pentru ei şi cu ajutorul Lui. 

De aceea, Sfântul Ioan Gură de Aur vorbeşte de un testament pe care-1 
lasă cel ce moare nu numai rudelor, ci şi săracilor şi lui Dumnezeu însuşi, ca să 
facă aceştia ceea ce n-a apucat el să facă: "Scrie în testamentul tău, ca 
moştenitor, pe lângă copii şi rudenii, şi pe Stăpânul. Să aibă deci hârtia numele 
Stăpânului, să nu fie lipsită de pomenirea săracului" 126 . 

Dumnezeu aşteaptă de la toţi oamenii să facă bine, pentru ca toţi să 
devină buni, împlinindu-şi această datorie faţă de El, şi astfel toţi să se facă buni 
prin binele ce li se face. Dacă unii au lipsit de la această datorie, binele pe care 
nu l-au făcut ei trebuie să-1 facă pentru ei alţii, pentru ca nici un bine voit de 
Dumnezeu să nu rămână nefăcut în lume şi pentru ca omenirea în general să 
progreseze spre stadiul de bunătate urmărit de El. 

Prin faptele de milostenie câştigă nu numai cei adormiţi, ci şi cei ce le 
fac pentru ei şi cei cărora li se fac. Ele se fac "pentru ca şi cei decedaţi să se 
folosească de bunătatea lui Dumnezeu şi iubirea de fraţi să crească, nădejdea în 
înviere să sporească şi rugăciunea către Dumnezeu să se înmulţească şi 
contribuţiile pentru locaşurile Lui să se îndesească printr-o mai mare căldură şi 
facerea de bine către cei săraci să se extindă" 127 . 

De aceea Dumnezeu nu uită de nici o faptă bună făcută celorlalţi (Evr. 
6, 10), pentru că toate se înscriu într-o linie ascendentă spre un stadiu superior 
de bunătate a tuturor celor ce cred. Nu uită, pentru că prin toate credincioşii 
răspund lui Dumnezeu pentru darurile ce au primit, răspunzându-I în primul 
rând Lui prin însuşirea şi înmulţirea bunătăţii ce le-a arătat, prin darurile ce le-a 
dat sau li s-au dat. 

Dumnezeu e însetat să vadă darurile Lui transmise de la om la om, 
spune Sfântul Ioan Damaschin, adică să vadă bunătatea Sa înmulţindu-se între 
oameni prin străduinţa lor: "Căci după aceasta însetează, aceasta o voieşte şi o 
cere şi o doreşte Domnul, Cel mai presus de bunătate, ca nu cumva să rămână 
cineva lipsit de darurile Sale dumnezeieşti" 128 . Sau: "Căci aceasta mulţumeşte şi 
bucură pe milostivul Dumnezeu, ca să se grăbească fiecare spre ajutorarea 
aproapelui. Aceasta o doreşte şi o voieşte Milostivul, ca toţi să ne facem bine 
unii altora, atât în viaţă cât şi după moarte" 129 . Nu e vorba de o înmulţire a 
binelui într-un mod abstract, ci de o înmulţire a dragostei între persoanele 



125 Ibid. col. 253 C. 

126 Ibid, col. 269. Citat din Sfântul Ioan Damaschin. 

127 Ibid. 

128 Ibid. col. 263 D. 

129 Ibid. col. 36 IC. 

concrete. Cei ce fac bine în viata aceasta nu vor vedea dincolo binele făcut de ei 

5 

ca o entitate abstractă, ci în recunoştinţa cu care se va face binele în numele lor 
după moartea lor. 

Cel mai mare ajutor le vine însă celor adormiţi de la pomenirea lor în 
legătură cu jertfa lui Hristos la Sfânta Liturghie. "Tălmăcitorii şi martorii oculari 
ai Cuvântului, ucenicii şi apostolii Mântuitorului, care au cucerit pământul, au 
rânduit să se facă în legătură cu înfricoşatele, preacuratele şi de-viaţă- 
făcătoarele Taine, pomenirea credincioşilor adormiţi" 130 . 

Sfântul Chirii al Alexandriei a evidenţiat pe larg faptul că noi nu 
putem intra la Tatăl decât în stare de jertfă curată, dar noi nu ne putem transpune 
în starea de jertfă curată decât având în noi pe Hristos, singura jertfă curată, sau 
asumându-ne Hristos cel jertfit, în Sine. Pe lângă aceea, la Liturghie toată 
comunitatea, sau toată Biserica se aduce pe sine în Hristos ca jertfă curată 
Tatălui, toată se predă Tatălui, răspunzând desăvârşit apelului Lui la iubire şi 
împlinind dialogul cu Tatăl aşa cum a voit El. Căci ea îşi însuşeşte răspunsul lui 
Hristos, adică predarea Lui, sau Hristos uneşte răspunsul, adică predarea ei, cu 
răspunsul, sau cu predarea Sa. Dar comunitatea unită cu Hristos are legaţi de ea 
în dialogul amintirii şi pe cei adormiţi ai ei; şi-L roagă şi prin cuvinte pe Hristos, 
în dialogul ei cu El, să-i primească şi pe ei, prin amintire, în legătură cu El şi să- 
i ofere Tatălui, sau să-i unească cu Tatăl prin predarea Sa Tatălui împreună cu 
ei. 

Dacă tot răspunsul nostru la apelul Tatălui, sau toată predarea noastră 
Tatălui, prin rugăciune şi fapte de autodepăşire, primeşte puterea numai din 
puterea jertfei sau a predării desăvârşite a lui Hristos, evident că şi atragerea 
celor adormiţi ai noştri în acest act de predare Tatălui se datoreşte tot lui 
Hristos. Căci dacă El S-a adus jertfă pentru toţi, ca toţi să fie aduşi jertfă în El, 
puterea jertfei Lui nu se opreşte la cei aflători încă în viaţa pământească, ci se 
întinde la toţi cei ce au sfârşit viaţa prin credinţă, în dialog cu El şi cu semenii; 
se întinde atât prin ea însăşi cât şi prin ceilalţi credincioşi. Hristos, cu jertfa Lui 
ce se oferă neîncetat pentru toţi, ţinându-i pe toţi în legătură cu Sine în dialogul 
aducerii lor la Tatăl împreună cu Sine, este izvorul sobornicităţii Bisericii. 

d. Cinstirea sfintelor icoane. 

Pe sfinţi şi pe Maica Domnului îi cinstim şi prin icoanele care-i 
reprezintă. Dar întrucât pe ei îi cinstim pentru faptul că în ei străluceşte Hristos, 
tot aşa icoanele lor le cinstim pentru că-i reprezintă în calitatea lor de locaşuri 
ale lui Hristos. 

Dar dacă cinstim icoanele sfinţilor pentru faptul că ei sunt locaşuri ale 
lui Hristos, cu atât mai mult suntem îndreptăţiţi să zugrăvim şi să cinstim icoana 
lui Hristos însuşi. 



130 Ibid. col. 254 C. 

Dar în ce constă această îndreptăţire? 

In Vechiul Testament nu existau icoane ale lui Dumnezeu, ci numai 
simboluri: mielul pascal, toiagul lui Aaron, cortul sfânt, chivotul legii etc. 

Dar admiţând simbolul, Vechiul Testament interzice idolii (Exod 20, 
4; Deut. 5, 12-19). Care este deosebirea între simbolul admis în Vechiul 
Testament şi idolul interzis? 

Simbolul reprezenta în mod vizibil oarecare însuşire a lui Dumnezeu, 
pentru motivul că era creatură şi în sensul acesta toată creaţia este un simbol al 
lui Dumnezeu. Dar anumite creaturi indicate de Dumnezeu însuşi au primit în 
Vechiul Testament prin rugăciuni o putere deosebită de la El şi, deci, un rol de 
simbol mai accentuat. Dar atât faţă de simbolul general, reprezentat de orice 
creatură, cât şi faţă de cel special, indicat de Dumnezeu şi consacrat prin 
rugăciuni, Dumnezeu rămânea deosebit şi deasupra lor. 

Spre deosebire de simbol, idolul era o bucată de natură privită în ea 
însăşi ca Dumnezeu, în sens panteist. Acesta e motivul pentru care Vechiul 
Testament a interzis idolul şi a recomandat simbolul. Prin idol, oamenii n-ar mai 
fi deosebit pe Dumnezeu, de lume; prin simbol, rămâneau într-o legătură cu 
Dumnezeu cel deosebit de lume, punând lumea într-o dependenţă de El, printr-o 
relaţie cu El. 

Dar icoana nu mai e nici idol, care identifică cu Dumnezeu un chip 
creat şi confecţionat, nici simbol purtând o putere a lui Dumnezeu în sine, ci 
reprezentarea lui Dumnezeu care S-a făcut om, Care nu a încetat totuşi de a fi 
după natura Sa deosebit de natura creată. 

De aceea, icoana n-a fost posibilă decât după ce Dumnezeu însuşi S-a 
făcut om şi a făcut din faţa omenească faţa Ipostasului Său necreat. 

Prin faptul că Fiul lui Dumnezeu însuşi a luat faţă omenească, 
Dumnezeu S-a făcut vizibil ca persoană, făcând să se străvadă prin umanitatea 
Sa dumnezeirea Sa deosebită de ea. 

Aceasta a dat putinţa ca şi sfinţii care II au pe Hristos în mod deplin în 
ei, să-L reflecte pe El şi deci şi icoanele lor să-i reprezinte ca pe nişte purtători 
de Hristos. Astfel toate icoanele se reduc în esenţă la faptul că Fiul lui 
Dumnezeu S-a făcut om şi S-a arătat prin faţă omenească. 

Numai întruparea Cuvântului a făcut să se străvadă prin faţa 
omenească taina şi lumina infinită a lui Dumnezeu. Numai întruparea Lui a 
făcut să se arate în chip văzut, prin faţa umană indefinită, infinitul negrăit dar 
real al persoanei dumnezeieşti a Cuvântului. Interdicţia idolului din Exod (20, 4) 
şi Deuteronom avea rostul să ne ferească de a identifica lucrurile, create, în ele 
însele, cu Dumnezeu, sau chiar faţa omenească prin ea însăşi cu faţa lui 
Dumnezeu. Ea atrăgea atenţia asupra apofaticului divin, asupra absenţei lui 
Dumnezeu, înainte de a Se face om Dumnezeu-Cuvântul, în orice altă faţă pur 
omenească. Ea ne ferea cu anticipaţie de a identifica natura omenească în 
Hristos cu cea dumnezeiască şi ne arăta că faţa omenească a lui Hristos e faţa lui 

Dumnezeu-Cuvântul prin iniţiativa lui Dumnezeu-Tatăl, nu printr-o naştere 
naturală 131 . 

Prin întrupare, Dumnezeu însuşi Şi-a făcut din faţa omenească o faţă a 
Sa şi a dat tuturor feţelor, care intră în comuniune interioară cu ea, să se 
hrănească din pomul vieţii, care este El (Apoc. 22, 2). 

Noi zugrăvim icoana lui Hristos nu numai pentru a ne aminti de faţa 
omenească a lui Dumnezeu care a fost odată pe pământ, ci pentru a ne face 
vizibilă, prin mijlocirea artei, faţa Lui care există şi acum şi care va exista 
pururea într-o legătură cu noi, asigurându-ne că şi feţele noastre vor învia la o 
viaţă veşnică în comuniune cu El. Vrem să avem pururea icoana feţei Lui, 
pentru că faţa Lui persistă pururea şi e în legătură cu noi şi vrem ca prin icoana 
Lui sa ne înălţăm mintea şi inima la faţa Lui nevăzută dar vie şi pentru că vrem 
ca atunci când ne vom întâlni cu ea în viata viitoare să fim familiarizaţi cu ea, 
sau să o recunoaştem cu uşurinţă. 

Faptul că Fiul lui Dumnezeu a putut să- Şi facă proprie faţa 
omenească, să dea acesteia dimensiunea interioară a infinităţii, să- Şi manifeste 
prin ea transcendenţa dumnezeiască şi să o facă pe aceasta eternă, arată că faţa 
omenească în general are în sine capacitatea de a se face chip vizibil al lui 
Dumnezeu; arată că Fiul lui Dumnezeu este modelul chipului omenesc, că 
Dumnezeu are şi El un chip, o formă de manifestare după care este creată faţa 
omenească, expresie vizibilă a spiritului omenesc. Apoi, păstrând-o etern, 
rămâne prin ea în legătură cu toţi cei ce cred în El, cum orice faţă vie e 
îndreptată spre altele. 

Desigur, faţa omenească este prin ea însăşi în procesul cosmic o 
apariţie ireductibilă la el, ceva unic, nerepetabil, "o deschidere spre 
transcendentă" 132 , o continuă transcendere, căutând adevărata transcendentă. 
Totuşi faţa omenească prin ea însăşi, deşi transcende procesul cosmic, e închisă 
de moarte, adică prin acest proces. 

Dar prin faţa omenească indefinită a lui Hristos se străvede adâncimea 
infinită a lui Dumnezeu; ea e umplută de transcendenţa divină. Şi nefiind 
închisă de moarte, rămâne veşnic îndreptată spre noi. Prin transcendenţa ei 
relativă şi pe care o închide moartea se străvede transcendenţa absolută a lui 
Dumnezeu, care o face să biruiască moartea şi să rămână în veci neînchisă. "A 
întâlni pe Hristos înseamnă a întâlni o faţă care nu se va închide niciodată" 133 şi 



131 Olivier Clement, Consider ations sur la spiritualite de l'icone, conferinţă ţinută la 
Instit. teol. din Bucureşti, în mai 1974: Interdicţia din Exod (20, 4) şi din Deuteronom (5, 12- 
19) alcătuieşte un fel de prefigurare în gol (în adânc), pur apofatică a întrupării; ea 
îndepărtează idolul din aşteptarea (lui Mesia), din contemplarea Feţei (divine). întruparea nu 
are sens decât în tensiune cu această revelaţie biblică a unei transcendenţe inaccesibile şi 
totodată personale, adică capabilă a se transcende pe ea însăşi, pentru a deveni comunicabilă. 
Deci un refuz de a încătuşa pe Cel viu în imanenta unei naturi sfinţite". 

132 Ibid. 

133 Ibid. 

din comuniunea cu ea va primi şi faţa noastră puterea de a învia pentru veci. 
Hristos a restaurat astfel în Sine eternitatea feţei omeneşti. Dar aceasta arată că 
El, prin întrupare a restabilit faţa omenească în conformitatea ei deplină cu 
modelul, restabilire care nu a fost posibilă decât prin unirea modelului cu ea, 
întrucât modelul şi-a făcut chipul omenesc chip propriu în Sine şi prin Sine 
acest model se întipăreşte mereu şi în cei ce cred în El, adică stau în comuniune 
cu El, umplându-şi chipul lor de viaţa de care s-a umplut faţa Lui, 

Ipostasul Fiului ceresc, fiind în chipul Tatălui ca expresie filială a 
naturii divine, Se face şi ipostas al chipului omenesc creat după El ca model, sau 
al feţei omeneşti. El are în Sine şi chipul omenesc şi modelul Lui dumnezeiesc, 
dar nu separate, ci modelul străbătând şi înălţând, luminând şi transfigurând 
chipul Său uman, care îşi are expresia cea mai accentuată în faţă şi intrând în 
legătură eternă cu toate feţele. Ipostasul Fiului asumând faţa omenească îi dă 
acesteia caractere ipostatice personale, deosebind-o de faţa oricărui alt om, dar 
păstrând trăsăturile generale ale naturii omeneşti. 

Sfântul Teodor Studitul răspunde iconomahilor, care afirmau că firea 
omenească a lui Hristos a fost necircumscrisă, deci fără o figură individualizată, 
arătând cu citate biblice că Hristos a fost un Cine determinat, un Eu, un nume 
propriu deosebit de alte eu-uri şi nume proprii, şi adaugă că acest caracter nu Şi 
1-a avut ca un ipostas uman aparte de cel divin, ci însuşi Ipostasul dumnezeiesc 
i-a dat firii Lui umane trăsăturile Ipostasului Său şi, prin urmare, El însuşi S-a 
făcut ca om purtător de caractere individuale şi circumscris, deşi ca Dumnezeu 
nu e circumscris, având totuşi nişte însuşiri personale deosebite în sânul Sfintei 
Treimi. Noi nu suntem nestorieni, ca sa admitem că firea omenească în Hristos e 
circumscrisă datorită unui ipostas uman deosebit de cel divin, zicea el. 
"Deoarece, după învăţătura bisericească, mărturisim că Ipostasul Cuvântului S-a 
făcut Ipostasul comun al celor două firi, ipostaziind în Sine firea omenească 
împreună cu însuşirile particulare ce o deosebesc de ceilalţi de un neam cu El, 
pe drept cuvânt spunem de acelaşi Ipostas al Cuvântului ca e necircumscris după 
firea dumnezeiască, dar a devenit circumscris după firea umană. Căci aceasta 
nu-şi are existenţa într-o persoană de sine stătătoare si circumscrisă în sine, 
afara de Ipostasul Cuvântului, ci în însuşi Acesta, ca să nu fie fire neipostaziata. 
Şi în Acesta e contemplată şi circumscrisă ca într-un individ" 134 . 

Umanul lui Hristos e circumscris într-un fel ca trup şi în alt fel ca 
suflet. Ca suflet e circumscris numai în sensul că are nişte caractere personale 
determinate, deosebite de la om la om. Iar fata omenească uneşte circumscrierea 
în ambele sensuri. Ca atare, ea e un paradox: printr-o suprafaţă materială foarte 
limitată se străvede o viaţă spirituală indefinit de bogată, de complexă şi mereu 
în mişcare, deşi deosebită personal de a altor persoane. 



134 



Antir. III, P.G., 99, col. 400 D. 

Dar prin aceeaşi faţă umană a lui Iisus, deşi "circumscrisă", iradiază 
nu numai viaţa sufletească omenească, ci şi dumnezeirea necircumscrisă care 
depăşeşte fără măsură indefinitul omenesc al feţei, sau viaţa sufletească 
omenească manifestată prin ele; mai bine zis, acelaşi Ipostas îşi manifestă prin 
trăsăturile circumscrise ale spiritualităţii feţei Sale umane infinitatea 
necircumscrisă a dumnezeirii Sale. 

Dar Dumnezeu care iradiază prin umanitatea asumată e Persoana 
Cuvântului deosebită de a Tatălui şi a Duhului Sfânt. Chiar şi prin aceasta dă şi 
naturii umane asumate trăsături personale şi nu o ia în generalitatea ei, în care 
de altfel nici nu poate exista. întrucât oamenii sunt după chipul Fiului lui 
Dumnezeu, ei au în general chipul Lui de fiu. Şi aşa îl are şi El ca om. După 
această particularitate, de ipostas unitar şi unic, e redat Hristos în icoană. Şi 
precum reprezentarea feţei omului simplu sugerează prin faţa materială 
circumscrisă pe care o zugrăveşte pictorul viaţa sufletească indefinit de 
complexă, întrucât redă persoana de care ţine şi acea viaţă, la fel icoana 
Mântuitorului sugerează prin chipul zugrăvit de pictor nu numai viaţa Lui 
sufletească omenească indefinită, ci şi dumnezeirea Lui desăvârşit 
necircumscrisă, întrucât redă Persoana Lui unică. 

Această sugerare o produce pictorul nu prin talentul lui, ci prin faptul 
că prezintă pe Iisus cu semnele unice ale actelor Lui: născut în iesle, cu steaua 
deasupra şi cu îngerii împrejur, cu Maica Sa şi cu Iosif veghind asupra Lui, 
răstignit pe cruce între doi tâlhari, sfărâmând încuietorile iadului şi înviind, 
săvârşind anumite minuni cunoscute din Evanghelii etc. In faptele acestea se 
redă Persoana Fiului lui Dumnezeu, Care S-a întrupat şi ne-a mântuit prin 
răstignirea şi învierea Sa, dar se redau şi o iubire şi o putere netrecătoare cum n- 
a avut şi nu are nici un om, adică necircumscrierea iubirii şi puterii Lui în fapte 
precise, care-L caracterizează numai pe El în mod vizibil, deci II circumscriu. 
Sfântul Teodor Studitul zice: "Se redă în icoane ipostasul, dar nu firea celui ce e 
redat. Căci cum s-ar reda în icoană firea ce se contemplă în ipostas? Aşa de 
pildă în icoană se redă Petru, nu întrucât e vieţuitoare raţională capabilă de 
minte şi ştiinţă, căci acestea nu sunt proprii numai lui Petru, ci şi lui Pavel şi 
Ioan şi tuturor de aceeaşi specie; ci întrucât, are, pe lângă definiţia comună, 
unele însuşiri particulare, ca nasul încovoiat sau turtit, sau părul creţ, sau 
culoarea albă, sau ochii frumoşi, sau orice altceva care caracterizează înfăţişarea 
proprie lui şi-1 deosebeşte de indivizii de aceeaşi natură. Dar constând din suflet 
şi trup, nu poartă în reprezentarea chipului realitatea particulară a sufletului. 
Căci cum ar purta-o, acesta fiind nevăzut? Aşa şi cu Hristos. Nu întrucât e om în 
general, pe lângă faptul că e şi Dumnezeu, este redat în icoane, ci întrucât Se 
deosebeşte de toţi cei de o fire prin proprietăţile ipostatice, şi e răstignit şi este 

într-un fel propriu, după ipostas. Deci e circumscris Hristos după ipostas, deşi 
după dumnezeire e necircumscris, dar nu după naturile din care e compus" 135 . 

Paul Evdokimov şi Olivier Clement au insistat asupra faptului că 
Dumnezeu, deci şi Dumnezeu-Cuvântul, nu e fără nici o formă. împotriva 
sărăciei de conţinut a spiritualismului excesiv trebuie afirmat că în Dumnezeu 
absenţa chipului ar fi o lipsă de plenitudine 136 . Dumnezeu este Forma formelor, 
Icoana icoanelor, Arhetipul atotcuprinzător. Apofaza nu-i o pură negaţie, ea 
vrea să spună că Dumnezeu este o Metaicoană, după terminologia lui Dionisie, 
o Hyper-icoană" 137 . Dionisie Areopagitul nu spune numai că Dumnezeu este 
peste toate afirmările, ci că este şi peste toate negaţiile 138 . "Trebuie să situăm şi 
să recunoaştem în ea toate afirmaţiile lucrurilor, ca în cauza tuturor, şi să le 
negăm pe toate, ca fiind deasupra tuturor, şi să nu socotim că negaţiile sunt 
opuse afirmaţiilor; ci apofaza e mai degrabă mai presus de toate privaţiunile şi 
mai presus de orice negaţie şi afirmaţie" 139 . 

"Deci nu spre absenţa pur şi simplu a chipului conduce icoana, ci 
deasupra şi dincolo de chip, spre Hyper-icoana indescriptibilă, şi acesta e 
aspectul ei apofatic, apofaza iconografică" 140 . 

Existenţa divină nu e numai izvorul tuturor cuvintelor, ci şi izvorul 
tuturor imaginilor. Ca atare nu e numai supremul Cuvânt dincolo de cuvânt, ci şi 
suprema Imagine, dincolo de imagine. Numai cel ce subzistă poate vorbi. In 
Vechiul Testament Dumnezeu vorbeşte adeseori din nori, din foc (Ex. 2, 2, 5; 
24-26; Deut. 4, 12), sau Se arată El însuşi vorbind (îs. 6, 4; Iez. 1, 26). Chiar 
când în auzul sufletesc al proorocului răsună cuvântul fără să se vadă 
subzistenţa Domnului - imaginea Lui -, prezenţa ei se simte, ca punct voluntar 
de plecare a cuvântului. Dumnezeu e simţit spiritual ca vorbind prin faptul că 
omul simte impulsul să răspundă cu un cuvânt precis, sau cu o faptă precisă de 
fiecare dată. 

Iar însăşi subzistenţa Lui, simţită ca punct de plecare a cuvântului 
auzit spiritual, e o Imagine invizibilă, un adânc real al întregii subzistente care ia 



135 Op. cit, col. 405 B. 

136 Savantul fizician Bernard Philibert spune că numai neantul e lipsit de orice 
determinare (Der Dreieine). 

137 P. Evdokimov, L 'artde Vicone, p. 179. 

138 Demystica theologia, cap. V, P.G., 3, 1048. 

139 Op. cit, cap. I, col. 1000 B. 

140 P. Evdokimov, op. cit, p. 199. Olivier Clement spune, în conf. cit.: "Nous avons 
considere... la Forme de Dieu et Sa Face, comme communicabilite, manifestation, expression 
â l'interieur de la Sainte Trinite. On purrait dire encore que Ies logoi des choses qui se 
trouvent en Dieu et sont leur formes, impliquerit que Dieu comme sein de ces formes est la 
Forme virtuelle de toutes Ies formes. Meme le nom Logos attribue au Fils de Dieu signifie 
qu'Il est cette Forme au dessus de toutes Ies formes, de toutes Ies images des creatures. 
Toutes ces images sont produites et soutenues par Ies energies increes". 

forme, primeşte o ordine din adâncul plin de virtualitatea tuturor formelor, din 
sânul virtual al tuturor chipurilor. 

In Vechiul Testament, cu toată ferirea lui de a reda pe Dumnezeu în 
chipuri, proorocii văd uneori pe Dumnezeu într-o formă sau alta. Moise vede 
"locul unde a stat Dumnezeul lui Israel şi cele de sub picioarele Lui, ca o 
cărămidă de safir şi ca chipul cerului senin" (Ex. 24, 10), ceea ce înseamnă că o 
formă a lui Dumnezeu a dat o formă locului unde a stat. Moise vede de 
asemenea "chipul slavei Domnului, ca un foc ce arde pe vârful muntelui" (Ex. 
24, 18), deci vede emanând din Dumnezeu o formă. 

Dar mai determinată e Forma în care Se arată Dumnezeu proorocilor 
de mai târziu. Isaia II vede şezând pe un scaun foarte înalt, înconjurat de slavă şi 
de Serafimi (îs. 6, 1-3). Iezechiel îl vede pe Dumnezeu ca un chip de om (Iez. 1, 
26); Daniel, la fel (Dan. 7, 9,13; 10, 5-6). Acestea au fost anticipările Fiului 
Omului văzut în Apocalipsă, întemeiat de astă dată pe însăşi arătarea Lui ca om 
în istorie. 

Chipul cel mai adecvat, cel mai expresiv, cel mai comunicativ de 
sensuri al Imaginii supreme este omul sau faţa omenească. Se vede aceasta în 
mod profetic încă din Vechiul Testament. Pentru că prin ea se poate manifesta 
spiritualitatea supremă, sau forma spiritualităţii supreme. Numai prin faţa 
personală a omului, care exprimă conştiinţa personală de sine şi conştiinţa de 
toate, deschiderea şi iubirea pentru toţi şi toate, putinţa de a exprima voinţa şi 
afirmarea de sine, se poate exprima în modul cel mai adecvat spiritualitatea 
personală divină. Numai omul poate cunoaşte pe Dumnezeu, în interiorul său 
mai ales, se poate bucura conştient de comuniunea cu El, de mântuire. De aceea 
faţa omului, ca chipul cel mai adecvat al Său, Şi-o însuşeşte Dumnezeu 
Cuvântul, pentru ca să intre în comuniune cu oamenii, pentru ca să Se comunice 
lor ca Dumnezeu, pentru ca să comunice oamenilor trăirea interioară a lui 
Dumnezeu de către uman. 

In faţa omenească eternizată şi ridicată la maximă transparenţă, la 
maxima expresie a conştiinţei de sine şi de toate, la maxima expresie a iubirii, a 
trăirii interioare a lui Dumnezeu, în faţa lui Hristos, spiritualitatea Fiului lui 
Dumnezeu, sau forma acestei spiritualităţi şi comunicabilitatea ei şi-au găsit cea 
mai adecvată expresie, ridicând-o totodată pe aceasta la cea mai înaltă 
conformare cu Modelul ei. Fiul lui Dumnezeu a luat faţa omului pentru că faţa 
omului e faţă de comuniune, pentru că prin ea se exprimă spiritualitatea trăită în 
interior pentru a fi comunicată celorlalţi. Şi astfel, prin ea El a putut intra şi 
rămâne etern în maximă comuniune cu toţi oamenii şi a putut restabili la 
maximum comuniunea între ei. 

Credincioşii vor să aibă nu numai cuvântul lui Hristos cu ei până la 
sfârşitul veacurilor, cuvânt inepuizabil de iubire, ci şi faţa omenească a lui 
Hristos şi, prin ea, faţa iubitoare a spiritualităţii Lui dumnezeieşti, faţa iradiantă 
de maximă şi interminabilă comuniune între Dumnezeu şi cei ce cred. Din faţa 

aceasta de iubire interminabilă porneşte şi cuvântul Lui de iubire inepuizabilă, al 
cărui înţeles niciodată nu se sfârşeşte. Căci ei vor să ştie nu numai teoretic că 
acel cuvânt ce li se propovăduieşte e cuvântul lui Hristos, ci să-1 lege real de faţa 
lui Hristos, ca punct de plecare a lui. Faţa aceasta e de altfel ea însăşi 
plenitudine inepuizabilă de cuvinte, ca faţa iubirii nesfârşite care vrea să se 
comunice. De aceea şi faţa lui Iisus reprezentată în icoane vorbeşte despre El, II 
exprimă pe El, e un cuvânt nesfârşit al Lui. S-a spus de altfel că icoanele sunt o 
Biblie a celor ce nu ştiu citi, a celor ce n-au timp să citească. 

Mai mult chiar, prin faptul ca faţa lui Hristos este redată în icoana 
ortodoxă cu o respectare strictă a canonului iconografic al tradiţiei celei mai 
vechi, se poate spune că ea a apărat pe credincioşii ortodocşi, cum nu i-a aparat 
pe alţi creştini citirea asidua a Scripturii, de varietatea arbitrară a înţelegerii lui 
Hristos. Prin icoana ortodoxă rămasă neîntrerupt şi strict pe linia canonului 
tradiţional, de la începutul creştinismului, credincioşii ortodocşi au rămas nu 
numai la înţelegerea unitară a lui Hristos, ci şi la înţelegerea Lui din timpurile 
apropiate ale apostolilor şi din locurile apropiate regiunii unde a vieţuit şi a 
lucrat Domnul. Iar Hristos redat de această icoană este un Hristos profund 
duhovnicesc. Icoana ortodoxă a fost astfel, alături de literatura duhovnicească 
patristică, ascetic-duhovnicească, cel mai însemnat călăuzitor al credincioşilor 
mai râvnitori în formarea lor pe linia unei vieţi duhovniceşti, de trăire cu Hristos 
în Duhul Sfânt. Cel mai mult s-au format în sensul acesta sfinţii, în ale căror 
icoane e redat acelaşi mod de vieţuire duhovnicească, prin care ei s-au străduit 
să urmeze lui Hristos. In aceste icoane se afirmă şi un sens al mântuirii deosebit 
de cel al justificării exterioare prin jertfa de satisfacere sau de ispăşire a lui 
Hristos. Prin ele se arată îndumnezeirea la care sunt ridicaţi cei ce cred în 
Hristos, îndumnezeire care deschide orizontul veacului viitor. 

Stilul bizantin al icoanelor afirmă până azi spiritualitatea propriu-zis 
creştină şi azi începe să fie preţuit din nou pretutindeni, nu pentru că e stilul 
epocii bizantine, ci pentru că e stilul transfigurării şi subţirimii spirituale 
autentice a omului în Dumnezeu, în afară de care nu poate fi altă spiritualitate 
creştină autentică. Acesta e, în cazul lui Iisus, pe lângă actele personale unice în 
care e înfăţişat Hristos în icoane, singurul mod "obiectiv", prin care se mai 
sugerează necircumscrierea dumnezeirii lui Hristos, exceptând cazurile când un 
pictor mai plin de Duhul Sfânt reuşeşte să sugereze şi prin talentul lui ceva din 
această necircumscriere. 

Dar credincioşii ştiu că icoana le vorbeşte şi îi îndrumează pe linia 
vieţii de model a lui Hristos nu numai ca o învăţătură despre Hristos cel 
autentic; ci sunt convinşi că prin icoane ei intră şi în contact real cu Hristos, deci 
leagă cuvintele ce li se spun despre Hristos în Biserică, cu Hristos însuşi care e 
viu neîncetat şi prezent în Biserica, în orice loc unde ei îşi îndreaptă privirea 
spre icoana lui Hristos şi I se închină cu credinţă în El. 

De aceea, problema cheie care se pune pentru explicarea teologică a 
rolului icoanelor în Ortodoxie este: ce legătură reală şi prezentă este între 
Persoana vie a lui Hristos şi icoana Lui, şi cum se stabileşte ea? 

Definiţia Sinodului VII ecumenic afirmă că închinarea acordată 
icoanei "trece", "urcă" de la ea, la persoana reprezentată, la prototip. Se 
interpretează de obicei această expresie ca o benevolă mutare a minţii de la 
icoană la prototip, ca de la un lucru la o realitate cu totul separată. Dar 
"trecerea" aceasta are un înţeles cu mult mai adânc. Cel ce crede în Hristos nu 
poate să nu facă trecerea de la icoana Lui, sau a sfinţilor, la realitatea Lui, sau a 
lor, vie. In această necesitate a mintii de a trece de la icoană la realitatea vie a 
prototipului ei e implicată şi o lucrare a lui Hristos asupra celui ce priveşte 
icoana Lui, sau a sfinţilor, cu credinţă. Aşa cum cuvântul despre Hristos 
provoacă în cel ce-1 aude necesitatea de a gândi la Hristos, aşa acest cuvânt 
plasticizat, care e icoana Lui, provoacă în cel ce-o priveşte necesitatea de a 
gândi la Hristos, cum pe plan mai general orice cuvânt al cuiva despre ceva 
provoacă în cel ce-1 aude necesitatea de a răspunde, luând o atitudine faţă de 
ceea ce i se spune şi faţă de cel ce o spune. Se ascunde aci o legătură ontologică 
între chip şi realitatea redată în el, ca între cuvânt şi ceea ce se spune prin 
cuvânt, sau cel ce spune cuvântul, sau între acesta şi cel ce aude ceea ce i se 
spune. Aceasta, pentru că există mai întâi legătura ontologică între realitate şi 
chipul sau cuvântul ei, sau despre ea, pentru că nu e realitate care să nu aibă în 
ea implicat chipul ei şi cuvântul despre ea, sau cuvântul ei, dacă este o realitate 
conştientă. Deci realitatea conştientă respectivă nu poate să nu se intereseze de 
efectul pe care chipul şi cuvântul ei îl produc în cel pe care-1 atinge, prin faptul 
că i se adresează. 

Sfântul Teodor Studitul spune: "Dacă oricărui trup îi urmează 
inseparabil umbra proprie şi nu ar putea cineva spune având minte, de un corp, 
că e fără umbră, ci în trup e văzută umbra urmându-i, iar în umbră, trupul 
anticipând-o, aşa nu ar spune cineva de Hristos că nu poate fi redat în icoane, 
dacă este în El un trup definit. Ci trebuie văzută de aceea în Hristos existând 
icoana Lui, iar în icoană e văzut Hristos ca prototip. Iar pentru că sunt date 
împreună, se poate spune că şi atunci când s-a văzut Hristos s-a arătat virtual şi 
icoana Lui, întrucât de pe El s-a luat ea, întipărindu-se în oarecare materie" 141 . 
Sau: "Deşi ceea ce este prin fire şi ceea ce este prin lucrare, deci Hristos şi 
icoana, nu sunt deodată, totuşi prin faptul că icoana este virtual şi înainte de a fi 
făcută prin artă, ea poate fi văzută în Hristos totdeauna, aşa cum şi umbra e 
pururea împreună cu trupul, chiar dacă nu se vede forma în raza luminii. In felul 
acesta nu e nepotrivit a zice ca Hristos şi icoana sunt împreună" 142 . 

Dacă umbra luminoasă e legată de corpul însuşi prin anumite raze 
materiale ce pornesc din corp, chipul cuiva e legat de realitatea lui prin razele 



141 Antir. III adv. Iconom., P.G., 99, 429 A. 
ul Ibid., col. 429 B. 

spirituale prin care în mod necesar cineva îşi proiectează chipul lui, cel puţin în 
sufletul altora. 

Datorită acestui fapt realitatea atrage în mod necesar spre ea mintea şi, 
prin minte, fiinţa însăşi a celui ce îi contemplă chipul sau îi aude cuvântul, sau 
descrierea. Lucrul acesta îl spune iarăşi Sfântul Teodor Studitul, insistând 
asupra concomitentei dintre privirea chipului şi gândul la prototip. "Prototipul şi 
icoana sunt corelative, precum e o jumătate şi a doua jumătate. Căci prototipul 
aduce împreună cu sine numaidecât cealaltă jumătate, în raport cu care se 
numeşte jumătate. Căci nu e prototip dacă nu e icoană, precum nici jumătate 
dacă nu e cugetată cealaltă jumătate. Cele ce sunt împreună, împreună se şi 
cugetă şi există. Aşadar, deoarece nu se intercalează între ele nici un răstimp, 
nici închinarea nu e alta pentru fiecare, ci e una şi aceeaşi pentru amândouă' 143 . 

Când se priveşte adică icoana, sufletul credincios vorbeşte cu Hristos 
şi Lui I se închină, deşi El nu e una cu icoana Lui, aşa cum mama privind 
fotografia fiului vorbeşte cu el însuşi, deşi nu-1 confundă cu fotografia. Icoana şi 
prototipul se cuprind cu mintea simultan fără a fi confundate; mai bine zis, 
icoana e uitată, trăindu-se relaţia directă cu prototipul. Sfântul Teodor Studitul 
declară chiar că "prototipul şi icoana îşi au existenţa una în alta şi prin 
suprimarea uneia se suprimă şi cealaltă'. Aceasta nu înseamnă vreo identificare 
magică sau idololatră a icoanei cu prototipul. Sfântul Teoclor Studitul ţine să 
precizeze aceasta. La o acuză că îndumnezeieşte icoana, cuprinzând într-o 
singură închinare pe Hristos şi icoana, el răspunde: "Nu se află aceasta în 
epistola mea, ci că nu trebuie adorată icoana lui Hristos. Căci aceasta este o 
cugetare idololatră. Ci numai Sfintei Treimi I se acordă aceasta. Şi că Hristos 
cel ce e închinat în sfânta icoană este adorat împreună cu Tatăl şi cu Duhul, iar 
icoanei trebuie să ne închinăm cu închinare relativă" 144 . 

Apărătorii icoanelor nu aveau încă prea explicit lămurită doctrina 
energiilor necreate aduse în creaţie de Duhul Sfânt. Aceasta le-ar fi dat putinţa 
să explice legătura între Hristos ca prototip şi icoana Lui, legătură pe care ei o 
afirmă fără să le confunde. 

Mai clar explică această legătură rugăciunea pentru sfinţirea icoanei 
lui Hristos din Euhologiul Bisericii ortodoxe. In această rugăciune se pomeneşte 
despre atingerea feţei lui Hristos de mahrama trimisă de El lui Avgar de Edesa, 
pe care Şi-a lăsat imprimată odată cu chipul Său şi puterea Sa şi de aceea a 
vindecat prin ea pe cel căruia i-a trimis-o. Căci, conform celor spuse mai sus, 
chipul sau cuvântul cuiva şi subiectul lui sunt legate printr-o iradiere de putere. 
Apoi în rugăciune se cere: "O, bunule Stăpâne, caută cu îndurare spre noi şi spre 
icoana aceasta... şi trimite asupra ei binecuvântarea Ta cea cerească şi darul 
Preasfântului Duh şi o binecuvânta şi o sfinţeşte pe ea şi-i dă ei putere de 
tămăduire şi de toate meşteşugirile diavoleşti gonitoare; umple-o pe ea de 



143 Antir. cit, col. 429 B. 

144 Ep. 161, P.G. cit., col. 1502-1504. 

binecuvântarea şi de tăria Sfântului celui-nefâcut-demâna-chip, care dintru 
atingerea preasfmtei şi preacuratei feţe a iubitului Tău Fiu din destul o a 
câştigat, ca printr-însa puterile şi minunile pentru întărirea dreptei credinţe şi 
mântuirea credinciosului Tău popor să se lucreze". 

Se cere, aşadar, ca şi icoana prezentă să se împărtăşească de puterea 
nefăcută de mână, dată icoanei prin atingerea feţei lui Hristos; să se 
prelungească deci puterea aceleia şi la icoana aceasta. Apoi rugăciunea se 
încheie cu afirmarea că înaintea icoanei se aduce închinare lui Dumnezeu cel în 
Treime: "Ca Ţie celui atotputernic şi Unuia Născut Fiului Tău şi Preasfântului 
Duh, înaintea ei inchinându-ne şi cu credinţă chemându-Te şi cu dinadinsul 
rugându-ne, auziţi să fim şi mila iubirii Tale de oameni să aflăm şi dar să 
câştigăm". Sfânta Treime chemată în rugăciune, coborând în faţa icoanei, îl 
ridică la Ea pe cel căruia privirea icoanei îi prilejuieşte chemarea lui Dumnezeu. 

La fel sfinţii sunt într-o legătură cu icoanele lor, prin faptul deosebit 
că ei sunt plini de Hristos, iar energiile Duhului Sfânt de care sunt plini, prin 
aceasta se proiectează din ei şi asupra icoanelor lor. Prin icoane urcăm la 
cinstirea sfinţilor în care vedem rezultatul lucrării lui Hristos şi lucrarea Lui 
prezentă. 

e. Moaştele sfinţilor, anticiparea incoruptibilităţii trupurilor înviate şi 
îndumnezeite, din veacul viitor. 

Biserica cinsteşte şi moaştele sfinţilor, cinstindu-i prin aceasta pe ei 
înşişi, întrucât oamenii se pun şi prin ele în legătură cu ei. Faptul menţinerii 
osemintelor lor în stare de incoruptibilitate este o arvună a viitoarei 
incoruptibilităţi a trupurilor întregi după înviere şi după deplina lor 
îndumnezeire. Ele se menţin incoruptibile, pentru că în ele se menţine o putere 
dumnezeiască din vremea când trupurile lor erau unite cu sufletul. Ba mai mult, 
asupra lor se prelungeşte starea de îndumnezeire accentuată a sufletelor lor din 
starea actuală. Aceasta se datoreşte faptului că puterile sufletului şi harul 
dumnezeiesc din el îşi prelungesc lucrarea şi în trup, înfăptuind şi în acesta o 
stare de sfinţenie, cât timp sfântul trăieşte pe pământ, şi un fel de stare de 
incoruptibilitate după trecerea sufletului sfântului, prin moarte, la starea 
accentuată de îndumnezeire. Moaştele sunt astfel o anticipare a trupului 
pnevmatizat de după înviere. 

Menţinându-se incoruptibile, osemintele sfinţilor arată că sufletul 
personal al lor şi harul Sfântului Duh din ei rămân mai departe într-o legătură cu 
trupurile lor. 

De aceea cei ce se roagă lângă osemintele sfântului nu se adresează 
propriu-zis lor, ci persoanei lui. Cinstirea trece la persoană, ca şi în cazul 
cinstirii icoanei. 

Biserica şi credincioşii au convingerea că prin atingerea de moaşte şi 
prin rugăciuni adresate sfântului lângă moaştele lui se înfăptuiesc adeseori 
vindecări şi alte fapte minunate, ca şi prin atingerea icoanelor, datorită 

energiilor dumnezeieşti care, din persoanele celor reprezentaţi în icoane şi, în 
ultimă analiză, din Hristos, se prelungesc în icoane sau în moaşte. Un temei 
pentru cinstirea moaştelor şi al credinţei în puterea ce iradiază din ele ni-1 dă 
Sfânta Scriptură prin cazul învierii unui mort aruncat peste osemintele 
proorocului Elisei (4 Regi 13, 21). Puterea dumnezeiască ce lucrează prin 
trupurile sfinţilor după moarte e o continuare, dar şi o intensificare a puterii ce 
lucra prin trupurile lor cât erau în viaţă. Chiar umbra trupului lui Petru avea 
putere să vindece pe bolnavii peste care trecea (Fapte 5, 15). Iar alţi bolnavi se 
vindecau prin atingerea de ştergarele care fuseseră folosite de Sfântul Apostol 
Pavel (Fapte 19, 11). 



II Eshatologia universală 

Dumnezeu a creat lumea ca să o desăvârşească, nu ca să o lase veşnic 
într-o formă relativă. El nu a creat pe oameni, ca să-i desăvârşească numai pe 
unul câte unul trecându-i prin moarte, şi numai în sufletul lor, ci pe toţi 
împreună şi în fiinţa lor întreagă, deci şi în trupul legat de cadrul lumii. Numai 
aşa va fi desăvârşit deplin omul ca om. In aceasta va consta împlinirea ultima a 
scopului unirii intime a Fiului lui Dumnezeu cu lumea prin întrupare şi prin 
învierea Sa cu trupul, ca parte a lumii. Numai ducând-o la desăvârşire, 
Dumnezeu împlineşte planul creaţiei lumii şi al îndumnezeirii ei în Hristos, 
după ce prin ajutorul dat de El s-a împlinit în forma actuală a ei tot ce se putea 
împlini pe pământ pentru a face străvezii în ea raţiunile ei divine. 

Viaţa noastră îşi găseşte un sens numai dacă trece prin moarte la 
plenitudinea unei vieţi eterne. Dar această plenitudine nu o poate obţine omul 
dacă nu o poate trăi şi în trupul său înviat şi eliberat de coruptibilitate. Căci viaţa 
completă umană e viaţa în trup, care dă o complexitate specifică existenţei 
umane şi îl face pe om apt să dea vieţii spirituale o frumuseţe în bogăţia şi 
armonia formelor văzute. 

Valoarea unică şi completă a vieţii umane în trup a pus-o în lumină 
Fiul lui Dumnezeu care a asumat trupul omenesc şi 1-a înviat pentru veşnicie. 
Dumnezeu a justificat astfel crearea materiei pe care, prin asumarea trupului şi 
prin învierea lui, o ridică pe planul participării culminante la spiritualitatea Lui, 
nelăsând trupul individual prada descompunerii eterne. 

Dar învierea cu trupul a persoanei omeneşti individuale nu poate avea 
loc decât în solidaritate cu prefacerea întregii substanţe a cosmosului, adică la 
sfârşitul chipului actual al lumii. Hristos singur a înviat înainte pentru a pune în 
faţa noastră perspectiva şi nădejdea învierii şi pentru a Se face izvorul puterii de 
transfigurare a cosmosului actual şi al învierii trupurilor noastre. Hristos cel 

înviat este prin El însuşi începutul şi profetul sfârşitului vieţii actuale a lumii şi 
al ridicării ei în plenitudinea vieţii în Dumnezeu. 

Ridicarea vieţii persoanei noastre individuale în plenitudinea vieţii lui 
Dumnezeu e solidară în acelaşi timp cu ridicarea tuturor oamenilor la această 
viaţă. Şi aceasta nu numai pentru faptul că învierea cu trupul nu se poate obţine 
în mod separat de prefacerea lumii, şi de învierea tuturor, ci şi pentru faptul că 
istoria ca operă a întregii umanităţi are o importanţă pentru actualizarea bună 
sau rea a virtualităţilor întregii naturi umane şi are menirea să facă întreaga lume 
un transparent al raţiunilor divine din ea, prin tot ce înfăptuieşte omenirea bun în 
cadrul ei, sau să o opacizeze prin ceea ce face rău. 

Dumnezeu ridică în împărăţia Sa veşnică lumea la o plenitudine de 
viaţă în care se arată deplin actualizate în sens bun virtualităţile sădite de El prin 
creaţie. Dar aceste virtualităţi nu se pot actualiza în sens bun, de om, în izolare, 
ci într-o colaborare cu ceilalţi şi într-o lucrare în cadrul cosmic. De aceea 
activitatea omenească are ca întreg un rost, o semnificaţie pentru viaţa omenirii 
în planul plenitudinii ei eterne, ducând cu ea acolo pentru a se eterniza şi 
desăvârşi tot ce a realizat ea bun în planul istoric. Omenirea credincioasă nu e 
transportată ca o masă pasiva în planul vieţii desăvârşite şi eterne, ci Dumnezeu 
i-a dat putinţa să pună în valoare şi prin eforturile ei solidare darurile Lui 
naturale şi ajutoarele ce i le-a dat în cursul vieţii ei pe pământ. însuşi Hristos S-a 
întrupat ca om în istorie şi rămâne cu noi până la sfârşitul timpului pentru a ne 
conduce pe acest drum al ridicării spre El, ca să creştem spiritual şi să 
imprimăm această creştere în lume într-un dialog activ cu El. 

Componentele eshatologiei universale sunt deci acestea: desăvârşirea 
lumii trecute prin sfârşitul formei actuale a ei; a doua venire a lui Hristos; 
învierea generală a morţilor şi schimbarea trupurilor celor de pe pământ; 
Judecata universală din urma; viaţa veşnică întru fericire sau nefericire. 

Dintre ele cel puţin primele trei vor avea loc într-un fel de 
simultaneitate. Dar cauza tuturor va fi a doua venire a lui Hristos. Sau Hristos va 
veni a doua oară întru slavă pentru a le produce pe toate celelalte. Dar întrucât la 
vedere, prima componentă a lor va fi sfârşitul lumii, deşi cauza ascunsă a ei este 
Hristos care vine a doua oară, e bine să se vorbească întâi despre sfârşitul lumii. 



A Sfârşitul chipului actual al lumii şi desăvârşirea ei 
1 . înaintarea creaţiei spre sfârşit 

Creştinismul afirmă că chipul actual al lumii va avea un sfârşit. 

în învăţătura ortodoxă, spre deosebire de cea catolică, judecata 
universală de la sfârşitul lumii îşi păstrează o însemnătate proprie, aducând 
printr-un plus important întregimea fericirii sau nefericirii pentru sufletele 

trecute prin judecata particulară. De aceea şi sfârşitul chipului actual al lumii, de 
care e legată judecata din urmă, nu este aşteptat numai de cei vii, cum se 
aşteaptă moartea obişnuită, ci se aşteaptă şi de vii şi de morţi cu un interes 
suprem. II aşteaptă şi sufletele morţilor, pentru a-şi primi întreaga fericire sau 
întreaga nefericire veşnică. 

Desigur, nu ne putem închipui că Dumnezeu reţine în mod arbitrar o 
parte din fericirea sau nefericirea ce s-ar cuveni celor care mor înainte de 
sfârşitul lumii. De aceea trebuie sa admitem că fericirea sau nefericirea deplină 
a fiecăruia atârnă în mod organic de sfârşitul lumii şi a activităţii întregii 
omeniri în ea, deci şi de rezultatul acestei activităţi, care va fi în ceea ce are bun 
eternizat în împărăţia cerurilor, iar în ceea ce are rău, în iad. Şi aceasta nu numai 
în sensul că integritatea fericirii fiecăruia e condiţionată de fericirea tuturor 
celor ce vor avea parte de ea şi că nefericirea unui păcătos se împlineşte cu 
nefericirea tuturor păcătoşilor, - căci dacă ar fi aşa, pe măsură ce mor mai mulţi 
oameni, fericirea sau nefericirea celor morţi înainte ar creşte, iar pe de altă parte 
ar fi suficientă la urmă o judecată particulară a celor surprinşi vii la sfârşitul 
lumii, pentru ca să se completeze fericirea sau nefericirea tuturor — ; ci şi în 
sensul că deplinătatea fericirii sau nefericirii fiecăruia depinde de o judecată 
nouă şi finală ce se va face asupra tuturor în comun. Iar aceasta înseamnă o 
judecată sau o apreciere ce se va da asupra tuturor în funcţie de contribuţia lor la 
împlinirea planului lui Dumnezeu cu lumea şi cu viaţa omenească, plan care 
constă în a face străveziu pe Dumnezeu prin lume şi prin viaţa omenească. 

Deci cei morţi de demult vor fi judecaţi din nou în lumina contribuţiei 
lor la realizarea acestui plan, care se va vedea în rezultatul lui final abia la 
sfârşit, după ce toţi îşi vor fi adus contribuţia bună sau rea în această privinţă. In 
faţa tuturor vor ieşi la iveală faptele şi gândurile tuturor, pentru ca fiecare să fie 
judecat pentru contribuţia lui la ele, sau pentru partea ce a avut-o din ele viaţa 
omenească în totalitatea ei ajunsă la sfârşit. Cei de demult îşi vor vedea rodurile 
gândurilor şi faptelor lor în generaţiile următoare, cei de la sfârşit vor vedea 
moştenirile înaintaşilor, pe care le-au rodit sau le-au lăsat fără rod. Cei de 
demult vor fi judecaţi pentru cele de după ei, cei de la sfârşit vor fi judecaţi 
pentru împlinirea sau neîmplinirea celor de dinaintea lor. Vom fi judecaţi pentru 
toate chemările bune ce le-au făcut lumii întregi apostolii, mucenicii, sfinţii, 
pentru toate pildele bune neurmate ale înaintaşilor. Vom vedea intensitatea 
simţirii lor, peste care noi am aşezat stratul nesimţirii noastre, pentru falsa 
dezvoltare a umanităţii noastre. Cei de demult vor fi judecaţi pentru toate 
seminţele rele sădite în lume şi vor lua răsplata pentru toate seminţele bune 
sădite în ea, care se vor arăta rodite sau nerodite la sfârşit. Istoria întreagă va fi 
din nou în faţa tuturor, nu numai cu cele ce s-au petrecut pe planul vizibil, ci şi 
cu cele petrecute pe planul invizibil, ba chiar şi cu cele ce s-ar fi putut petrece 
sau s-ar fi putut să nu se petreacă, apăsând sau bucurând pe fiecare, cu 
totalitatea ei pentru ceea ce a făcut bun sau rău în ea. Se va vedea atunci că 

trecutul n-a murit. învăţătura creştină despre învierea trupurilor şi despre 
judecata universală are între altele şi acest sens că dă o ultimă apreciere, valabilă 
pentru eternitate, a tot ce a fost, că nimic nu este lăsat să se piardă în uitare. 
Judecata universală este astfel un factor îndemnător la săvârşirea binelui în 
lume, cum este gândul la moarte pentru viaţa individuală. 

Toţi vor fi readunaţi într-o bucurie eternă pentru tot ce au făcut bun, 
sporit în mod nesfârşit de darul lui Dumnezeu. Numai o lipsă de sfârşit a istoriei 
predă ceea ce e mai important în ea şi în trecutul ei, adică persoanele şi trăirea 
lor personală, morţii veşnice 145 . Dimpotrivă, numai în sfârşitul istoriei într-o 
desăvârşire a tot ce a fost şi într-o bucurie eternă pentru tot binele făcut şi 
eternizat, sau într-un chin etern de răul săvârşit, se scoate creaţia din 
relativismul care altfel ar rămâne etern, se pune binele ca criteriu imuabil al 
faptelor noastre şi se revelează valoarea eternă a tuturor persoanelor. 

Nimic din totalitatea vieţii omeneşti de pe pământ nu va rămâne 
acoperit, nebăgat în seamă, nevalorificat, neapreciat sau neosândit, ci pentru 
toate vor răspunde în sens bun sau rău toţi, de toate se vor împărtăşi cu o 
înţelegere nouă toţi. Propriu-zis numai la acea judecată se va descoperi sensul 
istoriei omeneşti, adică numai în lumina descoperită a slavei lui Hristos,- slavă 
nu numai ca a Aceluia născut din Tatăl, ci şi ca a Aceluia ce S-a făcut om model 
- se va arăta spre ce a trebuit să tindă viaţa omenească pe pământ şi toate 
faptele din ea şi în ce măsură au tins. Multe evenimente ale istoriei şi multe 
fapte ale oamenilor din cursul ei vor rămâne până atunci acoperite de echivoc şi 
mulţi din cei ce au participat la ele sau au fost autori ai lor nu-şi vor putea da 
până atunci seama deplin de au greşit sau nu, deci nu se vor putea bucura sau 
întrista deplin de ele. 

Aceasta nu înseamnă că judecata divină se va orienta numai după cele 
din afară şi de departe de om, şi nu după starea lui lăuntrică. Lumina 
dumnezeiască va arăta atunci cum toată contribuţia omului în bine sau în rău la 
dezvoltarea omenirii stă într-o strânsă legătura cu starea proprie care a 
determinat acea contribuţie sau a fost determinată de ea. Fiecare se va arăta 
purtând în sine implicit, cum poartă o scoică sunetul valurilor mării, ecoul 
întregii istorii, raportul său cu întreaga viaţă omenească desfăşurată în lume. Dar 
sensul vieţii omeneşti integrale de pe pământ, finalitatea ei nu se poate descifra 
clar numai din privirea ei de la sfârşit. Lumina nouă de la sfârşit nu va fi numai 
o lumină care va rezulta din privirea întregii desfăşurări a vieţii omeneşti, ci şi 



145 N. Berdiaeff, Essai d'une metaphysique eschatologique, p. 257: "Istoria fără sfârşit 
ar fi absurdă. Şi dacă o istorie de acest fel ar manifesta un progres neîntrerupt, acest progres 
n-ar fi acceptabil, pentru că ar însemna o transformare a tot ce s-a trăit, a tot ce e viu şi a tot 
ce e chemat să trăiască în viitor, o transformare a fiecărei generaţii vii într-un mijloc pentru 
generaţiile viitoare şi aşa la infinit... Un progres infinit, un proces infinit ar însemna triumful 
morţii. Singură învierea a tot ce e viu poate da un sens procesului istoric al lumii, un sens care 
are o măsură comună cu destinul persoanei". 

din revelarea unei lumini care nu se va vedea în ea însăşi. Căci nu prin ea însăşi 
îşi da această desfăşurare un sens, ci Dumnezeu însuşi urmăreşte realizarea unei 
uniri a Lui cu ea care să-i facă pe oameni apţi pentru veşnicie. 

Origen şi Sfântul Grigorie de Nyssa, pornind de la versetul 15, 28 din 
Epistola 1 Cor.: "Când toate se vor supune Lui, atunci şi Fiul Se va supune 
Celui ce I-a supus Lui toate, ca să fie Dumnezeu totul în toţi", au conceput 
desfăşurarea vieţii omeneşti în lume ca răstimpul în care oamenii au să se 
supună lui Hristos prin conformarea cu El şi încadrarea în El, prin umplerea de 
desăvârşirea Lui în comun. Numai atunci, Iisus supunându-Se împreună cu toţi 
Tatălui, va rezulta din acest act o stare de fericire supremă pentru întreaga 
creaţie. Până atunci, lumea mai are ceva dintr-o imanentă exterioară lui 
Dumnezeu şi deci dintr-o imperfecţiune. 

Insă, dată fiind libertatea omului, sfârşitul vieţii omeneşti pe pământ 
nu se va echivala în mod necesar cu încorporarea tuturor oamenilor în Hristos, 
ci numai a acelora care voiesc aceasta. Cu această rectificare, destul de 
importantă, se poate recunoaşte că viaţa lumii se resimte de participarea lui 
Hristos la ea, de suferinţa Lui cu mădularele nedeplin întregite în trupul Său, de 
atracţia exercitată asupra oamenilor de pe pământ de către El, iar, prin aceasta, 
de năzuinţa Lui spre deplina supunere Tatălui, împreuna cu toţi cei aduşi la 
unitatea spirituală cu Sine. 

Desigur, Hristos personal e supus de pe acum Tatălui, dar în El au să 
se adune şi toţi cei ce se vor decide să se recapituleze în El, toţi cei ce se decid 
să menţină şi să desăvârşească omenitatea lor, ducând la asemănarea deplină cu 
Hristos chipul dumnezeiesc al firii lor. De aceea Origen spune: "Nu e de crezut 
că Fiul lui Dumnezeu nu e încă supus Tatălui, ci că în timpurile cele mai de pe 
urmă, când îi vor fi supuse toate, atunci Se va supune şi El. Dar pentru că toate 
ale noastre le primeşte în Sine - şi pentru că spune că El este cel care 
flămânzeşte în noi, şi cel care însetează în noi, şi cel gol şi bolnav, şi oaspetele, 
şi cel închis în temniţa, şi că tot ce se va face unuia mai mic al Lui, Lui I se va 
face pe drept cuvânt, întrucât fiecare din noi va fi supus deplin şi desăvârşit lui 
Dumnezeu, aşa ca în nimic să nu mai pară neascultător - se dovedeşte că în El 
totul va fi supus. Dar şi în alt mod se înţelege chiar mai deplin ceea ce spun. 
Dacă vreunul din mădulare ne doare, deşi inima noastră e nevătămată şi toate 
celelalte mădulare ale noastre sunt sănătoase, totuşi, pentru că prin durerea unui 
mădular suferă omul întreg, nu zicem că suntem sănătoşi, ci că ne simţim rău. 
De pildă, zicem: acela nu este sănătos. De ce? Pentru ca îl doare piciorul, sau 
rinichiul, sau stomacul. Şi nimeni nu zice că e sănătos, dacă-1 doare stomacul, ci 
că nu e sănătos, pentru că îl doare stomacul. Dacă înţelegi exemplul, să ne 
întoarcem la ceea ce ne-am propus. Apostolul zice că suntem trupul lui Hristos 
şi mădulare din parte (Ef. 5, 30). Deci Hristos, al Cărui trup e tot neamul 
omenesc, ba poate totalitatea întregii creaturi (totius creature universitas) şi 
fiecare din noi e mădular din parte - dacă vreunul dintre noi, care suntem 

mădulare ale Lui, e bolnav şi suferă de boala vreunui păcat, adică daca e atins 
de rana vreunui păcat şi nu e supus lui Dumnezeu - se spune că El nu e încă 
supus lui Dumnezeu, ale Cărui mădulare sunt aceia care nu sunt supuşi lui 
Dumnezeu. Dar când va avea pe toţi aceia, care sunt trupuri şi mădulare ale Lui, 
sănătoşi şi nu vor suferi de nici o boală a neascultării, când vor fi toate 
mădularele sănătoase şi supuse lui Dumnezeu, cu drept cuvânt se va spune că El 
este supus Aceluia" 146 . 

Se afirmă aci 147 o profundă şi misterioasă solidaritate a lui Hristos cu 
întreaga desfăşurare a vieţii omeneşti de pe pământ. Hristos suferă cu toată 
omenirea şi în ea se manifestă strădania Lui pentru desăvârşirea noastră, chiar 
dacă nu întâlneşte totdeauna şi colaborarea strădaniei noastre. El Se străduieşte 
ca toţi să ne încadrăm în El, pentru ca să Se poată supune întreg, adică cu toate 
mădularele trupului Său, lui Dumnezeu Tatăl. 

Hristos, din momentul în care S-a suit pe cruce, nu mai bea vinul 
bucuriei până ce nu-1 va bea cu toţi în împărăţia cerurilor (Mt. 26, 29). El îşi 
actualizează jertfa până la sfârşitul lumii. întreaga viaţă omenească pe pământ în 
străduinţa ei spre Dumnezeu e un drum al crucii, un urcuş spre Golgota şi o 
răstignire a ei cu Hristos, prin puterea ce o revarsă continuu răstignirea Lui 
pentru lume, dar şi un refuz al acestui drum. Viaţa omenească pe pământ e o 
împărtăşire necontenită de Crucea lui Hristos, dar, în luptă cu aceasta 
împărtăşire, şi un refuz continuu al ei. Viaţa omenească pe pământ e un amestec 
de alipire la rău şi de luptă cu răul, de pocăinţă pentru păcate şi de depăşire a 
lor, dar şi de săvârşire a lor. E o viaţă cu Hristos şi din puterea lui Hristos, dar şi 
de neputinţă şi de refuz al drumului cu Hristos. 

"Să vedem acum în ce mod Mântuitorul nostru nu bea vinul până ce 
nu va bea cu sfinţii vinul cel nou în împărăţia lui Dumnezeu. Mântuitorul meu 
plânge pentru păcatele mele 148 . Mântuitorul meu nu Se poate bucura cât timp eu 
rămân în fărădelege. De ce nu poate? Pentru că El însuşi este avocatul pentru 
păcatele mele la Tatăl, precum spune Ioan, ucenicul Lui, că "de va păcătui 
cineva, apărător drept avem la Tatăl pe Iisus Hristos şi El este ispăşirea pentru 
păcatele noastre" (In. 2, 1-2). Deci cum poate Acela, Care e avocatul pentru 
păcatele mele, să bea vinul bucuriei, când păcătuind eu II întristez? Cum poate 
Acela care Se apropie de altar, ca să ispăşească pentru mine păcătosul, să fie în 
bucurie? Acela, la Care urcă continuu tristeţea pentru păcatele mele? Este deci 
atâta timp în tristeţe, cât timp mai persist în greşeală. Dacă Apostolul Lui plânge 
pentru cei ce păcătuiseră înainte şi nu au făcut pocăinţă pentru cele ce au 
săvârşit (2 Cor. 12, 21), ce să spun de Acela care e numit Fiul iubirii? Deci 

146 Selecta in Psalmos, Horn, II în Ps. XXXI, P.G., 12, col. 1329-1330. 

147 Vezi şi Sfântul Grigorie de Nyssa, In illud, tune ipse Filius subjecitur etc, P.G., 44, 
col. 1304 ş.u. 

148 Cuvântul lui Pascal: Jesus sera en agonie jusqu'â la fin du monde , 1-a spus, 
precum se vede, Origen, cu mult înainte. 

pentru toate acestea stă în faţa lui Dumnezeu intervenind pentru noi, stă la altar, 
ca să ofere pentru noi ispăşire lui Dumnezeu; şi tocmai pentru că avea să Se 
apropie de acest altar spunea că "nu voi mai bea din rodul viţei acesteia, până nu 
voi bea pe cel nou cu voi". Nu vrea deci să bea singur vinul în împărăţia lui 
Dumnezeu, ci ne aşteaptă şi pe noi... Noi suntem deci cei care, neglijând viaţa 
noastră, întârziem bucuria Lui" 149 . 

Dar nu numai Hristos n-a intrat la bucuria deplină cât ţine viaţa 
omenirii pe pământ, ci nici sfinţii. Şi ei plâng pentru păcatele noastre. In sensul 
acesta şi ei se împărtăşesc de Hristos care Se jertfeşte. De aceea fericirea 
sufletelor din starea provizorie nu e deplină. 

"Nu au primit încă bucuria lor nici apostolii, ci şi ei aşteaptă, ca şi eu 
să mă fac părtaş de bucuria lor. Căci plecând sfinţii de aici nu-şi primesc îndată 
cununile depline ale meritelor lor; ci ne aşteaptă pe noi, care suntem zăbavnici 
sau păcătuim. Căci nu le este bucuria desăvârşită nici lor, cât timp sunt 
îndureraţi şi plâng pentru păcatele noastre" 150 . 

Şi după ce Origen citează pe Sfântul Apostol Pavel (Evr. 11, 39), 
conchide: Vezi deci ca Avraam aşteaptă încă să ia cele desăvârşite. Aşteaptă şi 
Isaac şi Iacov şi toţi proorocii ne aşteaptă pe noi ca sa primească cu noi fericirea 
desăvârşită . In sensul acesta istoria va fi judecată ca un întreg, întrucât cei ce 
constituie trupul unic al lui Hristos prin credinţă apar în cursul întregii ei 
desfăşurări. De aceea şi taina aceea se păstrează pentru ultima zi a judecăţii 
amânate. Căci unul este trupul, care e aşteptat să fie justificat, despre care se 
spune că se va scula la judecată. Sunt multe mădulare, dar un singur trup; nu 
poate zice ochiul, mâinii: nu-mi eşti de trebuinţă (1 Cor. 12, 20)... Cât priveşte 
vederea, dacă-i lipsesc ochiului celelalte mădulare, ce bucurie va avea ochiul? 
Sau ce desăvârşire va avea, daca nu va avea mână sau dacă-i vor lipsi picioarele 
sau celelalte mădulare? 151 . 

In sensul acesta interpretează Origen şi viziunea lui Iezechiel despre 
adunarea oaselor, a nervilor, a vinelor, a pielii etc. pentru a se constitui trupuri 
noi (Iez. 37, 11). Deci, vei avea bucurie plecând din această viaţă, dacă eşti 
sfânt. Dar bucuria deplină va fi atunci când nu-ţi va lipsi nici un mădular al 
trupului. Vei aştepta pe alţii, cum şi tu ai fost aşteptat 152 . 

Dar ca şi Hristos, tot aşa şi sfinţii nu sunt numai într-o aşteptare 
pasivă a sfârşitului lumii, ci contribuie prin puterea suferinţei şi iubirii lor la 
menţinerea şi dezvoltarea adevărului creştin în ea. Un teolog catolic zice: 
Precum Hristos cel înviat conduce treburile omeneşti din cerul misterios unde 
S-a ascuns privirilor omeneşti de la ziua înălţării, la fel intervin cu El şi ca El, în 
aceleaşi treburi, mulţimea de mucenici şi de sfinţi care-L înconjoară pe muntele 



149 In Leviticum, Horn. VII, P.G., 12, col. 478-482. 

150 Idem, ibid. 

151 Idem, ibid. 

152 Ibidem. 

Sionului... Sfinţii participa activ la judecata lui Dumnezeu. Aceasta se vede la 
ruperea peceţilor, a peceţii a cincea (Apoc. 6, 9-1 1), în primul act al viziunii 
celor şapte trâmbiţe (Apoc. 8, 3-5) şi din alte multe texte din Apocalipsă (de ex. 
18, 20), unde Dumnezeu pare a nu face decât să pronunţe judecata sfinţilor . Cei 
o sută patruzeci şi patru de mii reprezintă imensa mulţime a sfinţilor din cer 
care, precum urmează Mielului pretutindeni unde merge El, II asistă şi în 
funcţiunile de Judecător şi, în unire cu El, prezidează desfăşurarea istoriei 
umane. Descriind toată desfăşurarea timpului din urmă ca o judecată în progres 
neîncetat, Sfântul Ioan manifestă partea pe care mucenicii şi sfinţii în unire cu 
Hristos cel înviat o au şi o vor avea din ce în ce mai mult în această desfăşurare 
a judecăţii divine de-a lungul veacurilor 153 . 

Dar nu numai sfinţii din cer aşteaptă sfârşitul lumii, ci şi în 
credincioşii de pe pământ este o aspiraţie spre sfârşit, ca spre punctul în care se 
vor uni deplin cu Domnul şi se vor desăvârşi în El şi vor avea odihnă în El. Nu 
există un mesianism creştin, dar există o eshatologie creştină 154 . Adică creştinii 
nu aşteaptă pe Mesia ca pe un adevăr total nou şi neanticipat, asemenea 
poporului evreu; ci lor le e proprie o aşteptare şi o speranţă a deplinei 
manifestări a lui Hristos şi a slavei adevărului şi iubirii Lui în lume, prin 
desăvârşirea ei pe un plan deosebit de cel al chipului ei actual. "Această 
aşteptare a lui Hristos, această speranţă a arătării Sale întru slavă sunt şi trebuie 
să fie mai puternice decât orice mesianism, căci sunt pătrunse de iubire, de 
iubirea Bisericii pentru Hristos. In această iubire şi în această speranţă se 
exprima în realitate tendinţa Bisericii şi a întregii lucrări a ei spre a definitiva şi 
efectua unitatea tuturor lucrurilor în Dumnezeu, care nu se va realiza deplin 
decât în ziua parusiei întru slavă a Fiului Său" 155 . 

învăţătura ortodoxă despre judecata universala dă un accent deosebit 
valorii pe care o are istoria ca întreg pentru orice om, comunitatea adâncă dintre 
fiinţele umane, necesitatea colaborării lor pentru a o conduce la starea voită de 
Dumnezeu. Sfinţii rămân şi ei, tocmai din acest motiv, profund interesaţi de 
cursul vieţii omeneşti de după ei şi prin rugăciunile lor caută să înrâurească pe 
oameni în bine. Dar în mod deosebit e important faptul că fiecare îşi primeşte 
integritatea fericirii sau nefericirii sale abia la judecata de la sfârşitul lumii, ceea 
ce arată că în concepţia ortodoxă istoria e destinată unui sfârşit şi unei judecăţi 
şi că prin urmare ea e o operă comună a întregii omeniri în care fiecare ins îşi 
are importanţa lui. 



153 H. M. Feret, L'Apocalypse de Saint Jean, Vision chretienne de Vhistoire, Paris, 
1943,/?. 241-246. 

154 Op. cit, p. 250,253. 

155 Op. cit, p. 250. 

2. Interpretări ale sfârşitului lumii ca încheiere a istoriei în întregul ei 

învăţătura ortodoxă despre un sfârşit al lumii îşi are o confirmare în 
tendinţa spre un sfârşit şi spre o desăvârşire manifestată chiar în viaţa istorică a 
lumii, prin natura ei, dar care şi prin Hristos tinde spre un sfârşit. 

a) Una dintre interpretările desfăşurării creaţiei ca destinată unui 
sfârşit ca întreg, vede realitatea esenţială a ei în comuniunea subiectului 
personal cu alte subiecte. 

Astfel pe de o parte desfăşurarea istorică a creaţiei prin caracterul de 
subiect al oamenilor, ca factori ai ei, se cere după o ordine a deplinei eliberări a 
subiectelor de ordinea obiectivului şi luptă pentru ea, dar pe de altă parte nu o 
poate realiza în cadrul ei. Aceasta înseamnă că pe de o parte creaţia în forma ei 
actuală trebuie să moară. Dar nu pentru a rămâne definitiv în moarte, ci pentru a 
învia definitiv într-o alta existenţă, spre a-şi realiza acolo aspiraţia după 
desăvârşire. "Sfârşitul istoriei înseamnă o trecere prin moarte, dar în vederea 

••"156 

învierii . 

Berdiaeff, de la care am luat ideea de mai sus, influenţat de filosofia 
existenţialistă, face o prea mare despărţire între ordinea relaţiei subiectelor 
umane şi ordinea obiectelor. El nu vede putinţa ca subiectele umane sa 
comunice între ele în mod deplin prin realitatea obiectelor, în cadrul acestora; el 
nu vede putinţa de a transfigura cadrul acesta prin spirit şi de a contribui ca 
Dumnezeu să devină transparent prin acest cadru. Amintim că un mod de a face 
obiectele medii transparente de comuniune coincide cu considerarea lor ca 
daruri şi cuvinte ale iubirii lui Dumnezeu faţă de noi şi cu folosirea lor şi între 
noi, ca atare. In afară de aceea el socoteşte ca subiectele umane se realizează 
mai ales în actele de creaţie artistică, literară, filosofica etc. Dar trebuie să 
recunoaştem că fiecare credincios poate transfigura ordinea obiectivă prin toate 
faptele sale izvorâte din credinţă şi iubire; prin toate, el poate muri unei vieţi 
supuse obiectelor. E ceea ce spune Sfântul Apostol Pavel: "Cu Hristos împreună 
m-am răstignit, şi viez de acum nu eu, ci viază întru mine Hristos" (Gal. 2, 20); 
sau: "Că pururea noi cei vii suntem daţi la moarte pentru Iisus, ca şi viaţa lui 
Iisus să se arate în trupul nostru" (2 Cor. 4, 2). Această moarte şi înviere nu se 
poate realiza deci numai prin puterea spiritului propriu aflat în om, cum lasă să 
se creadă gânditorul amintit prin faptul că pune un preţ aproape exclusiv pe 
creaţiile artistice, literare şi filosofice, ci prin puterea Duhului lui Hristos. Iar 
aceasta se arată în orice fapte de iubire faţă de Dumnezeu şi faţă de semenii 
proprii. In toată vremea purtăm moartea Domnului Iisus în trup, ca şi viaţa lui 
Iisus să se arate în trupul nostru" (2 Cor. 4, 10). Fără a ne însuşi moartea 
Domnului, murind lui Dumnezeu faţă de tot ce e rău şi egoist în noi, nu putem 



'N. Berdiaeff, op. cit, p. 279. 

dobândi viaţa cea nouă cu Hristos; cu atât mai puţin nu ne putem pregăti pentru 
învierea cu Hristos. 

E curios, de altfel, că, negând valoarea ordinii obiective din istorie, 
gânditorul amintit dă un preţ atât de mare realizărilor artistice şi filosofice, care 
iau şi ele un loc obiectiv în istorie. In realitate acestea sunt, măcar în parte, o 
operă comună de transfigurare a creaţiei obiective, făcând-o transparentă pentru 
Dumnezeu şi pentru semenii noştri. De aceea ea va fi judecată întreagă, în 
măsura în care a contribuit la această transfigurare a lumii. Şi fiecare va fi 
judecat după măsura în care a contribuit la această transfigurare, care constă în a 
face transparente structurile iubirii şi frumuseţii spirituale divine în relaţiile 
interumane în cadrul cosmic. Aceste frumuseţi descoperite în acest sens de 
oameni şi de popoare în lume se vor eterniza desăvârşite în viaţa viitoare: 
picturile Voroneţului, domurile Occidentului, simfoniile lui Beethoven, relaţiile 
de profundă omenie şi dreptate înfăptuite între oameni, ca expresii ale 
spiritualităţii divino-umane, care au luat chip în istorie. "Şi neamurile vor umbla 
în lumina făcliei Mielului şi vor aduce în cetatea Mielului odoarele şi comorile 
lor" (Apoc. 21, 24, 26). în felul acesta, aşteptarea judecaţii universale e un 
factor important de stimulare a creaţiei în lume, de participare a fiecăruia la 
opera comună dată ei de Dumnezeu, pentru a face transparent pe Dumnezeu în 
relaţiile dintre semeni şi în cadrul creaţiei. 

Sfârşitul istoriei ca întreg va fi trăit ca o moarte, ca şi sfârşitul omului, 
nu numai ca o trecere fără întrerupere a unei etape a vieţii experiate ca 
inferioară, într-o sferă superioară. . 

Desigur, după cum am spus, credinciosul are încă în viaţa aceasta 
uneori parte de vederea luminii dumnezeieşti. Apariţiile în care Iisus S-a lăsat 
văzut de ai Săi, în slava Sa ridicată din moarte, au fost fără îndoială momente 
ale sfârşitului istoriei în mijlocul ei, vedere eshatologică ce depăşea "vederea şi 
cunoaşterea credinţei" 157 . Dar la vederea aceasta fiinţa noastră nu se ridică prin 
puterile ei naturale, ci prin puterile dumnezeieşti, care desigur nu înlătură pe 
cele naturale, ci le intensifică. 

Sfinţii Părinţi declară unanim că precum ochiul nu poate vedea lumina 
fizică din afară şi lucrurile din ea decât dacă are şi în sine acea lumină, tot aşa 
spiritul nostru nu poate vedea lumina dumnezeiască şi realităţile din ea decât 
dacă are în sine această lumină. 

b) P. Florensky spune că precum viaţa viitoare este o viaţă descoperită 
în Duhul Sfânt, aşa şi anticipările ei, în existenţa pământească, sunt tot ridicări 
în Duh, dar ridicări care nu pot avea nici durată şi nici deplinătate cât ţine viaţa 
pământească. Nici nu poate fi altfel. "Cunoştinţa puterii depline a Duhului ar fi 
o deplină îndumnezeire a întregii creaţii, o desăvârşită transfigurare a ei. Atunci 
istoria ar fi la sfârşit. In lumea întreagă n-ar mai fi timp... Dar până când istoria 



P. Althaus, op. cit, p. 243. 

are cursul ei, până atunci sunt posibile numai momente şi clipe ale iluminării 
prin Duhul; până atunci cunosc numai oamenii singulari, în momente şi clipe 
singulare, pe Mângâietorul; ei se ridică atunci peste timp, în veşnicie; "pentru ei 
nu mai e timp", şi istoria e pentru ei la sfârşit. Plinătatea dobândirii Duhului este 
cu neputinţă credincioşilor în totalitate, cum e cu neputinţă şi credinciosului în 
totalitatea vieţii lui. Creatura nu şi-a însuşit încă deplin biruinţa lui Hristos 
asupra morţii şi stricăciunii; deci nu are loc încă nici o deplinătate a cunoştinţei. 
Precum moaştele ce nu se strică ale sfinţilor sunt o arvună a biruinţei asupra 
morţii, adică revelaţii ale Duhului în natura corpului, aşa sunt sfintele iluminări 
duhovniceşti o arvună a biruinţei asupra raţiunii naturale, adică revelaţii ale 
Duhului în natura sufletească. . . ". 

"...Dar până când nu e de faţă învierea, nu este de faţă nici deplina 
iluminare a înţelegerii prin Duhul Sfânt. Afirmarea că se poate dobândi o 
cunoştinţă deplină despre o deplină nestricăciune este o pretenţie asemenea celei 
a lui Simon Magul, a lui Mani, a lui Montan, a hiliaştilor şi a altor falşi purtători 
de duh, care au minţit şi mint despre Duhul... Sfinţii Părinţi şi filosofii tainelor 
lui Dumnezeu vorbesc de însemnătatea Duhului în concepţia creştină, dar 
aproape nici unul dintre ei nu scoate ceva clar şi hotărâtor la lumină. Este 
incontestabil că Sfinţii Părinţi ştiu pentru ei ceva; dar şi mai incontestabil e că 
această ştiinţă e aşa de adânc ascunsă, aşa de imposibil de vestit şi de grăit, că 
nu au puterea să-i dea o expresie clară" 158 . 

c) Un alt teolog ortodox, Afanasieff, are aceeaşi viziune dualistă a 
istoriei ca şi Berdiaeff. Pentru el coexistă permanent doi eoni în sânul istoriei. 
Nici după el istoria nu înaintează spre un sfârşit. Dar el identifică mai accentuat 
una dintre componentele istoriei, cu viaţa în Hristos. Propriu-zis această 
componentă nu face parte din istorie, ci e dincolo de ea, deşi e concomitentă cu 
ea. El afirmă existenţa a doi "eoni": unul "nou" şi unul "vechi", sau al lumii, 
care nu se influenţează unul pe altul 159 . 

d) Azi teologia protestantă descoperă şi ea prin unii dintre 
reprezentanţii ei un aspect pozitiv dinamic în mişcarea istoriei, ca de pilda 
Jurgen Moltmann. 

Deşi învăţătura fundamentală protestantă e că în viaţa aceasta nu 
avem nimic din viaţa de har a lui Hristos, ci numai o făgăduinţă (promissio), 
teologul protestant Moltmann nu mai trage din această învăţătură concluzia unei 
resemnări în condiţiile unei vieţi supuse răului, ci concluzia unei lupte cu 
structurile răului din această lume. 

Concepţia despre istorie ca realitate ce înaintează spre împărăţia lui 
Dumnezeu prin tot mai drepte orânduiri sociale o susţin şi unii teologi catolici, 
deşi nu în termeni atât de clari ca unii din teologii protestanţi, cum este 



158 Stolp i utverjdenie istinî, p. 111-113. 

159 "Le monde" dans l'Ecriture Sainte, în: Irenikon 1969, no. 6-32. 

Moltmann. Se pare că aceşti teologi părăsesc viziunea ireductibil dualistă a 
istoriei, moştenită de la Fericitul Augustin. 

Astfel Johann Baptist Metz declară: "Mântuirea la care se referă 
credinţa creştină nu e o mântuire privată". El accentuează că mântuirea anunţată 
de Iisus are o referire la lume, dacă nu în sensul natural-cosmologic, în mod 
sigur în sensul social-politic: ca element critic eliberator al acestei lumi sociale 
şi al procesului ei istoric. "Făgăduinţele eshatologice ale tradiţiei biblice - 
libertatea, pacea, dreptatea, împăcarea - nu pot fi privatizate. Ele obliga 
totdeauna din nou la o responsabilitate socială". Desigur, aceste făgăduinţe nu 
se pot identifica simplu cu nici o stare socială. Faţă de perfecţiunea eshatologică 
aşteptată de creştini, orice stare politică realizată apare provizorie. Dar această 
rezervă eshatoiogică nu ne pune într-o opoziţie cu prezentul social, ci într-un 
raport critic dialectic. Dreptatea, pacea, frăţietatea trebuie ajutate să sporească în 
condiţiile concrete ale vieţii istorice 160 . Creştinii sunt obligaţi mai ales să 
participe la acţiunea de statornicire a păcii şi desigur a creării condiţiilor ei. 
Creştinii trebuie să contribuie creator, critic, la opera social-politică a păcii. 
Căci pacea promisă de Hristos nu trebuie văzută ca o pace privatăa insului 
singuratic; ea nu e o pace parţiala, o pace separată, ci o pace pentru toţi, o pace 
care stă deschisă tuturor, celui mai sărac şi mai mic şi mai depărtat 161 . 

Această nouă înţelegere protestantă şi catolică a istoriei nu mai e prea 
străină nici de cea ortodoxă. Ea cuprinde următoarele elemente demne de 
reţinut: 

1) Istoria e condusă de Hristos, ca întreg, spre împărăţia lui 
Dumnezeu, prin progresele sociale şi prin reformele instituţiilor ei. De aceea 
creştinii sunt obligaţi să contribuie la aceste progrese şi reforme. Acestea nu 
sunt indiferente pentru apropierea ei de împărăţia lui Dumnezeu. 

2) Istoria totuşi nu va ajunge la perfecţiunea eshatologică prin ea 
însăşi. Căci în durata ei pământească persistă moartea cu multe din grijile şi 
tristeţile ei; deci nu se poate ajunge în cadrul ei nici la comuniunea desăvârşită 
cu toţi. De aceea creaţia se cere după un sfârşit. 

3) De aceea creştinii sunt datori să participe la toate acţiunile de 
îmbunătăţire a relaţiilor dintre oameni, nu numai în cadrul particular, ci pe 
planul general social 162 . Ei trebuie să-şi dezvolte un simţ al răspunderii istorice, 
pe lângă simţul răspunderii faţă de semenul individual, pentru că prin aceasta 
ajută întreaga omenire să înainteze spre perfecţiunea eshatologică. Dar întrucât 
această perfecţiune nu se va obţine decât la sfârşitul istoriei, în Dumnezeu, iar 
înaintarea ei spre acea perfecţiune e susţinută de Dumnezeu însuşi, creştinii 
trebuie să realizeze în cadrul tuturor relaţiilor şi structurilor sociale, chiar şi a 
celor mai avansate, legătura cu Dumnezeu, depăşind aspectul pur uman al lor. 



160 Geschichte als Sundenfall und Weg Gericht, 1925. 

161 Die Theologie der Hoffhung, Kaiser Verlag, Munchen, 1965, p. 203-204. 

162 Idem, ibid 

Ei trebuie să pună chiar în aceste relaţii şi structuri sentimentul răspunderii în 
faţa lui Dumnezeu pentru semenii lor, ca aceste relaţii să nu rămână cu un 
caracter de egalitate externă, formală, sau, simplu, uman-sentimentală. Căci 
aceasta nu umple de plinătate viaţa lor şi nu-i scapă pe oameni de moarte. 

Numai un Hristos prezent în creştini şi numai în măsura în care e 
prezent în ei îi ajută pe aceştia sa depăşească continuu aspectul formal, exterior 
al progresului relaţiilor umane, structurate de reforme tot mai avansate, într-o 
căldură şi adâncime spirituală satisfăcătoare, după ce-i ajută să contribuie la 
înfăptuirea unor structuri de tot mai mare dreptate şi frăţietate între oameni. 

Un progres în această depăşire a egalităţii şi a respectului exterior se 
poate realiza, după noi creştinii, în măsura în care II avem pe Hristos şi puterea 
Lui în noi ca subiectul-izvor al iubirii nesfârşite. De aceea numai sfinţii dau o 
căldură deplină relaţiei lor cu oamenii, întrucât au pe Hristos în ei în mod 
culminant. 

Toate învăţăturile comunicate de Revelaţie şi toate darurile 
împărtăşite de Hristos au adâncimi spirituale şi trepte nesfârşite. Hristos ca om, 
sau ca unire desăvârşită a umanului cu Dumnezeu-Cuvântul, are o adâncime 
nesfârşită de înţelesuri şi de puteri iubitoare, îndumnezeitoare şi ajutătoare, care 
ne cheamă şi ne conduc mereu înainte şi mai sus în înţelegerea şi trăirea noastră, 
în descoperirea de orizonturi mereu mai înalte, pe care să le facem cunoscute 
lumii ca moduri de relaţii superioare. 

Tainele Bisericii nu ne dau nici ele numai nişte haruri statice, nişte 
bunuri sau nişte virtuţi limitate, pe care să le ţinem cu grijă în limitele prezente, 
ca sa le arătăm la judecata din urmă lui Dumnezeu, bine conservate, ca talantul 
nelucrat sau neînmulţit, din Evanghelie. Tainele au şi ele un caracter profetic- 
dinamic, dându-ne puteri care trebuie mereu dezvoltate şi mai deplin actualizate 
şi care să ne ducă la trepte spirituale tot mai avansate în relaţiile interumane, 
spre desăvârşirea finală. Dar aceste adâncimi le valorificăm nu numai noi, ci 
împreună cu Hristos, folosindu-ne la aceasta şi de aspectele noi ale realităţii 
sociale, pe care istoria le scoate la iveală nu numai prin evoluţia lentă, ci 
câteodată şi prin salturi ce se produc în ea. Hristos nu Se mulţumeşte să ne arate 
ca profet starea Sa, în mod pasiv, ca stare spre care trebuie să tindem toţi. El 
este permanentul Profet care ne conduce mereu mai aproape de El, mereu mai 
sus şi mai aproape de împărăţia cerurilor. 

Hristos e ţinta creaţiei şi conducătorul ei spre acea ţintă. Ca atare El 
dă desfăşurării ei un sens. Creştinii văd această conducere a lui Hristos şi 
contribuie la înaintarea ei, dar şi depăşesc continuu în trăirea lor tot mai adâncă 
orice punct atins de ea. 

Dar nici sfinţii nu socotesc că au ajuns la sfârşitul istoriei, ci şi ei 
aşteaptă sfârşitul ei, pentru a trăi în plinătatea ei comuniunea pan-umană, prin 
revelarea văzută a slavei lui Hristos şi prin activarea deplină a întregii Lui puteri 
iubitoare de oameni. 

Astfel împărăţia lui Dumnezeu va veni se pare după ce creaţia va fi 
realizat pentru totalitatea lumii structuri corespunzătoare cu acea împărăţie a 
dreptăţii, a păcii şi egalităţii şi, măcar pentru unii, trăirea cât mai avansată a 
acestor relaţii în Dumnezeu. Perfecţiunea eshatologică va veni după ce omenirea 
se va fi străduit să facă tot ce a putut pentru a se apropia de ea. Când acea 
perfecţiune va apărea, ea va înţelege că tocmai aceasta îi trebuia, adică se va fi 
pregătit pentru primirea ei cu înţelegere. 

Dar Hristos ajută la conducerea aceasta a creaţiei spre El şi o 
împlineşte în El, la sfârşitul ei, nu numai ca factor ce lucrează în lăuntrul ei în 
totalitatea ei într-un fel necunoscut, iar în creştini într-un fel mai conştient, ci şi 
ca judecător final al ei. însăşi conştiinţa unei judecăţi finale la care ne vom 
prezenta dă creştinilor puterea activităţii în istorie, pentru conducerea ei spre 
împărăţia lui Dumnezeu. Fiecare va fi judecat la sfârşit în faţa tuturor, în faţa 
rezultatului final al istoriei. Prin aceasta se va arăta că fiecare e chemat să 
lucreze binele nu numai în cercul închis al semenilor săi (în egoismul perechii 
căsătorite care a evitat naşterea de copii, în egoismul tribului, rudelor de sânge 
etc, în egoismul neamului), ci şi pentru cauzele generale ale omenirii. De aceea 
şi morţii dinainte vor fi judecaţi din nou atunci, pentru că atunci se va vedea în 
ce măsură faptele lor au determinat pe cei ce au trăit după ei să lucreze bine sau 
rău pentru toată umanitatea şi pentru dezvoltarea ei. 

Acesta e încă un motiv pentru care urmăresc şi sfinţii şi îngerii, în 
mod palpitant, cum îşi duc şi cum îşi sfârşesc viaţa oamenii următori, rugându- 
se pentru ei, ajutându-i, ţinând cununa lor pregătită. 

Dar şi noi, cei de pe pământ, avem o datorie de a contribui la buna 
dezvoltare a istoriei şi dintr-o responsabilitate pentru înaintaşii noştri, ştiind că 
ei vor fi judecaţi din nou, la sfârşit, pentru rezultatul la care a ajuns istoria ca 
întreg. 

3 . Teoria eshatologicului în cadrul istoriei 

Spre deosebire de învăţătura creştină în general şi de interpretările ei 
amintite, care văd în principiu incompatibilitatea între eshatologie şi istorie, sunt 
unele concepţii care văd eshatologia ca un eveniment ce se produce în cadrul 
acesteia, adică în partea finală a ei. Ele împacă într-un anumit mod imposibil 
relativul ei cu absolutul apărut în ea. Ele văd parusia lui Hristos ca un eveniment 
de la finea lumii, dar nu dincolo de ea (die entgeschlichtiche Parusie) 163 . 
Reprezentanţii lor afirmă că precum lumea a fost locul de luptă pentru Hristos şi 
pentru împărăţia Lui, aşa trebuie sa fie şi locul Lui de biruinţă; că precum S-a 
arătat umilit în ea, aşa trebuie să Se arate şi triumfător; că istoria numai aşa şi-ar 
primi sensul deplin, ar lepăda caracterul enigmatic, dacă ar fi luminată la sfârşit 



P. Althaus, op. cit, 245. 

de apariţia Domnului în slavă. Ele spun că daca lucrarea lui Dumnezeu în lume 
înseamnă o continuă afirmare a ei, El ar trebui să apară şi la sfârşitul ei, aducând 
un da final pentru ea şi arătând că Dumnezeu poate apărea în ea, în toată 
strălucirea Lui, că ea este în stare să-L facă arătat, chenoza Lui neţinând de 
structura timpului, ci de voia lui Dumnezeu de a Se reţine de la deplina Lui 
manifestare pentru a lăsa omului putinţa de a se decide în deplină libertate 
pentru El 164 . 

Că sensul istoriei creaţiei se va dezvălui de abia prin revelaţia deplină 
a lui Iisus la a doua venire, de abia prin judecata ce o va rosti El asupra ei şi că 
de abia această judecată va arăta deplin importanţa pe care o are istoria, este 
just. Dar pe ce temei se deduce că această descoperire a sensului deplin al ei, 
deci această clarificare a poziţiei lui Dumnezeu faţă de tot ce s-a săvârşit în ea, 
trebuie să fie şi ea un eveniment în această istorie, când orice eveniment în 
această istorie trebuie sa împrumute caracterul ei relativ 165 ? 

Sensul istoriei nu se poate descoperi în istorie, judecata asupra ei nu 
se poate rosti în cuprinsul ei, căci aceasta ar însemna că ea a ajuns la capăt cât 
încă ea durează, ceea ce este imposibil. De aceea arătarea descoperită a lui Iisus 
Hristos cu umanitatea Sa desăvârşit îndumnezeită nu poate avea loc în istorie. 
Căci însăşi umanitatea aceasta îndumnezeită e dincolo de istorie. Istoria e prin 
fiinţa ei drum, nu odihnă finală, ea e tensiune neajunsă la capăt. Ea e timp şi în 
timp nu e dat totul concentrat. Fără să socotim că în ea trebuie să se facă 
numaidecât răul, cât ţine ea, încă nu se posedă tot binele. Ea e domeniul mişcării 
spre desăvârşire, nu al desăvârşirii în care a încetat mişcarea mai departe; ea e 
domeniul relativului, al nedeplinei descoperiri, lăsând loc mult presupunerilor, 
posibilităţilor, ambiguităţilor. Din această tensiune nu se poate ajunge evolutiv 
la odihnă, ci printr-un salt, care nu stă în puterile a ceea ce se află în tensiune, în 
mişcare, în puterile istoriei. E necesară o oprire a istoriei efectuată de sus, pentru 
ca omenirea să fie trecută la o existenţă supraistorică. 

Teoriile care văd Parusia ca un eveniment în partea finală a istoriei, 
care văd eshatologicul, desăvârşirea ca o fază finală a istoriei, concep împărăţia 
cerurilor ca un chip dezvoltat al lumii acesteia, sau lumea aceasta ca un chip 
nedezvoltat al împărăţiei cerurilor. Nu văd caracterul transcendent al împărăţiei 
cerurilor, sau dualismul ireductibil dintre lumea aceasta şi împărăţia cerurilor. 

Mai accentuată e greşeala aceasta la hiJiaştn propriu-zişi, care aşteaptă 
o împărăţie a lui Hristos de o mie de ani pe pământ, înainte de judecata din 
urmă. De bucuria acestei împărăţii vor avea parte, zic ei, numai drepţii, atât cei 
morţi, care vor învia la începutul ei, cât şi cei din viaţă, care se vor adăuga 
acelora. Păcătoşii care nu vor fi murit vor petrece în timpul ei închişi în temniţă 
- deşi după altă părere drepţii vor petrece în timpul ei în cer, cu Hristos, iar 



164 Argumentele acestea le aduce mai ales N. Schmidt, Zeit und Zwigkeit, 1927 '. Vezi 
la P. Althaus, op. cit, p. 245-247. 

165 P. Althaus, op. cit, p. 303. 

satana cu îngerii lui şi cu păcătoşii care n-au murit, pe pământul pustiit 166 . La 
sfârşitul mileniului se va da drumul satanei, iar păcătoşii vor învia. Satana cu 
îngerii lui şi cu păcătoşii se vor ridica împotriva lui Hristos şi a drepţilor, dar vor 
fi nimiciţi total. După altă părere, păcătoşii morţi vor învia pentru judecata 
universală, numai după ce ultima răscoală a satanei şi a păcătoşilor de pe 
pământ va fi înfrântă 167 . 

In toate variantele milenariste, împărăţia cerurilor are un caracter 
istoric după chipul vieţii de acum. Păcătoşii vor porni împotriva cetăţenilor 
acestei împărăţii o luptă trupească sau spirituală, pe pământ, deci se pot ciocni 
într-un anumit moment, căci are loc cel puţin atunci o coexistenţă între cei 
drepţi şi cei păcătoşi. Sectele care o susţin nu se mulţumesc numai cu fericirea 
duhovnicească a vieţii spirituale, ci doresc cel puţin pentru un răstimp de o mie 
de ani, anterior aceleia, o fericire mai apropiata de cea posibilă în lume. 

învăţătura aceasta înseamnă o reluare a speranţelor poporului iudeu 
care aştepta pe Mesia pentru a restabili împărăţia Lui pământească distrusă de 
împărăţia Babilonului. Ea interpretează greşit proorociile din Vechiul 
Testament, care vorbesc de o viitoare restabilire a strălucirii lui Israel prin 
Mesia. Se spune că după întoarcerea din Babilon nu s-a mai restabilit cu 
adevărat acea împărăţie, aşa cum s-a prezis de Isaia (49, 23; 61, 5-6), de Daniel 
(cap 2 şi 7) şi de Iezechiel (cap. 40-48). Deci cândva trebuie să se împlinească, 
învăţătura aceasta n-a fost reluată numai de unele secte, ci şi de o serie de 
teologi protestanţi, ca de pildă de Coccejus, Bengel, Ottinger, Merken, I. Th. 
Beck, Auberlen, R. Rothe, Martensen, Hoffmann, Delitzsch, Frank etc. 

In general hiliasmul înseamnă aşteptarea unei viitoare desăvârşiri 
provizorii a împărăţiei lui Dumnezeu pe pământ printr-o intervenţie nemijlocită 
a lui Hristos cel înălţat" 168 . Dar multiplele lui variante se pot reduce la două 
forme generale: hiliasrnul moderat şi hiliasmul strict. Cel dintâi aşteaptă venirea 
lui Hristos la sfârşitul perioadei de desăvârşire a istoriei, cel din urmă, la 
început. Hiliasmul moderat e reprezentat de Spener, cu speranţa sa "în timpuri 
viitoare mai bune"; de Bengel, cu aşteptarea unui timp de biruinţă şi înflorire a 
Bisericii; de Delitzch şi de Martensen, care vorbesc de o venire "spirituală" a lui 
Hristos 169 . 

După hiliasmul moderat, poporul Israel se va converti, va veni un 
timp de mare misiune, creştinismul va avea o putere de stăpânire peste lume, 
ideile creştine vor străbate viaţa şi instituţiile umane. Toate acestea vor fi efectul 
lui Hristos cel înălţat şi al domniei Lui, pe care o va exercita nevăzut din cer, 
prin parusia Lui spirituală. Dar venirea Lui personală vizibilă încă nu s-a 



166 W. Muller, Die Adventisten. Was man von ihnen wissen muss? Advent Verlag (K. 
V.), Hamburg, Wien, Zurich. 

167 Idem, ibid 

168 Th. Hăring, Der christliche Glaube, ed. 2, 1912, p. 676 ş.u. 

169 Martensen, Weltreich, Religion und Gottesherschaft, II, p. 425. 

produs, deci nici învierea şi transfigurarea comunităţii creştine 170 . 

Altfel e hiliasmul strict al lui Hoffmann, Frank şi Auberlen. După 
aceştia, mileniul începe cu venirea lui Hristos, cu învierea şi prefacerea 
credincioşilor, cu restabilirea comunităţii transfigurate pe pământ. Hristos 
revenit va exercita o stăpânire împărătească pe pământ 171 . Această stăpânire a 
lui Hristos pe pământ va coincide cu împărăţia făgăduită lui Israel. "Hiliasmul şi 
aşteptarea pentru Israel îşi aparţin laolaltă" 172 . Israel se va întoarce din diaspora 
în Canaan şi prin Hristos cel revenit i se va restabili împărăţia. Israel va exercita 
stăpânirea "sub regele mesianic, făgăduit lui" 173 . Ierusalimul va fi centrul 
împărăţiei de o mie de ani. Israel va păşi iarăşi în fruntea întregii omeniri 174 . 
Precum se raportează preotul la credincioşi, aşa se va raporta Israel la lume: va 
mijloci raporturile ei cu Dumnezeu. Astfel iudeii sunt învăţătorii noştri în 
lucrurile dumnezeieşti. Căci ei sunt şi în Noul Testament. 

Acestei învăţături i se poate răspunde că proorocia despre restabilirea 
împărăţiei lui Israel s-a împlinit prin întemeierea Bisericii, care e Israel cel 
spiritual, sau se va împlini desăvârşit în viaţa viitoare. "Prin Hristos, 
Ierusalimul, templul, cultul, ca umbre (Col. 2, 17; Evr. 8, 5; 9, l), au fost 
depăşite şi desfiinţate odată pentru totdeauna. De când Hristos e aici, nu mai 
poate veni ceasul pentru Iezechiel (40-48) cu viziunea noului Ierusalim 
preoţesc; nu mai există alt templu decât comunitatea lui Hristos însuşi. Şi de 
când e aici Hristos, readunarea poporului lui Israei din diaspora nu mai are o 
însemnătate pentru istoria mântuirii, pentru că însemnătatea specială a ţării, a 
Ierusalimului, a împărăţiei lui Israel, a cultului lui, a trecut. De atunci încoace 
diaspora lui Israel e tot aşa de puţin o temă teologică, cum e diaspora poporului 
german în faţa lumii". "Israel ca popor istoric nu mai e o mărime teologică, un 
factor în istoria mântuirii; de la Hristos, Israel şi-a împlinit misiunea lui în 
istoria mântuirii" 175 . 

Hiliasmul pretinde o împlinire a speranţei creştine în planul imanent 
al istoriei. El pretinde că dacă lucrarea de mântuire a lui Dumnezeu e un da 
pentru istoria aceasta a noastră, acest da trebuie să se manifeste şi la sfârşit. 
Istoria trebuie să fie desăvârşită, zic hiliaştii. "Dar desăvârşirea istoriei înseamnă 
caracterul istoric al desăvârşirii". "Biserica lui Hristos apare în istorie, luptă în 
istorie, ea trebuie să ajungă tot în istorie la desăvârşire şi la biruinţă; ea a suferit 
în lume şi din partea lumii, ea trebuie să fie arătată de aceea lumii şi în slava 
ei" 176 . Sau: "Istoria nu poate să ajungă la sfârşit, până ce Hristos nu a supus, în 



170 La P. Althaus, op. cit, p. 294. 

171 Frank, System der christlichen Wahrheit, II, 47. 

172 Auberlen, Das wmische Reich, p. 230, 233, 345 urm. 

173 P. Althaus, op. cit., p. 295, nota 1. 

174 Frank, op. cit, Al, 7,8. 

175 Fr. Spemann, Jerusalem, Wittenberg undRom (iărăan), p. 214. 

176 P. Althaus, op. cit, p. 300-301 

ziua ultimă a istoriei, toate formele, instituţiile şi mişcările istorice, stăpânirii 
Sale" 177 . 

Hiliasmul nu se poate susţine din punct de vedere teologic şi e în sine 
contradictoriu. Faţă de hiliasmul moderat se poate spune: dacă desăvârşirea 
Bisericii în timp se produce înainte de venirea lui Hristos, de ce se mai aşteaptă 
venirea lui Hristos? Iar faţa de hiliasmul strict se naşte întrebarea: oare nu 
înseamnă venirea lui Hristos ca atare şi învierea de obşte, în mod necesar, 
sfârşitul istoriei şi al chipului actual al creaţiei? Unde ar mai fi deci loc pentru o 
împărăţie intermediară? Sau dacă ea e desăvârşirea finală, ce mai are să aducă în 
plus împărăţia cerurilor care urmează mileniului ? Nu se slăbeşte astfel 
nădejdea după împărăţia finală? Mai departe: întrucât hiliasmul fixează o ţintă 
provizorie, o treaptă intermediară între istoria noastră de acum şi desăvârşirea 
finală, trebuie să sfâşie ceea ce ţine nedespărţit împreună şi să zugrăvească un 
tablou contradictoriu. El admite ca primă treaptă a desăvârşirii mântuirea 
comunităţii, de care trebuie deosebită ca a doua treaptă mântuirea lumii. Dar 
cum poate fi despărţită comunitatea, de omenire şi de lume? învierea şi 
desăvârşirea comunităţii nu poate fi ceva izolat. Moartea noastră nu e numai 
moartea noastră, ci a chipului actual al creaţiei. învierea noastră nu e numai 
învierea noastră, ci e radicala înnoire a creaţiei întregi. învierea morţilor într-o 
împărăţie finală a istoriei, o comunitate transfigurată pe pământul vechi, nu e 
decât mitologie 178 . Cum pot fi incoruptibile trupurile în forma actuală a 
creaţiei? Iar dacă trupurile celor înviaţi sunt coruptibile, cum pot trăi o mie de 
ani şi cum pot fi ferite de neajunsurile bolilor şi ale necesităţilor trupeşti? Şi 
cum pot lupta cei în trupuri muritoare, cu cei în trupuri care nu mor o mie de 
ani? 

Pe lângă aceea, de ce s-ar dori o fericire în această lume, înainte de a 
se obţine cea din planul eternităţii? Şi în ce ar consta ea? Dacă ar fi o stăpânire a 

177 Idem, op. cit, p. 303, unde citează şi pe Irineu, cunoscut ca hiliast: Căci e drept ca 
Biserica, în aceeaşi creaţiune în care a lucrat şi a fost încercată în toate felurile, să obţină şi 
roadele răhdării ei (Adv. haereses 5, 32 urm.). 

178 M. N. Feret, op. cit., p. 304-305. D. Hofmann (Enzyklopedie), p. 109 
urm. : Comunitatea e transfigurată pentru ca să se facă văzută comunitatea Dumnezeului celui 
viu împotriva lumii. După ce apariţia Bisericii a stat în contradicţie cu fiinţa lumii, acum 
contradicţia ei e suprimată. Comunitatea transfigurată poate începe acum o activitate de fel 
nou şi Hristos, o nouă activitate prin ea, care convinge lumea de faptul că aici s-a realizat 
mântuirea şi o supune şi pe ea acestei mântuiri . Sunt adunate aici, zice Althaus (op. cit, 304, 
nota 3), într-un tablou teologic imposibil, istoria, minunea, duşmănia împotriva lumii şi - ceea 
ce sparge istoria - transfigurarea naturii, învierea, înnoirea comunităţii desăvârşite. St. 
Thomasius (Christi Person und Werk III, 2, 464 urm.) spune de această viziune: un gând 
ciudat: o comunitate fericita a lui Dumnezeu, desăvârşită spiritual, trupeşte, cu Domnul ei 
transfigurat în mijlocul ei, în mijlocul unei omeniri în care sunt încă păcate de moarte - şi 
apoi o istorie a acestei comunităţi care iarăşi trăieşte strâmtorată de cei de afară, ba chiar într- 
un fel de suferinţa... nu poate avea ca reşedinţă a existenţei decât lumea veche 
netransfigurată . 

celor blânzi, cum s-ar menţine ea în această lume? Dacă ar fi o stăpânire cu 
putere lumească asupra celorlalţi, cum s-ar potrivi ea pentru nişte oameni care 
se pretind superiori spiritual? Nu înseamnă aceasta că cei ce ar domni astfel ar fi 
nişte oameni cu nimic mai buni decât cei stăpâniţi şi deci că ei aşteaptă această 
stăpânire ca o revanşă pentru umilirile dinainte, o revanşă care le dă o bucurie 
mai sigură şi mai concretă decât bucuria spirituală şi problematică din altă 
lume? Ipoteza hiliastă e lipsită de orice preocupare de înduhovnicire a omului. 

4. Conjecturi despre condiţia lumii în momentul sfârşitului 

Mântuitorul a declarat că nimenea nu ştie ziua şi ceasul în care va 
veni, nici "îngerii din ceruri, nici Fiul, ci numai Tatăl" (Mt. 24, 36; Mc. 13, 32). 
"Drept aceea, privegheaţi, că nu ştiţi ceasul când vine Fiul omului" (Mt. 25, 13; 
Mc. 13, 33; Le. 12, 40). Numai Tatălui Ii revine să aprecieze momentul acesta. 
Toate calculele care, pornind de la numere arbitrar interpretate, (Daniel 7, 2; 9, 
25; Apoc. 12, 14 etc.) fixează zilele, lunile, vremile, ca date precise, trec peste 
graniţa ce a pus-o Dumnezeu putinţei de previziune a omului şi de stabilire a 
sensului adevărat al simbolurilor Revelaţiei, care sunt profeţii ce se vor lumina 
deplin după împlinirea lor. 

Dată fiind graniţa pusă de Mântuitorul, se pot face doar conjecturi 
asupra condiţiilor generale ale momentului istoric care ar putea justifica sfârşitul 
lumii. 

Se pare că lumea va urma în general, din punct de vedere al 
structurilor sociale şi al dezvoltării intelectual-ştiinţifice, o linie de progres. Iar 
părerea majorităţii teologilor din timpul mai nou este că creştinismul nu trebuie 
să se opună acestui progres, ci să-1 sprijine, căci el poate fi şi baza unui progres 
pe plan spiritual. 

Dar sensul progresului spiritual poate avea multe înţelesuri. De aceea 
sfârşitul lumii nu poate fi prevăzut cu precizie. 

Părinţii şi teologii ortodocşi au prezentat şi ei momentul care ar putea 
provoca sfârşitul lumii, ca o stare caracterizată prin ambiguitate. Simeon 
Tesaloniceanul spune că sfârşitul va veni "când se va răci dragostea, când se va 
înmulţi răutatea şi va pieri bunătatea" 179 , deci răul va fi ajuns la o ultimă 
dezvoltare. P. Florensky, recunoscând că Duhul va apărea deplin numai după ce 
se va sfârşi creaţia în forma ei actuală, spune că aceasta va coincide cu o ultimă 
dezvoltare a binelui: "Pe măsura apropierii sfârşitului istoriei, apar pe culmile 
sfintei Biserici raze noi, până acum aproape nearătate, ale zilei viitoare ce nu se 
va mai întuneca. Insă Simeon Noul Teolog vorbeşte oarecum altfel; el scoate 
anumite tonuri noi în comparaţie cu asceţii vechi. In Biserica noastră aceste 



179 Răspunsuri la întrebările unui arhiereu, 28, în: Tratat despre toate dogmele credinţei 
noastre ortodoxe, 1865, Bucureşti, p. 319. 

tonuri par asemenea soarelui ce răsare la sărbătoarea sărbătorilor. Sfântul 
Serafim de Sarov şi marii stareţi ai mănăstirii Optina, Leo, Leonid şi Macarie, 
dar în special Ambrozie concentrează în ei sfinţenia ca într-un focar. Prin ei e 
vizibil Cel ce vine, ca printr-un ochean. E aici o nuanţă nouă, unică, 
apocaliptică" 180 . 

Dar deşi istoria ar putea fi considerată coaptă pentru sfârşit, când va fi 
ajuns la faza amintită, sfârşitul va fi adus în fond de Dumnezeu. Numai El vede 
sigur când ea e coaptă de fapt pentru sfârşit, pentru descoperirea sensului ei ca 
întreg. 

Apariţia sensului acestuia de sus este una cu apariţia Cuvântului lui 
Dumnezeu, pe Care Apocalipsa II descrie ca venind călare pe un cal alb şi ca 
numindu-Se Credincios şi Adevărat şi judecând şi războindu-Se întru dreptate 
(Apoc. 19, 11, urm.). Cuvântul lui Dumnezeu e şi Raţiunea lui Dumnezeu, care 
ca atare e şi sensul desfăşurării istoriei. El Se va arăta pe cerul deschis. Cerul se 
va deschide pentru a izbucni din el sensul, raţiunea tuturor celor ce au fost 
săvârşite pe pământ, iar raţiunea aceasta vine pe cal alb, adică răsturnând repede 
toată raţiunea (tot cuvântul) ipocrită şi tot adevărul mincinos care ar vrea să i se 
opună. El e credincios, nu pentru că El crede, ci pentru că e fidel lumii pe care a 
creat-o pentru un sens şi vrea să o împlinească în El; e credincios celor ce le-a 
făgăduit fericirea veşnică dacă vor lucra din credinţa în El. Şi adevărat, în 
opoziţie cu toată minciuna amestecată în viaţa omenească 181 . Raţiunea de sus, 
după care au fost create raţiunile ce s-au manifestat în istorie, va apărea pentru a 
lumina deplin ţinta spre care au avut să înainteze şi va arăta întrucât au înaintat 
spre ea sau nu. 



5. Semnele sfârşitului şi motivul nevăzut al sfârşitului lumii 

Conform Sfintei Scripturi, deşi nu se va putea prevedea cu siguranţă 
momentul sfârşitului lumii, totuşi vor fi unele semne care pot să indice cu 
oarecare probabilitate apropierea sfârşitului. Desigur că şi aceste semne sunt 
supuse unei ambiguităţi. De aceea, Sfânta Scriptură spune pe de o parte că 
sfârşitul va veni pe neaşteptate, dar pe de altă parte, dă unele semne ale 
apropierii lui. 

Sfântul Apostol Petru înfăţişează caracterul ambiguu al apropierii 
sfârşitului, declarând că şi atunci unii se vor îndoi de apropierea lui. De aceea 
sfârşitul va veni "ca un fur". "întâi trebuie să ştiţi că în zilele cele de apoi, veni- 
vor cu batjocură batjocoritorii, care vor umbla după poftele lor şi vor zice: Unde 
este făgăduinţa venirii Lui? Că de când au adormit părinţii, toate rămân aşa ca 



180 P. Florensky, Stolp ivkvQX] denie istinî, Berlin, 1929, p. 125. 

181 Origen, Coment. la Ev. Ioan, ed. Erwin Preuschen, Leipzig, 1903, In: Die griechi- 
schen christlichen Schriftsteller der ersten drei Jahrhunderten, p. 59. 

de la începutul zidirii... Iar ziua Domnului va veni ca un fur; atunci cerurile vor 
pieri cu vuiet mare; stihiile arzând se vor desface şi pământul şi lucrurile de pe 
el vor arde cu totul (2 Pt. 3,3-4, 10). 

Pe de o parte semnele sfârşitului date de Scriptură par să fie foarte 
caracteristice. Dar pe de altă parte, din cauza echivocului care va persista, nici 
aceste semne nu pot fi identificate cu siguranţă deplină. Ele sunt: 1) predicarea 
Evangheliei la toate popoarele (Mt. 24, 14); 2) convertirea poporului iudeu la 
creştinism (Rom. 11, 25); 3) înmulţirea fărădelegii şi răcirea dragostei între 
oameni (Mt. 24, 10, 12), căderea multora de la credinţă, amăgiţi de prooroci 
mincinoşi (Mt. 24, 4 şi urm.), înmulţirea războaielor şi a veştilor de războaie 
(Mt. 24, 67), mari catastrofe în natură (Mt. 24, 7, 29); 4) venirea lui Enoh şi Ilie 
(Apoc. 19, 1); 5) venirea lui Antihrist (2 Tes. 2, 3-11; 1 In. 2, 18) care va lucra 
împreună cu apostolii săi mincinoşi tot felul de semne ca să amăgească pe 
oameni; substituindu-se lui Hristos, el va prigoni cu furie pe aleşii Domnului 
(Mt. 24, 5, 11); 6) arătarea pe cer a "semnului Fiului omului" (Mt. 24, 30), adică 
a crucii. 

Semnele 1 şi 3 sunt ceva prea general, ca să se poată cunoaşte exact 
când s-au produs. Convertirea poporului iudeu nu ştim în ce sens are să se 
înţeleagă. Celelalte semne cuprind pe de o parte ceva misterios, pe de alta nu 
vor avea o aparenţă lipsită de echivoc. De aceea mulţi vor putea să le indice ca 
prezente, înainte de a se produce real, şi mulţi vor putea contesta realitatea lor, 
când se vor produce de fapt. 

Astfel istoria va putea ajunge obiectiv de multe ori aproape de sfârşit, 
dar oamenii nu vor putea subiectiv să cunoască aceasta; sau unii oameni o vor 
considera aproape de sfârşit, fără să fie de fapt. De aceea ei vor continua să se 
căsătorească şi să se ocupe cu celelalte treburi ale lor, chiar în preajma 
sfârşitului ei real. Istoria nu va ajunge la sfârşit prin ea însăşi, ci prin voia lui 
Dumnezeu. 

Dumnezeu îi pune capăt când vrea, dar aceasta, se pare că atunci când 
continuarea ei nu ar mai avea într-adevăr un rost, chiar dacă multor oameni li s- 
ar părea dimpotrivă. Numai din viaţa lor de dincolo vor vedea şi ei că o 
continuare a istoriei ar fi fost inutilă. De aceea Scriptura cere ca oamenii să fie 
pregătiţi pentru sfârşit, dar nu să fixeze un soroc al lui (Mt. 24, 42). 

Unii Părinţi bisericeşti văd motivul sfârşitului lumii la un moment dat, 
într-un plan intern al lui Dumnezeu. Sfârşitul ei va veni prin Dumnezeu, atunci 
când ea şi-a împlinit rostul conform planului lui Dumnezeu. 

Ambele aceste idei: sfârşitul lumii prin Dumnezeu, dar atunci când ea 
îşi va fi împlinit rostul prevăzut de Dumnezeu, se cuprind în afirmarea Sfântului 
Maxim Mărturisitorul şi a Sfântului Simeon Noul Teolog, că întâi trebuie să se 
împlinească lumea de sus şi apoi va veni sfârşitul. După cel dintâi, lumea de sus 
se va împlini când toate mădularele se vor strânge în jurul capului - Hristos, ca 

să fie trupul lui Hristos complet 182 . Cel de al doilea dezvoltă ideea aceasta, 
adăugând că pentru a se întregi trupul lui Hristos cu toţi cei mai înainte rânduiţi, 
trebuie ca aceştia să se nască pe pământ. "Deci, fiindcă Biserica este trupul lui 
Hristos şi mireasa Lui şi lumea de sus şi locaşul lui Dumnezeu, iar mădularele 
trupului Lui sunt toţi sfinţii; şi fiindcă nu s-au născut încă toţi, nici n-au 
bineplăcut, este vădit că nici trupul lui Hristos nu e complet şi nu s-a umplut 
încă lumea de sus, adică poporul Bisericii lui Dumnezeu, ci se află încă mulţi în 
lume şi până azi mulţi care nu cred, dar vor crede în Hristos. Sunt şi mulţi 
păcătoşi şi risipitori care se vor pocăi şi mulţi neascultători care vor asculta. Şi 
încă mulţi se vor naşte şi vor bineplăcea lui Dumnezeu până la glasul trâmbiţei 
din urmă. De aceea e de trebuinţă sa se nască toţi cei mai-înainte- ştiuţi de 
Dumnezeu şi să se umple lumea Bisericii de deasupra lumii acesteia, a 
Ierusalimului celor întâi-născuţi, în cele cereşti. Şi atunci se va umple plinătatea 
trupului lui Hristos de cei ce sunt mai înainte-rânduiţi de Dumnezeu ca să se 
facă după chipul Fiului Său, care sunt fiii luminii şi ai zilei aceleia. Aceştia sunt 
toţi mai înainte-rânduiţi şi scrişi şi măsuraţi şi se vor uni şi se vor lipi de trupul 
lui Hristos şi atunci va fi întreg şi desăvârşit trupul lui Hristos şi nu va mai lipsi 
nici un mădular" 183 . 

Ideea a exprimat-o mai înainte Sfântul Grigorie de Nyssa care zice: 
"Prin cei ce se adaugă continuu la credinţă, Hristos Se zideşte pe Sine însuşi. Şi 
El va înceta să Se zidească pe Sine, când va ajunge la măsura de creştere şi 
desăvârşire a trupului şi nu va mai lipsi ceva care să trebuiască să se adauge prin 
zidire, toţi fiind zidiţi pe temelia proorocilor şi apostolilor... Dacă deci, cap fiind 
El, îşi zideşte corpul Său în continuare prin cei ce se adaugă mereu, închegându- 
i şi articulându-i pe toţi în ceea ce i se potriveşte fiecăruia după măsura lucrării 
lui, ca să fie, fie mână, fie picior, fie ochi, fie ureche, fie altceva din cele ce 
completează trupul, pe măsura credinţei fiecăruia, iar făcând aceasta Se zideşte 
pe Sine, precum s-a zis, e clar că sălăşluindu-Se în toţi, pe toţi îi primeşte în 
Sine, pe cei ce se unesc cu Sine prin împărtăşirea de trupul Său şi pe toţi îi face 
mădulare ale trupului Său, ca să fie mădulare multe, dar un trup" 184 . 

Sfârşitul lumii va veni deci când se va completa lumea din punct de 
vedere spiritual, sau trupul lui Hristos, ca o spiritualitate unitară şi armonică. 
Unitatea acelei lumi trebuie să cuprindă totalitatea formelor de încorporare 
individuală a spiritualităţii divino-umane a lui Hristos. Desigur deplinătatea 
unirii se va realiza dincolo. Dar dincolo se realizează cele năzuite aici. 

Dar de ce este definită prin număr această totalitate şi nu implică mai 
degrabă o infinitate de forme individuale, e greu de înţeles. Poate pentru spiritul 
finit e necesar acest caracter definit al totalităţii formelor de spiritualitate, ca să 
le poată cuprinde fiecare pe toate. Spiritualitatea divină exprimată uman 



lS2 Amigua, P.G„ 91, 1280-1281. 

m Cuv.4S,ed. cit.,p. 219. 

m Inillud, tune ipse Filius subjecitur, P.G., 44, col. 1317-1320. 

primeşte un contur definit, fâră a înceta să fie experiată ca infinită în adâncimea 
ei. Poate însă motivul principal pentru care numărul persoanelor care 
completează Trupul tainic al Domnului e definit, să fie acela că un număr infinit 
de persoane nu poate fi iubit. Iubirea infinită cere şi o concentrare a ei spre 
persoane de număr finit. Nici dumnezeirea nu e un număr infinit de persoane. 
Dar ipostasurile ce se iubesc sunt ele înseşi infinite. Tot aşa experiază infinitul 
persoanele umane ce se iubesc în trupul Domnului cu iubirea unitară din El, sau 
din Sfânta Treime, dar nu din infinite centre divine. 

Insa conturul definit al spiritualităţii se referă probabil nu numai la 
numărul limitat de persoane în care se experiază, ci şi la modalităţile de 
experienţă şi exprimare a spiritualităţii lui Hristos de către lumea spiritelor 
create, fără ca să se excludă trăirea infinitului de către ele şi o înaintare în 
Hristos cel infinit şi Unul prin fiecare modalitate. Persoanele se grupează pe 
pământ pentru a experia modalităţi mai bogate ale încorporării spiritualităţii 
divine a Capului noii umanităţi, Hristos, în legături variate şi mereu schimbate. 
Dar în lumea viitoare fiecare persoană, deşi reprezintă o modalitate de 
încorporare a spiritualităţii infinite a lui Hristos, va avea şi va înţelege în 
legătură cu ea pe toate celelalte într-un mod infinit mai deplin ca aici, încât 
fiecare va trăi întreaga spiritualitate a lui Hristos, a trupului tainic al Lui, dar în 
altă formă. Iar pe de altă parte, întreaga spiritualitate dumnezeiască şi ome- 
nească concentrată în Hristos, Capul trupului omenirii îndumnezeite, se va afla 
actualizată prin mădularele acestui trup al Său. Nimic din comoara aflată în 
Hristos nu va fi nevalorificat în trupul Lui tainic, datorită nenumăratelor 
capacităţi naturale, înălţate de har, pe care le reprezintă mădularele Lui. 

Sfântul Grigorie de Nyssa spune că Dumnezeu priveşte în viziunea Sa 
omenirea ca un întreg şi dacă n-ar fi prevăzut căderea ei, oamenii s-ar fi născut 
altfel şi ar fi apărut toţi în existenţă deodată 185 . Faptul că în urma păcatului se 
nasc succesiv, face ca fiecare să aştepte realizarea sa deplină până la naşterea 
tuturor. Oarecum naşterea deplină a fiecăruia e condiţionată de naşterea tuturor 
la sfârşitul lumii. Chipul dumnezeiesc e comun întregii omeniri. "La început, 
când puterea divină a produs natura existenţelor, ţinta lor a fost creată în 
imediată corespondenţă cu începutul lor... In acelaşi moment cu începutul lor 
apare perfecţiunea lor finală. Natura umană era în număr. Ca şi celelalte creaturi 
ea trebuia să aibă perfecţiunea sa chiar în momentul creaţiei, imediat" 186 . 
Datorită căderii, specia umană "are durerea să regăsească prin generaţii 
succesive integritatea ei numerică şi ontologică, adică libertatea completă sau, 
mai bine zis, libertatea de jugul păcatului" 187 . 



185 P.G., 44, col. 72. Conf. J. Gai'th, La conception de la liberte chez Gregoire de 
Nysse,1953, p. 55: "Dans le premier dessein divin toute espece allait etre realisee 
instantenement dans sa totalite. 

186 P.G,44, 1100 C. 

187 Gaith, op. cit, p. 5-6. 

îmbinând motivele dezvoltării istoriei spre sfârşit cu motivul opririi ei 
când va vrea Dumnezeu, s-ar putea spune că lumea se va sfârşi atunci când, pe 
de o parte, nu vor mai creşte în ea oameni care să o completeze de sus spre a 
exprima vreuna din trăsăturile spiritualităţii lui Hristos, pe de alta, când cei ce 
vor apărea nu vor mai lua din ea nimic pentru a o dezvolta în cadrul ei. Se va 
sfârşi atunci când nu va mai fi posibilă în ea o dezvoltare a spiritualităţii infinite 
concentrate în Hristos. Epuizarea istoriei în acest rol al ei nu va fi nici 
accidentală, nici silită de providenţa divină, ci se va datora unei misterioase 
convergenţe şi întâlniri a acesteia cu orânduirea divină, care nu exclude nici 
libertatea umană, nici lucrarea dumnezeiască. Refuzul lui Dumnezeu de a mai 
revela adâncimi noi prin creaţie va coincide cu neputinţa ei de a mai sesiza şi 
dezvolta aceste adâncimi. Epuizarea puterii creatoare sau revelatoare de 
spiritualitate a istoriei va fi un semn că lumea de sus s-a completat. 

Prin îmbinarea acestor două cauzalităţi în explicarea sfârşitului 
istoriei, se dă un răspuns afirmaţiei eventuale că istoria, sfârşind printr-o 
epuizare a posibilităţilor ei de a mai sesiza şi dezvolta în cadrul ei virtualităţile 
sădite în ea de Dumnezeu şi concentrate, actualizate şi descoperite în Hristos, e 
un eşec al operei lui Dumnezeu. 

însuşi faptul că omenirea e destinată învierii, a cărei bază a pus-o 
Hristos, şi anume învierii în solidaritate, pe un plan de viaţă absolut şi etern 
fericită, arată că Dumnezeu a pregătit pentru omenire ceva cu mult mai înalt, şi 
istoria creaţiei e numai o etapă de existenţă omenească în care să contribuie şi 
omenirea la creşterea ei pentru această viaţă absolut fericită. 

Apoi, istoria a dezvoltat dacă nu într-un mod uniform, măcar în mod 
dublu (ambiguu) virtualităţile puse în ea de Dumnezeu şi reînnoite şi desăvârşite 
în Hristos. Ea a pus în lumină ultimă, în limitele relative ce ţin de ea, tema 
omului ca fiinţă supremă a creaţiei vizibile, destinată să cunoască opera lui 
Dumnezeu şi să se cunoască pe sine însăşi în valoarea ei superioară tuturor 
creaturilor. Dacă nu toţi folosesc această dezvoltare maximă a virtualitătilor 
umane, ca prin ele să vadă dincolo de ele şi să se unească cu Dumnezeu cel 
întrupat, pentru o dezvoltare infinită dincolo de imanenţa finită, aceasta se 
datoreşte libertăţii omului, pe care Dumnezeu nu voieşte să o anuleze. 



B Chipul înnoit al lumii şi modul trecerii chipului ei actual, în cel înnoit 

1 . Venirea lui Hristos, cauza prefacerii lumii şi a învierii morţilor 

Evenimentele cuprinse în acest titlu sunt învăluite în cel mai adânc 
mister. Ele au caracter apofatic-pnevmatic. Prin ele se transcende planul 
existenţei imanente. Ele se vor petrece oarecum simultan. Lumea se va preface 
cu iuţeală de fulger. în acelaşi timp vor ieşi din sânul pământului transfigurat 
trupurile morţilor pnevmatizate şi trupurile vii se vor preface în trupuri înviate. 

Simultan va avea loc a doua venire a Domnului. Propriu-zis lumina trupului Lui 
înviat va preface chipul acesta al lumii şi va fi cauza învierii morţilor. De aceea 
ziua în care au loc toate acestea se numeşte ziua Domnului. 

Cuvântul Sfântului Apostol Petru, că stihiile lumii vor arde (2 Pt. 3, 
10), este el însuşi învăluit în mister. El poate să însemne că lumea cea nouă e 
anticipată de o descompunere a lumii actuale, dovedind că chipul lumii acesteia, 
care s-a adaptat vieţii de după cădere a oamenilor, trebuie să treacă printr-o 
adevărată descompunere pentru a se înnoi, aşa cum omul trebuie să treacă prin 
moarte pentru acelaşi motiv 188 . Dar acest act de consumare care precede apariţia 
chipului nou al lumii trebuie să se producă cu iuţeală de fulger, căci Sfântul 
Apostol Pavel spune că cei vii se vor preface într-o clipă (1 Cor. 15, 52), deci 
într-o clipă va trebui să se petreacă şi prefacerea lumii şi învierea morţilor. 
Desfacerea chipului actual al lumii va fi în acelaşi timp apariţia ei într-un chip 
nou, efect care nu e propriu focului material. Arderea aceasta fulgerătoare are o 
cauză superioară şi are ca scop curăţirea lumii de zgura răului şi o punere a ei 
într-o stare de transparentă spirituală. Dar poate că arderea e o îmbinare de 
cauze superioară şi naturală. 

Această prefacere a lumii are cauza oricum în apropierea Domnului 
de lume. Ea poate să fie exclusiv efectul luminii şi al "focului" spiritual al 
trupului Domnului. Dar acesta poate provoca şi un foc material. In cântările de 
la Duminica Tomii se spune că coasta sau osul Domnului era de foc şi 
Dumnezeu apără pe Toma de simţirea lui. El poate fi simţit de aceea ca foc mai 
ales de cei răi. Cu atât mai mult iradiază foc din ochii Domnului 189 . In orice caz 



188 Sf. Simeon Noul Teolog, Cuv. 45, ed. Siros, p. 21 2: "Precum trupurile noastre când 
se desfac nu devin cu totul nimic, ci se înnoiesc iarăşi prin înviere, aşa şi cerul şi pământul şi 
toate cele din ele sau toată zidirea, fiindcă s-a învechit şi s-a murdărit de păcatele noastre, se 
vor desface de către Făcătorul Dumnezeu prin foc, adică se vor topi şi se vor face noi şi 
neasemănat mai strălucitoare de cum sunt acum". Iar Metodiu de Olimp zice (Ex libro de 
resurrectione, P.G., 18, col. 273-276): "Rămâne, aşadar, ca zidirea să se înnoiască spre mai 
bine... ca sculându-ne noi şi scuturând mortalitatea trupului, eliberându-ne de păcat, să se 
elibereze şi ea de stricăciune... Deci e necesar ca şi pământul şi cerul să fie părtaşe la arderea 
şi fierberea tuturor", sf. Maxim Mart., Ep. 1, P.G., 91, col. 389: "Căci trece (lumea) şi cele 
din ea se veştejesc. Căci va veni cu adevărat vremea când va suna o trâmbiţă înfricoşătoare, 
cu un sunet străin şi totul se va desface, nimicindu-se orânduirea văzută a ei. Şi lumea văzută 
va trece, luându-şi sfârşitul propriu. Iar lumea ascunsă acum a celor inteligibile se va arăta 
aducând taine cu totul străine ochilor şi urechilor şi minţii". Sau tot el zice (Ep. IV, P.G., 91, 
416): "Toate... cele văzute vor trece deodată, stihiile arzând şi desfăcându-se în focul care va 
curaţi mai înainte zidirea întinată de noi pentru venirea Celui curat". 

189 Sf. Isaac Şirul spune că arătarea lui Hristos e foc pentru cei respinşi (Ed. Theotoke, 
Cuv. 84, p. 480-481). Dar întrucât ei nu simt pe Hristos în acest foc, El le poate apărea ca foc 
material. Pentru cei păcătoşi, dar nu cu totul de condamnat, Domnul va lucra ca un foc pe de 
o parte dureros, pe de alta transformator. Simeon Metafrastul spune: "Când mă gândesc, 
suflet nenorocit şi ticălos al meu, la venirea şi arătarea înfricoşătoare a Domnului, tremur şi 
mă tem şi-mi ies cu totul din minte şi sunt cuprins de cutremur şi de frică şi nu ştiu ce să 

Domnul este cauza ultimă a consumării lumii vechi şi a apariţiei celei noi. 
Lumea creată e cuprinsă potenţial în Persoana dumnezeiască neîntrupată. Cea 
transfigurată e cuprinsă în Persoana Cuvântului întrupat şi înviat în trup. Prin 
aceasta se afirmă superioritatea de putere a persoanei faţă de natură şi 
dependenţa celei din urmă de prima. Din cuvintele şi din faţa oricărei persoane 
iradiază o putere superioară care se datoreşte spiritului. Cu atât mai mult 
iradiază o putere din persoana Domnului. Dacă lumea a fost creată prin cuvânt, 
acum e transformată prin lumina feţei, a ochilor în care S-a îmbrăcat Dumnezeu, 
pentru ca materia ei să fie făcută după chipul materiei trupului înviat. Iar daca 
trupurile au fost însufleţite la început prin suflarea lui Dumnezeu cel neîntrupat, 
ele învie acum prin iradierea puterii întregi a trupului Său înviat, care e Duhul 
Lui. "Căci nu e neputincios Cel ce a constituit la început trupul din ţărâna 
pământului, ca, odată desfăcut şi întors în pământul din care s-a luat, după 
hotărârea Creatorului, să-1 învie iarăşi" 190 . Sfântul Simeon Noul Teolog spune 
însă pe de o parte că lumea se va preface "la un semn al lui Dumnezeu", pe de 
alta, că se va preface "arsă de focul dumnezeiesc", deci nu de un foc material, 
natural 191 . 

Venind Domnul, pe de o parte arde chipul învârtoşat al lumii, pe de 
alta o înnoieşte, adaptând-o trupului Său înviat şi trupurilor celor noi ale 
oamenilor, a căror înviere tot apropierea trupului Său înviat o va produce, prin 
puterea ce va iradia din el. 

Solidaritatea între apariţia chipului nou al lumii şi apariţia trupurilor 
înviate o afirmă Sfântul Simeon Noul Teolog astfel: "Trupurile oamenilor nu 
trebuie să învie şi să devină nestricăcioase înainte de înnoirea tuturor făpturilor. 
Şi precum prima dată s-a zidit lumea nestricăcioasă şi pe urmă s-a plăsmuit 
omul, la fel trebuie să se facă zidirea nestricăcioasă, ca împreună cu ea să se 
înnoiască şi să se facă nestricăcioase şi trupurile oamenilor, ca să se facă iarăşi 
duhovniceşti şi nemuritoare şi să locuiască într-o locuinţă nestricăcioasă, 

gândesc. Căci cine va putea sta în faţa slavei Lui, când se va arăta să sfărâme pământul? Cine 
va putea să suporte mânia Lui năpraznică împotriva mea, când puterile cerului se vor clătina, 
soarele se va întuneca şi luna nu-şi va mai da lumina ei? Ce frică va fi atunci, ce cutremur le 
va cuprinde, când toate seminţiile pământului vor vedea pe Domnul slavei venind pe norii 
cerului cu putere şi slavă multă!" "Atunci cerurile vor pieri cu zgomot şi stihiile vor arde", 
cum a spus fruntaşul apostolilor, Petru: "pământul şi cele din el vor arde" (2 Petru 3, 10). 
Deci, suflete al meu, dacă toate acestea se săvârşesc astfel, cum trebuie să fim când toate se 
vor topi de frica Domnului? Căci atunci va fi cer nou şi pământ nou, când trâmbiţa va sufla cu 
putere" (Op. cit., Cuv. 29, p. 149. Descrierea aceasta repetă în parte pe cea a Sfântului Maxim 
Mart. (Ep. I către George, prefectul Africii, P.G., 91, 380). Expresia "toate se vor topi de 
frică" indică efectul pe care îl are un sentiment puternic asupra tuturor celor create, în primul 
rând asupra sufletelor şi prin ele asupra celor create. Intre suflet şi cele materiale nu e o 
discontinuitate. 

190 Sf Ioan Damaschin, De fide orth., P.G., 94, 1220. 

191 Cuvânt etic I, în: Symeon le Nouveau Theologien, Traites theolog. et. ethiques, voi. 
I, p. 213, 215. 

veşnică şi duhovnicească" 192 . Chipul actual al lumii este adaptat necesităţilor de 
hrană; în el materia e într-o prefacere necontenită. E un chip stăpânit de legile 
desfacerii şi recompunerii. E un chip pe care lumea 1-a luat din pricina 
oamenilor, nu invers. De aceea zidirea aşteaptă descoperirea fiilor lui 
Dumnezeu, pentru ca să-şi arate şi ea adevăratul chip (Rom. 8, 19). în chipul 
înnoit va domni numai "mişcarea stabilă" a unei uniri tot mai mari. 

De aceea când trupurile oamenilor se vor preface, eliberându-se de 
coruptibilitate, se va preface, în solidaritate cu ele, şi chipul lumii. Iar cum 
trupurile înviate vor fi ca trupul înviat al lui Hristos, acest trup sau Duhul 
prezent în el în chip copleşitor, e propriu-zis forţa, aluatul care va preface după 
asemănarea lui lumea întreagă. De aceea, se poate spune că a doua venire a 
Domnului în trupul cel înviat coincide cu prefacerea lumii şi învierea morţilor, 
pricinuindu-le simultan. Când El va vrea să intre în solidaritate deplină 
pnevmatic-corporală - nu simplu şi nedeplin duhovnicească ca acum - cu lumea 
aceasta, ea se va preface după chipul Lui 193 . 

Deci reintrarea deplină pnevmatic-corporală a lui Hristos în 
solidaritate cu lumea, e o reintrare prin Duhul, de Care e plin trupul Lui înviat. 
Acesta va fi evenimentul Cincizecimii universale şi de supremă putere. Apariţia 
lui Hristos şi prefacerea lumii înseamnă o ridicare a lumii într-o stare 
transfigurată de Duhul care este în Hristos, sau o extensiune deplină a Duhului, 
de Care este plin El, asupra lumii. Duhul nu va mai lucra atunci în mod ascuns 
în lume, ca acum, ci îşi va arăta efectul lucrării şi la vedere. Strălucirea de pe 
Tabor se va extinde asupra lumii întregi. Lumea va fi atunci Taborul generalizat. 
Viaţa dumnezeiască din trupul lui Hristos va umple lumea întreagă. Dar aceasta 
nu va fi fiinţa divină, ci lumina şi slava ce pornesc din ea ca plinătatea energiilor 
necreate. Prin aceasta zidirea întreagă devine pnevmatică, incoruptibilă, 
îndumnezeită, transparentă, deşi pentru a se face capabilă de o astfel de înnoire 
trebuie să moară forma actuală a lumii, după cum trebuie să se strice forma 
actuală a trupului pentru a învia într-o formă capabilă de a fi vas deplin al 
Duhului dumnezeiesc. Aceasta va da o frumuseţe neînchipuită lumii. 



2. Caracterul pnevmatizat al lumii înnoite şi transparenţa lui Hristos prin toate 

Fără să dispară material, lumea va fi atât de scăldată în spiritualitate, 
încât nu spiritul va fi văzut prin materie, ci materia prin spirit, cum zice undeva 
Sfântul Grigorie Palama. Subiectele se vor experia reciproc în mod nemijlocit, 
pline de o spiritualitate care copleşeşte materia, aşa cum se experiază doi 



192 Idem, Cuv. etici, în Traites theolog. et ethiques, p. 211 (ed. Siros, cuv. 45, p. 212). 

193 Simultaneitatea apariţiei Domnului şi a învierii trupurilor se vede şi din aceea că 
unii scriitori bisericeşti, urmând lui Matei 25, 32, spun că întâi va fi arătarea Domnului şi apoi 
învierea oamenilor la judecată (Theophanes Kerameus, horn. 10, P.G., 132, col. 397). 

oameni într-o desăvârşită comuniune, privindu-se ochi în ochi şi uitând de 
existenţa realităţii materiale. Aceasta va face ca subiectele să nu-şi mai fie 
exterioare, ci reciproc interioare. 

In fond însăşi materia lucrurilor şi trupurilor în forma lor actuală e 
lumină. Lumina lor materială va fi penetrată şi copleşită atunci de lumina 
imaterială, necreată, făcând ca separările individuale să fie copleşite şi să-şi 
piardă ascuţimea. 

Sfântul Simeon Noul Teolog zice: "Toată zidirea (cum am spus în 
multe părţi), împreună cu paradisul, după ce se va înnoi şi va deveni întreagă 
duhovnicească, va deveni o locuinţă nematerială, nestricăcioasă, neschimbabilă, 
veşnică şi înţelegătoare (voepa). Şi cerul va fi neasemănat mai strălucitor şi mai 
luminos decât cel ce se vede acum, ca un altul nou. Şi pământul va primi o 
frumuseţe negrăită şi nouă şi un chip neveştejit de verdeaţă. Sau va fi îmbrăcat 
cu flori luminoase şi foarte variate şi duhovniceşti în care, cum zice cuvântul 
dumnezeiesc, locuieşte dreptatea. Şi soarele va străluci de şapte ori mai mult şi 
lumea, îndoit de cum străluceşte soarele acum, iar stelele vor fi asemenea cu 
soarele de acum... Şi întreaga lume aceasta va fi mai presus de orice cuvânt, ca 
una ce întrece orice înţelegere. Dar fiindcă e duhovnicească şi dumnezeiască, se 
uneşte cu lumea inteligibilă şi devine un alt paradis inteligibil şi un Ierusalim 
ceresc, fiindcă a devenit asemenea cu cele cereşti şi s-a unit cu ele" 194 . 

Sfântul Simeon Noul Teolog îndrăzneşte de aceea să numească acea 
lume: "imateriala, spirituală şi suprasensibilă", nu "materială şi sensibilă", "mai 
presus de simţurile noastre", pentru a putea fi o locuinţă adecvată pentru trupul 
"în întregime spiritual şi inalterabil" 195 . Misterul acelei lumi şi al acelor corpuri 
materiale dar pnevmatizate, Sfântul Simeon îl descrie în termeni paradoxali. 
Numai copleşirea naturii prin subiectivitatea persoanelor umplute de iubirea 
dumnezeiască supremă poate să deschidă o oarecare înţelegere a acestei stări. 
"Nu e vorba de un pământ sensibil - căci cum l-ar putea moşteni drepţii care vor 
vieţui cu totul spiritual! (Ps. 36, 29) - ci de un pământ cu totul spiritual şi 
nematerial, pentru că având acum corpuri necorporale şi devenite mai presus de 
simţuri şi fiind cei circumscrişi necircumscrişi în cele necircumscrise, vor avea 
o locuinţa potrivită cu slava lor" 196 . 

Sfântul Simeon compară aceste corpuri cu ale îngerilor, care pe de o 
parte sunt corporali şi circumscrişi în comparaţie cu natura nematerială şi 
necorporală a Dumnezeirii, pe de alta, în comparaţie cu a noastră, sunt 



194 Op. cit, 219-229. în fond materia însăşi a lucrurilor şi a trupurilor e lumină. 
Lumina lor naturală va fi străbătută de lumina imaterială a Duhului prin suflete. In acest 
ocean de lumină spirituală se vor pune în evidenţă şi mai clară structurile persoanelor, dar şi 
unitatea dintre ele, iar lucrurile vor fi înfrumuseţate şi subiectivizate ca un corp comun şi ca 
un conţinut sufletesc comun de extraordinară bogăţie şi frumuseţe a persoanelor. 

195 Cuv. etic t, op. cit, p. 213. 

196 Ibid, p.2\5. 

necorporali, insesizabili cu simţurile, invizibili 197 . 

Rezultă din cele spuse de Sfântul Simeon şi de alţi Părinţi o gradaţie 
de materialitate, de corporalitate şi de sensibilitate în lumea creată, în treptele şi 
în stadiile ei. Lumea nouă şi trupul nostru înviat ating un grad maxim de 
imaterialitate şi de spiritualitate prin îndumnezeirea după har, păstrând totuşi 
materialitatea şi sensibilitatea după natură şi făcându-se toate acestea medii de 
maximă transparenţă a sufletului pnevmatizat, a Dumnezeirii. Aşa cum faţa 
omului şi chiar trupul lui întreg sunt o materie spiritualizată în comparaţie cu 
cea a corpurilor animalelor, care şi ele sunt pe o treaptă de materie însufleţită, 
faţa de minerale, la fel în starea de înviere lumea întreagă şi trupurile omeneşti 
vor atinge o nouă şi supremă treaptă de spiritualitate. Dar ea rămâne totuşi 
materie, aşa cum o sticlă rămâne totuşi sticlă şi razele solare ce trec prin ea 
primesc prin ea o anumită frumuseţe şi un mod nou de a se face sensibile, dată 
fiind capacitatea sticlei de a se face un mediu special al transmiterii acelor raze. 
"Căci noi devenim asemenea îngerilor, nu prin natură, ci prin vrednicie" 198 . 
Materia transfigurată, în starea de înviere, tot materie rămâne. 

Toată lumina aceea, care va umple lumea şi o va copleşi, va iradia din 
trupul lui Hristos. Oceanul acelei lumini, ca lumină dumnezeiască, va copleşi 
creaţia întreagă. 

Sfântul Simeon Noul Teolog socoteşte că chiar şi soarele şi stelele vor 
fi copleşite la un loc cu toate formele lumii, dar nu desfiinţate, de Hristos, 
Soarele dreptăţii, de lumina ce va iradia din trupul Lui. Căci lumina aceea nu va 
preface numai lumea într-o realitate luminoasă, ci va fi şi conţinutul ei 
permanent. Lumina feţei lui Hristos, în mod special, ca lumina acelei Persoane, 
Care ca Dumnezeu desăvârşit S-a arătat ca om desăvârşit, va copleşi toate 
luminile din afară. Chiar din persoana umană vine toată lumina câta luminează 
lucrurile din jur de un sens şi dă existenţei persoanelor apropiate un sens sporit. 
Din faţa umană a lui Hristos, care e mediul prin care iradiază înţelegerea şi 
bunătatea nesfârşită ale Persoanei dumnezeieşti, se va răspândi peste toate şi 
peste toţi cei ce şi-au deschis inima ca să vadă şi sa simtă, lumina care le va 
copleşi pe toate, sau le va descoperi sensul deplin al existenţei. 

De aceea ziua în care va apărea acel Soare, va fi "ziua Domnului" prin 
excelenţă, ziua luminii neînserate. El însuşi va fi acea zi, pentru că El este 
lumina ei. Toate vor umbla în lumina lui Hristos (Apoc. 21, 24). însuşi soarele 
material va fi acoperit de strălucirea Stăpânului (Mt. 24, 29), aşa cum acum 
lucrurile văzute se estompează în faţa soarelui şi nu se mai văd. Şi stelele înseşi 
se vor acoperi (îs. 24, 4), se vor înfăşură ca o carte, adică vor face loc strălucirii 
Făcătorului. Şi numai El va fi ziuă şi Dumnezeu totodată, El care acum e 
invizibil tuturor ochilor. El, Care locuieşte în lumina neapropiată (1 Tim. 6, 16), 
Se va revela atunci tuturor cum este, va copleşi atunci toate lucrurile cu lumina 



191 Op. cit, p. 215-217. 
m Ibid, p. 219. 

Sa proprie şi va deveni pentru sfinţii Săi "ziua bucuriei eterne, neapuse şi fără 
sfârşit" 199 . 

Propriu-zis însăşi această apariţie a Domnului va fi şi o judecată ca 
punere în lumina lui Dumnezeu a tuturor celor ce au trăit în comuniunea cu 
Domnul, cu toate faptele, gândurile şi cuvintele lor din trecut, dar purificate de 
tot ce a fost nedesăvârşit în ele; totuşi, şi ca lăsare în întuneric a celor ce n-au 
trăit în lumina comuniunii cu el pe pământ. Nimic nu va mai fi acoperit nici în 
unii, nici în alţii, orice acoperire a binelui şi a răului va înceta. Cei ce au harul 
lui Dumnezeu în ei şi conlucrează cu El pe pământ, plecând de aici, "harul le 
devine ziua judecăţii dumnezeieşti care luminează continuu pe cel curăţit şi îl 
face să se cunoască cum este el cu adevărat şi care sunt în amănunt faptele lui, 
atât faptele materiale, cât şi cele spirituale" 200 . 

Faţa luminoasă a lui Hristos va lumina pe toţi şi pe toate. Lucrurile nu 
vor mai apărea ca independente de persoane, ci ca un conţinut comun al lor, ca 
un mediu de manifestare a iubirii lui Hristos şi a persoanelor îngereşti şi 
omeneşti într-un pan-personalism al comuniunii desăvârşite. 

Dimpotrivă, judecata aceea, pentru cei aflaţi într-o incapacitate de 
comuniune, nu va consta într-o aducere a lor în faţa lui Dumnezeu, ci într-o 
lăsare şi scufundare a lor în întunericul individualităţilor lor. Acea zi a bucuriei 
eterne "va fi absolut inaccesibilă şi invizibilă pentru cei nepăsători şi pentru 
păcătoşii ca mine. De fapt, pentru că aceia nu s-au străduit în cursul vieţii 
prezente să vadă lumina slavei Lui prin curăţie şi să o sălăşluiască întreagă în ei, 
El va fi pe drept cuvânt inaccesibil lor şi în viitor" 201 . Fiind închişi în ei înşişi, 
nu se vorbeşte de o parte a lumii rezervată celor răi, deci neluminată de Soarele 
dumnezeiesc. Ca lume obiectivă, lumea aceasta nu poate rămâne în nici o parte 
a ei neluminată. Dar nu pot fi luminate fără voia lor subiectele care s-au obişnuit 
să se închidă oricărei comuniuni. Ele vor rămâne închise ermetic în temniţa 
fiinţei lor, în întunericul eu-ului lor pustiu, "în întunericul cel mai din afară" de 
lume şi de oameni, căci nici lumea nu poate fi văzută cu adevărat în afara 
comuniunii. 

Dar deşi lumea întreagă şi subiectele deschise Lui vor fi acoperite de 
lumina feţei lui Hristos, aceasta nu va însemna dispariţia lor. Pe de altă parte, 
din această mare a luminii comuniunii tuturor, fiecare ins şi fiecare treaptă 
spirituală a celor ce trăiesc în ea se împărtăşeşte după treapta şi modul său. "Aşa 
cum într-un palat împărătesc sunt multe locuri de odihnă şi de petrecere şi o 
mare varietate..., aşa şi în această creaţie nouă Dumnezeu va face repartiţiile, 
atribuind fiecăruia moştenirea sa după vrednicia şi strălucirea sa şi lumina ce i 
se cuvine prin virtuţile şi faptele sale. Dat fiind însă că toţi sunt spirituali şi 



199 Idem, Cuv. eticX, op. cit, p. 261. 
im Ibid.,p. 267. 
201 .Ibid. 

străvezii, fiind adunaţi în acele locaşuri dumnezeieşti şi în acele locuri de 
odihnă, împărăţia cerurilor seamănă întreagă cu un cămin unic şi aşa va apărea 
tuturor drepţilor; de peste tot nu se va vedea decât împăratul universului; El va 
fi prezent fiecăruia şi fiecare îi va fi prezent. El va iradia în fiecare, şi fiecare va 
iradia în El" 202 . 

Pe de altă parte, deşi în locul amintit Sfântul Simeon afirmă că 
judecata se face deja prin însăşi punerea în lumină a celor ce s-au făcut capabili 
de comuniune şi de lăsarea în întuneric a celor ce nu s-au făcut capabili de ea, 
totuşi el vorbeşte în alt loc şi de o judecată propriu-zisă a tuturor, la sfârşit 203 . 
Despre această judecată rămâne să vorbim mai încolo. Aci vom stărui puţin 
asupra frumuseţii în care vor fi puse toate prin lumina dumnezeiască răspândită 
peste toate. 



3 . Frumuseţea şi incoruptibilitatea lumii înnoite 

Lumea devenită un mediu desăvârşit, un organ transparent al 
dumnezeirii, îşi va descoperi în acelaşi timp frumuseţile ei nebănuite. Ea se 
descoperă în parte încă de pe acum ca frumoasă celor ce folosind harul primit 
prin Tainele Bisericii se înduhovnicesc şi-şi purifică vederea şi văd lucrurile şi 
persoanele în mod curat. 

Lumea îşi va descoperi însă atunci deplin frumuseţea nu numai pentru 
că va fi poleită de o lumină mai presus de orice lumină, dar şi pentru că lumina 
aceea va face arătate toate frumuseţile ei ţinute sub întuneric de patimile 
omeneşti şi de tulburarea introdusă în ea de aceste patimi. De-abia atunci se vor 
descoperi deplin sensurile adânci ale lumii şi se vor pune în lumină trăsăturile 
minunate ale ei. Lumea inteligibilă cu care se va uni cea sensibilă nu e decât 
lumea de idei şi de forme după care ultima a fost făcută, încât unirea acelora cu 
ea le va face transparente. Lumea întreagă va fi străvezie pentru sensurile ei şi 
pentru armoniile acestor sensuri care duc în infinitul dumnezeiesc, mai deplin 
decât orice operă de artă actuală. Propriu-zis toate operele de artă geniale, create 
în istorie, nu sunt decât palide presimţiri a ceea ce va fi lumea întreagă atunci. 
Lumea întreagă cu componentele ei va depăşi atunci starea de obiect opac. 
Sfântul Simeon vorbeşte de flori spirituale şi numeşte lumea întreagă 
duhovnicească şi inteligibilă, nemaifiind o lume de obiecte exterioare 
persoanelor. O cântare deplin însuşită de o persoană şi îndelung trăită a devenit 
un conţinut sufletesc, îmbogăţind, sensibilizând şi punând în vibraţie viaţa 
sufletească a ei. La fel, orice operă de artă deplin asimilată de spiritul cuiva. Dar 
atunci lumea întreagă va deveni incomparabil mai deplin o uriaşă operă de artă 
şi un conţinut sufletesc de nebănuită frumuseţe pentru fiecare. E poate unul din 



202 Cuv. etic I, op. cit, p. 223. 

203 Ibid. 

sensurile caracterului ei de lume spirituală. Odată cu aceasta va deveni un 
conţinut sufletesc cu adevărat frumos toată creaţia artistică ce a pus în evidenţă 
frumuseţile lumii pe pământ, în care nu a fost nimic care să ispitească la păcat, 
ci a revelat puritatea lumii şi a persoanelor, adică natura lor autentică, luminată 
de Dumnezeu. 

Lumea, dacă ne rămâne obiect, ne este întrucâtva o lume exterioară, 
care se desăvârşeşte însă prin operele de artă. In viaţa de veci însă lumea va 
înceta de a fi obiect folositor pentru trupul nostru, devenind conţinut sufletesc 
prin frumuseţe. Lumea va deveni atunci de o mare frumuseţe, căci va fi curată, 
pentru că trupurile incoruptibile nu vor mai avea nevoie de ea pentru consum şi 
oamenii nu se vor mai lupta plini de griji pentru a-şi procura cele necesare din 
ea. Frumuseţea condiţionează şi exprimă astfel cea mai înaltă revelaţie a 
spiritului personal, a legăturii intime a spiritului cu realitatea într-o comuniune 
cu alte subiecte. Cât spirit curat este într-o cântare, într-o poezie, atâta frumuseţe 
e în ea şi în această măsură poate deveni conţinut sufletesc şi uşurează 
comuniunea intimă între persoane. Lumea cea nouă nu va avea în ea nimic din 
simplul obiect exterior, nimic impus, nimic care să incite la luptă şi la patimă, ci 
se va revela ca mijloc de iubire curată şi de manifestare a lui Dumnezeu cel 
personal, ca mijloc de comuniune între oameni şi Dumnezeu şi între oamenii 
înşişi, având lumea deplin asimilată subiectiv şi interpersonal în frumuseţea ei 
pură. 

Lumea întreagă va fi atunci conţinut sufletesc într-o mare măsură. 
Prin aceasta ea va fi veşnic nouă. Căci pe măsură ce vom spori în capacitatea 
cunoaşterii lui Dumnezeu, vom vedea tot mai mult prin frumuseţea ei bogăţia 
Lui şi-L vom lăuda, cunoscându-ne în acelaşi timp în toată bogăţia noastră 
indefinită pe noi înşine. Serghie Bulgakov socoteşte că doxologia necontenită ce 
o înalţă îngerii lui Dumnezeu e artă creatoare şi toată creaţia oamenilor de pe 
pământ e rază din activitatea lor artistică. îngerii laudă neîncetat pe Dumnezeu, 
pentru că ei cunosc cu uimire noi taine din Dumnezeu şi se împărtăşesc de 
lumina Lui 204 . 

Fiinţelor umane li s-a dat să contemple frumuseţea dumnezeiască în 
formele materiale, spiritualizându-le pe acestea, făcându-le transparente. Dar 
acum, datorită slăbirii spiritului lor în urma păcatului, ele numai arareori 
surprind frumuseţea ascunsă în cuvinte, în forme, în sunete şi o pot prinde în 
realizări artistice, cu toate că şi ele şi toată zidirea sunt chemate să laude 
împreună pe Dumnezeu, cunoscând prin lume şi revelând frumuseţea Lui 
negrăită. Dar atâta cât surprind în formă nestrâmbată de ispita impură spre 
păcat, este un reflex din frumuseţea ce iradiază din izvorul dumnezeiesc al 



204 Lestviţa Iacovlea, ob angelov, Paris, 1929, p. 170: "Slavoslovia nu trebuie înţeleasă 
static, ca o contemplaţie nemişcată a ceea ce e dat, arătat şi privit în mod neschimbat, ci tre- 
buie înţeleasă dinamic ca o creaţie neîntreruptă în cunoaştere, ca o cunoaştere mereu adâncită 
a Treimii în Sine şi în lumea creată" 

frumuseţii, uneori prin lumea îngerească 205 . "Frumuseţea în lume este pentru noi 
scara sensibilă între cer şi pământ. Lumina albă a Soarelui dumnezeiesc fiind 
transcendentă culorii, sau incoloră, ca una ce este mai presus de culoare, implică 
în sine toate culorile, toată plenitudinea şi bogăţia formelor şi culorilor. Aceste 
forme şi culori îmbracă lumea în frumuseţe, contemplată creator în arta 
imaginativă. Arta fixează în imagini lumeşti aceste viziuni spirituale ale ordinii 
cereşti, vede în natură ceea ce este mai presus de natură" 206 . Prin toate 
combinaţiile de culori, de imagini, de sunete armonioase, de cuvinte, se redau 
raţiunile armoniilor frumuseţii dumnezeieşti inepuizabile. 

Dar dacă chipul actual al lumii e străbătut cu anevoie de lumina 
divină, ca să dea lucrurilor şi persoanelor din ea strălucirea frumuseţii 
dumnezeieşti, lumea cea nouă va fi de o frumuseţe neînchipuită prin efectul ce-1 
va produce în ea revărsarea îmbelşugată a luminii dumnezeieşti. Totul va fi 
negrăit de frumos, pentru că totul va avea o semnificaţie spiritual adâncă, va 
reflecta în mod clar Spiritul infinit ce va străbate toate. Şi frumuseţea aceea, 
fiind aşa de vădită şi de necontenit nouă, nu va putea să nu fie necontenit 
admirată, cântată, ceea ce va face ca atunci oamenii, ca şi îngerii, să laude 
neîncetat pe Dumnezeu, izvorul frumuseţii. 

Lumea va fi astfel o construcţie de obiecte, un ansamblu de opere de 
artă de profundă semnificaţie şi bogăţie spirituală, un necontenit mediu de 
revelare a realităţilor spiritului, spre comunicarea spiritualităţii care transpare 



205 Bulgakov susţine că toată frumuseţea dumnezeiască vine la noi prin lumea 
îngerească. Op. cit, p. 173, 176: "Se poate spune că omului şi lumii omeneşti nu-i este 
accesibilă decât o mică participare la cântarea şi muzica ce umple viaţa îngerească de 
slavoslovie... Totuşi creaţia artistică în sunete, arta cântării şi a muzicii... este cea care 
străbate cu cântarea ei şi lumea omenească. Acesta este unul din multele sensuri ale realităţii 
scării lui Iacoh, pe care urcă şi coboară îngerii lui Dumnezeu din cer pe pământ... Temelia 
pentru arta sunetului se află în lumea îngerească, în armoniile ei... Arta omenească are 
modelul ei în cea îngerească. Creaţia omenească se înrudeşte cu cea îngerească, în ea îşi are 
baza şi împreună cu ea se înalţă spre Dumnezeu, primul izvor al frumuseţii. In cântare omul şi 
toată zidirea se uneşte cu adevărat cu cântarea îngerilor ca atare, făcând abstracţie de 
deosebirea în ce priveşte realitatea şi continuitatea ei". Totuşi, trebuie observat, că în Sfânta 
Scriptură (în psalmi, în fulgerările de înţelegere ale apostolilor), în sfinţi, sunt şi intuiţii 
directe ale frumuseţii dumnezeieşti. A se vedea şi Ef. 3, 10, unde se spune că îngerii cunosc şi 
ei înţelepciunea lui Dumnezeu prin Biserică. De multe ori însă îngerii însoţesc pe Dumnezeu 
în revelaţia Lui. E adevărat că îngerii ca duhuri curate oglindesc mai fin frumuseţea 
dumnezeiască. Dar oamenilor le e dat, când se purifică, să prindă frumuseţea lui Dumnezeu în 
mod deosebit prin forme sensibile. Se poate spune că Dumnezeu cu lumina Lui Se arată atât 
de copleşitor prin îngeri, încât aceştia nu se mai văd când omul primeşte revelaţia prezenţei 
lui Dumnezeu. Pe de altă parte, omul prinde frumuseţea dumnezeiască în forme în care nu o 
pot prinde îngerii: cuvinte de mare poezie, forme sculpturale, artistice. Probabil că omul va fi 
într-o neîncetată creaţie şi în acest sens în viaţa viitoare. Nu numai cântarea îngerească şi cea 
omenească vor fi necontenit noi, ci orice formă de expresie umană a tainei infinite a lui 
Dumnezeu. 

206 Idem, op. cit,p. 177. 

prin el, va fi ca o expresie familiară a sa, ca un mijloc şi ca un conţinut intim 
al vieţii sale sufleteşti, un organ intim al vieţii spirituale obşteşti, al comuniunii 
cu Dumnezeu şi cu semenii. Fiecare o va absorbi spiritual deplin în sine şi 
fiecăruia îi va fi întreagă desăvârşit familiară şi totuşi inepuizabilă ca mediu de 
manifestare a plenitudinii Duhului dumnezeiesc. Lumea va fi deplin 
personificată de fiecare, va fi corpul comun al tuturor; fiecare va moşteni întreg 
pământul. Sfântul Simeon Noul Teolog spune că din pricina păcatului încă n-a 
moştenit pământul nici un om, nici nu i-a devenit întreg locuinţă, nici nu a 
stăpânit în el decât preţ de un pas. Căci toţi ne-am făcut şi suntem şi vom fi 
străini şi trecători în el, toţi ne simţim oarecum străini în el, cum arată Scriptura. 
Când însă se vor uni deplin toate cele pământeşti cu cele cereşti, atunci drepţii 
vor moşteni pământul care se va înnoi, pe care îl moştenesc cei blânzi, pe care-i 
fericeşte Domnul" 207 . Spiritul omului nu se va mai simţi străin de lumea văzută, 
căci va fi şi ea spiritualizată şi nu va fi trecător, ci veşnic în această lume. 

De spiritualitatea acelui chip al lumii ţine şi nestricăciunea. Aceasta 
de asemenea e solidară cu nestricăciunea trupurilor înviate. Dacă trupurile 
înviate nu beau şi nu mănâncă, nu primesc şi nu elimină nici o materie şi deci nu 
se corup 208 , substanţa lumii va trebui să fie corespunzătoare lor. Sfântul Maxim 
Mărturisitorul spune că prezenta coruptibilitate a substanţei se datoreşte 
păcatului 209 . Lumea va putea să aibă în viaţa viitoare o altă formă de existentă şi 
o altă mişcare. Şi omul se poate hrăni altfel din ea: se poate hrăni cu energia ei 
iradiantă şi de viaţă dătătoare. Iar viaţa şi mişcarea ei pot fi necontenit 
revelatorii, ajutând la sporirea tuturor în comuniune. E o viaţă şi o mişcare prin 
care ea va rămâne totuşi aceeaşi, cum este cântarea ce o cântăm, cuvântul ce-1 
rostim, care ne devin tot mai intime, ne revelează alte şi alte frumuseţi şi 
sensuri, ne hrănesc prin puterea lor spirituală nu numai sufletul, ci şi trupul. Va 



207 Cuv. etic I; Traites theol. et ethiques, tom. I p. 215. sf. Maxim Mart. descrie 
prefacerea lumii ca o ieşire la lumină a frumuseţilor şi înţelesurilor ei spirituale 
(dumnezeieşti), acum ascunse sub opacitatea îngroşată de interesul nostru mai mult pătimaş şi 
trupesc pentru lume. "Căci va fi cu adevărat uri timp când va suna acea trâmbiţa 
înfricoşătoare, răsunând de un sunet străin, şi tot ce este acum se va desface şi toata 
orânduirea ei văzută va cădea. Şi lumea văzută va trece, primindu-şi sfârşitul său. Iar lumea 
ascunsă acum se va arăta, aducând în faţa ochilor, urechilor şi minţilor taine străine. Deci nu 
numai formele văzute nu vor înceta, dar nici sunetele. Insă toate vor căpăta o frumuseţe şi o 
transparenţă minunată. Trâmbiţa aceea, care nu e decât o putere dumnezeiască, cu sunet 
extraordinar de zguduitor, va clătina şi dărâma toate; prefâcându-le într-o lume de nebănuită 
frumuseţe, sunetul ei însuşi prefăcându-se odată cu aceasta într-un sunet de neînchipuită 
frumuseţe, ca o dulce mărturisire a iubirii dumnezeieşti şi a chemării ei. Sunetul acesta prin 
chemarea lui zguduitoare, dar apoi de dulce chemare pentru cei buni şi de aspra condamnare 
pentru cei răi, va trezi trupurile morţilor, mai bine zis va da putere sufletelor să-şi aducă 
trupurile la o nouă şi veşnica viaţă. Prin aceasta oamenii vor fi chemaţi la o ultimă răsplătire 
şi încheiere" (Ep. /către George, prefectul Africii, P.G., 91, 389). 

208 Sf Maxim Mart. Ep. VII, P.G., 91, col. 437-440. Ambigua, P.G., 91, col. 1088. 

209 Ambigua, P.G., 91, col. 1 104. 

fi o mişcare pe verticala spirituală, pe liniile convergenţelor spirituale şi a 
asimilării tot mai depline a materiei de către spirit 210 . Indefinitele feţe ale 
realităţii nu trebuie să se succeadă prin dispariţia altora şi altora, ci să coexiste, 
revelând în ele înseşi alte şi alte adâncimi şi complexităţi spre contemplare, spre 
asimilare interioară comună tot mai accentuată. Nu va fi în ea tristeţea morţii şi 
a trecutului care înghite totdeauna feţele realităţii. 

C Natura trupurilor în viate 

In solidaritate cu lumea înnoită vor fi, cum s-a spus, trupurile înviate. 
Metodiu din Olimp a pus învierea trupurilor în solidaritate cu înnoirea lumii, pe 
baza argumentului că Dumnezeu n-a creat nimic în zadar. Moartea trupurilor şi 
sfârşitul chipului actual al creaţiei se datorează păcatului, care a intrat în ele, şi 
au scopul ca trupul omenesc şi substanţa lumii să se cureţe de îngroşările de pe 
urma păcatului, prin moarte, pentru a fi readuse în existenţă curate şi 
spiritualizate, subţiate 211 . 

Sfântul Simeon Noul Teolog dezvoltă aceeaşi idee: "Aşa cum o 
unealtă de aramă învechită, pătată şi scoasă din întrebuinţare prin rugină, este 
predată de meşter focului şi acesta o face ca nouă după ce a topit-o, la fel şi 
creaţia, pentru că s-a învechit şi a fost murdărită de păcatele noastre, va fi 
dizolvată în foc şi preschimbată pentru a deveni strălucitoare şi cu totul nouă, 
fără nici o asemănare cu cea văzută acum". Dar această refacere a creaţiei se 
efectuează pentru a corespunde frumuseţii oamenilor înviaţi. Sfântul Simeon o 
întemeiază aceasta pe cuvintele Sfântului Apostol Pavel: "Socotesc că 
suferinţele timpului de faţă nu pot sta în cumpănă cu slava viitoare ce se va arăta 
în noi", la care adaugă: "Căci aşteptarea nerăbdătoare a zidirii năzuieşte spre 



210 S. Bulgakov, op. cit, p. 170-171: "Deosebirea de cunoaştere constă poate şi în 
aceea că cunoaşterea îngerească poate fi numită neinteresată, spre deosebire de comportarea 
involuntar interesată, pragmatica, economic-tehnică, a omului, spre deosebire de cunoaşterea 
pentru care lumea e o arenă de luptă pentru existenţă, de muncă în sudoarea feţei. Aceasta 
pune pe cunoaşterea omenească o pecete de ceva forţat, interesat. Dimpotrivă, cunoaşterea 
îngereasca posedă libertatea care e proprie numai artei; ea e cunoaşterea ca creaţie, ca 
inspiraţie înţelegătoare". Bulgakov, ca şi Berdiaeff, scoate în relief aproape numai caracterul 
de creaţie artistică al acelei cunoaşteri cereşti. Dar trebuie văzut în acea cunoaştere mai mult 
cunoaşterea proprie iubirii semenilor şi a lui Dumnezeu, suprema Persoană iubitoare, 
devenita în Hristos accesibilă la maximum. Această cunoaştere e suprema înţelegere. Ea ne e 
dată în parte încă din viaţa pământească. Prin înţelegerea iubitoare a semenilor şi a lui 
Dumnezeu, vom înţelege şi lucrurile ca manifestări ale lor, ca mijloace de comuniune între 
persoane, mijloace de extremă transparenţă, deci frumoase, putându-se imprima de toate 
nuanţele sentimentelor de iubire ale persoanelor întreolaltă. Arta adevărată e opera iubirii. 

211 Ex. libro de resurrectione, P.G., 18, 273: "Lumea aceasta va fi arsă spre curăţire şi 
înnoire, fiind inundată de focul de sus. Dar nu va trece în pierzanie şi nimicire totală. Căci 
dacă era mai bine să nu fie lumea decât să fie, de ce a ales Dumnezeu mai degrabă răul făcând 
lumea? Dar Dumnezeu n-a lucrat în zadar, nici n-a ales mai curând răul". 

descoperirea slavei fiilor lui Dumnezeu" (Rom. 8, 18-19). Pornind de la aceste 
cuvinte, Sfântul Simeon spune: "El înţelege prin nerăbdare, aşteptarea, dorinţa 
puternică, iar, prin descoperire, arătarea în ziua învierii; căci în ziua aceea, 
datorită venirii lui Hristos-Dumnezeu, fiii lui Dumnezeu trebuie să se facă 
arătaţi în frumuseţea lor şi în tot ceea ce sunt (1 In. 3, 2). Căci s-a scris: "Drepţii 
vor străluci atunci ca soarele" (Mt. 13, 43)" 212 . 

Faţă de cei ce spuneau că oamenii vor fi ca îngerii şi deci nu vor mai 
primi trupurile, Metodiu de Olimp observă că Dumnezeu a avut un scop când a 
creat pe oameni ca oameni, şi pe îngeri ca îngeri. Ar fi injurios pentru 
Dumnezeu să cugetăm că pe urmă S-a răzgândit şi schimbă pe oameni în îngeri. 
Fiecare îşi ţine în veci locul lui 213 . Deci omul va învia cu trupul. 

Dar dacă e greu de determinat chipul lumii celei noi, şi mai greu e de 
determinat chipul trupurilor înviate. Ne aflăm mereu în faţa unei ordini 
pnevmatice, apofatice. Sfântul Apostol Pavel dă numai şase determinări 
generale ale acestor trupuri, opuse altor şase ale trupurilor actuale. Dacă 
trupurile de acum sunt slabe, naturale sau psihice, stricăcioase, muritoare, 
pământeşti şi acoperite de necinste, acelea vor fi pline de putere, duhovniceşti, 
nestricăcioase, nemuritoare, cereşti şi îmbrăcate în slavă (1 Cor. 15, 42-52). Dar 
fiecare din aceste determinări cuprinde o bogăţie de înţelesuri greu de 
determinat în amănunte. 

In primul rând trebuie să precizăm că numirea de "trup duhovnicesc" 
nu trebuie înţeleasă în sensul unui trup care nu mai are decât "forma" ([iop4>n) 
din viaţa aceasta, nu şi substanţa. 

1 . Diferite teorii insuficiente despre trupurile înviate 

Teoria aceasta, atribuită de Metodiu din Olimp lui Origen 214 , a fost 
respinsă de cel dintâi cu argumentul că "forma" nu se poate despărţi de "carne", 
ci se strică cu ea; apoi cu acela că tocmai din această cauză "forma" care ar 
învia n-ar mai fi "forma" din viata aceasta, ci altă "formă". Sau cu acela că dacă 



212 Cuv. etici, op. cit.,p. 209-211. 

213 Ibid. col. 277-286. 

214 Jacques Farges, Les idees morales . et religieuses de Methode d'Olympe, Paris, 
Beauchesne, 1929, p. 21 1, susţine că asupra fondului "se pare că nu există un dezacord între 
doctorul alexandrin şi episcopul de Olimp". Origen voia să depărteze de la trupurile înviate 
alimentarea şi reproducerea. In acest sens le numeşte "spirituale", P. Prat, Origene, Paris, 
1905, p. 94, susţine şi el ortodoxia lui Origen în chestiunea trupurilor înviate. După Origen, 
zice Prat, "acelaşi individ cu trupul care îi aparţine în mod propriu e chemat să guste bucuriile 
dumnezeieşti sau să suporte chinurile iadului". In Kocto: Keâgou XXII, p. 24 (ed. P. 
Koetschau, în: Griechische Schriftsteller der ersten drei Jahrhunderten, II Bând), Origen, 
opunându-se stoicilor, zice: "Noi nu zicem că trupul descompus revine la firea sa de la 
început, precum nici grăuntele descompus al grâului nu revine la grăuntele grâului. Ci zicem 
că precum din grăuntele grâului se ridică un spic, aşa e zidită în trup o raţiune oarecare, din 
care se ridică trupul întru nestricăciune". 

forma aceasta ţine de suflet, după despărţirea de trup nu se mai poate vorbi 
propriu-zis de o înviere. Atunci Hristos nu mai e "primul născut din morţi" 215 . 
Metodiu mai atribuie lui Origen ideea că sufletul are prin fire acea "formă", ca 
organ care îşi va forma sau se va dezvolta într-un trup eteric, foarte fin 215a . 
Astăzi unii teologi contestă că Origen ar fi avut cu adevărat asemenea idei. Dar 
fapt e că Origen susţinea mai degrabă că din suflet chiar se va ridica la sfârşit un 
trup nou. Aceasta înseamnă că învierii propriu-zise a trupurilor i se opune teoria 
că sufletul, având în fire o putere de modelare, "forma corporeitatis", îşi va 
modela la înviere un trup nou, deosebit cu totul de cel din viaţa aceasta 215b . 

Faţă de asemenea teorii, pe baza afirmaţiilor Părinţilor, trebuie să se 
afirme că trupurile înviate vor avea şi un conţinut material, nu numai o formă, ci 
anume ceva din conţinutul material avut pe pământ, fie măcar o cât de mică 
parte din materia care a trecut prin ele în viaţă 216 ; deci ele vor fi experiate de cei 



215 Metodiu nu vede cum s-ar putea despărţi forma de carne , precum nu vede cum 
s-ar putea despărţi forma de o marmură (statuie). Stricându-se carnea, se strică şi forma. Deci 
e inconsistent să se spună că forma învie neîntunecată deloc, iar trupul (to ao|aa) în care este 
forma întipărită, s-a stricat. La observarea că forma trece într-un trup duhovnicesc, Metodiu 
remarcă: "E necesar să spunem că forma primă însăşi nu învie, deoarece s-a corupt cu carnea 
("rn aapKi). Iar de trece într-un trup duhovnicesc, ea nu mai e însăşi prima formă, ci o 
asemănare oarecare modelată din nou într-un trup subţire. Iar dacă forma nu e aceeaşi, nici 
trupul nu învie, ci altul, în locul celui dintâi" (P.G. cit., col. 517-521). 

215a Jacques Farges, op. cit, p. 207. 

215b H. Andrutsos, Dogmatica, trad. rom. p. 468. Teoria aceasta o susţine şi Bulgakov 
în "Dogma Euharistică". N. Lossky, O Voscresenii v ploti, Puţi, 1931, p. 69, zice şi el: 
"Moartea trupească e numai o pierdere parţială a trupului; cade trupul periferic, dar trupul 
central, adică acţiunea în spaţiu, produsă de agentul central însuşi, de eu-ul omenesc 
(repulsiuni, atracţii, creare de calităţi simţite), se prelungeşte... Pierzând trupul, adică, 
legătura cu unii semeni, eu-ul e apt să înceapă zidirea unui nou trup pentru sine, adică să-şi 
agonisească noi semeni". Tot aşa, Svetlov, în Credinţa creştină în expunere apologetică 

216 Unii teologi catolici admit că ar putea să nu mai fie în trupul înviat nici o moleculă 
din trupul pământesc. "La rigoare - zice Farges (op. cit, p. 196) - s-ar putea să nu aibă nici o 
singură moleculă din cele care l-au compus pe pământ. Cea mai mare parte din teologi cred 
totuşi, pentru a fi în conformitate cu spiritul tradiţiei şi al Bisericii, că o parte din elementele 
care au intrat în compoziţia trupului terestru trebuie să se regăsească în trupul înviat". 
Doctrina Bisericii (catolice) se pare că cere numai o identitate numerică şi individuală. (M. 
L'Abbe Gaudel, Cours. de theologie dogmatique, 1937-1938, p. 125, citează în acest sens pe 
cârd. Billot, De novissimis, tom. 13, p. 162: "II paraîtrait suffisant de tirer l'identite 
numerique de l'âme"). Sfinţii Părinţi afirmă o anumită identitate a materiei din trupul de pe 
pământ cu cel înviat. Metodiu din Olimp susţine că toată materia din trupul pământesc va 
reveni în cel înviat (Farges, op. cit). Dar acest lucru e greu de admis. Trebuie să se admită 
numai o anumită determinare a materiei din trupul înviat de către cea din trupul terestru. 
Grigorie de Nyssa spune numai atât, că trupurile nu dispar cu totul, ci se desfac în elementele 
lor şi, cum Dumnezeu a putut face din nimic la început trupul omenesc, cu atât mai uşor îl va 
reînvia din elementele existente (P.G. cit., col. 673). 

înviaţi ca înseşi trupurile pe care le-au avut pe pământ, identice cu acelea 217 . 
Căci părinţii spun că sufletele vor trebui să se bucure sau să sufere împreună cu 
trupurile ce le-au avut pentru faptele lor bune sau rele. Altfel se slăbeşte raţiunea 
învierii. 

Se înţelege că această identitate de formă şi întrucâtva de substanţă 
implică şi o identitate personală. Fiecare om înviat îşi va avea trupul propriu cu 
caracterele lui personale. Ea nu va fi numai o identitate de specie, în sensul că 
trupurile înviate vor fi în general omeneşti, dar nu se vor deosebi prin 
caracteristici personale. 

Teologii catolici vorbesc în acest sens de o identitate specifică şi 
individuală, sau mai precis numerică 218 . 

Dar s-a menţionat înainte că trupurile înviate vor avea un caracter 
pnevmatic. Ele nu-şi vor fi tot aşa de exterioare şi nu vor avea caracterul unor 
obiecte tot aşa de învârtoşate ca trupurile pământeşti. învăţătura despre trupul 
Domnului, care după înviere intra prin uşile încuiate şi pe care, mai ales, 
mâncându-1 îl primim toţi în noi, fără a înceta să fie trupul Domnului şi nu al 
nostru, ascunde un adevăr de ordin mai general. Trupurile înviate vor fi 
pnevmatizate, materia va fi copleşită de Duh. Prin aceasta ele vor înceta 
oarecum să fie impenetrabile şi impenetrante. Noile cunoştinţe despre materie 
ca energie nu pot înlesni înţelegerea unei astfel de calităţi a lor. Totuşi trebuie să 
ne ferim de preciziuni prea insistente în această privinţă, ca să nu riscăm să 
cădem tot într-un fel de naturalism. Căci nu dispunem în viaţa aceasta de 
categorii capabile să redea adecvat starea trupurilor de după înviere. De aceea, 
numai cu titlul de aproximaţii ale minţii redăm şi preciziunile pe care le încearcă 
N. Lossky. 

Membrii împărăţiei lui Dumnezeu - zice N. Lossky -, neaflându-se în 
nici un raport de luptă întreolaltă, nu săvârşesc nici un fel de acte de repulsie în 
spaţiu, prin urmare nu au trupuri materiale; trupurile lor transfigurate constau 
numai din manifestări luminoase, sonore, calorice etc, care nu se exclud una pe 
alta, nu se disting în mod egoist, ci sunt capabile de o reciprocă penetraţie" 219 . 

Materia — zice el — a devenit groasă, impenetrabilă, numai în urma 
căderii în păcat, numai pentru a servi egoismului exclusivist. încetând păcatul, 

217 Sf. Grigorie de Nyssa, în In Christi resurrecrionem, Orat. III, P.G., 46, col. 660-661, 
spune că "fiecare suflet va recunoaşte trupul său particular ca pe o haină şi se va sălăşlui în el 
iarăşi repede, distingându-1 fără greşeală dintr-o mulţime aşa de mare de trupuri de acelaşi 
neam. Cugetă la sufletele de la Adam şi la trupurile de la acela, ca la o mulţime mare de case 
dărâmate şi ca la stăpânii lor ce se întorc dintr-o lungă călătorie şi toate petrecându-se în chip 
minunat: nici casa nu întârzie de a se rezidi, nici locatarul nu rătăceşte şi nu zăboveşte în aer 
liber, căutând ale sale proprii, ci îndată merge la ea, ca un porumbel în turnul său, chiar dacă 
sunt multe în jurul lui împodobite cu figuri asemănătoare". Propriu-zis sufletul îşi rezideşte 
prin puterea lui Hristos cel înviat aflător în el trupul său propriu, privindu-1 ca pe al său. 

218 L'Abbe Gaudel, op. cit, p. cit. 

219 O Voscresenii vploti, Puţi, Paris, 1931, p. 71. 

274 



Pr. Prof. Dr. D. Staniloae, Teologia Dogmatica Ortodoxa, volumul 3 

va înceta şi starea de impenetrabilitate a trupurilor 220 . Dar reciproca penetraţie a 
trupurilor înviate nu va avea nici o urmă din scăderile reciprocei penetraţii 
pământeşti. "Ea e direct opusă oricărui desfrâu; ea este străbătută de curăţie şi 
prospeţime, ca un sărut nevinovat de copil" 221 . 

Ideea acestei universale penetraţii a trupurilor înviate îngăduie lui 
Lossky să vorbească de un "trup universal" după înviere. Prin penetraţia 
reciprocă, membrii împărăţiei lui Dumnezeu "dobândesc o unitate concretă de 
existenţă". "înţelepciunea divina lucrează soborniceşte. împărăţia frumuseţii 
desăvârşite zideşte chiar trupurile oamenilor astfel că ele, devenind 
întrepătrunse, nu mai au în ele tendinţa unei stăpâniri unipersonale, ci slujesc 
tuturor, împlinindu-se unul pe altul şi făcându-se întreguri universale care sunt 
organe ale atotcuprinzătoarei întregimi a împărăţiei lui Dumnezeu . In felul 
acesta, "devenim toţi un trup al lui Hristos", după cuvântul Sfântului Grigorie de 
Nyssa. 

Mai precis, Lossky afirmă că trupul fiecăruia va fi universal ca al lui 
Hristos, fiind oarecum purtătorul trupurilor tuturor şi al lumii întregi. Prin teoria 
aceasta Lossky poate explica două lucruri: 

întâi, cum tot ce a trecut prin trupul unuia în viaţă se va afla iarăşi în 
trupul acesta universal, dar nu în mod egoist 223 . 

Al doilea, cum fiecare e părtaş de toată fericirea tuturor şi se 

A .. 

împărtăşeşte de viaţa întreagă a Impărăţiri cerurilor. Fiind părtaşi de viaţa lui 
Dumnezeu, ei posedă o putere de atenţie atotcuprinzătoare, de amintire 
atotcuprinzătoare etc... şi iau parte la viaţa întregii lumi, dat fiind că întreaga 
lume, întrucât se conservă binele în ea, slujeşte lor ca un astfel de trup" 224 . "în 
împărăţia lui Dumnezeu e depăşită chiar moartea în sensul larg al cuvântului, 
moartea în forma uitării, condiţionată de despărţiri... Membrii împărăţiei lui 
Dumnezeu, aflându-se în strânsă legătură cu toată lumea, stau mai presus de 
despărţirile ei. De aceea, în memoria lor se realizează o înviere a întregului 
trecut în toată deplinătatea lui şi, prin urmare, cu conştiinţa absolutei lui valori. 
Această restabilire a legăturii indisolubile este o înviere mai adâncă decât 
restabilirea trupului şi a nemuririi lui" 225 . 

Desigur, trupurile înviate fiind pnevmatice, socotim şi noi că sunt mai 
presus de impenetrabilitatea naturală a trupurilor pământeşti. Dar aplicarea 
teoriei penetrabilităţii, opusă impenetrabilităţii pământeşti, ni se pare că are şi ea 
ceva de ordinul naturii. în afară de aceea Lossky pare să supună trupurile înviate 



220 Idem, ŢenostiBîtie, YMCA-Press, Paris, 1931,/». 57 urm. 

221 O Voscr. v. plod, ibid, p. 75. 

222 Idem, ibid,p. 71. 

223 Lossky, op. cit, p. 80, unde este citat Sfântul Grigorie de Nyssa, De mortuis, P.G., 
46, col. 532. 

224 Idem, ibid, p. 72. 

225 Idem, op. cit, p. 75. 

altor două categorii naturale, opuse dar nu superioare categoriilor naturale ale 
trupurilor pământeşti: 

1) El pare să destrame trupul înviat, în manifestări luminoase, 
odorante, sonore, calorice, care sunt şi ele naturale şi în plus nu pun în relief 
unitatea proprie a fiecărui trup. Dar ştim că trupul înviat al Domnului a putut fi 
şi văzut şi pipăit ca întreg şi cunoscut ca trup personal al Lui, ceea ce arată că şi- 
a păstrat unitatea şi caracterele lui personale. 

2) Lasă impresia că insul, făcându-se purtătorul trupului universal, nu 
mai are experienţa trupului personal propriu, nici a trupurilor celorlalţi ca 
trupuri distincte şi că realitatea specifică a fiecăruia e destrămată şi înecată în 
trupul universal. 

Lossky ţine, e drept, să afirme că deşi fiecare membru al împărăţiei 
cerurilor e posesorul trupului universal, aceasta nu înseamnă că locuitorii 
cerului "nu au trupuri individuale deosebite unul de altul", că îşi "pierd existenţa 
personală individuală"; în împărăţia lui Dumnezeu se păstrează şi se realizează 
şi în trup în chip desăvârşit caracterul autentic individual al fiecărui om. Ambele 
lucruri le afirmă împreună cu Sfântul Grigorie de Nyssa (Despre suflet şi 
înviere, P.G., 46, col. 157), sau cu Erigena Scotus. Dar cel din urmă, deşi 
declară că la sfârşit "toată făptura se uneşte cu Creatorul şi va fi una în El", 
"fără pierderea sau amestecarea de fiinţă şi substanţă", are totuşi un mod de 
exprimare care nu e lipsit de serioase ambiguităţi 226 . Desigur Lossky face bine 
că foloseşte acest limbaj paradoxal. Dar tocmai prin necesitatea de a folosi acest 
limbaj arată că starea şi relaţia trupurilor înviate nu pot fi precizate în categoriile 
noastre. Nici chiar folosirea îmbinărilor paradoxale nu ne fereşte de pericolul de 
a cădea într-o imagistică naturală. 

Trebuie să ne mulţumim deci cu declaraţii foarte generale, prin care să 
reţinem numai ceea ce e strict necesar din starea şi relaţia trupurilor de după 
înviere şi să înlăturăm o înţelegere naturală a ei. 



2. întregimea personală a trupurilor înviate 
şi unirea între ele 

Aşa de exemplu trebuie să ne ferim de a accentua prea mult că 
trupurile înviate nu pot consta decât numai din manifestări luminoase, sonore, 
odorante, calorice etc. în acest caz s-ar amesteca cu totul întreolaltă. Fiecare 
trup înviat este o unitate specifică, o subzistenţă unitară, deşi pe de altă parte nu 
sunt cu totul juxtapuse şi separate ca trupurile pământeşti. Unitatea lui specifică 

226 Idem, op. cit, p. 78. După Erigena Scotul, De divisione naturae, V, cap. 20, trupul 
Domnului după înviere, cu care sunt asemănătoare şi trupurile înduhovnicite (omnia loca et 
tempora et universaliter omnem circumscriptionem excedere), iar trupurile noastre înviate nu 
vor fi limitate de forme trupeşti, ci vor fi asemenea cu trupurile îngerilor (De divisione 
naturae, cartea V, cap. 38). 

trebuie să corespundă cu unitatea specifică a sufletului omenesc. Unitatea 
aceasta integrală şi specifică a trupului trebuie să se simtă în orice manifestări 
luminoase, sonore ale lui. Aşa cum fiecare celulă sau mădular rămâne 
ireductibil în organism, dar toate sunt în comuniune interioară, aşa vor fi şi 
trupurile. 

Pe de o parte trupurile trebuie să fie atât de unite între ele, încât 
fiecare ins să poată experia legătura cu toţi, să se bucure de viaţa, cunoştinţa, 
fericirea tuturor. Dar în acelaşi timp fiecare trebuie să aibă simţirea că trupul său 
e deosebit de al celorlalţi, să guste fericirea întregului în alt chip decât toţi, într- 
o formă proprie, fără să-i fie în alt fel străine formele celorlalţi de gustarea 
fericirii 227 . De asemenea, fiecare trebuie să experieze în comuniunea universală 
pe fiecare ca ceea ce este el, neconfundat în ceilalţi. Trupul universal nu poate 
însemna o înecare a trupurilor personale în unul. Există chiar în lumea aceasta o 
interpenetrare a persoanelor, dar nici una nu se confundă cu alta. Eu am definiţia 
mea ontologică, dar nu sunt despărţit de ceilalţi, de lume. Eu sunt în alţii, ei în 
mine. Chiar în comuniune, unităţile se interpenetrează. Eu sunt în lume, lumea 
în mine, dar eu rămân eu însumi. Chiar dacă se foloseşte expresia de "trup 
universal", în acest "trup universal" eu disting trupul meu de trupurile celorlalţi 
şi trupul meu unic este altfel al meu decât al celorlalţi. Fiecare persoană rămâne 
un unicum nu numai în sufletul, ci şi în trupul ei, în cea mai strânsă comuniune. 
Unde ar mai fi frumuseţea dacă fiecare ar avea totul ca fiecare? 

5 

Bardiaeff vede în împărăţia cerurilor o subiectivizare a obiectivului. 
Florensky vede, dimpotrivă, gheena într-o înecare în subiectivism, într-o slăbire 
extremă a relaţiei cu realitatea obiectivă, ca tu. Adevărul se pare că stă într-o 
sinteză a acestor doua stări şi în această sinteză se poate exprima şi relaţia între 
trupurile înviate sau între trupul personal şi cel universal. Trupurile tuturor vor 
fi trăite de fiecare membru al împărăţiei cerurilor ca nişte conţinuturi ale sale, ca 
unite cu trupul său, dar nu identice cu trupul său, nu ca un trup universal propriu 
în mod indistinct. Subiectivizând fiecare întreaga realitate a semenilor, nu o 
confundă cu sinea proprie. Căci în acelaşi timp în acest trup universal fiecare îşi 
distinge trupul personal, ca expresia vizibilă a şinei sale, de trupurile celorlalţi, 
ca expresii ale şinei unor semeni în suprema comuniune. Acesta e aspectul de 
obiectivitate. Va fi o desăvârşire şi o universalizare a relaţiei de iubire între eu şi 
tu, în care, pe de o parte, fiecare se simte reprezentând şi purtând întregul dual, 
neexistând decât ca parte a acestui întreg, pe de alta distinge sinea proprie de 
sinea celuilalt, eu şi tu rămânem eu şi tu. Sufletele merg încă în lumea aceasta 
mai departe în unificarea lor prin iubire decât trupurile. Pe acestea le simţim nu 
numai ca un mediu de comunicare, ci şi ca un obstacol în calea deplinei 



227 Creştinismul aspiră — zice Berdiaeff — la o identificare a insului cu idealurile 
comunităţii, la o îmbogăţire a lui cu toate conţinuturile spirituale ale umanităţii, la 
"cuprinderea întregimii plenitudinii în forma individuală" (Das Problem der Kirche, în voi. 
Kirche, Staat, Mensch, p. 91). Idealul acesta se va realiza deplin în viaţa viitoare. 

unificări. Acolo se va putea face o unire tot aşa de strânsă şi prin trupuri, fără ca 
ele să-şi piardă existenţa individuală. Va fi o unire mai mult prin iradieri, prin 
energii, dar nu prin substanţa. "Cel iubit, spune Sfântul Ioan Gură de Aur, este 
pentru cel ce iubeşte ceea ce este el însuşi pentru sine. însuşirea iubirii este de 
aşa natură, că cel ce iubeşte cu cel iubit nu mai par ca formează două persoane 
separate, ci un singur om". Dar Sfântul Ioan Gură de Aur nu zice: "nu mai sunt 
două persoane", ci "nu mai par două persoane". Iar Florensky, de la care am luat 
acest citat, continuă: "Despărţirea între prieteni este numai una grosolan fizică, 
numai pentru vederea în sensul cel mai exterior al cuvântului". De aceea, în 
cântarea de la 30 ianuarie, închinată celor Trei Ierarhi, se spune despre ei, care 
trăiau în diferite locuri, că erau "trupeşte despărţiţi, dar duhovniceşte uniţi". 
"Dar, în viaţa de obşte, chiar trupul devine unul" 228 . Dar cuvântul "uniţi" e 
altceva decât "confundaţi". Ei rămâneau ca "prieteni" doi, nu au devenit unul. 

Realizarea iubirii desăvârşite şi egale cu toţi, prin comunicarea 
deplină cu toţi, prin cunoaşterea deplină a tainelor tuturor, prin încălzirea de 
iubirea şi înţelegerea deplină a tuturor, prin dispariţia tuturor bănuielilor şi a 
judecăţilor ascunse, aceasta e împărăţia cerurilor. Dar membrii ei totuşi se simt 
şi se ştiu "mulţi". 

Ce slabă, ce insuficientă e iubirea sau prietenia de pe pământ, 
împiedicată de atâtea reticenţe, de atâtea îndoieli! Şi totuşi, ea e mângâiere 
cerească în viaţa noastră, alungând întunericul greu al simţământului de 
singurătate, de bucată ruptă şi gata să se scufunde în oceanul întunecat al 
singurătăţii fără fund, în lipsa oricărei legături cu marea realitate obiectivă a 
uscatului care stă tare, dar străin de tine. 

Unitatea tuturor în trupul universal şi distincţia lor se susţin prin 
moartea şi învierea tainică, sau ca iubire desăvârşita, întru totul liberă, sau 
spirituală şi curată, asemenea celei a îngerilor, nu prin legea firii sau a sexului, 
care e numai o frântură din aceea şi un mijloc de pregătire spre aceea 229 . 

Iubirea şi prietenia cerească constituie o transparenţă şi o comunicare 
perfectă, neîmpiedicată de trupuri, ca aici, dar totuşi realizându-se în forma ei 

228 Q er pf e ii er unc i di e Grundfeste der Wahrheit, în: Ostliches Christentum, voi. II, p. 
174. 

229 S. Bulgakov, Lestv. Iacovlea, p. 132: "Soborul îngeresc se uneşte în multiplicitatea 
pluriipostatică, după chipul Sfintei Treimi, nu prin unitatea naturii sale, care lipseşte, lipsind 
chiar şi aceasta natură, ci exclusiv prin iubire şi întâi prin cea faţă de Dumnezeu şi apoi prin 
cea mutuală a unuia faţă de altul. Soborul îngeresc se uneşte în topirea dragostei personale, 
reciproce, în care ipostasul îngeresc moare oarecum pentru sine, precum a înviat în sobor, în 
eu-ul pluriunitar, sobornicesc, panîngeresc. Acest sobor panîngeresc devine chipul iubirii 
panumanităţii după ce aceasta va înceta sa fie o noţiune abstracta, cunoscută numai cu 
mintea, şi va deveni o realitate nemijlocita, când oamenii vor înceta să se nască şi să moară, 
fiind "fiii învierii" (Le. 20, 36). Nu credem că îngerii sunt lipsiţi de o natură, căci nu există 
ipostas fără natura. Chiar în Sfânta Treime e o natura. Ceea ce poate fi adevărat este o 
predominare a caracterului de persoană, a libertăţii şi a iubirii voluntare". 

desăvârşită şi prin trupuri, cum şi prin ele se realizează iubirea imperfectă 
pământească. Căci şi prin trupuri deosebite, dar în comunicare, se cunosc ca 
persoane deosebite cei ce se iubesc. In organismul comuniunii universale eu îmi 
deosebesc trupul meu ca mediu de sesizare a trupurilor celorlalţi, pe care le 
disting ca mediu de manifestare a lor. In cer are loc o pnevmatizare a trupurilor 
şi a relaţiilor dintre ele, nu o confuzie a lor într-un "trup universal" uniformizat. 
In marea lumină a tuturor se vor distinge luminile trupurilor şi sufletelor 
deosebite, mai bine zis, ale persoanelor unice în sufletul şi trupul lor de lumină. 

Căci trupurile înviate vor fi de lumină, dar nu fără o structură 
interioară, nu ca nişte manifestări inconsistente. Dacă trupul înviat ar fi o simplă 
manifestare luminoasă inconsistentă, aşa ar trebui să fie şi lumea înnoită. Dar nu 
aceasta e învăţătura creştină. Lumea va fi luminoasă, dar va avea o bogăţie 
structurală pnevmatizată a lumii de acum. Lumea de acum e şi ea o lumină, cum 
arată şi numele ei (lumen). Dar cât de complexă este această lumină, din cât de 
variate şi multiple forme nu ţâşneşte ea ca o unitate! Tot aşa în veacul viitor 
complexa structură luminoasă a acestei lumi nu va fi dizolvată, ci potenţată la 
maximum prin lumina Duhului. 

Concepţia Sfinţilor Părinţi e că lumea şi trupurile vor fi restaurate 
tocmai fiindcă Dumnezeu le-a făcut bune şi nu revine asupra hotărârii cu privire 
la existenţa lor 230 . Trupul e numit de unii sfinţi "fratele nostru", iar Serafim de 
Sarov îl numeşte "prietenul nostru" 231 . 

In cântările de la înmormântare trupul e numit frumuseţea noastră 
cea după chipul lui Dumnezeu", sau "chipul slavei negrăite a lui Dumnezeu". 
Sfântul Grigorie de Nyssa numeşte trupul "colaborator", sau parte constitutivă a 
omului, fără de care omul nu e om 232 . Dar e colaborator al omului individual, nu 
al unui om colectiv. 



230 Sf. Grigorie de Nyssa, In Christi resurrectionem, III, I.G., 46, 881: "Ziditorul 
tuturor, voind să zidească pe om, nu 1-a adus la existenţă numai ca pe un animal de dispreţuit, 
ci 1-a arătat ca pe cel mai cinstit dintre toate şi ca pe împăratul creaţiei de sub cer. Voind 
aceasta şi făcându-1 înţelept şi în chipul lui Dumnezeu şi împodobindu-1 cu harul cel mult, 
oare cu acest gând 1-a adus la existenţă, ca născându-se să se piardă şi să suporte o deplină 
nimicire? Dar atunci ar fi zădărnicit scopul şi ar fi foarte nedemn de Dumnezeu să-I atribuim 
un astfel de gând. Ar fi asemănat cu copiii, care zidesc cu sârguinţă şi dărâmă repede opera 
lor, cugetarea lor neprivind spre nici un sfârşit folositor. Dar întâmplându-se păcatul, 1-a 
lipsit, drept pedeapsă a păcatului, de nemurire. Pe urmă, izvorul bunătăţii inundând iubirea de 
oameni şi aplecându-Se spre opera mâinilor Sale, a împodobit-o cu înţelepciune şi ştiinţă, Cel 
ce a binevoit să ne înnoiască pe noi în starea cea de la început". 

231 P. Florensky, Stolp. op. cit,, p. 297. 

232 In Christi resurrectionem, III, P. G., cit., col. 676: "învierea şi readucerea la viaţă şi 
refacerea şi toate numele de felul acesta îi aduc în minte, celui ce ascultă, gândul la trupul 
stricăciunii. Căci sufletul, privit în sine, nu va învia, fiindcă nici nu moare, ci e nestricăcios şi 
nepieritor. Iar fiind nestricăcios, are ca părtaş al faptelor sale, pe cel muritor. De aceea, la 
vremea socotelilor, înaintea dreptului judecător, se va sălăşlui iarăşi în coloborator, ca să 
primească cu acela în comun pedepsele sau cinstirile. Sau, ca să fie cuvântul nostru 

3 . Misterul materiei înduhovnicite 

Misterul trupului înviat şi al universului restaurat e misterul materiei 
înduhovnicite. Dar materia nu e o uniformitate monotonă, ci e organizată în 
unităţi legate între ele prin "raţiunile" lor. Iar trupul omului este tot aşa de mult 
destinat eternităţii în unicitatea lui, ca şi sufletul lui, ca şi persoana lui. Prin 
Duhul Sfânt se transfigurează trupul individual al Domnului pe Tabor, 
anticipând starea lui de după înviere şi de la a doua venire 233 . Prin Duhul Sfânt 
extins în trupurile înviate, vor fi şi ele după chipul trupului lui Hristos, dar nu se 
vor confunda, nici cu el, nici între ele. "Fie ca şi noi, zice Teofan Kerameus, 
după şase zile, adică după trecerea acestei lumi zidite în şase zile, să ne ridicăm 
pe muntele mai presus de ceruri, unde e petrecerea sfinţilor şi să vedem harul 
fulgurant al Dumnezeirii şi să fim acoperiţi de norul Duhului şi să cunoaştem 
mai clar şi mai curat taina Treimii" 234 . Precum se vede, mereu se vorbeşte 
despre sfinţi la plural. 

Trupurile înviate rămân neschimbate după fiinţă, dar vor fi 
înduhovnicite. Se va schimba din stricăcios în nestricăcios, şi se va ridica din 
smerenie la înălţimea strălucirii. Dar nu vor înceta de a fi trupuri, nici nu va ieşi 
trupul din starea naturală proprie. Se va ridica însă din muritor în nemuritor. 
"Seamănă-se, zice, în stricăciune, se ridică în nestricăciune; seamănă-se în 
necinste, se ridică întru slavă; seamănă-se întru slăbiciune, se ridică în putere; 
seamănă-se trup sufletesc, se ridică trup duhovnicesc". Chiar şi trupurile de 
acum ale drepţilor sunt duhovniceşti prin lucrarea Duhului sălăşluit în ele 235 . 
Dar atunci vor fi mai subţiri şi mai uşoare, ca să poată umbla şi prin aer, şi mai 
duhovniceşti. Cuvântătorii de Dumnezeu spun că Duhul va rămâne necontenit în 
trupul lor. De aceea credem că vor fi şi carne şi trup (koci aocpKoc koci aio|_ia). Nu 

concentrat, să privim aşa: Ce numim om? Pe amândouă, sau numai una? Desigur că perechea 
celor două caracterizează pe om. Dar, fiind comune cele săvârşite, mărgineşti numai la suflet 
judecata? ". 

233 Teofan Kerameus (Horn. 50 la Schimbarea la faţă, P.G., 120, col. 1037, 1040) 
spune că norul ce umbrea pe Domnul pe Tabor era Duhul Sfânt, ca şi norul în care S-a înălţat 
Domnul la cer (Fapte 1, 9) şi pe care va veni la judecată (Mt. 24, 30). Iar trupul transfigurat al 
Domnului îl vede preînchipuit în adierea subţire în care S-a arătat Dumnezeu lui Ilie (3 Regi 
19, 11), fiind şi el "subţire şi curat, ca unul ce era neprimitor de grosimea păcatului" (col. 
1038), sau devenit întreg lumină sub razele dumnezeirii Sale, care e infinit mai sus ca soarele 
nostru (col. 1041). 

2U Hom. cit, col 1048. 

235 Nicephori, Patr. Constantinop., Antirretica, cap. XLI, la I. Pitra, Spicilegium, tom. 
I,p. 433. 

vor fi nesesizabile (ocâitttoc), precum nici trupul lui Hristos nu va fi nesesizabil 
(aAiTTTOv) 236 . 

Dar noi nu putem înţelege acum misterul materiei înduhovnicite. In 
orice caz ea va fi ridicată prin Duhul la un nou plan al existenţei, care se va 
deosebi de materia însufleţită a trupului nostru pământesc cu mult mai mult 
decât se deosebeşte acesta de materia neînsufleţită. Circumvolutiunile de 

T 5 5 

extraordinară complexitate ale creierului redau complexitatea atenţiilor şi 
reacţiilor la toate stările altor conştiinţe. Corespunzător cu ele, întreaga materie 
însufleţită a trupului este organizată într-o unitate cu mult mai fină, mai 
complexă, mai specifică, mai penetrată de spirit decât a animalelor. Conştiinţa şi 
relaţiile între conştiinţe aduc toată complexitatea deosebită a trupului omenesc. 
Astfel, precum fiecare trup e organizat într-o unicitate de mare fineţe, pătruns de 
lucrarea unică şi complexă a sufletului propriu, ca prin el să poată vedea, auzi, 
simţi în mod unic toate persoanele deosebite, aşa va fi sau şi mai mult organizat 
pe planul cel mai înalt al înduhovnicirii maxime a materiei. 

Dar nimeni nu poate descrie taina şi funcţiile trupului înduhovnicit. 
Nimeni nu poate descrie sensibilitatea lui spirituală, capacitatea lui de expresie, 
de extraordinară fineţe de sesizare. Nimeni nu poate descrie starea materiei 
înduhovnicite a universului întreg. Ştim că în ea nu va fi corupere, bătrâneţe, 
moarte, că va primi o tinereţe veşnică, o strălucire şi o frumuseţe neînchipuite, 
pentru a corespunde stării trupurilor înviate, dată fiind comunicarea şi 
solidaritatea între materia din trupul nostru şi cea din univers. Căci, deşi nu va fi 
atunci o alimentare şi o eliminare de materie, totuşi va fi şi atunci o comunicare 
cu mult mai mare între materia trupului nostru şi cea a universului; nu va fi o 
completă imobilitate a materiei, dar nici o agitaţie violentă. Energia materială se 
va dezlega de lanţurile de acum şi chiar se va potenţa, sporită de energia 
spiritului suprem. Puterea acestui spirit o va mişca însă într-o ordine şi într-o 
armonie liniştită. Legile de mişcare ale energiei, în primul rând a trupurilor, vor 
fi copleşite de legile Spiritului, ale iubirii, materia fiind ridicată în planul unei 
ordini superioare. Noi nu înţelegem acum o astfel de nouă stare a materiei, decât 
tot în chip naturalist. Dar ea va fi efectul unei mari eficiente a spiritului şi toate 
noile calităţi ale materiei se vor resimţi de aceasta. Noi vedem că există acum o 

5 5 

materie tânără şi o materie bătrână, o materie sprintenă şi plină de forţă şi 



236 Florensky, Stolp. , op. cit, p. 265: "Trupul e ceva întreg, ceva individual, ceva 
distinct. Nu e locul de dovedit că individualitatea străbate fiecare organ al trupului şi că de 
aceea e cu totul neîndoielnică, deşi poate insesizabilă într-o formulă a caracterologici, ca 
ştiinţă. Există o legătură, ca o corespondenţă între cele mai mici trăsături ale caracteristicilor 
personale. Liniile feţei, construcţia craniului, liniile palmelor şi ale călcâielor, forma mâinilor, 
a degetelor, timbrul glasului, exprimând cele mai nuanţate deosebiri în construcţia organelor 
vocale, scrisul, redând cele mai nuanţate deosebiri ale construcţiei musculare, gustul şi 
idiosincrasia, arătând de ce lucruri şi excitaţii are lipsă organismul respectiv, adică ce nu-1 
izbeşte pe el etc. In toate, în loc de un lucru impersonal, ne priveşte persoana cea unică. In 
trup, pretutindeni, se dezvăluie unitatea şi unicitatea ei". 

agilitate şi o materie îmbătrânită, greoaie, sclerozată. Sau vedem cum materia 
tânără devine bătrâna mai ales în organisme. Materia universului înviat şi a 
trupurilor înviate va fi o energie veşnic tânără, diafană, transparent perfect şi de 
mare fineţe al frumuseţilor stărilor şi mişcărilor spirituale, fără a înceta să aibă 
capacitatea unor forme şi o consistenţă. Formele vor fi expresia cea mai fină a 
stărilor spirituale, iar consistenţa va fi plină de elasticitate, pentru a folosi tot 
nişte termeni din lumea de acum. Universul prefăcut va avea astfel o frumuseţe 
negrăită de mare fineţe şi adâncime expresivă şi trupurile, la fel, dacă 
frumuseţea sensibilă constă în transparenţa infinitei complexităţi a spiritului prin 
formele materiei, în transfigurarea materiei de către bogăţia infinită a 
dimensiunilor spiritului. De aceea, unii gânditori creştini spun că fericirea 
veşnică va consta în frumuseţe. 

Creştinismul crede în orice caz într-o veşnicie a materiei, a unei 
materii nestingherit transfigurată de puterea şi bogăţia infinită a vieţii spirituale 
şi de energiile divine. Creştinismul admite un fel de materialism mistic, 
cunoaşte o sfântă materie. Căci sfânt este trupul Domnului prin a cărui primire 
se sfinţesc şi trupurile noastre. Sensibilitatea violentă, săracă şi grosolană a 
plăcerilor carnale va fi convertită în sensibilitatea de fine şi pure trăiri ale 
descoperirii frumuseţilor comuniunii. 



4. Bogăţia de viaţă şi sfinţenia ei, de caracter diferenţiat personal în trupul înviat 

Spre această stare de sfinţenie, de înduhovnicire, se ridică întrucâtva 
încă în viaţa aceasta ascetul, sfântul. De aceea nimeni ca el nu înţelege valoarea, 
frumuseţea trupului, marea lui semnificaţie, pentru că el experiază un trup curat 
de tot ce este senzaţie violenta, pentru că manifestă prin el cea mai fină 
delicateţe în sesizarea stărilor spirituale ale celorlalţi oameni şi ale sale 
proprii 237 . De asemenea nimeni nu vede şi nu experiază ca el lumea, ca pe o 
minune nesfârşit de nuanţată şi de bogată a lui Dumnezeu 238 . 

Sfântul Grigorie de Nyssa spune că trupul înviat va lepăda unele 
funcţii actuale, necesare vieţii pământeşti, şi va primi unele duhovniceşti. Şi deşi 
se fereşte de precizări, totuşi dă unele indicaţii despre însuşirile lepădate şi cele 
primite. "Aşadar nu trupul e cauza pornirilor rele, ci voia liberă, abătându-se de 

237 Sf. Grigorie de Nyssa aminteşte în acest sens de cuvântul Sfântului Pavel: 
"Nimenea nu şi-a urât trupul său" (Ef. 5, 21), adăugând: "dar trebuie iubit trupul curăţit, nu 
zgura de lepădat" (De rnortuis, P.G., 46, col. 532). Florensky, Stolp... etc, p. 299, declară: 
"Ascetul înţelege ca nimeni altul şi frumuseţea şi sfinţenia căsătoriei. Dumnezeu şi lumea, 
duhul şi trupul, fecioria şi căsătoria, într-o antinomie reciprocă, referindu-se una la alta ca 
teza şi antiteza. Pe măsura înduhovnicirii, persoana ajunge la conştiinţa frumuseţii laturii 
acesteia şi a celeilalte a antinomiei". 

238 Idem, op. cit, p. 317. După multe extrase din Vieţile Sfinţilor şi îndeosebi din Viaţa 
unui pelerin rus. 

la scopul de trebuinţă la pofta celor absurde. Deci să nu fie blamat... trupul care, 
transformat prin a doua facere într-unui mai dumnezeiesc, va înfrumuseţa 
sufletul. Căci moartea curăţindu-1 de cele de prisos şi nefolositoare, se va putea 
bucura de viaţa de veci. Căci nu cele spre care e destoinic acum îi vor fi de folos 
în viaţa de după aceasta, ci constituţia trupului va fi proprie şi adecvată gustării 
vieţii aceleia, fiind apt să participe la acele bunătăţi... Când fierul trebuie 
prelucrat în ceva mai subţire, focul curăţind masa lui cu grijă, fierul depune tot 
ce e pământesc şi nefolositor, ceea ce meşterii acestei arte numesc zgură... Să 
transportăm ideea aceasta şi la ceea ce gândim noi... De pildă, să punem în loc 
de masă, pofta care lucrează în toate în chip natural. Iar în loc de zgura ei, cele 
spre care pofta are acum pornirile, adică plăcerile, bogăţiile, iubirile de slavă, 
puterea, mâniile, mândriile şi cele asemenea. Pe toate acestea le curăţă moartea. 
Golindu-se şi curăţindu-se de ele, pofta se va întoarce cu lucrarea spre Cel 
singur vrednic de poftit, de dorit şi de iubit, nestingând deloc aceste pasiuni 
sădite în noi în chip firesc, ci întorcându-le spre participarea la bunătăţile 
nemateriale" 239 . 

Sfântul Grigorie de Nyssa consideră învierea ca o restabilire în acea 
stare (noi am zice poate ca o restabilire în starea la care ar fi ajuns omul dacă n- 
ar fi păcătuit) şi acea stare o consideră liberă nu numai de patimi şi de boli, ci şi 
de diferenţa de vârstă, întrucât, dacă n-ar fi intervenit moartea, n-ar fi intervenit 
nici îmbătrânirea: "Trebuie sa cugetăm întâi care e scopul dogmei învierii şi de 
ce ni s-a spus şi încredinţat aceasta, de Sfânta Scriptură. Dacă am vrea să o 
cuprindem aceasta într-o definiţie, am spune că învierea este restabilirea în 
starea străveche a firii noastre. Dar în prima viaţă, al cărei făcător a fost 
Dumnezeu, nu era nici bătrâneţe, precum se pare, nici copilărie, nici pătimirile 
din multele feluri de boli, nici altul din necazurile trupeşti (că nu se cuvenea să 
le creeze pe acestea Dumnezeu)... Acestea toate au intrat în noi deodată cu 
intrarea răului. Deci nu va avea nici o nevoie viata fără răutate să fie în 
accidentele provenite din pricina ei. Firea noastră devenită pătimaşă, (EfiTToeGne;) 
a fost prinsă în chip necesar în consecinţele unei vieţi pătimaşe, dar, revenind 
iarăşi la fericirea nepătimitoare, nu va mai fi robită de cele ce urmează 
răutăţii" 240 . 

Recunoscând neputinţa de a spune ceva sigur despre calităţile 
trupurilor după înviere, Sfântul Grigorie spune totuşi: "Prefacerea va schimba 
toate într-o stare mai dumnezeiască, dar nu e uşor să ne închipuim cum va 
înflori iarăşi chipul (eiSoţ), bunătăţile ce ne sunt rânduite după nădejde fiind 
crezute mai presus de ochi, de ureche şi de cugetare. Poate că dacă ar zice 
cineva că chipul după care se va cunoaşte fiecare este calitatea moravurilor 
fiecăruia, nu va greşi cu totul. Căci, precum acum o oarecare transformare a 
elementelor din noi produce deosebirile trăsăturilor în fiecare..., atunci forma 



239 De mortuis, I.G., 46, col. 529-532. 

240 De animae resurrectione, P.G., 46, col. 145-149. 

fiecăruia nu va fi produsul acestor elemente, ci se va datora însuşirilor răutăţii 
sau ale virtuţii, ale căror amestecare face ca chipul să aibă trăsăturile acestea sau 
acelea" 241 . 

Dacă oamenii se deosebesc acum şi din pricini exterioare "naturale", 
independente de voia lor, atunci se vor deosebi exclusiv din motive morale, 
voluntare, spirituale. Acesta e un sens al covârşirii naturii prin spirit. Deosebirile 
acestea îi disting ca persoane nuanţate spiritual. Celelalte îi disting datorită 
împrejurărilor exterioare şi pasiunilor inferioare, nelibere. Acelea îi disting ca 
indivizi care se opun, nu ca persoane, în care se exprimă spiritul în comuniune. 
Dacă patimile îndeamnă pe oameni să se mascheze, bunătatea îi face deplin 
sinceri, deci neuniformizaţi. Cu atât mai mult omul ceresc primeşte caracteristici 
proprii prin spirit. 

Dacă azi deosebirile de natură pot acoperi în mare măsură deosebirile 
de ordin moral, încât să nu poţi cunoaşte din înfăţişările oamenilor stările lor 
morale întrucât şi acestea pierd din ponderea lor, atunci aceste stări se vor 
reflecta aşa de mult în înfăţişările lor, încât exteriorul va fi copleşit de 
spiritualitatea interioara, foarte adâncă, foarte nuanţată; aceasta îi va face pe 
oameni să se vadă cu tot interiorul lor exprimat în exterior; nici un echivoc, nici 
o disimulare nu va fi posibilă şi voită. "Precum deci în viaţa prezentă dispoziţia 
inimii devine formă (uop(j)r|) şi chipul (eiSoq) omului oglindeşte pofta 
dinlăuntru, aşa socotesc că firea prefâcându-se în ceva mai dumnezeiesc, omul 
se modelează prin moravuri, ne fiind într-un fel şi apărând în altul, ci ca ceea ce 
este ca aceea se şi cunoaşte, ca de pildă castul, dreptul, blândul, curatul, 
iubitorul-de-Dumnezeu; şi între aceştia iarăşi cel ce are toate bunătăţile, sau e 
împodobit numai cu una, sau se află în cele mai multe, sau e cu lipsuri în 
aceasta, dar covârşeşte prin alta" 242 . 

Sfântul Maxim Mărturisitorul socoteşte că sfântul, deci cu atât mai 
mult omul ceresc, se caracterizează prin îndumnezeirea trupului, prin depăşirea 
oricărei dualităţi, sau contrarietăţi între suflet şi trup, datorită Duhului care le 
înduhovniceşte şi îndumnezeieşte pe amândouă. Trupul e organul perfect al 
sufletului şi acesta, al Duhului. Amândouă sunt stăpânite de afecţiunea faţă de 
Dumnezeu 243 . Comentând o expresie a Sfântului Grigorie de Nazianz, că sfinţii 
se ridică peste doimea materiei şi a formei trupului, materia întreagă devenind 
"formă" (eiSoc;), adică expresia spiritualităţii copleşite de Dumnezeu, Sfântul 
Maxim zice: "Eu cred că el spune că sfinţii se ridică peste doimea materială 
pentru unitatea gândită în Treime, deoarece se ridică peste materie şi formă, din 
care constau trupurile, sau că străbat carnea şi materia înrudindu-se cu 
Dumnezeu şi învrednicindu-se să se amestece cu lumina preacurată; adică ei 
leapădă afecţiunea trupului faţă de materie sau toată familiaritatea naturală a 



241 Demortuis, P.G., 46, col. 532-533. 

242 Idem, op. cit, col. 536. 
Ui Ambigua,?, G., 91,1113. 

fiinţei sensibile faţă de cele sensibile, fiind stăpâniţi sincer numai de dorinţa 
dumnezeiască, pentru unitatea gândită în Treime. Căci cunoscând că sufletul se 
află la mijloc între Dumnezeu şi materie şi că are puteri unificatoare spre 
amândouă, adică mintea spre Dumnezeu şi sensibilitatea spre materie, s-au 
scuturat cu totul de sensibilitatea pentru cele sensibile - în dispoziţia loc activă - 
şi şi-au unit sufletul în chip negrăit numai cu Dumnezeu". Şi-au unit şi pofta şi 
iuţimea, cu mintea ce tinde spre Dumnezeu 244 . 

Sfântul Grigorie de Nyssa socoteşte că şi deosebirile amintite între 
trupuri vor ţine numai până la o vreme, pe urmă se va produce o identitate între 
ele (o [ioyeveia). Nu ştim până unde socoteşte Sfântul Grigorie că merge această 
identitate. Deosebirea între forma trupurilor, atâta cât mai subzistă o vreme, s-ar 
datora, după el, unui rest de răutate care ar mai rămâne în ei. Dar credem că el 
nu exclude o anumită deosebire întemeiată pe varietatea infinită a actului creator 
al lui Dumnezeu, şi care de aceea nu dispare cu totul niciodată. Fiecare reflectă 
altfel chiar plenitudinea fericirii. Şi bucuria unuia de altul se explică tocmai prin 
faptul că fiecare vede în celălalt ceea ce nu e în sine, o formă unică, ca expresie 
a unicităţii lui spirituale. 

Interpretând în mod just viziunea Sfântului Grigorie de Nyssa, 
Bulgakov afirmă pe drept cuvânt că nu va dispărea nici chipul bărbătesc, nici 
chipul femeiesc al naturii umane, deşi va dispărea pofta trupească legată de ele. 
Cuvântul Mântuitorului că oamenii vor fi atunci ca îngerii (Mt. 22, 23-30; Le. 
20, 34-36) se referă numai la încetarea poftei şi a căsătoriei, dar nu la încetarea 
chipului bărbătesc şi femeiesc, precum ne arată pilda Domnul Iisus Hristos şi a 
Maicii Sale. Chiar dacă socotim neîntemeiată ideea lui Bulgakov că deosebirea 
dintre sexe se bazează pe deosebirea între persoanele Sfintei Treimi (Bulgakov 
vede elementul bărbătesc ca ipostaziere a adevărului în Logos, iar pe cel 
femeiesc ca ipostaziere a frumuseţii în Duhul Sfânt), cele două modalităţi ale 
omului reprezintă şi îşi au desigur un temei spiritual adânc şi sunt legate de firea 
lui, de unitatea duală a omului, de faptul că omul e întreg numai în doi, şi anume 
în doi principial deosebiţi, bărbat şi femeie. 

De aceea, departe de a dispărea, această deosebire e chemată "la 
deplina dezvoltare, luminare, înveşnicire". Atât chipul bărbătesc cât şi cei 
femeiesc se vor ridica la feciorie, ca starea în care 1-a gândit Dumnezeu pe om si 
din care el a căzut prin păcat. "Fecioria este libertatea de sex, totuşi cu păstrarea 
naturii bărbăteşti şi femeieşti. Nu se poate admite că fiii învierii se vor arăta în 
viaţa lor nemuritoare lipsiţi de propria personalitate, încetând de a fi ei înşişi. 
Căci învierea este restabilirea şi înveşnicirea stării originare a omului, dar 
eliberată de desfigurarea păcatului şi de ştirbirea adusă de el în trup. Dar 
principiul bărbătesc şi femeiesc nu se epuizează în deosebirea trupească, de sex, 
ci se întinde şi în fiinţa spirituală a persoanei căreia îi dă calitatea lui... Astfel 



Op. cit, col 1193-1196. 

285 



Pr. Prof. Dr. D. Staniloae, Teologia Dogmatica Ortodoxa, volumul 3 

starea de înviere nu poate fi considerată ca o golire totală de principiul bărbătesc 
şi femeiesc şi ca o înlocuire a lui cu vreo stare intermediară, indeterminată; 
aceasta ar fi egală cu o sărăcire şi simplificare a naturii omeneşti. Desigur, 
trupul înviat se eliberează de ceea ce e legat de viaţa sexului trupesc (cum arată 
aceasta şi unii Părinţi, ca de pildă Grigorie de Nyssa). Dar omul există, atât 
spiritual cât şi trupeşte, în două chipuri; această bi-unitate se exprimă în 
dualitatea însuşirilor lui, care se unesc într-o unitate. In viaţa pământească 
această unire e legată de viaţa sexului şi a naşterii de prunci... Dar dacă în 
veacul viitor omul se eliberează de sex şi încetează înmulţirea, oare mai rămâne 
ceva din relaţia reciproca între natura bărbăteasca şi femeiască?... Fără îndoială 
că rămâne, şi ea constă în iubirea care leagă şi împlineşte reciproc, după chipul 
lui Hristos şi al Bisericii, natura bărbătească şi femeiască... Nu se poate admite 
că în acea viaţă se va pierde ceva din relaţiile de iubire existente în viaţa 
aceasta; tot ce e vrednic de înveşnicire va apărea în toată puterea sa. Dar vor 
apărea şi noi şi nesfârşit mai dezvoltate posibilităţi de iubire şi prietenie, pentru 
că numai în veacul învierii neamul omenesc va exista în toată întregimea sa şi 
nu ca acum, în succesiunea generaţiilor ce se completează una pe alta; întregul 
neam omenesc va deveni o singură familie şi comuniune prietenească simultană 
în Dumnezeu" 245 . 

In aceasta vor fi oamenii ca îngerii, că se vor iubi cu o iubire cu totul 
spirituală, personală, eliberată de sila naturii, de pofta sexului, Dar se va păstra 
întreaga varietate a persoanelor, aşa cum şi îngerii reprezintă ca persoane 
modalităţi spirituale deosebite. Dând unirea şi varietatea între îngeri ca model al 
unirii şi varietăţii viitoare a oamenilor, Bulgakov zice: "Soborul îngerilor, având 
ca temelie iubirea către Dumnezeu şi viaţa în Dumnezeu, se întăreşte prin 
dragostea personală reciprocă ce se hrăneşte prin reciproca contemplare 
iubitoare a individualităţilor, a însuşirilor personale ale fiecărui înger... Lumea 
cerească se zideşte prin iubire, este un imn al iubirii. In multifelurimea acestei 
iubiri nu rămâne neobservată şi neiubită nici o însuşire ontologică, nici o rază a 
pliromei lumii îngereşti, totul vede şi iubeşte atotcuprinzătoarea iubire" 246 . 

5. Trupurile înviate ale păcătoşilor 

Acestea se referă la trupurile înviate întru slavă. Alta va fi starea 
trupurilor înviate ale păcătoşilor. Vor fi şi ele incoruptibile, însă în acelaşi timp 
capabile să simtă chinurile. Vor avea şi ele o neputrezire în sens rău, ca o carne 
veşnic vie. 



245 Bulgakov, Lestv. Iacovlea, p. 128-131. 

246 Idem, op. cit.,p. 133. 

Unii teologi, mai ales dintre catolici, cred că ele nu se vor înălţa în 
văzduh, ci vor rămâne pe pământ în semn de dispreţ 247 . Dar Sfântul Ioan 
Damaschin spune că "focul veşnic nu va fi material, ca cel cunoscut de noi" 248 . 
Ne e greu să admitem ca Dumnezeu foloseşte creaţia Sa ca mijloc de chinuire 
veşnică. Noi am încercat mai înainte să arătăm că "lumea" în care trăiesc 
păcătoşii este o slăbire halucinantă a lumii, o acoperire a ei în întunericul total 
individualist, în care s-au scufundat ei. 

Desigur că această desfigurare halucinantă a lumii trebuie să aibă şi o 
anumită legătură cu realitatea ei materială, odată ce trupurile înseşi ale 
păcătoşilor, ca trupuri înviate, având o consistenţă materială, nu poate fi lipsită 
de orice bază materială externă. 

Pe de altă parte, aceste trupuri fiind şi ele incoruptibile şi lipsite de 
nevoia consumării, trebuie să aibă un fel de subţirime spirituală. Dar ea trebuie 
să fie în acelaşi timp o spiritualitate întunecată şi, odată cu aceasta, o foarte 
accentuată expresivitate a răutăţii şi tristeţii din sufletele lor însingurate şi 
chinuite de demoni. In acelaşi timp lipsa de comunicativitate le dă o anumită 
încremenire, neavând dorinţa cunoaşterii creaţiei extinse şi înrădăcinate în 
adâncimile infinite ale lui Dumnezeu. Sfera materială în care sunt plasate ele 
poate să fie, în aceste condiţii, constituită aproape numai din materia 
spiritualizată în mod tenebros a trupurilor lor, dintr-un fel de legături între 
purtătorii lor şi între demoni, constituind împreună un fel de lume de umbre, 
într-un fel reală, într-alt fel ireală, cu dimensiuni mai degrabă halucinante decât 
reale. Aceasta poate face ca nici locuitorii acestei lumi să nu vadă lumea de 
lumină şi de supremă realitate a drepţilor, socotind-o ireală şi uitând de cei ce se 
află în ea, precum nici drepţii, să nu vadă lumea subiectiv halucinantă şi 
oarecum ireală a celor din ea şi pe aceştia înşişi. 

Sfântul Simeon Noul Teolog întreabă: "Dumnezeu fiind infinit şi 
necuprins, unde va fi locul celor ce cad din împărăţia Lui? " 249 . 

Ei vor şti de lume numai din amintire, dar nici amintirea nu le-o mai 
redă aşa cum a fost. Ei vor şti de o lume strâmbată şi întinată după poftele lor. 
Ei vor vedea numai o lume umbrită de poftele lor, de nălucirile lor. Nici pe ei nu 
se vor vedea faţa către faţă, sau aşa cum sunt în realitate, ci vor vedea numai 
măştile celorlalţi în parte adoptate de către aceia, în parte proiectate de către ei; 
vor şti doar că şi ceilalţi se chinuiesc în acelaşi întuneric ca şi ei, împrejurul lor, 
mai bine zis în altfel de năluciri ale lumii şi în chinuri corespunzătoare 
pasiunilor lor speciale. Fiecare va avea o lume individuală a lui. Nu va fi o lume 
unitară, ca să susţină o unitate între ei. Se vor vedea unii pe alţii mai mult ca 
nişte umbre goale de conţinutul lumii reale, neprogresând în cunoaşterea ei şi în 



247 Riviere, Jugement, art. în Dict. de Theol. Cath. VIH, 2, col. 1820. 

248 Defide orth. IV, P.G., 94, 1228. 

249 Catechese XXII, în: Symeon le Nouveau Theologien, Catecheses, tom. II, ed. B. 
Krivocheine, Sources Chrdiennes, p. 104, p. 380. 

îmbogăţirea lor spirituală întreolaltă şi în contact cu lumea reală. In Sfânta 
Scriptură credinciosul cere adesea lui Dumnezeu să nu-1 depărteze de la faţa 
Lui, de maximă şi infinită existenţă, în legătură cu care stă şi e luminată toată 
lumea; sau să-i facă parte de lumina feţei Lui, căci în această lumină va avea 
parte de toate (Ps. 4, 6; 26, 1; 35, 9; 44, 5; 104, 4; 15. 2, 5; 60, 19; Mih. 7, 8; 
Avac. 3, 4; In. 8, 12; Col. 1, 12; 1 Tes. 5, 5;1 Tim. 6, 16; Apoc. 21, 24; 22, 5; 
P5. 13, 4 etc). 

De aceea nu se poate spune de trupurile păcătoşilor că vor forma şi ele 
o unitate, că vor fi şi păcătoşii un "trup universal". Intre cei răi, ca egoişti, nu 
este aceeaşi unitate ca între cei ce se iubesc. Sau cel puţin nu vor fi uniţi lăuntric 
între ei, ci într-un mod silnic, fiecare simţind efluviile răutăţii celorlalţi care pe 
de o parte îi înrudesc, pe de alta îi ţin întorşi unul de la altul. Numai prin iubire 
sunt unite real persoanele şi numai în iubire sunt într-o legătură reală cu lumea. 
Şi numai în iubire se realizează deplin şi are loc plinătatea existenţei. "Drept 
axiomă a iubirii se arată că eu-ul nu e singular, nu e monadic, ci dual, syzigic, 
relaţional, se cunoaşte şi se are pe sine numai în legătură cu partenerul său, în 
dualitate... El află pentru sine loc în existenţă, se afirmă în ea şi se întăreşte 
definitiv în ea numai în syzigie (în viaţa perechii), ţinându-se de mână cu altul. 
Prin această metafizică ţinere de mână, el iese din ceaţa semiexistenţei, găseşte 
puterea sa şi realitatea sa în lume. In taina ei, persoana are nevoie să se vadă, să 
se cunoască şi să se iubească pe sine în oglinda duhovnicească a altuia" 250 . 

Desigur e o taină neînţeleasă de noi faptul că pe de o parte trupurile 
păcătoşilor se resimt şi ele de învierea lui Hristos, înviind şi ele, pe de alta, nu 
se împărtăşesc de slava trupului înviat al Domnului. Teologul rus Nesmelov a 
încercat să explice învierea trupurilor păcătoşilor prin aceea ca Domnul, înviind 
natura omenească pe care a luat-o, a făcut veşnica natura general-omenească, 
dat fiind ca natura Lui înviată n-a constituit un ipostas omenesc separat. înviind 
El, învierea a devenit "o lege" pentru toţi, aşa cum murind Adam, moartea a 
devenit o lege pentru toţi. "Dacă Hristos ar fi fost numai un om ideal de sfânt, 
Fiu al lui Dumnezeu după har, nu după fiinţă, învierea Lui ar fi avut un caracter 
individual, de minune, care, asemenea luării lui Ilie la cer, ar fi mărturisit doar 
despre milostivirea exclusivă a lui Dumnezeu faţă de El, dar în nici un fel nu ar 
fi influenţat destinul întregii omeniri" 251 . "Drept temei al minunii învierii ar fi 
servit atunci, evident, nu demnitatea firii omeneşti, ci demnitatea morală 
personală a acestor drepţi asupra cărora s-ar fi săvârşit minunea" 252 . 

In baza unităţii Ipostasului dumnezeiesc al lui Hristos natura 
omenească a primit în El o demnitate pe care ea însăşi prin sine nu o are şi nu o 
poate avea; ea a devenit trupul propriu al lui Dumnezeu". Iar înviind-o, a făcut-o 



250 S. Bulgakov, Lestv. Iacovlea, p. 14. 

251 Aşa redă A. M. Tuberovsky concepţia lui Nesmelov, în art: Ideologia învierii lui 
Hristos, Concepţia lui V. Iv. Nesmelov. In rev. Hristianin, an. IX; 1915, martie, p. 519. 

252 Nesmelov, Nauka o celoveke, tom. II, 349. 

"trupul Său veşnic" 253 . El a luat natura omenească nu în sens individual, ci 
"general-omenesc ea este întru totul identică cu natura purtătorilor ei. Astfel, 
primind-o prin actul învierii Sale în unire veşnică cu Sine, eo ipso El face părtaş 
de veşnicie tot neamul omenesc în deplinătatea compoziţiei lui. . . După învierea 
lui Hristos din morţi, fiecare om este purtătorul naturii veşnice, nu pentru că el 
însuşi prin sine este trup al lui Hristos, ci pentru că fiecare om poartă aceeaşi 
natură pe care Hristos a făcut-natură veşnică; aşa că după natura sa umană, ca 
unul ce e de o fiinţă cu Hristos, fiecare om este inevitabil membru al trupului 
veşnic al lui Hristos" 254 . "In lumina acestei învăţături, pentru noi e clar că 
păcătoşii vor învia nu pentru a primi răsplata pentru viaţa lor de păcat, ci, invers, 
ei primesc răsplata pentru viaţa lor de păcat pentru că vor învia inevitabil din 
morţi. Iar învierea lor este inevitabilă pentru că indiferent de viaţa lor păcătoasă 
- în virtutea învierii lui Hristos ei sunt totuşi beneficiari ai naturii veşnice şi 
trebuie să aparţină neapărat veşniciei" 255 . "Astfel Hristos este începătura 
neamului, cauzatorul, izvorul "vieţii veşnice" a omenirii, în acelaşi fel cum este 
în raport cu viaţa naturală, vremelnică, strămoşul Adam. Ceea ce a fost 
odinioară actul creaţiei omului, adică principiul şi cauza existenţei omeneşti 
îndeobşte, aceea a devenit învierea lui Hristos, adică principiul şi cauza "vieţii 
veşnice" în cer, în alte condiţii de existenţă" 256 . 

S-ar putea spune deci că toţi vor învia prin unitatea naturii lor umane 
cu a lui Hristos. Dar nu toţi vor învia spre fericire, întrucât fericirea este o 
problemă de decizie personală a fiecăruia pentru comuniunea cu Hristos. Hristos 
nu are în Sine toate persoanele umane, ci toată natura umană. Dacă ar avea în 
Sine toate persoanele, El ar fi o pluralitate de persoane şi o pluralitate de 
libertăţi. Dar atunci n-a mai fi persoane umane în afara lui Hristos. In unitatea 
de natură cu Hristos avem bază pentru comuniunea uşoară cu El, dar nu avem 
mântuirea noastră decisă fără noi. Chiar şi păcătoşii învie în baza unităţii de 
natură cu Hristos, ca să poată contempla veşnic putinţa ce au avut-o de a se 
mântui, dar pe care nu au folosit-o datorită libertăţii lor care a refuzat 
comuniunea a cărei bază li s-a dat. 

Sfântul Chirii din Alexandria spune acelaşi lucru: "Raţiunea învierii 
trece asupra tuturor pentru învierea Mântuitorului, Care ridică cu Sine toată 
firea omului, dar nu va folosi cu nimic pe cei iubitori de păcat. Căci ei vor fi 
duşi la iad primind învierea numai pentru a fi pedepsiţi. Dar ea va folosi mult 
celor ce s-au exercitat în viaţa aleasă, căci vor primi învierea pentru împărtăşirea 
de bunătăţile cele mai presus de minte". La fel, însuşirea de a fi proprie lui 
Hristos se extinde la toţi, buni şi răi, dar nu e pentru toţi aceeaşi, ci celor ce cred 

în El învierea le este pricina de înrudire adevărata şi de cele ce provin din ea 257 . 
Hristos ne are pe toţi, întrucât S-a făcut om ca toţi; toţi suntem ai Săi. In aceasta 
sta poate pricina învierii tuturor. Nimic omenesc nu poate dispărea pe veci, căci 
nimic al lui Hristos nu poate dispărea. Dar împărtăşirea de fericire depinde de 
voinţa personală a fiecăruia. Căci toţi Ii vor fi proprii (oîkeioc;), întrucât sunt 
oameni ca şi El; tuturor le e comună însuşirea de a-I fi proprii, atât celor ce-L 
cunosc, cât şi celor ce nu-L cunosc pe El. Căci S-a făcut om, nu dăruindu-Se 
unora, iar altora nu, ci îndurându-Se de toată firea căzută" 258 . Deci ceea ce 
depinde de El - învierea - o dăruieşte tuturor, fericirea însă depinde de aderarea 
voluntară a fiecăruia la El. Incoruptibilitatea întregii materii va depinde de 
puterea unui act conservator veşnic al lui Dumnezeu. 



D Judecata universală 

Judecata universală este pusă de Sfânta Scriptura şi de Sfinţii Părinţi 
în strânsă legătură cu sfârşitul sau cu înnoirea lumii şi cu învierea morţilor, care 
sunt şi ele simultane cu venirea lui Hristos, sau cauzate de ea. Unii Părinţi văd 
judecata chiar în faptul că cei ce s-au format după chipul lui Hristos vor trece 
prin înviere la comuniunea deplină cu El, iar ceilalţi, în "veşnicul exil"; cei 
dintâi, "la o veşnică privire a feţei lui Hristos, ceilalţi, la veşnica privire a feţei 
diavolului" 259 . 

Pe de altă parte Sfânta Scriptura şi Sfinţii Părinţi vorbesc de o 
judecată pe care o va face Hristos îndată după a doua venire a Lui şi după 
învierea morţilor, într-o atmosfera de mare solemnitate. 

Conform unor texte din Vechiul Testament (Dan. 7, 9-10) şi din Noul 
Testament (Mt. 25, 31-46; Apoc. 20, 11), Hristos va face judecata şezând pe 
tron. După Apocalipsă, însăşi judecata aceasta provoacă sfârşitul lumii. Daniel 
vorbeşte de scaune, iar pe unul din aceste scaune sade Cel vechi de zile. Cineva, 
"ca un Fiu al omului", vine înaintea Celui vechi de zile şi primeşte de la El 
stăpânirea (Dan. 7, 9-14). 

Sfântul Maxim Mărturisitorul şi Sfântul Simeon Metafrastul vorbesc 
şi ei de scaune şi de îngerii care înconjoară pe Hristos ca judecător. 

Intre afirmarea că însăşi arătarea lui Hristos la sfârşitul lumii 
înseamnă o judecată care alege pe cei trimişi la fericire de cei trimişi ia chinurile 
veşnice, şi între descrierea acestei judecaţi ca un act solemn deosebit, de 
supremă autoritate, nu-i o contrazicere. Lumina veşnică de care se vor împărtăşi 
cei buni e o privire şi o chemare adresată fiecăruia din ei de Hristos, precum 



257 Comment. in Ioannis Evang., Lib. VI, P.G., 73, col. 1048. 

258 Op. cit, col. 1046. 

259 SiT Chirii din Alex., Omil. 14, P.G., 77, 1080, 1081. 

întunericul în care sunt lăsaţi ceilalţi e o întoarcere a fetei Lui de la fiecare, sau 

5 5 5 J 

o închidere a ei de la aceştia, datorită lor înşişi. In acelaşi timp cel ce experiază 
îndreptarea feţei lui Hristos spre el ca o lumina veşnică, sau veşnic inepuizabilă, 
se vede pe sine însuşi în tot ce găseşte Hristos bun în el, dar şi pe toţi ceilalţi 
care sunt învăluiţi şi ei în aceeaşi lumină. La fel se vede fiecare din cei 
scufundaţi în întuneric, în toată urâţenia imprimată de ei în fiinţa sa şi pe toţi cei 
lăsaţi ca şi el în aceeaşi situaţie. De aceea experienţa aceasta a solidarităţii în 
lumină, în care sunt trimişi unii pe baza unor fapte bune asemănătoare ce şi le- 
au făcut unii altora, sau a solidarităţii în întuneric, în care sunt trimişi alţii pe 
baza unor fapte rele asemănătoare pe care le-au făcut altora, e trăită ca o 
judecare solidară a lor pentru rezultatul la care au ajuns în dezvoltarea sau 
desfigurarea umanităţii lor în cursul vieţii. 

Acestea sunt cărţile ce se vor deschide (Dan. 7, 10; Apoc. 20, 12), 
care sunt înseşi vieţile oamenilor; sau "cartea vieţii" care e tezaurul de viată ce 

şi l-au câştigat în Hristos cei drepţi. 

Pe de altă parte, simţirea de către toţi a pecetluirii destinului lor pentru 
eternitate, fără nici o posibilitate de schimbări, se traduce ca experienţa 
autorităţii supreme a Celui ce judecă de pe un tron împărătesc foarte înalt. 
Scaunul Lui e nu numai mare, ci "alb", căci e scaunul din care se hotărăsc 
judecăţile nepătate de nici un interes, de nici o linguşire, de nici o mituire. 
Autoritatea copleşitoare ce iradiază din faţa Judecătorului e aşa de mare, că "de 
faţa Lui a fugit tot pământul şi tot cerul; şi loc nu s-a aflat lor" (Apoc. 20, 1 1). 
Pământul şi cerul pur şi simplu nu se mai văd de autoritatea ce iradiază din 
aceasta faţă şi care-i ţine pe toţi concentraţi în privirea ei. Parcă nu mai e decât 
ea; sau de fapt totul s-a inclus în ea. Numai faţa aceasta, numai Persoana aceasta 
o văd toţi căci numai de ea simt că atârnă existenta lor în veci. Iar cei răi nu mai 

5 5 

văd nimic, nici măcar această faţă, ci totul e un gol abisal şi întunecos în faţa 
lor. De aceea Sfântul Maxim Mărturisitorul spune că odată cu faţa lui Hristos se 
va întoarce de la cei răi şi creaţia întreagă, nemaifiind înaintea lor decât 
întunericul golului total, "întunericul cei mai dinafară", "prăpastia imensă şi 
neînchipuită" 260 . 

Daniel vorbeşte de "un râu de foc ce curge ieşind înaintea 
Judecătorului" (Dan. 9, 10), de care Simeon Metafrastul spune că va consuma 
pe toţi cei fără de lege, cum spune şi psalmistul: "Foc înaintea Lui va merge şi 
va arde împrejur pe vrăjmaşii Lui; strălucit-au fulgerele Lui lumii şi s-a clătit 
pământul; munţii ca ceara s-au topit de faţa Domnului a tot pământul; vestit-au 
cerurile dreptatea Lui şi au văzut noroadele slava Lui" (Ps. 96, 3-6). Totul va fi 
copleşit de slava feţei lui Hristos. Dar aceasta va apărea celor ce nu L-au 
cunoscut ca foc consumator, iar celor drepţi, ca lumină iubitoare a toate 
acoperitoare. 



' Ep. /către George, prefectul Africii, P.G., 91, 380 D. 

Tot Daniel vorbeşte de mii de mii de îngeri ce-i slujesc Lui şi de 
întunericuri de întunericuri (Dan. 7, 10; Mt. 25, 31). Prin aceasta se accentuează 
şi mai mult autoritatea copleşitoare a Judecătorului, interesul infinit cu care se 
aşteaptă de toată creaţia acest act de supremă revelare a viitorului ei şi semnul 
desfăşurării ei în timp şi frica nemăsurată a celor ce aşteaptă decizia lui Hristos 
cu privire la veşnica lor existenţă. "întunericuri de întunericuri" pot să fie 
duhurile rele, duşmănoase, care aşteaptă această judecată, căci şi ele au interes 
mare să ştie la ce osândă vor fi trimise şi câţi dintre oameni le vor ţine tovărăşie 
în această osândă. Ei simt prezenţa lui Dumnezeu, dar ca foc, nu ca slavă, şi 
mărimea întunecimii produsă de ei nu-i lasă nici pe cei destinaţi întunericului să 
vadă slava lui Hristos. Astfel, la focul durerii pricinuite de întoarcerea feţei lui 
Hristos de la ei şi pentru cei ce au refuzat lumina comuniunii pe pământ şi la 
întunericul halucinant pus, de cei răi peste lume, se adaugă focul şi întunericul 
îngerilor răi. Căci, spune Sfântul Maxim Mărturisitorul, "râu de foc curge în faţa 
Lui, când se vor arăta prezente tartarul şi prăpastia fără fund şi neînchipuită şi 
întunericul cel mai dinafară şi viermele cel neadormit şi peste toţi va pluti frica 
pentru sfârşitul tuturor celor aşteptate; şi când vor sta îngerii mâniei fulgerând 
din ei focul osândei, având în privire foc şi emiţând foc spre pedepsirea a toată 
nelegiuirea. Iar pe lângă aceştia toată zidirea cea cerească şi pământească, câtă e 
în îngeri şi în puterile mai presus de îngeri şi câtă e în oameni, stă de faţă cu 
cutremur, aşteptând înfricoşata descoperire a judecăţii dumnezeieşti. De către 
toţi aceştia se vor citi faptele noastre ale tuturor şi se va face dezgolirea celor 
ascunse, când toţi îşi vor cunoaşte reciproc păcatele, cum îşi citeşte fiecare fără 
greşeală cartea conştiinţei sale" 261 . 

Criteriul judecăţii va fi practicarea sau nepracticarea iubirii de 
oameni, care-şi are temelia fermă în vederea lui Dumnezeu prin om, în 
înrădăcinarea lui în Dumnezeu, în înţelegerea semenului ca chip al lui 
Dumnezeu. Prin aceasta însuşi cel ce iubeşte se realizează ca chip al lui 
Dumnezeu, ca om adevărat. Căci el, iubind pe alţii, conlucrează cu Dumnezeu şi 
se uneşte cu Dumnezeu în lucrarea Lui, iar prin aceasta se actualizează el însuşi 
deplin ca om. Diferitele forme sau trepte statornice ale iubirii sunt virtuţile. Prin 
acestea omul dă chip uman lui Dumnezeu în sine, adică lui Hristos, Care a dat 
mai mult decât oricine chip uman lui Dumnezeu în Sine. De aceea, Dumnezeu 
Tatăl dă lui Hristos sa facă judecata oamenilor (Dan. 7, 12), pentru ca Hristos 
însuşi să constate în ce măsură cei examinaţi au chipul Lui întipărit în ei, sau 
făcut asemenea Lui şi au realizat prin aceasta omul adevărat în ei, ceea ce nu s-a 
putut face fără trăirea lor în comuniune cu El. 

După Sfântul Maxim, se va scufunda în întuneric cel ce a iubit cele 
urâte, cel ce n-a voit să vadă slava lui Dumnezeu în lume; au căzut în abisul 
golului cei ce au iubit deşertăciunea mândriei, şi nu smerenia cunoscătoare a 

celor înalte şi cu adevărat existente; vor plânge cei ce au râs de toate cele 
serioase, vor fi roşi în adâncul sufletului de viermele neadormit cei ce au urât pe 
fraţi, i-au pizmuit, înşelat, calomniat, minţit, îndepărtat de la împărtăşirea de 
cele trebuincioase vieţii şi de la calea care duce la viaţa adevărată; şi-au 
strâmbat inima cei ce n-au avut în ei sinceritatea iubirii 262 . 

Hristos îi va socoti în chipul Lui pe cei ce au iubit pe oameni ca El, pe 
cei ce L-au iubit în oameni pe El, căci aceasta le-a dat puterea să iubească. El ne 
va cerceta în ce măsură am lucrat ca El, identificându-ne cu El, precum S-a 
identificat El cu oamenii. In mod special Hristos ne-a asigurat de identificarea 
Sa cu cei obidiţi şi va cerceta întrucât L-am iubit în aceştia. El a declarat că la 
fericirea de veci, care stă în comuniunea desăvârşită cu Dumnezeu şi cu semenii 
şi, prin aceasta, în împărtăşirea de infinita plenitudine spirituală a totului, va 
trece cel ce a plecat de aici în tensiunea după această comuniune, cel ce a văzut 
în semenul cel mai obidit valoarea lui nesfârşită, faţa de adâncimi nesfârşite a 
lui Dumnezeu oglindindu-se în acela şi ţinându-1 legat de Sine, şi a cinstit acest 
chip, această oglindă a lui Dumnezeu, căutând să-1 scape de neajunsurile şi de 
umilinţele aruncate asupra lui de nepăsarea păcătoasă a semenilor săi, de chipul 
acestei lumi ce poartă urmările păcatului, de ignoranţa şi de slăbiciunile lui 
proprii ei. Cine iubeşte cu adevărat pe om vede în el întrucâtva pe Cel ce îl 
transcende pe om, vede pe Dumnezeu în care îşi are omul temeiul şi izvorul 
puterii sale de cunoaştere şi de iubire. Şi iubeşte cu adevărat pe om ca om, cel ce 
iubeşte pe cel dispreţuit şi nesocotit de toţi; aceluia i s-a revelat suprema valoare 
ascunsă a omului. Cel ce dă atenţie numai celor aflaţi în situaţii bune, îi respectă 
nu pentru că sunt oameni, ci pentru vreun interes propriu, nu iubeşte pe om ca 
om, spre deosebire de cel ce se apleacă cu dragoste spre semenii săi obidiţi şi în 
situaţii grele. Pe de altă parte, în mod deosebit omul obidit îşi descoperă sub 
razele de atenţie ale semenului său umanitatea lui profundă şi deci pe Dumnezeu 
în el. Ceilalţi se îngâmfă şi mai mult de cinstirile ce li se dau, acoperindu-şi 
umanitatea autentică şi pe Dumnezeu în ei şi lăsând nerealizată comuniunea. 
Apoi, în omul care strigă cu glas sau fără glas, dar în mod sfâşietor după ajutor, 
sau în ochii lui stinşi de durere, strigă sau priveşte Hristos însuşi în chip mai 
pătrunzător spre inima semenilor, pentru că suferinţa ca sensibilitate mai 
ascuţită umană e un mediu mai adecvat al revelării lui Dumnezeu, Care 
urmăreşte şi El trezirea sensibilităţii umane. Cei împovăraţi şi îndureraţi ne sunt 
astfel un ajutor cu mult mai eficient dat de Hristos pentru intrarea în relaţie cu 
El, pentru trezirea noastră. 

De aceea cu deosebire în aplecarea cu dragoste spre cei necăjiţi avem 
o vedere cu mult mai clara a lui Dumnezeu, o pregustare a privirii adâncimilor 
divine din împărăţia cerurilor prin semenii noştri. Cine şi-a deschis prin efortul 
faptelor de dragoste o cât de mică geana spre infinitul spiritual care i se deschide 



Ep. cit, col. 385. 

293 



Pr. Prof. Dr. D. Staniloae, Teologia Dogmatica Ortodoxa, volumul 3 

cu deosebire în comuniunea cu semenul său necăjit, aceluia i se va deschide larg 
poarta spre universul spiritual infinit, la Judecata din urmă. 

Cine iubeşte pe aceştia iubeşte pe Domnul, Care S-a smerit ca cel din 
urmă om; el face lucrarea Domnului, sau lucrarea Domnului se face prin el. 
Dumnezeu S-a făcut om numai ca să poată fi iubit El însuşi ca un om şi să arate 
în pilda Sa cum trebuie să iubească omul pe semenii săi. El vrea să-L iubim ca 
om, cerându-ne iubirea şi ne arată cum trebuie să iubim. El intră în relaţie de 
iubire cu noi şi întăreşte relaţiile de iubire între noi, fâcându-Se El însuşi adresat 
şi subiect uman şi divin concret al iubirii. El ne întăreşte iubirea, atrăgându-ne la 
iubire prin faţa celui în suferinţă şi ne dă puterea să iubim ca Cel ce-1 iubeşte pe 
acela în chip pilduitor. El uşurează iubirea noastră, trezind mila pe care a sădit-o 
în mod natural în fiinţa noastră. "Prin Hristos şi în Hristos noi primim 
capacitatea de a iubi pe aproapele nostru: "Poruncă nouă vă dau vouă, să vă 
iubiţi unii pe alţii"... Dar porunca nouă a iubirii se referă şi la o iubire nouă, 
conform comunităţii noastre, nu în Adam (ea se referă la porunca Vechiului 
Testament), ci în Hristos, şi aceasta o dovedesc întrebările lui Hristos la 
înfricoşata judecată, când se va face arătată atotumanitatea Lui" 263 . 

Eu-ul divin care Se manifestă prin umanitatea lui Hristos, Care S-a 
făcut şi eu-ul uman, are o lărgime, o complexitate divină, o adâncime infinită, 
prin care- Şi manifestă caracterul Lui de model şi de temei al tuturor 
ipostasurilor omeneşti şi ca izvor al puterii lor de iubire, manifestându-Se totuşi 
omeneşte. Fiecare din noi va iubi pe Hristos deplin numai când va iubi pe orice 
om, căci neiubind un om, nu iubeşti o rază a lui Hristos, a Ipostasului divin în 
arătare omenească, mai bine zis atotomenească. De aceea umanitatea lui Hristos 
nu e a unui ipostas omenesc, ci a Ipostasului divin, deci nu e organul de 
manifestare al unui eu particular, deci particulară si ea, ci organul de 
manifestare a Eu-lui divin, modelul originar şi făcătorul şi susţinătorul tuturor 
eu-urilor omeneşti; ea e deci o umanitate capabilă să redea şi să înfăţişeze 
universalitatea umană, o umanitate care se cere iubită în toate persoanele şi ne 
dă puterea să le iubim pe toate. 

Noi poate nu vedem acum în semenul nostru pe Hristos, sau în Hristos 
pe semenul nostru. Aceasta o ştim deocamdată poate numai prin credinţă. Dar 
faptul acesta ni se va face revelat ia Judecata din urmă. In Hristos vom vedea 
atunci chipul fiecărui om; în fiecare om vom vedea o raza a feţei lui Hristos. 
Atunci vom vedea că neiubind un om, pe Hristos nu L-am iubit în acel om şi n- 
am lăsat pe Hristos sa-1 iubească în noi. O pildă avem în raportul dintre chipul 
unui părinte şi copiii lui. Chipul părintelui cuprinde chipurile tuturor copiilor 
săi, şi chipul fiecărui copil reprezintă o rază din chipul părintelui, sau specificul 
întreg al feţei părintelui în acea rază. Cine nu iubeşte chipul unui copil, nu 
iubeşte în întregime pe părintele lui şi nu urmează pilda părintelui lui. Hristos 

socoteşte ca referite la Sine toate faptele de iubire sau de neiubire adresate 
oamenilor, aşa cum noi referim la noi înşine toate cinstirile sau necinstirile 
adresate mamei noastre, sau fraţilor noştri, sau copiilor noştri. 

Sfântul Grigorie Palama, observând că Domnul n-a spus şi de cei 
răpitori ai bunurilor cuvenite săracilor, că vor fi aşezaţi de-a stânga şi trimişi în 
gheena, ci numai de cei ce n-au dat din ale lor celor lipsiţi, spune că aceia nici 
nu se vor mai înfăţişa la o cercetare, ci vor fi osândiţi de la început, ca unii ce 
nici în viaţa aceasta nu s-au înfăţişat niciodată lui Dumnezeu: "Deci răpitorii şi 
cei nedrepţi nici nu vor învia spre înfăţişare la judecată, spre nemijlocită osândă 
şi condamnare mai mare, fiindcă nici ei nu s-au înfăţişat niciodată deloc lui 
Dumnezeu din tot sufletul " 264 . 

Mult stăruie Sfinţii Părinţi asupra descoperirii complete a tuturor 
faptelor şi gândurilor fiecăruia la acea judecată, în faţa tuturor oamenilor şi 
îngerilor. Ziua aceea va fi ziua descoperirii depline a adevărului, cu privire la 
toţi, în faţa fiecăruia. Nici un echivoc nu va mai plana atunci în sufletul 
oamenilor, nu numai în ceea ce priveşte starea lor, dar şi a tuturor oamenilor. 
Mai ales în privinţa din urmă se va face lumină în suflet, căci starea proprie se 
va cunoaşte în mare măsură de la judecata particulară. Răul va fi deplin 
demascat şi binele, ieşit de sub acoperământ. Orice echivoc va înceta. Regimul 
pomului cunoştinţei binelui şi răului îşi va fi încheiat stăpânirea ambiguă asupra 
lumii; nu va mai umbri sufletul omenesc şi planul divin din istoria lumii, pentru 
că nimeni nu se va mai hrăni din el, minciuna lui fiind dată pe faţa. Fiecare om 
va cunoaşte urmările de după moarte ale faptelor sale şi va fi judecat şi pentru 
ele şi fiecare va cunoaşte antecedentele faptelor sale bune şi rele în comportarea 
înaintaşilor săi şi va cunoaşte just faptele şi valoarea tuturor. Astfel Judecata din 
urmă va fi şi o revelare supremă a planului divin în istorie, a contribuţiei aduse 
de oameni pentru a-1 realiza sau împiedica. 

Aceasta va arăta că omul a avut o responsabilitate şi pentru 
desfăşurarea creaţiei de după el în timp, nu numai pentru semenii lui imediaţi. 
Pilda rea sau bună a fiecăruia a avut repercusiuni asupra lumii întregi. Dar 
aceasta va arăta că fiecare a trebuit să se angajeze, în măsura posibilităţilor lui, 
şi direct în viaţa istoriei, susţinând de exemplu credinţa mântuitoare, ideile de 
dreptate, de frăţietate între oameni. Pe de altă parte judecata universală va scoate 
nu numai toate măştile individuale de pe oameni (grandilocvente, făţarnice etc), 
ci şi multe măşti de care a fost acoperită istoria ca întreg, sau diferite epoci şi 
evenimente din cursul ei. 

"Dacă planul divin, care e ordinea însăşi, a fost acoperit de obscuritate 
în timp, va trebui ca Dumnezeu să aibă ora Sa pentru a-1 face să strălucească... 
Această apariţie a planului divin ieşind în sfârşit din ascunsul în care a fost 
acoperit, pentru a se dezvălui fiecărei priviri înţelegătoare, va fi însăşi judecata. 

Judecata din urmă, văzută de sus şi în marea lumină a raţiunii şi a credinţei, este 
chiar aceasta: e planul înţelepciunii divine revelându-se deodată înaintea 
adunării universale a tuturor fiinţelor create..., e revelaţia eclatantă, înfăţişarea 
fulgurantă a întregii ordini şi a tuturor armoniilor pianului divin, dezvăluindu-se 
într-o claritate triumfătoare înaintea minţilor pentru a-L privi şi pentru a găsi, 
chiar în această privire, absolvirea sau condamnarea lor, triumful sau eşecul lor, 
umilirea sau slăvirea lor" 265 . 

Cei păcătoşi vor fi descoperiţi în toată starea lor ruşinoasă. Cât suntem 
pe pământ ne putem acoperi în măsură mai mare sau mai mică, pentru că 
aproapele mai are îndoială asupra calităţii noastre, sau pentru că, dacă unul ne 
cunoaşte o faptă urâtă, ceilalţi nu ne-o cunosc. Atunci toţi ni le vom cunoaşte. 

Dar toţi cei ce au făcut binele se vor bucura deplin de recunoştinţa cu 
care vor fi întâmpinaţi de toţi cei asupra cărora s-a repercutat binele făcut de ei. 
Tot binele şi tot răul făcute în lume nu vor apărea ca entităţi abstracte, ci 
imprimate în starea oamenilor şi în recunoştinţa sau în mustrarea cu care se vor 
întâmpina unii pe alţii. Căci pe toţi îi vom vedea şi îi vom recunoaşte la Judecata 
din urmă, cu urmele faptelor noastre în ei şi cu răspunsul lor de recunoştinţă sau 
de mustrare pentru faptele noastre. Ii vom vedea şi îi vom recunoaşte chiar pe 
cei asupra cărora s-au repercutat indirect faptele noastre bune sau rele. "Să nu 
socotească cineva că nu va recunoaşte nici unul pe nici unul la acea înfricoşată 
judecata şi adunare. Fiecare va recunoaşte pe aproapele lui, nu după chipul 
trupului, ci după privirea pătrunzătoare a sufletului 266 . Iar Sfântul Ioan Gură de 
Aur zice: "Nu vom cunoaşte numai pe cunoscuţi acolo, ci vom privi şi pe cei 
care n-au ajuns niciodată la vederea noastră" 267 . Sfântul Vasile cel Mare zice şi 
el: "Stând de-jur-împrejurul tău, cei nedreptăţiţi de tine vor striga către tine, căci 
oriunde ţi-ai întoarce ochii vei vedea chipurile faptelor tale rele. Aici orfanii, 
dincolo văduvele, acolo săracii doborâţi de tine, slujitorii pe care i-ai azvârlit, 

■ • • ■ .,."268 

vecinii pe care i-ai supărat . 

Din toate părţile toţi îi vor scoate celui ce a făcut rele la vedere şi la 
suprafaţa conştiinţei toate relele făcute, toate refuzurile de dialoguri frăţeşti cu 
fapta şi motivele pentru care de acum va fi lăsat într-o însingurare 
înspăimântătoare şi definitivă. Apoi va urma însăşi această părăsire totală şi 
definitivă de către toţi; tăcerea şi singurătatea eternă îl vor înconjura ca un 
ocean; va urma ieşirea lui din orice dialog, din orice comunicare pentru 
totdeauna. Nu va mai putea apela la nimeni, nu va mai avea ocazia să răspundă 
nimănui. Se va scufunda în întunericul cel mai dinafară. Neputinţa dialogului va 
face inutilă şi rugăciunea pentru ei. 

265 R.P. Felix, S. L, Le châtiment, Paris, 1898, p. 187-188, Ia J. Riviere, Jugement, 
în:Dict. de Theol. Cach. VIII, 2, col. 1821. 

266 Sf. Ioan Damaschin, De iis qui dormieivnt in fide, P.G., 94, col. 276 A. 

267 La Sfântul Ioan Damaschin, ibid., col. 276 B. 

268 La Sfântul Ioan Damaschin, ibid., col. 276 C 

Cât timp s-a mişcat între oamenii care nu-1 cunoşteau, a mai putut 
înjgheba un dialog cu cineva, pentru că nu i se cunoştea de toţi nesinceritatea 
învârtoşată. Acum cade în singurătatea părăsirii şi uitării de către toţi, în 
extrema opusă sobornicitaţii. In aceasta constă iadul. Cât sunt oamenii pe 
pământ, e un târg unde-şi poate procura fiecare mântuirea, unul dând, altul 
primind, în vederea ei, rugăciuni şi fapte bune, deci prin apeluri şi răspunsuri, 
într-un vast şi multiplu dialog purtat între mulţi oameni şi între ei şi Dumnezeu, 
dând şi primind nu numai oamenii între ei, ci şi Dumnezeu, şi de aceea 
folosindu-se însutit toţi care dau şi primesc. "Terminându-se târgul, nu mai este 
negustorie de bunuri. Căci unde mai sunt atunci săracii? Unde, liturghisitorii, 
unde, psalmodiile? Unde, facerile de bine? Pentru că înainte de ceasul acela ne 
putem ajuta unul pe altul şi putem oferi iubitorului-de-suflet-Dumnezeu 
manifestările iubirii de fraţi. Căci primeşte completările lipsurilor făcute celor 
ce au plecat pe neaşteptate şi nepregătiţi şi le socoteşte ca faptele lor" 269 . 

Lumea ne e dată în faza de construcţie morală şi spirituală, cât suntem 
pe pământ, pentru ca să participăm toţi la această construire. Dar când s-a 
sfârşit, nu mai poate participa nici unul la această construire. Căci totul e 
terminat. Nu mai avem inegalităţi de nivelat, nedreptăţi de îndreptat, frăţietate 
de realizat. Acolo ne vom bucura de fericirea perfectei comuniuni. 

Chiar şi pentru îngeri judecata aceea va însemna o descoperire a 
planului dumnezeiesc cu privire la lume, aşteptată cu frică şi cutremur 270 . Iar, 
întrucât această cunoaştere a tuturor de către fiecare şi a fiecăruia de către toţi 
înseamnă şi o apreciere, ea implică şi o participare a fiecăruia la judecata 
tuturor. Dar fiindcă cei drepţi vor fi absolviţi în această judecată, ei nu vor fi 
judecaţi propriu-zis, adică nu vor fi osândiţi, dar vor osândi împreună cu 
Dumnezeu pe toţi cei vrednici de osândă şi vor aprecia cu laudă pe cei ce au 
făcut binele. Aşa se înţelege probabil participarea apostolilor la judecată (Mt. 
19, 28; Le. 22, 30), care trebuie extinsă la toţi drepţii (1 Cor. 6, 2) 271 . 

Nu putem şti dacă îngerii aşteaptă cu frică acea judecată şi pentru alt 
motiv decât acela al descoperirii planului de mântuire al lui Dumnezeu. 
Bulgakov afirmă ca şi ei vor fi judecaţi, după cum şi-au îndeplinit slujba de a 
îndemna pe oamenii daţi în grija lor la săvârşirea binelui şi la evitarea răului; ba, 
întemeindu-se pe locul din 1 Cor. 6, 3, afirmă că vor fi judecaţi chiar şi de 
oameni. Dar Sfântul Maxim Mărturisitorul, care vorbeşte de această frică a 
îngerilor, aminteşte numai de o judecare a oamenilor 272 . Frica îngerilor e 
motivată probabil de măreţia acestui act, ca şi de faptul ca mulţi îi vor pierde 
acum definitiv pe oamenii afiliaţi care le-au fost daţi în grijă. îngerii poate 

269 Sf. Ioan Damaschin, ibid., col. 254 C. 

270 Bulgakov, Lestv. Iacovlea, p. 27. 

271 J. Riviere, art. cit, în: Dict. de Theol. Cath. VIII, col. 1813. 

272 Ep. I către George, pref. Africii, P.G., 91, col. 381; vezi şi Ep. III către Ioan 
Cubicularul, P.G., 91, col. 416. 

cunosc şi înainte de judecată mai bine decât oamenii încredinţaţi grijii lor cele 
ascunse ale lor şi le ţin mai bine minte 273 . Dar nu cunosc toţi gândurile şi faptele 
tuturor oamenilor, ci numai pe ale unora. De aceea aşteaptă şi ei cu cutremur 
marea revelaţie asupra creaţiei şi urmările ei 274 .Căci revelaţia aceea nu va avea 
numai un caracter teoretic, arătând doar cum a voit Dumnezeu să devină creaţia 
şi ce au făcut oamenii din ea, ci va avea drept urmare apariţia unor chipuri noi 
ale realităţii. Hristos intră prin a doua venire şi prin judecata Sa într-o nouă 
relaţie cu zidirea, descoperindu-Şi măreţia pe care nu Şi-o descoperise deplin 
înainte. Aceasta va fi o nouă revelaţie a slavei la care a ridicat omenitatea şi 
totodată o mai deplină arătare a lui Dumnezeu prin omenitate. 

Faptul că Hristos judecă lumea ca om e o nouă cinste în care se arată 
omul, dar şi o nouă îndumnezeire a omului. In înfăţişarea lui, de supremă cinste, 
se va arăta ce ar fi trebuit să devină omul, iar în faptul că trebuie să-i judece pe 
oameni, contradicţia în care s-au aşezat, sau distanţa la care au rămas faţă de 
ţinta la care voia Dumnezeu ca ei să ajungă. In Hristos- Judecătorul oamenii vor 
vedea într-o nouă lumină umanitatea Lui, dar şi pe Dumnezeu într-o nouă 
descoperire. Iar precum întruparea a constituit şi pentru îngeri o nouă revelare a 
lui Dumnezeu prin apropierea Lui de făpturi, prin ieşirea din transcendenţa Lui, 
inaccesibilă într-un anumit sens, aşa va constitui şi venirea Domnului întru slavă 
şi arătarea Lui ca Judecător şi pentru îngeri o nouă revelare a lui Dumnezeu şi, 
totodată, o nouă reliefare a măreţiei omului. 



273 Sf. Maxim Mart., Ep. 1, P.G., 91, col. 380: "Să privim la toate acestea cu grijă, cum 
umblăm şi ce hotărâm despre noi, ştiind ca mulţi martori nevăzuţi sunt de faţă la cele 
săvârşite şi gândite de noi, privind nu numai la cele arătate, ci chiar în suflete şi vădind cele 
ascunse ale inimii". 

274 Bulgakov, Lestv. Iacovlea, p. 94-95: "îngerii nu sunt atoateştiutori şi atotputernici. 
Ei n-au cunoscut taina întrupării, pe care au cunoscut-o numai prin Biserică (Ef 3, 10), şi 
prin urmare n-au înţeles până la capăt nici sensul ascuns al istoriei lumii şi în parte al 
Vechiului Testament, care se înţelege numai din întrupare. Ei se miră, după mărturisirea 
Bisericii în sfintele ei cântări, şi de Intrarea Născătoarei de Dumnezeu în Biserică, şi de 
slăvită ei Adormire, şi de înălţarea ei de pe pământ la cer. Dar pe cât de mărginită e 
cunoaşterea, tot pe atât de mărginită e şi acţiunea lor. Desigur, înţelepciunea şi cunoaşterea 
duhurilor netrupeşti, corespunzând naturii şi sfinţeniei lor, întrece nemăsurat puterile 
omeneşti, deşi nu trebuie să uitam că cunoaşterea lor privitoare la lumea noastră se realizează 
oarecum din afara şi, sub acest raport, după caracterul ei, se dovedeşte mărginită chiar în 
raport cu cea omenească. îngerii nu au atotştiinţa lui Dumnezeu şi înţelegerea ce o au ei 
despre ceea ce se desfăşoară în procesul lumii rămâne creat-marginită. Totuşi, această 
cunoaştere e esenţial altfel decât cea omenească. Ei privesc de sus, ca dintr-o existenţă 
precosmică, curgerea vieţii din lume. Dar această privire nu rămâne goală sau pasivă. îngerii 
iau parte, în calitate de slujitori ai lui Dumnezeu, la construirea acestei lumi în toate părţile şi 
principiile ei". 

E Viata de veci 

1) Insă suprema apropiere a lui Dumnezeu de oameni, deci suprema 
revelare a lui Dumnezeu în Iisus Hristos, ca şi suprema slavă a omenităţii lui 
Iisus Hristos şi a tuturor drepţilor se arată în starea la care suntem ridicaţi noi 
prin judecată. Aceasta o aşteaptă şi îngerii cu frică şi cu cutremur. 

Dar slava aceasta se va revela tot mai mult în vecii vecilor. Sfântul 
Maxim Mărturisitorul zice: "Fericit este deci cel ce L-a prefăcut în sine, prin 
înţelepciune, pe Dumnezeu, om. Căci după ce a împlinit înfăptuirea acestei 
taine, primeşte prefacerea sa în Dumnezeu prin har, iar acest lucru nu va înceta 
de a se săvârşi pururea. Pentru că Cel ce lucrează aceasta în cei vrednici, fiind 
nehotărnicit după fiinţă, are nehotărnicită şi puterea care lucrează aceasta, ba 
întrece chiar orice nehotărnicire 275 . 

Sfântul Grigorie de Nyssa a numit întinderea necontenită a sufletelor 
de la unirea cu Dumnezeu, la mai multă unire, epectază. "Exista o realitate 
necreată şi creatoare a existenţelor, care e pururea ceea ce este; aceasta fiind 
pururea egală cu ea însăşi, este superioară oricărei augmentări şi oricărei 
diminuări şi nu poate primi nici un surplus de bine. Dar deosebit de ea există 
realitatea adusă la existenţă prin creaţie, care e pururea întoarsă spre cauza 
primă şi e conservată în bine prin participarea la acea cauză primă, care o 
cuprinde în aşa fel, că ea se creează pururea, crescând prin augmentarea în bine, 
astfel că nu se mai vede în ea nici limită, şi o augmentare a ei în bine nu va fi 
circumscrisă printr-un sfârşit, ci binele actual, chiar dacă pare a fi cel mai mare 
şi desăvârşit posibil, nu e niciodată decât începutul unui bine superior şi mai 
mare. Astfel se verifică cuvântul apostolului că prin întinderea (eTTEKTOcaic;) spre 
ceea ce este înainte, lucrurile ce păreau înainte desăvârşite se uită. Dar realitatea 
mereu mai mare şi care se arată ca un bine superior, atrage la sine afecţiunea 
celor ce participă şi-i opreşte să privească spre trecut, înlăturând amintirea 
bunurilor inferioare, prin gustarea bunurilor mai eminente" 276 . 

Bunul de care se împărtăşeşte actual lărgeşte fiinţa omului, făcând-o 
capabilă de participarea la bunuri şi mai mari şi trezindu-i o nouă sete. Aceasta 
vine pe de o parte din faptul că omul ca spirit nu poate fi nici el limitat, cum nu 
poate fi Dumnezeu. "Dar diferenţa esenţială este că Dumnezeu este infinit în 
act, pe când sufletul este infinit în devenire" 277 . Pe de alta parte, epectază se 
explică din faptul că Dumnezeu după fiinţă este inaccesibil, rămâne mereu 
transcendent, stimulând mereu întinderea după el. Oricât înaintează creatura 



275 Quaest. ad Thalas. 22, Filoc. rom. III, p. 73. 

276 La J. Danielou, Piatonisme et Theologie mystique, p. 317. Comentar la Cântarea 
Cântărilor, P. G., 44, col. 885 D-888 A. 

277 Ibid. 

spre El, ea nu-L poate cuprinde niciodată după fiinţă, pentru că nu poate deveni 
niciodată infinita în act 278 . 

Dar e o mare deosebire între elanul de aici spre plinătatea 
dumnezeiască şi elanul din viaţa viitoare. Aici elanul e împiedicat, e strâmtorat 
de necesităţile trupeşti, de neputinţa minţii de a cunoaşte direct realităţile 
cereşti. "Ziua a opta" va reda toată libertatea acestui elan, şi chiar această 
libertate deplină va fi o experiere descoperită a lui Dumnezeu cel atotliber şi 
izvor al libertăţii. "Ea va aboli toate determinările şi limitările temporare şi va 
împiedica energia vitală să se disperseze şi să se cheltuiască în naştere şi moarte, 
pentru că e viaţă eternă, etern prezentă, luminată de viaţa eternă" 279 . Noi suntem 
încă robi, pentru că mai păcătuim, sau pentru că nu ne-am eliberat încă de 
urmările păcatului. Noi trebuie să suportăm cele ale primului Adam, înainte de a 
ajunge să primim deplin libertatea Celui de al doilea, care ca Cel fără de păcat, e 
liber şi de aceea nu a fost supus nici morţii, ci a primit-o pentru noi de bună 
voie, deschizând şi pentru noi calea spre libertate şi spre deplina împreună- 
împărtăşire de El 280 . . Libertatea deplină la care vom ajunge va fi deschiderea 
nestrâmtorată a subiectului nostru spre infinit. Şi în această deschidere 
nestrâmtorată spre infinit, care se opune experienţei răului, se revelează însăşi 
natura libertăţii. 

Libertatea după sfârşitul timpului este revenirea la libertatea chipului 
dumnezeiesc în om, care, neîngustat de urmările păcatului, se va realiza 
definitiv atunci. "Ea se caracterizează prin absenţa sexualităţii, prin imortalitate, 
prin incoruptibilitate, prin libertate spirituală, prin libertatea cugetului, în sfârşit 
prin libertatea înţelegerii" 281 . Urmările păcatului "au creat diviziunea şi 
antagonismul între suflet şi corp, între trecut şi viitor, între simţuri şi minte" 282 . 
Elanul libertăţii, elanul spiritului spre creşterea fără sfârşit, care e una cu erosul 
divin neînfrânt de păcat, îşi regăseşte forţa în viaţa viitoare prin contactul cu 
infinitul. 

Eliberarea aceasta are, după Sfântul Grigorie de Nyssa, trei aspecte: 

a) Primul aspect al eliberării e înlăturarea divizării între trup şi suflet. 
Sufletul purificat străbate un trup devenit uşor şi liber, nesupus trebuinţelor şi 
afectelor. Aceasta intimitate a sufletului cu trupul transfigurează în compusul 
uman dorinţa, tensiunea şi energia. Prin nepătimirea desăvârşită, omul devine 
egal cu îngerii. "Nepătimirea nu constă aci, ca la Platon şi Plotin, dintr-o 
renunţare la corp, ci într-o sublimare a pasiunilor unui corp care-şi găseşte 



278 Idem, op. cit, p. 319. 

279 J. Gai'th, La conception de la liberte chez Saint Gregoire de Nysse, Paris, Vrin, 
1953, p. 198. 

280 Sf. Ioan Damaschin, De duabus voluntatibus, P.G., 95, col. 186. 

281 J. Gaith, op. cit, p. 197. 

282 Idem, op. cit,p. 198. 

semnificaţia sa originară de instrument şi transparent al spiritului" 283 . "Cuvântul 
nu poate să vrea ca viaţa drepţilor sa fie sfâşiată de un dualism. Ci când zidul 
răului va fi doborât, sufletul şi trupul se vor uni într-o armonie superioară. Dacă 
Dumnezeirea este simpla, fără compoziţie şi formă, omul de asemenea trebuie, 
prin această împăcare în sine, să se întoarcă la bine, sa redevină simplu şi curat, 
pentru ca să devină cu adevărat unul. Astfel, interiorul ascuns devine acelaşi cu 
exteriorul văzut, şi exteriorul văzut, cu interiorul ascuns" 284 . Transparenţa 
aceasta fizică va coincide însă cu o puritate morală şi cu sinceritatea deplină faţă 
de semeni. In această transparenţă se va cunoaşte omul pe sine aşa cum este şi 
se va arăta altora aşa cum este. Iluzionarea şi ipocrizia vor dispărea. 

b) "Al doilea aspect al acestei eliberări este unificarea trecutului şi 
viitorului, adică a amintirii şi speranţei. Conştiinţa temporală era mereu sfâşiată 
prin dorinţă, pe de o parte, şi prin regret, remuşcări, pe de altă parte" 285 . Acolo, 
conştiinţa eliberată de aceasta continuă nesatisfacere "lasă în urmă dorinţa... 
pentru că posedă tot ce spera; ocupată astfel deplin în bucuria de binele obţinut, 
ea exclude amintirea din mintea ei " 286 . "Datorită purităţii dobândite, sufletul 
intră în raport strâns cu Dumnezeu, cu mediul său propriu. El nu mai are 
trebuinţă de mişcarea dorinţei... Cel ce locuieşte în întuneric încearcă nostalgia 
luminii. Dar, pentru cel ce intră în lumină, bucuria urmează dorinţei" 287 . 
"Devenit asemenea lui Dumnezeu... Care nu cunoaşte dorinţa pentru că nici un 
bine nu-I lipseşte, sufletul... părăseşte mişcarea şi chiar dorinţa, care n-are loc 
decât când lucrul dorit nu e prezent" 288 . Această dorinţă pământească se 
transformă "în mişcarea şi lucrarea iubirii (ayaTrnTiKri Kivnaic;), conformându- 
se obiectului etern prins şi găsit" 289 . "Această unificare a dinamismului eu-ului 
într-un etern prezent, în care fuzionează şi se identifică trecutul şi prezentul, 
amintirea şi speranţa, este eternă prezenţă în Dumnezeu, Care posedă ceea ce 
voieşte şi voieşte ceea ce posedă" 290 . 

c) Prin această dublă unificare, sufletul atinge unitatea profundă a 
simţurilor şi a înţelegerii. Cunoştinţa şi iubirea devin una. A-L simţi şi a-L 
cunoaşte pe Dumnezeu vor fi unul si acelaşi lucru. 

Unificarea întregului dinamism uman în iubirea necontenit sporită ne 
revelează aspectul cel mai profund al spiritului ca libertate. Căci libertatea e 
posibilitatea infinită a spiritului curat, mereu reînnoit, de a depăşi necontenit 



283 Idem, ibid. 

284 Sf. Grigorie de Nyssa, P.G., 44, col. 128 AB-129 A. 

285 J. Gaith, op. cit.,p. 199. 

286 Sf. Grigorie de Nyssa, Dialog despre suflet şi înviere, P.G., 46, col. 93 A. 

287 Idem, col. 89 BC. 

288 Idem, col. 96 A. 

289 Ibid, col. 93 C. 

290 Idem, col. 93 B. Toate citatele de la notele 286-290 sunt formulate de J. Gaith, op. 
cit., p. 199, pe baza textelor Sfântului Grigorie de Nyssa, de la locurile indicate sub aceste 
numere. 

fmitudinea sa. Libertatea este urcuşul continuu spre Dumnezeu, originea infinită 
şi necondiţionată a spiritului uman. Libertatea este pe de o parte modul de 
realizare al naturii noastre, pe de alta, este în esenţa ei experienţă a infinitului. 
Aceasta pentru că natura umană este în acelaşi timp finită şi infinita. Este finitul 
deschis infinitului. Este finită când stă nemişcată în sine, şi este infinită în 
mişcarea ei spre Dumnezeu, prin libertate. "Natura îngerilor şi a sufletelor, zice 
Sfântul Grigorie de Nyssa, nu cunoaşte limita şi nimic nu o împiedică să 
progreseze la infinit" 291 . Urmează de aici că natura nu e ceva terminat, ci, 
datorită libertăţii, ceva în curs de a se face, o capacitate dinamică nesfârşită. 
"Creatura nu e în bine decât prin participare; ea nu a început numai odată să 
existe, ci în fiecare moment se observă cum începe, din cauza creşterii ei 
perpetue" 292 . Natura umană şi asemănarea ei cu Dumnezeu sunt de aceea una, 
căci amândouă înseamnă elanul spre infinit. Prin elanul sădit în ea natura umană 
e făcută pentru infinit. "Virtutea are un singur hotar: lipsa de hotar. Cum ar 
ajunge deci cineva la marginea căutată, când nu află o margine? " 293 . 

Chiar faptul că natura umană e făcută să participe la Dumnezeu, şi 
Dumnezeu nu are sfârşit, arată că ea, prin dorinţă, sau în creşterea ei, nu are un 
sfârşit. "De aceea, Binele fiind infinit în natura lui, participarea la el va fi şi ea, 
în mod necesar, infinită în mişcarea ei, deci capabilă să se lărgească la 
infinit" 294 . Deci pe drept cuvânt natura umană trebuie definită ca tensiune 
infinită. "A voi să tindă mereu spre o desăvârşire mai mare, e desăvârşirea însăşi 
a firii umane" 295 . Ea are în acelaşi timp experienţa infinitului şi a finitului, adică 
în fiecare clipă există o distanţă infinită între capacitatea noastră de infinit şi 
existenta noastră realizată. Mereu avem conştiinţa ambelor acestor lucruri. Căci 
distanţa parcursă de noi, oricât ar fi de mare, rămâne minimă în raport cu 
infinitul. Natura umană călătoreşte veşnic pe distanţa dintre finit şi infinit, dar e 
lansată prin dorinţă şi printr-un fel de experienţă înaintea finitudinii sale în 
lăuntrul infinitului, fără să cuprindă însăşi esenţa lui. Ceea ce ea a obţinut nu e 
niciodată totul, dar e începutul totului, "mereu începutul infinitului" 296 . 

"Condiţia acestor experienţe ale infinitului e recunoaşterea deosebirii 
neconfundate între natura divină, infinită în act, şi natura umană, infinită în 
potentă" 297 , dar în acelaşi timp trăirea unei neseparări, a unei participări a naturii 
umane la cea divină, a unei uniri neamestecate. Dacă esenţa omului e să fie 
infinitul în devenire, fuziunea sa cu infinitul ar distruge această esenţă, care nu e 



291 Sf. Grigorie de Nyssa, P.G., 45, col. 929. 

292 Idem, P.G., 46, col. 797. 

293 Idem, De vitaMoysis, P.G., 44, col. 301 C. 

294 Idem, P.G„ 46, col. 340 D. 

295 Ibidem. 

296 Idem, Coment. la Cântarea Cântărilor, P.G., 44, col. 941 C. 

297 J. Gaîth, op. cit, p. 201. Ideile de la notele 291-295 sunt formulările lui Gaîth în 
această pagină pe baza textelor Sfântului Grigorie de Nyssa. 

plenitudinea în sine, sau infinitul în act, ci participarea la plenitudinea divină ca 
deosebită de ea. 

în calitatea lui de creatură a lui Dumnezeu, omul e deosebit de 
Creator, dar şi unit cu El, întrucât e chipul creat al modelului necreat şi întrucât, 
ca să poată creşte liber în Dumnezeu, a fost făcut schimbabil, pe când 
Dumnezeu e neschimbabil 298 . 

Natura umană trebuie să se realizeze deci prin mişcarea sa liberă, 
urmându-şi direcţia autentică. Mişcarea aceasta liberă spre sursa ei, căutată ca 
scop, îi dă semnificaţia adevărată. în această mişcare creatura îşi învinge mereu 
fmitudinea, adică limita atinsă. 

Dar dacă sufletul nu obţine niciodată plenitudinea, ci e mereu în mers 
spre ea, nu cumva aceasta face cu neputinţă fericirea? Dacă eu-ul nu parvine 
niciodată să se experieze ca realizat, ci e mereu în curs de realizare, nu produce 
aceasta o disperare? 

Sfântul Grigorie de Nyssa afirmă, dimpotrivă, că tocmai acest urcuş 
neîncetat, care e o creaţie continuă, alungă monotonia şi disperarea. Acest urcuş 
neîncetat întreţine o fericire continuă, care se opune saturării origeniste, care a 
făcut sufletele să iasă plictisite din starea de fericire de la început şi care ar 
putea să le facă să repete mereu această ieşire după ce au ajuns din nou în ea. 

Sfântul Maxim Mărturisitorul aduce precizări noi în întemeierea 
faptului că mişcarea în viaţa viitoare nu va implica nici o plictiseală. El spune că 
în acea viaţă nu va mai fi nici un "interval" (diastază) între făptură şi Creator 299 . 
Dacă ea se mişcă totuşi la nesfârşit în Dumnezeu, această mişcare e o "mişcare 
stabilă" 300 . Ea e în acelaşi timp o gustare a plenitudinii dumnezeieşti, dar 
experienţa acestei plenitudini, fiind o experienţă a infinităţii, întreţine mereu o 
voinţă de şi mai deplină cuprindere a lui Dumnezeu. "Eternitatea, departe de a fi 
uniformitate statică, este în chip minunat mereu reînnoită în experienţa 
spiritului, un început absolut" 301 . "Cel ce urcă nu se opreşte niciodată, mergând 
din începuturi în începuturi, prin începuturi care nu au sfârşit" 302 . Dar fiecare 
început are dintr-un anumit punct de vedere în sine totul. 

Viaţa viitoare va fi o duminică fără sfârşit, sau paradisul regăsit şi 
eshatologia inaugurată, clipa aurorii cu al ei minunat "deodată" şi lumina fără 
asfinţit a zilei a opta în care Dumnezeu va fi totul în toate. 



298 Sf. Grigorie de Nyssa, De hominis opificio, p.G., 44, col. 184 D. 

299 Sf. Maxim Mart, Quaest. ad Thalas. 59, Filoc. rom. III, p. 320: "De când omul a 
aruncat prin neascultare, de îndată ce a început să existe, înapoia sa originea proprie..., 
căutându-şi cu stăruinţă ţinta sa finală, dă de originea sa". 

300 Quaest. ad Thalas. 65, Filoc. rom. III, p. 437. 

301 Olivier Clement, Notes sur le temps (II), în: Messager de l'Exarchat du Patriarche 
russe en Europe Occidentale, nr. 27, 1957, p. 140. 

302 Sf. Grigorie de Nyssa, în: Cânt. Cânt, Horn. VIII, P.G., 44, col. 941 BC. 

Aceasta arată că sfârşitul sau viaţa de veci nu este o simplă revenire la 
început, o revenire la un punct de unde poate reîncepe ciclul temporal, ci o 
înaintare în acelaşi infinit. El nu înseamnă o înaintare într-un timp linear 
nesfârşit, căci stă la sfârşitul timpului, ci într-o infinitate gustată mereu, dar care 
nu satură niciodată. Dacă viaţa viitoare e o mişcare, ea nu e o "mişcare 
transformatoare" a fiinţelor, zice Sfântul Maxim Mărturisitorul, ci o mişcare 
stabilă sau o stabilitate mobilă, o mişcare care le menţine veşnic în ceea ce sunt 
şi în Cel ce este, întărindu-le şi crescându-le totodată. Căci e o mişcare 
nemijlocită în jurul primei lor cauze nemişcate, de care împărtăşindu-se tot mai 
mult nu se pot corupe. "Deci până ce firea se află în lume în chip temporal, e 
supusă mişcării transformatoare, din pricina stabilităţii mărginite a lumii şi a 
coruperii prin alterare în cursul timpului. Dar ajunsă în Dumnezeu, va avea, 
datorită monadei naturale a Celui în care a ajuns, o stabilitate pururea în mişcare 
şi o identică mişcare stabilă, săvârşită etern în jurul aceluiaşi Unu şi Singurul. E 
ceea ce numeşte Scriptura sălăşluirea statornică şi nemijlocită a celor create, în 
jurul primei lor cauze" 303 . Ea se mişcă veşnic fără alterare, se mişcă stabil în 
jurul lui Dumnezeu, netrecând de la El la altceva, pentru că El nu are un hotar. 

Nemărginirea Dumnezeirii, sau a vieţii ei, care se face viaţă a celui 
ajuns în Dumnezeu, asigură stabilitatea eternă a aceluia, tocmai întrucât se poate 
mişca şi se mişcă etern în jurul Lui, sau în El, bucurându-se fără saturare de 
iubirea Lui nemărginită. Identitatea infinită a lui Dumnezeu, în jurul Căruia se 
mişcă şi de Care se împărtăşeşte nemijlocit făptura, înlătură timpul. Căci 
"timpul e o mişcare circumscrisă" de o graniţă, la care făptura îşi află sfârşitul, 
într-o lume care e şi ea un spaţiu, sau un conţinut mărginit 304 . 

Dar existenţa mai presus de timp a făpturii nu e ca veşnicia Celui ce e 
mereu acelaşi. Ea e mişcare în jurul Celui veşnic şi nu e nemişcată ca Acela; 
"stabilitatea" ei se datoreşte "mişcării" în jurul Lui. Făptura nu are prin sine 
veşnicia, ci numai ca o participare la Cel veşnic. De aceea, veşnicia pătrunde în 
temporalitatea ei, sau stabilitatea în mişcarea ei, pe măsură ce ea înaintează în 
Dumnezeu. Dar deplina existenţă mai presus de timp a ei vine la sfârşitul 
existenţei ei în timp şi niciodată nu ajunge la fel cu existenţa infinit mai presus 
de timp a lui Dumnezeu. In veşnicia ei (ociiovioTnc;) se păstrează rezultatul 
timpului şi ea se mişcă mai departe spre veşnicia (aiSioTnţ) lui Dumnezeu, care 
nu vine din timp şi nu se mişcă spre altceva. 

Aceasta se vede nu numai în simbolizarea acelei existenţe prin 
Duminica ce stă la sfârşitul ciclul temporal al săptămânii, sau al timpului, dar şi 
la începutul lui, ci şi în simbolizarea ei prin Cincizecime, ca început al vieţii 
veşnice în Duhul Sfânt, redat deplin făpturii şi ca sfârşitul deplin al timpului sau 
al săptămânii de săptămâni, de când a început viaţa cea nouă a creaturii prin 
învierea Domnului; sau, ca sfârşitul lui cinci înzecit sau al întregii vieţi orientate 



303 Sf. Maxim Mart., Quaest ad Thalas. 65, Filoc. rom. III, p. 439. 

304 Idem, op. cit., p. 438. 

prin cele cinci simţuri spre lumea văzută. "Căci El este şi Cincizecimea, ca 
început şi sfârşit al lucrurilor şi ca Raţiune, în care se cuprind toate prin fire. 
Căci dacă Cincizecimea cade după perioada unei săptămâni de săptămâni, ea 
este o zecime încincită. Dar aceasta înseamnă că natura celor create, care după 
raţiunea sa e încincită din pricina simţurilor, după străbaterea naturală a timpului 
şi a veacurilor se va sălăşlui în Dumnezeu, Cel unul după fire, nemaiavând nici 
o margine, căci în Dumnezeu nu este nici un interval" 305 . "Taina Cincizecimii 
este deci unirea nemijlocită a celor providenţiaţi cu Providenţa, adică unirea cu 
Cuvântul prin lucrare Providenţei, unire în care nu se mai arată nici timp, nici 
devenire" 306 . 

Dar ajunsă din mişcarea temporală în veşnicia unirii cu Dumnezeu cel 
fără hotar, făptura va continua totuşi să se mişte în El, dar într-o mişcare stabilă, 
care nu o transformă, ci o îndumnezeieşte la nesfârşit. 

Sfântul Maxim Mărturisitorul a apărat în chip magistral, în opera sa 
"Ambigua', valoarea mişcării temporale a creaţiei spre Dumnezeu în timp, 
împotriva lui Origen, care socotea mişcarea ca o cădere a sufletelor din 
"pliroma" iniţială, în timp ce Sfântul Maxim o socotea sădită de Dumnezeu în 
creatură şi ca manifestare a dorului acesteia spre El şi a atracţiei exercitate de El 
asupra ei. 

Dar tot Sfântul Maxim a afirmat în aceeaşi scriere că mişcarea stabilă 
a creaturii în Dumnezeu în viaţa viitoare, nu e un efort al ei, ci un dar 
inepuizabil al lui Dumnezeu, ca îndumnezeire fără sfârşit a ei din partea lui 
Dumnezeu. Iar amândouă aceste mişcări Sfântul Maxim le-a înţeles ca o 
creştere a iubirii între Dumnezeu şi om, ca şi între oamenii înşişi în Dumnezeu. 
In viaţa pământească iubirea este o expresie a unui efort al omului care dezvoltă 
o potentă sădită de Dumnezeu în el, în viaţa viitoare ea este experienţa unui har 
al lui Dumnezeu mai presus de puterile omului. E odihna omului în bucuria 
iubirii nemărginite a lui Dumnezeu faţă de el. Iubirea trebuie să ajungă odată la 
o stare în care sufletul se odihneşte în ea; dar odihna aceasta nu e monotonă, ci 
mereu nouă, mereu surprinzătoare, deşi mereu aceeaşi. Pentru că Cel iubitor e 
nesfârşit în darurile Sale. Şi omul e ajutat să crească în bucuria de aceste daruri 
mereu noi, mereu sporite, dar ale aceleiaşi iubiri, ale Aceluiaşi Iubitor. Numai o 
persoană supremă poate da această bucurie mereu nouă şi care e totodată odihnă 
şi aceeaşi odihnă. Natura, sau te plictiseşte prin monotonia ei, sau îţi cere un 
continuu efort de a o organiza. Iţi cere un efort care de la o vreme te oboseşte. Şi 
ea nu dăruieşte de la sine, ci trebuie mereu cucerită. Dacă n-ar veni odihna de la 
persoană, şi în ultimă analiză de la Persoana suprema, omul ar rămâne mereu 
neîmplinit în setea lui de iubire, manifestată în dăruirea benevolă a Aceluia. 
Dacă iubirea aceasta ar fi finită, omul nici nu s-ar odihni statornic, nici nu s-ar 



305 Idem, op. cit, p. 437. 

306 Ibid., p. 439. 

mişca statornic în ea, ci sau ar coborî din ea plictisit, sau ar trece mai departe, 
sau ar amorţi în descurajarea imposibilităţii de a găsi undeva iubirea deplină. 
Iubirea care odihneşte veşnic trebuie să fie infinită, apofatică, ca să ne putem 
mişca şi odihni veşnic în ea 307 . 

"Ziua a opta nesfârşită, zi a luminii neapuse simbolizată prin 
duminică, semnifica tocmai această stabilitate sau odihnă veşnică în iubirea 
infinită a lui Dumnezeu. Ziua a opta şi prima este prezenţa (parusia) 
atotluminoasă a lui Dumnezeu, venită după oprirea celor ce se mişcă; a lui 
Dumnezeu, Care Se sălăşluieşte, după dreptate, întreg în fiinţa întreagă a celor 
ce s-au folosit bine prin voinţă de raţiunea existenţei, şi Care singur le dăruieşte 
veşnica existenţă bună prin participarea la Sine, întrucât El singur este în mod 
propriu şi există pururea şi e bun" 308 . 

2) Dar mişcarea se va putea opri nu numai în veşnica odihnă fericită 
în iubirea infinită a lui Dumnezeu, ci şi într-o stare contrară ce nu va putea fi 
nici ea depăşită. Pe cei răi mişcarea îi va face să se oprească într-o "veşnică 
existenţa nefericită" 309 , care va fi pecetluită prin Judecata din urmă. Dacă 
"veşnica existenţă fericită" vine din prezenta lui Dumnezeu cel ce este cu 
adevărat, "veşnica existenţa nefericită" vine din absenţa Celui ce este, deci 
înseamnă o înspăimântătoare împuţinare de existenţă. La Judecata din urmă se 
va arăta că e posibilă şi o astfel de existenţă. Acest minus suprem va fi demascat 
ca răul extrem în toată goliciunea lui, negându-i-se la Judecata orice aparenţă de 
bine, orice iluzie de consistenţă, înlăturându-se orice echivoc obiectiv şi 
subiectiv despre o existenţă satisfăcătoare a lui. Răul va apărea atunci ca totală 
desfigurare a existenţei în cei stăpâniţi de el, în totala lui lipsă de lumină şi în tot 
vidul lui de conţinut. Dar aceasta va constitui pentru subiectele extreme ale 
răului suprema suferinţă, desigur o suferinţă care constituie în acelaşi timp 
elementul lor, nefiind capabile de o altă stare. Va fi şi aceasta o revelaţie 
culminantă 310 , Golul răului se va arăta în deplinătatea lui. Dar aceasta va 
însemna o definitivă înfrângere a lui, după ce a fost lăsat să epuizeze toate 
măştile binelui pentru eventuala lui biruinţă. Răul se demască atunci când a 
ajuns la disperare, când vede că nu mai are nici un rost să se disimuleze, ştiind 
că nu mai are pe cine să câştige prin înşelăciune. Starea lui demascată e în 
acelaşi timp una de cumplita răutate şi de totală nenorocire provocată de o 
întoarcere a întregii zidiri de la cei dominaţi de el, cauzată de refuzul total al lor 



307 Idem, ibid. Sfântul Simeon Noul Teolog spune că sfârşitul mişcării în Dumnezeu e 
fără sfârşit, sau desăvârşirea ei e mereu în mişcare de desăvârşire. Căci sfârşitul mişcării la 
marginea lumii coincide cu începutul desăvârşirii fără sfârşit (Symeon le Nouveau 
Theologien, Catbcheses, tom. II, p. 380, ed. cit., în: Sources Chretiennes, nr. 104.). 

308 Sf Maxim Mart., Ambigua, P.G., 91, 1392 D. 

309 Idem, ibid., col. 1302. 

310 Idem, Ep. I, P0., 91, col. 381: "Cine va surpa tartarul care mugeşte şi abisul din 
sânul lui care fierbe împreună cu el? ". 

de a mai avea vreo legătură cu ceea ce există consistent. Căci zidirea însăşi e 
refuzată de această suprema răutate, ca şi Dumnezeu 311 . Viaţa celor din iad nu 
va fi luminată de zâmbetul feţei lui Dumnezeu, căci ei sunt incapabili să 
privească la ea. Un întuneric deplin al singurătăţii şi al necunoaşterii şi 
nerecunoaşterii aspectului spiritual şi fundamental al celor ce există se va 
aşterne peste ei şi o totală lipsă de încredere în bine şi de nădejde de a li se mai 
schimba soarta, prin sensibilitatea faţă de bine, va domni peste ei. Au intrat şi ei 
într-o neputinţă de a se mai schimba. 

Taina chinurilor veşnice echivalează cu taina îmbolnăvirii 
iremediabile, mai bine zis a morţii veşnice a celor ce ajung în ele 312 . E taina 
învârtoşării extreme a făpturii în trăsăturile răului, în urma practicării lui. 

Dumnezeu şi semenii nu mai sunt trăiţi ca uitându-se la ei şi vorbind 
cu ei, pentru că ei nu mai pot să se uite la aceia şi în aceia, şi nu se mai pot afla 
în dialog cu aceia. Non-voinţa continuă de comunicare a devenit neputinţa totală 
şi definitivă de comunicare, rămânând în acelaşi timp non-voinţă. Starea aceasta 
e în acelaşi timp o pedeapsă şi o stare voită. 

Chiar dacă află în timp vreo anumită satisfacţie în această închidere, 
în secret, eu-ul suferă în această exclusivă autoafirmare. Ea devine chinuitoare 
la maximum când se prelungeşte la nesfârşit. Chiar în timp, daca ar fi totală şi s- 
ar prelungi prea mult, ea ar echivala cu moartea. In ea omul ar pierde graiul; el 
nu s-ar mai putea exprima pe sine, n-ar mai afla în această situaţie de închidere 
totală în sine cuvântul care sa-1 mântuiască. "Aici se arată sensul mai adânc al 
afirmaţiei că eu-ul există obiectiv numai în Cuvânt" 313 . "Raţiunea este, ca organ 
al primirii cuvântului, ochiul spiritual al omului... şi precum surzenia urechii 
este semnul închiderii fiziologice, aşa naţionalitatea nebuniei este expresia 
închiderii spirituale. Dar aceasta este închiderea eu-ului în faţa lui tu... " 314 . 

Legătura între raţiune şi cuvânt o cunoaştem de mult de la filozofii 
greci şi de la Părinţii răsăriteni, la care logos înseamnă deodată şi raţiune şi 
cuvânt. Ca şi la Sfinţii Părinţi, la Ebner, legătura între raţiune şi Cuvânt este 
atotcuprinzătoare: cuvântul este expresia raţiunii şi prin rostul lui de întreţinere 
a comuniunii este expresia relaţiei eu-ului cu tu. Dar prin aceasta s-a pus în 
relief un nou înţeles al raţiunii, corespunzător acestui aspect al cuvântului: 
raţiunea e nu numai organul căutător de sensuri, ci şi căutător de comuniune, 
care, de altfel, cuprinde în el însuşi sensul adevărat al existenţei. Raţiunea 



311 Idem, ibidem: "Cine nu se va teme de răul mai grozav decât toate: de întoarcerea 
feţei lui Dumnezeu, Cel prin fire blând şi de oameni iubitor şi milostiv, de la cei ce pentru 
răutatea vinei lor s-au înfundat în atâtea rele, întorcându-se şi scârbindu-se împreună cu El 
toată zidirea, indignată cu dreptare împotriva lor, ca L-au silit pe Dumnezeu Cel prin fire bun 
şi singur iubitor de oameni să li Se arate astfel? ". 

312 Sunt sugestive consideraţiile lui Sartre despre neantul care se instalează în fiinţă ca 
într-o coaja. 

313 F. Ebner, DasWort und die geistigen Realităten, Pustet, 1921, p. 103, urm. 

314 Idem, ibid., p. 81. 

corespunde, în amândouă sensurile, cuvântului; ea e cuvântul întreg. Şi desigur 
că între aceste două sensuri e o strânsă legătură. Creatura raţională caută 
înţelesuri pentru a le comunica; în comunicare îşi află existenţa ei supremul 
înţeles. înţelesurile tălmăcesc comuniunea, şi comuniunea se face în ambianţa 
înţelesurilor. Ziua a opta va fi ziua luminii neînserate, pentru că va fi ziua 
luminii înţelesurilor nesfârşite întreţinute de comuniunea nesfârşită; iadul, 
dimpotrivă, va fi locul întunericului veşnic al lipsei de orice înţeles, pentru că e 
al lipsei de orice comuniune. 

Omul este făcut după chipul Cuvântului dumnezeiesc, al Raţiunii 
divine, atât în înţelesul de fiinţă raţională, cât şi în înţelesul de flintă 
cuvântătoare. Căci acestea nu există una fără alta. Omul vorbeşte totdeauna 
răspunzând; el vorbeşte pentru că trebuie să răspundă altuia, pentru că înţelege 
ce-i spune altul şi pentru că poate să-i dea un răspuns înţeles aceluia. Şi el 
făptuieşte, adeverind cuvintele sale de răspuns. Prin aceasta devine om şi el şi-i 
ajută şi pe ceilalţi să se desăvârşească în această calitate, sensibilizându-se pe 
sine şi sensibilizând pe ceilalţi. El vorbeşte şi făptuieşte. pentru că trebuie să dea 
corp trebuinţei de a răspunde. Oamenii se află prin fiinţa lor puşi în necesitatea 
de a răspunde pentru a se actualiza ca oameni şi a face şi pe ceilalţi să se 
actualizeze ca oameni. Copilul învaţă să vorbească şi să săvârşească faptele 
aşteptate, pentru că trebuie sa răspundă mamei. Dar şi ea îl învaţă să vorbească 
şi să săvârşească faptele cuvenite dintr-o răspundere faţă de forul suprem care-i 
vorbeşte, Dumnezeu. Oamenii au fost creaţi cu necesitatea de a răspunde, şi prin 
aceasta răspund Cuvântului dumnezeiesc. Ei raţionează pentru că trebuie să 
actualizeze umanitatea lor în cuvinte şi în fapte, răspunzând cu un sens, 
răspunzând drept; pentru că Raţiunea dumnezeiască şi Cuvântul dumnezeiesc i- 
a făcut raţionali şi cuvântători, i-a pus în legătura indisolubilă a vorbirii şi a 
făptuirii raţionale în comuniune. 

Prin păcat omul a căzut deodată din raţionalitatea adevărată şi din 
exerciţiul cuvântării iubitoare a comunităţii depline cu semenul său, pentru că s- 
a slăbit în el legătura cu Raţiunea, cu Cuvântul dumnezeiesc, răspunderea 
ascuţită faţă de Acela. Cine nu mai trăieşte deplin responsabilitatea faţă de 
Dumnezeu, nu o mai trăieşte nici faţă de semenul său; şi invers. In raţiunea lui 
au intrat trăsături de perversitate, cuvântul a devenit adeseori mincinos, mijloc 
de aparentă comuniune, nu de comuniune adevărată. Raţiunea a căutat sensuri în 
plăceri egoiste, nu în comuniune: a devenit egoistă, exprimându-se în cuvinte 
nesincere, în fapte contrare altora, care nu mai căutau şi nu mai realizau 
comuniunea reală, pentru că omul îşi ascundea prin ele planurile egoiste ce nu 
mai putea fi de folos altora ci urmăreau răul lor. 

Cuvântul dumnezeiesc care sădeşte în noi trebuinţa cuvântului ca 
răspuns la apelul Lui, Raţiunea supremă care ne-a înzestrat cu raţiune pentru a 
putea vorbi cu înţeles, pentru a restabili în om cuvântul şi raţiunea, S-a făcut El 
însuşi om care răspunde lui Dumnezeu şi oamenilor cu înţeles la toate apelurile 

lor, spre a fi de model fraţilor Săi întru umanitate, ca să se ajute şi ei unii pe alţii 
prin cuvintele şi faptele lor cu înţeles şi să se dezvolte ca oameni deplini şi 
adevăraţi. Dar Cuvântul si Raţiunea fiind persoană e şi izvorâtor de fapte, deci 
face pe om izvor de fapte drepte, prin care se dezvolta pe sine cum se cuvine şi 
sensibilizează umanitatea din alţii, prin iubirea ce le-o arată. Căci aceasta e 
persoana: izvor de fapte şi de cuvinte iubitoare pentru alţii. Numai aşa devine 
om adevărat subiectul lor cât şi cel cărora li se adresează. Fiul lui Dumnezeu 
făcându-Se om, S-a făcut şi izvor direct de fapte iubitoare şi de cuvinte 
transmutatoare de cunoştinţă la nivelul nostru, dovedindu-Se El însuşi omul 
adevărat şi sensibilizând în veci umanitatea celorlalţi. 

Căderea din cuvântul drept, revelator al unei realităţi adevărate, şi din 
fapta iubitoare şi, cu aceasta, din legătura cu Hristos, Cuvântul dumnezeiesc şi 
omenesc iubitor şi cu Subiectul faptei desăvârşitoare de om, - este în iad totală. 
Iar aceasta înseamnă că în iad e totală căderea din lumina sensurilor şi a 
comuniunii, ca şi din chipul omului autentic, cel după modelul lui Dumnezeu. E 
o cădere din legătura cu Cuvântul care-1 obligă la răspunsuri cu cuvântul şi cu 
fapta. Şi din Raţiunea care-i ţine în faţa raţiunii sensurile realităţii adevărate. E o 
depărtare totală de la faţa Cuvântului şi a Raţiunii. Iar această totală cădere din 
sensuri şi din comuniune echivalează cu nebunia, cu refuzul realităţii pe care o 
înlocuieşte sau o strâmbă cu produsele halucinaţiei sale, iar aceasta e un izvor de 
chin nemărginit. Pentru că simultan cei ce păţesc aceasta sunt într-o temere 
continuă de o realitate strâmbată halucinant. De câte ori nu vedem pe unii, pe 
care o susceptibilitate bolnăvicioasă, întreţinută de un orgoliu nemăsurat, îi face 
să se chinuiască în faţa noastră de temeri şi de bănuieli imaginate, 
neacceptându-ne în nici o atitudine faţă de ei, nici de îngăduinţa, nici de 
înţelegere, nici de indiferenţă, nici de atenţie, nici de vorbire, nici de tăcere, 
reduşi la o neputinţă chinuitoare şi reducându-ne şi pe noi la neputinţa de a-i 
ajuta, în această necontenită roadere a lor de către ei înşişi. Noncomuniunea şi 
non-raţionalitatea lor nu-i o desfiinţare a comuniunii şi a raţiunii prin muţenie şi 
întuneric, ci o pervertire a lor: raţiunea le serveşte de chin, nonsensul vieţii lor 
stă în dezorganizarea haotică a sensurilor, auzirea cuvintelor altora e un motiv 
de tot felul de bănuieli, non-comuniunea stă în comunicarea fără efect a acestei 
nevindecabile lipse de sens şi în agăţarea de cuvintele altora şi de existenţa lor 
pentru a se chinui şi mai mult, strâmbând tot ce li se comunică, reducând la 
efecte rele toate legăturile lor cu ceilalţi. 

Dar cazurile şi situaţiile acestea cunoscute pe pământ sunt numai o 
parte din non-comuniunea şi non-raţionalitatea iadului. In aceste cazuri numai 
unul e nebun şi poate nu cu totul. Ceilalţi sunt sănătoşi, dar neputincioşi de a-1 
ajuta, miloşi şi dornici măcar în parte de a-i comunica o putere. In iad însă toţi 
sunt într-o nebunie lucidă totală, adică deplin orbi şi surzi faţă de ceilalţi, sau cu 
o privire şi cu o auzire perversă, comunicându-şi neputinţa de comunicare, 
strâmbând orice comunicare într-o comunicare lipsită de putinţa reală a 

comunicării, plângând şi scrâşnind din dinţi cu disperare, fiecare lângă zidurile 
surde, plângătoare şi scrâşnind din dinţi şi ele, pe care le constituie făpturile 
celorlalţi; plângând şi scrâşnind din dinţi pentru neputinţa comunicării şi pentru 
răutatea ce şi-o comunică totuşi prin aceasta, răutate pe care fiecare o simte în 
ceilalţi fată de el, mărită halucinant. Căci văd în toţi fata satanei. Chinul în care 

55? 55 

se află este din această cauză un "vierme neadormit". 

Dimpotrivă, cei din rai sunt readunaţi în Cuvântul, prin Care şi după 
chipul Căruia au fost făcuţi, devenind la maximum asemenea Lui (Ef.l, 10). 
Precum Acela e Raţiunea tuturor raţiunilor, sau Sensul în care se văd luminate 
sensurile tuturor, dar în acelaşi timp Unul, din unitatea Treimii ca Dumnezeire a 
cărei viaţă e iubirea fără sfârşit, aşa cei ridicaţi în El poartă în forma cea mai 
luminoasă pecetea Lui, nesăturându-se de contemplarea sensurilor fără sfârşit în 
El şi de comuniunea iubitoare, căci participă prin El la iubirea Sfintei Treimi. 

într-un fel oarecare nici în iad nu mai e timp, pentru că nu se mai 
experiază în el nimic nou, pentru că unde nu e dialog şi nu mai e speranţă, nu 
mai e istorie. Dar eternitatea de acolo e un chin nesfârşit, e eternitatea tragicului 
fără ieşire, prăpastia fără fund a disperării, eternitatea întunericului, a haosului 
de nesfârşite împletiri absurde de nonsensuri, eternitatea pierderii şi înlănţuirii 
în această stare disperată a unui labirint fără ieşire şi fără noutate. Cu o 
plasticitate de mare conţinut spiritual a descris cele două stări ale veşniciei 
Sfântul Chirii din Alexandria: 

"Drepţii dănţuiesc, păcătoşii sunt legaţi. Drepţii cântă, păcătoşii se 
tânguiesc... Drepţii au cântarea, păcătoşii, prăpastia. Drepţii în şanurile lui 
Avraam, păcătoşii în torentele de foc ale lui Veliar. Drepţii în odihnă, păcătoşii 
în osândă, Drepţii se răcoresc, păcătoşii ard. Drepţii se veselesc, păcătoşii se 
usucă de întristare... Pe drepţi îi va desfăta vederea lui Dumnezeu, pe păcătoşi îi 
va întrista vederea focului. Drepţii în cămara de nuntă, păcătoşii în haosul 
infinit. Drepţii în lumini, păcătoşii în întunecimea furtunii. Drepţii cu îngerii, 
păcătoşii cu demonii... Drepţii în mijlocul luminii, păcătoşii în mijlocul 
întunericului. Drepţii mângâiaţi de Mângâietorul, păcătoşii chinuiţi de demoni. 
Drepţii în faţa tronului Stăpânului, păcătoşii în faţa întunericului chinuitor. 
Drepţii văd pururea faţa lui Hristos, păcătoşii stau pururea în faţa diavolului... 
Drepţii sunt iniţiaţi de îngeri, păcătoşii de demoni... Drepţii în cer, păcătoşii în 
abis"' 315 . 



315 Omilia 14, Despre ieşirea sufletului şi despre a doua venire a Domnului P.G., 77, 
col. 1680-1681. 

